
15. Sveti Feliks. 


Dokler je Trstak še sam krčmaril in gospodaril, 
je bil molčeč in čmeren mož. Če ga je človek kaj 
vprašal, je odgovarjal po evangelsko: da, da, ne, ne, 
ali pravzaprav: mhm na'a, dostikrat pa_ tudi nič. Ko 
pa je izročil hišo in skrbi sinu, se mu je razvedrilo 
nabrano čelo in jezik razvezal. Zdaj se je pokazalo, da 
je svet bistro ogledoval in svoje pivce zmerom prav 
pazljivo poslušal. Pomnil je. dobro vse njihove pripo- 
vedke. V stari, plešasti glavi se mu je ohranilo marsi- 
katero narodno poročilo, katerega sem drugje zastonj: 
iskal. Koliko sem se trudil, da bi izvede! natanko živ- 
ljenje sv. Feliksa, ki se je rodil pod našimi Gorjanci, 
ali uspeh mojega popraševanja je bil povse neznaten, 
da, skoraj prazen. Ljudje so mi resda to in ono pra- 
vili ali vselej z znamenji dvojbe, nezaupnosti in sumnje 
in tako megleno in zmeteno, da se ni nič vezalo in 
ujemalo. Trstak je bil prvi, ki mi je pripovedoval o 
našem svetniku odločno in jasno in obenem  do- 
umno in zmiselno. Ker je rad modroval, je ovil in 
prepletel povest obilno s svojimi opomnjami, ki so 
bile izvečine jako pametne, nekatere pa tudi poučljive. 

Vseh ne bom priobčeval, zapisal sem samo tiste, ki 
so z legendo kolikor toliko v _zvezi in jo pojasnujejo. 

Tudi mene, zatrdil je starec, je mikalo že nekdaj 
slišati kaj več o sv. Feliksu, že zato, ker je bil naš 
župljan in kmetiškega rodu. Saj veste, da je med 
svetniki tako borno malo kmetov! Marsikateri oratar 
se je že zaradi tega pohujševal, češ, na tem svetu 
trpimo več nego vsi drugi stanovi, pa nas ne čaka 
niti na onem nobeno povračilo. Take besede so dosti 
neumne. Bog ima svoje prijatelje pri sebi, četudi ne 
stoje v nobenem  altarju in v nobeni pratiki. Jaz pa 
Vam bom povedal nekaj drugega, kar je po moji misli | 
bolj tehtno. Naša zemlja je rodila že toliko tercijalstva, | 
svetnikov pa skoraj nič; ali ni to strašno čudno»! O, 
da so. vsi tisti res bogoslužni, ki se delajo, imeli bi 
jih več nego gob po dežju in Bog bi bil moral nebesa 
že zdavnaj razširiti radi samih Kranjcev in Kranjic. Ali 
njemu naša vnanja lepota ne zadostuje, ker vidi grdi . 
gnilež v pobeljenih grobih. No, vsaj to je dobro, da. 
nam hinavska svojat zdaj ne more več toliko kvara 
delati; ali jaz se prav živo še spominjam, kako ne- 
nsmiljeno je strahovala Novo Mesto in obližje. Kdor 
se je zameril tercijalkkam, kar se je prelahko zgodilo, 
so ga razlajale za bogotajca, bogokletnika, prešestnika, 
tatu in ga tako oblatile in osvinjale, da ga skoraj no- 
ben človek ni več pogledal. Ker so verjeli. ljudje nji- 
hovi svetosti, so verjeli tudi njihovemu lažnivemu, 
kačepičnemu jeziku. Iz te sramotne sužnosti nas je 
rešil rajnki_prošt Arko. Ta gospod je pridigal jako .. 
kratkočasno, ali ostro, beseda se je zarezala v živo 
meso. Povedal je vsakemu, kar mu je šlo, brez straha 
in brez ovinkov, Obravnaval je po vrsti vse stanove 

in tako je dejal na rešeto tudi tercijalko. Zagrmel ji 
je: Svetohlinka! v cerkvi bi potegnila vse svetnike iz 
altarjev in oblizala; precej, ko prideš med ljudi, pa 
grizeš in draplješ na kosce poštenje svojega bližnjega, 
do katerega nimaš ne trohe krščanske ljubezni. Naštel 
ji je tudi dolgo vrsto še drugih grehov, nazadnje 
pa je povedal tole lepo priliko: Bilo je strašno sveto 
dekle, ki se ni moglo. nabahati s svojim devištvom. 
Če je vedelo, da se bo pridigovalo kaj o šesti ali de- 
veti božji zapovedi, ni hotelo niti v cerkev iti. Moškega 
ni nikoli pogledalo in ustilo se je, da ga ne bi ma- 
ralo, če bi bilo tudi preverjeno, da bo porodilo sa- 
mega sv. Petra in sv. Pavla. Zdaj pa čujte, kaj. se je 
zgodilo! Preden je še preteklo leto, jo je premagala 
skušnjava in rodila je dvojčka, izmed katerih pa ni 
bil nobeden nec sv. Peter in _ne sv. Pavel! — Ta. pro- 
štova pridiga je bila za slavo in oblast dolenjskih ter- 
cijalk smrten udarec. Ljudem se je odvalil s srca težek 
kamen. Zdaj so jih spoznali in začeli prezirati. . Kadar 
se je katera prehudo napihovala in svetničila, zabren-. 
čale so ji kmalu na ušesa. besede: Hlini se, kolikor 
hočeš, rodila ne boš ne sv. Petra, ne sv. Pavla! — 
Tercijalstvo, kakor vidimo, ni moglo dati nobe- 
nega svetnika; svojega ugodnika in izvoljenca si je 
našel gospod, Bog v našem irnjastem Podgorju. Vem,. 
da se zdi nekaterim to nekako smešno in skoro ne- 
mogoče, ali jaz se čisto nič ne čudim. Prebivalci tega 
okraja so še dandanašnji najpoštenejši in najboljši 
med vsemi rojaki, s katerimi sem imel priliko se se- 
znaniti. Časa ne bomo zastonj tratili, ako si jih ogle- 
damo nekoliko bolj natanko. — Meščani Podgorcem 
radi zabavljajo, ker nosijo tako debele srajce in leže 

na slami, pa tudi zato, ker jim se vidijo okorni, su- 
rovi in neolikani. No, na pernicah res ne spavajo, ga- 
rave so njihove srajce, trdo in debelo je samodelno 
sukno, v katero se po zimi oblačijo, trd in neokusen 
jim je zmesni kruh, trdo in težko je vse podgorsko 
življenje, mehkužnost in lahkoživnost sta mu ostali 
neznani gostinji. Ali, ljubi moji! zato, da so se Podgorci 
tako silno utrdili in okremenili, ne _ sme jih, mislim, 
noben pameten človek grajati, ampak jih mora še na- 
vsomoč hvaliti in priporočati drugim za zgled, ki je 
vreden posnemanja. Boljših delavcev na Dolenjskem 
ne najdete. Za svoje mladosti sem slišal dostikrat pre- 
govor, da sta na svetu dva moža, ki se ne ustrašita 
nobenega truda in posla, ta dva junaka sta de- 
nar, pa naš Podgorec. Z veseljem sem  vselej 
gledal, kako lepo se tem ljudem delo pospešuje. Vse 
jin gre izpod rok urno in izlahka, kakor da bi se 
igrali. Pot jim teče curkoma po obrazu, ali čuli ne 
boste ne stokanja in zdihovanja, ne kletvine. — Polje 
ima v Podgorju različne gospodarje, ali kmalu boste 
zapazili, da je kmetiško skoraj povsod dosti bolje ob- 
delano nego grajsko in cerkveno, zato pa žito tudi 
dosti več plenja in pridelek je jeklen in čist kakor 
zlato. Podgorska pšenica prekaša vselej na mestnem 
trgu vsako drugo, ravno tako ječmen in ajda. Vem, 
da pripomaga nekaj tudi svet, ali brez nikdar ne mi- 
rujoče in ne pešajoče podgorske pridnosti bi rodil ta 
svet le trnje in osat, kajti resnična je beseda: Iz pota 
žito poganja in na žuljih grozdje zori. — To veste, 
da je kupil tu v našem kraju Slatniški gradiček neki 
tujec, menda Dunajčan ali Moravec, ali kaj je bil; pi- 
sal se je za Maha, Podgorce je on strašno grajal, da 

se drže tako svojeglavno svoje stare šege. Dejal je: 
Vaša zemlja je izvrstna, ali kaj vam hasni, ko pa ne- 
očete napredovati. Pazite, kako bom jaz delal! Ljudje 
so ga gledali in se smejali njemu in njegovim bukvam, 
brez katerih se ni ničesar lotil. Kmetovali so kakor 
prej po svoji navadi in se pošteno preživili. Nekateri 
so Si tudi kaj opomogli, prikupili zemlje, si naredili 
kako novo njivo ali vinograd. Mah, ki je gospodaril 
po svetih svojih bukev, pa ni učakal veliko uspeha in 
veselja. Polje mu je rodilo pol slabše nego kmetom, 
vina ni pridelal skoraj nikoli, in tudi krave mu niso 
dajale nič mleka. S svojo veliko učenostjo je nazadnje 
tako ubožal, da je moral jesti koruzen kruh in krompir. 
Ta Mah je začel tudi v vsem cesarstvu najprvi gojiti 
tiste tuje svilne črvičke, ki žive o hrastovem perju. 
Govoril je Podgorcem: Da niste tako uporni, posne- 
mali bi me vsi, pa bi videli in uživali še to leto 
obilen sad te prekoristne novice. Naši ljudje pa so mu 
veleli: Gospod, če se bo posrečilo Vam, bomo začeli 
rediti te gosenice tudi mi, ali dokler ne vidimo do- 
bička, jih ne maramo. In pokazalo se je, da je imel 
Mah s tem mrčesom samo veliko sitnost, skrb in silne 
stroške, koristi pa nič in takrat se je udaril ob čelo 
in rekel: Podgorci so pametnejši od mene. Zakaj nisem 
tudi jaz počakal, da poskusi to reč najprej kdo drugi, 
ki je bogatejši od mene in izgubo laglje utrpi. — 
Kdor rad in veliko dela, ne utegne dosti grešiti, 
niti mu se ne ljubi. Podgorci so pijančki in pravdarji 
— te dve napaki sta skoraj edini, ki se jim moreta 
po pravici očitati. Pa še ti dve nista tako splošni in 
veliki, kakor ljudje vpijejo. Srkajo ga v slast, kadar 
ga kaj pridelajo, ali če jim ostaja kak groš. Zaradi pi- 

jače se napravi kdaj tudi kak majhen dolg, ali jako 
redki so taki, ki bi bili svojo kmetijo utopili v ku- 
pici. Prava podgorska navada je ta, da ga pijo, kadar 
ga imajo, da pa prebodo lahko po cele tedne in me- 
sece tudi brez njega in ostanejo ravnotako zdravi iri 
veseli ob svoji mestoma neizrečeno dobri vodi. Jaz 
pravim, da se nahaja varčnih in celo skopih ljudi 
pod goro več nego drugje po Dolenjskem. Poznam 
take, ki so začeli brez groša, pa so si pripridili imetek, 
ki je vreden pet, šest tisoč goldinarjev. O lovcih se 
širi po svetu slab glas, da so sami lahkoživčki in za- 
pravljivčki. Pojdite pa k Podgorcu Lakonšku, pa se 
boste preverili, kako lepo živino ima, in koliko je je, 
in v kako dobrem redu in v kakem obilju mu je vse 
drvgo gospodarstvo. In ta Lakonšek spada gotovo 
med najprve lovce v naši deželi: podri je že osem- 
indvajset volkov; srn, lisic in zajcev pa še sam ne 
ve koliko. Kake grde reči se čujejo iz drugih krajev! 
V Podgorju so poboji, krvavi pretepi, krive prisege, 
prešestovanje domalega neznana hudodelstva. Mladina 
se rada povsod druži, šali in ljubi, ali pod goro ne 
najdete niti desetka tistega nesramnega ponočevanja 
in pohujšljivega kvantanja, ki dela toliko sramoto 
bližnjim duhovnijam. Da, dober in pošten je pod- 
gorski rod! Ko bi po kakem čudu obogatel, povabil 
bi ves svet v gosti. Po dobri trgatvi kliče v hram 
znane in neznane popotnike, da se vesele ž njim vred 
preljubega božjega daru. Na te ljudi se ne morejo 
tožiti niti živali. -Usmiljen in ljubezniv je Podgorec 
tudi proti njim. Po nekem nujnem opravku sem šel 
oni dan v Jugorje, pa sem zapazil spotoma na drevju 
polno odprtih, zgoraj pokritih kletek. V vsaki kletki 

je bilo gnezdo z mladički. Stari so jih pitali od zunaj 
ali navečer so hodili k njim spat, v item zavetju so 
ostali lepo suhi, če je tudi ploha lila. Ko sem vprašal 
otroke, kaj bodo z mladički, ko se zgode, so mi de- 
jali: Potem ne bo nam več treba skrbeti zanje; naj 
gredo, kamor jih bo volja! Zdaj pa mi povejte, če ni 
ta šega krasen dokaz nepopačenega, blagega srca. 
Podgorec deli, kar ima. rad s svojim bližnjim, ali tuja 
lastina mu je sveta, da se je ne bo dotaknil brez veđ- 
nosti in volje gospodarjeve. Po letu o velikem delu 
gredo dostikrat vsi ljudje od doma, vrata se malokje 
trdno zapirajo, in vendar se ne pripeti kak večji kra- 
dež skoraj nikoli. Zadnjih deset let so pritisnile Pod- 
gorje strašne' ujme in obenem gospoda. Nastala je 
povsod nepopisna revščina in lakota. Štiridesetletni 
možje so umirali od slabosti kakor starci, slabost jim 
je prišla od stradanja. Trdni kmetje so dali 1877.1. 
blagosloviti o Veliki noči mesto potic in kolačev star, 
plesniv komis, ki so si ga bili kupili za svoje zadnje 
krajcarje v Novem Mestu. Pa niti ob času te skrajne 
zšile in ubožnosti se ni prigodil noben napad, noben 
grabež, nobena večja tatvina. Tako trdno in globoko 
ukoreninjeno poštenje se brez pobožnosti ne da mi- 
sliti in razumeti. Podgorec resda ne zahaja vsak dan 
v cerkev, ker je preobložen z delom, pa _ mu je mar- 
sikje tudi preveč od rok. Tem lepše pa moli doma s 
svojo rodovino.  Enkrat sem prenočil v Gaberju, ki 
stoji baš pod najvišjimi Gorjanci, pa sem imel dobro 
priliko spoznati ganljivo bogoslužnost naših Podgorcev. 
Dasiravno se je bilo poljsko delo že pričelo, so molili 
zvečer celo uro in tako goreče, da so mi kar solze 
V oči prihajale. Pred drugimi ni molil zmerom eden, 

ampak zdaj gospodar, potem slarejši sin, za njim mati, 
hči, mlajši Sin, dokler so se vsi obvrstili. Med mo- 
litvijo se ni nihče oziral, nihče ni dremal ali celo hrščal, 
kakor se čuje tako pogostem podrugod.  Tudi tista 
govorica je precej. piškava in tudi hudobna, da so 
Podgorci neotesani zarobljenci in divjaki. Visokih šol 
resda niso pohajali, še v nižje so komaj zadnja leta 
nekoliko natisnili, ali je greh očitati jim nepriljudnost. 
Neolikan je menda tisti, ki napada ljudi z grdimi za- 
bavljicami, pridevki in kamenjem. Ali kdo je doživel 
kaj takega kdaj v našem mirnem, prekrotkem Pod- 
gorju? Mislim, da nihče, odkar prebiva v njem zdanji 
narod. Vsi Podgorci, odrastli in otroci. pozdravljajo 
vsakega človeka s prijaznim obrazom: Hvaljen bodi 
Jezus Kristus! Bog daj srečo! Dober dan! ali pa kako 
drugače, kakor je čas in prilika. Teh lepih, krščanskih 
pozdravov pa slišite presneto malo v prečinski, šent- 
peterski in soteški župi, najmanj pa v Novem Mestu, 
kjer tista_ mala, napušljiva gospoda, kateri pravimo 
jara, kmetiškega človeka tako prezira, da ne dobi, če 
jo kaj vpraša, niti odgovora. In tako sem Vam po- 
kazal pravo, nepopačeno podobo zdanjih Podgorcev. 
Njihovi spredniki, vrstniki sv. Feliksa, so bili gotovo 
še veliko bolj časti vredni in bogoljubni, kajti nas uči 
skušnja, da se v dobrem ne pomikamo naprej, nego 
nazaj. Zdaj pa mi povejte po svoji vesti, če je to kaj 
čudnega, da se rodi med tako poštenimi ljudmi mož, 
ki je pretekel v svetosti svoje rojake in se povzdignil 
ž njo na tako visoko stopinjo, da _ mu je podaril Bog 
moč čudodelstva in ga sprejel v krdelo svojih prvih 
ugodnikov in ljubimcev, katere imenujemo svetnike! 
— Kakor ni enak človek človeku, se razlikuje tudi 

kraj od kraja. Nekatere podgorske vasi obrekujejo so- 
scdje brez razloga, nekatere pa tudi, ne tajim, neko- 
liko po pravici. Radi petih ali šestih sleparjev so do- 
bile na pr. Brusnice slab glas po deželi, ali mnoge 
druge vasi so si ohranile svoje dobro ime popolnem 
neomadeževano, njihovo poštenje se priznava in hvali 
po vsem obližju; kdor bi jih poskusil ogovarjati, reklo 
bi mu se od vseh stranij: Lažeš, poštenjake pusti na 
miru! Take vasi so Šent.Jošt, Pristava, Mihovec, Su- 
hodol, Potavrh in še veliko drugih. 

Glejte, ravno v eni teh krščanskih vasi se je rodil 
sv. Feliks, in to na Potavrhu, dobro uro od No- 
- vega Mesta. Od naše krčme pridete tja po stezi lahko 
v pol ure. Od velike ceste, ki gre v Šent Jernej in 
Kostanjevico, drži v to vas nad Ratežem dober kolovozen 
pot, dolg komaj četrt ure. Potavrh je precej velik in 
stoji sredi prelepe gorske zelenjave in prirode. Gozdov, 
sadja, grozdja, gob, borovnic, šmarnic, ptičev vidite in 
dobite tamo, kolikor Vam jih bo srce poželelo. Vaščani 
še niso pozabili hiše, v kateri je svetnik na svet prišel. 
Pravijo jej: pri Šaleharju. Šaleharjev dom je bil še, 
kar jaz pomnim, jako boren, spadalo je k njemu komaj 
četrt kmetije. Pozneje si je opomogel, da ima zdaj 
dobrega pol zemljišča; tudi hišo so popravili in po- 
lepšali. Stari Šalehar je bil domačin in morebiti še 
Feliksove žlahte. Ženo si je dobil nekje na Gorenjskem. 
Ker ni imel sinov, vzel je v hišo zeta, ki se je pisal 
za Jančarja, in je bil tudi gorenjec. Zdaj gospodari 
že njegov sin. Na tak način je stari rod zamrl, kri in 
priimek sta se izpremenila, ostalo je samo hišno ime, 
dasiravno sem čul večkrat že tudi: pri Gorenjcu.  Z 
ranjkim Šaleharjem sva se dobro poznala, bila sva 

vrstnika, ž njim in z drugimi Potovci sem napravil 
marsikatero malo trgovino, ker se ni trebalo bati pre- 
kane. Ko je živel sv. Feliks, je bilo še malo šol in 
duhovnov, otroci se krščanskega nauka niso naučili 
tako natanko kakor dandanašnji. Vsa verjetna poročila 
trdijo, da je znal on samo angelsko češčenje, druge 
molitve pa nobene. Ali to ni škodilo njegovemu izve- 
ličanju, kajti Bog gleda le na čisto in blago srce, ne 
pa na število molitev in na besede.  Morda ste slišali 
tisto pravljico, ko so otroci - - sirotki, katerih ni nihče 
nič učil, s sklenjenimi rokami in gledaje proti nebu 
brbljali v eno mer: Od plota do plota — od plota 
do plota! Popotnik jih je čul in vprašal, kaj delajo. - 
Dejali so: Molimo! In precej so začeli zopet ročice 
sklepati, povzdigovati oči in kričati: Od plota do plota 
— od plota do plota! Popotnika je silil smeh ali je 
zapazil kmalu očitno znamenje, da je bilo to otročje 
blebetanje Bogu tako všeč, kakor najboljša molitev, ker 
jim je prišlo iz dobre misli in preproste, nedolžne duše. 
Angelsko češčenje pa je prelepa molitev že samo po 
sebi in Feliks jo je molil vselej z najglobokejšim čutom 
pobožnosti in s tisto živo in močno vero, o kateri je 
pisano, da gore prestavlja. Materi božji se je ž njo 
tako priljubil, da mu je uslišala vsako prošnjo, izpol- 
nila vsako željo. Njegovo nevednost dokazuje dovolj 
trdno, da ni hodil nikoli v Novem Mestu v šolo, kakor 
nekateri mislijo. In to je bila zanj velika sreča. V 
mestu bi ga lahko izpridila ne le razuzdana druščina 
ampak tudi šola. S šibo bi mu bili vtepli v glavo, 
kakor so meni in drugim, celi koš nemških molitev, 
katerih ne bi bil mogel moliti tako premišljeno in z 
zbranim duhom kakor svoje angelsko češčenje, zato, 

kcr jih ne bi bil razumel. Moji učitelji so se kaj radi 
pohvalili, koliko imenitnih gospodov je že prišlo iz 
njihove šole. Meni ni znano, kaka je bila ta imenit- 
nost in s kakimi pripomočki so si jo pridobili, gotovo 
pa je, da nobeden teh gospodov ni svetnik. O, sveto- 
hlincev odgojilo se je tisti čas več nego jih je mogla 
 dežela prebaviti, za hinavščino je bilo Novo Mesto na 
daleč sloveče vseučilišče. Nikoli ne bom pozabil nekega 
Orila, ki je bil nekoliko let pred mano. Ta Gril je šel 
vsak dan k trem sv. mašam, vsak teden k izpovedi in 
sv. obhajilu. Zapisal se je v vse bogoslužne bratovščine, 
prebral brez števila svetih bukev. Profesorji so rnam 
ga kazali o vsaki priliki za zgled prave pobožnosti. 
Učil se je slabo, ali je dobival itak vsako leto prvi 
red, nekaj zaradi svetosti, posebno pa tudi zato, ker 
je pridno tožil součence in znance in se dal rabiti še 
za druge skrivne in skrivnostne posle. Priplezal je 
srečno do šeste šole. Okoli božiča pa je prišla nje- 
gova gospodinja vsa objokana k ravnatelju in mu po- 
tožila, da ji je premotil hčer; reva ji je včeraj to 
sama povedala, ker svoje sramote ne more več skrivati. 
Gospod je skočil po konci in se zarotil, da bo farizeja 
tako kaznil, kakor ni bil kaznovan še nikoli noben 
dijak novomeške gimnazije. Žena odkima ihteč se: 
Zdaj je prepozno groziti se, nocojšnjo noč me je okra- 
del in pobegnil. —Gosposke so negodnika dolgo iskale, 
ali nismo nikoli nič slišali, ne kam jo je popihal, ne 
če so ga zasačili, ali pa jim je utekel nemara na 
Turško. Dobro vem samo to, da ga papež do zdaj še 
ni spozna! za vrednega, da bi ga razglasil za svetnika! 

Srečna leta otroške dobe in prve mladosti je prc- 
živel sv. Feliks doma na Potavrhu. Ko je .dorastel, 

so ga vzeli v vojake, ali kakor se je nekdaj govorilo, 
v žolnirje. -Takrat je bila ta služba strašno dolga in 
težavna. Še ob času miru so gonili častniki prostake, 
same kmetiške fante, po cele dni čez hribe in doline 
po solncu in dežju, lačne, žejne, ožuljene, obložene z 
orožjem in drugim bremenom, ki je tehtalo cel cent 
in še več, češ, da se morajo s tem trpljenjem utrditi, 
kakor da bi bili kmetje kaki mehkužni grofiči.  Nrav- 
nosti in krščanskega vedenja pa niso zahtevali od njih 
nič, ker so bili tudi sami vsi poživinjeni. Brez kazni 
so smeli žolnirji po hišah razbijati, ljudi pretepati, 
krasti, uhajati krčmarjem brez plačila, zapeljevati in 
skruniti žene «in dekleta. Babji lov imajo vojaki še 
zdaj za nekako svojo pravico in dolžnost, srečni lovec 
slovi za prebrisano glavico in skoro za junaka, vsi 
tovariši mu zavidajo. Po tej pasji slavi sv. Feliks nikoli 
ni hrepenel. Sredi celega morja spačenosti mu je 
ostal žlahtni venec devištva brez pege in madeža. Da si 
tudi nobene druge zasluge ni pridobil, odklenil bi si 
bil nebeška vrata že s svojo angelsko čistostjo in ne- 
dolžnostjo.  Zlobni tovariši so mu se brez korica in 
kraja smejali in mu nagajali. Poslali so k njemu lepo 
nesramnico, da bi ga napotila v greh. Sv. Feliks jo 
je tako modro, resno in obenem  prisrčno opominjal, 
svaril in zaklinjal, da je blodnica spoznala svojo sra- 
moto in zavrženost in se spokorila. Tudi v vseh drugih 
rečeh je pokazal svoje blago, pošteno, podgorsko srce. 
V hiši, kamor je prišel stanovat, ni delal nikomur niti 
najmanjše nadloge. Če je utegnil, je pomagal ljudem 
doma, na polju in travniku: hodil je ž njimi orat, žet 
in kosit. Rad je varoval tudi majhne otroke, bolj od- 
rastene pa učil moliti angelsko češčenje. Ako je zapazil 


12 


v hiši veliko revščino, je delil z domačini zadnjo skor- 
jico svojega kruha, zadnji sold svoje borne plačice ; 
kadar je prišla nanje bolezen ali kaka druga nesreča, 
je padel na kolena, molil in prosil pomoči milostivo 
mater božjo, in ljudem je dostikrat še tisti dan odlagnilo. 
Cesar se je vojskoval takrat večinoma na Hrvaškem s 
Turki, vmes pa tudi kdaj z raznimi sovražniki na Ta- 
lijanskem. Od tod, vidite, izvira ganljiva zaupljivost 
in ljubezen, katero imajo do sv. Feliksa vsi Hrvatje, 
najbolj pa kranjski, katere imenujejo naše bukve na- 
vadno Bele Kranjce. Vsaj je živel med njimi veliko 
let, morda več nego med svojimi rojaki. O sto in sto 
prilikah so spoznali zlata svojstva njegove duše, po- 
sebno njegovo neskončno, nebeško usmiljenje do revežev, 
bolnikov in trpinov. Vojska je med vsemi nadlogami 
na svetu gotovo najhujša.  Človek si ni nikdar v svesti 
ne blaga, ne zdravja in življenja. Kmetom se poteptajo 
njive, požgo hiše in poslopja, ugrabi živina in pridelek. 
Pomoči se ne morejo siromaki od nikoder nadejati. 
Česar ne opustošijo sovražniki, pokončajo in pohabijo 
marsikdaj prijatelji. Sosebno v stare čase je bilo žol- 
nirjem v vojski že naprej oproščeno in dovoljeno vsako 
divjaštvo in hudodelstvo. V teh stiskah in nujah ute- 
kali so se Hrvatje in nikoli zaman k svetemu Feliksu. 
Bil jim je obenem oče, mati, brat, varuh, skrbnik 
in maščevalec. Ker je bil prost vojak, jim ni mogel 
pomagati s posvetno-oblastjo, ali varoval in branil jih 
je z bolj krepkim in zanesljivim orožjem, z božestveno 
silo svoje svete molitve. Prigodilo se je, da so Turki 
iznenada prihrumeli in odgnali po več stotin kristjanov 
v bridko sužnost. Po molitvi sv. Feliksa se jim je 
posrečilo, da so raztrgali po noči spone, krvoloke pre- 

magali in se rešili že drugi dan nazaj v svojo domo- 
vino. Sovražnik je popalil neko mesto, menda Metliko. 
Sv. Feliks je molil za pogorelce angelsko češčenje in 
našli so v razvalinah zaklad, da so pozidali lahko 
svoje hiše brez dolgov in tuje miloščine. Po deželi 
je začela razsajati huda, nalezljiva kuga, molitev po- 
božnega Podgorca jo je v prvem začetku zadušila. 
Črnomaljsko polje je stolkla debela toča tako včisto, 
da se ni poznalo, kje je rastla pšenica, kje rž, ječmen 
ali drugo žito. Sv. Feliks se je spomnil v svoji mo- 
litvi nesrečnih točarjev, in glej: drugo jutro je stala 
vsa stran neoškodovana pokonci, kakor da bi se je 
ne bilo niti eno zrno doteknilo. Hrvatje niso poza- 
bili te dobrotljivosti in čudotvornosti Feliksove molitve. 
Sporočilo o nji je ohranil zvesto rod za rodom in še 
dandanašnji ga kličejo na pomoč v vseh dušnih in 

telesnih potrebah svojega bednega življenja. Izvolili 
so si ga za varuha in pokrovitelja svoje krajine in 
trdno so preverjeni od prvega do poslednjega, če bi 
jih zapustila tudi nebo in zemlja, da jih ne bo zapustil 
nikdar ne do konca vekov njihov stari prijatelj in lju- 
bimec, sveti Feliks. Najbolj očitno se je izkazala 
mogočnost Feliksove molitve v krvavi glavni bitvi, 
katero so imeli kristjani s Turki. Grozno nevarnost 
SO Si naši topot sami zakrivili. Njihovi časiniki so 
se bili iz straha poskrili, ali pa so prestopili celo k 
nevernikom in kristjane izdali. Častnike so bili po- 
strelili vojaki sami, ker so ji tako neusmiljeno in brez 
poirebe postili in irpinčiii. V boju ni bilo zdaj niti 
zapovedi niti reda in sloge. To zapazivši in porabivši 
so začeli sovražniki naše zajemati in oklepati.  V tej 
strahoviti stiski, ko je izginilo vsako upanje človeške 

pomoči, je povzdignil sv. Feliks svoje roke. proti ne- 
besom in molil angelsko češčenje.  Vsi tovariši se mu 
pridružijo in ga posnemajo. Po dokončani molitvi 
zagledata obe vojski v oblakih mater božjo držečo v 
eni roki božjega sina, v drugi pa vihtečo žareči meč 
proti nevernikom. Te prikazni se Turki tako prestra- 
šijo, da pustivši plen, borišče in ves imetek z obupnim 
kričanjem pobegnejo. Po bitvi so prilezli poveljniki 
zopet na dan iz svojih skrivališč kakor murni iz svojih 
škulj, pa se usedli za mizo in pisali na Dunaj, kako 
bistroumno so razpostavili svojo vojsko in kako slavno 
so nevernike premagali. O materi božji in sv. Feliksu 
ni bilo v pismu niti besedice!. Kranjski polk je moral 
s Hrvaškega oditi na Talijansko, da se 'udeleži vojne, 
ki se je bila vnela med. Francozi in cesarjem.  Zdaj 
bom povedal nekaj, kar je pravil pri nag v ponedeljek, 
ko je bil.v mestu tržni dan, gaberski burkež, saj vem, 
da ga poznate. Dva prva generala cesarske vojske sta 
se sovražila in si vseli rečeh nagajala iq nasprotovala. 
Eden njiju, kateremu je bila znana čudodelna moč 
Feliksove molitve, je poklical svetnika pred se in mu 
ukazal moliti, da bi njegov del vojske zmagal, del 
njegovega zopernika pa da bi bil popolnoma potolčen 
in razkropljen. . Sv. Feliks odgovori:. Taka molitev bi 
bila smrten greh. . Iz srca rad pa bom molil, da .bi se 
Vi in Vaš nasprotnik prav kmalu pomirili in sprijaznili. 
General zareži srdito: Miru in prijaznosti ne maram. 
Tvoja dolžnost je poslušati. Moli precej, kakor sem 
ti zapovedal. Sv. Feliks se je branil. General je dal pri- 
nesti klop. in položili so ga nanjo. Svojemu najmočnej- 
šemu vojaku je dejal: Namaži mu jih pet in dvajset, 
biti pa ga moraš, kar ti sile zamorejo, Hrust zamahne, 

palica zazvižga in pade. Sv. Feliks se nasmehlja, ge- 
neral pa zaltuli kakor divja zver in se začne zvijati in 
na vse strani premetavati. Pripetilo se je namreč čudo, 
da je palica priletela pač na Feliksa, ali udarec je čutil 
general! To se ve, da mu je bilo zdaj ostalih štiriin- 
dvajset odpuščenih! Takih godčevskih pripovedek sem 
več slišal, ali mi ni bilo mar, da bi si jih zapomnil, 
ker so se mi zdele preveč abotne, nekatere pa tudi 
nespodobne. Kako se je zvršila vojna s Francozi, nisem 
nikoli slišal, sploh pa se trdi, da se sv. Feliks ni vrnil 
več domov. Umrl je pri neznanih ljudeh, truplo mu 
je bilo dejano v tujo, talijansko zemljo. Iz groba pa 
je zrastla prelepa cvetica, bela lilija in na lilijo je 
napisala nevidna roka, da leži v tem grobu svetnik 
Feliks, in tudi od kod jebil in da si je zaslužil svetost 
z mnogimi odličnimi čednostimi, posebno pa z angel- 
skim češčenjem. Ko je papež to zvedel, je dal truplo 
dvigniti in je odpeljati s svečanim sprevodom v Fe- 
liksovo domovino na Kranjsko, kjer leži zdaj v velikem 
altarju kapiteljske cerkve novomeške. 

Gotovo bi se spodobilo, da bi se vzidala v roj- 
stveno hišo svetnikovo na Potavrhu marmorna plošča 
z lepim napisom. Enkrat so bili gospodje zvrgli 
pet goldinarjev in jih dali Šaleharju, da bi kupil zanje 
čedno sliko sv. Feliksa in jo obesil za spomin v svoji 
hiši.  Mož je bil vinski bratec in velik lahkoživček. 
Dobivši denar je dejal: Dostikrat sem že tožaril, kako 
malo mi koristi, da se'je rodil na mojem domu svetnik. 
Zdaj se me je vender usmilil. Lepo sliko kupim lahko 
za groš, vse drugo pa bo zame. Še tisto uro je šel 
v krčmo. Vino je bilo takrat jako v ceno, bokal po 
16 krajcarjev. Pil je tri dni neprenehoma in zalokal 

ves petak, in tudi tisti groš, ki ga je bil za sliko sam na- 
menil.  Marsikdo se je čudil, da ni sv. Feliks v po- 
tovski cerkvi. V velikem altarju je sv. Trojica, v stranskih 
v enem sv. Benedikt, v drugem pa sv. Urh. To do- 
kazuje, da je stala cerkev, še preden se je Feliks posvetil. 
Da se je zidala pozneje, stala bi mu podoba gotovo 
v kakem altarju, najbrž v velikem. Ker zanj zdaj v 
cerkvi ni prostora, morala bi mu se po moji misli 
postaviti kapela kolikor moči blizu Šaleharjevega doma. 
Potovska podružnica spada pod Šmihelski zvon. Ko 
bi začel nabirati za kapelo šmihelski gospod župnik, 
sem preverjen, da bi vsaka hiša rada kaj darovala. In 
če bi povabili še druge Slovence, posebno pa tudi 
brate Hrvate, ne bi bilo dvojiti o uspehu. Prišlo bi 
denarja, da bi sezidali lahko ne le majhno kapelico, 
ampak morebiti cel6 lično cerkvico. — Govori se, kako 
je grdo, če ne spoštuje narod svojih slavnih mož, ki 
so si pridobili zanj zasluge. To je res, ali meni se 
zdi še veliko grje, ako so rojaki za vero tako mlačni 
in zanikarni, da ne časte niti svojih svetnikov. 


16. Sveti Feliks II. 


Naj bo! Prišli ste iz Novega Mesta, kjer imate 
truplo sv. Feliksa, zato se mi zdi spodobno, da go- 
vorim najprej o tem, za nas Kranjce še posebno ime- 
nitnem božjem ugodniku. Dostikrat sem slišala, da je 
bil naš rojak, pa sem ga hotela tudi jaz počastiti. Po 
božjih potlh semi že tako rada hodila, ne iz prave po- 
božnosti, te hvale nisem vredna, nego zato, da vidim 
kaj ljudi in sveta in da bi mogla svojim znancem 
kaj novega pripovedovati. Po mali maši sem dejala 


17 2 


sestri: Ti, v nedeljo bodo praznovali v mestu sv. Fe- 
liksa, pojdiva tja! Mati bi bili radi vsaj eno doma 
pridržali, ali ker nisva odjenjali, sva dobili obe dovo- 
ljenje in vsaka goldinar za popotnico. To je bilo dosti 
malo, pa saj sva imeli okoli petdeset goldinarjev svo- 
jih denarjev, da naju ni trebalo skrbeti, kako se bova 
preživili. Šli sva tedaj dobre volje od doma. Na potu 
je bila puščoba.  Srečali in došli sva resda nekoliko 
znancev, ali samo take, ki niso bili za naju. Takrat, 
veste, sem imela jaz devetnajst, sestra enoindvajset 
let: v tej dobi so dekleta izbirčna. V Šmarjeti sva 
nekaj napajali in pojedli kos. potice, ki sva jo vzeli s 
sabo, potem pa hajd dalje. V mesto sva dospeli ravno 
opoldne.  Imeli sva dovolj časa in prilike kaj videti 
in slišati, pa tudi kaj kupiti si, ker so bile prodajal- 
nice odprte. Cerkve nisva popolnem zanemarjali, ali 
največ ur sva se sprehajali po ulicah in presedeli v 
krčmah. Prej sva mislili, da najdeva mesto vse utop- 
ljeno v pobožnost, ali sva se strašno zmotili. Ne le 
meščani, tudi kmetje, kar jih je s te strani Krke proti 
Ljubljani, so se posmehovali nam romarjem in govo- 
rili o sv. Feliksu skoro tako zaničljivo in burkasto, 
kakor se pomenkujemo v našem kraju o ,svetem“ Ku- 
rentu. Nekateri so kvasili, da ni nikoli živel, drugi so 
pripoznali, da je res svetnik, ali da se ni rodil na 
Kranjskem, nego na Talijanskem, in da mu počivajo 
svetinje v Rimu; v kapiteljski cerkvi imajo morebiti 
kakega razbojnika, ki je bil obešen! Take nespodob- 
nosti in grdobe sva čuli domalega v vsaki krčmi in: 
celo iz ust mestnih tercijalek! Jako čudno se mi je 
zdelo tudi to, da so ljudje svetnikovo ime tako pačili 
in kazili. Novomeščani in bližnji kmetje so izgovar- 

jali: Felk's, dalnji Dolenjci Felkus, Felkuš, 
Ferkuš, Hrvatje Faleks in neka Vlahinja je trdila, 
da bi se po besedah njenega župnika moral imenovati 
po domače prav za prav Srečko ali Blažko! Še 
vselej sem slišala, da svetnikom truplo ne zgnije in 
ne strohni in po tem znamenju da spozna duhovščina 
najprej svetost kakega človeka. V mestu pa sem za 
gotovo zvedela, da so bili sv. Feliksu vsi udje raz- 
padli in da_so jih nune  zvezale z zlatom, in ker ni 
imel nič svojih zob, da so mu naredile in vstavile 
voščene! Da bi se o tej reči bolj natanko poučila in 
preverila, sem šla k bukvarju in mu rekla, da bi ku- 
pila rada življenje sv. Feliksa. On se nekako zabav- 
ljivo namuza in veli: Ni mogoče. Jaz sam sem hotel 
to življenje dati o svojem strošku natisniti, pa sem 
prosil nekega profesorja, da mi je napiše. Profesor mi 
je rad obljubil, ali je dejal, da mora dobiti najprej 
potrebne pripomočke, stare spise o sv. Feliksu. Šel je 
radi njih k vikarju, ta pa je rekel, da nima kapitelj 
nič takih pisanj: vse, kar se ve o sv. Feliksu, je le 
ustno poročilo, ki je pa grozno zmešano, nenatančno 
in malo trdno. Zdaj sama nisem vedela, kaj bi si 
mislila. Bukvarjeve besede so predelale že skoro tudi 
mene v neverjetno Tomaževko. Potolažil pa me je 
zopet kanonik Meterc, h kateremu sem šla na izpoved. 
Tega slovečega gospoda ste morda poznali, ker je 
prišel v Novo Mesto iz Ljubljane. Razdajal je vse 
svoje dohodke revežem in živel radovoljno v največjem 
uboštvu in tako bogoslužno, da ga bodo gotovo kmalu 
dvignili in uvrstili med svetnike. Meterc je kar ostrmel, 
ko je videl, da sem tako mlada, pa že tako dobro 
založena s tistimi grdimi ali presladkimi grehi, ki zore 

v skrivnem zavetju fantovske ljubezni tamo nekje med 
peto in sedmo božjo zapovedjo. Ker pa me ni nič 
zmerjal in me le _ prelepo učil in opominjal, sem iz- 
gubila strah in mu razodela tudi svoje dvojbe o sv. Fe- 
liksu in kaj mi jih je zbudilo. Gospod mi pove, da 
starih pisem o njem niti on ni našel, morda so se 
kamo založila ali prenesla po kakem naključju v drug 
kraj, nemara v Ljubljano. Ali to katoliškega kristjana 
ne sme motiti. Preden je razglasila cerkev Feliksa za 
svetnika in mu dala položiti truplo v oltar, se je moa- 
rala preveriti o njegovi resnični svetosti s tako trdnimi 
in jasnimi dokazi, da se na kako prekano na noben 
način ne more misliti. 

Vzroke, zakaj meščani ne verujejo v Feliksovo 
svetost, mi je razjasnil prav dobro star mož, Podgorec, 
ki je z nama pri isti mizi kosil. Dejal je: Te ljudi 
treba poznati, pa se potem lahko ugane, od kod iz- 
haja njih nejevera. Domačega človeka niso oni še ni- 
koli radi odlikovali in naj bi bil tudi za vse reči dober 
in hvale vreden. Če pa se priseli v mesto kak tujec, 
mu zadoni kmalu od vseh strani slava in vse dere v 
njegovo krčmo ali prodajalnico, dasiravno toči cviček 
in prodaje slabše blago nego se dobi pri domačih 
trgovcih. Da se je rodil sv. Feliks na Dunaju ali v 
Trstu, ne bi se bila oglasila najbrž nikoli nobena 
dvojba o njegovi svetosti. Zdaj vidite, da je škodilo 
njegovi časti to, da je bil Kranjec, naš rojak in do- 
mačin. Potem pa moramo pomisliti še nekaj drugega. 
Meščani že pred letom 1848. niso delali nikomur 
tlake; bili so svobodni gospodje in ta sreča jih je 
napuhnila. Kmeta so tako do kraja zaničevali, če je 
rekel kdo komu ,paver“, da so zmatrali to besedo za 

najgrši pridevek in za največje razžaljenje! Graščakov, 
ki so zatirali brezdušno svoje podložnike, niso nikoli 
dosti grajali, mnogi so se jim celo prilizovali. Kadar 
so pretepali tlačane, dobro pomnim, da so se pridrvile 
večkrat iz mesta cele druhali negodnih paglavcev gle- 
dat in smejat in pačit se ubogim trpinom. Bolj nego 
vse druge kmete pa so prezirali ti nekđanji ,purgarji“ 
nas Podgorce, imeli so nas za cvet vse neumnosti ir 
surovosti, za izrod človeštva. Zdaj razumete, zakaj 
niso mogli spoštovati in marati niti sv. Feliksa. On 
je bil sin podložnega kmeta in — Podgorec! 
Ko bi bil kaka vaša gnada, kak milijonar ali general, 
spoznali in častili bi ga bili gotovo prav radi za svet- 
nika. To mišljenje so podedovali po njih sinovi in 
vnuki, ukoreninilo se je ne le v mestu, ampak se raz- 
lezlo tudi po kmefih, sosebno v obližju, ker je že 
stara navada, da kmetiški ljudje v slabih rečeh posne- 
majo gospodo. — — 

Zdaj pa vam moram razložiti, kako smo prazno- 
vali ta dan Kranjci, in kako Vlahi in Hrvatje. Sebe in 
svojih rojakov ne morem dosti pohvaliti: prišli smo 
na svečanost iz same radovednosti in radoglednosti, 
za kratek čas in zabavo. V cerkvi smo se nekoliko 
potulili in pohlinili, pravim, nekoliko, kajti je bilo 
tudi v njej dovolj tihega smejanja, šepetanja in ne- 
sramnega oziranja.  Medve sva si kupili lepe molit- 
vene bukvice in vsaka po dva mrežasta robca, oboje 
za to, da bi se v cerkvi bahali. Z enim robcem sva 
si mislili brisati pot, z drugim pa solze, ker sva se 
zmenili, da bova z drugimi vred tudi medve jokali, 
že za to, da bi o tej priliki kazali drugim dekletom 
svoj krasni robec in budili njihovo zavist! Ali pri- 

digalo se ni tako, da bi se bili mogli poslušalci cme- 
riti. Enega robca tedaj ni bilo treba rabiti, kar je 
vsaj mene strašno jezilo. Molila nisem dosti, s pre- 
miselkom pravzaprav nič, in to bi se lahko reklo 
tudi za druge kranjske romarje. Zijali smo eden v 
drugega, zehali, otirali si znoj, kašljali in, kadar je 
ura bila, pazljivo šteli, ker smo komaj čakali, da bi 
minilo. Proti koncu sem čula mnoge, da so sline po- 
žirali: mislili so brez dvojbe na bližnjo pijačo. Dosti- 
krat se sliši, da je naša dežela za božjo čast najprva 
in ne da se tajiti, da je zanjo res obilno prilike, ali 
kaj nam to hasni, ko je pa naša pobožnost skoro le 
vnanja. Cerkve so polne ljudi, srca pa tudi polna — 
lepih fantov in deklet, tolarjev, vina in drugih slaščic. 
Ne more se baš trditi, da smo hinavci. V cerkev ho- 
dimo gotovo iz dobrega namena, da bi izpolnili svojo 
krščansko dolžnost. To je pa tudi vsa naša bogosluž- 
nost in strah me je, da Bogu ne bo zadostovalo; pre- 
govor pravi: da je posuto z dobrimi nameni — peklo! 

Po maši smo zagrmeli iz cerkve vsi obenem, 
kakor da bi kdo z bičem po nas udrihal. Okoli cerkve 
se je unel cel semenj. Romarji smo rojili gori in doli, 
kričali, smejali se, opazovali in objedali vsakega, ki 
je bil drugače oblečen nego mi. Izmed tujcev sem 
videla največ kranjskih Hrvatov (Belih Kranjcev), ki 
govore domalega tako kakor pri nas. Mnogo pa je 
prišlo tudi Vivodincev in Hrvatov z onkraj Kolpe, iz 
karlovškega in jaškega okraja; ti ljudje besedo že 
precej drugače zavijajo. Še teže sem razumela Vlahe. 
Njihovih rujavih, z bleščečimi kapicami prelepo nališ- 
panih deklic pa se kar nisem mogla nagledati. Oprava 
hrvaških in vlaških bab je imela za moje oči sploh 

veliko novega, mičnega, pa tudi dokaj smešnega. 
Gornji del života si pokrivajo tako nahlapno, skoro 
bi dejala, priprto, da _morajo dedce poleg njih ne- 
prenehoma skušnjave obhajati. Z njihovo belo obleko 
bi se človek prav lahko sprijaznil, da je sama, ali 
mnoge, sosebno mlajše, so nosile rdeče nogavice in 
na glavi rdeč robec, kar jih je strašno kazilo. Ali Bog, 
ki gleda le na srce, ne pa na cape, gotovo ni pritrdil 
našemu grajanju in zabavljanju. Hrvatje in Vlahi so | 
se vedli v cerkvi modro, spodobno, prav po zapo- 
vedi, da so se mu brez dvojbe bolj prikupili nego 
njihovi strogi kranjski sodniki. Ne enega nisem vi- 
dela, da bi se bil oziral ali razgovarjal. Med pridigo 
niso odmaknili očesa od gospoda. Tudi zunaj cerkve 
so se ponašali brez izimka resno in možato, bili so 
v vseh rečeh zgled pravih romarjev. Nad stopnicami, 
po katerih se gre sz višave_ v mesto, je sedel berač, 
slep Vlah z goslami, ki je obenem brenkal in pre- 
peval. S pesmimi nas je prosil miloščine. Besede so 
mu bile tako krščanske in lepe, da so ganile v srce 
še mene grešnico, kmalu bi se bila na ves glas za- 
jokala. Goslar je blagoslovljal vse naše trude in žulje 
in prosil Boga vsake sreče za nas in našo rodovino, 
za vse _ znance in prijatelje. Eno pesem je končal: 
Ručica vam cvitom cvala, dušica vam raj dopala! Ho- 
tel je reči, da naj nam zacveto rožice na dobrotljivi 
roki, ki mu bo kaj podarila in da naj sprejme Bog 
našo dušo v svoj nebeški raj. Skoro me je sram po- 
vedati, kako grdo so se posmehovali blagemu pevcu 
nekateri mladi, kranjski negodniki. Eden njih je pra- 
vil ljudem, kako neumno se Vlahi izpovedujejo ; drugi 
je čenčal, da je dal ob nevihti prinesti vlaški pop iz 

cerkve svetnike, da bi jo odgnali, pa jim je toča ušesa, 
nos in in glavo oklestila in raztolkla; tretji nam je 
opisoval vlaško nevesto itd. 

Niti Hrvatov niso mogli ti capini na miru pustiti. 
Nekdo se je ustopil nalašč blizu njih in je vprašal 
znanca: ,Ti, ali veš, kako novico je prinesel Hrvat 
domov s Kranjskega? Pravil je rojakom: Kranjci so 
izvedeli, da je njihov Bog nevarno zbolel. Jaz pa sem 
dejal: To ni nič čudnega, saj je že star, ali nas to 
malo briga, da nam ostane živ le sv. Faleks. Mogočen 
je ravno tako kakor Bog, ali je veliko boljši. On nas 
je še vselej uslišal, Bog pa prav malokdaj!“ Nesram- 
nega blebetača sem sunila v hrbet, da bi se bil na 
tla zvalil, da ga ne pridržć tovariši. 

Tako, vidite, pozdravljajo in pitajo naši ljudje 
poštene, tuje romarje, ki pridejo častit kranjskega 
svetnika! Res velika sreča je za nas, da so Hrvatje in 
Vlahi tako pohlevne, krščanske duše. Koliko naših 
voznikov gre vsako leto k njim po vino! Imeli bi za 
maščevanje dovolj ne le prilike, ampak tudi razlogov, 
pa še nikoli nisem slišala, da bi koga ubili ali ne- 
varno stepli in ranili. — 

Ni treba praviti, da smo se Kranjci razsuli po 
maši po krčmah in gostilnicah. Brez pijančevanja si 
božjih potov ne moremo niti misliti Čez dve uri je 
bilo že vse pijano, zaljubljeno in sparjeno. Po mestu 
se je razlegal brezkončen hrup kakor v črni šoli. Tudi 
meni in sestri so se silno sline cedile po fantih, ali 
nisva mogli nikogar ujeti. Za ta lov je bilo premalo 
časa, neznan človek se mora najprej udomačiti, dru- 
gače ni uspeha. Vlahi in Hrvatje so dali krčmarjem 
malo zaslužka, Vino in kruh so prinesli od doma, pa 

so sedli v kako senco in se okrepčali brez hrupa in 
greha. S sestro sva jih dolgo časa od daleč gledali. 
Prijazen Vivodinec naju je zapazil in povabil, naj po: 
kusiva njegov mošt. To sami veste, da je prva kranj: - 
ska novina izvečine cuckovec, ki človeka strese. Tudi 
ta mošt je bil prvi pridelek, pa vender že sladak ka- 
kor medica in rezen kakor hren; prava božja kapljica, 
kakršne na Kranjskem ne doboste niti oktobra. Pili 
sva ga v slast in dali možu za povračilo ostanke 
svoje potice in klobaso. V zameno nama ponudi svo- 
jega kruha. Fiii! Še zdaj se mi začne vzdigovati, ka- 
dar mi pride na misel nesnaga, ki se imenuje v slavni 
Vivodini kruh. Že podoba mu je grda; človek, ki ne 
ve, kaj je, bi rekel, da je kak star brus. Okusa pa 
vam na nikak način ne bi mogla prav dopovedati, za 
gotovo se sme trditi, da bi se gabil najzadnjemu 
kranjskemu beraču. S takim kruhom bi morali hraniti 
hudodelce, če jih hočejo poboljšati. — 

Nazaj domov nisva šli po prejšnjem potu nego 
po šentjernejski cesti, da bi se oglasili pri svoji teti 
na Ratežu, nekoliko pa tudi za to, da bi videli še kaj 
novih krajev, posebno pa Podgorje in Podgorce, med 
katerimi se je rodil sv. Feliks. Mudilo se nama ni 
čisto nič; po navadi dolenjskih romarjev sva ostali v 
vsaki krčmi, ki se je nama zdela kaj bolj bahata in 
postavna. Popivši polič sva _korakali dalje. Ljudje, ki 
so naju srečevali, so bili večinoma koreniti Podgorci. 
Zdaj čujem, da se lepše nosijo in da so se sploh 
dobro uljudili. Ali takrat, ko sem bila jaz mlada, je 
vladala Podgoro še neomajana starinska šega. Moški 
niso imeli na sebi nič kupilnega razven klobuka: vso 
opravo, platneno in sukneno, so si doma pridelali in 


25 


pripravili. Ženske so bile že začele nositi na glavi pi- 
sane robce, ali krila in rokavci so bili domač pridelek. 
Čuditi in smejati sva se morali že nerodni hoji, okor- 
nosti in preprostemu vedenju teh svojih rojakov, ka- 
terih prej nisva poznali niti po imenu. Dekleta so se 
nama zdela kakor otepje o dobri letini, kadar vzraste 
visoka rž: bila so velika, silnih kosti in od stopal do 
glave povsod enako okrogla in debela. Starejše babe 
pa so bile najbolj podobne težkim, odrtim, črvivim 
omaram : vse na štiri ogle, robate, karseda nespretne 
in skoro vsaka je bila nekoliko raztrgana. Vse te ro- 
marice so šle bose na božjo pot in tako sva dobili 
priliko, seznaniti se tudi z velikanskimi nogami pod- 
gorskega ženstva. Postavljale so jih top! top! s tako 
Silo, kakor da bi bile nabijale z lopatami mokro ilo- 
vico. Še bolje sva spoznali te po najstaršem kroju 
ustvarjene ljudi v krčmah. Kadar sedejo za mizo drugi 
Dolenjci, se začne kmalu šum in vrisk, da si mora 
tuj popotnik, ki mu ni vajen, ušesa tiščati. Podgorci 
so krevsali najprej godrnjaje gori in doli po hiši in 
porivali semtertja mize in stole, potem so se usedli 
vsak na svoj ogel in podprši si glavo z obema ro- 
kama so umolknili. Po četrt ure nisem slišala glasu 
od njih. Pa če so tudi kaj govorili, je bilo vse brez 
soli in vezi in ni moglo nikogar mikati. Najdalje je 
zabavljal družbo krmižljav dedec z obupno tožbo, da 
ima božjastno kravo in z natančnim popisom raznih 
zeli, katere ji je kuhal, ali brez uspeha. V neki krčmi 
je sedelo za mizo celo krdelo podgorskih deklet, ali 
niti one niso znale najti nič pravega pomenka. Čule 
so se le posamezne besede, kakor da bi bile v spanju 
govorile: ,Ti, viž ga no! Prismoda! Skrb me je! Pij! 

Presnete bolhe! Bog pomagaj! Muha je notri! Bal'mo! 
Čemu, najprej moramo malo zapeti! — In ta hip so 
se jele dreti in krokati. gotovo na presrčno radost vsej 
ogromni jati vran, ki so se preganjale po okrajku: 
bližnjega gozda. Ali mene so moja: človeška ušesa 
precej na začetku te podgorske veselice tako zabolela, 
da sem jih zamašila z novima robcema, kar je ne- 
koliko pomoglo. Dolenjci imajo dober glas in sluh, 
izvrstno petje se sliši v naši veseli vinski deželici jako 
pogostem. Meni, ki sem čula tolikokrat slavne top- 
liške in šentviške, šentruperške in mokronoške pevce 
in pevke, se je zdelo o tem neskladnem podgorskem 
rujovenju skoro tako, kakor da bi bila zablodila v 
brlog nevernih divjakov, ki kriče od peklenskega ve- 
selja, da me bodo spekli in pojedli. S sestro sva se 
zmenili, da se bova malo pošalili s padgorskimi fanti, 
da bi videli, če imajo vsaj oni kaj iskrenosti in do- 
mišljavosti v srcu in glavi. Ker so se držali kakor li- 
povi bogovi, nisva pričakovali veliko, ali nekaj več pa 
vendarle nego sva našli.  Začeli sva jih povpraševati. 
za razne reči, odgovarjali so nama nespretno in ne- 
kako plašno, kakor da se naju boje. Tistemu, ki je 
sedel zraven mene, sem dejala: Kaj pa ti praviš, kaj 
ne, da je največja fantovska sreča — ples? On upre 
neumno oči vime in se odreže: Za me že ne. Meni 
se najbolje takrat godi, kadar se natepem smetanicev, 
orehovcev ali pa kakih drugih dobro zabeljenih štruk- 
ljev, to se ve, če ni krače ali klobase, ki sta še boljši. 
S sestro sva napeli vso svojo umetnost, da bi društvo 
oživili in udobrovoljili. Namigavali sva zdaj temu, 
zdaj komu drugemu, rabili svoj urni jeziček, ali bilo 
je vse, kar se veli, bob v steno. Mislili sva, da naju 

tepci niti ne razumejo, ali v tem sva se prevarili. Naj- 
starejši, ki je sedel na koncu mize, me vpraša ob- 
lastno: Kje imata pa mater? Jaz se zagrohotam: Čemu 
nama bodo mati, saj sva menda že dosti veliki, da 
naju ni treba voditi. Podgorski modrijan pa mi za- 
brusi: O ravno take ptice potrebujejo najbolj matere, 
da jih potrese za ušesa, kadar jim pride kaka neumna 
srbečica. Zdaj sva se preverili, da ne opraviva nič, pa 
sva plačali in šli. Ko sva bili že onkraj vasi, priteče 
za nama šibek fantalin v raztrganem slamniku in v 
prtenih, na obeh kolenih zakrpanih hlačah in začne 
vpiti: Počakajta me no, jaz vaju bom spremljal, ali 
za vino bosta vedve dajali. Jaz nimam nič. Zadnje 
krajcarje sem dal v mestu za kruh in hruške. Midve 
nisva vedeli, ali bi se smejali ali jezili. Pogledavši se, 
sva mu podarili vsaka_groš in ga zapodili. On naju 
je prelepo zahvali! in tekel ukaje zopet nazaj k to- 
varišem, katerim se je hotel zaradi naju izneveriti. Na 
tem potu sva bili obsojeni piti od Novega Mesta do 
Šentjerneja povsod podgorsko vino. Za to preljubo 
pijačo, mislim, da so bili zloženi naši pregovori: to 
vino je tako, da bi ž njim biriče obhajal — tako, če 
ga uliješ kozi na rog, da bi zavečala — tako, da 
strašijo ž njim nagajivo deco: otroci! mirujte, če ne 
boste morali vino piti. In tako sva okusili jaz in sestra 
zaporedoma vse podgorske dobrote. Nasledek je bil, 
da se nama je strašno tožilo in sva se sami na se 
jezili, da se nisva vrnili ondot, koder sva prišli. V 
tej puščobi sem se nekaj domislila pa se zasmejala, 
kar mi je grlo zmoglo in rekla sestri: Ti, Katra! iz- 
nebila sem se zadnje dvojbe. Zdaj bi prisegla, da je 
sv. Feliks res svetnik. In za to srečo mu se ni trebalo 

niti hudo truditi. V Podgori ima človek malo skušnjav. 
Pohujšati in premotiti ga ne morejo niti zaspana 
druščina, niti lesena dekleta, niti cuckovina, ki ji vino 
pravijo. Ali je tedaj čudo, ako se v takem kraju kdo 
posveti? Jaz se le čudim, da nam niso dali Podgorci 
že za celo pratiko svetnikov. Sestra se je tem besedam 
strašno smejala. Na Ratežu sem povedala svojo misel 
tudi teti. Ona pa ni ljubila takih šal: oštela in ozmer- 
jala me je tako ostro, da bi ji bila gotovo pobegnila, 
ko me ne bi bile zadržale dobrovoljne sestrične. V 
rateški tokavi sva ostali poldrug dan. Teta nam je 
pravila o sv. Feliksu veliko lepega, pa sem že poza- 
bila. Prav dobro pa pomnim pripovedke, s katerimi 
nas je kratkočasila najmlajša sestrična. Nekatere so 
take, da vas bodo gotovo mikale, ker se govori v 
njih o potovskem svetniku. 

V Gorjance je šel lovec. S sabo je vzel sedem- 
letnega sinčka. Ugledavši srno reče otroku: Ostani pri 
cerkvi in počakaj, dokler ustrelim srno in se vrnem. 
Deček čaka in čaka, očeta ni. Ko se naveliča čakati, 
se začne sprehajati po obližju in pride do jame, ki je 
bila zarastena z bršlinom. Deček razmakne bršlin in 
stopi v jamo. Jama je šla dalje in dalje, naravnost v 
hrib. Deček je taval od konca skoraj v tmi, ali čim 
dalje je korakal, tem svetlejša je bila jama. Čez pot 
je ležala ogromna kača. Ko zagleda kača lovčevega 
sinčka, mahne prijazno z repom in se_ mu umakne. - 
Iz tesne jazbine pride deček v prostorno brezno. Na 
dnu brezna vidi grdo blato in na blatu močerada in 
krastavo žabo, v sredi blata pa črno mlako in v mlaki 
nakazne povodne kuščarje in zlato ribico. Čudna ri- 
bica se mu približa in izpregovori z lepim človeškim 

glasom: Slava bodi milostivemu Bogu, ki te je na- 
potil sem. Poslušaj pazljivo, kar ti bom povedala in 
ne pozabi moje prošnje. Jaz sem liči velikega go- 
spoda, čigar grad je stal ma Gorjancih. Grad je bil 
visok za sedem zvonikov, širok za sedem cerkva, bo- 
gat za sedem kraljestev. Moj oče je bil krivoverec in 
je živel razuzdano, ker mu kriva vera ni prepovedala 
greha. V grad je prišel čestit romar, sam sv. Feliks. 
Moj oče se ga obveseli in ga prosi, da bi mu govoril 
o neznanih deželah. Sveti Feliks mu je uslišal prošnjo in 
mu govoril o neznanih deželah: o svetih nebesih in 
strašnem peklu, ki čaka nespokorjene grešnike. Oznanje- 
val je pravo vero tako goreče in ganljivo, da se je vsaka 
živa in mrtva stvar umilila in omečila: umolknili so 
vetrovi, od svete groze je zatrepetalo drevje, vsaka 
bilka je nagnila k tlom svojo glavico, solzilo se je 
celo trdo skalovje okoli našega gradu. Ali moj oče 
je bil trji od kamena. Zaklel se je s predrzno srdi- 
tostjo : preden poklekne pred križanega Boga in pred 
beraško mater božjo Marijo, da naj se pogrezne v 
Gorjance njegov svetli grad in raztaja v blato in 
mlako, on in vsa njegova rodovina pa naj se izpre- 
mene v najgrje živali, ki po taki nesnagi gomazijo. 
Sv. Feliks naredi križ in tisti trenutek se vdere naš 
grad in očetova kletev se izpolni. Ostudni močerad, 
ki lazi tamo po blatu, ta je moj nesrečni oče, krastava 
žaba, ki se napihuje poleg njega, je moja uboga mati 
in povodnji kuščarji v črni mlaki so moji bratje in 
sestre. Jaz sem bila takrat, ko je prišel sv. Feliks, še 
v otročjih letih in nedolžna, zato me je prestvaril Bog 
v zlato ribico. Dana mi je lepa podoba, ali sreče ne 
bo čutilo moje srce, dokler se ne oprosti očetu grozna 

kletev in ne pridemo vsi skupaj učlovečeni zopet na 
svetlobo božjega zraka in solnca. Kletve nas more 
rešiti samo krst, in tisti, ki nas bo kKrstil, mora biti 
brez greha in nedolžen. Dobro nam tedaj došel, dragi 
deček! ki si še brez greha in nedolžen. Prosim te, 
pojdi v cerkev po blagoslovljene vode in krsti ž njo 
po šegi sv. katoliške cerkve moje roditelje, moje brate 
in sestre in tudi mene. Tisti hip, ko nas bo očistil in 
posvetil krst, bomo dobili nazaj čestito človeško po- 
dobo in to blato in jezero se bo izpremenilo v sijajen 
grad, našo lastnino. Godilo pa se _ bo dobro tudi tebi 
in tvojemu očetu. Moj hvaležni oče vama bo dal iz 
srca rad večjo polovico svojega neizmernega bogastva, 
brez težkega dela in truda bodo živeli še tvoji otroci 
in vnuki. Deček se je silno čudil, da je ribica zlata 
in govori s človeškim glasom. Zapomnil si je dobro 
vsako besedo in ribici obljubil, da ji bo prošnjo 
drage volje izpolnil. Brez neprilike je priše!l iz jame 
zopet na beli dan. Oče ga je čakal že dolgo pri cerkvi 
in ga pozdravi! z velikim veseljem, ker se je zanj bal, 
da se mu je pripetila morebiti kaka nesreča. Sinček 
mu pove, kje je bil in kaj je videl in slišal. Oče pa 
veli: krst je bogoslužno delo in polovica grajskega 
imetka lepa reč, ali me _obhaja strah, da te podze- 
meljska prikazen ne bi prevarila in pogubila. Treba je 
vprašati za svet gospoda župnika. Lovec prime sinčka 
za roko in se napoti ž njim v Šentjernej h gospodu 
župniku. Ko zve župnik, da dobi odrešenik polovico 
grajskega bogastva, se ga polasti lakomnost. Lovcu 
veli: krstil bom uklete krivoverce jaz, ki sem za to 
postavljen; pri nas ni navada, da bi krščevali otroci. 
Župnik povabi veliko vaših gnad za botre in vzame 

s sabo cel sod blagoslovljene vode. Preden je prišel 
2 botri in _botrami do jame, se je pooblačilo nebo, 
je zabučala nevihta in metala na Gorjance točo in 
ognjene strele. Lakomni župnik pa je preziral slabo 
znamenje in šel s tovariši v jamo. Čez pot je ležala 
ogromna kača. Ugledavši župnika, se ni ganila. Ko 
pa stopi ne pazeč na njo, srdito zasika in se ga 
oklene s tako močjo, da ga stare in zaduši. Prestra- 
šeni botri in botre so hoteli pobegniti, ali izgrešivši 
Pot so poginili od groze in lakote. Nevarne jame so 
se ljudje od takrat ogibali in so sčasoma pozabili, 
kod se gre vanjo. Ukleti krivoverci pa hrepene še dan- 
današnji po svojem odrešeniku. 

V tej povesti se mi je zdelo najbolj čudno in ne- 
verjetno, da se govori o povodnih kuščarjih ali, ko 
sem šla nekaj let pozneje s Toplic na Ljubno in po- 
tem domu, sem se preverila, da so take živali res na 
Svetu. Jaz in moje tovarišice smo bile žejne pa smo 
šle pit v Petanovo _ jamo, tamo za Baltovo vasjo. V 
vodi zapazimo ribe, ki so imele noge in so bile močno 
take kakor zelenci. Ali koža jim ni bila zelena, in od 
pravih kuščarjev se razločujejo tudi s tem, da so 
menda slepe: vsaj me nismo nič oči videle. Neznane 
nakaze so se nam tako gnjusile, da nas je minila vsa 
žeja, to seveda ne za dolgo, in popotovale smo 
dalje. Tisti čas sva se z doktorjem Šniciusom že pre- 
cej rada gledala. Jaz sem mu pravila o grdih ribah, 
ki žive v Petanovi jami, on pa se je začel grohotati 
in je dejal: Ti tvoji ,nakazni povodnji kuščarji“ so 
naše zanimljive nedolžne človeške ribice, radi katerih 
slovi daleč po svetu Kranjska dežela. Take prismode, 
katerim se gabi radi njih voda, niso drugega vredne, 

nego da trpe za kazen žejo. — Zdaj pa čujmo še 
eno prigodbo, v kateri se je izkazala čudovita moč 
in oblast sv. Feliksa do hudodelcev. 

V Podgorje je priše! ljubljanski trgovec po vino. 
Kupil ga je marsikje,; največ pa pri dovškem Brlogarju. 
Njegovo vino mu je bilo všeč, ker je bilo v ceno, še 
bolj nego vino pa mu se je priljubil Brlogarjev sin, 
spretni in krepki sin Mihec. Z očetovim dovoljenjem 
ga vzame s sabo v Ljubljano. Ko Mihec zapazi, da 
ga hoče rabiti za greh, pobegne in si najde službo 
pri drugem trgovcu. Ali niti ta ni bil nič boljši in zato 
uteče Mihec tudi njemu. Tako je prišel zaporedoma 
v mnoge hiše in službe ali v nobeni ni se nameril 
na ljudi, ki bi ga bili ljubili in bi jim bilo kaj mar 
njegove časne in večne sreče. Eden za drugim so ga 
prevarili tudi vrstniki in tovariši, katere je smatral za 
svoje prijatelje. Te bridke izkušnje so ga silno pre- 
plašile in razkačile. Polastila se ga je trdna misel, da 
so vsi ljudje hudobni in začel jih je sovražiti. Ker je 
bil jako bistrega razuma in varčen, se je izkopal iz 
revščine tudi brez ljudske prijaznosti in pomoči. Pri- 
dobivši si nekoliko tisoč kron, se je oženi! pri hčeri 
bogatega meščana in se _povzdignil kmalu med naj- 
prve ljubljanske trgovce. Sčasoma mu se je začelo 
tožiti po domačem kraju pa se je preselil v Novo 
Mesto. Ali sreče ni našel niti na Dolenjskem. Oče in 
mati sta mu bila že izdavna umrla. Imel je dosti še 
druge žlahte, kateri je rad pomagal ali je učakal od 
nje malo hvaležnosti, tem več pa škode in obreko- 
vanja. Brlogar je bil izveden in zdušen trgovec. Ljudje 
so pri njem najrajši kupovali. Zadovoljil se je z malim 
dobičkom, pa je dajal zato svoje dobro blago lahko 

ceneje, nego kak šušmar slabo. To je druge trgovec 
strašno razsrdilo. Vpili so, da jim dela v poslu spako 
in izgubo in so dražili neprenehoma meščane proti 
njemu. Bogatinu reveži sploh radi zavidajo, najbolj pa 
takemu, ki svoje pošteno prislužene denarje skrbno 
varuje. Brlogar je dal vsakemu, kar mu je šlo, ali 
upati in posojati ni hotel, še manj pa prilizovalce za- 
stonj gostiti in napajati. To sodrgo je gonil zaničljivo 
od sebe: vinska bratovščina se mu je gnusila.  Prija- 
teljev, ki bi bili vredni tega dičnega imena, si ni do- 
bil nič, niti se za to ni brigal; število sovražnikov pa 
se je množilo od dne do dne. Žena ga nikoli ni lju- 
obila, v Novem Mestu se je zvadila z beloličnimi in 
priliznjenimi pisarčki ter mu se popolnem izneverila. 
Nasprotnikom se je pridružila kmalu tudi mestna go- 
sposka. Poklicala ga je pred se in mu velela: Ti si 
ubežen kmet. Pojdi nazaj pod oblast svojega podgor- 
skega grofa. Če pride po te, nismo bedaki, da bi te 
branili, ker nimaš nobene trdne pravice, prebivati in 
trgovati v našem mestu. Brlogar se prestraši in prosi 
varstva svoje bližnje rojake, podgorske kmete. Obljubi 
jim plačilo, kakršno bodo sami zahtevali. Podgorci 
pa so dejali: Mi tvojega plačila ne maramo. Ti si 
kmetišk sin, pa si se hotel nad nas povzdigniti in si 
naš stan zapustil. Išči si _pribežališča in brambe pri 
svojih mogočnih trgovcih! Brlogar je nakani! pobeg- 
niti nazaj v Ljubljano, ali na potu ga zasači podgor- 
ski grof in mu ugrabi ženo in ves imetek. Ženo si 
vzame za ljubico, njega pa vrže v temno ječo. Zdi- 
hoval je v njej sedem dolgih let. Grof je vprašal 
oskrbnika, kaj dela jetnik. Oskrbnik pove, da je od 
konca strašno preklinjal in razsajal, ali zdaj se je po- 

miril in zmešan je celo pozabil, da je bil trgovec in 
kaj mu se je zgodilo. Misli, da je pastir in da so ga 
zaprli drugi pastirji za to, ker jim ni hotel paziti na 
živino, da bi se igrali. Grof se zasmeje: Beguna sem 
dosti dolgo zastonj redil. Odslej si mora svoj ovseni 
kruh zaslužiti. Kar mu se blede, naj se izpolni: izpusti 
in postavi ga za ovčarja! Brlogar. je pasel grofovo 
drobnico pazljivo in zvesto, da ni trpela nič kvare. 
Grof je prišel sam na pašo in ga pohvalil in vprašal, 
če si želi kaj priboljška. Brlogar odgovori: Meni se 
godi, hvala bodi vaši milosti, za vse reči prav dobro, 
ali jako potrebna bi mi bila dobra sekira, ker se pri- 
kazujejo volkovi. Grof mu da prinesti ostro sekiro in 
čez nekaj tednov gre zopet na pašo in spremila ga je 
tudi ljubica. Šaljivo vpraša ovčarja, koliko volkov je 
že ubil. Brlogar zavrisne veselo: —Dozdaj ni bilo pri- 
like, ali danes bom dva zaporedoma. To rekši razkolje 
glavo najprej grofu, potem tudi svoji nezvesti ženi. 
Pustivši ovce in pašo pobegne v Gorjance in postane 
razbojnik. Smilil mu se ni noben človek, ne grajska 
gospoda, ne meščan, ne kmet: napadal in ubijal je 
vse brez razločka. Privihral je po bliskovo, nihče ni 
vedel, odkod in odvihral je zopet po bliskovo, nihče 
ni vedel, kam. — Brez uspeha_ so ga iskali, lovili in 
streljali grajski biriči in deželski žolnirji. Dostikrat so 
ga zajezili in mislili, da jim na nikak način ne more 
uteči. Stal je trideset, dvajset korakov od njih vihteč 
svojo krvavo sekiro, mahoma pa šinil v goščavo in 
izginil brez sledu, kakor da bi se bil v zemljo po- 
greznil. Potolkel je sila vojakov in stražnikov, lovcev 
in paznikov, on sam pa ni dobil nikoli nobene rane, 
nobenega udarca. Ljudje so bili preverjeni, da ga 

Skriva in varuje sam peklenšček, kateremu se je za- 
pisal. Popadali so od straha na tla, že če so ga od 
daleč videli. Preteklo je trideset let, Brlogarju so po- 
Siveli lasje, ali črt in zloba ga nista hotela pustiti: 
hrepenel je še vedno po maščevanju in krvi svojega 
bližnjega. Prežeč na svojo žrtev zagleda sv. Feliksa, 
potujočega s Hrvatskega na Talijansko. Zastopivši mu 
stezo zakliče zaničljivo: Šaleharjev Feliks! zdaj ti ne 
bo pomogla nič tvoja hinavska pobožnost. Ubil sem 
ti očeta in mater, ubil bom tudi tebe. Svetnik veli z 
mirnim in blagim glasom: Naj se zgodi, kakor je 
božja volja; ali po zapovedi naše vere se ne smeva 
ločiti v sovraštvu. Daj, predragi moj brat, da te za 
slovo poljubim in objamem. Prečudno ganejo in pre- 
tresejo te besede in ta prijaznost starega razbojnika. 
Roka, ki je sekiro že vihtila, mu omahne. Sramujoč 
se pogleda svetnika v obličje in iz njegovih oči mu 
zasije žarek božje milosti, ki mu utrpnjeno srce ugreje 
in omeči. Skesan in skrušen pade plakaje pred sv. 
Feliksa in mu se izpove svojih brezštevilnili in težkih 
grehov. Svetnik ga potolaži in mu reče: Moli in de- 
laj pokoro, dokler se vrnem iz Rima in ti prinesem 
od papeža njegovo in božje oproščenje. Po tem opo- 
minu sv. Feliks odide, Brlogar pa poklekne in začne 
moliti. In klečal in molil je noč in dan, mesec za 
mesecem, leto za letom. Truplo mu je sčasoma oka- 
menelo, obrastel je je zelen mah, edine oči so ostale 
žive in svetle. Iz enega očesa so mu lile krvave 
solze bridkega kesanja in neskončne žalosti; iz solz 
pa se je naredil krvav studenec, ki je tekcl z Gorjan- 
cev v kranjsko Podgorje. Iz druzega očesa so mu lile 
bistre solze svetega hrepenenja in neskončne radosti ; 

iz solz pa se je naredil prelep, bister studenec, ki je 
tekel z Gorjancev v hrvatsko Vivodino. Sv. Feliks se 
ni mogel povrniti s Talijanskega, ker mu je bilo na- 
menjeno, da je tam umrl. Trebalo je mnogo, mnogo 
let, dokler je Brlogar_dovršil pokoro za svojo grešno 
življenje. Ko se je ta čas približal, se je prikaza! sv. 
Feliks rimskemu papežu in ga _opomnil, da naj mu 
da prenesti truplo na Kranjsko v kapiteljsko cerkev 
novomeško. Papež je storil brez odlaganja, kar je 
sveinik zaželel. Svetinje so se peljale z veliko sveča- 
nosljo proti Novemu Mestu. Ko pride voz pod cerkev 
sv. Ane, spozna Brlogar sv. Feliksa po svetlem žaru, 
ki ga je obdajal. Zdaj je videl. da je pokoro prebil 
in so mu grchi oproščeni. Kamenito truplo mu še 
enkrat zalrepeta_in oživi, potem pa se razpade v 
droben prah in iz praha se dvigne in odleti proti ne- 
besom bel golobček, zveličana duša razbojnika Bf- 
logarja. 

Svojo dolgo pridigo sem dokončala. Hoteli ste 
me podražiti, pa ste dejali, da ste siti mojih kvant, in 
da bi neizrečeno radi videli, kako bi mi se podalo in 
pristalo, ko bi pripovedovala kaj pobožnega in sve- 
tega. To željo sem vam zdaj izpolnila. Dokazala sem 
vam, da se takega govorjenja ne sramujem in ne 
branim. Če mi je ušla vmes kaka poredna in nespa- 
metna, ne smete me preostro obsoditi, ker se tako 
nagloma ne morem vsa izpremeniti in preleviti. Kadar 
pridete zopet k nam, razložila vam bom za cele bukve 
mičnih prigodeb, katera sem slišala in doživela na 
drugih božjih potih: na Zaplazu, na sv. Kumu in na 
hrvatski Bistri. Na vsak način vas moram preveriti, da 
ne zaničujem svetih reči, nikar Boga. Tudi krčmarica 

Janezovka ima nekoliko upanja, da se hrani zanjo v 
nebesih kak prostorček. Če ne bom mogla priti tja 
tako kakor drugi ljudje, smuknila bom pa po Kuren- 
tovo. Njega je zveličal en sam plašč. Jaz pa sem 
razdala beračem — rada in nerada — že toliko de- 
narja, da bi se kupilo zanj lahko petdeset in prav 
gorkih in lepih plaščev. Zdaj pa moram reči: Amen! 
S pripovedkami se prazen želodec ne napolni: treba 
mi poskrbeti za večerjo. | 


17. Puščavnik Feliks. 


Blizu župne vasi Stopič je stala na samem hiša 
premožnega Berusa. Imel je celo kmetijo, vredno 3000 
goldinarjev, ki so bili za revno Podgorje že velika 
glavnica. Berusu in njegovi ženi je po občnem mnenju 
zloben žlabtnik ,,zacvrl“, da sta umrla hitro eden za 
drugim še v najlepših letih. Gospodarstvo je prevzel 
njiju edini sin Tonček. Bil je svojeglav, nepriljuden, 
gizdav mladič. Bogastvo ga je napihnilo, da je hotel 
biti povsod prvi, tudi v takih rečeh, v katerih je bil 
najzadnji. In takih reči je bilo jako mnogo. Kakor 
da bi bil kak izveden vinščak, učil je župljane, kako 
naj obdelujejo gorice. Ljudje so se mu smejali, ker 
je bilo sploh znano, da je njegov pridelek skoraj naj- 
slabši v vsej soseščini. Kaj rad se je družil z logarji 
in ribiči, hotel je sloveti za silnega lovca in ribiča, 
dasi ni ujel ne ene postrvi v bistri Težki Vodi, in 
ni ustrelil ne enega zajca v grmovitem Žabjaku. Ne- 
deljske druščine ni maral; bal se je, da bi moral da- 
jati drugim za vino. Enkrat pa se je zamešal vendar- 
le med fante in šel ž njimi v krčmo, da bi pokazal, 

da ima več denarja nego oni vsi in da ga zna, če 
hoče, tudi piti. Bahal se je tako osorno in zabavljivo, 
da so ga tovariši kmalu pustili in se napotili v drugo 
krčmo. Taka krotkost se nahaja le v Podgorju, kje 
drugje bi ga bili brez dvojbe stepli in na cesto vrgli. 
Tonček veliki pijači ni bil kos, prinesla mu je neznan- 
sko sramoto in tudi precej škode. Prebudil se je 
drugo jutro na močvirni loki pod izvirkom Težke Vode. 
Bil je ves povaljan in razdrapan. Razen denarja je 
izgubil klobuk, janko in desni čevelj. Še tisti dan si 
je kupil v mestu lepega: sukna za novo opravo, dal si 
je narediti tudi dolge hlače. Podgorci so čudno gle- 
dali to novico. —Tonček se jim je ž njo tako zameril, 
da ga veliko vrstnikov ni hotelo nič več poznati. Pri- 
čakovane časti mu novošegna obleka ne da niti doma 
niti v obližju. Vsi mladi vozniki in tobakarji in tudi 
nekateri rokodelci so bili mnogo bogateje nališpani, 
Ob velikih cesta so prepevala dekleta pesem: 
'Mam rada Gorenca, k' ma lajbec rdeč — 
'Mam rajši Dolenca, k' ma židanih več. 

Tonček je bil velik bahač, obenem pa precej skop. 
Hotel je biti lepše opravljen od drugih znancev, ali 
svilnat naprsnik se mu je zdel neumna in grešna po- 
trata, ki bi morala ostati kmetiškim ljudem neznana. 
Jako nespametna misel je prišla mlademu Berusu neko 
nedeljo pred cerkvijo. Da bi dokazal svojo moč, se 
je zaletel v nagajivega krčmarjevega sina; hotel ga 
je podreti. Podgorci so čvrst rod; še tak, ki je male 
rasti in na oči medel, vzdigne kdaj pet centov, tri pa 
jih nese pol ure daleč, brez stokanja, brez kaplje pota. 
Tonček pa ni imel tako jeklenih kit in mišic, Priroda 
mu je podarila dolgo, mršavo truplo in nežne pesti, 


39 


ki bi se bile pristale bolj kaki gospodični nego gor- 
skemu sinu. Krčmarjev ga je premagal in zrušil na 
tla najprej z obema rokama, potem s samo desnico in 
naposled, ko ni odnehal, celo z levico. Vsi mnogo- 
brojni gledalci so se zaničljivo smejali taki slabolnosti. 
Šestnajstleten deček zgrabi Tončka odzadaj pa ga 
dvigne in začne ž njim plesati in zamahovati. Leteče 
Berusove noge so se zadevale ob rame in prsi v cerkev 
gredočih Stopičank, ki so ga nabijale nemilo po mečih 
in bedrih. Ta nesreča in sramota ga je tako pekla in 
oplašila, da se več nego pol leta ni usodil priti v do- 
mačo cerkev. | 
Tisti čas je dopolnil svoje štiriindvajseto leto in 
čimdalje bolj so mu začela broditi po glavi dekleta in 
ljubezen.  Vsi znanci so prerokovali, da mu bo v njej 
izpodletelo in da se bo osmešil še veliko grje nego v 
drugih, manj znamenitih rečeh in opravkih. Ljudje, ki 
so tako sodili, niso poznali ženstva in so se torej 
zmotili.  Solnce je prisijalo, kar se veli, enkrat tudi 
pred Tončkova vrata. Imel je resda kljukast nos, 
mačje oči in pretenak život. Nemkam so ta svojstva 
povšeči, Dolenjke pa jih ne ljubijo. Ali te in druge 
napake in nedostatke je zakrila in popravila popolnem 
Berusova lepa, nezadolžena kmetija. Treba je tudi to 
pomisliti, da je žlahtni in sladki čut, ki ga zovemo 
ljubezen, v Podgorju še prav malo razvit. Premnogo 
je takih, ki ti ne bi znali dati poljubca, da jim obetaš 
zanj tudi graščino. Pri polni kupici se mladina šali 
in kdaj celo objemlje ali ta prijaznost je povse vnanja, 
vino jo užge, z vinom se izkadi. Fant, ki bi se rad 
oženil, si izbere deklico, ki je pridna (in pridne so 
skoro vse) in ima kaj malega dote, ter jej veli ali po- 

roči: Ti, če misliš, da bi bilo prav, vzemiva se! In 
dekle, če vidi, da ima fant kak kos kmetije in ni pre- 
hud razuzdanec, pravi: Naj se zgodi, kakor je božja 
volja — in ga vzame. Vse to se začne in opravi brez 
ljubezni. Izobraženi ljudje, sosebno tisti, ki bero bo- 
lehave in omledne nemške romane, so skoraj sploh 
preverjeni, da tako sklenjen zakon ne more biti srečen. 
To mnenje je jako krivo in dokazuje, kako slabo pozna 
gospoda bistro in zdravo strujo kmetiškega življenja. 
Malokje se nahaja med zakonskimi tako lepa zloga 
in prijaznost kakor baš v našem Podgorju. Opazovalec 
prehodi lahko cele vasi, da ne najde v nobeni rodo- 
vini resnega razpora in sovrašiva.  Vzrok je, ker so 
ti ljudje pohlevni, miroljubni in potrpežljivi, pa imata 
tudi oba, mož in žena toliko dela in skrbi, da za ro- 
mantično otožnost in prepiranje ni ne časa, ne volje, 
ne razlogov. Zdaj se bo Tončkov uspeh laglje razu- 
mel. Srečal je županovo hčer in jo vprašal: Micika, 
ali hočeš biti moja? Pri meni sama veš, da ti ne bo 
slabo. Ker podgorski fantje deklet n'so slepili in tra- 
pali, mu je verjela in dejala: Govori s starši, jaz se 
ne branim. On se ženiti še nikakor ni mislil, rad bi 
se bil samo bahal, da deklice njega bolj marajo nego 
druge. Od.Micike se je napotil k Reziki, Ančki, Ka- 
trici in še k marsikateri. Kar je govoril županovi 
hčeri, je govoril ludi njim in odgovorile so mu vse, 
da se ga ne branijo. Ali so se čudili tovariši in znanci, 
ko so videli, kako prijazno se dekleta s Tončkom po- 
zdravljajo in pomenkujejo! Zavidali so mu brez konca 
in kraja, obenem pa grajali babe, da so take prismode. 
Berusu pa se je od veselja kar samo smejalo. Prej 
so zabavljali fantje njemu, zdaj se je rogal on njim. 

Vse prebite nesreče in sramote so bile pozabljene in 
poravnane. — Največja čast junaku je bila odnekdaj, 
da so ga čislale in hvalile lepe mladenke. In ta slava 
je doletela v Podgorju Berusa! Koliko časa je trajala, 
ni znano, ali vsa poročila se ujemajo v tem, da je bila 
kratka.  Končala se je s tako grozovito nevihto, da je 
Tonček komaj živ ostal. O tej tožni prigodbi sta se 
nam ohranila dva spominka, ki potrjujeta njeno res- 
ničnost in strahoto. Prijatelj, ki je živel več let v 
Stopičah, mi je podari! zbirko pesni; zložili so jih 
godci, učitelji in drugi narodni umetniki. Na pred- 
zadnji strani te knjižice se bere: 

»Anton Berus je bil slepar, 

Anton Berus je bil cigan. 


Berusov Tonček je bil cvet, 
Kakšnih treba ni na svet.“ 

Te štiri vrstice je pesnik (slab jahač hudomuš- 
nega pegaza!) prekrižal in zamazal, gotovo zato, ker 
so se mu zdele slabe in jih ni mogel rabiti. Pustil pa 
je tile dve kitici, ki sta mu bili bolj po volji: 

»Berusov Tonček je bil tič, 

De takih ni b'lo v Stop'čah nič, 
Hvalil se je beštija, 

De vse dekleta š'tmajo ga. 

Jest pa bom povedal vam, 

In nauk dal vsem babjekam, 
Kako nevaren špas je ta, 

Če preveč ljubic fant ima.“ 


Dalje ni v zbirki 0, Tončku ne besedice, iz nje 
torej ne moremo nič vedeti, kaka nesreča se mu je 
pripetila. To skrivnost nam razodeva druga zgodo- 
vinska priča. Med vasjo Težko Vodo in samotno Zaj- 
čevo hišo je stalo še pred desetimi leti streljaj od ceste 

staro, krivo drevo, ki so mu rekli Berusov gaber. Iz 
debla sta moleli samo dve stranski veji, srednjo in 
najdebelejšo mu je odbila strela. Kadarkoli sem šel 
tod čez Gorjance, sem se moral smejati temu gabru 
ali pravzaprav strašilom, ki so bila nanj nataknjena. 
Videl sem na njem zaporedoma: sivo krilo z obroči, 
vse raztrgano in na več krajih grdo opisano s črnimi 
marogami, ogoljeno, starinsko avbo, tako, kakršne so 
nosile še pred tridesetimi leti kmetice na svatbah, dolgo, 
dolgo žensko kito, za katero bi bil dal vsak jud rad | 
tri goldinarje, majhno konopljeno kodeljo, velik ubit 
lonec i. t. d. Bil sem silno radoveden, kaj pomenijo 
ta babja znamenja, ali v tej samoti čaka človek lahko 
cele ure, da se ne prikaže živa duša, katero bi mogel 
kaj vprašati. Ta reč se mi je razjasnila, ko sem se 
seznanil z bistroumnim pastirjem in pesnikom Opalč- 
kom, ki je prignal v ta kraj večkrat svoji dve kravi. 
Razložil mi je stvar tako: Ta gaber se zove Berusov, 
zato, ker je bil kaznovan pri njem Berus za svojo 
malopridnost. Ker je bil trden kmet, ni čudo, da bi 
ga bila marsikatera dobila.  Nalovil je torej bab, ko- 
likor je hotel, potem pa se strašno hvalil, kako so vse 
vanj zaljubljene. Dekleta so seveda to kmalu izvedele 
in se pošteno maščevale. Čakale so ga neko nedeljo 
popoldne, ko je mislil iti k Zajčevi Polonici.  Všk! 
so ga zaskočile pri temle gabru. Noge so mu pri- 
klenile drevesu, eno roko so mu privezale za to, drugo 
za ono vejo, potem pa udri po njem z burkljami, 
metlami, poleni, perilniki in z drugim takim orodjem 
in brložjem, ki so ga prinesle s sabo. Ni treba pra- 
viti, da so rabile vmes tudi svoje ostre nohte in težke 
podgorske pesti in stopala.  Teple, suvale in mrcva- 

rile so ga, dokler so jim roke gibale. Preden so ga 
pustile, so mu zatlačile v en žep kuhinjsko cunjo, 
v drugega koželj s predivom, da bi vsak vedel, od 
koga je prejel Tonček svoje brez dvojbe zasluženo 
plačilo. Ljudje so ga našli šele drugi dan, ko so šli 
v mesto na trg. Bil je ves razdrapan in opraskan in 
skoro brez zavesti. Odnesli so ga domov in dejali v 
posteljo. Ležal je bolan veliko tednov. Pravijo, da 
se mu je celi dve leti mešalo, kar je verjetno.  Huje 
nego vse bolečine ga je morala skeleti neznanska sra- 
mota, da so ga preteple babe. Kaj tako grdega se v 
Podgorju še nikoli ni čulo ne prej, ne pozneje. Od 
takrat obešajo dekleta na gaber svoje cape in črepinje, 
da ž njimi fante dražijo in svare, češ, kdor se ne bo 
drža! samo ene ljubice, utegne mu se ravno tako go- 
diti, kakor Berusovemu Tončku. 

Bridke skušnje človeka izpremene. Berus ni bil 
nikoli dosti prijazen, ali brez društva ni mogel prebiti, 
ker bahač potrebuje ljudi, da ga poslušajo. Zadnja 
nesreča ga je prestvarila in izmodrila. Primrzil mu se 
je ves svet. Poslom je zjulraj ukazal, kaj jim je delati, 
drugih pomenkov ni imel z nikomer. Ženske in zakon 
mu niso prišle nikoli na misel. Če ni bilo nujnih 
opravil, se je zaprl v svojo spalnico in šel na posteljo. 
V nedeljo je ves dan dremal in spal. V domačo cer- 
kev ga več let ni bilo. Na božjo službo je hodil v 
mesto, o grdem vremenu je ostajal doma. Vaščanje 
ga kdaj po ves teden niso videli. Od konca ni minil 
noben dan in skoro nobena ura, da se ne bi bili raz- 
govarjali o Berusovem gabru. Od vednega grohotanja 
jih je bolel marsikdaj trebuh. Ne eden se ni oglasil, 
da bi bil Tončka omiloval. Sčasoma so se ljudje 

praznih marnjev naveličali in si našli bolj potrebnih 
in pametnih pogovorov. Tako je preteklo deset let 
brez imeniinih prigodkov in dejanj, ki bi bila vredna, 
da se zapišejo. Odločilen preobrat pa naredi v Beru- 
sovem življenju praznovanje sv. Feliksa. S tovariši se 
ga je bil prejšnje čase že večkrat udeležil, ali vselej 
brez pozornosti in misli in torej tudi brez prida in 
nasledkov za svojo dušo! V Novo Mesio je šel, kakor 
je bila zdaj njegova navada, sam. Če je videl kakega 
znanca, je zavil na stransko stezo in se ga ognil. Na 
veliki cesti mu to ne bi bilo mogoče, zato se pridruži 
tujim, belokranjskim in hrvaškim romarjem, ki so pri- 
hajali čez Gorjance. Teh ljudi se ni bilo bati, da bi 
ga pikali; godila_ mu je tudi njihova zastavnost. Ker 
se mu je zdel .njihov pomenek jako  prijeten, jih je 
spremil celo v krčmo, kamor so šli starejši iskat gor- 
kega kosila. Beseda je tekla večinoma o brezštevilnih 
čudežih in milostih, s katerimi dokazuje sv. Feliks še 
dandanašnji svojo oblast, mogočnost in dobrotljivost. 
Vsak romar je povedal kako blagodat, katero je na- 
klonil ta svetnik njegovemu kraju in okraju. Vsa usta 
so bila polna njegove časti in slave. Soglasno so trdili 
romarji, da usliši vsakega Hrvata, ki vanj veruje, naj 
ga prosi, karkoli hoče. 

Revni Štreklovčan Pavel bi bil svojo hčer rad 
omožil. Ali kdo jo vzame brez dote! V vas se je pri- 
selil bogat Dolenjec, samec, ki ni pogledal nobenega 
dekleta in tedaj niti Pavlovega. Pavel je romal v Novo 
Mesto, da počasti sv. Feliksa. O tej priliki ga prosi, 
da bi obrnil oči in srce vrlega Dolenjca v njegovo 
hčer. Prišedši domov ga je našel že v svoji hiši sede- 
čega med hčerjo in materjo in čez tri tedne je bila — 

poroka! — Črnomaljca je mečkala gospoda, pa je na- 
kanil iskati si boljše sreče v dalnji Ameriki. Priklapal 
je srečno do morja, dalje ni mogel, ker za prevoz ni 
bilo denarja. Otožen se je ulegel zvečer na morski 
breg. Preden je zaspal, se je priporočil sv. Feliksu, 
svojemu varuhu. Drugo jutro se prebudi — v Ameriki! 
Ležal je pred hišo našega rojaka, bogatina Lukaniča, 
ki je stopil k njemu in mu ponudil službo. Tako je 
dobil precej svoj kruh in vsak dan tri goldinarje plače. 
— Neka mati je imela s prvim otrokom silne težave. 
Prva tri leta je bil zmerom bolan. Ko je zopet zano- 
sila, je prosila sv. Feliksa, da bi ji olajšal materinsko 
brigo. Želja se ji izpolni. Nosila je brez neprilike 
cela tri leta in rodila krepkega dečka, ki je precej po 
rojstvu govoril, hodil in jedel vse, kakar odrasli ljudje. 
Skrbi ni bilo ž njim nobene. — Adlešičanu je umrla 
žena, zapustivši mu polno hišo majhnih otrok. Mož 
potoži svojo nadlogo sv. Feliksu in glejte, preden je 
minilo leto, so bili že vsi otroci tako veliki, da jih je 
mogel za vsako delo porabiti. — Poljanec je krošnjaril 
po Kvakarskem. Pravijo, da Kvake našega človeka 
prekanijo, če le morejo. Kupec bi bil Poljanca kaj rad 
oskubil, ali mu se ni dal. V svoji jezi mu je slepar 
naredil, da ga je hodila vsako noč mora tlačit. Naš 
rojak se spomni sv. Feliksa, in ga prosi, da bi to te- 
žavo preložil. In sv. Feliks jo je res preložil. Še 
tisto noč je začela hoditi mora h kupcu in ga tako 
daviti, da je tiščal krvave pene. — Sv. Feliks je bil 
šmiheljski župljan, zato deli sosebno rad svoje milosti 
v šmiheljski cerkvi, v kateri je bil krščen. V njej sta 
se mu priporočila dva Vlaha med povzdigovanjem, da 
bi dobila kaj dosti v loteriji in v 14 dnch sta zadela 

terno! — Baron Opaltar je imenoval kmete zaničljivo 
fižolovce, ker jedo v slast fižol. Peljaje se nekam v 
kočiji je zagledal pred sabo na cesti starčka in zavpil: 
Hoj, fižolar! pojdi s pota, če ne te povozim. Mož 
vzdihne: Pač res je, kar veli pregovor: ,Vaša gnada 
— norost priklada. Preljubi sv. Feliks! razsvetli be- 
daka, da bo spoznal dobroto božjega daru, ki ga tako 
nesramno prezira.“ Od takrat je smrdela baronu vsaka 
druga jed, razen — fižola! Mesto kave je zahteval 
fižol, mesto pečenke fižol, mesto torte fižol. Kadar je 
kam šel, si je napolnil vse žepe s fižolom, ker mu 
je tako dišal, da brez njega ni mogel prebiti ne pol 
ure. Od tega se ga je prijelo ime baron fižolar, ki mu 
je do smrti ostalo. Še veliko bolj nego kmetje rogali 
in smejali so se mu gospoda. Razglasili so ga za naj- 
grjega skopuha, ki se krmi s fižolom zato, ker se mu 
škoda zdi denarja za boljše jedi. — Tonček vpraša 
prijaznega Radovičana, ki je sedci zraven njega, ka- 
kega daru misli sv. Feliksa on prositi. Odgovori mu: 
Ne velikega, zato vem, da me bo rad uslišal. Enega 
junca že imam, pa bi mu dobil rad par. —Sivka mi 
je zdaj vdrugič breja, pa se bom  priporoči! na- 
šemu svetniku, da bi mu dala zopet junca. Če on 
hoče, da mi lahko štiri, ali toliko jih ne potrebujem. 

Pazljivo je poslušal Berus te in še ninoge druge 
take pripovedke svojih tovarišev. Njihovo goreče odu- 
ševljenje za svetega Feliksa in neskončno zaupanje v 
njegovo moč ga je neizmerno ganilo in unelo. Od 
notranje zadovoljnosti in radosti so se mu kar oči 
bliskale. V život in duh mu je šinilo novo sveže živ- 
ljenje. Kdor ga je videl še pred dvema urama vsega 
zaspanega, čmernega in poklapljenega, ne bi ga bil 

"mogel zdaj skoro nič več poznati. Svojih hrvaških 
znancev se je držal kakor klošč. Ž njimi je šel v Novo. 
Mesto, hodil po ulicah in prodajalnicah, poslušal mašo 
in pridigo, klečal pred altarjem, v katerem so se hra- 
nile svetinje sv. Feliksa. Videl je silni razloček med 
njihovo in kranjsko pobožnostjo; kadar je izustil pri- 
digar Feliksovo ime, priklonili so se bolj nizko nego 
Dolenjci o presvetem imenu Jezusovem in obenem 
so se trkali na prsi in vzdihovali: Bodi nam milostiv! 
bodi nam milostiv! Niso se zadovoljili kakor Kranjci 
z očitno božjo službo; dolgo, dolgo- so molili prej in 
pozneje sami za se pred truplom sv. Feliksa. Na altar 
so mu pokladali svoje darove, večinoma težke in drage 
sveče, kupljene za denar, ki so si ga morali prislužiti 
S curki vročega pota in s krvavimi žuyulji. Okoli altarja 
so se plazili po kolenih trkaje se na prsi, brez raz- 
like možje in žene, nežna deca in sivi starčki. Tam 
so tožili svetniku svoje gorje, naznanjali mu svoje 
prošnje, žebrali njemu na čast svoje goreče molitve. 
Vsaka črta njih obraza, vsak pogled njih oči sta spri- 
čevala, da to, kar mrmra jezik, čuti tudi skrušena 
duša in koprneče srce. Toliki pobožnosti se Berus ni 
mogel! načuditi, od samega strmenja se je neprenehoma 
ihtil in stresal z glavo_in ramama. Ne more se baš 
trditi, da bi se bil navzel tudi on žive vere belokranj- 
Skih in hrvaških romarjev. Molil morebiti ni mnogo 
ali pa tudi nič. Gotovo je, da je bila med vsemi sve- 
čami, ki so se na altar položile, njegova najmanjša in 
najtanjša. V Tončkovi glavi se je vršila neka druga 
imenitna reč. Kar je osnoval že na potu in v krčmi, 
je dokončal v cerkvi. Za trdno je namenil in se zaklel, 
da bo posnemal odslej sv. Feliksa, in da se mora_ 

ravno tako posvetiti, kakor se je on po- 
svetil. Kar srce mu je trepetalo, ko je pomislil ne- 
popisno srečo, ki ga bo čakala. Po smrti bo prišel z 
dušo v kraj večne radosti, s svojim truplom pa v altar, 
pred katerim bodo pobožni kristjani klečali in se mu 
priporočali in poklanjali! Gizdavega Berusa pa je mi- 
kalo še veliko bolj, da ga bodo hvalili in slavili že 
na tem svetu. Vsi seveda ne:  posvetnjaki, zlasti 
vrstniki mu se bodo posmehovali, ali tembolj ga 
bodo poveličevali in blagrovali vsi bogoslužni in resni 
ljudje. Na svojem novem potu ne bo imel nobenega 
tekmeca, ki bi mu kratil čast in ga utegnil celo pre- 
kositi. Ime mu bo zaslovelo daleč čez meje rojstvenega 
Podgorja, izgovarjalo se bo spoštljivo v ubornih kočah 
in sijajnih gradovih. Bil je popoinem preverjen, da se 
mu bo pekoče hrepenenje po slavi in prvaštvu, katero je 
moral toliko let skrivati, zdaj z vrhano mero izpolnilo. 

Vesel in prerojen je prišel o mraku na svoj dom 
nazaj. Precej drugi dan je preinačil svoje življenje 
prav do korena. V njegovi hiši so zavladale šege naj- 
ostrejše bogoslužnosti. Pred jedjo in po jedi je molil 
po tri očenaše, vsak večer rožni venec, ob nedeljah in 
praznikih vse tri dele. Vsak dan je bil pri obeh svetih 
mašah, v nedeljo pa pri vsej božji službi, dopoldanji 
in popoldanji. Vselej je prišel najprvi v cerkev in naj- 
zadnji jo je zapusti.  Pogostem je molil križev pot 
in se zapisal v mnoge pobožne bratovščine. Na iz- 
poved je hodil tako marljivo, da je bil izpovednik: 
dostikrat nanj že nejevoljen. Ljudi se zdaj ni več bal, 
govoril je rad z vsakim človekom, ali navadno le kaj 
svetega. Svoji družini je ves večer pridigal in jo s 
tem tako razdražil, da mu je pobegnil en posel za 

drugim in si je moral pomagati z najemniki. Še bolj 
so se čudili ljudje hudemu postu, ki si ga je naložil. 
Meso se ni smelo zanj nič več kuhati, opustil je tudi 
druge dobre jedi. Ker je trdo delal, je potreboval tečne 
hrane. Da bi ostal krepak, obenem pa se vendar 
postil, je začel uživati sam bob in fižol, zabeljen z 
oljem ali maslom. Župljani so to kmalu izvedeli in 
pri maši ni hotel biti nihče več blizu njega. Okoli 
Tončka je ostal velik, prazen prostor, če je bila tudi 
vsa cerkev natlačena. Sredi tega kroga je on ves čas 
klečal in molil ali pravzaprav z usti migal, kajti 
kakor toliko drugih rojakov ni poznal niti on iz srca 
izvirajoče in v Boga zamaknjene, prave molitve. Njemu 
je bilo prav povšeči, da ni bil v_gneči, ker so ljudje 
lahko od vseh strani njegov krasni zgled opazovali 
in drugim o njem pripovedovali. Kupilno, sukneno 
obleko je Berus precej po spreobrnenju prodal in no- 
sil potem najprostejše podgorske cape. Če je deževalo, 
je vrgel nase tudi v nedeljo plašč iz bička, katerega 
si je sam naredil, ali pa se zavil v debelo, konopljeno 
rjuho. Brez priče ni dal rad od sebe krajcarja, tem- 
bolj darežljiv pa je bil na cerkvenem shodu ali o ve- 
likih praznikih, ko so bile vse ceste polne ljudstva. 
O takih prilikah je metal beračem kar šestice in oni 
so raznesli njegovo hvalo po vseh bližnjih in dalnjih 
vaseh in župah in sčasoma po vsej deželi. Vrstniki so 
bahatega in marsikdaj prav bedastega Tončka že od- 
nekdaj radi obirali, zdaj, ko se je jel svetničiti, pa so 
brizgali vanj kar _ curkoma svoje slane in neslane šale 
in zabavljice. 

Zložili so o njem več pesni, katere so mu hodili. 
v sobotne večere pod okno pet. Skrivaj se je nanje 

brez dvojbe togotil, ali se je premagal in molčal, da 
bi videli sosedje njegovo krščansko potrpežljivost. Do- 
živel je takrat tole sladko zadovoljščino. Ena tistih, 
ki so ga pri gabru teple, je rekla v cerkvi tako glasno, 
da jo je čul, svojim _otrokom (bila je že dolgo omo- 
žena): Če hočete, da vas bo Bogek rad imel, morate 
tako lepo moliti, kakor onile_ mož tam, Berusov 
striček. Veliko huje nego stari znanci nadlegovala in 
motila so Tončka zopet — dekleta! Kjerkoli so ga 
videla in srečala, jela so mu namigovati in ga popra- 
ševati: Srček! ali nisi nič moj? Ne bodi tako trd in 
čuden, pridi no sem, da se kaj pomeniva i. t. d. Morda 
so mu hotela samo nagajati, morda pa tudi ne. Bil 
je še v najboljših letih, posivel mu še ni noben las 
na glavi in kmetija mu je bila cela in nezadolžena 
kakor prej. Jako verjetno se mu je dozdevalo, da ga 
hočejo res ujeti in za nekatere je to gotovo pogodil. 
Srce se mu je dostikrat prav nevarno omečilo, s sku- 
šnjavami se je bojeval čimdalje težje. Po dolgem pre- 
mišljevanju je izumil zdravilo, ki mu je nemirno kri 
potolažilo in ukrotilo. Na njivo, ležečo ob cesti, je 
posejal kopriv, ki so hitro vzrasle in se razrasle. Ka- 
dar so ga dekleta zapeljivo vabila in je začel omago- 
vati, se je slekel toliko, da ni bilo pohujšanja, pa je 
skočil v koprive in se valjal po njih semtertja, do- 
kler so prešle skušnjave. Bil je kdaj ves opečen in 
poln mehurjev, ali je trpel z voljo in junaško te bo- 
lečine. Po zimi, ko ni bilo kopriv, se je premetaval 
po snegu ali pa se sezul, si zavihal hlače in šel v 
mrzlo vodo. Tam je stal, dokler se ni preveril, da je 
gorka peč več vredna, nego vse krasotice stopiške du- 
hovnije. Domačinom so se zdele te reči strašno brez. 

umne, smatrali so jih za trden dokaz, da je Tonček 
popolnem pobudalil. V dalnjih krajih pa so ljudje 
drugače sodili. Vse, kar so pravili o njem berači, ter- 
cijalke in romarji, je zbudilo in učvrstilo vero, da se 
je prikazal v Podgorju nov svetnik, ki dela neznansko 
pokoro, dasiravno je on najmanj potrebuje, ker živi 
brez greha. Razširila se je celo govorica, da je storil 
že veliko čudežev. Iz mesta in z dežele so jele po- 
božne duše popotovati k njemu, da vidijo njegovo 
svetost, da mu se priporoče in ga prosijo pouka v 
raznih verskih dvojbah in skrivnostih. Izvečine so šli 
od njega jako zadovoljni, kajti Berus je bil nespa- 
meten samo takrat, kadar se je dal voditi svojemu 
napuhu, drugače pa precej razumen in celo prekanjen. 
Dolenjske tercijalke pa so se hotele ž njim nele po- 
vršno seznaniti, ampak tudi sprijazniti. Povabile so ga 
k sebi na dobro južino. Stanovale so skoraj vse v 
Novem Mestu in se delile na dva tabora, ki sta se 
večkrat eden z drugim srdito vojskovala. Starejši ta- 
bor je bil ,na Bregu“, ali kakor se imenuje ta kraj 
v novejši čas ,na železnici“, mlajši pa je stal za sa- 
mostanom. Povabilo je prišlo Tončku samo od breš- 
kega. On svojim čestilkam ni mogel odreči. Pripravile 
so mu res izvrstno južino. Stroški jih niso dosti bo- 
leli, ker so vzele po svoji večni navadi razen vode 
vse na upanje. Od konca je bila Berusu njihova ne- 
skončna hvala in postrežijivost jako pegodu. Sčasoma 
pa mu se je začel obraz mračiti, ko se mu je po- 
nudila ena za hišno, druga za deklo, tretja ga pro- 
sila na posodo in so ga nazadnje vse skupaj pritis- 
kale, da bi podelil kak lep darek za novo cetkev, ki 
se zida v Jeruzalemu, za katoliško misijo v Ameriki, 

za uboge kristjane na Turškem in za razne blago- 
datne zavode, družbe in bratovščine. Tonček je nekaj 
dal, ali ne toliko, kolikor so tercijalke želele; posoditi 
pa ni hotel nič in nobene vzeti ne za hišno, ne za 
deklo. Prijateljstvo se je zdaj še hitreje razdrlo nego 
se je sklenilo. Tercijalke so razglasile Berusa za hi- 
navca in bedaka. On pa je izgubil tudi vso vero v 
njihovo bogoslužnost, sosebno, ko je preračunil, kako 
drago je plačal novomeško gostoljubje. Za povračilo 
mu je prinesla ta neprijetna skušnja ponosno spoz: 
nanje, da je on že zdaj najsvetejši človek na Dolenj- 
skem, kajti (tako je sodi)), ako se ne morejo primer- 
jati k njemu niti tercijalke, kdo sme še dvojiti, da 
stoji na prvem mestu on. Ali dokler smo na svetu, 
moramo napredovati. Pregovor pravi: kdor ne gre 
naprej, gre nazaj. Stoječa voda se brzo usmradi. Ton-: 
ček je uvidel to resnico in začel ugibati, kako bi se 
popel na višjo stopinjo svetniške modrosti. Kdor išče, 
najde: on se domisli. Prodavši ves svoj imetek, raz- 
delil je tisoč goldinarjev v nedeljo po božji službi 
med uboge kmete in berače, drugih tisoč je podaril 
za cerkvene potrebe. Ljudje so pravili, da je razdal 
vse svoje premoženje. To je trdil tudi Berus sam, ali 
lagal se je. Cel tisočak je ohranil za se in ga zašil 
za rob svojih edinih hlač, katerih ni dejal s sebe niti 
ponoči.  Šel je služit k novemu župniku. Plače ni 
zahteval nič. Razen vsakdanjega [ižola ali boba si je 
izgovoril nekaj malega proste obleke in pa to, da 
bo smel v cerkev hoditi, kolikor bo hotel in sploh, da 
ga ne bo nilhiče motil v pobožnosti, kar mu je gospod 
rad dovolil. Prosil je tudi svojega gospodarja, da bi 
ga ozmerjal pogostem vpričo ljudi in mu dal slo- 

bodno večkrat kako brco ali kak sunec v rebra, đa 
bi se: vadil v potrpežljivosti. Župnik se je smejal ču- 
- daku, katerega dozdaj ni pozna! in mu obljubil, da 
mu se bo prošnja po mogočnosti izpolnila. Po svoji 
volji bi smel rabiti tudi gosto grmovje kopriv za po- 
kopališčem. Tonček se je kmalu preveril, da je bil ta 
pogoj nepotreben. Služabniku svojega župnika se de- 
kleta niso drznila nagajati.  Odkar je bil brez kmetije 
in po njih mnenju berač, pa jih je tudi nehal zanimati 
in mikati. | 
Ako bi bil prav v kaki drugi hiši, ne bi ga bila 
nobena več pogledala. Gospod je bil z Berusom za 
delo jako zadovoljen. Odkonca ga je imel za pre- 
prostega ali blagega in spoštovanja vrednega moža. 
Ko pa je zapazil v njem tako strašno slavohlepje in 
celo predrzno vero v svojo svetost, ga je poklical k 
sebi, da bi ga posvaril in poučil. Dokazoval mu je, 
da je zablodil na krivo pot, ki ne drži v nebesa. Po- 
božnost zaradi človeške hvale je farizejstvo, ki se Bogu 
gnusi. -Nihče se ne sme smatrati za pravičnega, nikar 
za svetega. Človek ostane grešnik, če stori tudi vse, 
kar more, za svoje zveličanje itd. Berus se je žup- 
niku silno čudil, sčasoma pa se je tako razvnel, da 
mu je posegel v besedo in zakričal: ,Kaj, da sem jaz 
farizej?» Farizeji so bili, mislim, tisti malopridneži, ki 
so očitno dajali, skrivaj pa kradli, ko so se po dnevi 
postili, ponoči, ko jih nihče ni videl, pa žrli in pijan- 
čevali. Kdo more kaj tacega meni očitati? Oni so: 
svetost le hlinili, jaz pa sem si jo res prisvojil. Kdor 
pravi, da ne, reče mi ravno tako lahko, da nimam ušes 
ali nosa. Da me veseli ljudska hvala, ne tajim. Ali 
to ni nič pregrešnega. Vsak kristjan ima dolžnost, 

skrbeti za dober glas in lepo slavo, da ga časte po- 
štenjaki za dobrega in pobožnega človeka. Bil bi kriv 
in zaslužil bi očitanje in kazen, da sem kak razuzda- 
nec in pohujšljivec. Če pa dajem ljudem zgled sve- 
tosti, kakršnega ne najdete od Kolpe do Ljubljane, more 
me grajati za to le kak Drezbožnik, kak krivoverec, 
kak Turek, kak peslajnar.“ O teh besedah je udaril 
Berus ob mizo, da se je vsa izba potresla.  Vrlega 
duhovnika to ni oplašilo. Opominjal in učil je hlapca 
še celo uro. On pa si ni dal nič dopovedati, v svoji | 
besni gorečnosti je ostal gluh za vse razloge in ni 
mogel spoznati svoje hude zmote. Odgovarjal je tako 
razžaljivo in surovo, da se ga je gospod naveličal po- 
slušati in ga zapodil iz službe. Berus ni maral iskati 
si druzega gospodarja, sit hlapčevanja je nakani! živeti 
odslej sam za se, prosio kakor ptica pod nebom. Po- 
tikaje se semtertja po Podgorju je premišljeval ne- 
prenehoma, kako bi priplezal na najvišjo stopnico sve- 
tosti, s katere bi bilo do božjega raja le še nekoliko 
korakov. Bistra glava pomore mu tudi ta pot. Izpre- 
videl je, da mora zapustiti ničemurni svet in postati 
-— puščavnik! Velikih, kamenitih ali peščenih prosto- 
rov brez rasti in ljudi resda na Dolenjskem ni, ali 
v Gorjancih se skrivajo mestoma tako tihi doli in pre- 
doli, kotli, jarki in ponori, da puščavnik lepše samote 
skoraj želeti ne more. Tonček proda svojo podgorsko 
obleko in si da narediti dolgo haljo iz debelega do- 
mačega sukna in opanke. S seboj je mislil vzeti tudi 
bičkov plašč, Zdaj je skrbela Berusa samo še ena reč, 
njegovo nerodno — krstno ime. Življenja božjih ugod- 
nikov ni dobro poznal, ali močno mu se je dozdevalo, 
da sta dva sveta Antona in eden njiju da je puščavnik, 

Ko bo razglasil papež za svetnika tudi njega, imeli bi 
kristjani dva sveta Antona puščavnika. Kako lahko bi 
se zgodilo, da bi častili še zmerom le starejšega, mlaj- 
šega pa popolnem zaneimarjali! Ta strah ga je tako 
prevzel, da je zavrgel svoje dosedanje ime in se hotel 
zvati Feliks. Poleg svetega vojščaka Feliksa naj 
bi klicali ljudje na pomoč svetega puščavnika Fe- 
liksa. Zamena potem ne bi bila mogoča, kakor ni. pr. 
ne zamenjuje nihče enega sv. Antona z drugim. Berus 
se je neizrečeno veselil, da se je iznebil tako srečno 
tudi te neprilike. Precej tisti dan je začel naznanjati 
Podgorcem, da se ne imenuje več Tonček nego Feliks, 
vzroka jim pa seveda ni hotel povedati. Šele potem, 
ko se je preveril, da so si rojaki novo ime zapomnili, 
se je napotil poln vzvišenih upov in sladkih sanj na 
Gorjance.  Prebivališča si je šel iskat najprej v odda- 
ljeno, samotno dolino za preseškim gradom, kateri 
pravijo na začetku Mrzla Draga, naprej gori pa Pon- 
dirjevka. Na sredini nje se je nameril na starega 
ogljarja. Bil ga je jako vesel, ker se je nadejal, da 
bo izvedel od njega kaj več o tem delu Gorjancev, po 
katerem še ni nikoli hodil. Vprašal ga je, če stanuje 
v Pondirjevki še kak drug človek. Ogljar veli: Tod 
ni nič hiš. Nekoliko streljajev od moje kolibe je po- 
stavil pleterski oskrbnik pilo in naredil do nje po 
strmem jarku lesene žlebi, po katerih prožijo za pilo 
hlode. Drugih zgrad v Pondirjevki ne najdete, ali 
ljudi se dosti vidi. Kdaj pridejo naši fantje s hrvaš- 
kim duhanom, soljo ali reško zlatnino. Kadar odidejo 
fantje, se prikažejo stražniki, da bi jih ujeli. Tako se- 
veda se ne morejo nikoli srečati in sprijeti.  Večkrat 
se sliši razbijanje nekega drvarja in po hostah se pla: 

zijo neprenehoma lovci, ubežni vojaki, Vlahi in turški 
hajduki. Berus je kmalu uvidel, da tod ne dobi pu- 
ščave, kakršne on potrebuje, vendar .se je pomudil dalj 
časa pri zgovornem ogljarju, že zato, ker je bil lačen. 
Mož je delil ž njim drage volje svojo borno južino in 
mu pravil čudne bajke o bližnji cerkvi sv. Miklavža, 
o gorjanskem jezeru in o slavnem Krvavem Kamenu. 
Omenil mu je tudi nevarnega Hudobca, ki straši po 
Gorjancih in ima svoj glavni brlog baš v Pondirjevki. 
O njem je slišal za mladih let nekaj tudi Berus sam, 
ali je pozabil, kaj, ker mu te reči niso bile na mari. 
Zdaj, ko se je hotel naseliti v njegovi domovini, po- 
znal bi ga bil rad bolj natanko in je prosil ogljarja, 
da bi mu povedal o njem vse, kar mu je znano. Starec 
je dejal bolj tiho, kakor da bi se bal: Ta kraj, kjer 
moram jaz životariti, bogme ni lep in priljuden, ali 
vse žalosti bi se laglje prebile, da ni te vražje pošasti 
tukaj. Stanuje pa tamole, vidite, v tistem skalovju, v 
Hudi Peči, kakor pravimo. Bližnji sosedje jo zovo 
Hudobec, daljni Podgorci pa tudi Škrat ali Šratelj. Mene 
se Hudobec hvala Bogu dozdaj še ni lotil. Strah ga 
je moje molitve in križca, ki ga nosim za vratom, in. 
brojanic v mojem žepu in: mnogih svetih podob, ki 
sem jih razobesil po svoji kolibi in jih prilepil, le po- 
glejte, nekoliko tudi odzunaj. Ali tem več so trpeli 
drugi ljudje, rmekateri so po njegovi zlobi celo poginili. 
Ta Hudobec je tak slepar,. da zvrne nesrečo na vsa- 
kega, naj mu bo prijatelj ali sovražnik. Rasti je spak 
majhne, kakor .kak desetleten otrok. V rokah drži 
mošno zlatov, katere obeta tistemu, ki bi pokleknil 
predenj. Neki lovec se je polakomil denarja in je pred. 
Hudobca pokleknil. On mu da res mošno zlatov, pa 

se zagrohota na vse grlo in odide. Lovec vrže puško 
v grmovje in veli: Zdaj mi ne bo treba več prežati 
na lisice in zajce, živel bom brez dela in skrbi kakor 
grof. Precej se je napotil v krčmo in poklical vanjo 
vsakega, ki je šel po cesti. Vesela druščina je jedla, 
pila in pela, dokler je bilo računa sto goldinarjev. 
Lovec se zasmeje in veli: Bedak, saj bi lahko še več 
računil.  Vrgel je na mizo pest zlatov, krčmar pa se 
zareži: Prokleti slepar, pri meni se ne plačuje z bu- 
kovim listjem! Lovec trdi, da mu daje dobre, rumene 
zlate, krčmar pa se jezi čimdalje huje, zažene lovca iz 
hiše in veli: Saj vem, kdo si in kako se bom plačal. 
Lovec gre dalje in si misli: krčmarju se meša. Pride 
v drugo _krčmo in veli gospodarju: Danes se bom 
dobro gostil ali da ne bo zmotnjave, poglej, če je moj 
denar dober. Krčmar se zasmeje: S takim denarjem 
nastiljamo pri nas kravam. Lovec zmaje z glavo in 
gre domov. Mislil si je: danes se menda vsem lju- 
dem blede, da ne znajo razločiti bukovega listja od 
rumenih zlatov. Doma pove ženi, kaj se je zgodilo 
in pokaže mošno zlatov. Ona pa se na ves glas za- 
joka in pravi: Ne ljudem, nego tebi se je zmešala 
pamet. Pogubil si svojo ubogo dušo in nama zapra- 
vil kočo za prgišče nastila! Lovec se je razsrdil in 
babo pretepel, ker je mislil, da ga trapa tudi ona. Ko 
pa mu niti pozneje bukovega listja nihče ni hotel 
vzeti za denar, je šel na oder in se obesil. 

Zdaj pa čujte, kaj se je pripetilo nad Jugorji, dobre 
tri ure od tukaj. Dejal sem, da prebiva Hudobec v 
Hudi Peči, ali v njej tiči samo ponoči, podnevi pa 
ga je dosti po vse Gorjancih. Na priliko dopoldne 
sedi ob devetih na suhem hrastu v Pondirjevki, ob de- 

setih skače že po travnikih med sv. Miklavžem in 
sv. Jedertjo, ob enajstih se guglje kje v Žabjaku ali 
pa se pači pastirjem na gaberskih orehih. Nad Jugorji 
se je prikazal poštenemu drvarju in mu rekel: Poklekni 
predme in vsi ti zlati bodo tvoji. Drvar veli: Nečem. 
Škrat se zadere: Če nečeš, pa se pojdi z menoj metat. 
Ako me vržeš, dobiš denar. Drvar je bil korenjak pa 
je dejal: To pa to, in je planil v Hudobca, da bi ga 
vrgel. Ali Hudobec je močan za devet junakov. Zrušil 
je drvarja na tla in ga gnetel tako nemilo, da so ga 
oblivale krvave pene. Raztrgal mu je vso janko in 
srajco, ko pa mu je zagleda! za vratom svetinjo in na 
njej mater božjo, je izgubil oblast in začel omedlevati. 
Drvar to zapazi pa ga zgrabi in podere. Hotel ga je 
ugonobiti. Ko pogleda, če je še kaj živ, se preveri, 
da tlači prazno suknjico. Škrat se mu je bil nevidoma 
izmuznil in pobegnil. Drvar se zasmeje: Pojdi, kamor 
te je volja, da si mi pustil le svoje zlate.  Vesel na- 
takne na palico Hudobčevo suknjico in mošno zlatov 
in gre domov. Sreča ga znanec in vpraša: Čemu pa 
ti bode ta kačji lev in ta konjska ona?» Tako so ga 
povprašali tndi drugi znanci in se mu smejali. Drvar 
se je začel čuditi takim besedam pa je pogleda! in 
videl, da nosi res mesto Hudobčeve .suknjice kačji lev 
in mesto mošne lepih rumenih zlatov, ifej te bodi! 
konjska ona! 

Zdaj vam bom pa razložil, kako nagaja Hudobec 
pobožnim romarjem. Kogar boli duša, ker se je Bogu 
hudo pregrešil, ne ide k svetemu Miklavžu po položni 
cesti, nego po onile stezi, ki gre proti cerkvi za Hudo 
Pečjo. To sami vidite, kako strma je tod gora. Bukve, 
ki so jih posekali na vrhu, so letele sem doli z ve- 

jami vred pol ure daleč. "Zdaj si lahko mislite, kako 
težavna in nevarna je ta božja pot. Romarji lezejo v 
hrib po vseh štirih in dober junak mora biti tisti, ki 
pride brez nesreče do cerkve. Hudobec ve, kako za- 
služna je pred Bogom ta božja pot, zato preži nepre- 
nehoma na romarje. Kadar priplezajo že precej visoko, 
jih začne klicati z glasom njihovih prijateljev in znan- 
cev, n. pr. Jože, počakaj me, da pojdeva  zaeno. 
Romar misli, da ga kliče brat, sosed ali kak drug zna- 
nec in revež se ozre. Zdaj vidi pred sabo navpični 
strmec, pa mu se zavrli v glavi, da se zatrklja navzdol. 
Srečen je tisti, ki se le nekoliko otolče. Zgodilo se je 
že, da so taki romarji prileteli na skalo ali parobek in 
se ubili. Kar jaz vem, posrečilo. se je samo dvema, 
da sta dospela po tej stezi do vrha. O _ da bi nam 
hotel poslati milostivi Bog odrešenika, ki bi pošast pre- 
magal in pregnal tja, kamor spada, v peklensko brezno! 

Berus, ali kakor ga lahko zdaj imenujemo, Feliks 
je posluša! ogljarja karseda pazljivo, o njegovih 
zadnjih besedah pa se je zamislil in dejal po doilgem 
molčanju: kdaj pa hodijo romarji mimo Hude Peči k 
sv. Miklavžu?  Ogljar veli: Odločenega časa nimajo, 
kadar si čuti kdo vest obloženo s takim grehom, ki 
ga more oprostiti samo škof ali papež, pride sem in 
poskusi plezati. Feliks veli: To je škoda, da se ne 
more vedeti, kdaj je pomoč potrebna. Jaz bi se s 
Hudobcem sam rad bojeval. Odmolil bi brez oddiha 
sveto apostolsko vero in s silo svoje svetosti bi ga 
tako ustrahoval in uničil, da gotovo nikogar več ne bi 
nadlegoval. Ogljar se je temu govorjenju neizrečeno 
začudil in vprašal Berusa: Ne zamerite. mi radoved- 
nosti. Kdo pa ste? ali menih ali kak drug duhoven? 

Berus odgovori ponosno: Jaz sem puščavnik Feliks in 
Si iščem kraja, kjer me noben človek ne bi motil. 
Ogljar veli: Tak kraj je Tisovec. Če ne veste, kod 
se gre tja, vprašajte na Vrhpolju ali pa delavce, katerih 
je zdaj dosti po vseh vinogradih.  Tudi jaz mislim, 
da poleti tam za kdaj ne bi bilo slabo. Človek bi 
se hladil, da bi bilo veselje. Če bi spal tudi na golih 
tleh, kaj za to. Ali za življenje je treba razen počitka 
tudi hrane. Te pa v Tisovci ne doboste. S sabo ne 
nosite nič, kaj za božjo voljo pa boste v svoji puščavi 
jedli? Feliks pogleda ogljarja zaničljivo in mu odgo- 
vori s povzdignjenim, svečanim glasom : Slabovernik, 
kdaj ste še slišali, da je poginil kak puščavnik od la- 
kote? Za božje prijatelje sam Bog skrbi. 

Po tem pomenku sta se moža poslovila in raz- 
ločila. 'Ogljar je šel na svoje delo, Feliks pa narav- 
nost v zaželjeni Tisovee in je hodil tako hitro, da je 
prišel tja še veliko pred nočjo. Kdor gleda zelene, 
prijazne, ne baš previsoke Gorjance oddaleč. n. pr. 
z zagrebške ceste, ne bi se mogel lahko domisliti, da 
se nahaja v njih tako divja krajina, kakor je Tisovec. 
Opazovalcu se zdi, kakor da bi se bila o kakem stra- 
hotnem prevratu prirode gora od vrha do tal prelomila, 
razpočila ali razklala. In ta razpoka je več ur dolga 
in tako odljudna, mrtva in otožna, kakor da bi bila 
ustvarjena res za puščavnike. Po dnu se ji podi čez 
hrešč, gladko kamenje in skalne ulomke šumeč, bister 
studenec, ki se napne ob nalivni nevihti ali dolgem 
deževju v mogočen, vihrajoč in grmeč, vse zapreke po- 
dirajoč in s sabo drveč hudournik. Ob bregih iščeš 
zaman tistih živo zelenih in pisano cvetočih lok, ki 
spremljajo tako rade in tako ljubko in vabljivo vse 

dolenjske reke in potoke. Na obeh straneh doline se 
dvigujejo strmi skloni skoraj brez sledu človeškega 
življenja ali pa kipe v sinjo višavo ogromne, navpik 
stoječe pečine, ki puščajo stisnjeni tokavi mestoma le 
dva, tri korake širine. 

To globoko in mračno brezdno si je izbral puščav- 
nik Feliks za svoje novo, trajno, dosmrtno domovanje! 
Korakal je ob studencu dobro uro gori proti izviru, 
potem pa se je truden usedel na breg in zaspal. Ko 
se je predramil, se je začela delati že skoraj noč. Pred 
njim je stal lep deček v zeleni suknjici in rdeči ka- 
pici. V rokah je držal veliko, srebrno plitvico, na kateri 
je bil režanj pečenke, kos potice in majolika vina. 
Feliks se prikazni ni dosti začudil, ker je že prej trdno 
veroval, da mu bo nosil hrano angel, krokar ali kak 
drug rajski poslanec. Deček postavi plitvico predenj 
.in ga pozdravi: Dobro došel, sveti puščavnik Feliks! 
Želim, da bi užival v slast, kar ti pošilja moj in tvoj 
gospodar. Berus ga vpraša: Kdo pa si? Prikazen 
veli: Jaz sem tvoj služabnik. Ime mi je Gugljaj. Kadar 
bom utegnil, prišel bom k tebi sam; če ne bo časa, 
prinesla bo ti jed in pijačo moja sestra, tvoja blaga 
prijateljica Belica. Po teh besedah deček odide in 
Feliks začne večerjati. Tako sočne pečenke še ni ni- 
koli zalagal, kar je bil na svetu. In kako, oh, je bilo 
vino — vino! Že od prvega požirka mu je šla gor- 
kota po vsem životu. Najboljši vivodinec in grčevljanec 
sta bila proti tej kapljici gnusna zelnica. Na noben 
način ni mogel odnehati, dokler ni izpraznil vse ma- 
jolike. 

Strašno se je jezil sam nase, da ni zapustil že 
izdavnaj brezčutnih, sovražnih ljudij, ki so mu zavidali 

vsako srečo irm bi bili utajili radi celo njegovo svetost. 
Kako dober in prijazen deček je proti njim Gugljaj in 
kmalu bo spoznal tudi svojo neznano prijateljico Be- 
lico, ki je gotovo še boljša od brata. O njej se mu 
je vso noč sanjalo. Že drugo jutro je priskakljala k 
njemu z zajutrekom, mu podala roko, ga sladko po- 
gledala in dejala s tenkim, preprijetnim glaskom: Oh, 
kako dolgo sem te čakala! Slišala sem o tebi toliko 
lepega, da sem po tebi vsa koprnela. Feliks se za- 
rdi in se krasne deklice ne more nagledati. Ni se 
imenovala brez razloga Belica: bila je bolj bela nego 
sneg, obenem pa umna, spretna, živa, vesela, ognje- 
vita, krepka in obilna. Oduševljen jo prime Feliks za 
roko, ki ostane v njegovi, hrepeneče jo pritisne na 
srce, poljublja in trepetaje poprašuje, če ga bo hotela 
ljubiti. Nežno šepetaje mu odgovori, da ga bo ljubila, 
ako ji zvest ostane, resnično in iskreno do njegovega 
zadnjega zdihljaja, ali ž njim vred bo umrla tudi 
njena ljubezen in potem pride to, kar mu je že izdav- 
naj pripravljeno. On teh besed ni razumel, niti je ni 
vprašal, kaj pomenijo, saj si druzega niti sam ni želel, 
nego da bi ga ljubila do smrti. Na onem svetu pa 
je bil preverjen, da ga čaka še večje veselje nego ga 
uživa zdaj v blaženem' Tisovcu. Gugljaj je prišel k Fe- 
liksu večkrat v tednu ali živež mu je donašala navadno 
Belica, ki je ostala pri njem po cele ure in sčasoma 
cele dni. Skrbela mu je tudi za stanovanje. Zapiskala 
je trikrat v piščalko in poklicala celo krdelo rogatih 
medvedov in jazbecev, ki so nalomili drevja in vej, 
nanesli mehkega mahu in listja in zgradili lično in 
trdno hišico, ki ga je varovala poleti dežja, pozimi 
burje in, mraza. 

Belica je bila iznajdena za vse reči, znala je Svo- 
jega ljubimca vedno zabavljati in kratkočasiti. Kadar 
sta pila — posrkala sta ga vsak dan po deset majolik 
— učila ga je peti, gosti, plesati, kvartati.  Kdaj je 
dala s piskom znamenje, pa so prihiteli iz gozda bistri 
jeleni. Zasedši najmočnejše, sta dirjala čez hribe in 
doli, da je Feliksu kar sapo jemalo. Bolj prijeten se 
mu je ždel lov. Belica je stopila na skalo in zažviž- 
gala na kljuko. Čez nekoliko trenotkov je vse mrgo- 
lelo polhov, zajcev, kljunačev. Truda ni bilo ž njimi 
nič, divjačina se je dala brez straha z roko ujeti. Po 
Beličinem ukazu so zajezili medvedje in jazbeci stu- 
denec, nateklo se je globoko dolgo jezero, po katerem 
so ju vozili v lahkem čolniču prekrasni labodi. Po 
zimi je dala zaježena voda gladko drsalnico. Belica 
je prijela Feliksa za roko in se drkala zaeno ž njim 
po pol ure daleč; ovinki, ki jih dela jarek, niso ju nič 
ovirali in ustavljali. Feliksova sreča je prikipela do 
vrha, ko mu je povila Belica prelepega sinčka, Od- 
slej se nista več ločila; delila sta zložno vse sitnosti 
in radosti rodbinskega življenja. Hrano jima je nosil 
dobrovoljni Gugljaj, ki se je Feliksu tako priljubil, da 
je moral piti ž njim bratovščino. 

Več tednov ni videl puščavnik v Tisovcu nobenega 
človeka. —Najprej je prišel gledat, kaj dela in kako se 
mu godi, radovedni ogljar pondirjevški. Feliks je sedel 
pred čudno, okroglo kolibo, ki je bila podobna silnemu 
mravljišču, in se igral z velikansko belo kačo. Prestra- 
šeni starec se ni usodil tja iti in je pobegnil. Ljudje 
so začeli zahajati zdaj bolj pogostem v Tisovec, ker 
jih je mikalo izvedeti, če govori ogljar resnico. Nji- 
hova poročila so bila jako različna.  Nekateri so vi- 

deli samo Feliksa, drugi njega in belo kačo, še drugi 
kačo brez njega; bilo je pa tudi takih, ki niso videli 
niti njega niti kače. Trdno naznanilo so prinesli Pod- 
gorcem šele njegovi stopiški žlahtniki.  Takrat je imel 
že sina.  Pravili so doma, da jih je peljal v okroglo 
kolibo in jih povabil na kosilo, ki je bilo pa tako, da 
jim se je že oddaleč gnusilo. Mize ni bilo nič. Berus 
je sedel na tla, ki so bila nastlana kakor kak hlev. K 
njemu se je privalila strašna bela kača. Jedla sta blato; 
miši, kukce in druge mrčese, pila pa gnojnico, ki je 
tako smrdela, da so se morali za nos držati. Stregel 
jima :je velik medved, ki je imel kozlovske roge. Po 
kosilu je: vzel Berus iz zibke modrosa pa ga je pesto- 
val in miloval.  Večkrat ga je poljubil na gobec. Te 
novice so rojake silno osupnile in Feliksovo slavo ne: 
izrečeno povzdignile in razširile. Sploh se je govorilo, 
da more občevati po prijateljsko: s takimi zvermi samo 
resničen svetnik, ki je pod posebno božjo obrambo. 
Ime in življenje tisovškega puščavnika se je izvedelo 
zdaj daleč čez meje slovenske domovine.  Slišala je o 
njem tudi lepa kneginja Pomarančarica, ki je imela 
vse zemeljske dobrote, samo tiste ne, po kateri je naj- 
bolj hrepenela: svojih otrok in dedičev svojega rodu 
in bogastva. Precej se je napotila k njemu, da bi 
videla svetega moža na svoje oči in priporočila svoje 
želje njegovi mogočni molitvi. Devet zvestih služab- 
nic jo je spremilo. Kneginja se je s Feliksom dolgo 
posvetovala in pomernkovala in ga zapustila čez deset 
dni vesela in potolažena. Preden je minilo leto, po- 
rodila je sina. Po starem sporočilu, ki se je ohranilo 
v Polju pri Soteski, je doletela enaka sreča tudi vse 
njene spremljevalke, dasiravno je niso niti želele, niti 

potrebovale.  Jokajoče ubožice je tolažila blaga kne- 
ginja: kadar se jaz veselim, ne smejo žalovati niti 
moje služabnice. Moja zemlja je obširna, da prebiva 
na njej lahko veliko ljudi. Naj jo imajo in uživajo 
vaši nasledniki. V nepreglednih gozdih raste in se 
redi toliko gob, lešnikov in polhov, da ne bodo mogli 
vseh pojesti in jih bodo še drugim prodajali. Teh 
besed ni kneginja Pomarančarica nikdar preklicala in 
učenjaki so že izdavnaj dokazali, da stanujejo vnuki 
teh služabnic na njeni graščini še dandanašnji. 

Kmalu po tej čudoviti prigodbi, ki je napolnila 
svet s hrupom in strmenjem, so prisopihali k Feliksu po- 
slanci podgorskih občin in ga prosili .hitre pomoči s 
solznimi očmi in povzdignjenimi rokami. Prejšnje čase 
se je prikazoval Hudobec v Pondirjevki bolj pored- 
koma, zdaj pa sedi vsak dan na suhem hrastu in pre- 
moti in oslepari vsakega človeka, ki tja pride. Ni dolgo, 
kar sć je ubil zaradi njega ubog romar. Zapustil je 
deset nedoraslih otrok, katere bodo morali zdaj oni 
živiti. Včeraj pa so našli drvarji v hosti starega ogljarja 
mrtvega. V obraz je bil strašno začrnel. Ne more se 
nič druzega misliti nego to, da ga je zadavil Hudobec. 
Poslanci so zatrdili Feliksu, če jim škrata zagovori in 
odžene, da mu bodo ostali nele do smrti hvaležni, 
ampak da ga bodo začeli častiti v svojih molitvah pre- 
cej jutri za svetnika. Ta beseda podgorskih mož je 
Feliksa tako zadovoljila in razveselila, da jim je hoteb 
prošnjo uslišati, dasiravno je šel jako nerad od Belice 
in sinčka in mu je delala težave tudi dolga hoja. V 
Tisovcu se je bil prav dobro poredil in dobil celo pre- 
cej velik trebuh. Podgorci so to nepriliko zapazili, 
pa so ga dvignili na rame in ga v Pondirjevko nesli. 

S to postrežbo in častjo so mu se še bolj prikupili. 
Pod Hudo Pečjo so svoje težko breme odložili. Feliks 
je nakani! plezati po romarski stezi, dokler bi se jel 
Hudobec glasiti. Takrat pa bi obstal in ga zarotil in 
na- vse veke prepodi!l iz Pondirjevke in Gorjancev, 
Toliko znoja kakor na tem potu še ni prelil nikoli v 
svojem življenju. Lezel ni dosti hitreje od polža, ker 
ga je trebuh neusmiljeno k tlom vleke!l in podiral. 
Plazil se je nekoliko sto korakov navkreber, kar začuje 
veseli glas svojega tisovskega služabnika in brata! 
Slava! Sveti puščavnik Feliks, dovolj si se trudil: 
Zdaj se slobodno ozri. Jaz in Belica te čakava, da 
pojdemo domov. Feliks leže na zemljo in pogleda 
po strani v dolino, če ga ne moti s tujim glasom Hu- 
dobec. Po zeleni suknjici in rdeči kapici spozna 
precej Gugljaja in zdaj se brez straha dvigne in obrne. 
Gugljaj je sedel na suhem hrastu in mu se kakor za 
pozdrav odkril in zavihtil grohotaje se kapico proti 
njemu. Iz glave mu je štrlela cela gruča ostrih rogov. 
Zraven njega je čepela na veji Belica.  Tisti trenutek, 
ko jo ljubi zagleda, se izpremeni v pošastno, belo kačo 
in začne srdito sikati. = Zaslepljeni Feliks uvidi šele 
zdaj, da njegov pobratim Gugljaj ni bil rajski posla- 
nec, nego — prekanjeni Hudobec! Od neskončne 
groze in obupnosti ga mine zavest, truplo se mu 
zruši po strmoglavici. Priletelo je v dolino krvavo, 
razmesarjeno in mrtvo. V bližnjih gozdih pa je za- 
bučal vihar in ruval_ in lomi! stoletne dobe in bukve. 
Prestrašeni Podgorci so hoteli Feliksa vzeti in odnesti 
s sabo, ali besen plane med nje Hudobec in zakriči: 
Pustite ga, ta je moj! Po vaši misli bi ga moral jaz 
zastonj pasti in ženiti. Njega sem si bogme pošteno 

zaslužil. To rekši vrže mrliča na ramo in odvrši v- 
goščavo. Za njim šine kača — Belica in dolga jala 
«pogrebcev — sov, čukov in krokarjev!  Križaje se po- 
begnejo možje proti domu in še tisti dan je izvedelo 
vse Podgorje strašno smrt svojega rojaka, glasovitega 
puščavnika Feliksa, 


18. Gorska deklica. 


Vlah Bunić je bil slaven junak. Mirno kmetiško 
življenje ga ni nikoli mikalo. Najrajši je hodil s krde- 
lom zvestih tovarišev na Turke. Če ni našel turske 
vojske, se je bojeval s hajduki; večkrat pa je šel po 
stari uskoški navadi tudi sam v hajduke in plenii brez 
razločka krščanske in turske gradove in sela. Ko pa 
se je zaljubil v lepo Karlovčanko Maro, sta se mu pri- 
mrzila meč in puška: zbravši svate je ugrabil drago 
deklico in se dal:ž njo poročiti. Iz cerkve pa je ni 
peljal precej na svoj dom. Hotel jo je najprej poka- 
zati Kranjcem in se ž njo pobahati. Zabavlja! jim je, 
da so proti njegovi Mari njih dekleta sama strašila za 
v proso in kogarkoli je srečal ali videl, ga je ustavil 
precej im prisili, da se je moral nevesti pokloniti. 
Naši rojaki so bili že takrat taki, kakršni so zdaj: na 
tihem so kleli, očitno so pa zvršili vendarle vsako ne- 
umnost in nespodobnost, ki se jim je ukazala. Vlahi 
so se smejali njihovim nerodnim poklonom: Švaba je 
slab strojbar, že toliko časa jih ima v delu, pa jim 
hrbet še zdaj ni nič kaj voljan. Prepevaje in razsajaje 
so prišli svatje do gradu, čigar gospodar je bil grof 
Erger-Berger. Pred gradom so pretepali hlapci dečka. 
Bunić jih vpraša, kaj je zakrivil. Hlapci odgovore: 

Veliko reč. Pri nas je taka šega, da vsa družina vsak 
dan po trikrat gospe roko poljubi. Ta paglavec, naš 
novi pastir Vanek, pa je dejal: Babam še nisem nikoli 
rok lizal in jih nikoli ne bom. Po njenem ukazu smo 
ga prijeli in ga bijemo. Kadar se vrne z lova grol, 
bo moral fant Boga zahvaliti, če ga ne bo dal za tako 
budodelstvo obesiti. Bunić se zagrohota: Ali čujete, 
svatje! kaka hudodelstva se po svetu gode! Oj, sladki 
Vanek, živio! Ti si plemenit deček. Ne boj se, nikdar 
več te ne bodo mrcvarili poživinjeni sužnji kvakarskih 
krvnikov. Ti pojdeš z nami na svobodne Gorjance in 
vaši grofi in baroni te ne dobodo več nazaj, če pri- 
dejo po te tudi z vso vojsko svojih biričev — hudičev. 
Tvoje rojake pa moram danes nekoliko kazniti. Ako 
se v svoji podlosti ne sramujejo častiti grabljivo šapo 
grajske volčice, bodo poljubili tem laglje blagodaino 
desnico moje zlale neveste. Po njegovi ostri zapovedi 
so ji morali poljubiti roko najprej hlapci, ki so pa- 
stirja tepli, potem pa po vrsti vsa družina. Bunić je 
šel tudi po grofinjo. Ona je zamislila uteči neznanski 
sramoti, ki jo je čakala, z zvijačo. Lepemu ženinu je 
jela zaljubljeno namigovati in mu velela smehljaje se: 
Grdo bi bilo, da budali tako silen in dičen junak. Na- 
rediva zameno! Mesto neveste naj ljubim tebe: saj 
sva sama, da ne bo izvedel za najino prijaznost niti 
moj pusti grof Erger-Berger, niti tvoja sladka ženičica. 
Nečedna ponudba Bunića iako razkači, da popade 
babo za kite in jo vleče s silo k nevesli, kateri je mo- 
rala poljubiti obe roki in tudi podplate. Svatje vzamejo 
pastirja Vanka in odidejo dalje. Odslej ni bilo dovolj, 
da so se Kranjci nevesti le priklanjali, vsak ji je mo- 
ral poljubiti tudi desno roko. Po cesti je šla stara ro- 

marica. Ne oziraje se ne na desno ne na levo je že- 
brala rožni venec. Pijan od ljubezni in vina se zadere 
nanjo Bunić: Kdo si, negodnica! ki se nečeš pokloniti 
naši nevesti in ji poljubiti desnice? Romarica stopi 
predenj in veli ponosno: Moj dom stoji tam, kjer se 
ležejo orli in nevihte, na vrhu Kukove gore v bližnji 
soseščini slavne cerkve sv. Miklavža. Gora in svetnik 
sta nam ohranila vse svoboščine naših dedov in oče- 
tov. Nikdar nisem delala sramotne tlake, noben gra- 
ščak se ni predrznil pošiljati k našim kozolcem svoje 
župane in pisarje, da bi kradli iž njih desetino. Nikoli 
nisem služila gospodi in nikomur, pa ne bom služila 
niti vlaški nevesti. Prej se bo odprla črna zemlja in 
me živo pogoltnila, nego bom poljubila roko, ki je 
odložila morda šele včeraj pastirsko  palico, in se 
poklonila mladenki, ki bi bila lahko najmlajša hči 
moje najmlajše vnuke. — Ta moška beseda divjaškega 
Bunića tako raztogoti, da začne udrihati po starki 
rujoveč: N4 za spomin, da boš vedela, kdaj si raz- 
žalila nevesto junaka Bunića. — Zaman je padla blaga 
Mara na kolena predenj in ga zaklinjala s povzdig- 
njenimi rokami, da pusti romarico, ki je govorila res- 
nico, ali ni hotela nikogar razžaliti.  Umiraje pod 
težkimi udarci zakliče gorjanska žena: Tvoji dobri ne- 
vesti želim vsako srečo na tem in na onem svetu, 
proklet pa bodi ti in tvoje junaštvo! Zakon ti ostani 
brez zaželjenega zaroda in ženo naj ti prevzame listi, 
kateremu si za Bogom največji dobrotnik na zemlji. 
Tvoje truplo, razbojnik, pa naj počiva po zgodnji, 
brezslavni smrti v neblagoslovljeni zemlji med trnjem 
in skalovjem. — To rekši starka umrje. Vlahi so dir- 
jali čez njo dalje in so napadali in nadlegovali Slo- 

vence do trdne noči, potem pa se obrnili rogaje se 
njihovi kroikosti nazaj v svojo skalnato domovino. 
Nevesta je korakala počasno za njimi in točila bridke 
solze, spominjaje se, kako rada se izpolni vsaka kle- 
tev umirajočega človeka. Na Bunića se v zakonu ni 
mogla nič tožiti. Zgodilo se je, česar nihče ni priča- 
koval. Mož se je svoji stari navadi tako korenito iz- 
neveril, da mu ni prišla vojska nikoli več na misel. 
Mirno so mu rjavele risane puške na čavlih, ostra bo- 
dala v nožnicah.  Pridno in spretno se je bavil nele 
s poljedelstvom in živinorejo, ampak tudi s trgovino; 
v malo letih se je povzdignil za prvega bogatina v 
žumberški krajini. Ne more se baš trditi, da bi se bil 
resnično uljudil. Proti sosedom je ostal osoren in pre- 
kanil je vsakega, če je mogel, tudi najboljšega znanca 
in bližnjega žlahtnika. Za Boga in božjo čast se je 
brigal tako malo, da ni šel nikoli v cerkev; pozabil 
je vsc molitve, katerih se je bil za mladosti naučil in 
celo — očenaš! Ali eno blago svojstvo pa je imel: 
ljubil je zvesto, stanovitno in iz vsega srca svojo lepo 
Maro. Ta ljubezen mu je ukrotila bojevito kri in mu 
sladila življenje z dobrotami, proti kalerim se mu je 
zdela junaška slava in svoboda smešno pustolovstvo 
in brezumje. Vse zakonske sreče baš ni užival: že je 
preteklo po poroki. sedem let in žena mu ni podarila 
še nobenega otroka. Domislil se je pač večkrat strašne 
kletve stare Gorjanke, ali vselej se je lahkomiselno 
tolažil: Kaj more baba vedeti, jaz in Mara sva še 
mlada, brez zaroda v grob ne pojdeva. — Razen 
žene je imel Bunić samo še enega človeka rad, svo- 
jega pastirja Vanka. Dečku se je pri njem jako dobro 
godilo. : Jedi in pijače je dobival toliko, da ni mogel 


ti 


vse použiti. Pasel je na Gorjancih svoje ovce, drugače 
pa delal slobodno, kar je hotel. V strahu mu ni tre- 
balo biti nikomur, nihče ga ni niti tepel niti karal. 
Vanek je bil dobrega srca in bistre pameti. Svojega 
rešenika in gospodarja je ljubil tako iskreno, da bi 
bil šel zanj brez pomiselka tudi v smrtno nevarnost. 
O vsaki priliki mu je razode!l svojo globoko hvalež- 
nost in sploh je storil vse tako, kakor je zapazil, da 
mu je najbolj po godu. Lahko in prijetno službo mu 
je grenila nekoliko samo ena reč: čudna in nedo- 
umna sovražnost Bunićeve žene. Ona je bila prijazna 
z vsakim človekom, celo s cigani in hajduki, njega pa 
je kar očitno prezirala, dasi ji ni ničesar zakrivil. Va- 
nek se je dolgo in dosti trudil, da bi jo potolažil in 
udobrovoljil; ko pa je spoznal, da ni upati uspeha, 
se je je začel bati in jo sovražiti. Poleti si je dal no- 
Siti jed na pašo, da je po cele tedne ni videl. Njej je 
bilo to prav po volji, najrajša bi ga bila zapodila od 
 hiše, ali je je bilo strah moža; ki -bi bil svojega lju- 
bimca brez dvojbe branil in varoval. Vanka ni težila 
vest za nobeno reč, zato se je kmalu pomiril in užival 
v slast neskončne radosti pastirskega življenja brez 
brige za bedasto jezo hudomušne babnice. Njegov 
pravi, vedno dražji dom so bili lepi, prisojni Gorjanci, 
na katerih je poznal vsak dol in breg, vsako ptico in 
čvetlico, vsako udobnost in nevarnost. Mislil je, da se 
na njih ne more na nič novega več nameriti, da mu 
se ne more nič posebnega več pripetiti, ali v tem se 
je motil, kakor še marsikdo drug pred njim in za 
njim. Gorjanci so čudovita gora, ki ni odkrila vseh 


> Svojih skrivnosti nikomur, ne tujcu ne domačinu. Va=- 


nek se je hodil že mnogo let hladit o poletrii sopa- 

rici v senco sivega skalovja, a zapazil ni v njem ni- 
česar razen trnja in dračja. Leže v hladu je slišal neko 
popoldne v pečinah tiho korakanje in šumenje ob- 
leke. Oziraje se zagleda v visoki skali razpoko, skoz 
njo pa čudo, o katerem doslej ni čul besedice. Med 
strmimi pečmi se je širil prekrasen vrtec. Sredi vrtca 
so se zibali zeleni valovi okroglega jezerca. Na bregu 
mu je raslo devet lepih, neznanih dreves, izmed ka- 
terih si nista bili ne dve popolnem enaki. Pod naj- 
višjim in najbolj košatim je stala kamenita miza, za 
njo pa je sedela na kamenitem stolu čudno lepa dek- 
lica; začela je baš južinati. Jedla je gorske zeli in 
cvetlice: bel mah, šipkove popke, jelenji jezik, pre- 
objedo, zimolez, pet - prstov, dragoljubce, prvence. Ko 
je dojužinala, je navrtala vseh devet dreves in iz vsa- 
cega si je nacedila v kozarec nekoliko soka. To. zmes 
je hlastno popila, potem pa se ulegla na golo ploščo 
in zaspala. Prebudivši se je slekla svojo tenko,. plat- 
neno pokrivalo in se zakropila v jezero. Kopaje se 
je prepevala tako sladke pesni in s tako milim glasom, 
da je Vanka kar srce utripalo in mu sapo jemalo. Že 
pogled zale deklic€ ga je bil tako ganil in zamaknil, 
da ni mogel od nje očesa odvrniti. Ta dan je izgubil 
zlati pokoj svoje duše. Odslej ga niso veselile več ne 
ovce, ne pastirske. igre. Postaval je po cele ure pri 
razpoklini, zdihoval pa noč in dan, in vir grenkih 
solz mu nikdar ni usahnil. Gorsko deklico je videl 
skoraj vsak dan ali na vrtcu ali pa tudi na planem. 
Zapazila je brzo njegovo ljubezen in se smejala zlobno 
njega stoku in jokanju. Ko ga je obgovorila prvikrat, 
je dejala porogljivo: Deček, le priden bodi, da dobiš 
od mene novo pastirsko palico. S trepetajočim glasom 


13 


pa je dodala: Pozdravi doma svojega gospodarja, po- 
glavitega junaka Bunića. Tudi pozneje ga je enako 
zaničljivo opominjala in mu obetala, če bo priden, 
novo rdečo kapico, lepo piščalko ali kako drugo 
otročjo igračo, nazadnje pa mu je vselej naročala, da 
naj pozdravi doma svojega gospodarja, poglavitega 
junaka Bunića. Vanku je vsekala vsaka . nje beseda 
novo, globoko rano, sosebno hudo ga je trpinčila 
misel, kaj pomenijo prijazni, Buniću namenjeni po- 
zdravi. Na srce se mu uleže črna otožnost in je jame 
strašno stiskati in razjedati. Dušna bol se polasti 
kmalu tudi krepkega trupla. Bistri žar v očeh mu 
ugasne, lica oblede in upadejo, mišice izgube. moč in 
gibkost, medle ude pokriva vela koža; vsa znamenja 
SO Spričevala, da se mu struja mladega življenja brzo 
suši in doteka. .Služba je bila zanj zdaj tem bolj te- 
žavna, ker so se začeli prikazovati volkovi in čredo 
napadati. Nevarnost naznani gospodarju in ga prosi 
pomoči. Bunić zadene puško, vzame bodalo in gre na 
lov. Volka ni videl ves dan nobenega, zagledal pa je 
divno gorsko deklico : sedela je na visoki skali, bren- 
kala na gosli in prepevala. Bunić se ji zagrohota: 
Gorska vešča, tvoja. pesen je lepa, ali lepše od tebe 
poje moja Marica. Njej gre glas iz plamtečega, vese- 
lega srca, tebi iz voitlega grla! — Gorska deklica za- 
ječi in se skrije v skalovje. Niti drugi dan ni zasledil 
Bunić volka, srečal pa je gorsko deklico, ki ga je 
prosila z milim, ihtečim glasom: Predragi junak, ne 
zaničuj .mene in moje lepote. Bunić se zagrohota: 
Gorska vešča, ne budali! Dekle, ki se samo ponuja, 
ni nikoli dosti prida. Nihče ne veli, da luna ni lepa, 
ali lepše od nje je solnce: lepša od tebe je moja 

Marica. — Gorska deklica lovca prekolne in pobegne. 
Trelji dan ga je čakala na istem mestu in mu velela: 
Bodi*moj in odprla ti bom vse zaklade, katere pokri- 
vajo Gorjanci, bogatejši od tebe ne: bo noben kralj 
na zemlji. Bunić jej odgovori jezno in zaničljivo: Ni- 
sem baba, da bi se prodajal. Po gorjanskem blagu 
ne hrepenim: v svoji Marici imam vse zaklade tega 
sveta. Gorska deklica ga prekolne in se mu zagrozi: 
Preden mine trikrat šliriindvajset ur, boš me ljubiti 
moral, če boš hotel ali ne. O teh besedah se mu za- 
bavljivo nasmeje in se izgubi v puščavi. Še tisto noč 
je prišla k ljubemu na dom, da bi se ga polastila. 
Ko pa ga je zagledala pri ženi v zakonski postelji, 
se je preverila, da do njega še nima moči in pravice 
in se napotila k Vanku. Pobožni mladenič ni šel ni- 
koli brez: križa in molitve spat. Gorska deklica je 
spoznala, da niti do njega nima še oblasti in je po- 
begnila. Drugi dan se mu je pridružila na paši in se 
preprijazno ž njim razgovarjala. Obetala mu je, če ji 
bo ostal zvest še do jutri, da mu bo povrnila ljubezen 
z ljubeznijo. Ker je solnce jako hudo pripekalo, mu 
je prinesla s svojega vrtica hladnega vina in ga ž 
njim pogostila. Silna pijača pastirja omami. Zaspal je 
brez: križa, brez molitve; bil. je zdaj pod oblasijo 
svoje ljubice. Od njega se je napotila gorska deklica 
k' Buniću, ki je tudi ta dan volkove zaman preganjal. 
Nejevoljen se je mislil že domov vrniti, kar zagleda 
v bližnjem grmovju velikanskega volka in šine za njim. 
Zver se mu je spretno umikala. Videl jo je vedno 
pred seboj, ali nikdar se ji ni mogel toliko približati, 
da bi jo lahko ustrelil. Volk ga je vleke!l za seboj, 
dokler se je storila noč in lov končala, Bunić je bil 

zablodil, da ni znal domov. Truden se je ulegel na 
mehki mah in zaspal. Ker ga nocoj ni varovala za- 
konska žena, se je polastila gorska deklica tudi njega. 
S čarovno šibico mu je odprla prsi in mu vzela iž 
njih srce. Z isto šibico je razklenila prsi Vanku in iz- 
drla iž njih srce. Vražjo nakano izvrši urmo in brez 
težave. Buniću da srce Vankovo, Vanku Bunićevo. S 
čarobno šibico zaklene obema. zopet prsi, da so bile 
cele in zdrave kakor prej. Goreča želja se ji zdaj iz- 
polni, ali nje veselje je bilo kratko. Ko se Bunić pre- 
budi, ni mislil več na dom, žena mu je omrznila. V 
gorsko deklico je bil tako zaverovan, da je ni mogel 
zapustiti. Nje ljubezen bi ga bila oduševila in osrečila, 
da ni prejel z Vankovim srcem tudi njegove bolezni. 
Že prvi dan je silno onemogel, da se je komaj pre- 
mikal, drugo jutro je bil bolj podoben mrtvemu nego 
živemu. Gorska deklica ga je tolažila in milovala, no- 
sila. mu najboljše zdravilne zeli in korenine, ki rasto 
na Gorjancih, stregla mu bolj skrbno nego nežna 
mati svojemu edincu. Nje briga ga ni mogla rešiti, v 
njenem naročaju je tretji dan umrl. Gorska deklica je 
bridko zaječala: Gorje meni, da sem se domislila pre- 
pozno svoje umetnosti in sreče. Bunićevo obleko je 
vrgla v grmovje, truplo pa odnesla na svoj vrtec in 
je pomazala z, najžlahtnejšimi olji in mastmi, da bi 
je obvarovala gnilobe. Položila je je v zlate kadunje 
in izklesala za Bunića kameniten grob, da lepšega no- 
ben kralj nima. Nanj poklekuje pogostem še dan- 
današnji in nje obupni jok in žalobno petje donita iz 
 skalovja čudno zamolklo in neznano po vsem pro- 
. stranem površju Kukove gore. 

Tisti dan,. ko ni bilo Bunića z lova _ domov, nje- 

gova žena vso noč ni oči zatisnila, od strahu, da se 
mu je pripetila kaka nesreča. Zjutraj ga je šla z dru- 
žino iskat in je bladila po Gorjancih cele tri dni sko- 
raj brez spanja in jedi. Ko je našla četrti dan v gošči 
njegovo obleko, je bila preverjena, da ga je raztrgala 
divja zver. Žalovala je po njem tako grozovito, da je 
namenila zaklati se, ko pride domov, z novim kuhinj- 
skim nožem, ki ga je kupila pred nekoliko dnevi v 
Metliki. Pot v vas je držala čez travnike, na katerih 
je pasel Vanek svoje ovce. Fant je bil zdaj zopet 
zdrav. Zamena srca je Bunića ugonobila, njega rešila. 
Precej takrat, ko.se je prebudil iz čarobne omamice, 
je čutil v sebi novo _moč in čilost in v treh dneh ga 
je silno gospodarjevo srce tako oživilo in prerodilo, 
da je bil lepši in krepkejši nego pred boleznijo. Gor- 
ska deklica mu je prišla iz spomina, kakor da bi je 
nikdar_ ne bil poznal, tembolj pa sta mu hodila na 
misel dom in — Bunićevka! Od konca se je tega 
novega čuta sramoval in dokazoval sam sebi, da 
»babo“ pravzaprav .sovraži in druzega da niti vredna 
ni, s časom pa je izprevidel, da je to laž in da je 
vanjo na vso moč zaljubljen. V duhu jo je imel noč 
in dan.pred seboj,: dokler se je prikazala, grede do- 
mov vsa potrta_ in objokana, tudi njegovim telesnim 
očem. Ko se je pri njem ustavila in sta se pogledala, 
sta se oba zganila in ostrmela. Dolgo nista mogla ni 
besedice ziniti.  Videla sta se eden drugemu vsa iz- 
premenjena. Kako je prezirala ona svojega pastirja, 
zdaj pa je stal pred njo krasen korenjak, proti kate- 
teremu se ji je zdelo, da je bil ranjki Bunić pust, 
starikast dedec. Iz vedrih oči tega mladeniča ji je 
prisijala tako gorka in blagodejna svetloba, da ji je 

kakor bi trenil, bolna duša ozdravela in se ji otrp- 
nelo srce omečilo, razblažilo in razstopilo v tistih 
rajskosladkih občuikih, ki so dar prave ljubezni. Ko 
se je iz zmotnjavc nekoliko predramila, je rekla z 
michikim, tresočim se glasom: Vanček, ti si pošten in 
priden fant, jaz sem s teboj popolnem zadovoljna. 
Vanek odgovori: Jaz pa pravim, da ste vi najlepša in 
najboljša žena na svetu. Ne zamerite, da sem bil proti 
Vam tako nepriljuđen in nepostrežen. Mara zajeclja: 
I kaj tisto! saj sem bila tudi jaz proti tebi tako čudna, 
kakor da bi bila slepa ali pa zmešana. Verjemi mi, 
da bom zanaprej bolj pametna. Najprej ti moram po- 
vedati, da.me ne smeš- nič več vikati, pravi prijatelji 
se tičejo. Pasel tudi ne boš več. Mesto tebe bom po- 
slala sem koga drugega. Ti pojdi precej z menoj. 
Zdaj, ko sem sama, bi me bilo brez tebe doma tako 
groza, da ne bi mogla prebiti. — Družine resda imam 
dovolj, ali posli ostanejo zmerom tujci, ti si pa do- 
mačin, ti si naš, ti si moj. Kaj sta se Mara in Vanek 
spotoma pomenkovala, nisem mogel! izvedeti, prepirala 
se menda nista, ker sta se držala, ko sta stopila v 
domačo vežo, še za roke, kakor gospoda. —Opoldne 
je hotel Vanek pri hlapcih južinati, Mara _ pa mu je 
zašepctala na uho: Pojdi v gornjo izbo, zate je pri- 
pravljeno nekaj boljšega. S tistim nožem, s katerim 
se je zjutraj nakanila zabosti, mu je začela odrezovati 
s pečene goske najlepše kosce in jih pokladala pre- 
denj. Zvečer je mislil iti po stari navadi v hlev spat, 
Mara pa je zagodrnjala, nekaj nejevoljna, še bolj pa 
zaljubljena: Ovbe, ne bodi no tako preprost! Tebe 
čaka boljša postelja. Počival boš nocoj tako sladko in 
povoljno, kakor še nikoli nisi, kar si na svetu. O teh 

besedah ga hrepeneče poljubi in si položi njegovo 
čedno glavo na kipečec prsi in burno trkajoče srce. 
Dober mesec po teh prigodbah sta praznovala' Mara 
in Vanek svojo poroko in svatbo. Ona je ludi z Bu- 
nićem prav dobro živela,. ali takih nebes kakor pri 
Vanku ni imela. Bog ju je obilno blagoslovil in ob- 
daril z vsakim pozemeljskim blagom in tudi z mno- 
gimi zdravimi otroki. Prvi so bili trojčki, pozneje ve- 
činoma dvojčki. Od rane zore do pozne noči se je 
razlegal po hiši veseli hrup, vrišč in smeh drobne 
vojske. Ali zarod, naj ga bo kolikor hoče, ne dela 
kmetu nikoli skrbi, če je dovolj kruha in grošev. Va- 
nek in njegova vrla žena sta že izdavna umrla, na 
njunem domu gospodarijo zdaj vnuki, ki pripovedajo 
radi vsakemu človeku čudne zgodbe svojega sloven- 
skega deda. Hiša je ohranila celo spomin njegove 
prejšnje službe; imenuje se še dandanašnji: Pri pa- 
stirju, ali kakor govore Vlahi: Pri čobanu. 

Neka Podgorka je šla iskat za cvetno nedeljo na 
Gorjance leskovih šib, bršlina, srobota in viruha. Na 
tem polu je zašla v visoko skalovje. Sredi skalovja je 
bil zelen vrtec, na njem pa prekrasen, kameniten grob. 
Prestrašena je dejala: Kdorkoli ležiš tukaj, počivaj 
mirno in sladko! Iz raznih zeli, katerih zima ne za- 
mori, je spletla ličen venec in ga položila na grob. K 
nji stopi lepa ali grozno bleda deklica in ji veli: 
Žena! Vaše srce je dobro, povejte, kaj potrebujete, 
jaz Vam bom pomogla. Podgorka odgovori: Jaz si ne 
želim nič drugega nego toliko denarja, da bi si po- 
stavila lahko prav majhno hišico zase in za sina. 
Bleda deklica odpre kameniti grob in zlate kadunje, 
v katerih je ležalo moško truplo. Bilo je mrtvo, ali še 

celo in čedno, kakor da bi je bila duša ravnokar za- 
pustila. Okoli trupla se je lesketalo vse polno zlata, 
biserjev in drugih kamenčkov. Deklica da starki celo 
pergišče zlatov in veli: Nate, ali če. boste komu po- 
vedali, kje ste dobili denar, ne bo vaša hiša nikoli 
dogotovljena. Podgorka dobrotnico zahvali in odide 
domov. Preden je bila še hiša narejena, je povedala 
sinu, kje je dobila zanjo denar. Zidanje ni moglo od-. 
slej nič napredovati; še to, kar se je dodelalo, se jelo 
je razpadati in podirati. Ta hišica stoji pri Karlovški 
cesti. Marsikateri popotnik se je že začudil, kako da 
ji je zmerom kak konec nagnjen ali porušen. Ko sem 
jo jaz prvikrat ogledoval, sta bila oba konca dobra, 
ali zadnja stran ni imela nič stene, bil jo je izpod- 
kopal in razmetal hudournik. Ko sem prišel drugikrat 
tja, je bila druga zgrada nepoškodovana, ali na odru 
so viseli le slabi ostanki slamnate strehe, katero je 
bila burja odnesla. Koliba že stoji kakih dvajset let, 
ali do zdaj je ni videl še _nihče cele, čeprav jo ne- 
prenehoma  popravljajo in krpajo. Gorska deklica se 
ni*zaman zagrozila blebetavasti Podgorki: nje ostra 
beseda se izpolnuje. ' 


19. Barabaš. 


Vlaški cerkovnik Barabaš je dejal svojemu deset- 
letnemu sinu: Dečko! Naučil sem te brati in pisati, 
če ti je dal Bog kaj pameti, utegneš biti srečen; jaz 
sem .te preskrbel. Sin ga vpraša: Kaj pa je sreča? 
Oče se zasmeje: Sreča, moj.dragi, je to, da boš imel 
vsak dan _majoliko dobrega vina, lukove cime in lo- 
jenih sveč, kolikor jih boš pojesti mogel, obenem 
pa tudi kako prijazno ptičico, s katero se boš igral. 

Kako ptičico mislim, pa ti ne smem povedati, ker si 
še preneumen. Po tem pomenku stari Barabaš zboli 
in umrje. Sina je vzel k sebi čevljar Špiro, njegov 
boter. Špiro je dečka prav pridno pretepal ali mu ni 
dal ne kaplje vina, niti lukove cime in lojenih sveč, . 
nikar ptičice. Mladi Barabaš si je mislil: Oče se je 
lagal. Prerokoval mi je srečo, katere pa jaz ne vidim. 
Špiro je naredil za svojega vladiko par lepih škornjev. 
in jih dal dečku, da jih odnese k njemu in dobi za 
dar kak krajcar. V veži zagleda Barabaš prelepo ško- 
fovo vrtnarico Kato in veli sam zase: Kaj, ko bi bila 
ta ena tistih prijaznih ptičic, o kateri mi je govoril 
rajnki oče. Blagor si ga tistemu, komur je sojeno se 
ž njo igrati. Vladika se je škornjev jako obveselil, 
podaril dečku groš in ga vprašal: Ti si že velik, po- 
vej, kaj si se doslej naučil? Barabaš veli: Brati in 
pisati in krpati stare čevlje, novih me mojster ni ho- 
tel naučiti delati, pravijo, da za to ne, ker se je bal, 
da bi sčasoma več razume! nego on-:in ga izpodrinil. 
Vladika se začudi: Kaj, ti znaš brati in pisati pa slu- 
žiš pri čevljarju!? Bodi pop in jaz te posvetim. Deček 
odmaje z glavo in veli; Nečem. Naši popje imajo 
preveč otrok in premalo kruha, jaz bi šel rajši vw kak 
samostan. Škof pravi: Dobro! tudi menihi so večji 
gospodje nego čevljarji ali razodeni mi po pravici, kaj 
te v ta stan najbolj vleče? — Barabaš odgovori: Ku- 
hinja, jaz bi se izučil rad za kuharja. Vladika reče 
dobrovoljno: Jaz te ne grajam. Dobra kuha je osrečila 
že več ljudi nego učenost.  Hodi z Bogom, bom te 
priporočil, Barabaš je šel še tisti mesec v samostan 
in naučivši se potrebnih vednosti, je bil sprejet za 
meniha. Godilo se mu je prav dobro. Lukovih kalic 

je bilo dovolj na samostanskem vrtu in za blagoslove 
je dobival od ljudi toliko vina in lojenih sveč, da 
vseh darov ni niti použiti. mogel. Bil bi mislil, da je 
srečen, ko bi mu ne bila rojila po glavi očetova ptičica, 
Na bližnji pod je hodila mladež vsako nedeljo plesat, 
najlepša .plesalka je bila Mlinarjeva Maca. Barabaš gre 
k poglavarju in ga prosi: Ženiti se ne smem, dovolite mi, 
da se naplešem vsaj enkrat z Mlinarjevo Maco. Poglavar 
odgovori srdito : Za to pregrešno željo se boš postil štiri- 
najst dni ob vodi in.suhem kruhu v samostanski ječi 
in prebiral pobožne bukve, ki leže tam na polici. 
Barabaš je žaloval v ječi in premetaval knjige, 
dokler se je nameril na velike bukve svete Šembilje. 
Prebiraje jih je kar ostrmel, ko je našel zapisano: 
Takrat, ko bo živel bedak Barabaš, se bodo vršile tri 
preimenitne reči in nobena ne brez njega. Turčin in 
Švaba se bosta sprijaznila in za vse veke pobratila. 
Modrijan Musulin bo napisal v svoji jami pod Klekom 
nauke, kako se prikliče vsaka prijetnost in sreča, ka- 
tere kristjan zaželi. Na Turškem bo imel paša zaprto 
svojo hčer Bulko-Dulko, ki bo tako čudovito krasna, 
da nobeno človeško oko, odkar svet stoji, ni take 
videlo. To skrivnostno prerokovanje je Barabaša po- 
polnem zbegalo in zmešalo. V nedeljo je bil na podu 
zopet ples in med plesalkani Mlinarjeva Maca. Ko se 
se zmrači, vrže junak Barabaš železno mrežo iz okna 
in pobegne na plesišče. Zgodaj zjutraj prebudi tova- 
riša, ki mu je bil pobratim in ga prosi, da bi ga z 
Maco poročil. Po poroki je šel z ženo po svetu. Maca 
ga vpraša: Jaz sem lačna, kaj bova pa jedla? Barabaš. 
veli: Za zdaj to, kar nama bodo dali dobri ljudje. 
Prišla sta do krčme, iz katere se je čul glasni krič 

veselih pivcev. Onadva stopita k njim in jim potožita, 
da sta lačna, Pivci posade Maco med .se, Barabuša pa . 
pretepo ir vržejo iz krčme. Potoval je dalje brez žene 
in prišel ves izstradan pod Klek k modrijanu Musu- 
linu. Starec ga je prijazno sprejel, pogostil in vprašal, 
kaj bi rad. Barabaš veli: Ti znaš priklicati vsako 
srečo, pomagaj mi! Musulin odkima: Sreča se zastonj 
ne dobi. Pojdi v bližnjo vas in strezi tri dni bolni 
Siroti, potem se vrni slobodno in jaz ti bom pomagal. 
Barabaš odide v vas ali na potu se skesa in čaka v 
grmovju, kedaj pojde Musulin v cerkev. Ko ga je videl, 
da je odšel proti cerkvi, je smuknil v njegovo jamo 
in poiskal zaželjenih bukev. V njih so bili popisani 
že vsi listi, razen zadnjega.  Barabaš si odreže težko, 
črno brado, izdere popisane liste, mesto njih dene med 
platnice svojo brado, položi bukve zopet tja, kjer jih je 
našel, in pobegne. Zdaj mu ni trebalo več stradati, z 
Musulinovimi nauki si je pričaral najslastnejših jedi in 
opijač, kolikor je hotel. Najprej se je napotil k čevljarju 
Špiru, da bi se maščeval za ljute udarce, s katerimi ga je 
toliko let pokoril: Ustopivši se za botrovo hišo je tolkel 
s šibico po zidu in mrmral: Smej se, Špiro, jaz te 
božam — smej se, Špiro, jaz te božam. V hiši pa 
je tulil in se zvijal ubogi Špiro, kajti padalo je nanj, 
kakor da bi bilo sto korenjakov po njem  mlatilo. 
Kaznivši čevljarja je šel Barabaš dalje. Srečal in usta- 
vil je staro babo in jo vprašal: Ali hočeš biti škofova 
vrtnarica? Baba se zasmeje: Zakaj ne. On pa je jel 
ohoditi okoli nje in govoriti: Baba k školu, Kata k 
meni, baba k školu, Kata k meni. Ko je prišel sedmi- 
krat okoli babe, je izginila kakor duh, mesto nje je 
stala pri njem -prelepa škofova vrtnarica.  Barabaš si 

misli: Maco sem dobro zamenil. Kato presrčno ob: 
jame in ji veli: Zdaj pa se morava z vladiko malo 
pošaliti.  Pojdiva k njemu in prosiva ga, da bi naju 
sprejel v vlaško vero in poročil. Jaz bom naredil, da 
ne bo poznal niti mene, niti tebe. Ker nimam brade, 
rekel bo, da sva Kranjca. Škof jima je prošnjo pre- 
prijazno izpolnil, po gosposko ju pogostil in dejal 
Barabašu: Ti, srečni Kranjec, se veseliš, jaz pa bridko 
zdihujem in žalujem. Imel sem spretno vrtnarico; če | 
je stopila na pesek, poganjale so ji pod nogo žlahtne 
rožice. Včeraj pa se mi je izgubila brez sledu in 
mesto nje je prišla ostudna baba. V njeni strupeni 
roki se izpremeni dišeči rožmarin v zbodljivo trnje. 
Če je ne zapodim, bo mi moj rajski vrtec v treh dneh 
opustošila. Kata se je sladko smejala, da je vladika 
ni spoznal in vprašala zvijačno ženina, kaj je storiti, 
da človeka nihče ne pozna. Zaljubljeni trap ji je 
skrivnost povedal in se odpeljal ž njo v Zagreb. Šla 
sta v najboljšo gostilnico. Kata veli: Kje imaš pa 
denar, tukaj bo drago?  Barabaš jo -potolaži: To naj 
te nikar nič ne skrbi. Jaz znam priklicati v svoj žep 
in privabiti denar in blago, vse, karkoli si je pridobil 
kdo po krivem. Pri obedu je sedelo ž njima za isto 
mizo mnogo gospode in tudi bogati jud Kelbernes, ki 
so mu navadno rekli Baruh. Barabaš mu je zagovoril 
najprvo denar: Kar ni tvoje, bodi moje, kar ni tvoje, 
bodi moje! O teh besedah prileti k njemu inošna 
zlatov.  Barabaš jo da pod mizo Kati in začne zago- 
varjati Baruhovo obleko: Kar ni tvoje, hajdi pod mizo, 
kar ni tvoje, hajdi pod mizo! Z juda so šli škornji, 
spodnje hlače, srajca, zgornje hlače, naprsnik; sedel 
je zapet v edini suknji in tudi ta se je že jela ž njega 

zmikati in lezti pod mizo. Sleparski Baruh se je tresel 
od sramote kakor mrzličen. Barabaš se ga je že na- 
veliča! trpinčiti, pa mu je prinesel svoj plašč in ogrnil. 
Jud ga je prosil, da bi ga spremil domov. Gospoda 
so se silno čudili in smejali, ko so videli, da je bos. 
Doma je vrnil Barabašu plašč in mu podaril polno pest 
tolarjev.  Precej po odhodu teli dveh mož je prišel v 
. gostilnico lep dijak, pa se pridružil Kati in se ji začel 
presladko prilizovati. Nji je bilo to jako všeč, pa je 
dejala: Jaz imam dosti denarja, da bova lahko živela, 
dajva se poročiti. "Dijak je bil zadovoljen. Kata se je 
bila zdaj izpremenila, kakor jo je bil Barabaš naučil, 
Vrnivši se od juda ni našel več svoje žene za mizo, 
na njenem mestu je sedela neznana gospodična, ki ge 
oje Kkraikočasila z mladim gospodom. Gospodična je 
prosila Barabaša, da bi hotcl biti pri nje poroki za 
pričo. Ko so prišli iz cerkve, se je nevesia lepo za- 
hvalila in se odpeljala z dijakom na Dunaj. Zaman 
je iskal Barabaš svojo Kato po Zagrebu in okoli Za- 
greba. Od strašne žalosti se je nakanil obesiti, ali 
spomnil se je še o pravem času, da gre do tretjega 
rado. Dve ženi je že imel, namenjena mu je bržkone 
še ena, treba je torej počakati. V svoji otožnosti je storil 
to, kar toliko drugih revežev: Zapisal se je v vo- 
jake. Proti Turkom se je zbrala tako velika vojska 
kakor še nikoli ne. Ob Savi in Dravi, ob Kolpi in 
Soči se je dvignilo nanje vse, kar je moglo orožje 
nositi.  Poveljnik tej mogočni vojski je bil slavni ge- 
neral Erger-Berger. Ker je bil grof, ni se mu trebalo 
za mladosti nič učiti. Tem več je pa zato jedel in pil, 
kar mu je tako teknilo, da je potegnil že v svojem 
dvajsetem letu samo eno unčo manj nego tri cente in 

sedemindvajset funtov. Gospoda so ga vprašali, če 
hoče biti škof. On pa je dejal: Ne. Škof nima niti 
toliko oblasti, da bi smel tepsti svoje kanonike in žup- 
nike. Take službe ne maram. Gospoda so mu dali 
voljo, če hoče biti ali minister, ali deželski poglavar, 
ali general. On je rekel: Moje veselje je palica, jaz 
bom general. Erger-Berger je precej pokazal, da je junak. 
Ni se hotel skrivati zadaj, ampak si je dal postaviti 
svoj šotor najbolj spredaj, ondu, kjer je bilo dosti pro- 
stora ':za vinske sode, kotle, ražnje, lonce, sklede in 
koze. -Peklo, varilo, cvrlo in pražilo se je zanj noč 
in dan. Ko se je Barabaš generalu prišel poklonit, 
ga je pogledali nejevoljno in vprašal zaničljivo: Kaj pa 
znaš, potepuh?  Barabaš odgovori ponižno: Izvrstno 
kuhati. O teh besedah se poveljniku obraz razvedri, 
on se tako udobrovolji, da prihodnika objame in za- 
vrisne: Dobro došel! Takih izvedencev sem doslej naj- 
bolj pogrešal, ti ostaneš tukaj pri meni: Še tisti dan 
pride straža in naznani generalu: Z bližnjega hriba se 
Turki že vidijo.  Erger-Berger zagodrnja: Pustite me, 
najprej se moram najesti. :Kmalu pride druga straža 
S poročilom: Turki se bližajo.  Erger-Berger zareži na 
njo: Pustite me, najprej se moram napiti.  Tretja straža 
prinese naznanilo: Turki se pripravljajo, da bodo naš 
tabor napadli. Erger-Berger poči z nogo ob ila in 
zagrmi: Vraga, pustite me, najprej se moram -naspati. 
To rekši se je slekel in ulege! v posteljo. Ko se 
predrami, zagleda stražo, ki se mu pokloni in poroči,. 
da so Turki njegov šotor obstopili. Erger-Berger veli 
prijazno: Dobro, da je črna kava kuhana; paša jo bo 
moral pohvaliti. Danes bo moj gost, recite mu, da 
ga čakam in da mu bom postrege! tudi s tako odlič- 


86 


nim duhanom, da boljšega ne žge niti sam turški 
sultan. Tako so ujeli Turki krščanskega generala brez 
boja in kaplje krvi; njegova osupnjena in prestrašena 
vojska je pobegnila v Gorjance. Pri njej je bil tudi 
Barabaš. 

Kristjani so plakali in obupovali, Barabaš pa je 
razgrnil Musulinovo knjigo in bra! trikrat najmočnejši 
zagovor, ki se je v njej nahajal. Po trctjem branju se 
vojaki, kakor bi trenil, izpremene v drobne, črne mravlje 
in poskrijejo v zemljo. Tudi Barabaš bi se lahko rcšil, 
ali ni maral. Dejal je: Bog ve, če me nec čaka pri 
sovražnikih boljša sreča nego doma. Turki so hoteli, 
da bi Erger- Berger z njimi jezdaril, ali ker je bil pre- 
težak ter je vsakemu konju rebra potrl, so sklicali vse 
karlovške in metliške kolarje in kovače in dali narediti 
zanj parizarska kola, deset sežnjev dolga, pet sežnjev 
široka. Ž njim se je vozil tudi njegov kuhar Barabaš 
in nekoliko sodov dobre starine. Za parizar je bil pri- 
prežen manjši voz s kurniki za purane, gosi, race in 
kopune. Pred koli je korakala dolga vrsta tolstih volov 
in velika čreda ovac in prascev. Na tak način so po- 
skrbeli Turki za vrlega generala, da mu ni trebalo trpeti 
ne žeje ne lakote. Ker sc je moralo pogostem kuhati, 
peči in cvreti, se je pomikal parizar jako polagoma in 
prišel v Carigrad šele drugo leto. Sultan je pozdravil 
in sprejel svojega jetnika na vso moč prijazno in sve- 
čano, precej prvi dan je pil pri večerji ž njim bratov- 
ščino. Drugo jutro pa mu je prinesel papirja in črnila 
in mu velel, naj piše švabski gospodi v njegovo ime 
to-le: Ker molim neprenchoma, da bi vas Bog raz- 
svetlil, nadejam se, da vas bo srečala skoraj pamet. 
Verjemite mi, da ste je bolj potrebni, nego suha zemlja 

dežja. Jaz imam pod svojo oblasijo veliko kristjanov. 
Če jih zatiram, kaj je to vam mari; saj boli njih, ne 
pa vas. Tudi vi imate pod svojo oblastjo veliko krist- 
janov. Če jih zatirate, kaj je to meni mari; saj boli 
njih, ne pa mene. Ako pa boste svoje in moje pod- 
ložnike name hujskali in vzdigovali, se utegne nekaj 
zgoditi, kar bo jako neprijetno zame in za vas. Zdru- 
žena raja bo pomečkala najprej menc, potem pa vas, 
kajti ne sme se vam blesti, da je v vas in v vaš jarem 
kdo zaljubljen. Te moje besede berite vsak dan sedem- 
sto sedem in sedemdesetkrat, dokler boste spoznali 
njih resničnost in začeli posnemati zlati zgled svojega 
neprehvalnega generala Erger- Bergerja, ki preliva mesio 
turške krvi rajši kurjo in svinjsko. To vam piše milo- 
stivo turški sultan, pravi gospodar vse zemlje im vode 
in edini dedič nebeškega kraljestva. Amen. — Koliko- 
krat so prebrali ta list švabska gospoda, nisem mogel 
natanko izvedeti, dasi sem se precej potrudil; popolnem 
gotovo pa je, da so uvideli čisto resnico sultanovih 
besed in se niso mogli njegovi modrosti načuditi. 
Naredili so ž njim večno prijaznost in zavezo in oblju- 
bili njemu in njegovim naslednikom pomoč in dober 
svet v vseh stiskah in nadlogah. Erger-Berger je dobil 
od njih za svoje zasluge zlato svetinjo, ki je bila 
tolikšna, kakor dno največje majolike stare mere. Sultan 
pa ga je dal odvesti domov na zlatem vozu s petde- 
setimi pari konj in mu podaril voz in konje. Do meje 
ga je spremil tudi kuhar Barabaš, ki se je potem vrnil 
in si našel prav dobro službo pri turškem paši. Od 
kraja ga ni gospodar za nobeno reč nič nadlegoval, 
pozneje pa mu je ostro zapovedal, da mora prestopiti 
v turško vero. Barabaš je dejal, da treba to prej neko- 

liko premisliti. Paša mu veli: Naj bo! Tri dni te bom 
počakal, potem pa te bom dal, če ne boš hotel biti 
naš, brez milosti obesiti. Ukazal ga je vreči v temno 
ječo. Barabaš je začel preccj po Musulinovih naukih 
zagovarjati debelo steno svoje ječe, ki se je kmalu 
tako očistila in prevedrila, da je videl skoz njo kakor 
skoz steklo novih oken. Za steno je zagledal pre- 
krasen, visoko obzidan vrt, po katerem je tekla bistra 
reka. V reki pa se je kopala deklica, ki je bila tako 
lepa, da nobeno človeško oko, odkar svet stoji, ni 
take videlo. Barabaš se. je domislil, da je ta deklica 
Bulka-Duika, katero je zapri njen oče na samotni vrt, 
da se ne zaljubijo vanjo mladeniči in mu je ne ugrabijo. 
Čez tri dni pokliče paša svojega jetnika in ga vpraša, 
če se hoče polurčiti. Barabaš odgovori: Blodil sem v 
tmi ali zazrl sem svetlobo, ki mi je pokazala pot 
zveličanja. V spanju je .stopil predme sam vzvišeni 
stvarnik nebes in zemlje in mi rekel: Prava vera je 
samo ena--in ta je turška. Zdaj je namignil rajsko 
lepi deklici, da je prišla k meni in je velel: Razlagala 
ti jo bo tale devica, moja ljubljenka Bulka - Dulka. 
Reci paši, da ti jo da brez odlaganja za ženo,.če ne, 
se bo zrušila nanj še danes vsa teža moje jeze in ga 
zdrobila. Ako.ne bo tvojim besedam verjel, povej mu 
skrivno znamenje, za katero ne ve noben moški razen 
njega. Bulka-Dulka ima na desni rami rudeč grozdek, 
ki ga kljuje golobček: ta beleg ji je prirojen, Na 
levi rami pa se sveti nad podrto cerkvijo krajec meseca 
in. v njem mala zvezdica: ta beleg ji je zarisala v 
kožo umetelna roka. Paša se je silno začudil božjemu 
razodenju; boječ se božje jeze je dal Buiko-Duiko 
Barabašu za ženo in .ga postavi! za svojega namest- 

nika in riaslednika. Isti dan, ko je bila poroka, je zatajil 
Barabaš sveto krščansko vero. Vest ga ni pekla nič; 
v obilju svojega posvetnega veselja in uživanja je bil 
preverjen, da je srečen. 

Modri Musulin je premišljeval v svoji podkleški 
jami največjo skrivnost, katero more človeški um izve- 
deli, da bi jo zapisal na zadnji list svojih bukev in 
jih ž njo dopolnil in dovršil. Molil je svete molitve 
in zagovore, prebiral pobožne in posvetne knjige, po- 
vpraševal doktorje in puščavnike, prosil sveta čarov- 
nike in čarovnice, hodil po hribih in dolinah, brodil 
po rckah, potikal se po brlogih, iskal redkih zeli in 
globokih korenin in ker ga ni oplašil noben trud, 
mu je poslužila čez sedem let dobra sreča, da je slavno 
skrivnost zasledil in spoznal. Po pravici se je mogel 
veseliti in ponašati, da je iznašel umetnost, katere so 
iskali zaman najprvi učenjaki tega svela. Znal je zdaj 
povrniti staremu truplu krepkost in lepoto mladih let, 
prestvariti medlega sivolasca v cvetočega junaka! To 
čudo ni nakladalo niti prevelikih težav. Starcu je 
trebalo dobiti črno brado in izustiti trikrat besede, s 
katerimi se daje v deveti deželi najsvetejši blagoslov: 
Mirča tirča, tekel sekel balagur. Tisti hip, ko 
se izpregovori trikrat: balagur, se prime človeka črna 
brada in vsa podoba in moč tistega, ki jo je nosil: v 
zameno pa prejme ta belo brado in ž njo vso starost 
in slabost zagovornikovo. Musulin zdihne: Oh, kako 
rad bi se s svojo učenostjo najprej jaz sam okoristil, 
ali dolgo nemara bom mogel iskati bedaka, ki bi mi 
hotel podariti diko in najlepši nakit svojega obraza, 
črno brado. Za zdaj ireba se mi zadovoljiti s tem, da 
zapišem dragoceni nauk v bukve, da se ohrani, če 

odmrjem, za koga druzega, ki bo bolj vreden srečne 
mladosti nego grešnik Musulin. Ponižni starček vzame 
bukve, katerih ni imel v rokah celih sedem let; zagle- 
davši med platnicami Barabaševo črno brado, zavrisne 
veselo: Tat, .prisrčna ti hvala, da si me okradel, te 
zamene se ne branim. Ali Musulin je bil blaga duša, 
zdelo mu se je pregrešno jemati mladost lahkomisel- 
nemu junaku. Iz starega kovčega izvadi tri čarobna 
ogledala ter jih. zagovori in pogleda vanje. Prikazala 
so se mu v njih grda Barabaševa hudodelstva.. V prvem 
je vrgcl staremu siromaku, ki ga je prosi! daru, v 
obraz kepo prsti; v drugem je udrihal z bičem po 
služabnikih, ki so ga morali voziti mesto konj; v 
tretjem je objema! vpričo ihteče se Bulke-Dulke njene 
dekle. Musulin veli: Tat ni le samopašen mladenič, 
ampak tudi.brezdušen malopridnež. Moram ga posta- 
rati, da se svet te kuge iznebi. Čakal je do polnoči, 
potem pa usedel za mizo, naslonil se s svojo belo na 
Barabaševo črno brado in zašepetal irikrat zaporedoma; 
Mirča tirča, tekel sekel balagur. Zdajci ga je pretreslo 
čudno po vselh udih in prevzela ga je lahka omedie- 
vica. Predramivši se skoči izza mize pomlajen in pre- 
rojen, nič več podoben prejšnjemu. V obraz in život 
je bil čvrst in lep kakor Barabaš, ostala pa.sta mu 
. bistri razum in plemenito srce ier ga varovala srečno 
vseh zmot, v katere neizkušena mladež tako lahko 
zagazi. Strašne sanje so trpinčile tisto noč Bulko-Dulko. 
Zdelo se ji je, da počiva poleg nje star, ostuden 
dedec z dolgo, belo brado. .Na glavi ni imel lasu, v 
ustih ne zoba, ni ga bilo druzega, nego kost in koža. 
Ta nakaza jo je hotela objemati in ljubiti. Ona se ji 
je branila po vsej svoji moči, ali prijela jo je kakor s 

kleščami in jo po hudem boju premagala. Ko se zbudi, 
pogleda plašno na stran in se preveri, da so bile grde 
sanje resnica. Zraven nje je hropel suh, ncizrečeno 
reven starček, ki ga ni prej še nikoli videla. —Brž 
skoči iz postelje in pokliče družino. Ostudna pokveka 
se ni hotela precej umakniti; jezno se je rebrila in 
ustila, da je hišni gospodar; ker ni šla izlepa, pre- 
gnali so jo iz hiše z metlami, poleni in brcami. Ljudje 
SO se povraševali, kje je Barabaš? Sinoči je legel 
kakor vsak dan z ženo, zdaj pa ni bilo o njem ne 
duha ne sluha. Bulka-Dulka svojega podlega moža 
ni mogla ljubiti, ali dolžnost ji je velela, da ga gre 
iskat.  Obšla je zaman bližnje in dalnje kraje, dokler 
se je domislila modrega Musulina, o katerem ji je 
pravi! brbljavi Barabaš toliko pomičnega in čudnega. 
Popotovala je k njemu, da bi ji s svojimi nauki po- 
magal. Neznansko, je ostrmela, ko je stopivši v nje- 
govo jamo zagledala mesto medlega starca — Bara- 
baša! Modrijanu je zatrepetalo srce. od. rajskega ve- 
selja, ko se mu je dala krasna žena poljubiti in objeli. 
Poročil se je .ž njo po zapovedi in šegi krščanske vere 
in se preselil v novo hišo, katero si je sezida! pri 
bližnjem potoku. Živela sta v nežni ljubezni in najlepši 
slogi do sive starosti in Bog jima je podaril razen_.zdravja 
in veselega srca tudi vrle sinove in hčere, katerih na- 
sledniki žive pod Klekom še dandanašnji. Ne daleč od 
hčerinega doma si je postavi! hišo tudi turški.paša, ki 
je pripeljal s sabo vse svoje služabnike in služabnice. 
Turki, ki so prebivali nekdaj v tem kraju, so se že iz- 
davnaj pokristjanili, njihovi veri in govorici se je izgubil 
vsak sled v ogulinskem obližju, ena vas pa se imenuje še 
zdaj po njih, kakor druga po modrem vedežu Musulinu, 

Barabaš je lahko pogodil, kdo mu je ugrabil ze- 
leno mladost in naprtil strašno breme vele starosti. 
Preklinjaje svojo neumnost in babe, ki so mu zakri- 
vile vse nesreče, je zdihoval ncprenehoma: Pri nas 
ve vsak otrok, kako nevarno je dati neznanemu člo- 
veku le en las iz glave, jaz budalo pa sem pustil 1o- 
povskemu sivcu vso svojo lepo brado! Hotel sem mu 
se rogati, pa sem nakopal sam sebi največjo sramoto 
in gorje, ki se izreči ne more. Zakaj sem pobegnil 
iz samostana, kjer me nihče ni vprašal, če imam kaj 
pameti ali ne in sem živel tako mirno in povoljno ob 
lukovih kalicah in Jojenih svečah. Ali zdaj je pre- 
pozno kesati se in javkati. Z eno nogo stojim že v 
hladnem grobu, treba mi je misliti na večnost in zve- 
ličanje svoje duše. Barabaš je bil zatrjen in nespo- 
koren grešnik; da bi se vrnil v krščansko vero, mu ni 
prišlo nikoli na misel; nebesa si je hotel zaslužiti s 
peklenskim delom. Napotil se je proti Gorjancem, da 
bi izpremenil mravlje zopet v vojake in jih odpeljal 
k svojemu sultanu, ki bi jih poturčil ali, če bi se bra- 
nili, posekal. Na Kolpi ga straža ustavi, on pa ji 
pove, da bi govoril rad s slovečim junakom Erger- 
Bergerjem. Gencral ga je preprijazno sprejel in mu 
dovolil, da sme iti slobodno v Gorjance in storiti tam 
vse, kar namerava. —Obljubil mu je tudi pomoč, da 
bo vzel ukletim vojakom orožje in jih spremil sam 
do Carigrada, kajti že hrepeni dolgo po ugodni pri- 
liki pokloniti se svojemu bratu in dobrotniku sultanu. 
Zdaj se je spomnil Barabaš, da so Musulinovi nauki 
pisani samo za kristjane, in da Turkom ne pomagajo. 
Ta pomislek ga ne ustraši. Dejal je: Na Turškem je pre- 
govor: Krst nase, prase pred4-se — pa boš kristjan. Tako 

bom tudi jaz: naredil. Urezal si je iz svinjske kože 
križ in ga pripel nase; dobil si tudi prasca, pa ga 
pognal na vrvi v Gorjance. ' Grohotaje se je zabavljal 
sveti veri: Zdaj sem pa tako dober kristjan in kato- 
ličan, da me potrdi papež lehko precej za sveinika in 
me ukaže v oltar postaviti.  Prišedši do mravljišč se 
je ustavil, odprl Musulinove_ bukve in začel mravlje 
klicati in zagovarjati. Vsa gora je hipoma oživela. 
Mrgolelo in goimzelo je od vseh strani, da je vid je- 
malo. Mravlj€ so vrele skupaj ena čez drugo, cele 
kope in klopka jih je pritiskalo in: rinilo obenem proti 
zagovorniku. V petih trenutkih jih je bil ves prasec 
poln. Silile so mu v gobec, ušesa, oči; najmianjšega 
prostorčka ni bilo na njem, kamor se ne bile zapičile 
stotine in stotine teh živalic; ki so ga neusmiljeno 
grizle in ščipale/ Prasec se je otepal, premetaval in 
zvijal ali zaman se je upiral, mesto tisoč otresenih; 
prijelo se ga je deset tisoč, sto tisoč drugih. Ubogi 
ščetinec se je hotel Barabašu iz rok iztrgati in po- 
begniti; ker ga ni izpustil, je plani!l ves izdivjan vanj 
in ga začel klati in mesariti. Slabotni starec se zgrudi 
na tla od truda in bolečin, oproščeni prasec pa dirja 
mecteljaje in prekopićujoč se navzdo! proti Vivodini.' 
Razkačene mravlje so se valile in metale zdaj kar ku- 
poma na brezvestnega izdajalca vere in naroda. Za- 
grnile in zagreble so ga veliko sežnjev na debelo: Pod 
to živo gomilo je Barabaš zadahnil in izrigal svojo 
črno dušo. Erger-Berger je bridko žaloval po svojem 
nekdanjem kuharju in mu postavil krasen spominek iz 
jekla in marmorja, na katerem je oznanjeval zlat napis, 
da počiva tam zaslužen mož, ki si je pridobil neumrle 
zasluge za domovino in človeštvo.  Nevarne Musuli- 

nove bukve je dal precej scežgali, da jih ne najde kak 
slavjanski zagovornik, pamecinejši od Barabaša ter ne 
učlovecči gorjanskih mravelj v strah in pogubo Turkom 
in njihovim prijateljem. Za la modri čin so ga obsi- 
pali gospoda z brezštevilnimi novimi milostmi, odli- 
kami in nagradami. Naši spredniki pa so brezbožnega 
zlobnika preklinjafi in molili, da bi poslal Bog odre- 
šenika nesrečni vojski. Prošnje se jim niso izpolnile, 
kajti prečudna so pota božje previdnosti, mračni člo- 
veški um jih ne zazna in ne razume. Kdor hodi po 
vrhu Kukove gore, se čudi neskončnemu mnoštvu 
kopic, gričkov in kupcev, ki so polni drobnih mrav- 
ljincev. V njih čakajo narodni vojaki svojega 
vstajenja. Nemilo je tepla usoda slavjanska ple- 
mena ali nje jeza se bo ublažila in potolažila. Mesto 
ukradenih bukev je napisal Musulin druge in jih za- 
kopal v zlatem kovčegu v svoji podkleški jazbini. 
Prišel bo krščanski junak, ki bo ljubil pravico in svoje 
brate. Ta blagosrčni mož bo izkopal Musulinove bukve 
in po njih napotku prebudil zakleto vojsko v novo 
življenje na neizmerno radost in tolažbo svojemu na- 
rodu in na krvavo maščevanje vsem njegovim sovraž- 
nikom. 


20. Zagovorniki. 


Hudobec ali Škrat nam je že dobro znan. Usipal 
je na Podgorje brez števila nadlog in nesreč s svojo 
zvijačo in s svojimi zlobnimi sveti in ukazi. Kaznil 
je gotovo vsakega, ki se mu je uprl in mu odrekel 
pokorščino, prevari! pa je vselej listega, kdor ga je 
poslušal. Mnoge je preganjal dotlej, dokler jih je po- 
polnem ugonobil ali jih vsaj tako oškodil, da se niso 

mogli izkopati po več let iz stiske in uboštva.  Kdor 
je bi! prepameten ali prepošten, da mu ni bilo priti 
do živega, se mu je maščeval s tem, da ga je pred 
ljudmi oblatil in osmešil ter mu vzel dobri glas in 
veljavo. Podgorci so dolgo premišljevali, kako: bi se 
pošasti odkrižali: Domislili so se, da treba prositi 
pomoči duhovščino, kateri je dana oblast in vednost, 
peklenske duhove zagovarjati in odganjati. Šli so naj- 
prej po svojega šentjernejskega župnika,*) ki jim prošnjo 
blagovoljno usliši. Ko ga zagleda Škrat, se.mu zagro- 
hota zaničljivo in veli: Ti me že ne boš prepodil. 
Kdor me hoče ustrahovati, mora biti brez greha in čist, 
kakor od krsta prinesen otrok. Ti pa sam dobro veš, 
da si posvetnjak in da ti vest ni lahka. Pojdi precej 
domov, če ne bom odkril župljanom vse grde oskrumbe 
tvoje duše. Župnik se je te pretnje ustrašil in po- 
begnil. Mesto njega pride pod Hudo Peč kapelan, ki 
je bil tako svet niož, da mu niso mogli niti sovražniki 
najmanjše napake očitati. Ali Škrat se ni zbal nič, 
zasmejal se mu je: Tudi ti se grozno motiš, ako misliš, 
da imaš kako moč do mene. Ne boš mi nikoli utajil, 
da si grešil._ Ko si hodil v šolo, si ukrade! sosedu 
jajce; tatu pa se jaz ne umaknem. Kapelan potrdi. 
Res je, kar govoriš, ali za greh sem se ostro po- 
koril; pokora pa človeku božjo milost zopet nakloni 


*) Župnik Rak je spadal gotovo med najbolj pobožne, blage 
in .dobrotljive duhovnike na vsem Slovenskem. Božjo službo v 
romarski cerkvi sv. Miklavža je odpravil iz jako važnih razlogov 
in z najboljšim namenom. Praznoverno ljudstvo, ki ga ni raz- 
umelo, ga je razglasilo za božjega in svojega sovražnika, kar je nov 
dokaz, da vox populi ni vselej vox Dei. O Raku bom govoril bolj 
obširno v posebni bajki. Trdina. 

in ga očisti. Gospod je začel Hudobca zagovarjati. 
Peklenščak se je srdito rebril in branil ali se kmalu 
preveril, da bo omagal. Zagovor mu je kar sapo 
jemal in ga podrl, valjal in tresel, da je jel obupno 
javkati in kaplana prositi, naj bi ga izpustil. On mu 
je dovolil, da se je smel pobrati in pobegniti. Ko se 
je dvignil v zrak, je zabuča! strašen vihar in porušil 
mestoma cele gozde. V spomin se imenujejo ti kraji 
še zdaj polomi. Nahajajo se na kranjski in hrvaški 
strani Gorjancev na vsem potu, koder je Hudobec 
bežal, eden je na priliko v Tisovcu. Škrat je utekel 
na Hrvaško, kjer mu se pa menda ni dobro godilo, 
kajti je večkrat poskusil, da bi sc vrnil v svoj stari 
brlog nad dolino Pondirjevko, v Hudo Peč. Ali pot 
tja mu se je zagradil in popolnem zaprl, ko je sezidal 
pobožni narod na Kukovi gori z vsemi milostmi ob- 
darjeno cerkev sv. Miklavža. Ta svetnik je varoval 
Dolenjce toče, suše in vsake druge ujme, ki dohaja 
od hudiča in njegove svojati; živeli so mirno in srečno 
v svojih prisojnih goricah in senčnatih dolinah. Škrat 
več sto let ni smel naši deželi nadlege delati, dokler 
mu ni prišla na pomoč človeška svojevoljnost in sle- 
pota. Šentjernejski župnik Rak je dal s praznimi 
izgovori zakleniti cerkev sv. Miklavža in je romanje 
do nje prepovedal in odpravil. Zapuščena cerkev je 
izgubila svoje blagoslove in milosti, gora svojo var- 
nost, vsa dolenjska stran pa svojo rodovitost in ugod- 
nost. Pregnani Škrat je prilomastil slobodno v Hudo 
Peč nazaj in razsajal in divjal po Gorjancih in Podgorju 
še veliko, veliko huje nego pred ubegom. Iztresal je 
na deželo grozovite nevihte, ki so po vinogradih, njivah, 
vrtih in travnikih vse včisto stolkle in pokončale in 

dolenjskega kmeta tako razdejale, da je moral privaditi 
se beraški palici ali pa si iskati bornega zaslužka v 
hrvaških gozdih, v kvakarskih planinah in celo v brez- 
srčni, dalnji Ameriki.  Hudcbec slepari. in zvaja ljudi 
najrajši ponoči, podnevu se prikazuje le v hostni 
samoti ali pa ob hudem vremenu. Menda najprej ga 
je zapazila preseška družina. Mrzla Draga se je zaka- 
dila, kakor bi se bil na obeh straneh hrib vnel. Kmalu 
so slišali zamolklo bobnenje in grmenje, potem pa je 
zatulil neznanski piš, ki je hotel vse preobrniti in raz- 
trgati. Metal je s poslopij strehe, ruval in lomil naj- 
višja in močnejša drevesa, podr! vsa žita, tudi taka, 
ki so rasla v zavetju.  Veje, debele kakor roka, so 
letale in frčale po zraku semtertja kakor lahko perje. 
Grohotaje se, drevil se je z viharjem vred tudi Škrat. 
Noge so mu bile komaj pedanj nad zemljo, zato ga 
je vsa družina prav dobro videla: podoben je bil 
šibkemu, dvanajstletnemu dečku. Človek se ga dru- 
gače ni ustrašil, samo oči je imel sovje. Ali ta piš je 
bil prava šala in otročja igra proti strahotam, katere 
je doživela dolenjska stran leta 1873. Govorilo in 
pisalo se je o njih dovolj v zborih in novinah. Med 
zaglušnim grmenjem in oslepilnim bliskanjem je padala 
suha, gosta toča, debela kakor kurja jajca, in vendar 
jo je nosil vihar kakor pleve, da ni tolkla drevja in 
trija le od zgoraj, ampak ga oklestila od vseh strani 
in olupila veje in debla. Iz trgajočih se oblakov je 
lila poplava, ki je odplaknila s skalnih rebri cele 
vinograde, da jim ni noben sled ostal in valila z gora 
po štirideset centov težke plošče tako zlahkoma, kakor 
bi bile šiške. Ljudje so sploh mislili, da je napočil 
sodnji dan. V tem metežu, vrtincu in boju vseh nebe- 

ških groz je prhal Hudobec semtertja, pokal s prsti, 
zvižgal in se smejal. Padel je vsak kozolec, katerega 
se je le količkaj z nogo dotaknil; samo v novome- 
škem okraju jih je podri več nego dve sto. Na isti 
način je rušil odre, na mnogih krajih tudi cela po- 
slopja. Manjših nesreč, katere je naklonil Škrat po 
tej obči bedi posameznim ljudem, pa je toliko, da jih 
ni mogoče opisati. Vera v njegovo oblast se je tako 
globoko in čvrsto ukoreninila, da je noben pridigar in 
prerok ne izruje. Povedal bom bolj obširno samo 
eno prigodbo te vrste in to zaradi tega, ker sem 
imel priliko, da sem izvir in povod vraže in strahu 
ogledal na svoje oči. 

Med največje grehe šteje naš narod kletvino. 
Na Dolenjskem poznam jako lepo deklico, katero je 
pustil zaželjeni snubač samo zato, ker je zapazil, da 
rada kolne. Pred tridesetimi leti je slul neki Francelj, 
krčmar tam nekje med Ljubljanc in Trstom, za naj- 
hujšega preklinjalca vse kranjske dežele. Ljudi ga je 
bilo tako groza, da nobeno družinče ni moglo ostati 
pri njem. Sploh so govorili in verjeli, da straši 
v njegovi hiši nele ponoči, ampak tudi po belem 
dnevu.. Večkrat se je zmajala, kakor bi jo kdo od 
zdolaj vzdigoval ali pa je ropotalo pod streho, kakor 
bi se kaj podiralo; ko pa so šli gledat, niso našli 
ničesar, vsaka reč je stala in ležala mirno na svojem 
mestu. Tudi za veliko druzih rotilcev sem slišal, da 
jih straši, kar je nekatere napotilo, da so se menda 
poboljšali. Pred šestnajstimi leti sem se seznanil v 
gorjanski krčmi ,na Luži“ z voznikom Koruznikom, o 
katerem bi se lahko reklo, da je spadal med najprve 
preklinjače na vsem slavjanskem svetu. Krčmar Fran- 

celj je bil proti njemu pohlevno jagnje. V svoji nagli 
jezi je izdeloval s štirimi kletvami, Koruznik pa jih 
je imel brez števila, preklinjal je neprenehoma, tudi 
če je bil prijazen in dobre volje. Pravili so, da mu 
je na izpovedi duhoven rekel, naj sam pove, če ni 
kletvina prav neumen greh. Koruznik je zdihnil ves 
skrušen in skesan: O, je, prekleta neumnost je — 
ali kaj, ko sem se hudiča tako navadil! — Mene je 
zanimal ta človek že zato, ker se je izvedela od njega 
marsikatera dobra ali redka slovenska beseda in oblika ; 
rabil mi je za jezikoslovni nauk. Govoril je n. pr. pra- 
vilno: na mojo vero, na mojo dušo, ne pa: pri moji 
veri, pri moji duši, tako tudi: veriti se, dušiti se, ne 
pa: pridušati se. Dostikrat se je čulo iz njegovih ust: 
-hudič te vzel! jaz oslepšel, če lažem i. t. d. Tak optativ 
sem našel prej le v Ravni Gori, Gerovu in drugih 
slovenskih vaseh na Hrvaškem, ki so ga sprejele brez 
dvojbe od svojih čakavskih sosedov. Kaj je ,mila 
Jera“, ,prismodihov Miha“, ne bom razlagal, ker je 
pomen dovolj znan. Na isti način je dal Koruznik 
mnogim drugim imenom nov pojem. Za figovec figa- 
mož, je iznašel Figovčevega Franceta, za cagalec Cagal- 
čevega Ceneta, Kranjec mu je bil Lusk6v Janez, to je, 
Ajdov Janez, Beli Kranjec pa Čebularjev Feliks, ker 
se prideluje ob Kolpi dosti luka in časti ljudstvo med 
vsemi svetniki najbolj sv. Feliksa. Mesto: ,Pil sem 
veliko vina“ je dejal rad: Metala sva se s Trtnikovim 
Martinom, in ko nam je hotel povedati, da se je od 
preobilne pijače pobljuval, naznanil nam je nečedno 
prigodbo z besedami: Sinoči mi je prišel v vas koz- 
larjev Kurent! Narodni pregovor: ,Stebra kranjske 
dežele sta močnik in ričet“ je zasukal po svoje: 

Kranjsko deželo držita dva junaka: Močnikov Andrej 
in Ričetov Jernej. Za kletve je bil Koruznik živ slovar 
petih jezikov: slovenskega, hrvaškega, nemškega, tali- 
janskega in celo francoskega razen malenkosti, katere 
je po drugod pobral. Od Čehov je dobil samo: zatra- 
cani kljukec (!), dveh so ga naučili cigani: Benk te 
tule (vrag te vzemi!) in: sap te tuhal (gad te piči!), 
štirih Madžarji: išten - Boltežar, herdi-kato, masama- 
renteži in masama -lelketi. Že ti zgledi kažejo, kako 
slabo si je zapomnil tuje besede; nekatere je tako 
popačil, da so bile pristnim prav malo podobne, še 
druge je nekako poslovenil. Nemški tajfel se je 
omehčal v njegovih ustih večkrat v tajbelj; mesto 
ierilucht je dejal vselej frfluit in odtod se ga je 
prije! pridevek frfluitar. Ljudje so mu pravo ime 
malo poznali, rekli so mu sploh le Frfluftar, kar ga 
je gotovo bolje označevalo kakor Koruznik. Iz narod- 
nega bajeslovja je rabil najrajši: škrt, škrat, šratelj, 
hudobec, neičk in nćtek, malik, maliček, klek. Kadar 
se je pomenkoval z otroki, je blebetal venomer: Ti 
klek ti, ti malik ti, ti netčk ti i. t.d. Mora se mu 
priznati, da se je v takem društvu težkilh kletev skrbno 
ogibal. V jezi je zabrusil dostikrat kakemu tovarišu 
ali Vlahu: Ti dif ti. Od kraja sem mislil, da je ta dif 
slavjanski div. Ker pa je psoval s to besedo samo 
tiste, katerim je očital kako tatvino, sem lahko uvidel, 
da njegov dif ne more biti nič druzega nego pogo- 
renjčeni, nemški Dieb! Po nemško je preklinjal na- 
vadno konje in pse; če se je hudo utogotil, pa sevćda 
tudi ljudi. Kadar je bil le nekoliko nejevoljen, je 
privezoval rad po hrvaško. Najbolj so mu se prilju- 
bile tiste grde in podle kletve, ki so po moji misli 

največ zakrivile, da govori naš kmet o vrlem hrvaškem 
narodu pogostem tako zabavljivo in celo zaničljivo. 
Vpričo gospode je hotel Friluftar pokazati, da zna 
talijansko. S psovkami je bil tako bogato založen v 
tem jeziku, da so se mu rojeni Talijani čudili. Figura 
mu ni bila samo porka, kakor drugim, ampak tudi 
bruta, fotuda, maladeta i. t. d. Več nego dvajset imen, 
kar jaz vem, priprezal je h ,korpo“ (korpo di Dio, di 
Bako, del oštia i. t. d.), med njimi je bilo brez Madone, 
pet svetnikov (korpa di san Marko, s. Antonio, s. Am- 
brozio, s. Ženajo in s. Elmo). Kadar je koga sladko 
hvalil ali pa se bahal, je zabelil govor vselej s fran- 
coskimi ocvirki: sakr-ble, sakr-di, sakr-dje, sakr-kri, 
sakri-šen, trom de di in trom de dje. Ali dobodi čast, 
komur gre čast! Koruznik si je zasluži! izpričevalo, da 
ni le drugih posnemal in zajemal zmerom iz tujih 
virov, ampak da je zrastel marsikak krepak vzklik, 
zdihljaj in priimek povsem samobitno v njegovi iznaj- 
deni, na vse prekanjeni glavici, n. pr. škramaburda, 
čurdapinka, šiš-brdavs, sacratencia - furbament i. t. d. 
Kdor se odlikuje s toliko jezikoslovno obilnostjo, je 
moral hoditi v dobro šolo in se v njej pridno učiti in 
vaditi. Friluitar je imel res dovolj prilike v svoji stroki 
napredovati in se izuriti za pravega strokovnjaka in 
izvedenca. V vojaški službi je živel po več let na Tali- 
janskem in Ogrskem. Dolgo je bil sluga ali kakor 
pravijo vojaki, prei4tina (Privatdiener!) nekega častnika 
žlahtnega stanu, pri katerem se je nalezel mnogo nem- 
ških in vseh irancoskih kletev. Dobivši odpustnico, 
je pomagal delati koroško in karlovško-reško želez- 
nico, podirati hrvaške gozde in utrjevati Pulj. Iz Istre 

se je preselil v Ljubljano in prekladal dve leti tovore, 
pozneje je prišel na Gorjance vozit oglje za gradaško 
tovarno. Na Luži sva se vsak teden najmanj po en- 
krat videla in se mnogo pomenila. Hudoben ni bil 
nič, tembolj pa odkrit, povedal je na vsa usta vse, 
kar je mislil, in vsakemu, kar mu je šlo. S svojimi 
surovimi in rezkimi šalami in smešnicami je znal 
udobrovoljiti vsakega voznika in Vlaha. V takem 
društvu se je dostikrat zastonj napil. Učinek njegovega 
razgrajanja in preklinjanja v toliko različnih jezikih je 
bil velikanski. Človeku se je zdelo, kakor da čuje naj- 
strašnejšo nevihto z vršečimi oblaki, gromom, bliskom, 
strelami, točo in ploho. Ker se mu je kletvina podala, 
so ga radi poslušali tudi mnogi zastavni in pametni 
ljudje, ali to se ve, da so zmajavali z glavo in si 
mislili: Tebe bo vzel hudič, če še nikogar ni. Koruz- 
nik se je rodil in odgojil med trdimi Dolenjci, zato je 
verjel tudi on v copernice in vsako vražo. Prav čudno 
se mi je torej videlo, da ga ni še nikoli strašilo, ali 
bil sem čvrsto preverjen, da ne bo utekel usodi, ki 
take ljudi povsod zalezuje. Ko sem se po daljšem 
presledku zopet na Luži oglasi! in vprašal krčmarja, 
kaj je novega v Gorjancih, se mi je namuznil nekako 
Skrivnostno in rekel: Tukaj imamo zdaj novico, ki se 
more čudež imenovati. Friluftar se nam je tako kore- 
nito poboljšal, da mu ne pride nobena kletev več iz 
ust. V petek je peljal po novi cesti oglje. Drugače je 
zdrav kakor riba, ta dan pa ga je obhajala slabost, 
večkrat se mu je zavrtilo v glavi in pred očmi so se 
mu delale megle. Pred njim je skakljal majhen deček 
v rdeči kapici, plašil konja, smejal se in kričal nepre- 
nehoma;  Frfluitar, dobro jutro! danes boš moj, ho 

ho ho, moj, moj, moj! On se ga ni nič zbal, ker so 
ga vlaški pastirji zmerom radi dražili, mislil je, da je 
tudi ta fant kak ovčar, pa niti rdeča kapa ni na 
Vlahu nič tako čudnega, da bi mogel človeka zaradi 
nje obiti kak sum. Koruznik je po svoji navadi se- 
veda preklinjal, vihtil bič in gonil paglavca s ceste. 
Skrbelo pa ga je to, da sta konja tako nerada vlekla 
in se neprenehoma vzpenjala in postajala. Drugekrati 
ju je spodbudila njegova kletvina vselej v dir, ta pot 
pa se nista zanjo nič zmenila. Počasno se je pomikal 
voz naprej, kar mu se rsk! zadnja prema nagne in 
začne pogrezovati. Koruznik pogleda: pod vozom je 
zijala jama, iz nje se je valil grd, črn dim. On požene 
konja z bičem in z najhujšimi kletvami, ki mu na misel 
pridejo ali zaman, ne ganeta se ne za korak. Zopet 
pogleda pod voz: jama se je razširila v silno brezno, 
iž njega pa se je vzdigovala črna glava peklenskega 
Škrata_z velikanskimi, čudno zavitimi rogovi in poma- 
ljala proti njemu svoj dolgi, grapasti jezik. Iz prepa- 
dine pa je puhtel strašen smrad, kakor po žveplu in 
smoli. Koruznika prevzame neznanska groza, on se 
zruši na koleni in zakliče: Križani Zveličar in z mečem 
sedem žalosti prebodena Mati božja, usmilita se uboge 
moje duše! Te svete besede so Škrata zagovorile 
in Koruznika rešile. Strašilo je izginilo, kakor bi trenil, 
konja sta potegnila voz sama iz jame in ga vlekla 
dalje brez težave in neprilike. Koruznik je na vsem 
potu molil in Boga hvalil; še pred krčmo sem ga 
videl odkritega. Od takrat govori vse prav pametno in 
modro; kaka nedolžna šala mu še kdaj uide ali pso- 
vanje in kletvino je opustil. Sploh pa je postal jako 
molčeč, hrupne druščine se ogiblje. — Kar mi je pravil 

krčmar, potrdil mi je nekoliko dni pozneje Koruznik 
sam. Pomenkovala sva se dobro uro in res ni ne 
enkrat zaklel. Priljubljenih besed ni popolnem zatrl 
ali jih je po zgledu drugih pobožnih Slovencev tako 
ohromil in izpremenil, da so izgubile grešnost in 
razžaljivost. S tem si je svoje resnično poboljšanje 
omogočil in olajšal. Mesto hudič dejal je zdaj hudnik, 
hudiman, mesto sakrment — sakrmiš i. t. d. Celo strela 
ali pošast sta se mu zdeli pregrdi, prekroji!l ji je v 
streho, pošaldo in — po šestnajst! Pol leta po spre- 
obrnenju je pustil vožnjo in se oženi! pri belokranjski 
vdovi, s katero je dobil precej trdno kmetijo in lep 
vinograd pod Radovico. Sosedje ga hvalijo, da je v 
vseh rečeh prav moški .in da se v pridnosti in varč- 
nosti noben vaščan ne more kosati ž njim. Precej 
tisti dan, ko mi je poveda! luški krčmar zanimljivo 
novico, sem šel po novi cesti iskat kraja, kjer je Ko- 
ruznika tako blagodatno strašilo. Pot gre precej daleč 
po suhem svetu, ki nima ne kaplje vode, dalje proti 
Sv. Jederti pa bruha iz zemlje studenec pri studencu, 
kar vso prirodo znatno .izpremeni. Ob cesti sem za- 
razil več tistih okroglih jamic, kakršnih se vidi dovolj 
po vsej dolenjski krajini. Naredila jih je podzemeljska 
voda, izpodkopavši tla, ki so se polagoma posedla. 
Narod ima za nje mnogo imen n. pr.: posesti, vdrtine, 
kotije, kotanje, kotli, dolinke, rupe. Po njivah in 
travnikih delajo te jame semtertja precej kvara, ker 
posel zadržujejo in jemljo nekatere tudi veliko prostora, 
ki je za polje kdaj popolnem izgubljen. V večjih 
dolinkah, katerim je voda dno prejedla, so se prika- 
zali mestoma stanovitni studenci, sreča za vse obližje, 
ki se zovo biči. Na tak način so postali brez dvojbe 

vsaj deloma tudi tisti okrogli, na več krajih jako ob- 
širni in sila globoki doli, prepadi, ponori in brezna, 
ki se nahajajo po dolenjskih hribih in planotah. Če 
pride na mesto, katero je voda že precej podvrpala, 
kako težje breme, mora se, to se ve, zemlja pod njim 
utrgati in vdreti. Ta prikazen, ki ni sama po sebi nič 
čudna, pospešuje itak praznoverje, ker ji Dolenjci 
vzrok premalo poznajo. Pri Novem Mestu je grajski 
hlapec oral, kar mu začne konj v zemljo lesti; kmalu 
se mu je videla iz tal samo glava. Hlapcu so stopili 
lasje po koncu, bil je preverjen, da mu misli konja 
škrat ugrabiti. Vpil in klical je na vse grlo ljudi, z 
njihovo pomočjo je izvlekel sivca zopet iz jame. To je 
bilo v soboto. Precej drugo jutro je šel na izpoved, 
kajti trdno je veroval, da preži škrat za to nanj, ker 
se že več let ni izpovedal. Prej je bil velik pijanec, 
zdaj pa cele štiri tedne ni vina pokusi! in tudi za 
druge reči je bil nekaj časa nekoljko bolj pameten. 
Pozneje je zabredel v stare grehe ali izpovedi ni 
nobeno leto več zanemaril. Enak vzrok je imel ludi 
Koruznikov strah. Ko sem prikorakal tja, kjer se mu 
je voz pogrezoval, jama še ni bila nazaj zasuta. Bila 
je gotovo poldrug seženj globoka. Na sredi ji je 
štrlela, kakor steber, črna, zgoraj okrogla skala, ob 
njej in čez njo so se raztezale čudno rogovilaste in 
kljukaste korenine bližnjih dreves. Ne Hudobec, nego 
te korenine so kazale meglenim očem Koruznikovim 
velike roke in ,grapasti“ jezik. Dim, ki ga je videl, 
je bil brez dvojbe gosti prah, ki se je vzdigoval iz 
rušeče se prhke in suhe zemlje, katere že skoraj dva 
meseca ni bil ovlažil noben dež. Smrad po žveplu in 
smoli pa mu je puhtel iz slabe vesti, Tudi ta pot je 

tedaj vraža veliko več koristila nego škodila; brez nje 
bi bil ostal Koruznik najbrže do današnjega dne divjak 
in izgubljenec. | 

Podgorski možje so se zbirali na pogovore in 
dogovore navadno v vinskem hramu svojega prvaka, 
gostoljubnega Šmona. Na teh shodih jim je tekla 
beseda dostikrat o Škratu, ugibalo se je dovolj, kaj bi 
jim bilo storiti, da bi se ga iznebili. Ali pravega po- 
močka ni znal nihče svetovati. Šmon je bil v gospo- 
darskih in občinskih rečeh dober izvedenec, o vojsko- 
vanju s peklenskimi duhovi pa ni imel nikakega pojma. 
Priznal je sam, da za ta posel ne najde pametne 
misli, ko bi se tudi stokrat na glavo postavil. Niti 
njegovi prijatelji niso mogli ničesar izmodrovati, kar bi 
bilo vredno zboru povedati, dasi so bili med njimi 
najodličnejši podgorski razumniki: Lenart, Ponomađr, 
Tolkan, Kozoglav. Suhi Lenart je slul za prvega lovca 
na vsem Dolenjskem, brez uradnega dovoljenja je 
ustrelil in pojede! več zajcev, kljunačev in srn nego 
vsi podgorski graščaki skupaj, pa se je znal tako 
spretno umikati, da ga niso nikoli zasačili v grehu. 
Bogatin Ponomar je bil pred petnajstimi leti še me- 
sarski hlapec, razen nekaj malega starih cap ni imel 
nič svojega na sebi in v žepu ne groša. Butilo mu je 
v glavo, pa je začel zahajati sam Bog ve po kakih 
opravkih v Zagreb, Reko, Trst in čez tri leta si je 
sezidal lepo hišo s poslikanimi izbami in gosposkim 
pohištvom. Zdaj bi si kupil lahko pol Podgorja, več 
nego sto gospodarjev je pri njem zadolženih. Tolkan 
zna sveto pismo starega in novega zakona bolje nego 
vsi ljubljanski bogoslovci; slavno je premagal patra 
Šišmana, ki se je začel pred ljudmi ž njim pričkati, 


107 


da bi ga osramotil. Ljuti mešetar Kozoglav pa je bil 
junak vseh junakov. Bal se ni ne briča ne hudiča. Za 
stavo je spal tri dni na pokopališču. Copernice je 
izbijal iz oblakov s krepelci, proti gorjanskemu Škratu 
pa je bil, to je večkrat sam potrdil, tako slab kakor 
Brlizgarjeva Meta, ki je dopolnila lansko jesen devet 
in devetdeset let. Neki Firbas, ki je bil bolj pritiklina 
Šmonova nego sam svoj gospodar, se je domislil, da 
bi bilo morda najpametneje poklicati zopet duhovščino 
na pomoč, ki je Hudobca enkrat že pregnala. Ali 
zbor mu ni pritrdil, ker bi se dandanašnji težko dobil 
tak svetnik, kakor je bil tisti šentjernejski kapelan. 
Imel je samo en greh, izmaknil je sosedovim jajce, 
menda kak piruh. Za tako smet da lahko odvezo vsak 
pastir, in vendar še njemu ni hotel Škrat precej po- 
begniti. Tako je modroval Šmon in za njim tudi drugi 
možje. Po naključju je prišel v zbor pobožni trgovec 
Gazvoda, ki je skupljeval v Podgorju suhe slive in 
ježice. Zapazivši, kaj tišči podgorske poštenjake, je stopil 
med nje in zače!l govoriti z živo in iskreno besedo 
tako-le: Častiti možje! kaj nič ne veste, kako čudno 
se nam razodeva Bog v ribniškem okraju? Tja, tja se 
napotite! Od tam Vam bo došla gotovo pomoč, po 
drugod je boste zaman iskali. Na Gori, uro od Sodra- 
žice se je prikazala zamaknjena devica, ime ji je 
Lenčika. Gode se ž njo taka čuda, kakor se bero o 
svetem Frančišku in o drugih velikih svetnikih. Ker 
sem šel zaradi nje že' dvakrat sam na Goro in vem 
tudi, kaj govore o nji drugi ljudje, ki jo poznajo, raz- 
ložil Vam bodem to preimeniino reč natanko po svoji 
vesti; ne zamolčal, ne dodal ne bom besedice. Prvo 
in poglavitno čudo je to, da dobi Lenčika vsak petek 

Kristove rane na čelu, rokali, nogah in na levi strani 
života, tam, kjer je bil Krist preboden s sulico. Videl 
sem, da se ji je naredila na čelu drobna, rdeča pi- 
čica, kakor bi jo bolha ugriznila. Kmalu se je poka- 
zala cela vrsta takih pičic in iz vseh je jela curljati 
kri, kakor Kristu na križu izpod trnjeve krone. Dobre 
priče so mi povedale, da za hojo ne potrebuje Lenčika 
nič zemlje. Če hoče, stoji in gre kakor angeli, ne 
dotikaje se tal. Še bolj gotovo pa je, da ne potrebuje 
ne jedi ne pijače. S stropa ji prileti vsak dan po en- 
krat nekaj rumenega — sveta hostija. Ta hostija 
je ves njen živež. Ponujali so ji najslastnejše pečenke 
in potice, pa jih ni marala niti pokusiti. Gospoda so 
trdili, da se pase skrivaj, ko je nihče ne vidi. Dali so 
jo zakleniti in straže so pazile podnevu in ponoči, 
da ni mogel nihče priti do. nje in ji prinesti kako 
hrano. Tako je bila zaprta celih dvanajst dnij. Ko so 
jo izpustili, je bila zdrava, krepka in sita kakor zmerom. 
Zdaj se je gosposka uverila, da živi res ob sami hostiji 
in odtakrat se ni več usodila delati ji nadlege in ne- 
prilike. Lenčiki je dal Bog tudi dar prerokovanja. 
Bridko je žalovala, da bo moral papež Pij IX. zapustiti 
Rim. Gospodje so se ji smejali, češ, njemu ni sila, saj 
ga nihče ne podi. Ali še tisto leto je prišlo poročilo, 
da je pobegnil iz Rima, ker se je bila pridrvila tja 
silna vojska framazonov — tistih ljudi, ki bi radi 
krščansko vero zatrli. Prejšnji čas je Lenčika vse ve- 
dela, kdo je v nebesih ali v peklu, koga Bog ljubi 
ali sovraži, kateri duhoven mu mašuje po volji, kateri 
ne. Neki deklici je povedala, da je njen oče pogubljen. 
Revico je tako pretreslo, da se ji je zmešalo. Ko je 
višja duhovščina to čula, je šla precej k Lenčiki in ji 

vzela nevarno vednost. Drugi pa pravijo, da ji vednosti 
niso mogli vzeti, ampak da so ji samo prepovedali, 
take skrivnosti priobčevati drugim ljudem. Ob onem 
svetu ne govori zdaj nič več, pozemeljske tajnosti pa 
odkriva prav natanko. Ali ni čudno, da ugane vse, 
kar se o njej menijo. Nekoliko Topličanov se je na- 
potilo do nje iz same radovednosti in hudobnosti, da 
bi jo skušali. Spotoma so se ji smejali in kvasili: 
Baba je baba. Avši se blede, bedaki pa vpijejo, da je 
zamaknjena. O, saj pa nas ne bo ujela. Kdo bo verjel, 
da ima Bog baš Ribničane tako rad, da bi jim poslal 
svetnico in prerokinjo! Ta govorica ni nič drugega 
nego nova ribniška burka. Ko so ti Topličani pred 
Lenčiko stopili, jim je dejala, preden so jo še utegnili 
pozdraviti: Če se avši blede, kaj hodite vanjo zijat in 
pobirat ribniške burke. Mar bi doma ostali in delali, 
da bi zaslužili kak krajcar za hrano in obleko svojih 
lačnih in razcapanih bab in otrok. — Čudno prevzame 
človeka, ki jo vidi, kadar se zamika. Njenemu duhu 
se odpro zaporedoma nebesa, peklo in vice. Ko gleda 
nebo, se začne preprijazno smehljati, obraz se ji za- 
sveti, kakor bi ga zarja obsijala in po hiši se razširi 
neskončno prijeten duh, kakor bi prinesel kdo polno 
košaro žlahtnih šipkov, vijolic in drugih lepo dišečih 
cvetic. Če se zamakne v peklo, izpreletavata ji obličje 
strah in groza, grlo ji obupno ječi, život se trese in 
trepeta, po hiši pa strašansko zasmrdi, kakor da bi 
bila prišla kuga vanjo. Kadar se nahaja v vicah, kaže 
ji obraz neizmerno žalost, oči ji solze zalivajo in usta 
žebrajo pobožno molitev za odrešenje ubogih duš. 
Enkrat sem jo videl tudi jaz zamaknjeno. Takrat je 
morala biti baš v peklu, kajti pri nji je smrdelo, kakor 

da bi iz sto svinjakov kidali gnoj. Ker je Lenčikina svetost 
že po vsem svetu razglašena, hodijo k nji iz bližnjih 
in daljnih krajev, kakor na najbolj slovečo božjo pot. 
Videl sem na Gori-ljudi vsakega stanu in naroda: grofe, 
mestne gospe, tržaške trgovce; dva .bogatina sta jo 
prišla gledat celo iz Amerike; kranjskih in hrvaških 
kmetov pa je bilo toliko, da niso mogli tisti dan vsi 
na vrsto priti. Mene je najbolj gnalo izvedeti, kaj pra- 
vijo o tej reči duhovniki. Kar sem slišal in sam zapazil, 
ti gospodje dozdaj svoje prave misli nečejo očitno 
povedati. Med kapelani je baje dosti nevernih Tomažev, 
kar se mi zdi jako čudno. V samostanu so o Lenči- 
kini svetosti vsi uverjeni, razen dveh ali treh najbolj 
učenih. Tisti pater, ki se je rodil v naših hribih, je 
pridigal na cerkvenem shodu, kdor taji njeno zamak- 
njenost, da taji Boga. Več župnikov jo je imelo dalj 
časa pri sebi, da bi jo spoznali, med njimi je bil tudi 
rajnki prošt Arko. Če so ga vprašali, kaj misli o nji, 
pokimal je z ramama, mignil skrivnostno z očmi in 
obrazom in dejal: To ni brez — ali nikoli ni povedal, 
brez česa da to ni, in tako smo zdaj toliko vedeli, 
kakor prej. Oni škol, ki je že izdavnaj umrl, je verjel 
čvrsto v božje odposlanstvo te izvoljene device. Na 
neki veliki pojedini je potrdil to resnico pred več nego 
dvajsetimi duhovniki. Gospodje so silno ostrmeli, ko 
se je dvignil sloveči črmošnjiški župnik in rekel brez 
strahu svojemu škofu, da se da razjasniti Lenčikino 
trpljenje tudi brez pritikanja čudežev, da je neka po- 
sebna prikazen človeške prirode, kakor še marsikaj 
drugega, kar se nam vidi o prvem pogledu nedoumno. 
Naslednik tega škola je pa naložil duhovščini previd- 
nost, da naj Lenčike nikar preveč ne povzdiguje, ker 

bi se mogel svet s tem pohujševati in bi začel lahko 
govoriti, da širijo Kristovi namestniki mesto svetlobe 
tmo, mesto pametne pobožnosti nespametne vraže. 
Jaz sem vprašal najprej našega gospoda, kaj pravijo 
o zamaknjeni Ribniščici, pa so dejali skoraj nejevoljno: 
Mari mi je baba! Jaz imam čez glavo bolj potrebnih 
skrbi. Potem sem šel pa h .kanoniku Metercu, ki smo 
ga imeli po pravici vsi za svetega in ga prosil dobrega 
pouka v tej reči, ki me je že precej odkraja neznansko 
mikala in veselila. Ta gospod so mi tako-le govorili: 
»Ker_potrjuje Lenčikino zamaknjenje toliko izvrstnih 
prič, zdi mi se bolj varno verjeti nego tajiti, ali nikdar 
se ne sme pozabiti, da nam te vere _ ne nakladajo niti 
božje niti verske zapovedi.“ — Sveta katoliška cerkev 
gotovo prav dela, da ne razglasi Lenčike za svetnico, 
dokler je še živa, ali to človeka ne sme zmotiti in na- 
potiti, da bi zametaval čisto resnico božjega razodetja. 
Kar sam vidim, smem: in moram verjeti, drugače bi 
bil bedak in vrtoglavec. Če je treba, pripravljen sem 
priseči, da sem gledal na svoje oči svete Kristove rane 
na Lenčikinem čelu in tudi na njenih rokah. Njena 
svetost je tedaj popolnem očitna in dokazana. Jaz 
tako mislim, da bi bilo treba poslati precej nekoliko 
pravičnih mož do nje, ki bi jo prosili, da bi prišla 
k vam in zagovorila Škrata ali pa ga odpodila s svojo 
molitvijo doma, kakor bi ji bilo ljubše. Če vas bo ona 
Bogu in Materi božji priporočila, ne more se kar nič 
dvojiti, da se vam bo pomoglo. — Kdor ve o Dolenj- 
cih samo to, da so brez konca praznoverni, moral bi 
soditi, da so Gazvodin govor prepazljivo poslušali in 
ukrenili, kakor jim je svetoval. To bi se bilo gotovo 
tudi zgodilo, da je Dolenjec samo praznoveren, ne pa 

obenem tudi jako nezaupen, slaboveren in zabavljiv. 
Svojih vraž se drži kakor klop; ker jih dobi od rodi- 
teljev, jih smatra za lastino, kakor svojo hišo, polje 
in vinograd. Če pa pride od pridige, govori dostikrat: 
Gospod so nam danes prav lepo povedali, ali Bog ve, 
če je vse res ali ne; po smrti bomo že videli. Zabiti 
dedci, ki verjamejo vsako domorodno bajko in neum- 
nost, se zaletavajo samopašno v papeževo oblast, v 
poste, odpustke in druge nauke in naredbe katoliške 
cerkve. Nameril sem se tudi na take ,liberalne“ bedake, 
ki bi prisegli, da so copernice, o hudiču pa modrujejo, 
da ga ni, ali pa, da ni nič drugega nego hudoben 
človek. Kdor sumi in zanikuje v verskih rečeh, katere 
mu oznanjujejo spoštovani in spoštovanja vredni du- 
hovniki, dvoji še laglje o novicah, ki mu jih prineso 
najprej trapaste babele in lažnivi berači. Poročilo o 
zamaknjeni Lenčiki so sprejeli Slovenci po drugod s 
sladkim strmenjem in neko otročjo radostjo in zaup- 
ljivostjo; v Dolenjcih je vzbudilo veliko radovednost, 
ali jih je kaj malo ganilo in oduševilo. Kolikor jih 
jaz poznam, mislim, da je bilo največ takih, ki so 
kdaj in proti nekaterim ljudem odločno trdili, da ver- 
jamejo, o kaki drugi priliki in proti drugim ljudem pa 
se ravno tako odločno smejali in osle kazali Lenčiki 
in vsem njenim privržencem. Ko je Gazvoda svojo 
povest končal, čakali so, kakor vselej, drugi Podgorci, 
kaj poreče Šmon. Ta si je napolnil najprej iznova 
lulo, ogledal potem govornika nekolikokrat od vrha do 
tal in nazaj gori od tal do vrha, debelo pljuni!l in 
dejal rezno in zaničljivo: Ti, Gazvoda, imaš svojo 
pamet, mi pa svojo in nikakor nas ni volja, da bi jo 
zamenili za tvojo ali pa ti jo prodali, kakor ježice in 

suhe slive. Kar jaz pomnim, ni si iskalo naše Pod- 
gorje še nikoli pomoči pri babah in si je, kakor se 
nadejam, nikoli ne bode. Ta tvoja ribniška Čenčica ali 
Lenčica naj se zamika slobodno v svoja rešeta in lonce 
ali v kar hoče, mi ji ne bomo branili, toda jaz tako 
pravim, da je vsak, ki nji verjame, prav tako rumen, 
kakor njena koruzna hostija. Ha, ha, ha! Doslej smo 
vedno slišali, da mora biti kruh, kateri se izpremeni v 
presveto Kristovo telo, iz najlepše pšenične moke. Zdaj 
pa smo izvedeli, da se prikazuje na Gori druga šega. 
Ta šega bo dolgo klobaso ribniške slave za dober 
pedanj podaljšala ali ne verjamem, da jo bodo hoteli 
drugi kristjani sprejeti. O teh besedah se ves zbor 
surovo zagrohota in posamezni udje so pikali in dra- 
Žžili Gazvodo tudi s svojimi opomnjami in zabavljicami, 
kar ga tako razkači, da se dvigne in brez slovesa od- 
ide. Ta izguba se je hitro nadomestila. Mesto njega 
je prišel še tisto uro Hrušičan Tominec, ki je bil 
Šmonu nekoliko v rodu. Dom mu je stal predaleč, da 
bi bil mogel! pohajati podgorski zbor tako pravilno, 
kakor drugi, ali kadar se je oglasil, obveselili so se 
ga vsi prav iz srca, ker je bil jako prijazen človek in 
je govoril vselej modro in zmiselno. Povedal je mo: 
žem, da je bil dolgo vrden, pa ga je ozdravi! zdaj 
črmošnjiški župnik. Gospoda ni mogel prehvaliti. 
Dejal je: Zdaj sem se sam uveril, da mora imeti po- 
sebne darove od Boga. Govorica ni prazna, da mu je 
dal papež največji svoj blagoslov, kajti tega, kar on, 
ne zna storiti noben drug mašnik vse ljubljanske ško- 
fije. In kako rad in z veseljem pomaga vsakemu, ki 
ga česa prosi! Vem, da ste o njem že marsikaj slišali, 
ali tako kakor jaz še niste imeli prilike in potreba se 

Z njim seznaniti in zato vam ni moči razsoditi, koliko 
je v ljudskem pripovedovanju resnice, koliko pa na- 
mečka in laži. Človeku tako nekako dobro de, ko mu 
gleda v pošteni in prijazni obraz, precej dobi tolažeče 
zaupanje, da ni zaman potoval do njega v grde ko- 
čevske hribe. Vzel je kos kruha, ki sem ga prinesel 
s sabo, uprl vanj oči in ga blagoslovil. Tak kruh 
ozdravi vsako bolezen. Použil sem na dan tri kosce, 
vsak pot za lešnik velikosti in preden je minu! teden, 
sem bil zopet krepak in čvrst kakor hren, vredu se je 
izgubil vsak sled, kakor da bi ga nikoli v meni ne 
bilo. Za zdravilo ne zahteva župnik ne krajcarja; če 
mu prinese človek kak majhen dar, povesmo prediva, 
klobasico ali kaj drugega takega, pravi: Bog povrni! 
Če ne dobi nič, mu je tudi prav. Župljani so mi po- 
trdili, da tako dobrega gospoda še nikoli niso imeli. 
Za pogreb mu ni treba nič dajati. Pravi: kako bi 
mogel nakladati plačilo ljudem, katere zadene tolika 
nesreča! Samo tistemu, ki se ženi, veli smejaje se: Ti 
pa le pripravi zame kak goldinarček, saj veš, da je 
vsak ženin bogat. Ali niti njega ne pritiska tako, da 
bi ga bolelo. To govori le za šalo, kajti ugane rad 
kako slano. Pomagati pa zna tudi, če boluje ali crka 
žival, ali če neče vzeti plemena. Da si prinesti šibe ter 
jih blagoslovi. Te šibe se vtaknejo v hlev ali svinjak, 
in nesreča gre strani, kakor bi odrezal. Breškemu Ca- 
pudru so crkali petnajst let prasci in vsaka svinja mu 
je izvrgla. Lani je kupil na Hrvaškem lepo basuljo. 
Ko se je začela bukati, je šel v Črmošnjice. Z blago- 
slovljenimi šibami, ki jih je tam dobil, si je ohranil 
svinjo in mladiče. Polegla jih je dvanajst in vsi so 
zdravi in ješči, da je kaj; imel bo lep priredek in si 

zacelil dokaj ran, ki so mu jih usekale prejšnje ne- 
sreče. Ali ta božji prijatelj zna delati še druga čuda. 
Ako pride do njega kak revež in mu potoži, da je 
okraden, mu veli: Pojdi ti jutri k sveti maši, ali pa 
mu naloži kako drugo pobožno reč. Tat se začne 
kmalu kesati in za nekoliko dni ali tednov prinese 
ukradeno blago skrivaj nazaj. Stari materi so potrdili 
edinega sina v vojake in ga gnali v Dalmacijo. Sirota 
ni slišala več mesecev nič o njem in ni vedela, ali je 
živ ali mrtev. V svoji nadlogi se je zatekla k črmošnji- 
škemu župniku. On je pogledal v nekako zrcalo in ji 
povedal, da je nje sin živ in zdrav, da prebiva zdaj v 
Spletu in da se igra baš v krčmi s tovariši, pijoč 
gosto črnino. Ona je precej sinu pisala in dobila od- 
govor, da se je res vse tako godilo, kakor ji je župnik 
razodel. Gospoda ga strašno sovražijo in mu nagajajo, 
kar morejo. Neki ženski, ki se je vračala od njega 
domov, so vzeli žandarji blagoslovljeni kruh in ga 
hoteli odnesti gospodi, da bi ga pregledali, kaj je v 
njem. Ali ta mali kos kruha jih je na vsakem koraku 
bolj težil in čez pet minut je bil že tako težek, da ga 
niso mogli več nositi. Zdaj so spoznali božjo oblast 
in dali ženi kruh nazaj, ki je šla ž njim brez težave 
domov. Župnik je blagoslovi! kruh tudi neki avšasti 
babi, ki ga pa ni uživala pomalem, kakor ji je 
ukazal. Ker je hotela precej ozdraveti, je pojedla ves 
kos naenkrat in od tega je umrla. Hudobni jeziki 
so začeli kričati, da jo je umoril črmošnjiški župnik. 
Ko je to izvedel, se je napotil k njenemu grobu in 
mrtvo oživil. Ona je zatrdila ljudem, ki so prišli 
od vseh strani gledat, da si je bila smrti sama kriva, 
ker ni gospoda poslušala. Po teh besedah se je zgru- 

dila nazaj v svoj grob in umrla vdrugič in za zme- 
rom. Ko sem slišal taka čuda, mi je prišlo na misel, 
da ima tisti, ki zna mrliča obuditi, gotovo tudi oblast 
prepoditi peklensko nakazo, ki nagaja že toliko let 
Podgorcem. Ne bi škodilo, možje, da bi se mi dancs 
o tem bolj natanko pomenili. Kaj pravite, ali bi ne 
bilo dobro, ko bi poslali v Črmošnjice enega ali dva 
človeka do gospoda s prošnjo, da bi nam blagovolil 
Hudobca zagovoriti? Podgorski zbor se Tomincu ni 
smejal in rogal, kakor prej Gazvodi. Njegov svet mu 
se je zdel jako moder; začel se je o njem prav živo 
in korenito razgovarjali in ga od vseh strani ogledo- 
vati in razpravljati.  Tej izpremembi se ni čuditi, kajti 
bil je med slavo Lenčikino in župnikovo velik raz- 
loček. On je ud tistega stanu, ki ga naš narod najbolj 
časti in ima vanj po pravici največje zaupanje, ona 
pa prosta. ženska, torej božje stvarjenje, ki na Sloven- 
skem v moških zborih nima nikjer dosti ugleda in 
veljave. Priporočal jo je Podgorcem tuj trgovec, ki je 
rad molil, še rajši pa jih sleparil, ali župnika je po- 
vzdigoval vsem ljub prijatelj in poštenjak, ki si ni 
pridobil ne enega krajcarja po krivem in ni izustil 
vedoma ne ene lažne besede. Najbolj se je črmoš- 
njiški gospod odlikoval s tem, da je rabil svoje darove 
na korist svojemu bližnjemu; o Lenčikinih čudih pa 
še noben človek ni slišal, da bi bila hasnila kaj bol- 
nikom ali drugim siromakom. Šmonu se je župnik že 
zato priljubil, ker ni veroval v njeno svetost in zamak- 
njenost. Zbor je po dolgem in resnem pomenku To- 
minčev svet soglasno potrdil in dokončal, da morata 
iti h gospodu dva znana moža precej prvo nedeljo. 
Prosil je Ponomarja in suhega Lenarta, ki sta bila 

oba utrjena pešca, in onadva sta poslanstvo drage 
volje sprejela. 

“ Ljubeznjivi gospod Holmar župnikuje zdaj v Prim- 
skovem, prej pa je pase! mnogo let med volkovi in 
medvedi svoje uporne kočevske ovce v gorskih Črmo- 
šnjicah, skoraj na sredi pota med Toplicami in Semičem. 
Kdor ga pozna, poreče z mano vred, da je tako skrom- 
nih, pohlevnih in blagosrčnih ljudij, kakor on, na svetu 
prav malo. Društveno življenje in burne veselice ga 
ne mikajo. ,Zanj družba ne mara, — In on ne zanjo, 
— V samoti se stara, — Mu leta teko.“ Ta pesnikova 
kitica ga označuje tako dobro, kakor bi bila nalašč 
zanj zložena. Prosti čas, ki mu ga puščajo službena 
opravila, jemljo mu slovstvena dela in branje znan- 
stvenih knjig. Spisal je po nemško, ali kolikor je bilo 
moči na osnovi slovenščine pasigrafijo. Zdaj se- 
stavlja že več let z nekaterimi tovariši občeslavjanski 
slovar. Kakor za M. Majerja reklo bi se lahko tudi 
zanj, da je mož in pisatelj bodočnosti. Ime mu je na 
jako dobrem glasu po vseh slovenskih in tudi po ne- 
katerih hrvaških krajih in deželah. Te glasovitosti pa 
si ni pridobil s slovstvenim trudom, nego s svojim 
samobitnim, res prečudnim ozdravljevanjem. On vrači 
z magnetizmom, o katerem je uverjen, da ima 
ozdravilno moč in da ga more prenesti in prevesti iz 
svojega trupla menda z očmi in dotiko v kruh ali v 
kako drugo sprejemljivo reč. Ljudje sploh trdijo, da 
kruh takrat, ko ga gleda, blagoslovi in da pomaga 
bolnim ta njegov blagoslov, o magnetizmu pa ne vedo 
ničesar in mu ne znajo niti imena. Pravi zdravniki vele, 
da Holmar šušmari in se mu rogajo — ali ne vsi. Baš 
najbolj učeni in znanstveni mu priznavajo sposobnost 


i18 


in zasluge. Vprašal sem rajnkega dr. Ž. B., kaj misli 
o njegovem magnetizmu. Dejal mi je: Jaz ne verjamem 
nič niti magnetizmu niti zdravilom, katera jaz sam za- 
pisujem in priporočam ; ali velike važnosti je nravna 
moč. Resnične so besede, ki se bero v svetem pismu: 
Tvoja vera ti je pomagala. Truplo, v katerem prebiva 
zdrava in bodra duša, lahko in hitro okreva. Kdor zna 
otožnega bolnika potolažiti, kdor navda ubogega trpina 
s sladkim in trdnim upanjem, da bo kmalu dober, 
povrne mu s tem dostikrat pol zdravja, drugo polo- 
vico posla prevzame in dovrši priroda sama. V tej. 
redki umetnosti je Holmar velikan, kateremu mi odi- 
plomljeni doktorji niti do kolen ne dosežemo. Zanj 
delajo pa tudi še druge okolnosti. To je zdaj sploh 
znano, kako dobro je za nedužnega, ako izpremeni 
stanovanje, zrak in podnebje. Kogar v kaki nižavi hudo 
trga ali zobje bole, naj gre v črmošnjiške hribe in 
skoraj gotovo mu bo odlagnilo. Bolniki romajo k 
Holmarju navadno peš, po več ur, kdaj po cel dan in 
tudi po dva dni daleč. Spotoma se izprehodijo, raz- 
vedre, ugrejejo in izpote in to je za mnoge bolezni 
najbolji, večkrat edini lek. Kineoterapija je postala 
imeniten, skoro bistven del razumnega zdravništva. 
Tako je sodil dr. B., ki je črtil vsako sleparstvo in 
ljubil resnico bolj nego vse drugo na svetu. O sijajnih 
uspehih Holmarjeve lečbe se nikakor ne more dvojiti, 
naj pridejo odkoder hočejo. Več nego petdeset ljudij 
mi je potrdilo, da jih je ozdravil in otel njegov ,bla- 
goslovljeni“ kruh. Bistroumi in blagodatni gospod pa 
pomaga s svojim svetom in napotkom nele v boleznih, 
ampak še v mnogih drugih nujah in potrebah. Veliko 
je takih, ki mislijo, da naredi vse, kar hoče, da so 

mu razodete in pokorne vse skrivnosti in moči prirode, 
da je čarovnik! Marsikak tat je že povrnil storjeno 
škodo v strahu, da ga vsevedoči župnik ne bi ovadil 
župljanom in gosposki. V Črmošnjicah je imel (brez 
svoje krivnje) dosti hudih sovražnikov. Slovenka, ki je 
bila tam omožena, mi je povedala, da so ga name- 
ravali večkrat na samem napasti, ali vselej jih je za- 
držala misel, da mu je njihova nakana znana in dabi 
jih utegnil s svojo coprnijo preteči in ugonobiti. Du- 
hoviti Holmar se gotovo najbolj smeje čudnemu baje- 
slovju, ki se mu prede in plete tako pridno gosto in 
hobotno okoli čestitega imena. Zdaj vidimo, da si 
Podgorci niso izbrali baš slabega moža za svojega 
odrešenika. Ponomar in suhi Lenart sta prisopihala v 
Črmošnjice v nedeljo popoldne, po krščanskem nauku 
sta razložila Holmarju v ime vseh Podgorcev nujno 
prošnjo svojo. Silil ga je seveda smeh, ali se je 
premagal. Rekel jima je: ,Potrpita nekoliko trenutkov, 
ta reč se da urno opraviti.“ Šel je v drugo izbo, za- 
pisal nekaj na papirček, ga vtaknil v zavitek in zape- 
čatil. Pisemce da Podgorcema in veli: ,Meni ni treba 
radi te stiske k vam hoditi. Tu notri imate zagovor, 
da boljšega na vsem svetu ne najdete. Res, da je prav 
kratek — ena sama beseda, ali kdor bo nosil s sabo 
le najmanjši kosec tega, kar pomeni, mu Hudobec ne 
bo mogel nobene sitnosti in kvare delati in uveril se 
bo, da ga ni več na Gorjancih. Dajte list zbranim 
možem, da ga odpečatijo in prebero zagovor in recite 
jim, naj si ga dobro zapomnijo.“  Ponomar vpraša 
župnika, kje bi se ta čudovita reč dobila in če ni za 
Podgorce morda predraga. Gospod ga potolaži, da ne 
bo treba trošiti ne solda za njo, kajti se je dobi dovolj 

v vsaki hiši, kjer so ljudje. Moža sta mu ponudila 
zdaj lepe darove, ki sta jih zanj prinesla: tolstega 
zajca, nekoliko kljunačev in svinjine. On jih je zahvalil 
in ni hotel ničesar vzeti. Ker je moral nekam obhajat, 
stisnil jima je po kratkem pomenku roke in velel: Z 
Bogom! Šla sta od njega vsa vesela in oduševljena, 
da sta dovršila svoj opravek tako hitro in slavno. Bila 
sta v svesti, da sta zaslužila za tak uspeh velikansko 
nagrado, ki poleg dolenjske šege ni smela biti dru- 
gačna nego vinska. Precej tisto minulo sta mahnila v 
krčmo in zvrnila brez števila kupic na zdravje črmo- 
šnjiškemu župniku. Ko so ga začeli kočevski pivci 
nekaj obrekovati, sta mu branila čast in poštenje naj- 
prej z zgovornim jezikom, potein pa tudi s pestmi in 
s stoli. Njegovega največjega sovražnika sta mlatila, 
dokler se ni trikrat zaklel in pridušil, da bo prosil 
gospoda za zamero in da ga ne bo nikoli vač opravljal. 
Morebiti bi se jima bilo prav slabo godilo, da niso 
zapazili Črmošnjičani Lenartovega revolverja, brez ka- 
terega .ni šel nikoli od doma. O takem pogledu pravim 
Kočevarjem kmalu upade srce. Tudi je prišlo v krčmo 
več. treznih in pametnih mož, ki so razburjene pivce 
z lepo besedo zopet pomirili in zbogali. Podgorska 
popotnika sta prenočila v Črmošnjicah. Do doma je 
bilo pet ur ali v svoji sreči sta potrebovala celih pet 
dni. V ponedeljek sta nadaljevala pijačo v Toplicah. 
V torek sta se okrepčevala v Novem Mestu s Kozler- 
jevim pivom. V sredo sta hodila samo čelrt ure, poku- 
šala sta potem ves dan v Žabji Vasi hrvaškega vivo- 
dinca. V četrtek sta se gostila in bahala pol ure dalje 
v Trstakovi krčmi na Slatini. Domov sta se primajala 
šele v petek zvečer. V soboto in tudi še v nedeljo 

dopoldne pa sta spala. Ker se popoldne ne mašuje, 
nista šla ta dan nič v cerkev, kar v pobožnem Pod- 
gorju ni navada. Kmalu po kosilu sta prikorakala v 
Šmonov hram, kjer so ju nekateri možje že čakali. 
Radovedno so ju začeli vsi obenem izpraševati, kaj sta 
videla, čula in jim prinesla. Odgovarjal je za oba suhi 
Lenart, ki je imel razen lahkih nog tudi spreten 
jeziček. Pravil je o Holmarju take reči, katerih še To- 
minec ni vedel ali pa jih morda nalašč ni hotel pove- 
dati, ker so se mu zdele preveč čudne. Lenart je dejal: 
Vidite, prijatelji! kar smo tolikokrat slišali pa nismo 
mogli verjeti, sva našla potrjeno. Črmošnjiški gospod 
nosi res brke, pa še precej velike in prav lepe; ni 
dvojbe, da mu jih je dovolil sam papež, kajti se ne 
dobi ne v naših, niti v sosednjih škofijah noben mašnik 
s takimi omeli pod nosom. Pa kak hrust je gospod, 
od stopal do glave ves kakor iz jekla ulit! Jaz v 
nogah nisem polž, vsak me ne dohaja, ali z njim se 
bogme ne morem kosati. Zjuiraj oh petih gre iz 
Črmošnjic pa maha kar naravnost čez hribe in doli, 
vse peš, to se ve, in predno se stori še mrak, izpre- 
haja se že po Ljubljani! Ta mož je ustvarjen za misi- 
jonarja. Sploh se trdi, da nas bo kmalu zapusti! in 
se preselil v Ameriko. Ali pa veste, kako se za bodoči 
svoj stan pripravlja? Tega za ves svet ne uganete. On 
ne spi ne na odrci ne na pernicah, pravzaprav nima 
nič postelje. Spat hodi ven na mostovž; pod njim je 
za dve pesti slame ali mrve, na njem pa navadno nič 
odeje. Če dežuje ali sneži z vetrom, premoči ga do 
kože, ali se za to nič ne briga, ker si je ude tako 
utrdil, da mu nobeno vreme ne more škoditi. Kuharica. 
nama je počivališče pokazala in tako sva se na svoje 

oči uverila, da leži vsak oženjen Podgorec bolj udobno 
in na mehkem nego ta veleučeni in modri mož. Midva 
pa sva videla pri njem še nekaj bolj čudnega. Prišla 
sva v izbo, v kateri so visele po vseh stenah take ne- 
znane podobe, da so se nama kar lasje ježili. Kuha- 
rica je dejala, da so to črke vseh narodov in vekov 
tega sveta. Meni se pa zdi, da je med njimi največ 
takih, ki jih na onem svetu laglje razumejo nego na 
tem. Črke jaz nekoliko poznam in vem, da so latinske, 
talijanske in mažarske, močno podobne našim slovenskim. 
Nemške se od njih precej razlikujejo, ali znano mi je, 
kakove so, dasi ne bom rekel, da jih morem brati. V 
gospodovi izbi pa so bila narisana brezštevilna skriv- 
nostna znamenja, ki niso črkam nič v rodu: na vse 
strani obrnjeni žeblji, kljuke, kvake, parkeljci, zaviti 
repki, ostri rogovi, škorpijoni, žabe, netopirji, rogovi- 
lasti stroji in še sto in sto drugih takih grdob in 
nakaz. Ne more se nič drugače misliti in soditi, kakor 
da rabijo te čare in kraže župniku takrat, ko pogaja 
in odganja bolezni, nahaja ukradeno blago in ugiblje 
in poizveda sploh vse človeške tajnosti in hudodelsiva, 
Kolikordalje sem upiral oči vanje, tolikobolj žive in 
strašne so se mi videle. Naposled je jelo po zidu kar 
mrgoleti in laziti na vse strani. Da nisva odskočila v 
drugo izbo, bilo bi naju od groze zadušilo. V krčmi 
sva slišala po tem nov dokaz, da se črmošnjiškemu 
gospodu ne more nič prikriti in utajiti. Neka gospo- 
dinja je poslala k njemu po zdravila svojo deklo in 
ji dala zanj lepo prekajeno pleče. Dekla je to pleče 
spotoma zakopala, da bi je vzela domov grede s sabo 
in je sama pojedla. Gospod je blagoslovil za gospo- 
dinjo kruh in dejal negodnici: Na, zdaj pa le urno 

teci, da ti pleča ne izkoplje in ne požre 
kak pes! 

S takimi pripovedkami je suhi Lenart preprijetno 
zabava! podgorsko družbo, dokler so se zbrali eden 
za drugim vsi Šmonovi prijatelji in se je moglo pravo 
zasedanje pričeti. Zdaj izročila poslanca gospodovo 
pismo Tolkanu, da je odpečati in prebere, kajti ni 
znal razen njega noben ud te družbe pisanega 
brati. Možje so bili silno zvedavi, kak zagovor jim 
gospod pošilja. V hramu nastane taka tišina, da se je 
slišal vsak komar. S svečano nagubanim obrazom pre- 
reže Tolkan zavitek, pogleda list, ga obrne, pogleda 
vdrugič na prvo stran in veli: Tukaj ni nič zagovora. 
Zapisana je z debelimi črkami edina beseda: Pamet, 
druzega pa nič, prav nič, niti to: Če ste vi lisasti, ne 
mislite, da sem tudi jaz. Podgorci se spogledajo in 
na vse grlo zagrohotajo, razen  suhega Lenarta in 
Ponomarja, ki sta obledela in glavi povesila k tlom. 
Tolkan je govoril dalje: Česar smo iskali, smo iztak- 
nili. Meni je zdaj vsa ta smešnica očitna. Škratje ne 
rogovilijo po vseh hribih. . Kako smo mogli pomisliti, 
da bo verjel gospod v gorjanskega Hudobca kar tako, 
brez .dokazov. On ni skušal nikoli njegove jeze in 
prekane, pa ni čudo, da se roga podgorskim bedakom. 
Zastavni Šmon zavrne Tokana: Ne očitaj župniku, da 
nas osmehuje. Njegov svet je dober in resničen kakor 
sam sv. evangelij. Poroča nam, da nosimo s sabo 
vedno nekoliko pameti, pa nas ne bo Škrat nikoli 
strašil, in uverili se bomo, da ga ni več na Gorjancih. 
To so zlate besede, ki se ne dajo ovreči. Kdor po- 
sluša glas svoje pameti in živi vestno in natanko po 
božjih in cerkvenih zapovedih, se mu Hudobca res ni 

bati, do njega nima peklenščak nič moči in oblasti, 
niti prikazati se mu ne sme. Mene je strašilo že več 
potov ali vselej takrat, ko sem bil preveč vinjen in 
torej nisem imel s sabo ne kosca pameti. Na ogljarja, 
mojega soseda, je podiral Škrat vso noč v hosti drevje, 
da je komaj živ ostal. Drugi dan mi je sam priznal, 
da je trpel po pravici to kazen, ker se je pregovarjal 
zvečer strašno grdo s staro materjo svojo. Nadlogo 
smo si naklonili sami s svojimi grehi, zato mislim, da 
nam ne pomore noben zagovor, ampak edina pokora 
in pamet. Šmonu je vsa skupščina pritrdila razen 
obeh poslancev, ki sta še vedno v tla gledala in mol- 
čala. Bila sta uverjena, da sta velika krivca. Mislila 
sta in še zdaj mislita, da je napisal Holmar resničen 
zagovor, ki ga je pa pozneje s svojo čarobijo zopet 
izbrisal za kazen, da sta domov grede tako nekrščansko 
pijančevala in zamudila v nedeljo celo sveto mašo. 
Žena suhega Lenarta pa razlaga to reč precej drugače. 
V pijanosti ji je razodel mož skrivnost, da črmošnji- 
škega župnika za zagovor niti prosila nista, ker sta se 
ustrašila preveč nekakih peklenskih marog in znamenj, 
s katerimi so bili vsi zidovi popisani. Nakvasila sta 
mu nekaj, da sta vrdna, to je bil ves njun pomenek z 
gospodom. V Novem Mestu sta se namerila na bur- 
kastega godca Možeta, ki se jima je pobahal, da zna 
zagovarjati. Brzo ju je dobil v svojo mrežo. Dal jima 
je pismo, da ne. prideta domov s praznimi rokami. 
»Kosec pameti“ je Podgorcem on svetoval, ne pa 
črmošnjiški gospod. — Ali naj bo to kakor hoče, go- 
tovo je, da jim ta ,kosec“ ni nič koristil. Morda je 
bil preslab ali pa ga niso znali prav rabiti. Svoj brez- 
uspešen trud so itak kmalu pozabili, ker jim je zasi- 

jala še tisto leto zvezda novega upanja. Tolažba je 
prišla Dolenjcem ta pot iz prijazne savinjske doline. 

Nekako okoli leta 1860. slišali so se ob Krki prvi 
glasovi, da živi v Cclji slep župnik, ki ima pape- 
ževe blagoslove. Ko je popotoval v Rim, so začeli o 
njega prihodu v vseh cerkvah zvonovi sami zvoniti. 
Po tem znamenju je spoznal papež, da je župnik svet- 
nik in mu je podaril vse svoje apostolske moči in mi- 
losti, med drugimi tudi to, da sme dajati odvezo brez 
izpovedi. Dolenjce je ta novica silno razveselila in 
razburila. V Celje so jeli romati najprej posamezni, 
po tem pa cela krdela. Leta 1867. se je osnovala pra- 
vilna pošta, s katero je šlo vsak teden dvanajst do 
petnajst grešnikov k slepemu župniku po odvezo. 
Vozil jih je navadno Prečinčan Jože. Nekateri so se 
izpovedali, kakor doma, drugi so povedali dve, tri be- 
sede, pa je bilo tudi dobro. Še druge je vprašal go- 
spod sam, če so storili tri največje grehe, menda uboj, 
požig in krivo prisego. Mnogim pa je oprostil grehe 
in jim dovolil k obhajilu iti tudi brez izpovedi, ki je 
bila pravzaprav res nepotrebna, kajti so mu bili po 
občem mnenju vsi grehi bolje znani, nego grešniku 
samemu. Romarji so mu dajali pridno za maše, kar 
jih je bolelo tem manj, ker so bile pri njem tako do- 
ber kup, po pet grošev in še ceneje. Nekdo mu je 
pomolil za: eno cel goldinar. Slepec pa je dejal: To je 
preveč zate, ki si tak revež. Drug romar pa ga je 
prosil, da bi vzel od njega, ker je siroten, dva groša. 
Zupnik je zagrmel nanj: Lažeš, ti si skop ne pa si- 
roten! in tako se je zopet dokazalo, da so mu znane 
vse skrivnosti, da je vsevedoč. Pripovedovali so se 
o njem še mnogi drugi čudeži. Med njimi je bil go- 

tovo največji in najbolj zanimljiv ta, da se je na tolikih 
krajih porodil.  Gorenjim Podgorcem je pravil, da je 
Podgrajec, dolenjim, da Šentjoščan, Poljancem, da Za- 
krakovec, srednjim Dolenjcem, da Šentrupečan i. t. d. 
Župljan in bližji rojak je bil skoraj vsakemu človeku. 
Na svet je prišel celo v Nacaretu in Jeruzalemu, na- 
vadno le v slovenskem, ali če je zapazil, da bo koga 
razveselil, pa tudi v turškem, tam v dalnji obljubljeni 
deželi. Naši popotniki se niso mogli načuditi, da so 
govorili pobožni kmetje celjske okolice o njem tako 
zaničljivo.  Nekateri so mu to povedali in ga vprašali, 
s čim se je ljudem zameril. On je povzdignil obraz 
proti nebu in zdihnil: Kaj, ali ne veste, da vsakega, 
kogar Bog ljubi, svet sovraži in prezira?  Dolenjce je 
ta dokaz popolnem zadovolji! in pomiril. Grede na 
prvi slovenski tabor v Ljutomer vozil sem se z Jo- 
žetom tudi jaz od Zidanega Mosta do Celja. Moji so- 
potniki so bili jako veseli ljudje, prepevali so skoraj 
same okrogle in niti njih pomenki niso kazali kesa- 
jočih se grešnikov. Pozneje sem pazil natanko, kaki 
romarji najbolj rabijo to pošto. Izvečine so bili lahko- 
živni mladiči in mladenke, pridruži! pa se jim je rad 
tudi kak starec, čigar poštenje je bilo doma na 
slabem glasu. Povedal bom samo en zgled, kake zrele 
ptice so se nahajale med romaricami. Blizu Novega 
Mesta sem poznal lepo, ali preživo deklico, o kateri 
SO vsi znanci govorili: Katrica je preveč fantovska, 
boste videli, da bo kmalu kaj izteknila.  Čez nekoliko 
mesecev mi je zašepetal na uho nje sosed, da bo zi- 
bala. Nekaj dni pozneje se je vedelo že po vsej ob- 
čini, da si kuha skrivaj neko travo, da bi se iznebila 
neugodnih nasledkov svojega greha. Skoraj izvem, da 

je nevarno zbolela.  V štirinajstih dneh je bila zopet 
na nogah, pa hajdi z Jožetom v Celje! Tercijalke so 
na ves glas trobile, da gre zato tja, ker je je sram in 
strah, da bi se izpovedala domačemu gospodu svojega 
vnebovpijočega hudodelstva.  Razen te, pravili so mi 
ljudje še za pet drugih, da so zapravile zarod z 
juho neke trave, z vranjim kljunom ali z nekimi ne- 
znanimi jagodami, ki rasto na' grajskih vrteh, in se 
drevile potem v Celje, da jim ostrga slepi župnik 
kosmato vest. Sčasoma se je jelo sploh trditi, da ho- 
dijo po celjsko odvezo večinoma taki, ki imajo na 
duši kak velik, grd greh, na priliko tatvino, ali kako 
hudo nečistost. Nekoliko ur od Novega Mesta: so tri 
slaboglasne vasi, v katerih je prejšnje čase vse mrgo- 
lelo kradljivcev, sleparjev in vlačug. Iz njih je šlo v 
Celje več romarjev, nego drugje iz treh velikih žup. 
V nekem dolenjskem okraju se zdi zakonskim deveta 
božja zapoved menda nepotrebna. Mož, ki pozna po 
stanu svojem prav dobro nravne razmere našega na- 
roda, mi je zatrdil, da se nahaja izmed deset omože- 
nih na Gorenjskem komaj ena prešestnica, v tem 
okraju pa je komaj ena poštena. Tudi odtod so drli 
ljudje, zlasti babnice, kar kupoma v Celje. Marsika- 
tera je vzela s sabo, da je v dalnjem kraju ne bi bilo 
preveč strah, kakega dobrega prijatelja. Naša duhov. 
ščina seveda ni verjela niti v svetost slepega žup- 
nika, niti .v veljavnost njegove odveze. Svarila je 
župljane, naj ne tratijo časa in ne žalijo Boga s tem 
romanjem ter jih poučevala z resno besedo, da je 
prejemanje sv. obhajila brez resničnega kesanja in na- 
tančne izpovedi božji grabež in smrtni greh. Ali ljudje 
si niso dali dopovedati, vleklo jih je v Celje, kakor 

da bi bili obsedeni. Med temi romarji je bilo tudi 
precej Podgorcev; naš znanec Kozoglav se je peljal 
dvakrat z Jožetom, dvakrat pa je korakal peš tja. 
Podgorci so vprašali slepega župnika, če zna zago- 
varjati škrate, in ko jim je to potrdil, so ga prosili, 
da bi šel ž njimi in jim pregnal iz Gorjancev Hu- 
dobca. Odkonca je mož z glavo stresal in se branil, 
pozneje pa se je ž njimi pogodi! in obljubil svojo 
pomoč. Priporočal jim je trdno vero, ker se brež nje 
peklenski duh ne da prepoditi. Ker je bilo te vere v 
Podgorju obilo, se ni moglo dvojiti o najpovoljnejšem 
uspehu. Ali neusmiljena usoda je poteptala tudi ta 
pot sladke upe rojakov naših in Hudobca rešila. Ako 
se Podgorec s kakim gospodom dobro seznani in bi 
mu rad ugodil, ga vpraša gotovo, če je rad polhe in 
mu jih prinese, ako to potrdi, polno malho, da jih je 
sit. Teh živali je na Gorjancih dovolj.  Dolenjcem 
se nič ne gnusijo, mnogi jih ljubijo bolj nego vsako 
drugo divjačino. Tako je vprašal Kozoglav tudi sle- 
pega župnika. On mu je dejal, da je polhe prav v 
slast, če so dobro pripravljeni. Kozoglav mu da sedem 
jako rejenih, katere mu je ujel sosedov sin, razposa- 
jeni Murček, in se ponudi obenem sam za kuharja 
bahaje se, da mu jih bolje od njega ne zna napraviti 
nobena kuharica. Polhi morajo biti napol kuhani, na- 
pol pečeni: taki so slastni, da pridejo lahko brez sra- 
mote na vsako grofovsko mizo. Slepi župnik sprejme 
ponudbo s pogojem, naj skuha polhe skrivaj, ker bi 
se mu meščani gotovo rogali, ko bi za to jed izvedeli. 
Kozoglav se je dela lotil in je dovršil, kakor je bil 
trdno uverjen, srečno in slavno. Župnik poje hlastno 
dva polha, dasi je bil bolehen. Použil bi jih bil 

morda še več, da ni začutil hude slabosti, ki ga je 
prisilila, da je moral iti v posteljo. Čez osem dni je 
umrl. Prestrašeni Kozoglav je še! precej, ko je to 
izvedel, k sosedovim in vprašal Murčka, če mu ni ujel 
namesto poštenih polhov morda kako strupeno pod- 
gano ali krtico. Fant mu se zabavljivo zagrohota: 
Prismoda, če se je kaj tacega pripetilo, kriv si ti, ne 
pa jaz. Hotel si dobiti na vsak način od mene pol- 
hov, za katere zdaj, kakor sam veš, ni pravi čas. Moral 
sem obljubiti, da ti bom izpolnil voljo, pa sem si po- 
magal, kakor sem vedel in znal. Kozoglav se prime 
za glavo in bridko zaječi. Odtakrat je bil ves izpre- 
menjen. Hodil je zamišljen sam zase, ogibal se je 
vsake druščine in tudi najboljših prijateljev. Vest mu 
je očitala, da je smrt slepega župnika _morda on za- 
krivil. Rajnki ga je hodil skoraj vsako noč strašit. 
Proti jeseni je pustil svojo borno, zadolženo kočico in 
šel najprej na Hrvaško, potem na Ogersko, odkoder 
se ni več vrnil. Veliko let se ni zanj nič slišalo in 
vedelo. Lani so ga našli dolenjski fantje, ki so na 
Ogrskem delali doge, v Zakonu na Dravi. Bil je rdeč, 
debel in dobre volje. Videlo se je, da ga je duh sle- 
pega župnika moral izgrešiti, ali pa se je naveličal mu 
nagajati. V Zakonu se je oženil. Črna in blagosrčna 
Madžarka mu je prinesla razen pridnih.rok krčmarsko 
pravico, dve sto veder vina in več stotin gotovine. Ker 
je stala krčma jako na priliki, je zahajalo vanjo zmerom 
dosti pivcev. Če so prišli k njemu rojaki, se jih je 
obveselil vselej tako, da jim je dal za 20 soldov več 
Svinjine nego drugim ljudem za 40. Niti vina jim ni 
mešal preveč z vodo, v litru če je je bilo četrt, ali pa 
še ne. Naši delavci so ga vprašali: Kdaj pride kaj 

domov? Dejal je: Menda nikoli. Kranjska dežela je 
na oči raj proti blatni Madžarski, ali za vse drugo mi 
je bolje tukaj nego doma. V Zakonu mi ostane vsaj 
nekaj dobička, v Podgorju pa ne bi delal zase, nego 
ža nikdar sito gospodo. 

Brusničan Herbst je šel s prijateljem Šmejkalom 
v Šentjernej na semenj. Pod Gorjanci tuja imena niso 
tako redka, kakor bi se lahko mislilo. Med iblajtarji 
in stražniki, ki so prežali pred 1. 1848. brez sreče in 
slave na tobakarje in turške hajduke, je bilo vedno 
dosti Čehov in nemških Pemakov. Prebivši službena 
leta, so se nekateri poselili v Podgorju in oženili. Njih 
otroci so bili že tako poslovenjeni, da trezni niso 
znali nič nemško. Naslednika takih tujcev sta bila ludi 
revna in preprosta, ali jako poštena brusniška srenjčana 
Herbst in Šmejkal.  V Šentjerneju sta našla razen 
drugih znancev Šmejkalovega svaka Trpotca, ki je vo- 
zaril s čilima svojima hrvaškima konjičema blago, 
kakor je naneslo, kdaj v Krško, kdaj v Ljubljano. 
Pravil jima je svoje mične prigodbe in izkušnje pri 
bokalu izvrstne stare zelenike s tako živo zgovornostjo, 
da se ga nista mogla naslušati. Povedal jima je tudi 
to, da se je seznanil nedavno s slavnim menihom, ki 
živi zdaj sam zase na Dolenjskem. Njegova svetost je 
tako zaslula, da jo je izvedel sam rimski papež in mu 
dovolil, da sme zapustiti svoj samostan, iti, kamor ga 
je volja in prebivati, kjerkoli sam zaželi. Dal mu je 
tudi še to dovoljenje, da stanuje ž njim slobodno 
mlada, precej brhka babnica, da bi imel priliko, boje- 
vati se s izkušnjavami in si z junaškimi zmagami pri- 
služiti nebeški raj in večno izveličanje. Ker se je zdela 
Podgorcem ta povest nekoliko neverjetna, potolažil in 

uveril ju je Trpotec s to-le priliko: Bil je jako po- 
božen puščavnik. Vsak dan je prišel k njemu angel 
in mu prinesel živeža. Enkrat pa ga ni bilo ves dan 
nič k njemu. Drugo jutro se je zopet oglasil in pu- 
ščavnik ga je vprašal, zakaj ga včeraj ni bilo. Angel 
mu je odgovoril, da je umrla v bližnji gostilni nata- 
karica, in da je poslal Bog po nje dušo vse angele 
in tudi njega. To žensko so imeli ljudje za veliko 
grešnico, ker je tako rada s pijanci in razuzdanci ple- 
sala in se kratkočasila. Nihče ni vedel, da prečuje v 
goreči molitvi cele noči in da nosi pod obleko na 
golem životu železen pas z ostrimi žeblji, ki so se ji 
na plesu in sploh, kadar se je ganila, globoko zadirali 
v meso in ji delali neznanske rane in bolečine. Pu- 
ščavnik je vprašal angela: Koliko pa vas bo prišlo po 
mojo dušo? Angel veli: Jaz sam. Puščavnika premaga 
napuh, da reče osorno: Če jih ne bo več, pa ne po- 
trebujem niti tebe, in tako se je pogubil. Ta prilika 
je Podgorca poučila, da se ne sme soditi nikdar po 
videzu in zdaj sta Trpotcu verjela. Kar sta čula v Šent- 
jerneju, sta seveda doma precej razglasila. Šmon in 
tovariši njegovi so se smejali njuni lahkovernosti in 
zatrdili, da je sparjeni menih prej cigan, nego svetnik, 
ali to zabavljanje ju ni oplašilo. Iskreno in oduševljeno 
sta oznanjevala njegovo resnično bogoslužnost in pra- 
vičnost in mu dobila mnogo častilcev in prijateljev, 
zlasti v Gaberju in po drugih gorskih vaseh tja do 
Karlovške ceste. Ti verniki so popolnoma odobravali 
njuno misel, da je treba poklicati svetega moža na 
pomoč proti Hudobcu. Herbst in Šmejkal sta potovala 
k njemu sama ter ga preponižno vprašala, če mu je 
podarjena moč, premagati-peklensko pošast, ki pustoši 

že toliko let Gorjance in obližje.  Menih odgovori 
oblastno in jezno: Kaj dvojita? V moje blagoslove 
verjamejo boljši možje, nego sta vidva. Pogodivši se 
ž njima za plačilo, ki je bilo precej veliko, je dal na- 
preči kočijo in se odpeljal v Gorjance. Voz je pustil 
v Preseki. Do Hude peči, v kateri stoluje Hudobec, 
je moral peš korakali, kar ga je silno utrudilo in spe- 
halo. Vzemši iz žepa stare bukve, je stopil pod ska- 
lovje in začel moliti. Hudobec pride gledat, kdo je in 
se zasmeje. Ko pa sliši glasno zagovarjanje, zagrmi 
srdito in zaničljivo: Kaj ti, lopov, hočeš me prepoditi ? 
Čakaj, jaz bom Podgorcem povedal, koga so si najeli 
za boj z gospodarjem Kukove gore. Doma ti je smr- 
delo iskati si službe in kruha, ker si vedel, da za- 
hteva slovenska duhovščina od vsakega tovariša vero, 
red in poštenje in ne daje potuhe razuzdancem in 
samopašnim  skruniteljem božjih vež in svetotlajstev. 
Potepal si se po svetu in si našel na Kvakarskem 
samostan, pravzaprav brlog po volji svoji. Živel si z 
brati tako, da ste več ur naokoli vse ljudstvo pohujšali. 
Ker se vam je zdelo med zidovi še premalo svobodno, 
razkropili ste se po obližju in se nastavili kar sami za 
župnike. Za svoje uboge duhovne ovce ste imeli tako 
skrb, da ste jih najprej ostrigli, potem odrli, naposled 
pa jih do golih kosti oglodali. V Rimu se je to me- 
sarstvo izvedelo, dobili ste oster ukaz, da se morate 
nazaj v svoj samostan umakniti. Ti pa poglavarjev 
nisi hote! poslušati. Z nagrabljenim denarjem si pri- 
bezljal v svojo domovino in se ustil, da se nikogar 
ne bojiš in boš delal, kar se ti bo zljubilo. S sabo si 
pripeljal negodnico ter se bahal, da ti nihče ne more 
braniti, ako te bo volja, ž njo do smrti živeti in se 

rogali svečani svoji obljubi, šesti božji zapovedi in 
naredbam katoliške cerkve. Kmalu si začutil, da se 
zbira nad tabo huda nevihta, irebalo je misliti, kako 
bi se odvrnila. V Ljubljani je vladala takrat 
peča. Ti si prišel, padel na kolena in poljubi! rjavo 
roko, ki je devala to pečo na glavo. Ta gnusna pod- 
lost te je rešila. Ker si se bal neprilik tudi od po- 
svetnih oblastev, si izdal o volitvi svoj narod in nje- 
gove svete pravice in pljuval pred častitimi duhovniki, 
ki so ostali domovini zvesti ter so svojo dolžnost mo- 
žalo izpolnili. Vidiš, s takimi ciganskimi umetnostmi 
si se izkopal iz nevarnosti. Potem si se pasel slo- 
bodno po živinskih nagonih in strasteh svoje spačene 
duše. Zabaval si se doma kaj ugodno z butilijami, 
knjigami in ljubico. Tvoja knjižnica ni baš velika, ali 
je zanimiva, vsaj za take modrijane kakor si ti. To 
spričujejo glasno že naslovi posameznih bukev: Die 
Frau als Mutter, Casanova, Galante Abentheuer i. t. d. 
Ob delavnikih nisi cerkve nikoli odznotraj videl. Ko 
si šel v nedeljo od božje službe, te je čakala pred 
vrati vselej tvoja priležnica, pa si jo zgrabil za pod- 
pazduho in vlekel ponosno domov, kakor kak grof 
svojo gospo. Gledali so te izkušeni, resni možje, pa- 
metne, pobožne žene, sramežljive device, nedolžni 
otroci. Takega pohujšanja ni učakala kranjska dežela 
več nego tri sto let, odtakrat, ko se je širil po njej 
predpusini evangelij, katerega je izume! sladki moj 
bratec Martinček, gledaje zamaknjen v sivkaste oči 
svoje Katrice. Njega si hvalil na ves glas proti svojim 
gosposkim in kmečkim znancem in njegovim pri- 
vržencem si se hotel tudi s tem prikupiti in približati, 
da te ljubica ni smela nikoli drugače imenovati nego; 

Mein Pastor! Duhovnike te školije si pri vsaki priliki 
zlobno in lažnivo obrekoval in jih pital z ,mračnjaki“ 
in ,nevedneži“. Ker si tako oster sodnik drugim, mo- 
ramo pogledati tudi v hram tvoje vednosti in učenosti. 
O počiinicah si se pomenkoval z dijaki in si jim po- 
iožil nasledek svoje požrešnosti z besedami: Hodie 
mihi male cst, habeo duram sedem, Ta tvoja ultra- 
klasična latinščina je fante tako udobrovoljila, da so 
skoro od smeha popokali in se je gotovo še zdaj ra- 
dostno spominjajo. Večkrat si izustil avšasto mnenje, 
da so bili na_Kranjsken_edini pameini popi stiški 
menihi in da bi se jim precej pridružil, ko bi zopet 
vstali. Stiški gospodje so bili silni bogatini in za- 
radi tega veliki grešniki, obenem pa tudi slavni raz- 
umniki in učenjaki. S svojimi grehi in njih nasledki 
se niso nikoli ponašali in bahali. Takega bedaka, kakor 
si ti, ne bi bili hoteli sprejeti niti za svinjarja, nikar 
za tovariša. Naštel sem ti zdaj nekoliko marog in 
grdob, ki so ljudem znane. Ako se ne pobereš precej 
ta hip odtod, pa bom razodel inožem tvoje skrivne, še 
slokrat večje lopovščine, da ti bo kar kri zastala in se 
zledenila. Po teh besedah udari Hudobec z nogo ob 
tla, da se je zazibal ves hrib. Ubežni menih se je 
slresel že prej kakor šiba, pri tej škratovi pretnji pa je 
vrgel bukve od sebe in začel teči, kar so ga mogle 
noge nositi. Preklinjaje so odšli za njim prevarjeni 
Podgorci. Mislili so ga kazniti, ali je bežal tako urno, 
da ga niso mogli doiti. V nekoliko urah ga je prinesla 
kočija zopet domov. Hudobčeva pridiga in prebiti strah 
sta ga tako poparila in poklapila, da celih štiriindvajset 
ur ni mogel nec jesti ne piti. To izgubo je povrnil 
svojemu životu drugi dan z obrestmi vred, Iz dimnika 

se je ves ta dan neprenehoma kadilo in od rane zore 
do trde noči se je slišalo iz njegove hiše na cesto 
žvenketanje kupic in rožljanje žlic, vilic, nožev in 
krožnikov. | 

Naša povest se približuje svojemu koncu, ki ni 
tako brezupen, neradosten in jalov, kakor bi se moglo 
pričakovati po tem, kar smo izvedeli. Pregovor trdi, 
da tudi slepa kura najde kdaj kako zrno. Šmonova 
dekla Ančka, kateri je Bog dal težko kaj več nego pol 
talenta, je rekla svoji gospodinji: Ljudje hvalijo stare 
čase, kako je bilo na svetu dobro, dokler je stala še 
cerkev sv. Miklavža in ni bilo ne Hudobca, ne toče, 
ne drugih ujm in nadlog, ki nas zdaj zatirajo. Ko bi 
sezidali to cerkev iznova, bi škrat izginil in ž njim 
vsa nesreča. Stroški ne bi bili veliki, ker bi vsak rad 
tlako delal in gospoda bi tudi lahko dobili, ki bi hodil 
na Gorjance maševat, če ne doma, pa v samostanu; 
saj bi se mu pot dobro plačal. V čudu pogleda go- 
ospodinja deklo in veli: Misliš? Ti, jaz tudi tako mi- 
slim. Ta pogovor je slišal Šmon in dejal: Če bi se 
tega lotili, dam jaz precej deset goldinarjev in še kaj 
drugega. Prava beseda vselej kaj zaleže. Še tisti večer 
so se pomenkovali po vsej vasi, kako bi bilo hasno- 
vito in potrebno, ponoviti čudodelno cerkev sv. Mik- 
lavža. Govorica se je širila dalje in dalje; preden je 
potekel mesec, je vnela že vse Podgorje. Ob nedeljah 
se ljudje niso skoro nič drugega menili nego to, kako 
se bo cerkev zidala in kake dobrote in blagoslove jim 
bo prinesla. Ta nakana je razveselila tudi Žumberčane 
onkraj gore. Prijatelju za voljo, ki je za to reč največ 
skrbe! in trošil, sem spisal hrvaški opomin in prošnjo 
do njih, da bi bogoslužno delo po svoji moči podpi- 

rali. V Podgorju so se začeli nabirati v ta namen 
dragovoljni darovi, ki so bili za grozno revni okraj 
dovolj veliki.  Nekateri so dali ali obljubili denarja, 
drugi vina ali kakega drugega pridelka. Prva goreč- 
nost je sčasoma ponehala in skoro ugasnila, ali do- 
seglo se je ilak toliko, da se o srečnem uspehu ne 
more več dvojiti. Cerkev sv. Miklavža stoji že dozi- 
dana in pod streho, treba ji je zdaj še ollarja, zvo- 
nika in zvona. Po kaki prav dobri letini bo dala rada 
vsaka podgorska in marsikatera žumberška hiša, da se 
bodo mogle tudi te polrebe omisliti. Neskončno ve- 
selje in ginljiva pobožnost bosta vladali na Gorjancih, 
ko se bo vršilo v novi cerkvi prvo svelo opravilo. Vsi 
Podgorci imajo trdno vero, da bo tisti slavni dan konec 
dolgi in prežalostni dobi Hudobčevega kraljevanja in 
strahovanja. na 


21. Peter in Pavel. 


Ko je dopolnil general Erger-Berger irideset let, 
je začutil potrebo, da gre v pokoj. Za domovino si je 
bil nabral že toliko zaslug, da se je zdela gospodi 
njegova želja popolnoma upravičena. Dali so mu od- 
pust brez dolgega odlaganja. Slabo se mu ni godilo 
niti v vojaški službi, ali jesti in piti vendar ni mogel 
vselej, kar in kolikor bi bil hotel. Doma na graščini 
pa si je uredil življenje v vseh rečeh po svoji volji. 
Delal in premišljeval ni nič. Take sitnosti so mu oprav- 
ljali uradniki in družina. Po dvanajst ur na dan je 
spal, drugo polovico časa je porabi! za tri glavne 
svoje zabave: lov, iepeškanje in jed. Lov je ljubil 
samo zato, da se naužije v hosti zdravega zraka in si 
ohrani zdravje. Zaradi ogromne debelosti ni mogel 

hoditi peš. Prejšnje čase so ga nosili hlapci, zdaj pa 
se je vozil na zlatih kolih, katera je dobil v dar od 
turškega cesarja, prijatelja svojega. V gozdu je dal 
izkrčiti daleč v goro _ prav položno in široko preseko, 
po kateri se je lahko vozaril. Streljal in ubijal je ži- 
vali tako naredno, kakor mnogi drugi gospodje tiste 
in tudi še poznejše dobe. Lovci so mu prignali pod 
nos kako ranjeno srno, ki se je komaj gibala, grof jo 
je pogodil in vsi gonjači so zavpili: ,Slava! General 
Erger- Berger je prvi lovec na Dolenjskem in Hrvaškem.“ 
Sčasom se mu je primrzil takšen lov, zdel se mu je 
pretežaven in zamuden. Nadomestil ga je z šalo, ki 
je bila gotovo pametna, dasi ne baš duhovita. Lovci 
so morali poskrbeti, da se je nameril po kratki vožnji 
na divjačino, ki ni bila le obstreljena, ampak tudi že 
mrtva, odrta in — pečena.: Kadar se je prav posebno 
udobrovoljil, se je kratkočasil najraje s tepeškanjem. 
Vozniku, hlapcu, ali kakemu drugemu človeku, ki ga 
je srečal, je založil s pestjo pljusko, ali ga brcnil od 
zadej, ali mahnil po njem navsomoč s palico, ali pa 
ga zbodel v stegno z ostrim šilom. Tega ni delal iz 
jeze, marveč za svoje veselje, da se je smejal. Kolikor 
bolj se je udarjenec in ranjenec zvijal, kremžil in 
cmeril, toliko ljubše je bilo grofu, tem obilnejšo na- 
grado je prejel od njega za bolečine.  Pograbil je 
vsakega, kogar je tepel, za uho ali za nos in ga vlekel 
v grajsko klet ter ga napoji! prav do sitega. Naposled 
mu je dal kak srebrn denar, za nameček pa navadno 
še eno pljusko ali brco. Take šale se dolenjskim gra- 
ščakom niso zdele surove in sramotne. Zadnji prija- 
telj jim je bil, kar jaz vem, žlahtnik Paravić. Mož ni 
bil slovenske krvi, ali imel je slovenske podložnike, 

tudi je zahajal rad v Ljubljano, v Ribnico in na Toplice. 
Pretepel in obunkal je marsikaterega našega rojaka. 
Mnogi so komaj čakali, da jih lopne, kajti dobro so 
vedeli, da se jim bo mastno plačal vsak udarec. Lov 
in iepež je smatral Erger-Berger bolj za postranski ve- 
selici, glavna zabava pa sta mu bila in ostala v vojski 
in miru jed in pijača. Obedi so mu trajali od poldne 
do kasne noči. Manj ncgo irideset skled ni prišlo 
noben dan na mizo. in to še brez sadja, potic, tort in 
drugih slaščic. Tajna zgodovina dolenjskihi  ,vaših 
gnad“ nam je zapisala in ohranila natanko spomin ti- 
stih jedi, ki so najbolj dišale slavnemu generalu. Ta 
obedni izkaz nam izpričuje, da se je kupilo in omi- 
slilo za njegovo lišpavo grlo in obširni želodec vse, 
karkoli se je nahajalo sladkega, prijetnega, okusnega 
in pomičnega v bližnjih in daljnih deželah, naj leži v 
Evropi ali Aziji, takraj ali onkraj atlantskega morja. 
Pohvalno se mora priznati, da pridelkov in priredkov 
domačega kraja ni zaničeval tako neumno kakor ne- 
kateri naši ,domorodci“, ki so razvpili Dolenjce: za 
najslabše kmete v cesarstvu in se silijo s to nesramno 
lažjo celo v slovenske časnike. Naše dobro izpitane 
kopune je imel za najžlahtnejšo kuretino na svetu, s 
katero se ne morejo kosati niti sloveči hrvaški purani, 
ne ogrske gosi. Trdil je, da se jih človek nikoli ne 
naveliča, če jih je ludi trikrat v tednu. Kruh se mu ni 
smel peči iz nobene druge pšenice nego iz podgorske, 
kajti našel je v njej take odličnosti, ki jo povzdigujejo 
nad isto italijansko. O banaški je molčal, ker se je je 
takrat še malo pridelovalo v opustošenem Banalu. Ne- 
izmerno je častil in hvalil tudi smetano dolenjskih 
krav, ki se paso po suhih, sladko-travnih gorskih ko- 

šeninah in lazih. Enako visoko je cenil sočno svinjino 
zakrakovskih prascev. Vselej, kadar jo je užival, se je 
smejal bedakom, ki so dobivali svinje in svinjsko ineso 
z Nemškega in Italijanskega. Slovenske čebele in če- 
belarje je razglasil za najprve v Evropi, in znanost mu 
je pozneje to mnenje potrdila. Njihov med mu je bil 
najljubši zajutrek. Istotako je jedel v slast čudovito 
dobri fižol, ki raste po dolenjskih vinogradih, naj bo 
nakolski ali pa pritličnik, prajz, češnjevec, koks ali 
samozrnec. Poleg govedine mu je morala stali vselej 
skodelica hrena. Tudi ta je bil domač pridelek, izkopan 
blizu Prečine iz prhke zaloške zemlje. Krškim rakom 
je začel grof prvi širiti po svetu slavo. Najokusnejši 
so se mu zdeli rumeni velikani, ki jih je pralo šumeče 
slapovje pri Žužemberku, in pa tisti težki korenjaki, 
ki so gomazili v skalovju pod Rumanjo Vasjo. Ali on 
je dokaza), da žive preizvrstni raki v vseh dolenjskih 
vodah in nele v Krki. Ko so ga vprašali, katcrim bi 
odločil itak prvo mesto, je dejal, da imajo najkrhkejše 
in najslajše meso mirenski v obližju grada Rakovnika, 
ki je dobil od njih svoje ime. Postrvi so mu nosili 
ribiči iz več studencev, najbolje so se redile. po njegovi 
misli v Težki vodi. Krko pa je časti! in ljubi! bolj 
nego vse druge reke zaradi odličnih sulcev, ščuk, vider, 
povodnih rac in labodov, ki so mu dohajali iz njenih 
valov na mizo. Tudi za gobe spada po njegovem izpri- 
čevanju dolenjska krajina med najbolj blagoslovljene 
v Evropi. Zlasti se je obveselil, če je zagledal zajca. 
Gobe te vrste so tako silne, da napolni že ena sama 
velik naramen koš. O sadju mi ni treba govoriti. Do- 
lenjske slive so sladke kakor sladkor, pa ni čudo, da 
grof ni maral nobenih drugih, Dolenjsko breskev je 

imenoval oduševljeno diko in ponos dežele slovenske, 
kraljico in zmagovalko vsega avstrijskega sadja zaradi 
njene divne lepote, sočnosti, dobrote in dišave. De- 
narjev je potroši! seveda največ za draga francoska, 
španjolska in ogrska vina, ali izkušnja ga je izučila, 
kako dobro se prileže želodcu tudi domača kapljica, 
zlasti tista, ki dozoreva v Gadovi Peči, Drenovcih, Gr- 
čevju, v obeh Trških gorah (novomeški in krški) in v 
mali, ali neskončno prijazni Gobici pri Šent-Rupertu. 
Ker je hrepenel general Erger-Berger tako strastno po 
vseh dobrih darovih matere prirode, se ne _ moremo 
čuditi, da je smatral za svoje glavne uradnike kuharje 
in kuharice. Isti oskrbnik se ni smel povzdigovati nad 
nje. Za nadzornico in vodnico vsega kuhinjskega dela 
in svetišča je izbral grof izmed mnogih tekmic hčer 
našega rodu, bistroumno Meto. Dolenjke slove že od- 
nekdaj za dobre kuharice. Meta se je porodila v Šent- 
Vidu pri Stičini, ki nam je dal že toliko glasovitih 
krasotic in umetelnic. Z lepoto je Bog ni nadaril baš 
obilo, ali razen svojega obrta je znala in razumela še 
marsikaj drugega. Enako spretno je rabila svoj jezik 
in svojega bližnjega. Ustni grajski ,Dnevnik“ je uredo- 
vala neprekosno korenito in duhovito. Znanke je imela 
v kuhinjah in otročjih spalnicah vseh dolenjskih gradov. 
Od njih je izvedela hitro in natanko vse novice, zgodbe 
in skrivnosti grajske gospode ter jih potem poročala: 
seveda dobro osoljene in začinjene svoji gospej in 
prijateljicam. Meta je pazila na vso kuho, posebno pa 
ji je bilo skrbeti za okusno juho, vlažno govedino in 
slastno privaro in omako. Razne pečenke pa je pri- 
pravljal drug izvedenec, Kraševec Balša. Grof je iztaknil 
ta biser pri baronu Rosnarju, vrstniku in prijatelju 

svojem, ki ga je bil povabil na obed. Tako dobre pe- 
čenke kakor na tem kosilu ni prej nikoli jedel in v 
glavo mu puline misel, da mora biti Balša vsekako 
njegov. Barona vpraša, koliko mu da za kuharja. Do- 
bivši nepovoljen odgovor, da ni in ne bo nikoli na- 
prodaj, začne nagovarjati Balšo samega, naj pride k 
njemu služit. Sluga mu veli, da bi se tega ne branil, 
ker se mu godi pri Rosnarju dosti slabo, ali ga ne 
sme zapustiti, ker je njegov podložnik. Grof se zasmeje: 
To nič ne škodi. Čakaj danes štirinajst dni zvečer za 
grajskim vrtom. Ker ne smeš iti odtod izlepa, te 
bomo pa ukradli. Čez štirinajst dni prideta o mraku 
za baronov vrt dva grofova hlapca, posadita Balšo na 
konja in odjašeta ž njim proti Gorjancem. Spretne sla- 
ščicarice Polone se je polastil Erger-Berger na drugačen 
način. Služila je prej pri vitezu Šalku, s katerim je 
bila zadovoljna, da ne bi bila šla rada od njega. Šalk 
se je zabava! najbolj z igro. Grof najme za veliko 
plačilo glasovitega kvartača Šinkenturna ter ga pošlje 
k vitezu, da bi igral ž njim za Polono. Vitez izgubi 
igro in Polono, katero odvede zmagovalec k Erger- 
Bergerju. Blizu Metlike stoje na lepem prostoru tri 
cerkve, ena :zraven druge, ta kraj se zove zdaj: ,Pri 
Treh Farah.“ Proščenje, ki se vrši tukaj jeseni, spada 
med največje in najveselejše cerkvene shode na vsem 
Slovenskem. Zbere se po šest, kdaj, pravijo, tudi do 
deset tisoč ljudi, ponajveč Belih  Kranjcev in Hrvatov. 
Namolivši se, okrepčujejo se romarji preprijetno pod 
košatimi lipami. Napeče se takrat svinjine in vsakega 
mesa za celo vojsko. Grofu je nekdo povedal, da ne 
zna peči jagenjčkov na ražnju nihče na svetu tako 
okusno kakor tamošnji Vlahi in Hrvati. O resnici 

tega poročila se je hotel uveriti in je prišel s tem na- 
menom na proščenje k Trem Faram. Tudi njemu se 
je zdel vlaški jagenjček neskončno dober, meso se inu 
je topilo kar samo v ustih. Precej zaprosi dečka, ki 
ga je spekel, naj pride k njemu služit v njegov grad, 
plače mu bo dal, kolikor bo zahteval. Vlah, ki se je 
zval D&4ne, pogleda svoje rojaka, ki mu prikimajo in 
odgovori grofu, da gre ž njim. Ta služba je trajala le 
tri mesece, končala se je s takšno strahoto, kakršne 
Erger-Berger še ni nikoli doživel. Dane se je bil do- 
govoril z Vlahi, da so planili opolnoči v grad. — Ker 
jim je odprl vrata, razsuli so se brez zapreke po izbah 
in shrambah. Najrajši bi si bili prisvojili dragoceni 
zlati voz. Upri se jim ni noben človek. Družina so se 
poskrili v kleti in pod streho, ali pa so pobegnili v 
bližnjo hosto. Nemški uradniki, katerih je bilo dovolj 
v gradu, pa so po nekem čudnem naklučju to noč kar 
nanaglem zboleli ali pa so morali ostati pri bolnih 
svojih ženah in otrokili. Resnična zgodovina bo ozna- 
njevala do konca vekov slavni čin, da je rešil grof 
brez tuje pomoči čislo sam grad, imelek in sebe. Ko 
se je predramil in slišal, da so prilomastili razbojniki, 
je rekel gospej, naj odpre okna, potem pa je začel 
rjoveti na vse junaško svoje grlo: ,Pomagal! po- 
magat!“ Glas se mu je razlegal kakor grom po do- 
lini in dobravi. V bližnjih vaseh se ljudje prebude. 
V početku so mislili, da je zdivjal in tuli grajski bik. 
Hlapec, ki je pribežal po cesti, jim pove, da so v 
gradu Vlahi in da bržkone odirajo grofa na meh. Ta 
novica dvigne kmele iz postelje. Vreli so od vseli 
strani skupaj, da bi videli na svoje oči, kako se vrši 
zanimiva prigodba. Grofu niso mislili priti na pomoč.. 

Pozneje bomo izvedeli razloge, zakaj se jim ni mogel 
lahko smiliti. Koristili so mu itak s prihodom svojim. 
Ko zapazijo razbojniki toliko množico, ki je še vedno 
naraščala, se preplašijo, zapuste grad in pobegnejo v 
gozd brez zlatega voza in skoro brez plena. Erger- 
Bergerja je strah, ki ga je to noč prebil, tako prevzel 
in izbegal, da je ležal več tednov bolan. Od takrat 
je črtil ne le Vlahe, ampak tudi njihovo pečenko. 

Z lepo svojo gospo Notburgo je živel grof v slogi 
in prijaznosti. Od mlajših let ni zaničeval niti kmečkih 
deklic. Tudi v zakonu je gledal kaj rad naše brhke 
Dolenjke. V tem se ni razlikoval prav nič od drugih 
graščakov. Marsikatero je vščipnil v lice ali v uho in 
jo povabil k sebi v klet ali v zidanico ter jej dal piti 
dve, tri kupice dobre starine. Zaradi takih šal niso 
gospoda nikogar grajali. Kmečki ljudje so sodili 
ostreje in svarili dekleta, naj se varujejo, ali niti oni 
niso trdili, da bi bil Erger-Berger kakov prešestnik. 
Gospa se ni nanj nikoli položila ne za to, ne za kako 
drugo reč, morda zato, ker se ni vtikal čisto nič v 
njene veselice, spletke in tajnosti. Kakor vsaka ženska, 
je imela svoje skrivnosti tudi ona in to jako zanimive. 
Ko je prišla na grofov dom, odkraja ni brzdala svo- 
jega dosti objestnega srca. Dostikrat je jahala kar 
sama po več ur, kdaj po prisojnih lokah, kdaj pa tudi 
po temnih gozdih, pohajala je gradove ondotne go- 
spode in se pomenkovala odkrito na vsa usta z vsakim 
človekom, tudi s podložniki svojimi. Vesele slovenske 
- fante je gostila rada v domači zidanici in poslušala 
vsa zamaknjena njihovo petje večkrat pozno v noč. To 
življenje ji je jako ugajalo, ali prineslo jej je tudi 
neprilike in škodilo njenemu dobremu glasu. Po vsej 

deželi je šla govorica, da je zaljubljena v vsakega od- 
raslega človeka, če je le moškega spola, naj bo kmet 
ali gospod. Ta slov jo je prestrašil in razkačil. Pri- 
jaznost proti vsakemu jo mine, gostiti ni hotela nikogar 
več, fantovske druščine se je bala in skrbno ogibala. 
Brez prijetnega pomenkovanja niti zdaj ni mogla pre- 
biti, ali poiskala si je tovarišev, ki so znali molčati. 
Izmed vseh je odlikovala najbolj Opasnikovega Janeza. 
ki je pa bil te časti tudi najbolj vreden. Rešil jo je 
iz nevarnosti, ki se je zdela ljudem prav majhna, ali 
je bila morda prav velika. Sprehajaje se po travnikih, 
se je namerila na veliko, bodljivo kravo. Maroga se 
zaleti proti njej in bila bi jo nasadila na roge, da ne 
priskoči iz bližnje Opasnikove hiše korenjak Janez, ki 
besno žival zadrži. To junaštvo mu odpre Notburgino 
srce. Še tisti dan ga pokliče v grad in mu veli pri- 
jazno: Ti ne boš več tlake delal, služil boš v gradu, 
preseli se precej sem k nam. Janez je bil jako priden 
in pošten sluga. Grofinja ga je postavila kmalu za 
paznika vseh grajskih delavcev, potem, kar je bila še 
višja stopinja, za svojega voznika, naposled pa celo 
za svojega varuha in za osvetnika svoje časti. Ta 
služba je bila za Janeza lahka in nemara tudi jako 
prijetna. Moral je ostati, kolikor se je spodobilo, 
zmerom blizu gospe in pretepsti vsakega, za kogar je 
izvedela, da jo je obrekoval in zasmehoval. Janez se 
ni bal treh, takšen hrust je bil. Enega je sunil v prsi, 
da se je zvrnil vznak, druga dva pa zgrabi! za lase in 
trkal z glavo ob glavo s tako silo, da nista vedela, če 
sta živa ali že mrtva. Meta je povedala, da je siri 
Turnskega barona Gene, ki mu pravijo doktor, opi- 
soval.v veliki družbi Erger-Bergerico in dejal, da ima 

ona tri duše v sebi: sračjo, kačjo in kozlovsko, svoje 
pa nobene. Grofinja ukaže Janezu, naj gre čakat jezič- 
nika v hosto, kamor hodi na lov, in nasamem naj ga 
kazni tako, kakor misli, da je zaslužil. Janez odide v 
gozd in se mašemi, da ga mladi baron he bo mogel 
poznati. Ugledavši ga, plane vanj in kakor bi trenil 
podere ga na tla ter zveže. Najprej ga začne mazati z 
voljno, tenko šibo, govoreč neprenehoma: Na to za 
sračjo dušo! Razbivši šibo, ga je natepal z debelo 
palico, govoreč enozadrugim: Na to za kačjo dušo! 
Ko se mu zlomi palica, pa ga jame udrihati z bičem, 
ponavljaje besede: Na to za kozlovsko dušo! Baron 
je klical dolgo na pomoč, potem pa je utihnil in se 
ni ganil, kakor da bi bil mrtev. Ponoči se je zopet 
predramil in se ni mogel dvigniti. Preteklo je pol leta, 
preden je okreval. Po vsem životu, tudi po obrazu, 
so se mu raztezale od nemilih udarcev črne, višnjeve, 
zelenkaste in rujavkaste proge in riže, ki mu niso ni- 
koli popolnoma izginile. Zlasti levo lice mu je ostalo 
grdo razpraskano in pisano do smrti. Grofinja je kar 
plesala od veselja, da je Janez pravo kazen tako dobro 
pogodil in izvršil. Kupila mu je lepo, gosposko obleko, 
prosto kmečko ime Janez izpremenila mu v Žandelj 
in niti vpričo ljudi ga ni imenovala odslej nikoli dru- 
gače nego: prijatelj moj! Erger-Berger je imel pri 
sebi tudi svojo staro sestro, ki je bila zatratila lepi 
svoj imetek na jako čuden način. Dolenjci pripove- 
dujejo o neki gospej, ki je podedovala devet gradov 
in zapravila vseh devet s tem, da ni jedla nič drugega 
nego kurje kožice. Ko je zaklala zadnjo kokoš, 
je obrala, ker je bila še lačna, tudi meso. Takrat je 
plesnila z rokama in zdihnila obupno: Oh, da sem 

vedela, da je kurje meso tako dobro, imela: bi sedaj 
lahko še vseh devet gradov in bi živela po gosposko 
do smrti. Ta sladkosnedna gospa je bila sestra Erger- 
Bergerjeva. Vzel jo je k sebi, da mu pomaga vohati 
in nadzirati družino in podložnike. Tudi on je dobil 
po očetu devet gradov, ali ker je ljubil vsako dobro 
jed in ne samo kurjih kožic, obvaroval se je sestrine 
nesreče in revščine. Osem graščin je prodal in iztržil 
za vsako škrinjico zlatov. Te škrinjice je hranil v 
posebni izbi, ki je bila brez oken in odločena samo 
za denarje in dragotine. Zapirala se je z debelimi že- 
leznimi vrati, ki so se zaklepala z raznimi ključi tako 
umetno, da se ni bilo bati razbojnikov. Pet skrinjic 
se je sčasom izpraznilo, ali tri so stale še polne, ne- 
dotaknjene. Tudi velika graščina, katero je pridržal 
grof zase, mu je dajala tako obilne dohodke, da se je 
mogel še več let razveseljevati brez skrbi z najslast: 
nejšimi založki in požirki. Bogastvo bi mu bilo upa- 
dalo gotovo bolj polagoma, da si ni našel tako pre- 
brisanih uradnikov. Oskrbnik mu je bil rojak Valker. 
Brez usmiljenja je varal groia in odiral kmete. Vsa 
gospoda so trdili, da so romali skoro vsi zlati iz onih 
petih škrinjic v požrešno njegovo malho. Grof itak ni 
mogel prebiti brez njega. Priljubila se mu je Valker- 
jeva nepopustljiva strogost proti tlačanom in čudovita 
natančnost in pazljivost, da niso mogli utajiti kmetje 
niti klasu desetine, ne kapljice gorščine. Najbolj pa 
se mu je primilil in prikupil oskrbnik s svojo pohlev- 
nostjo, da je trpel z voljo in brez mrmranja vse psovke 
in udarce njegove.  Razen njega je služilo grofu še 
sedem drugih tujcev, ki so bili vsi najčistejše kva- 
karske krvi. Rabil jih je za pisarje, sodnike, nadzor- 

nike, preglednike in valpte. Častita imena teh mogočnih 
grajskih uradnikov nam je zgodovina ohranila. Zvali 
so se: Krekselkran, Šuršelšavi, Purcelpaum, Štrunk- 
kibel, Plumpbitel, Kalbšimel, Fermaleđajterer. Čebelar- 
stvo in ribištvo pa je bilo izročeno v skrb našemu ro- 
jaku g. Lenkarju. Ta mož je služil grofa zvesteje nego 
vsi kvake. Zasačil je vsakega prestopnika, ki je za- 
krivil kako kvaro v ulnjaku ali na vodi in ovajal go- 
spodarju tudi take reči, ki pravzaprav niso spadale: v 
njegovo področje. Njega in Valkerja so črtili kmetje 
najhuje, ker sta jim storila največ krivic in jih dala 
največkrat pretepati. Lenkar se je pokoril za svoje 
grehe že na tem svetu, naprtil. si je bil pred oltarjem 
jako hudobno ženo, ki je delala ž njim skoraj še grje, 
nego on s svojimi slovenskimi rojaki. 

Erger-Berger si za svoje življenje ni ustanovil 
mnogo pravil, ali tistih, katera je imel, se je držal 
čvrsto, trdokorno, nepreprosno, da ne bi bil odjenjal 
za ves svet. Bil je uverjen, da treba upravljati pod- 
ložne tlačane z istimi sredstvi, kakor vojake: s palico 
in strahom. Kmeta je smatral za blatno, podlo in jako 
nizko stvarjenje, ki ne sme imeti in zahtevati nobene 
pravice. Trdil je odločno, da izpolnjuje svoje dolž- 
nosti tembolje, kolikor ostreje se govori in postopa 
ž njim. Palica je vladala tisti čas na vseh graščinah, 
ali grof ji je dal tako obširno oblast in veljavo, ka- 
kršne ni imela nikjer drugod na Slovenskem. Kazen 
SO izvrševali navadno biriči, ali dostikrat jim je po- 
magal tudi on sam. Manj nego petindvajset palic se 
ni odštelo nobenemu grešniku, potem je pristopil kdaj 
Erger-Berger in dejal: Da si boš nauk bolje zapomnil, 
na še te-le, in naložil mu jih je pet ali šest s svojo 

roko. Kadar se je peljal na polje k delavcem, je ne- 
sel vselej za njim hlapec glasovite grajske ,vice“. Te 
»vVice“ so bile dolg, stisnjen košek, v kalerem so se na- 
hajala grofova trapila: šibe, palice in biči. Ime so do- 
bile odtod, ker so se čistili in odvajali ž njimi tlačani 
lenobe, zabavljivosti, zvijače in upornosti. Šib ni bilo 
več nego tri: leskova, brezova in brinjeva. Padale so 
le na trupla slabih in starih bab, na možake pa samo 
takšen dan, ko je bil gospod prav dobre volje. Tudi 
palice so bile različnega lesa: glogove, hruškove, ko- 
stanjeve i.t. d. Delavci so se najbolj bali trnjeve, ki 
je bila grčasta, jako debela in težka. —Dostibolj nego 
vse šibe in palice je čislal in ljubi! grof svoje biče. 
Slonela jih je v ,vicah“ cela zbirka. Nekatere si je 
dal splesti iz lanenega in konopljenega vlakna. Drugi 
so imeli na držaju privezan dolg remen in na njem 
priplet, od kalerega je zardelo marsikatero tlačansko 
uho. Na enem pripletu je visela svinčena kepica. Ta 
strašni bič je vihtel Erger-Berger nad hujskači in draž- 
ljivci. V enega (konopljenega) je bila vpletena železna 
žica. Dika ,vic“ pa je bil nalašč za grofa iz volovske 
kože ustrojen remen s tremi robovi. Bil je trd kakor 
žebelj. Koder je priletel, se je precej kri zasedla in 
take rane so se dolgo poznale. V košu sta bila sprav- 
ljena tudi dva korobača. Eden je ime! pet kratkih, ali 
sila debelih vrvi z ozli na koncih. Grof ju ni rabil 
pogosto, ker se mu je enkrat pripetilo, da je zamah- 
nivši ž njim, udaril samega sebe, na veliko radost 
vsem tlačanom, ki so se komaj premagali, da se niso 
naglas zasmejali. ,Vice“ so se dobivale semintje nekdaj 
po več graščinah. Ene so strašile med Krko in Ljubnim 
še leta 1847. Ali te so bile nedolžna igrača proti 


149 


Erger-Bergerjevim. V košku je tičala brezova šibica, 
tenka drenova palica, ,štaberi“, s kakršnim .so pokorili 
takrat. učeniki razposajene šolarčke in pa nekoliko — 
kopriv. Ž njimi je šegetal šaljivi gospod preveč je- 
zikljaste punčike po ustih. 

Skoraj še huje nego z biriči in vicami krotil in 
podlagal si je strogi grof slovenske podložnike z zlobo. 
in zvijačnostjo ali, kakor je sam govoril, z modro po-' 
litiko. Posredno in neposredno je delal med njimi 
zdražbe in sovrašivo. Posamičnih mu se ni bilo nič 
bati, ali jako nevarni bi mu bili lahko, da so se ze- 
dinili in udarili nanj skupno. Trebalo jih je torej raz- 
deliti, razkačiti enega proti drugemu. Kadar je bil kje 
cerkven shod, je poslal ija svoje hlapce in ,podrep- 
nike“, da so se zamešali med fante in jih dražili in 
hujskali proti fantom sosednih žup in vasi, dokler se 
je unel prepir in pretep. Pomagali .so kdaj ti, kdaj 
oni stranki z izgovorom, da morajo braniti nedolžnega 
proti rogoviležem. Ta nečedni posel jim je uspeval 
tako dobro, da kmalu ni bilo nobenega večjega. zbora 
V vsi okolici brez razžaljenja in prelivanja krvi. V isti 
namen .je izumil Erger-Berger pravilo, ki se je udo- 
mačilo potem po vsi Sloveniji, da nihče ne sme zale- 
zovati in ljubiti deklet iz .drugih vasi. Prestopnika so 
domači fantje svobodno zgrabili in nabijali, kolikor so. 
hoteli. Če jih je prišel tožit, se je grof zadrl: Prav se: 
ti godi. Pusti tuje golobice tujim golobom, kadar. pri- 
dejo vasovat drugi k vam, jim pa vrnite. Ali on se je 
smejal .tudi takrat, če so napadli pijani in .samopašni 
kmetje koga brez vzroka. Nemirnjačev in .pretepačev 
ni kaznoval nikoli, razen če so se lotili njegovih . slu- 
žabnikov. Vohunov je imel obilo po. vaseh, in goricah, 

Zvečer so hodili poslušat pod okna, v gori pa so se 
skrivali za kako mejo ali v grmovje, da so čuli lahko 
vsako besedo vinskih bratcev, ki so se pomenkovali 
in veselili v bližnjem hramu. Kdor je zabavlja! kaj 
gospodi, je bil poklican v grad, dejan v klado in tepen, 
da se je sam sebi smilil. Kmet Zadnjikar je izustil 
pijan surovo šalo, če bi grofa zaklali, da bi bilo kolin 
za devet far. Ovadnik ga je slišal in zatožil. Ponoči 
je Zadnjikar izginil. Čez več dni so ga našli v gozdu 
obešenega. Grof je dejal: Zmcšala se je možu pamet, 
pa se je revež sam zadrgnil. Meni ga je žal. Ljudje 
tega niso verjeli, ali so pred grajskimi molčali, da niso 
imeli sitnosti. Na tak način se je zmešalo še več 
drugim, ki so se spominjali preglasno stare slovenske 
svobode in sedanje bede. Semtertja so živeli tisti čas 
še mnogi svobodnjaki, ki niso delali nikomur tlake. 
Grofu se je zdela njih prostost silno pohujšljiva za 
podložnike ter jim jo je vzel. Ker so se branili, jih 
je dal bičati, dokler so obljubili pokorščino. Nekateri 
so pod bičem umrli. On pa je pomigal zaničljivo z 
ramama in rekel: Tepci, zakaj so bili tako neumni, 
da se niso precej podvrgli, ko sem ukazal. Smrti so 
si sami krivi. Grofova ,politika“ je sezala v vse raz- 
mere kmetiškega življenja. Županov sin bi se bil rad 
oženil. Oče je bil še mlad. Sina ni odgovarjal ali 
velel mu je, naj si postavi svojo hišo; doma je pre- 
tesno za dve rodovini. Fant prosi gospoda dovoljenja. 
Odgovori mu se, naj si steše ali sezida svobodno novo 
hišo, ali ne v vasi, nego pol ure dalje, blizu grajskega 
ulnjaka. Grof je hotel s tem dobiti zvestega in stal- 
nega čuvaja svojim čebelam, obenem pa odvrniti 
nevarnost, da bi se vas povečala. Velikih vasi ni 

mogel videti, ker se je zalegla v njih najlaglje upor- 
nost in zarota. Javornik, gorska vas, je imel do sedem- 
deset hiš, kar je bilo v stare čase jako mnogo. Ponoči, 
o tihem vremenu, je jelo goreti in do zore je bil ves 
Javornik v pepelu. Ljudje trdijo še zdaj, da so ga po- 
žgali grajski hlapci po zapovedi svojega gospoda. 
Samo petnajst pogorelcev si je smelo narediti hiše na 
prejšnjem mestu. Vsi drugi so se morali razseliti. Iz 
ene močne vasi je osnova! grof šest slabih in še te 
so stale daleč ena od druge. Pod Gorjanci so bile tri 
vasi: Staro Selo, Novo Selo in Malo Selo. Ljudje vseh 
treh so živeli med sabo v bratovski prijaznosti in 
družbi. Grof je poskušal zaman razdreti to neprilično 
slogo, dokler ga domisli Valker, kaj mu je storiti. Vsi 
troji vaščani so pasli živino v Gombarici, ki je bila 
dovolj prostorna za vse in je imela prav dobro pašo 
in tudi studenčino. Zgodilo se je, da so se paslirji 
nekaj sprli in stepli. Na pašnikih taki boji niso nikjer 
redki; fantje se sprimejo in zopet pomire, nasledkov 
ni nobenih. Ali grof porabi priliko. Po oskrbniku na- 
znani gospodarjem, da ne sme goniti nihče več v 
Gombarico. On zahteva na svoji graščini mir in red: 
ker ne znajo ali nečejo krotiti svojih. otrok, niso vredni 
grajske milosti in dobrote. Za kmete je bil to hud 
udarec, Čez nekaj dni se dovoli zopet pasti, toda samo : 
Maloselcem. Staroselci in Novoselci so bili zdaj še 
bolj razjarjeni. Srečnim Maloselcem so jeli očitati, da 
so jih pri grofu počrnili, ker bi se bila povrnila brez 
njihovih spletek stara pravica vsem trem vasem, .a ne 
samo njim. Po mnogih prošnjah se da grof omečiti 
in da isto dovoljenje tudi Novoselcem. Zdaj se uname 
huda jeza tudi med temi in Staroselci, Maloselci pa 

so tudi strašno pisano gledali Novoselce, kajti bi bili 
mogli brez njih mnogo več živine na pašo goniti in 
rediti. In tako je grof popolnem dosege! svoj namen ; 
te vasi so se odslej sovražile in se sovražijo morebiti 
še dandanašnji. Erger-Berger je mrzel na vsak kmetiški. 
napredek, na vsako izpremembo v kmetiškem gospo- 
darstvu in življenju. Poročilo se mu je, da si je iz- 
kopal bistroumni tlačan Bernač pod svojo hišo glo- 
boko klet in da misli vinski hram v gori zapustiti in 
spravljati vino doma. Grof se prestraši. Dejal je: Bernač 
se je domislil take pametne reči, da ga bodo gotovo 
vsi posnemali. Zgled je nalezljiv, naj bo slab ali dober. 
Dokler hranijo kmetje vino svoje v gori, ne morejo ga 
nič utajiti, graščina ne izgubi ni merice gorščine. Moji 
podložniki se shajajo najrajši okoli polne majolike..Če 
ga ločejo v hramu, pošljem tja vohune .in .izvem vsak 
njihov pomenek. Ko bi pa. zvozili vino na. svoj dom, 
potem z Bogom lepa gorščina, najdebelejša grajska 
kravica! Nekaj. ga bodo dejali v klet, največ in naj- 
boljšo kapljico pa skrili pod streho, v slamo, seno ali 
v kako drugo zakotje in ulajili, zaklinjaje se, da je 
vse vino v kleti. Namesto petih veder bom dobil komaj 
dve in morda niti toliko ne. Tudi ne .bo lahko mojim 
ogleduhom priti kar tako, brez opravka v tujo. hišo. 
Ti slovenski potuljenci modrovali bodo v svoji kleti, 
ali Bogvekje, in ugibali brez nevarnosti in povse 
brezskrbno, kako bi me ociganili in popili graščake v 
kaplji vode. Tako globoko in korenito je presojal 
Erger-Berger .tudi take na videz čisto neznatne in ma- 
lenkostne reči, kakor je izkop vinske kleti pod kme- 
tiško hišo. Precej, ko je novico zvedel, je poslal k 
Bernaču veliko krdelo tlačanov, da so mu zasuli novo 

klet, biričem pa je ukazal, naj mu namažejo za kazen 
prav gorkih petindvajset. Ker se je bal, da bi utegnil, 
razkačen, osnovati proti njemu med vaščani kak upor 
ali naskok, mu je vzel hišo in kmetijo in ga preselil 
na najzadnji konec grajske zemlje, v nezdrav, močvir- 
nat kraj, kjer je kmalu potem umrl. — Politika je 
napotila Erger-Bergerja, da je zatri celo svoje kva- 
karsko sovraštvo proti našemu jeziku in jel goreče 
pospeševati slovensko umetnost, narodno pesen, bajko 
in šalo. Potikal se je po Gorjancih neki Kolba, bivši 
vojak. Delaii ni hotel ničesa najrajši bi bil sedel ves 
dan pri majoliki, kratkočasil ljudi z burkami in jim pre- 
peval svoje in tuje pesni. Takih dobrovoljnih gostov 
se Podgorec ne brani, ali je ia neprilika, da mora 
dostikrat še sam stradati vina, nikar da bi mogel na- 
pajati druge. Tudi ne utegne vselej poslušati burk in 
petja. Kolba je živel torej nekateri dan prav. po pasje, 
kar ne ugaja nikomur, najmanj pa veseljaku. Izmed 
njegovih pesni je naredila največ hrupa in smeha po 
vsi krški dolini zabavljica, s katero je pikal Brusničane. 
Ko se je vršilo pri njih proščenje, bili so ga razžalili, 
ker ga niso poklicali nikjer k pijači. Srdit sede na tla 
pod lipo in se zamisli. Sedel in premišljeval je do 
mraka, potem pa začel korakati goriindoli po vasi 
in prepevati: | 
Brusničani se vkup zbero — 
In star'ga mačka odero i. t. d. 


Grofu je povedala za to pesen najprej Meta. On se je 
je jako obveselil. Brusnice mu že zato niso bile po 
volji, ker so bile prevelike; dobro pa je tudi vedel, 
kako iz srca sovražijo Brusničani že odnekdaj gospodo. 
Poslal je po Kolbo, da je pel to zabavljico med obe- 

dom, pri katerem je bilo več tujih gostov, med njimi 
tudi neki vitez iz moravškega okraja. Pesen in napev 
sta se priljubila vsem poslušalcem. Kolba je dobil za 
nagrado toliko vina, kolikor ga je nesti mogel in pa 
dragoceno dovoljenje, da se sme oglasili v grajski kleti 
vselej, kadar bo hotel. Ni mi treba praviti, da je prav 
pridno rabil to pravico. Njegovo pesen si je zapisal 
moravški vitez in jo nesel s sabo domov. Iz istih raz- 
logov kakor grof Brusničane, sovražil je on Moravčane. 
Sklical je svoje hlapce in jim zapovedal, da se morajo 
zabavljice naučiti in dražiti ž njo z drugimi fanti vred 
vražje Moravčane. Izpremenil je samo nekatera imena, 
druge besede so ostale, kakor jih je zložil Kolba. 
Kmalu je donelo od Save do Snežnikov po vsem Go- 
renjskem : 

Moravčani se vkup zbero —- 

In star'ga mačka odero i. t. d. 


S to pesnijo se je zakuril v Podgorju razpor, ki 
se še zdaj nekoliko čuti. Brusničani so se lahko hudili 
nanjo in na tiste, ki so jim jo prepevali, Ker je za- 
bavljanje Dolenjcu menda prirojeno, glasil se je brus- 
niški maček v vsaki vasi, na vsakem shodu, o vsaki 
veselici. Kolba je.imel tekmeca, gornika Qungulića, 
čigar oče je bil Vlah, ki je pobegnil od doma zaradi 
uboja. Gungulić ni znal pesni skladati, tembolje pa 
je praskal in ujedal z izmišljenimi pripovedkami. Pravil 
jen. pr., da je vprašala Podgorka Novomeščanko v 
petek popoludne ob treh, zakaj zvoni. Mestna mamka 
ji veli: Zato, ker je ob treh Bog umrl. Podgorka za- 
kliče dobrodušno: Kaj, umri je? Bog mu daj ncbesa, 


čeprav ga nisem poznala. — Najrajši je nagajal Gun- “+ 


gulić Gaberčanom. Roga! se je, da je posla! bolen 

Gaberčan po gospoda, naj bi ga dejali v sveto olje, 
potem pa je šel v hosto delat, ker v Gaberju ni na- 
vada, da bi bolnik ležal. Ko župnik pride in se začudi, 
da ni moža doma, reče mu gospodinja: To nič ne 
škodi. Prosim, denite sveto olje v tole črepino. Kadar 
se vrne, pomazal se bo ž njim sam, saj ima zdrave 
prste. — Takih razžaljivih smešnic je pripovedoval 
Gungulić na stotine. Grofu so bile vse jako povšeči. 
Tudi Gaberje mu se je zdelo za kmetiško vas preve- 
liko. Podgorce je črlil že zato, ker so se njihovi predniki 
spuntali proli gospodi in osvojivši mihovski grad 
iako neusmiljeno krvavo postopali s svojimi zaliralci. 
Kakor Kolbo, povabil je k sebi iudi Gungulića in mu 
odpri nastežaj klet in zidanico. Za vsako pesen in 
šalo sta dobila od njega oba tudi denarjev. Ta darež- 
ljivost je izpodbujala na posnemanje: v vseh župah 
so se prikazali novi pesniki in burkeži, ki so smešili 
in zasramovali svoje rojake. Grofu je kar srce skakalo 
od veselja, da mu je setev tako krasno obrodila. Med 
kmeti je izginil vsak sled edinpsti in. prijateljstva. 
Vsako srenjo in vas so dražili in grdili sosedje z ne- 
čednimi pesnimi in psovkami; kjerkoli so se sešli 
fantje iz različnih žup, so se izdirali koli in padali po 
glavah. Kmetje so preklinjali iz vse duše Erger-Bergerja, 
ali še skoraj. bolj so sovražili brate in tovariše svoje. 

Zdaj pa čujmo zanimljivo pripovedko, ki se brž- 
kone ni porodila v slovenski glavi. Ž njo so se kratko- 
časili najrajši nemški graščaki. Gospoda je pa:niso. le 
z veseljem pravili in poslušali, ampak so tudi verjeli, 
da je resnična. Za nas je znamenita zlasti zato, ker je 
odločila in pospešila usodo našemu znancu, mogočnemu 
groiu Erger-Bergerju, 

V Stari Vasi je živel naš rojak Peter Krese. Kme- 
tijo je imel majhno ali jako dobro. Da je tako rad 
delal kakor pil, bil bi prehranil brez velike težave 
sebe in rodovino svojo. Nadloge si je torej zakrivil 
sam. Vinograd mu je dajal do peinajst veder vina. 
Predpustom mu ga je vselej zmanjkalo; prihranil ga 
je samo eno ali dve banjki za Kurentov god. : Potem 
je nastopil dolgi, dolgi post, ki je trajal do jeseni, to 
je do trgatve. Kdaj pa kdaj se je pripetilo, da ga je 
poklical kak bogatejši znanec v hram, ali take prilike 
so bile redke, tudi moramo Petra pohvaliti, da ni visel 
rad za brado. Pri svoji majoliki je vriskal in prepeval, 
pri iuji mu se skoraj ni ljubilo niti govorili. V tožni 
čas neskončnega svojega vinskega posta je sedal pred 
leseno kočico na tnalo pa se oziral proti visokemu 
gradu, ki je stal na prijaznem griču pod Gorjanci, in 
govori! zdihujoč: Oh, zakaj nisem jaz graščak? :Znal 
bi si streči, bogme, bolj pameino, nego ti-ničevi gro- 
fički in barončki. Tri bokale bi ga moralo priti vsak 
dan na mizo. Računimo! Dopoludne eden, opoludne 
eden, popoludne zopet eden. Šentaj, trije so premalo, 
dva treba privreči. Zvečer je človek najbolj žejen, pa 
ga srka tudi najbolj brez skrbi. Če priplezajo v glavo 
tudi vse štiri žabe, kaj zato? Spi se ž njimi še trdneje 
in slajše. Oh, preljubi Bog, prestvari me vsaj za en 
dan v ,vašo gnado“ pa boš videl, da si bom napravil 
že na tem svetu taka nebesa, da te lepših in boljših 
ne bom nikoli prosil. — Tako je Peter hrepenel in 
molil pred svojo hišo skoraj vsak dan, sosebno zvečer, 
ko mu je šla rodovina spat. Kadar se je v sladke 
želje svoje prav živo zamaknil, se je pogovarjal sam 
s sabo tako glasno, da ga je vsak človek lahko raz- 

umel. Grof, njegov zemeljski vladar, je šel nekoč pozno 
z lova domov. Grede mimo Kresetove koče čuje Petrov 
pomenek in se ustavi za oglom. Kmalu izve, kaj mu 
podložnika tišči in zamika. Grof, burkast mož, se na- 
smeje inveli: Naj ti se volja izpolni! Peter ri vedel nič, 
da ga je kdo poslušal: . Drugi dan. ukaže graščak žu- 
panu, naj da Kresetu vina, kolikor ga bo piti hotel; 
kadar bo omagal, naj mu pride povedat. Svoji gospe, 
služabnikom svojim in služabnicam razloži natanko, 
kaj je zaimislil in odkaže vsakemu, kaj mu je storiti. 
Hišni je dejal: Ti boš jutri grajska gospa in grofica, 
nekoliko ur tudi soproga, skrbi za svojega moža, da 
ne bo stradal. Župan poroči že o mraku, da leži Peter 
na trati za grajskim vrtom, pijan, kakor bi bil ubit. 
Gospod namigne slugam. Oni gredo po .gospodovo 
obleko, slečejo Petra, denejo nanj lepo gosposko 
opravo ter ga odneso v grajsko spalnico, kjer ga po- 
lože v pernato posteljo, na kateri so počivali že školje, 
knezi in ministri. Drugo jutro se odpelje grof zarana 
z gospo v mesto. Peter se prebudi jako kasno šele 
okoli desete ure. Zapazivši na sebi gosposko obleko, 
pod sabo krasno, mehko posteljo in okoli sebe posli- 
kane stene in drago opravo vsake vrste, je bil uverjen, 
da še spi in da mu se o ti sreči samo sanja. Mel si 
je oči pa se oziral, otipaval sebe in okolico, strmel, 
slednjič pa se široko nasmejal: Ehe, zdaj ni moči več 
dvojiti, Bog mi je ponižno mojo prošnjo uslišal. Kaj 
pravzaprav sem, še ne vem, ali vsaj znamenja izpriču- 
jejo, da manj nego gospod ne morem biti. V bližnji 
izbi služabnik začuti, da se je Krese predramil. Sto- 
pivši k njemu ga vpraša: Milostivi grof, ali vas smem 
preobleči» Peter odgovori prijazno in veselo: Praviš, 

da sem gtof. No, naj pa born, nisem bedak, da bi še 
jezil na tako čast. Če oblačijo druge grofe služabniki, 
preobleci slobodno tudi mene, manj od drugih nečem 
biti. Vse po grofovsko in po najnovejši šegi opravljen 
odide iz spalnice v obednico. odpre okno iri veli: Jaz 
bi bil, bogme, mož, da ne bi pogleda! vsakega, ko bi 
bilo vse to, kar vidim, moje. Sluga se mu prikloni: 
Milostivi grof, vaše je vse, ta beli grad tukaj in vsa 
ravnina od gore do gore in ob reki od jeza do jeza 
z vsem vasmi, hišami in poslopji. Krese se zadovoljno 
namuzne: Kdor ima toliko sveta, ima gotovo tudi kaj 
vina, a? Prinesi mi ga precej polno majoliko in ob- 
enem kaj prekajenega, gnjat ali kračo! Služabnik mu 
postreže poleg zapovedi. Peter ga vpraša: Prijatelj! 
Kdo pa gospodinji dane$ pri nas, da si mi prinesel 
jed in pijačo ti? Po navadi je to ženski posel. Mladič 
odgovori: Gospodinji seveda, milostiva grofica, vaša 
gospa. Zdaj se še oblačijo, pa bodo skoraj tukaj. 
Krese se silno začudi, ves zmešan zajeclja: E, seveda, 
kdo drug bo gospodinjil nego gospa. Ali bratec, ne 
zameri, da te še nekaj vprašam. Sinoči sva z županom 
malo preveč martinovala, pa je od preobile starine moja 
glava tako pozabljiva, da ničesar ne ve. Kaka pa je 
pravzaprav grofica in kako ji je ime? Sluga veli: Gospa 
so visoki, čedni, očitni, da je malo takih. Krstno ime 
pa jim je, kakor se spodobi, prav gosposko, grajsko : 
zovo se Sidonija. Peter pogleda debelo: Kaj praviš 
— Segonja? To ime se težko zapomni in ni lepo, ali 
kaj za to. Poglavitna reč je lepota. Grde jaz ne bi 
maral. Zunaj se začujejo ta trenotek koraki. Sluga za- 
šepeta: to so grofica in nizko se poklonivši odide. V 
obednico stopi velika, črno oblečena gospa. Krese 

skoči pokonci in jo pozdravi: Dober dan, dober dan! 
Nor gnon (Euer Gnaden) kako ste — kako si kaj 
spala? Grofica'mu odgovori nekaj po nemško. On se 
začne praskati za ušesi in jo prosi, da bi govorila za 
zdaj ž njim po domače. ,Ker sem: tak gospod, ni 
dvojbe, da znam tudi jaz nemški. Toda sinoči sva se 
zamaknila z županom tako globoko v vražjo majoliko, 
da sem: zapil vso svojo nemščino. Ali se bom že do- 
mislil; jutri; boš videla, bova tajčala, da se bo vse 
kadilo. Gospa mu reče po slovensko: Dragi grof! 
Prišla sem te povprašat, kake ukaze in zapovedi naj 
naznanim tvojim podložnikom in uradnik&m, da jih 
izpolnijo. Vsak dan ima svoje potrebe in tudi svoja 
povelja. Peter veli zadovoljno: Moja Žgonja ali kako 
se ti že pravi, ti govoriš jako pametno. Kmetom se 
mora zapovedovati, drugače postavajo: sami ne znajo 
drugega nego pijančevati in objedati nas gospodo. O, 
mene ne bodo prekanili ne, tem capinom vidim v dno 
duše pa vem, da so vsi sleparji in cigani. Verjeti se 
ne sme nobenemu nič. Graščaki delajo ž njim pre- 
dobro, zato so se tako napuhnili. Poroči mojim kme- 
tom in služabnikom, da mi morajo zanaprej, kadar jih 
srečam, poljubiti roko. Dozdaj so izkazovali to čast 
samo gospem. Jaz pa nečem biti slabši nego moja 
baba. Gorje vsakemu, ki se bo predrznil, mene zani- 
čevati. Na shodih preklinjajo vsi podložriki najrajši 
grofe, barone in sploh ,vaše gnade“. To peklensko 
šego bom iztrebil do zadrije korenine. Razglasi torej 
mojim ljudem strogo zapoved, da morajo začeti in 
zvršiti odslej vsako pijačo in veselico z molitvijo za 
moje zdravje in dolgo življenje. Tudi to jim treba 
ukazati, da se mora vsak, kdor gre mimo: grada, od- 

kriti, da prizna s tem podložnost svojo in našo oblast. 
O, jaz jim bom že pokazal, da me Bog ni postavil 
zaman za grofa in njihovega gospodarja. Če kažejo 
osle drugim, meni jih, bogme, ne bodo. Hodi mi še 
marsikaj na misel, kar se mora predrugačiti, ali za 
danes sem zadovoljen, da se obznani in stori, kar si 
slišala. Sidonija se dvigne in napoti k družini in tla- 
čanom ; Peter pa je pil in jedel, dokler je izpraznil 
majoliko im obral kračo. Med tem opravilom se je 
pogovarjal sam s sabo o različnih rečeh, največ pa o 
svoji gospe. Dejal je: Babnica ni napačna; malo pre- 
dolga je res, ali to mi je prav pogodu, da je tako 
pri sebi. Nihče mi ne bo mogel očitati, da imam trlico. 
Kak kmet bi rekel: Hvala Bogu, da mi je dal tako. 
Grofje pa pojo drugo pesem. Naj si izbero tudi naj- 
lepšo ženo, brez ljubice ne prebo nobeden. Zoretova 
Ančika me je ugrela vselej, kadar sem jo videl. Proti 
nji je ta Žganja strašilo za v proso. Zoretova ptičica 
mora -priti v mojo kletko, naj me stane tudi pol gra- 
ščine. — Pomenek mu podere Sidonija s poročilom, 
da je zapovedi njegove razglasila, potem pa ga vpraša, 
kaj bi mu pripravila za južino. Peter ji veli smehljaje 
se šegavo: V ti reči vladata dve pravili, eno nalaga 
želodec, drugo stan. Izpolniti velja obe. Kar sem živ, 
hrepeni moj želodec najbolj po štrukljih. Jedel sem 
jih že dostikrat, ali prav dositega še nikoli. Danes bi 
se jih rad naužil. Skuhaj jih torej danes kar cel kotel ; 
veliko, vem, da jih ne bo ostalo. Čudovito.dober za- 
ložek se mi zde tudi svinjska ušesa s hrenom. Dve 
ušesi utegneta biti premalo. Pa naj jih bo deset! Mari 
je grofu, če mu se zakolje sto prascev! Hrena pa na- 
drgni polno skledo, skodelica je za berače, ne pa 

zame. Skoraj še bolj nego z ušesi pa mi boš ustregla 
z dobro potvico, s iako, ki jemljo v nji ocvirki več 
prostora nego sredica. Slast se ji bo jako povečala, 
ako dodaš obilno smetane, jajec, orehov, medu in sira, 
Tuđi sem se uveril, da se lepo priležejo vsaki potvici 
lešnikova jederca, stolčena prav nadrobno, in pa 
bučne pečke, ki pa se morajo prej dobro posušili, ne 
na vetru, nego na temenu. Zdaj veš, kaj ljubi moj že- 
lodec; ker pa ne smem pozabiti, da sem grof, speci 
enega ali pa dva pava in zakaj ne tudi onega-le ze- 
lenega ptiča tam, ki mu pravijo menda papagaj. Potem- 
takem vidiš, da bom obedoval to, kar mi diši, obenem 
pa ohranil neomadeževano grofovsko svojo gospoščino. 
Grofinja je hotela še vedeti, kako vino naj mu prinese 
za južino. Krese se zagrohota: To vprašanje je jako 
nepotrebno, dajala boš na sodbi zanje Bogu težek od- 
govor. Mislim, da 'mi ni treba praviti, da želim tistega 
vina, ki je najboljše, najslajše, najmočnejše, z eno 
besedo, vina, katerega bom čutil v vseh žilah in mi- 
šicah, v vseh kosteh in laseh. Taka vina so pri nas: 
muškat, gadovec in sladka repica. Ta božja pijačica 
ne rase pri nas, ali jaz vem, da jo imajo in časte v 
tem gradu že odnekdaj. Nosijo jim jo vlaški tovor- 
niki s prisojne hrvaške gorice Repice, po kateri je do- 
bila svoje ime. Zdaj pa le pojdi brž v kuhinjo in 
pazi, da mi se južina ne prismodi ali drugače ne iz- 
kazi, jaz pa moram iti gledat, kaj kaj onegavijo dru- 
žina moja in tlačani. Rad bi videl, če mislijo zvrševati 
moje zapovedi tako natanko in urno, kakor zahtevam 
in kakor se spodobi in je dolžnost ljudem, ki so 
ustvarjeni za posluh in službo. O teh besedah se 
dvigne, vzame grofovo palico, stoječo v kotu in koraka 

počasno in važno iz obednice na hodnik in odtod 
po stopnicah na dvorišče in skoz velika vrata na plano, 
Ker je veliko pil, se mu je žaril ves obraz; oči so se 
mu napele in stopile iz jamic; itak se ni moglo reči, 
da je že pijan. Močno podgorsko truplo mu je neslo 
brez kvare tri, tudi štiri poliče. Kmetom so povedali 
zgodaj zjutraj grajski uradniki, nekaterim tudi grof 
sam, da bo gospodaril z gradom in ž njimi nekaj časa 
njegov namestnik, ki je tudi grofovskega rodu. Naložili 
so jim strogo, da morajo izpolniti vsak njegov ukaz 
brez godrnjanja. in tako ročno in zdušno, kakor da jim 
pride od 'gospodarja samega. Tlačani so bili silno 
. radovedni, kakov je ta njih novi gospod, v katerega 
ima graščak toliko zaupanje. Zagledavši preoblečenega 
Kreseta, zazijala so jim usta kar nastežaj; ostrmeli 
so tako, da niso mogli dolgo nič misliti, nikar izpre- 
govoriti kako pametno besedo. Ko pa so se od čuda 
zopet zavedli, so jeli kričati vsi venglas: Viž ga no, 
to je Peter, nihče drug nego Kresetov Peter, le po- 
glejte mu krivo desno nogo pa tumpasti nos in brada- 
vico pod levim očesom. O ho ho Peter! Peter! Povej 
nam no, kako si se prelevil tako hitro iz kmeta v 
grofa? Mnogi so se mu začeli zdaj na vse grlo gro- 
hotati, drugi pa ga zlobno pikati in ga zabavljivo 
povpraševati, če jih bo kaj kmalu osvobodil tlake, za 
katero ve iz svoje izkušnje, kako je težavna in kri- 
vična. Nikomur ni prišlo na misel, da mu treba polju- 
biti roko, niti odkriti mu se niso hoteli. Nekoliko ire- 
nutkov je bil Krese, videč pred sabo stare znance in 
tovariše, precej zmešan in omamljen, ali njih nespo: 
dobne besedo so mu povrnile kmalu grofovski ponos 
in zavest, da je on njihov vladar, oni pa njegovi pod- 

ložniki in sužuji. Jel je nanje rjuti in grmeti, da so 
skoraj oglušili. Za hudim gromom pa je prišlo skoraj 
tudi strašno treskanje. Peter skliče biriče in hlapce in 
jim veli, naj polove kričače in zabavljače in jih polože 
na klop. Morali so jih mazati z debelimi palicami in 
biči, dokler jim niso roke otrpnile. Mnogi so od 
strašnih bolečin omedleli, nekateri tudi umrli. Ta dan 
je bilo tepenih več tlačanov nego pod oblastjo pra- 
vega grofa vse leto. Ta se ni nikoli dotaknil starcev, 
bab in otrok; Peter pa je kaznoval vse brez razločka 
in tudi svojo ženo. Reva ni mogla vso noč nič zaspati ; 
bala se je, ker moža ni bilo domov, da se mu je pri- 
petila morda kaka nesreča. Ko je drugi dan izvedela,. 
da je postal grof, je tekla v grad, da bi videla, kaj 
pomeni ta čudna govorica. Našla ga je sredi množice 
vaščanov, ki so ga trepetaje prosili oproščenja, obe- 
tali mu zvestobo in pokornost ter mu se nizko prikla- 
njali in mu poljubljali nele desno, ampak tudi levo 
roko. Misleč, da ima še zmerom zakonsko pravico, 
je stopila brez straha k njemu in se mu nasmejala: 
Povej mi no, Peterček, kdo je danes večji bedak, ali 
ti ali naš grof — za božji čas, saj ni Kurentov god, 
da so te tako našemili. Kreseta to očitanje tako raz- 
vname, da je začel navsomoč udrihati po stari ženi. 
Ko ga je vprašala, če ne pozna svoje Barbe, da jo 
bije tako neusmiljeno, je dejal nekoliko utolažen: 
Resnice ne bom nikoli tajil. Dobro se spominjam, da 
si bila moja baba v prejšnjem življenju, dokler sem 
bil še menda kmet ali kaj. Ali saj sama vidiš, da sem 
zdaj grof in da taka metla, kakor si ti, ni več zame. 
Moji sedanji gospe pravijo Žganja ali kako že, ne pa 
Barba. Razen gospe imel bom za ljubico Zoretovo 

Ančiko in morda še katero drugo, ali zate ne bo 
mesta niti med ljubicami, ker si prestara in pregrda 
in si mi prehudo nagajala, dokler sem zdihoval pod 
tvojo oblastjo. Pusii me odslej na miru, kakor bi se 
nikdar ne bila poznala; obgovarjati me ne smeš več, 
niti pozdravljati me ni ireba. Če boš poslušna in pa- 
melna, dobil ti bom moža, da ga boš gotovo vesela. 
Moral te bo vzeti kak brdak birič ali gozdnar, ki se 
ga ne bi branilo nobeno dekle. Če pa ne boš znala 
brzdati svojega strupenega jezika, gorje ti: dal ite bom 
vreči v temno ječo, da ne boš videla nikoli več belega 
dne. Ihteč se in preklinjaje besnega dedca in svojo | 
nesrečo je bežala Barba po icm opominu proti domu. 
Spotoma je srečala Zoretovo Ančiko in se zakadila 
vanjo. Za deklino je bila velika sreča, da ji starka ni 
bila kos, drugače bi ji bila pomuljila vse lase z glave. 
Kmalu po nje odhodu je prišla Sidonija povedat Petru, 
da je južina kuhana. Ker mu se je zdelo razžaljivo za 
moža in grolovsko dostojanstvo, da bi korakala žena 
na desni, prijel jo je z Icvo roko za podpazduho in 
peljal v grad. Taki uljudnosti ni bil dozdaj vajen, pa 
ni čudo, da se je ponaša! jako okorno in je Sidonija 
komaj čakala, da jo izpusti. Držal jo je tako čvrslo, 
da jo je štirinajst dni roka bolela. Med obedom je 
morala ostati ves čas pri njem. Dasi so ga mikali 
najbolj: štruklji, svinjska ušesa, potvice in majolike, 
zabava! se je rad tudi ž njo, kcr ga je zanima! njen 
pomenek, iz katerega je zvedel marsikatero ugodno 
novico. Nekatere drobtine tega razgovora nam je zgo- 
dovina ohranila. Ko je pohrustal sedmo uho, je vprašal 
Sidonijo, če jima je podaril Bog že kaj majhnega, 
kakega sinčka; smrkolink ne mara, kajti je ž njimi 

preveč sitnosti in premalo vcselja. Gospa je zardela 
in rekla tiho v stran gledaje: Dozdaj sva še sama. 
Nežni soprog jo je tolažil: To naj te nič ne skrbi! 
saj sva še oba jaka, pa če bi bila tudi že stara, ne bi 
trebalo obupati. V Gorjanci vem za podrto kapelico. 
V nji je lep rezan kamen. Na tem kamnu se vidi vse 
polno pičic, črnih, belih in rdečih. Kdor odmoli an- 
gelsko češčenje, se mu naredi iz teh pičic prekrasna 
podoba svete Ane, ki drži v naročaju svojo hčerko 
Marijo. Ti podobi se priporočajo brezdetne žene in 
dozdaj je bila še vsaka uslišana. Sveia Ana ne da 
kake pokveke in negode ; otroci, ki se porode po njeni 
prošnji, so zdravi, krepki in dobri, da ne delajo rodi- 
teljem nikoli nobene skrbi, neprilike in nejevolje. Če 
hočeš, bodeva romala še to leto tjakaj, ali moram te 
še enkrat opomniti, da se boš priporočila sv. Ani za 
sina, ne pa za hčer. — Peter si je nalival najprej 
muškata in ga pocedil dober bokal, potem pa postavil 
predse veliko majoliko gadovca, ki zori v Gadovi peči 
in ga smatrajo vsi izvedenci za najboljše dolenjsko 
vino. Gadovec ima svojstvo, da omeči človeku srce in 
mu podari čudovito prijaznost in ljubeznivost. Umilil 
je tudi Petra, da je začel zaljubljeno gledati v Sido- 
nijo in jo objemati. Ko se je zakonske nežnosti neko- 
liko naveličal, jo je prosil, da bi mu povedala prav 
natanko, kako sta se seznanila in se zaverovala eden 
v drugega, preden sta se vzela. Sladko se smebljaje 
veli Sidonija: Ta neskončna sreča mi je prišla tako-le. 
Na Gorjancih je bil pri sv. Miklavžu shod. Midva sva 
se napotila tja, jaz na Gaberje, ti na Brhovo in tako 
se spotoma nisva mogla srečati. Bilo nama je tako 
namenjeno, da sva prišla oba isti trenutek do Krva- 

vega kamna. Takrat je začel iti dež. Midva stopiva 
pod košato bukev in se pogledava. Moje oči se pri- 
mejo tebe, tvoje mene. Pri cerkvi sem ti kupila potem 
poln robec odpustka, ti pa si me prijel za roko in me 
peljal k Vlahom, ki so pekli pri jezeru jagenjčke in 
točili vivodinca. Dal si mi tak režanj pečenke, da mi 
je kar roka omahovala. Hoja me je bila silno ustra- 
dala, da sem jedla kakor volk. Ti si bil tako usmiljen, 
da si plačal zame še štiri velike kose bravine in več 
majolik vina. S to dobroto si se mi tako prikupil, da 
sem dejala: Jaz hočem imeti Petra ali pa nobenega. 
Ti pa si rekel jokaje se od veselja: Naj me vzamejo 
vsi vragi, če ne boš moja. Mogoče, da te bom kdaj 
pošteno ozmerjal in morda tudi kaj obunkal, ali mi 
ne boš smela nič zameriti, ker te bom vedno rad imel 
in ti skrbel za jed in pijačo, da ne boš stradala niti 
ovsencga kruha, nili suhih drobnic niti zdrave gor- 
janske studenčine. Po tem sladkem pomenku naju je 
vino zmoglo in podrlo. Domov nisva šla prav lahko. 
Podgorci so naju morali dolgo vleči za roke, pehati 
in valiti po strmcih. navzdol, dokler sva se iztreznila. 
Dve ali tri leta po ti dogodbi sva naredila poroko in 
svaibo. Neizrečeno čudno in skoraj nemogoče se mi 
zdi, da bi se ti ne spominjal več tega srečnega shoda 
pri sv. Miklavžu in najinega spoznanja in zaročenja. 
Le nekoliko pomisli, pa vem, da mi boš polrdil, da 
se je vršila in dovršila ta reč popolnem tako, kakor 
.sem ti jo zdaj povedala. Peter se zamisli, skoči po- 
konci in veli: Da, ti govoriš resnico. Spomin se mi 
je oživil. Zdaj ti razložim lahko vse po vrsti, kako 
sem potoval k sv. Miklavžu, kaki so bili tisti Vlahi, ki 
so naju gostili, in kaj sva imela takrat na sebi. Jaz. 

sem bil v novih irhastih hlačah, ti pa v mezlanastem 
krilu, ki se je prelepo izpreminjalo: mislim, da je bilo 
zeleno ali pa rjavkasto. Kaj je govoril Peter Sidoniji 
dalje, nam ni znano; gotovo pa vemo, da se je bo- 
jeval zmagovito z iskrenim gadovcem. Zaničljivo je 
porinil na stran prazno majoliko in nače! trebušno 
banjko, v kateri se je nahajala ,sladka repica“. Srkal 
jo je vriskaje in prepevaje, ne sluteč, da se skriva v 
nji nevarni škrat, ki mu je nakani! ugrabiti grofovstvo 
in ž njim ves zemeljski raj, katerega je pričel komaj 
uživati. Ni mu še splavalo po grlu četrt banjke, kar 
mu se zmrače oči, glava obesi na prsi in truplo zdrkne 
s stola na tla, pogrnjena z debelo plahto, ki ga ob- 
varuje bolečega udarca. Do mraka je ležal mirno v 
obednici, potem pa ga je dal vrnivši se grof preobleči 
nazaj v njegove samodelne podgorske cape in.odnesti 
zopet na tisto mesto, kjer so ga pobrali prejšnji večer. 

Tam je smrčal vso noč, dokler ga ne prebude 
glasne psovke in kletve tlačanov, ki so šli ondod na 
delo. Že to jutro je prejel od njih marsikak krepak 
sunec odspredaj in zadaj v povračilo svoje zverske 
surovosti, s katero jih je mrcvaril pretekli dan. Zaman 
se jim je grozil z biči in vislicami. Kmetje so spo- 
znali brez težave slano grofovo šalo in neskončno 
smešnost in sramoto Kresetovega Petra. Ko je zapazil 
na sebi kmetiško obleko, je začel dvojiti tudi sam o 
svoji grajski oblasti in mogočnosti. Najprej se je: hotel 
ves zmešan napotiti v grad, itak se je premislil, ker 
ga je uverilo zabavljivo grohotanje zbirajoče se go- 
spode in nje družine, da ni več grof nego zopet tak 
bore-kmetič, kakršen je bil ves čas svojega življenja 
razen nekoliko zlatih uric, ki so mu tako hitro minile, 

Ljudje so bili nanj tako razkačeni, da se niso hoteli 
nikoli več ž njim sprijazniti in tudi Barba mu dolgo 
ni mogla oprostiti grofice Žganje in Zoretove Ančike. 
Slovenski podložniki so zdaj baje nehali jeziti se na 
nemške oblastnike, ker jih je poučila bridka izkušnja, 
da bi delali rojaki ž njimi še stokrat huje nego naj-. 
okrutnejši tujci. Pripovedko o Kresetovem Petru sem 
imenoval zanimljivo ali to se ve, da je ugajala samo 
ušesom, ki so se držala kvakarske gospode. Naši 
kmetje so sodili o nji drugače. Kadarkoli so jo slišali, 
so se jeli zaničljivo posmehovati in rogati. To bajko 
si je izmislil človek, ki se je s pametjo sprl in stepel 
ali je pa še nikoli srečal ni. Gospoda bi se radi ž 
njo oprali in olepotičili, češ, mi nismo taki, kakor 
vpijejo kmetje; živina so Slovenci, ne pa mi. Ali naj 
le poskusijo dati svojo moč našemu človeku, pa jim 
bo zagodel iako pesem, da jim bo prešla zavselej 
volja rabiti nas za vražje svoje predpustne burke. . Te 
govorice niso graščaki nikoli -izvedeli in, da jim jo je 
ludi kdo ovadil, ne bi jih bila nič brigala, ker je ne 
bi bili verjeli. Smatrali so svoje kmete za. surove div- 
jake, ki nimajo nobenega višjega čuta in hrepenenja 
in si žele na tem svetu samo ene sreče, da bi se prav. 
dositega napasli in obenem upijanili. Kakor vsi ple- 
menitaši je bil uverjen tudi Erger-Berger, da bi po- 
snema! Petra vsak Slovenec, kateregakoli bi doletela 
po kakem naključju grajska čast in oblast. Premišljeval 
je dostikrat, kako krasno zabavo bi napravil sebi in 
svojim gostom, ko bi ponovil duhovito šalo svojega 
prednika. Med njegovimi podložniki se je zval eden 
Pavel Krese. Kar je dela! Peter, pristovalo bi se pre- 
lepo. tudi Pavlu, kajti. sta ti dve imeni kristjanom skoraj 

nerazločni eno od druzega. Ta misel se je zapičila 
grofu tako čvrsto v glavo, da se ni dala več izruvati. 
Naložil je torej županu, naj izkuša Pavla tako napojiti, 
da bo obležal brez zavesti v obližju, odkoder bi ga 
mogli prenesli brez hrupa v njegov grad. Grajski slu- 
žabnik se je dosti trudil, ali sreča mu ni hotela poslu- 
žiti, da bi izvršil gospodovo zapoved. Pavel je bil 
čuden, svojeglav človek, ki ga ni znal vsak preslepiti 
in zasačiti. Bil je izpolnil že trideseto leto, vendar še 
ni mislil nič na ženitev. Tudi je povedal, zakaj ne. 
Dejal je: stare in grde ne maram, na mlade in lepe 
žene pa preži naš grof. Vem, da je njega že izdavna 
greh zapustil. Ali česar ne more storiti sam, dovoljuje 
in ponuja rad svojim mladim gostom. Pavel je sploh 
hudo zabavlja! gospodi. Za mlajših let je bil radi tega 
večkrat do krvi šiban in bičan. Pozneje se je naučil 
molčati; vsaj vpričo grajskih podrepnikov ni zinil 
nikoli ni besede proti grofu. Društva se ni branil, pil 
pa ni v njem nikoli toliko, da bi ga bilo vino zmešalo. . 
Kadar ga je kaka reč hudo ujezila, se je zaprl sam v 
svoj hramček in takrat se je gotovo vselej upijanil pa 
se zvalil na tla in spaval kdaj po dva dni brez dolgih 
presledkov. Župan ga je vabil zaman v grajsko zida- 
nico, Pavel je mahnil z roko, nekaj zagodrnjal in ko- 
rakal dalje; niti pomenkovati se ni hotel ž njim. Ko 
pove grofu, da ne more ničesar opraviti, ker se opija 
Krese samo v jezi in prezira grajsko gostoljubje, od- 
kraja gospod ni vedel, kako bi mu prišel do živega, 
itak se je sčasoma domislil. Zopet je poklical župana 
.in mu velel: Pavla bomo danes razsrdili, da bo pihal 
kakor gad. Letošnje gorščine še nismo pobrali pri 
njem. Pojdi ponjo v takšen čas, ko ga gotovo ne bo 

v hramu, n. pr. opoldne, kadar kmetje južinajo. Vrata 
bodo seveda zaklenjena. Ti rabi staro grajsko pravico 
pa jih razbij! Vzemi potem gorščine še kako vedro več 
nego je navada. Pavla bo ia sila in krivica brez dvojbe 
razpalila. Tolažbe si bo iskal v vinu in potem ga bomo | 
ponoči dvignili in prenesli s prašnih tal njegovega 
hrama v najlepšo izbo in na najmehkejšo posteljo, ki 
jo imam. Preizvrstno zamišljena zlobna nakana se po- 
sreči. Ob osmih zvečer je že smrčal Pavel na grajskih 
blazinah in pernicah. Erger-Berger skliče vse svoje 
uradnike in družino ter jim naznani svojo voljo tako-le: 
Jutri zjutraj se z gospo odpeljem. Že dolgo časa me 
vabi knez Pomarančar, da bi prišel k njemu in bil za 
botra njegovemu sinku, katerega mu je podaril Bog 
šele v pozni starosti, kakor mislimo po molitvi nekega 
svetega puščavnika. Zame bi bilo grdo, ko mu ne bi 
hotel izpolniti te častne in nujne želje, zato odidem. 
Za namesinika vam puščam Kresetovega Pavla. Kaj se 
smejete? Vaša dolžnost je, ga poslušati, kar vam 
ukažem. Gorje vam, ako mi ne bodete častili namest- 
nika. Dajte mu ključe vseh izb in shramb in tudi moj 
pečatnik. Karkoli bo ukrenil in: zapovedal, potrjam 
vpričo vas že zanaprej. Naložite iudi tlačanom in vsem 
kmetom, da ga morajo spoštovali na isti način, kakor 
mene, niti imenovati ga ne smejo nič drugače nego 
grofa. Sosebno pa naročam vam, kuharjem in kuha- 
ricam, kletarjem in kletaricam, da posirežete Pavlu, 
kar najbolje znate in morete. Pripravite in prinesite mu 
ročno vse, česarkoli bo zaželel. Ker boste ž njim brez 
dvojbe največ govorili in občevali, zapomnite si dobro 
vsako besedo, katero bo bleknil, vsako neumnost, ki 
mu bo prišla na misel, da mi boste povedali lahko 

vse natanko, kaj se bo godilo v gradu, ko ne bo 
mene doma. 

Po ten _opominu je šcl Erger-Berger spat, nje- 
govi uradniki in družina pa so ostali še dolgo skupaj 
in ugibali, kaj namerava grof s to burko in kake na- 
sledke bi utegnilo imeli prečudno namesiništvo Krese- 
tovega Pavla. Ker nihče ni pričakoval ničesar hudega, 
so se ločili prav dobre volje. Pred razhodom so smeje 
se čestitali eden drugemu, da dobe gospodarja, ki jih bo 
znal gotovo bolje kratkočasiti nego strogi general. Edini 
Valker je stal med tem pomenkom zamišljen na strani 
in molče škripal z zobmi. Ko so drugi odšli, je dejal 
prijatelju Lenkarju: Na svetu sem videl že videl veliko 
bedakov, ali njihov prvak se zove Erger-Berger. Iz te 
njegove glume se izleže lahko nevihta, ki nas bo ugo- 
nobila vse skupaj. Lenkar je tolažil Nemca: Ne boj se! 
Slovenski rod jaz poznam in vem, da je popolnem 
zamorjen in poživinjen. Tudi je zavladala v njem taka 
nćsloga, da nista nili dva kmeta istih misli, Pavel je 
butec, Ko bo izvedel, da je grof, hotel bo žreti in lo- 
kati kakor Peter v pripovedki. Pamet imajo ti ljudje v 
irebuliu, ne _ pa v glavi. Valkerja niti te besede niso 
povse pomirile. Nevoljno godrnjaje je dal prijatelju 
roko in se napotil v spalnico. Pavel Krese se je pre- 
budil to pot prav zgodaj, ko se je začelo komaj daniti. 
Stari fant je bil bistre glave in se je kmalu domislil, 
kje se nahaja in kdo ga je dal našemiti v gospoda. 
Zgrabila ga je strašna jeza. Dejal je: Lopov se ni za- 
dovoljil s tem, da mi je razbil nova vrata in me okradel, 


. za nameček me hoče tudi zasramovati in osmešiti. Ali 


dokazal mu bom, da nisem Petrove žlahte, čeprav sva 
oba Kreseta, Maščeval se bom tako korenito, da si 

bodo zapomnili gospoda imoje ime. Brzo je uvidel, da 
mora krepko brzdati svojo strast in se delati neum- 
nega, dokler si ne dobi pomočnikov. V spalnico je 
slišal razločno grofov glas, ki je opominjal gospo, naj 
se hitro pripravi, da se odpeljeta, preden se Pavel 
predrami. Čul je dobro tudi druge grajske ljudi, ki so 
se zabavljivo o njem razgovarjali. Videč, da mislijo 
igrati ž njim vso Petrovo komedijo, se je začel gro- 
hotati in se prav iz srca veseliti svojega novega do- 
stojanstva. Posteljo zapusti precej po grofovem odhodu. 
Sedeč na baržunastem stolu je premišljeval svoj namen 
in čakal služabnika, za katerega je zdaj vedel, da ga 
bo prišel oblačit. Ker se nihče ni prikazal, je jel po 
izbi ropotati. Sluga pogleda skozi vrata in vpraša: 
Milostivi gospod grof! če zapovedate, sem pripravljen, 
da Vam postrežem. Kakor nekdaj Peter rekel je tudi 
Pavel, naj ga svobodno obleče. Opravljen po najno- 
vejši gosposki šegi je korakal v obednico in ukazal, 
naj se mu prinese masten in obi! zajutrek in polna 
banjka vina. V besedah in v vsem vedenju je igral 
jako spretno Petrovo ulogo, kar pa ni bilo nič čudnega, 
kajti je znal bajko o njem že v otročjih Iletih skoraj 
bolje nego očenaš. Ko se vrne služabnik z jedjo in 
pijačo, vpraša ga Pavel, kje je gospodinja. Postrežnik: 
odgovori: Milostiva grofica so šele vstali, čez četrt ure 
gotovo pridejo. Krese se prime za glavo in veli: Pri- 
jatelj! Jaz sem od včerajšnje pijače tako omamljen, da 
sem pozabil celo ime svoje soproge. Kako ji besa že 
pravijo? Sluga ga pouči, da se zove Evzebija. Erger- 
Berger ni dal Pavlu nobene gospe, ali saj ni bilo treba. 
Omislila mu jo je grajska družina sama. Komaj je 
začel zalagati, privrši v obednico črno opravljena, jako 

obila ženska ter ga pozdravi preljubeznivo in mu veli: 
Preljubi moj grof! Tukaj so ključi vseh shramb in tudi 
tvoj pečatnik, vidna znamenja tvoje grajske oblasti. 
Prosim te, da mi poveš, kaj čem naložiti in ukazati 
tvojim podložnikom za današnji dan? Pavel ji odgo- 
vori zastavno: Zlata moja Ozebica! Dela bo danes to- 
liko, da ga ne bo Jahko zmoči. Reci vsem uradnikom, 
naj ostanejo dopoldne doma, da mi bodo zgotovili 
neka preimenitna pisma. Hlapci in lovci naj prineso 
vse svoje orožje semkaj, da je bom razgledal, če je 
čisto in nepohabljeno. Vrtoglavim kmetom se ne sme 
nikoli nič verjeti. Nas gospodo črte, da bi nas poda- 
vili precej to uro, ko bi jim se dali. Paziti in stražiti 
nam je noč in dan, da se ne prigodi kaka nesreča. 
Soscbno pa moramo skrbeti za dobro orožje in da 
nam je vedno nabilo in nabrušeno. Poroči mojo za- 
poved tudi vsem mladim tlačanom bližnjih vasi, da 
jim je priti kar precej v grad, da jih bom opomnil z 
ostro besedo njihovih dolžnosti, katere izpolnujejo 
tako zanikarno in brezdušno. Kadar boš to odpravila, 
teci. brez oklevanja v kuhinjo in pristavi največje lonce, 
v katerih naj se skuhajo zame vse dobrote, ki hrepene 
po njih grofovski želodci. Tudi vina zahtevam mnogo, 
in to seveda najboljšega. Naj se ga pritrese gori ne- 
koliko sodcev: steklenice in majolike so za otroke in 
babe, ne pa za oblastnike in grofe. — To rekši mahne 
Pavel Evzebij z roko in to je pomenilo, naj odide in 
zvrši, kar je ukazal. Ona je razumela znak in globoko 
se priklonivši odletela k uradnikom in družini ter jim 
oznanila Kresetovo voljo in trdno njegovo vero, da ga 
je prestvarila pretekla noč v resničnega graščaka in 
grofa. To poročilo je vzbudilo občo veselost in upanje, 

da bo prineslo njegovo namesiništvo še obilo preza- 
nimljivih novic in smeha. Sum in strah mineta celo 
lisjaka Valkerja. Zadovoljno se zareži in reče Lenkarju: 
Zdaj verjamem, da so tvoji rojaki res voli, ustvarjeni 
za bič in jarem. Če jih privežeš k polnim jaslim, 
mislijo, da so v nebesih. Ha, ha, ha! Prijatelj mu se 
sladko nasmeje in veli: Bratec! Ali ti nisem tega 
zmerom pravil? Vidiš, ravno zato pa se tudi ne mo- 
rejo in ne smejo smiliti omikanemu človeku. Hi! hi! 
hi! — Tlačanom so bili povedali uradniki, da se je 
grof nekam odpeljal, in kaj jim je naložil; ali kdo mu 
je namestnik niso nič vedeli, dokler niso prišli po nje- 
govem povelju v grad. Vsi so pričakovali, da jih bo 
osorno ozmerjal in morebiti tudi kaznoval. Vsak si 
more misliti, kako neskončno so se začudili, ko so za- 
gledali v velikaški obleki in časti svojega znanca in 
prijatelja Pavla. On jih prisrčno pozdravi in jim veli s 
povzdignjenim glasom: Po čemer so goreče hrepeneli 
in za kar so se srdito ali zaman bojevali naši predniki, 
dosežemo lahko brez punta in sile, brez kaplje krvi. 
Erger-Berger mi je dal vso svojo oblast in uradniki 
njegovi so mi razodeli, da je potrdil vpričo njih in 
družine vse, karkoli bom ukrenil, zapovedal in storil. 
Ali sama moja beseda ne zadosluje; jaz polrebujem 
vaše pomoči in podpore. Ako me boste holeli poslu- 
šati, postanete še. danes svobodni gospodarji svojih 
kmetij in svojega dela in odslej boste imeli nad sabo 
samo tista dva poglavarja, katerih se ni kmet nikoli 
branil — Boga in cesarja. Tlačani, čuteč, kaj name- 
rava Krese, so se zasmejali in dejali, da ga bodo po- 
slušali temrajši, ker se ujema ta pokorščina tudi z 
- grofovo zapovedjo. Pavel pokaže prijateljem grajsko 

orožje in jim reče, naj si izbere vsak, kar mu se zdi 
najnarednejše. Strelci naj si vzamejo samostrele in 
samokrese, drugi iantje in možje pa kopja, sulice, 
sablje in meče. Ko so se vsi oborožili, pošlje stražo 
pred velika vrata in na razna druga mesta, ki so mu 
se videla kaj nevarna:; Gradu ni smel zapustiti noben 
uradnik, nobeno družinče, prestopnika te zabrane za- 
dela bi smrtna kazen. Krvnika Valkerja in :Judeža 
Lenkarja je dal Pavel ukleniti. Teh dveh se je bilo 
najbolj bati, da bi utegnila pobegniti in poklicati na 
pomoč sosedne graščake in divje Vlahe. 

Zdaj se je moglo začeti pravo deld. Krese zapove 
grajskemu tajniku sestaviti tri pisma. Na prvem naj 
napiše razločno, da mu je izročit grof Erger- Berger 
vso svojo grajsko moč in: pravico in potrdil pred 
svojim odhodom vse njegove naredbe in ukrepe. Ko 
je bilo pisanje dogotovljeno, so'se podpisali uradniki 
za priče in družina so se podkrižali. V drugem pismu 
je oprostil groiov pooblaščenec Pavel Krese za večne 
čase vse grajske kmete tlake, desetine, gorščine in 
vseh drugih davkov, bremen in dolžnosti. V tretjem 
je razdelil grajsko polje in vinograde na enake dele 
med siromake, ki niso imeli dozdaj svoje kmelije, 
grajske gozde in travnike, ribnike in potoke pa je po- 
daril občinam in vasem na skupno rabo in uživanje. 
Tudi pod ti dve listini so se podpisali uradniki in 
podkrižali družina in kmetje. Naposled je pritisni! 
Pavel na vsa tri pisma grofovski pečat. Ko je bil ta 
giavni posel dovršen, so šli nemški gospodje in dru» 
žina svobodno, kamor so hoteli, razen Valkerja in 
Lenkarja. Oba sta se brez konca in kraja veselila, da 
je prešla nevihta brez hujših nasledkov. Pavel se je 

jezil mnogo bolj na grofa nego na njegove služabnike, 
velikega svojega dejanja ni hotel oskruniti z nepo- 
trebno in brezkoristno osveto. Sklical je zdaj kmete, 
ki so mu pomagali, pa tudi tiste, ki so bili ostali 
doslej doma ter jim dovolil, da si vzame vsak iz 
grada; karkoli mu ljubi in rabi: brašno, pohištvo, 
opravo, orodje ali kar hoče, razen konj in treh 
skrinjic za železnimi vrati, katere pridrži zase. Trajalo 
je več ur, dokler je bilo grajsko blago razgrabljeno in 
odneseno. Potem povabi grotov namestnik vse bivše 
tlačane na veselo in mastno južino in jim reče smeje. 
se, da si jo bodo morali sami pripraviti. Odprl je vse 
hleve in svinjake, vse ovčarnice in kurnike in dal za- 
poditi živali na prostrano senožet, da se ž njo pogoste. 
Kmalu so se pekli na sto ražnjih grajski voli in 
teleta, prasci in jagenjčki, kapuni in purani. Takisto 
je dal privaliti na travnik iz vseh grajskih kleti in 
zidanic dolgo vrsto sodov in sodcev, polnih najslajše 
domače in tuje starine in novine. Mnoštvo jedi in 
pijače je bilo res velikansko ali trebalo je pa tudi 
napasti več tisoč ljudi in to Podgorcev, ki so obdar- 
jeni s tako prostornim želodcem, da poje in popije 
eden za deset Poljancev in  Ribničanov. Hvaležni 
kmetje so obsipali Kreseta z zdravicami, poljubi in 
objemi, on pa se je držal resno in skoraj žalostno. 
Ko so ga vprašali, kaj ga teži, dejal je: Bratje, jaz 
se moram še nocoj od vas ločiti in oditi v daljni 
svet. Gospoda mi ne bodo nikoli pozabili in oprostili 
vaše svobode in mojega maščevanja. Da ostanem 
tukaj, ugonobili bi me brez dvojbe očitno ali skrivaj, 
posilno ali z zvijačo. Denarja imam zdaj, hvala Bogu, 
dovolj zase in za vsakega prijatelja, ki pojde z menoj. 


177. 1 


Kdor me bo spremil in delil mojo usodo, bom skrbel 
po bratovsko zanj in za njegovo rodovino do smrti. 
Poiskali si bodemo zavetja, kjer nas ne bo dosegla 
sovražna roka. .Pred odhodom pa moram pokončati 
spomin naše dolge, dolge sužnosti in sramote, ta 
visoki strašni grad, ki nam je iztlačil toliko grenkih 
solz, vročih zdihljajev, krvavih žuljev in pregrešnih 
kletev, ki je zakrivil toliko naših nesreč, bed, ran, 
in prezgodnjih pogrebov. To rekši pograbi ogorek in 
prosi tovariše, da bi mu pomogli zadnjikrat. Užgali 
so grad v isti čas odznotraj in zunaj, zgoraj in 
spodaj. Od vseh strani pa se je jel valiti gost, črn 
dim, ki je zagrnil kmalu nadstropja in streho, grajsko 
zgradbo in prizidana poslopja ter se razprostiral in 
ulegal daleč tja po ravni okolici in tja čez Gorjance. 
Skozi dim pa so švigale in sikale orjaške ognjene 
kače, rdeče, rumene, višnjevkaste in zelenkaste in 
dvigujoč se do oblakov oznanjevale Slovencem in 
Hrvatom prvi srečni porod narodne pravice in svobode. 
Bila je že pozna ura, ko se je poslovi! Pavel z joka- 
jočimi svojimi prijatelji. Pet korenjaških vrstnikov se 
mu je bilo ponudilo za potne tovariše. Dobro oskrbljen 
za vsako potrebo je zajahal ž njimi grajske konje in 
oddirjal proti Krškemu brodu. Čez nekaj mesecev 
je prišel od njega v Podgorje list, da je dospel z 
družbo brez nezgode v Benetke in se tam nastanil. 
Dolenjski rojaki ga niso videli nikoli več ali noben 
dan niso pozabili moliti za njegovo zdravje in srečo 
in še njihovi vnuki so častili in blagoslavljali njegov 
spomin. 

Nikjer se ne bere, kaj je grof Erger-Berger pri 
knezu Pomarančarju jedel in pil, izvedel in učakal. 

Ali jako verjetno se mi zdi, da se mu je godilo pri 
njem prav dobro. V starih časih so se znali gospoda 
preizvrstno kratkočasiti, izvirati in ščepirati o irudih 
in troških zatiranega slovenskega naroda. Pri gosto- 
ljubnem gospodarju jim je minil dan, kakor bi irenil, 
preden se je končal še obed, se je začela večerja, 
Pri bogatem knezu ni trpel grof ne glada ne žeje. 
Tudi strašni požar, ki se je prikazal zvečer v daljavi, 
mu ni mogel skaliti dušnega miru in srčne veselosli, 
ker je vedel, da pazi na njegov dom celo krdelo 
 zvestih uradnikov in služabnikov, ki bi odvrnili vsako 
nevarnost precej v začeiku, ko bi se komaj prikazala. 
Brez skrbi in strahu je šel spat in brez hude slutnje 
je rekel svojemu prijatelju drugi dan po obilnem za- 
jutrku: Z Bogom! Spotoma je izvedel od popotnikov 
grozno nesrečo in takrat sta mu otrpnila duh in jezik. 
Moiče se je pripeljal do tožnega pogorišča. Tam je 
dal voz ustaviti in uprl srpo svoje oči v grde razva-« 
line, iz katerih je sukljal na mnogih mestih še dim in 
ogenj. Ker se dolgo ni nič ganil in-.črhnil ni besedice, 
. ga je gospa pogledala in obledela. Erger-Berger 
je bil mrtev. Notburga mu je dala položiti truplo v 
rodbinsko grobnico in vrezati v kararski marmor napis: 
Tukaj počiva v naročaju večne slave dika in ponos 
kvakarskega plemstva, nepremagani junak, grof Ana- 
stasius Eberhart Ferhtegot Erger- Berger. Vsak trenutek 
njegovega dragocenega življenja je bil posvečen bla- 
ginji in napredku domovine in človeštva. Njegova 
obupujoča vdova se utaplja v vroči reki bridkih solza, 
ki jo zalivajo noč in dan. 

Iz tega napisa bi se lahko povzelo, da je grofica 
Notburga utonila naposled v solzah, kar se pa nikakor 

ni zgodilo. Priplavala je iž njih srečno na suho in 
živela še več let, ali to se ve, da dosti manj udobno 
in zadovoljno nego prejšnje čase. Brez uspeha je to- 
žila svoje nekdanje kmete cesarski gosposki. Hotela 
jih je vreči nazaj pod svojo oblast in prisiliti, da bi 
ji sezidali popaljeni grad iznova in povrnili vso stor- 
jeno škodo do krajcarja. Oni pa so pokazali tri Pav- 
lova pisma, katerim nobeno sodišče ni mogla utajiti 
ali izpodbiti pristnosti in veljave. Svoboda se jim je 
torej potrdila; radi nje so jim dali hrvaški sosedje 
pridevek ,kmetiški baroni“. Notburgi ni ostalo: nič 
drugega imetka, nego oprava in dragotine, v katerih 
je šla s soprogom k Pomarančarju, zlata turška kola 
in zvesti čuvar njenega poštenja, junaški Žandelj. Pod- 
gorska pravljica veli, da je zamenila voz za grad, ki 
stoji na precej visokem sirmem hribu nad Savo. Ta 
grad je imenovala Bogenšperg, (po naše bi se reklo 
Kolovni Vrh), zato ker ga je dobila v zameno za turška 
kola. Gospoda so se silno smejali temu imenu, češ, 
kakov Kolovni Vrh je ta Bogenšperk, do katerega ne 
more priti noben voz radi strašne strmine. Učenjakom 
je hodila morda na misel tudi modrost rimskega jeziko- 
slovca, ki je tolmači!l canis a non canendo, lucus a non 
lucendo. To zabavljanje je grofico hudo ujezilo, pa je 
udarila z nogo ob tla in se zaklela, da se bo vozila 
v svoj grad, preden preteče en mesec. Zbrala je svoje 
tlačane in jim zapovedala, da morajo narediti precej 
čez ves hrib gladko in široko cesto. Na vsakih deset 
korakov je postavila biriča z bičem, na vsakih sto pa 
vislice. Ta strašila so delo tako pospešila, da se je 
cesta v štirinajstih dneh dogotovila. Po bliskovo sta 
dirjala po nji grofica in Žandelj od Litije do Bogen- 

šperka. Tam so jima konji popadali in crknili. Not- 
burga je dala precej napreči druge, pa hajdi! po oni 
strani gore navzdol! proti ljubljanski cesti. Na strmem 
klancu zadene voz ob skalo, odskoči kvišku in se po- 
stavi navpik. Notburga in Žandelj odletita iž njega in 
se trčita z glavama s tako neznansko silo, da sta padla 
oba mrtva na tla. Na tem kraju je že marsikaterega 
popotnika strašilo. Opolnoči sta se dvignili iz zemlje 
kakor dve megleni podobi, prhali objemaje se četit 
ure semtertja po zraku, potem se zrušili in pogreznili 
zopet v zemljo. Videl ju je tudi nedolžen otrok, ki se 
je peljal tod z očetom. O teni. pogledu je naredil križ 
in dejal: Bog daj pokoj vajini duši! — 

Odtakrat je ta polnočna prikazen izginila za 
vselej. 


M 

22. Pod hruško. 


Občina Šmihelska leži med Krko in Gorjanci. Kdor 
pozna pota in steze, ima v njej najkrasnejših šetališč 
na izber. Jaz sem hodil najrajši na prijazni hribček 
sv, Roka, potem pa dalje po gladki poganški cesti 
proti Ruperč-Vrhu. Nazaj grede sem zapusti! cesto, ki 
drži v Uršina Sela, pri mostku, se obrnil na levo v 
hladno hosto in šel v Šmihel po bližnjici. Streljaj pred 
vasjo sem obstal na višavi, s katere je lep razgled na 
Novo Mesto in okolico, in legel pod košato hruško, 
ki stoji zunaj gozda na samem. Hruška je drobnica 
in tedaj skoro brez vrednosti za gospodarja. Meni se 
je ne vem zakaj priljubila. Pod njo sem počival na- 
vadno pol ure, prebiraje kak časnik ali puhaje smodko. 
Sprehod je trajal domalega dve uri. O poletni so- 
parici takov pot spoti in utrudi človeka, tudi če koraka 
polagoma in izvečine v senci. Počitka sem bil torej 
potreben. Motil me ni pod hruško nihče. Po stezi, 
ki se vijć poleg nje navzdol, hodijo ob nedeljah daljni 
župljani v cerkev. Druge dni se vidi na njej malokdaj 
kak popotnik, to se ve, razen pastirjev in druge take 
drobnjave, ki rabi ta grič prav pridno za svoje igre in 
burke, love in boje. Ali šmihelskim otrokom moram 

dati zase izpričevalo da niso nič poredni. Pod hruško 
sem ležal gotovo stokrat in nikdar mi niso prišli za- 
bavljat in nagajat. Tega drevesa se bom z veseljem 
spominjal, dokler bom živ, ne le zaradi sladkega po- 
koja, ki sem ga užival v tem hladu, ampak še veliko 
bolj zaradi sreče, da sem se seznanil in sprijaznil pod 
njim s Kolenčevo Jero. Bilo je binkoštni ponedeljek 
popoldne. Še preden sem dospel do drobnice, sem za- 
pazil bezljajočo kravo in staro, grbasto ženico, ki jo je 
lovila po rebrih in jarkih. Čuha se ji umika jako 
spretno. Starka se mi je smilila; skočil sem ji na 
pomoč. V nekoliko trenutkih sva kravo ugnala in 
ujela. Žena se zasmeje zadovoljno: Zdaj je pa dobro. 
Moja Čada ima trmo, da se hoče kdaj naskakati. Ko 
jo ujamem, se mi ne trga nič več iz rok, ker je tudi 
že precej v letih z mano vred. Kake pol ure dirja čez 
polje, ko jo dojdem, spametuje se precej in najmanj 
štirinajst dni potem miruje. Revo zapuščajo pač moči 
kakor tudi mene. 

To pastirico sem poznal po obrazu že dalj časa, 
ali govorila nisva prej še nikoli. Dolenjec ljubi kratko 
mašo, kratko pridigo, kratko molitev in tudi kratek 
križ. Malokoga sem videl, da bi se bil prav prekrižal. 
Kar je bolj zastavnih in modrih, narede na čelu majhen 
križec, povrtajo s palcem nekoliko po ustih in -:poteg- 
nejo potem z roko naravnost doli čez prsi. Drugi pa 
vrtajo že na čelu, od ust do žličice pa zarišejo dolgo 
črto, kakor bi hoteli zapisati po sebi veliki latinski I. 
Dosti je tudi takih, ki se zadovoljijo s potezo od čela 
do desne rame, ne davši ji nobene pike. Nekaterim 
nadomešča križ grški e ali pa $ ali kaka druga taka 
kljuka in kraža. Enkrat sem nalašč štel in naštel 78 

molilcev, ki so se prekrižali na različen način, ali vsi 
napačno. Za njimi se je primajala počasno majhna, 
sključena babnica, pomočila prste globoko v kropilnik 
in si pritisnila na čelo, usta in prsi tri prav razločne, 
krepke, še skoraj prevelike križe. Ker se nisem na- 
meril prej na tako pravilno pobožnost na Dolenjskem 
skoro nikoli, sem pogledal radoveden ženo v obraz in 
si ga zapomnil. Nje podoba je bila za vse drugo 
precej odurna, ali izpod gostih obrvi so ji sijale tako 
lepe, pametne in priljudne oči, da se je morala člo- 
veku v prvem pogledu prikupiti in primiliti. Nekaj 
dni pozneje sem stal na mestnem trgu in se pomen- 
koval z bivšim prvakom narodne stranke, katero je 
znal tako izvrstno slepiti, da mu je dolgo vse verjela 
in šla za njim kakor ovce za zvonečim ovnom. Mimo 
naju prižene kravo žena, ki se je prekrižala v cerkvi 
brez napake. Prvaka vprašam, če ve, kdo je» On se 
zasmeje zaničljivo: Kaj pa Vas ta krevlja zanima? 
Ona služi pri moji sestrični za pastirico. Ime ji je 
= Kolenčeva Jera. Ta baba je klepetulja prve vrste. Če 
jo hočete poslušati, Vam bo natrobila toliko, da Vas 
bodo štirinajst dni bolela ušesa. Pravljic, basni in 
starih čenč zna brez števila in preprosta avša bi pri- 
segla, da so resnične kakor sveto pismo. — Ker sem 
vedel, da bahač rad laže in obrekuje, sem preziral nje- 
govo zabavljanje in se veselil, da sem zasledil v 
Novem Mestu človeka, kateremu so znani dragoceni 
zakladi narodne poezije. Namenil sem se trdno, da 
moram zgovorno pripovedovalko ogovoriti pri prvi 
priliki in si pridobiti njeno zaupanje. Ta zaželjena 
prilika mi je došla pod šmihelsko drobnico: starka, 
ki je tekla za bezljajočo kravo, je bila Kolenčeva Jera. 

Ulovivši Čado, je stopila k meni v senco in se zasme- 
jala s tenkim, otročjim glaskom: .Mi ljudje imamo z 
živino toliko trpljenja in dosade! Da pase Kristus, pa 
bi si znal pomagati. Odtrgal bi kravi lačni gobec, pa 
ga odnesel na pašo. Sitega bi ji pripel nazaj na grlo 
in tako ne bi bilo ž njo nič sitnosti. Hi, hi, hi! — 
To čudno govorjenje me je osupnilo in ustrašilo, obšla 
me je misel, da se revici blede. Dejal sem ji: Kaj pa 
ste mi mislili povedati, jaz Vas ne razumem. Ona veli: 
To sem rekla zato, ker sem se domislila, kako sta 
Kristus in sv. Peter po svetu hodila. Ko sta prišla do 
kovača in ga prosila kruha, je zarežal nanju hudobno: 
Če hočeta moj kruh jesti, morata si ga zaslužiti. Po- 
magajta mi podkovati konja. Kristus odgovori: Naj 
bo! Izdere konju eno nogo za drugo in jih podkuje. 
Vsako nogo pritrdi in prilepi nazaj k životu, konj je 
bil zdrav in brez rane kakor prej. Ko sta popotnika 
pojedla zasluženi kruh, sta se lepo poslovila in odšla 
dalje. Gledaje za njima, se kovač smeje: Ta potepuh 
me je naučil umetnosti, ki mi bo dobro zalegla; ko- 
likokrat me je brcnil in ohromil že konj, odslej se jih 
ne bom trebal nič bati. Precej odtrga svojemu belcu 
nogo, da bi jo podkoval, ali o joj, iz grde rane se je 
pocedila kar curkoma kri, ubogi konj se je zgrudil in 
premetaval v strašnih bolečinah. Kristus veli Petru: 
Vrniva se, da se ne pripeti kovaču kaka nesreča. Prišla 
sta še o pravem času do njega. Kristus pritrdi crka- 
jočemu konju nogo nazaj k životu, belec skoči pokonci 
in veselo zarezgeta, ker je bil zopet zdrav. 

Končavši bajko, Jera umolkne; jaz jo vprašam, 
čeprav sem vedel, pri kom služi, čigava je krava? 
Ona se šaljivo namuzne in veli: O, saj mi še ne sili 

voda v grlo, da bi Vam morala resnico povedati. Jaz 
se iznova začudim in jo prosim, naj mi razjasni bolj 
natanko svoje skrivnostne besede. Jera odgovori: E, 
to je, vidite, tako. Jaz tukaj ne pravim rada ljudem, 
 čigava sem, ker bi utegnila potem moja gospodinja 
izvedeti, kam sva zašli s Čuho. Babina je dobra, ali 
čemerna in precej sitna. Ko bi ji kdo povedal, da mi 
je utekla krava cele pol ure daleč, vpila in jezila bi 
se name cele tri dni, češ, kaj ne pazim bolje na žival. 
Rekla sem pa zato, da mi voda še ne gre v usta, ker 
sem se spomnila neke druge prigodbe, ki se je vršila 
takrat, ko sta Kristus in sv. Peter hodila po svetu. V 
puščavi sta naletela na ovco. Ker sta bila lačna, je uka- 
zal Kristus Petru, naj jo ujame in speče. Peter ga po- 
sluša. Ko je bila ovca nekoliko pečena, ga je prema- 
gala lakota, da je hlastno pojedel srce. Mislil je, da ga 
učenik ne bo pogrešil. Kristus pogleda pečeno ovco 
in vpraša: Kje je pa srce? Peter odgovori: Ne vem. 
Kristus mu veli prijazno smehljaje se: Kaj, ko bi ga 
bil ti pojedel? Peter od strahu in sramu ni mogel 
povedati resnice, klel in rotil se je, da on srca ni po- 
jedel. Sita zahvalita popotnika Boga in korakata dalje. 
Prišla sta do globoke vode. Kristus stopi nanjo in gre 
po nji na drugi breg, ne omočivši si nog, kakor po 
trdi, gladki cesti. Peter je šel urno za njim. Od konca 
ga je voda držala, potem pa se je začel vdirati in po- 
grezovati: že mu je silila voda v grlo. Obupno 
prosi Kristusa pomoči. Kristus mu veli: Najprej mi 
moraš povedati, kdo je srce pojedel. Peter zaječi: Ta 
grešnik sem bil jaz, oprosti mi! Kristus mu poda 
roko in ga potegne k sebi na breg. Ali zdaj mi hodi 
na misel še ena pripovedka, v kateri krivca niti voda 

ni mogla prisiliti, da bi povedal resnico. Ker se moja 
Čuha zdaj mirno pase in vidim, da Vas moje blebe- 
tanje ne žali in ne dolgočasi, Vam moram razložiti 
tudi to burko, dasi nekateri ljudje mislijo, da ni vse 
res. Meni je to malo mari. Take reči prodajam v 
isto ceno, kakor sem jih kupila. Če so semtertja kaj 
črvive, naj se otrebijo. Kar ni za nič, naj se zavrže; 
dobro blago pa naj se shrani in porabi. Tamkaj pod 
goro za mihovskim gradom je pase! pastir Tinček 
drobnico. Bil je menda že dobro odrasel, ker otrokom 
še ne rojijo po glavi taki obadi, kakršni so njemu. 
Tinček je ugledal na paši gizdavo grajsko gospodično 
in se vanjo, kakor pravimo, zatelebal. Stopil je k nji 
in ji rekel: Gospodična, jaz vas ljubim. Prosim vas, 
vzemite me za najzadnjega svojega služabnika, da vas 
bom smel vsak dan videti in častiti. Gospodična mu 
odgovori porogljivo: Dokaži, da me ljubiš. Lezi v 
tole lužo, da si ne bom oblatila svojih novih čeveljčkov. 
Pokoren tej zapovedi, leže Tinček v mlako. Gospo- 
dična stopi nanj in pride s čistimi čeveljčki na ono 
stran luže. Zdaj se obrne in zakrohota: Poberi se, 
podgorski butelj, jaz te ne maram. Fant se bridko 
zajoka in odide v hosto, da bi se obesil. Ko si je 
iskal pripravne veje, se mu prikaže star romar, črno- 
šolec in ga vpraša, kaj namerava. Pastir mu pove vse 
natanko, kaj in zakaj. Črnošolec se pa zasmeje: Ali 
ne veš, kaj pravi naš pregovor: Bolje je obupati, nego 
v vodo skočiti. Obesiš se lahko, če te bo volja, tudi 
pozneje. Za zdaj pa mislim, da bo bolj. pametno, ako 
se mi pridružiš in si greš iskat z mano denarcev, s 
katerimi se dobi in premaga vse, najprej pa žensko 
srce. Berača se brani vsako dekle, tudi kmetica, nikar 

gospodična. Če nama sreča posluži in najdeva kak 
zaklad, si boš dobil lahko ljubic, kolikor in kakršnih 
boš zaželel. Videl boš, da se ti bo prišla ta mogočna 
Mihovljanka, ki te zdaj prezira, kar sama ponujat. 
Tinček se zamisli, spametuje in veli starcu: Ti si 
moder mož, vzemi me s seboj. 

Odšla sta po svetu. Še na misel jima ni prišlo, 
da se je treba oglasiti pri gospodi in jo prositi dovoljenja 
in popoinega lista s cesarskim orlom. Hodila sta brez 
pravice iz kraja v kraj, iz dežele v deželo. Nočevala 
sta tam, kjer ju je dohitel mrak, izvečine na planem. 
Črnošolec je. izvlekel vsak večer iz torbe dolgo, belo 
štruco in jo položi! medse in med Podgorca. Zjutraj 
sta štruco po bratovsko razdelila in pojedla. Druge hrane 
nista imela, živela sta ob sami štruci dosti revno ali 
za silo sta zdelovala. Neko jutro se starec dolgo ni 
zbudil. Tinček, ki je bil lačen, poje najprej eno, 
potem tudi drugo polovico štruce. Ko se črnošolec pre- 
drami, vpraša pastirja, kdo je pojedel štruco. Tinček se 
zaklinja: Jaz ne, moral je priti, ko sva spala, kak tat, 
ki naju je okradel. Črnošolec veli: Blagor ti, da je nisi 
pojedel, pojdiva dalje! Prišla sta do velike vode, ki ni 
imela _ne mostu ne brvi. Začela sta reko bresti. Črno-. 
šolec je šel dalje in prikorakal srečno na drugi breg. 
Podgorec pa se jel potapljati, voda mu je šla v usta, 
nos in ušesa. Z milim glasom prosi starca, naj mu 
pomore. Starec ga vpraša: Povej po pravici, kdo je 
pojedel štruco?» Podgorec se je sramoval povedati res- 
nico in je dejal: Ne vem. Sam Bog mi je za pričo, da 
je jaz nisem. Črnošolec se zasmeje: Blagor ti, da je 
nisi. To rekši ga prime za roko in izvleče na suho. 
Popotovala sta dalje in prenočila v samotni koči. Po 

noči se koča vname. Starec skoči iz ognja in pokliče 
Podgorca. Fant se prebudi. Plamen je švigal okoli in 
okoli njega, že je začel goreti. Črnošolec ga vpraša, če 
ni on pojedel štruce. Podgorec veli: sam Bog ve, da 
je nisem. Starec pravi: Blagor ti, da je nisi. Obenem 
mahne s plaščem in pogasi ogenj. Brez spečenine sta 
korakala dalje in prišla v iemen gozd. Zaskoči ju silno 
krdelo razbojnikov. Sedem njih obstopi Podgorca. Že 
so zavihtili bridke meče, da bi ga posekali in razme- 
sarili na drobne kosce. Črnošolec ga vpraša: Ali si se 
že domislil, kdo je pojede! štruco? Pastir se zaroti: 
Vsevedoči Bog mi je za pričo, da je jaz nisem. Starec 
se zasmeje: Blagor ti, da je nisi. Obenem mahne 
z rokama na desno in levo in razbojniki popadajo na 
zemljo, kakor bi treščilo vanje. Brez udarca, rane in 
bolečine sta popotovala dalje veliko tednov, mesecev in 
let, dokler sta dospela v deveto deželo. Tam se je 
bila pripetila velika nesreča. Zbolela je kralju najljubša 
hči. Ležala je brez zavesti, ni se znalo, ali je živa ali 
mrtva. Kralj obljubi tistemu, ki bi jo ozdravil, poln 
parizar zlatov. Iz vseh krajev sveta so se zbirali sloveči 
zdravniki, ali kraljične niso mogli ne ozdraviti ne oživiti. 
Služabniki sporoče kralju, da je prišel v dežela star 
romar, ki obeta, da bo kraljični gotovo pomogel, ako 
ji je bolno samo truplo, srce pa zdravo. Kralj pošlje 
precej po črnošolca. Starec pogleda bolnico in veli: 
Ne bojte se, kraljična bo ozdravela, ker ima bolezen 
v truplu, ne pa v srcu. Vzel je iz žepa oster nož in je 
ž njim bolnico razparal in razudil. Pobral je iž nje drob 
in možgane ter jih očedil, opral in očistil vsake napake 
in oskrumbe. Isto tako je nalil v kosti novega mozga, 
v žile dobre, sveže, nepokvarjene krvi. Ko je vse delo 


dogotovil, je sestavil in zložil život nazaj poleg pravil 
čudovite umetnosti, katere so ga bili naučili v črni 
šoli. Kakor bi trenil, je oživela kraljična in skočila iz 
postelje zdrava in vesela. Kralj je dal starcu drage 
volje parizar zlatov, ali ga je prosil, da bi počakal pri 
njem še nekoliko dni, ker se bolezen, ki hitro mine, 
rada povrne. Kraljična se je šla sprehajat daleč -stran 
od očetovega grada na zelene travnike. Tam je zagle- 
dala prelepega čednika in se vanj zaverovala. Obšle so 
jo neskončne bolečine. Domov ni mogla iti sama, morali 
so jo nositi. Položili so jo v posteljo bolno za smrt. 
Kralj pokliče črnošolca, da bi jo ozdravil. Starec zmaje 
z glavo in veli: Truplo kraljičino je zdravo, bolezen 
ima v srcu. Takih ran jaz ne znam celiti, ali z mano 
hodi tovariš, ki jim je kos. Brž pošlje kralj po Podgorca 
in mu obljubi parizar zlatov, ako mu otme preljubo 
hčer. Tinček veli: Pomoč je lahka. Naj pride h kraljični 
čednik, ki ga je videla na paši in ostane pri nji, da 
se bo ž njim igrala. Da pa ne bodo ljudje kaj godr- 
njali ali se pohujševali, naj jo poroči ž njim še danes 
grajski duhoven. Kralj je storil, kar mu je Podgorec 
svetoval, in kraljična je okrevala še tisti dan in je bila 
zdrava in srečna do smrti. Kralj je dal Tinčku parizar 
zlatov. Črnošolec je vse denarje, njegove in svoje raz- 
delil na tri kupe. Podgorec se začudi: Čemu to, ko 
sva samo dva. Narediva po bratovsko: pol meni, pol 
tebi. Starec mu odgovori: Ne. Jaz ne potrebujem toliko, 
kakor ti, ki si še mlad. Zame je dosti en kup. Drugi 
kup bodi tvoj, tretji pa tistega, ki je pojedel štruco. 
Tinček zavrisne: Jaz sem jo, saj te pamet uči, da je 
ni mogel nihče drug. Črnošolec veli dobrovoljno: Blagor 
ti, da si jo. Za plačilo, da govoriš resnico, imaš tukaj 


ne le polovico, ampak dve tretjini najinega bogastva. 
To rekši mu seže v roko in se ž njim poslovi. Šel je, 
Bog zna, kam; na tem svetu se nista več videla. Žviž- 
gaje in prepevaje se je napotil Tinček nazaj proti domu 
v senično svoje Podgorje. Mihovska gospodična je izve- 
dela za njegovo srečo in mu šla naproti. Že naprej se 
je veselila, da se bo vozila ž njim v najlepših kočijah 
s štirimi konji in uživala vse pozemeljske dobrote. Z 
najslajšim smehljanjem je stopila predenj in dejala: 
Krasni mladenič, jaz te ljubim. Prosim te, vzemi me 
za svojo ženo, da te bom noč in dan gledala in častila. 
Tinček se je nanjo komaj ozrl in zagrohotal zaničljivo: 
Dokaži, da me ljubiš. Lezi v tole mlako, da si ne bom 
oblatil novih škornjev. Gospodična je zdaj spoznala, 
da je Podgorec več ne mara. Obupala je, da bi mogla 
dobiti moža po svoji volji. Tinček pa si je izbral ne- 
vesto izmed kmetiških deklet domačega kraja in je živel 
ž njo zložno in zadovoljno. Kakor skoraj vsi Podgorci, 
je bil tudi on usmiljen in dober mož. Noben siromak 
ni šel od njega brez tolažbe in obilnega daru. Revežev 
se je spomnil tudi na smrtni postelji. V spomin, da ga 
je v najhujšem uboštvu redila štruca in mu pridobila 
celo silo veliko zlatega denarja, je zapovedal v oporoki 
vsem svojim naslednikom, da morajo dati vsakemu 
beraču, ki pride v hišo, veliko belo štruco. Gospoda 
so se strašno togotili, ko so to izvedeli. Dejali so: Kar 
svet stoji, še ni bilo takega pohujšanja, da bi jedli 
berači beli kruh. Če jim to pravico dovolimo, ne bodo 
marali več krompirja v oblicah in nezabeljenega ričeta. 
Zahtevali bodo od nas pečene purmane in cvrtje. Precej 
so sklicali jezične doktorje in jih prosili, da bi pregle- 
dali Podgorčevo oporoko bolj natanko in našli v 

nji pametnejši zmisel, nego so ga oznanjevale neumne 
črke. Jezičniki so se za mastno plačo dela lotili in 
dokazali z mnogimi razlogi, paragrafi in pričami, da 
Tinček belih štruc ni volil beračem, ampak 
— gospodi, da si jih za zajutrek nadrobe v kavo. 
Tudi so potrdili s prisego in pečatom, da je storil to 
iz plemenite hvaležnosli, da ga gospoda niso prijeli in 
odgnali po. biričih in žandarjih nazaj domov, ko se je 
klatil s črnošolcem po svetu toliko let brez njihovega 
privoljenja in brez popotnega lista s cesarskim orlom. 

Pripovedanje stare pastirice mi je bilo prav po 
volji. Ostal sem pri nji skoraj do Marijinega zvo- 
nenja, ko je šla s Čuho domov. Pravila mi je še 
marsikaj mičnega in zabavnega, največ pa o poštenih 
Šmihelcih in o mili šmihelski župniji. Ko sem jo 
vprašal, če pase vsak dan na ti strani Krke, mi je de- 
jala: ,Moj gospodar ima pravico pasti tudi onkraj vode, 
in to na več mestih, ali jaz gonim najrajša pod šmi- 
helski zvon, pa zakaj? Vidite, zato, ker se mi je ta 
župnija tako priljubila, kakor bi se bila v nji rodila in 
odrasla. Tudi ljudje so mi tod nekako najbolj po všeči, 
morda zato, ker poznam skoraj vse po obrazu in imenu, 
tudi se mi zde priljudnejši od drugih deželanov. Kjer 
služim, imamo krčmo. Vanjo zahajajo meščani in kmetje, 
ali vselej se obveselim najbolj šmihelskih pivcev. Ž 
njimi se človek tako lahko pomeni, ker niso nič za- 
ničljivi in visoki. Z mano ubogo, staro deklo se raz- 
govarjajo prijazno, dasi jim nisem še nikoli nič ko- 
ristila ali postregla. To se ve, da v njih društvu ne 
morem biti, kadar bi hotela. Po dnevi me drži služba 
na paši, v hlevu in pri svinjaku. Šele zvečer, ko je 
vsa žival odpravljena, smem ostati kaj časa v hiši, 

Sede za pečjo nacepim trsak, ličkam koruzo, izbiram 
fižol in kar je drugega takega dela, ki se vrši v hiši, 
sosebno po zimi. Pred, deseto uro ne gre pri nas nihče 
spat; če je kaj več ljudi, čujemo vsa družina kdaj do 
polnoči. Tako sedimo na gorkem in se pomenkujemo 
po cele ure s šmihelskimi gosti, kakor bi bili bratje 
in sestre. Vsak pove, kar zna, sliši se zmerom kaj 
mičnega in novega; če ni novic, razpravljajo in obrav- 
navajo se stare prigodbe, življenje svetnikov in svetnic 
in druge pobožne reči. Kar sem jaz v hiši, so hodili 
k nam zmerom možje, kakršni se ne vidijo v vsaki 
krčmi: sami poštenjaki in izkušeni izvedenci, ki so pre- 
potovali veliko krajev, občevali z vsakovrstnim svetom 
in se od njega mnogokaj naučili,  Taki možje so bili 
Trstak, Kostelec, Jerman, Motoh, Žunek, Kovač, Maj- 
tigar, dva Zorca, oče in sin, in še marsikateri drugi. 
Nekaj jih je že pomrlo, Bog jim daj nebesa, ali jaz 
vse dobro pomnim, kaj so nam pravili in kako pa- 
metno so nas učili in razveseljevali. Rajnki Žunek je 
pomagal očetu že kmetiti, ko so gospodovali z nami 
Francozje. O njih je pripovedoval najrajši. Kmetu se 
je takrat baje prav dobro godilo, ker ga niso smeli 
graščaki nič zatirati.  Komaj so odšli tuji gospodarji, 
so nastopila tista huda leta, ko je zahiralo in poginilo 
toliko Podgorcev od lakote. Te nadloge smo se spo- 
minjali dostikrat s šmihelskimi gosti kakor sploh vseh 
sreč in nesreč, ki so dohajale naši deželi od Boga ali 
ljudi. Vmes pa smo pobirali, kakor sem dejala, prav 
pridno domače novice, mestne in kmetiške in tako 
vidite, je ni v vsi ti župniji skoraj nobene hiše, da 
ne bi jaz vedela, kaj se je pripetilo v nji zadnjih štiri- 
deset let veselega in žalostnega. Po takem se vam ne 

more zdeti zdaj nič čudno, zakaj govorim tako z voljo 
o Šmihelčanih. Res, prav veliko se da povedati o njih, 
in kar je še največ vredno, skoraj same dobre reči. 
Nekatere so tako lepe in imenitne, da bi jih trebalo 
dejati v bukve, da se razvedo za zgled tudi po daljnih 
krajih. Nekoliko bi vam jih rada obznanila, če me 
boste hoteli poslušati. 

Pred nama se razprostira polje župne vasi. Le 
poglejte, kako hobotno se dviguje in ziblje po njem 
tž in vsako drugo žito. V strni se skrije lahko velik 
mož; kadar zajde vanjo moja Čada, ne bi je vedela 
kje iskati, ko bi mirno stala. Gotovo ste zapazili težke 
koruzne štroke na teh njivah, kadar je čas zanje. Ne- 
kateri popotnik se je že ustavil in jih težkal, kar roka 
se mu je šibila pod njimi. Tudi velikanske buče in 
zelnate glave ste morda ogledovali in se jim čudili. 
Pa kakova je šele tod ajda, ajda! tako visoke, košate 
in dišeče ne najdete nikjer v tem obližju, to se ve, če 
se ne zlaže letina. Človeku se kar srce širi in poskakuje 
od veselja, ko vidi toliko bogastvo in lepoto vsako- 
vrstnih pridelkov in toliko obilnost in moč božjega 
blagoslova. Kakov tujec, ki ne pozna kraja, bi rekel: 
Šmihelsko župnijo je obdaril Bog kakor obljubljeno 
deželo, v kateri sta se cedila med in mleko po besedah 
sv. pisma. Ali taka sodba bogme ne bi bila resnična. 
Domalega vse polje te župnije je bilo odkonca plitvo 
in grozno borno, nekaj peščeno, nekaj kamenito; uspe- 
valo ni na njem nič drugega nego plevel in trnje. Le 
trda, žuljava roka neutrudnega oratarja šmihelskega 
je prestvarila te žalostne, puste ledine v plodonosne 
njive in zelnike. Rodovita prst na njih je delo človeških 
rok, priroda jim na mnogih mestih ni dala skoraj 

ničesar. Ozrite se tja gori proti oni kapeli na višavi. 
Takšen slab svet kakor je okoli nje, je šel v stare čase 
na obeh straneh do Krke in Težke vode. Bolj debela 
zemlja se je nabrala samo v nižavah, v kotanjah in ob 
vodi. In to se trdi lahko za vso župnijo.  Žunek nam 
je pravil, da je videl za svojih mladih let še med go- 
tenskimi njivami dolge riže grivine, obrasle z gostim 
češminjem in oparnicami. Tudi jaz pomnim, da je stala 
tamle nad pokopališčem prostrana seč, koder se raz- 
teže zdaj najlepša oranica. Pod onim gričevjem so bili 
grdi, ilovnati jarki in žabje luže in tod na levo so 
štrlele iz zemlje velikanske bele skale: od daleč bi bil 
človek mislil, da leži za Šmihelom o sv. Jakobu sneg! 
Gospodar se je moral dosti truditi, predno je udelal iz 
te puščave njivo. Sam Bog ve, koliko tisoč voz ka- 
menja so že razstrelili Dolenjci na svojem polju in ga 
zvozili domov. Kadar se boste sprehajali po raznih 
krajih te župnije, pazite nekoliko, kaka je zemlja tam, 
kjer nehajo njive in se začenjajo logi in pašniki. Uverili 
se bodete, da je povsod jako trda in mršava. Verje- 
mite mi, da je bila taka, kakor tod, nekdaj po vseh 
šmihelskih poljih, če ne štejemo redkih dolcev, v ka- 
tere je nanesla voda nekaj palcev na debelo dobre 
prsti.  Kakor za Podgorje sploh more se reči tudi za 
te krasne njive in zelnike, da je na njih vsaka ped 
zemlje namočena in pognojena z vročim človeškim 
potom in da vzraste vsak klas, ki ga pridela sedanji 
rod, na krvavih žuljih njega premarljivih, nobenega 
trpljenja ne boječih se prednikov. Breme svojega stanu 
je nosil šmihelski kmet tem težje, ker so mu pustili 
gospoda tako malo zemljišča. Iz ust pijanih dedcev se 
čuje kdaj bedasta šala, da v šmihelski župniji Bog ni 

povsod vsevedoč, ker drugače ne bi bil dovolil, da 
ostanejo v nji po vse vasi brez svoje zemlje. O Bog 
je vse dobro znal, ali on se ne _meša v človeške ne- 
rodnosti in hudobe: neznanske revščine kmetu ni za- 
krivil Bog nego nikdar nasičena lakomnost nekdanjih 
grofiov in baronov. Ali ni čudno in v nebo vpijoče, da 
ima grad, ki se je razšopiril tako mogočno tamle na 
bregu, kakor pravijo, za celih sto kmetij polja, vasi, 
ki čepita četrt ure pod njim, pa ne za dlan svoje njive 
in hoste, nič paše, nič vinograda! Ti vasi sta Jamrovci 
in Žabja Vas. Jamrovcem so dali to ime rajnki župnik 
in dobro so pogodili. Takim siromakom se ne ljubi 
ukati in zvižgati. Žabja Vas je toliko bogatejša, ker 
ima vsaj eno lastnino — žabjo mlako! Po nji so jo 
krstili ljudje, kakor bi se hoteli vaščanom rogati, češ, 
ker se nimajo s čim preživiti, naj poskačejo v svojo 
lužo in se hranijo po žabje, da ne poginejo od lakote. 
Drugim vasem se je godilo nekoliko bolje, ali tudi 
njim se so umerile kmetije grozno skopo in razdrobile 
na majhne kosce, ki leže od hiše na mesta pol ure 
* daleč. Mnoge pa so se osnovale šele pozneje in skoraj 
bi dejal tako, kakor je Bog svet ustvaril, to je iz nič. 
Žabarji in Jamrovčani so si postavili vsaj svoje hiše, 
da v njih prebivajo z svojimi otroki. Veliko župljanov 
pa ni dobilo po roditeljih niti stanovanja. Morali so 
iti po svetu s trebuhom za kruhom. Ko so si prislužili 
kako stotino, kupili ali sezidali so si svojo kočico in 
se oženili. Oba, mož in žena, sta delala pridno na vse 
pretrge in Bog jima je tudi blagoslovil. Gospodarstvo 
je šlo pomalem kvišku. Najprej sta začela rediti po 
dva, tri prašičke. S strženimi groši sta prikupila nji- 
vico. Čez nekaj let je stala v novem hlevu tudi kravica 

s teličkom. K hiši je prišla druga in tretja njiva, po- 
zneje pa še vinska gorica, ki je dajala deset, petnajst 
vederčkov lipinice. Tako se je množil imetek in ko sta 
umrla, sta zapustila sinu samo polja toliko, da se je 
posejalo lahko trideset mernikov. Na takov pošten 
način se je sestavilo morebiti pol sedanjih kmetij. Pa 
še po raznih drugih potih.so si znali Šmihelci poma- 
gati in se izkopati iz podedovanega uboštva. Pred sto 
leti ni smel noben kmet zase ni mleti, ni krčmariti. 
Vsi malini in krčme so bili grajski. Cesar Joželi je vzel 
to pravico gospodi in jo dal vsem svojim podložnikom. 
Komaj se je razglasil njegov zakon, so natesali Šmi- 
helci in drugi Podgorci ob Težki vodi dolgo vrsto 
kmetiških malinov, ki so imeli vsi dosti dela in za- 
služka, ker v grajske nihče ni hotel več nositi. Skoraj 
so se tlačani polastili tudi krčem. Najprej si jo je 
omislil neki pameten mož tam za cerkvijo. V nji se 
toči vino še dandanes. Ta krčma je najstarejša, kar je 
v tem okraju kmetiških. Za njo je prišla menda Trsta- 
kova in kmalu še mnoge druge, zlasti Pred Mostom. 
Grajske beznice so stale odslej skoraj prazne. Pošteni 
ljudje so se jih ogibali že zato, ker so bile odnekdaj 
na slabem glasu. Shajali so se v njih najrajši posto- 
pači, kvartači in druga taka sodrga. Graščaki so jih 
dajali v najem navadno svojim ljubicam in pankertom. 
Živelo se je v njih kakor v Sodomi in Gomori. Fanta, 
ki se je po njih potikal, so zaničevali tako, da so ga 
zapodili iz svojega društva in se ga bali kakor kužnega. 
S temi novimi posli in prihodki si je podprl in utrdil 
marsikateri Šmihelec svoje gospodarstvo. Kdor hoče 
govoriti resnico, pa mora priznati, da so si pošteno 
zaslužili ta dobiček. Še zdaj se slepari najmanj v 

šmihelskih malinih in krčmah. Vino, ki se dobi v njih, 
resda je izvečine prosto, podgorsko in ljubensko, ali 
skoraj vselej tako, kakor ga je Bog dal, pitno, zdravo, 
prijetno za nerazvajeno grlo. Voda se ne prodaja za 
vino, kar se godi tako pogostem v mestu. in sploh 
onkraj Krke. To je uzrok, da hodijo meščani tako radi 
že odnekdaj ob nedeljah čez most v to župnijo. Pred 
tridesetimi leti, ko so bili ljudje še bolj denarni, romale 
so jih semkaj cele procesije, da je bilo videti po šmi- 
helskih vaseh take dni več gosposke, ali vsaj napol 
gosposke nego kmetiške obleke. Tukajšnji krčmarji pa 
znajo tudi dosti bolje mimo drugih svojo postrežbo za- 
beliti in osoliti s prijaznim in šegavim pomenkom. Iščite 
kolikor hočete: tako šaljivih, kratkočasnih in zmiselnih 
mož, kakor sta n. pr. v Kandiji Čebelar_in Štembiir, ne ' 
najdete v devetih srenjah. In tudi babnice izvrstno raz- 
umejo pogoditi želje svojim gostom. Kogar tarejo skrbi 
ali žalost, naj gre na kak poliček v Žabjo Vas k Lisja- 

kovki ali pa v Birčno Vas h Kovačici. Pri teh zgovornih | 
in veselih krčmaricah se mora človek razvedriti in udo- 
brovoljiti, če bi bil lesen. Rokodelcev šmihelskih mi ni 
treba hvaliti, ker ste najbrž že sami slišali, da so za 
nekatero reč najprvi v vsem novomeškem okraju. Kar 
narede, drži in je lično, kakor bi bilo ulito. Predmoški 
kovači delajo za kmete in gospodo in oboji so ž njimi 
enako zadovoljni. Tisti tam, ki gonim mimo njega 
Čuho na pašo, zna popraviti staro in potrto kočijo, da 
je na oči kakor nova. Večkrat sem postala pri njem in 
gledala, ko je podkaval vole. Za mladosti moje se kaj 
takega nikdar ni slišalo, ali izkušnja uči, da je podkovan 
vol za rabo napol bolj pripraven nego bos. Ta novica 
je res koristna. S starcem Megličem ste se gotovo že 

kdaj pomenkovali in se čudili njegovi pameti in dobri 
glavi. On ni le spreten kovač, ampak tudi modrijan, da 
malo takih. Vselej me sili smeh, kadar se domislim, 
kako. bistroumnno in slano nam je razlagal, kdaj so se 
zaredili nemškutarji in kdo so jim bili roditelji. Te burke 
Vam ne bom pravila, ker jo zna vsak otrok*). Meglič 
bi ugnal, da je hodil kaj več v šolo, vse jezične doktorje. 
Za ključarska dela imajo ljudje za najboljšega izvedenca 
zopet šmihelskega župljana, poštenjaka Volka, hiša mu 
stoji v Gotni Vasi. Kadar je treba narediti ali popraviti 
kaj bolj težkega in umetnega, se zatekajo najrajši k 
njemu. Gospoda in bogatini dandanes ne marajo več 
starinskih peči. Vsi hočejo imeti zidane z linami. V 
takih, pravijo, rajše gori in hiša se prej in lepše ugreje. 

 Tudi železna ognjišča si omišljajo zdaj.meščani in deže- 
lani, ker se porabi zanja dosti manj.drv in so baje 
narednejša za kuho in peko. Pa koga jemljo za ta dela 
skoraj vsi? Vidite, že zopet našega Šmihelca. Mož 
stanuje menda v Irči Vasi. Bodo ga .težko pogrešali, 
ako se potrdi govorica, da je nakani! preseliti se v 
Bosno. Urarjev živi na Dolenjskem dovolj, ali nobeden 
se ni znal ljudem tako prikupiti kakor tisti nedolžni 
revež tamle na Drski. Udov ima več bolnih nego 
zdravih, ali razum mu je ostal čil in bister, da se ne 
boji nobenega tekmeca. Zlomljeno pero in vsako drugo 
stvar_zdela in uredi igraje, kakor da je to malenkost, 
ki jo pogodi vsak šušmar. Na Slatniku vise v krčmi 
velikanske brojanice. Vsak človek, ki tja pride, ostrmi 
in se jih ne more nagledati. Češčene Marije so debele 
kakor češnje, očenaši pa kakor orehi. Jagode iste vrste 


*) To ostro opoprano zabavljico in smešnico sem priobčil pred 
štirimi leti v ,Zvonu“ med verskimi bajkami. 

ne razlikujejo se čisto nič ena od druge. Vse so lepo 
gladke in okrogle, kakor bi jih bil obrezal s strojem 
kakov umeten strugar. Ta čudoviti patnošter ima go- 
spodar za dragoceno hišno svetinjo in ga ne bi dal 
ali prodal niti najboljšemu prijatelju. Naredil pa mu ga 
je s:slabim nožkom domači pastir, paglavec, ki bi vsak 
dejal, da si ne zna urezati niti poštene palice. Kjer so 
tako prebrisani že otroci, ni čudo, da se nahajajo med 
odraslimi slavni samouki, kakršnih drugod ne bi zasle- 
dili za noben denar. Tak umetnik je mladi Knafeljc. 
On je kos. menda vsakemu delu, katero bi mu človek 
izročil. Naučil se je vsega sam. Da le enkrat kaj vidi, 
si zapomni brž in naredi bolje nego tisti, ki mu je 
pokazal!. Priljubilo se mu je najbolj vrtnarstvo. Dolenjci 
imajo cvetlice radi. Goje jih brez razločka graščaki in 
kmetje, meščani in vaščani. Marsikje se vidijo prav 
čedni .vrtci,. v katerih rastejo balzamine, astre, pisana 
trava, dišec, goreča ljubezen, žlahtni primožki, sušice, 
potonke, georgine. Ali ljudje ne znajo kakor Knatfeljc 
razdeliti gredic in razvrstiti posameznih rož tako, da 
bi očem ugajalo. Recimo, tukaj je njegov cvetnik, precej 
zraven pa sosedov. Oba jemljeta enak prostor, na 
obeh rasto enake cvetlice in vendar, kakov silen raz- 
loček je med njima! Sosedov vrtec popotnik pogleda 
in gre dalje. Pri Knafeljčevem pa vsak človek obstane 
ter se: čudi redu in njegovi lepoti. In to doseže brez 
velikih stroškov.  Razen podolgastih gredic nareja tudi 
okrogle, ki se kaj lepo pristujejo takemu cvetniku. Rože 
posadi tiste, ki sem jih naštela, dobe se za majhne 
krajcarje, mnoge celo zastonj. Ko je to delo dovršeno, 
zgradi pri hiši brajdico za senco. Nad vhod položi po- 
vprečno gredo in nanjo pribije zobčasto desko, v katero 

prebije okence, ali pa tuintam kako linico. Semtertja 
obesi tudi kakov češarek. Borov štorž sam ob sebi, 
kaj ne, ni vreden nič, ali Knafeljc umeje tudi take od- 
padke porabiti za svoj namen in olepšati ž njimi cvetnik. 
Vrt obgradi kakor drugi s kolci in krajniki, spodaj jih 
pusti, kakršni so, vrhe pa jim obreže, da so ostri in 
jih pomaže z živo, ali ne vpijočo barvo. Proti cesti 
namesti nad hišnim oknom eno ali dve kletki z vese- 
limi ptički. Taki, vidite, so Knafeljčevi cvetniki. Čarobije 
zanje ni treba nobene, ker so prosti karseda in na- 
rejeni z malimi, vsakdanjimi primočki. Pa itak jih hva- 
lijo vsi ljudje, gosposki in kmetiški in prosijo šmihel- 
skega samouka, da bi prišel in udelal tudi njim takov 
ličen in prijazen vrtec. Tistemu, kdor ima denar in hoče 
trošiti, pa naredi seveda še mnogo lepši cvetnik, ali 
gospoda pri nas ne odpro radi mošnje za take reči. Da 
ga vzame za vrtnika kakov bogat graščak, prestvaril bi 
mu vrt v pravi božji raj, da bi ga iz daljnih krajev 
hodili gledat. O tem umetniku Vam moram povedati 
še nekaj malega. Po naključju sem videla sila veliko, 
železno kletko, ki so dejali, da jo je naredi! Knafeljc. 
Pozneje jo je nesel nekemu gospodu v Ljubljano in 
dobil zanjo baje petdeset goldinarjev! Bila je tako 
krasna in umetno sestavljena, da so ljudje kar strmeli, 
roke sklepali in klicali: Oh, oh! takega čuda pri nas 
še ni bilo in ga ne bo. Jaz odkonca nisem vedela, 
kaj pomeni ta hiša, mislila sem, da je kakov grad ali 
cerkev. Kletka je imela več nadstropij in vsakovrsine 
predalčke, pomole, stolpke, strešice, gugalnice, gredi in, 
sama ne vem, kaj še. Marsikdo se je pošalil in rekel, 
da bi se izpremenil, ko bi mogel, kar precej v ptiča 
in smuknil v Knafeljčevo kletko, ker nima tako lepega 

in prijetnega prebivališča noben človek na svetu. Ko je 
šel ž njo v Ljubljano, mu ni delala nič neprilike na 
polu, ker jo je bil zdelal tako zmiselno, da jo je lahko 
razdri na majhne kosce in zopet v nekoliko trenutkih' 
sestavil nazaj. Govoreč o tem ptičjem gradičku, sem se 
domislila pobožne igre, s katero nas je razveselil pred 
pet in tridesetimi leti šmihelski dečak Jožef v mestu 
pri našem žlahtniku. 

Ta Jožek je bil Stolarjev sin, ljudje so mu rekali 
zamorček, ker je bil v obraz močno zagorel in skoraj 
črn. Jožek je hotel vse znati in videti kakor Knafeljc. 
Če so prišli komedijantje, se je vrtil vedno okoli njih 
in bistro pazil, kako slepe in trapajo gledalce, da jim 
verjamejo. Kar se je od njih naučil, je porabi! pre- 
izvrstno, ko ga je prosil moj bratranec, da bi mu naredil 
o Božiču jaslice. Odločene je bilo zanje cele pol hiše 
od ogla do ogla, dalo se je torej Jožku dovolj prostora, 
da nam razkaže svojo umetnost in znanost. Jaslice je 
zložil prav lepo od kamena, grivine in mahu; hiše, ljudi 
in živali pa je izrezljal od lipovega lesa. Mnogo teh 
podob je dejal nekako na škripce in stoje za odrom 
je polezal za žimo, niti in žico in jih premikal in gonil 
semtertja.  Gibale so se prav tako, kakor bi bile žive. 
Kaj se godi za jaslicami, ni vedel nihče, pa lahko sami 
sodite, kako so gledalci zijali in ugibali, odkod dohaja 
tem lesenim, mrivim stvarem življenje. Glava Jezuškova, 
ki je ležal na sredi hlevca, je bila vsa v nekaki prečudni, 
rdeči svetlobi, ki je prišla Bog ve kako izza odra; 
vsaj jaz nisem mogla nobene svetilnice zapaziti. Marija 
in sv. Jožef sta se Zveličarju poklanjala, sklepala roke 
in pogledala večkrat kvišku. Voliček in konjiček, ki sta 
stala vsak na eni strani, sta kaj veselo zobala in kdaj 

tudi poskočila;. da smo se vsi zasmejali. Precej daleč 
od hlevca so se dvigale na levi prve hiše betlehemske, 
proti njim so jahali važno in počasno zamorci na konjih 
in kamelah. Po hribu je tekel navzdol med skalami in 
grmovjem studenec resnične vode in se izlival v jezero. 
Po jezeru so plavale zlate ribice, ki jih je posodila za 
ta večer neka bogata gospa. Na drugih dveh krajih je 
skakala voda v zrak in na bližnjem oklepu je visel za 
žebelj korček, ki smo ga eden za drugim sneli, si 
nastregli vanj vode in se napili. Pastirji in ovce so 
hodili na vse strani kakor na kakem podgorskem paš- 
niku v Gorjancih.: Eden teh fantičkov se je zavalil:v 
mah, prevrnil štučo-kračo in zdrkljal naposled v dolino. 
Pes, ki je tu ležal, se ga je prestrašil in pobegnil. 
Ob kraju gore je raslo od vrha do tal gosto drevje, po 
njem so skakali, peli in žvižgali kosi, škorci, -liščki, 
žižki, kobilarji in tudi — slavček! Jožek je prelepo 
posnemal vsakega ptička. Znal je svoj glas povzdigniti 
in spustiti, zategniti in utegniti, razširiti in stisniti, na- 
ostriti in omehčati. Stoje za jaslicamj je žvižgal, pa se 
je slišalo, kakor bi pele v hosti resnične ptice.: Slavčka je 
z usti nemogoče oponašati. Jožek si je bil kupil lončeno 
ribniško piščalko. Vanjo je dejal malo vode pa je začel 
ščeketati, potem vleči in pojemati z glasom, naposled 
pa drobiti in gostoleti prav tako kakor živ slavec v tih 
pomladanski večer. Bil je taka glavica, da je pogodil 
nekoliko celo tisto otožno in sladko milovanje in ihtenje 
slavčevo, ki gre človeku tako globoko v dušo. Ko smo 
se načudili tem in drugim umetnostim, so prileteli iz 
višave trije svetli angelci in zapeli s tenkim in zvonkim 
glasom staro božično pesem. To seveda niti ti leseni 
angelci niso mogli peti sami. Jožek in dve pevki so se 

bili postavili za jasli v tak. kraj, da se je čulo kakor 
da bi prihajalo petje :iz ust tem .angelcem. Ljudi je bila 
polna hiša, pa smo vsi tako strmeli, kakor: bi bili oka- 
meneli: nihče se ni ganil, nihče zinil ne besedice. Tako 
smo stali, gledali in poslušali gotovo četrt ure, če ne: 
več, potem pa nas je vse obenem premagal čut in me 
ženske smo začele na glas jokati. Meni in drugim se 
se je zdelo, da nam je dobrotljivi Bog podelil neskončno 
milost, da gledamo v ravno tisti hlev, v katerem se je 
porodil pred več nego 1800 leti naš Zveličar.  Ljudje 
so -vreli sveti večer iz .mesta in z dežele k mojemu 
bralrancu, da vidijo te čudovite jaslice. Jožku je padlo 
v žep marsikatero lepo darilo. Manj od groša mu ni 
dal nihče, bogatejši pa ludi desetico in dvajsetico. Prošt 
so mu stisnili v roko cel križavec, :okrožni glavar mu 
je kupil srebrno uro, trgovec Marin pa vso praznično 
obleko in obutalo. Sam Bog ve, kam je prešel ta 
bistroumni deček. Ker je bil nezakonski, se ni brigal 
nihče dosti zanj in za njegovo usodo. Najbrže so ga 
vzeli v vojake, pa je padel v boju ali pa umrli v kaki 
bolnici. To, kar sem vam povedala, spada že v brlož- 
nico, to je med stare zgodbe, katerih se malokdo še 
spominja. Zdaj pa čujte nekaj novega, kar se je pripe- 
tilo v naši krčmi oni ponedeljek. Za eno mizo so 
sedeli gospodje, ki pišejo v kresiji in kržetiji, za drugo 
pa lepi, mladi fantje, šmihelski rokodelci. Tudi:ti.so 
bili oblečeni vsi prav čedno, po praznično, nekateri so 
se šopirili v novih svetlih suknjah, da jih nihče ne bi 
bil razločil od meščanov. Gospodje so se pomenkovali 
za svojo mizo bolj tiho, dečki pa glasno, kar se le da. 
Tako so se kratkočasili gospodje zase, rokodelci zase, 
ne brigaje se, kaj se godi za drugo mizo, Jaz sem 

sedela pri peči blizu fantov, razumela sem lahko vsako 
njihovo besedo. Pravili so si razne burke, nazdravljali 
ljubicam, sebi in slovenski domovini, največ pa so pre- 
pevali, into same slovenske, tiste nove, ki gredo tako 
nekako rezno in v skok, da privzdignejo kdaj še starega 
človeka. Ko so se jim grla nekoliko skrhala, jim je 
tekla beseda o slovenskih sovražnikih in o velikem na- 
predku, ki so ga dosegli Slovenci navzlic njihovi hudob- 
nosti z svojo žilavostjo in z božjo pomočjo. Naposled 
je vstal suh, tanek mladič in začel pridigati svoji družbi 
zgovorno in goreče, kako slabo se je godilo nam in 
bratom našim Savljanom (Slavjanom!) pretekla stoletja. 
Najbolj obširno nam je razlagal o vražjih Turkih in o 
turških vojskah. Kar je pripovedoval, je moralo biti 
gotovo jako učeno in pametno, kajti so vsi gospodje 
umolknili in poslušali njegovo pridigo zvesto in paz- 
ljivo, kakor da so v cerkvi. Mene, ki se nisem nikoli 
nič učila, te reči odkraja niso mikale, kajti so mi bile 
preveč neznane, previsoke in semtertja povsem ne- 
umevne. Ali tudi jaz sem jela vleči na ušesa, ko je 
omeni! uneti govornik Kosovo polje in da je ubil na 
njem oblič (== Hobel, strug) zlobnega sultana. Dejala 
sem: Hvala Bogu, da ga je, zakaj ga ni kresnil že prej, 
dokler je bila moja spodnjica še cela. To, vidite, pa je 
tako. Kosovo polje poznam, odkar živim v Novem 
Mestu. Nabrala sem na njem že dosti motovilca in 
Čuho sem pasla tam skoraj vsak teden. Kosovi so 
mi to radi dovolili in tudi druge sitnosti nisem imela 
nikoli nobene na tem rodovitem polju, dokler niso dobili 
pri sosedu Sovanu popadljivega psa Sultana. Oddaleč 
je lajala mrcina vsak pot name, bala se je pa vendar 
nič nisem, ker sem mislila, da je priklenjen. V soboto 

pred Veliko mašo sva stali s.Čuho na dolnjem koncu 
Kosovega polja, kar priteče proti meni ta grdi Sultan. 
Preden sem še utegnila pobrati kamen, se mi zažene 
pod noge, moja skoraj nova spodnjica je dejala: rsk! 
in za mano se potegne po ileh za cel povoj platna. 
Bržkone .bi me bil ugriznil tudi v nogo, da ga ni 
poklical gospodar še ob pravem času domov. Odtakrat 
sem se ogibala Kosovega polja. Zdaj sami lahko pre- 
sodite, zakaj sem :se obveselila, ko sem čula, da je 
Sultana počehal oblič. Hi, hi, hi! Še zdaj mi pride vselej 
smeh, kadar se domislim svoje čudne zmote. Iz Šmihel- 
čevih.besed sem kmalu povzela, kako prazno in neumno 
je moje veselje, kajti ni pripovedoval o tem Kosovem 
polju, ki leži pri Ločni, pol ure od Novega Mesta, nego 
o nekakem drugem, ki je več sto ur od nas tam nekje 
v daljni Turčiji.: Sovanovemu psu ni prineslo smrti 
orodje, ki mu pravimo oblič, nego Oblič (Obilić!) se 
je zval srpski junak, ki je posekal na Kosovem polju tur- 
škega cesarja, ki so mu rekli sultan menda zato, ker 
je bil ves. pasji. Ne veste, kako sem se smejala, da žive 
na svetu ljudje, ki se imenujejo Srpi (Srbi!). Ti Srpi 
so hudi vojščaki. Njihov vladar Duša (Dušan!) je pre- 
magal vse sovražnike in osnoval silno cesarstvo, ki je 
šlo od morja do morja. Na Kosovem polju pa so ustra- 
hovali Srpe Turki s pomočjo izdajalca Frankoviča (Bran- 
koviča!). Več sto let so jih strašno tlačili, dokler jih je 
dvignil in osvobodil Črni Jurij. V tem boju so dokazali 
Srpi, da jim ni bilo dano zaman to ime. :Turke so 
želi, da je bilo veselje, in obenem so jih precej tudi 
omlatili. Srpi govore po hrvaško in so staroverci.. Iste 
vere so tudi njihovi sosedje Bolharji. Že ime kaže, da 
se sovražnikom niso mogli upirali, Turki so jih priti- 

skali še huje nego Srpe, ali tudi njim je zasvetila zarja 
odrešenja. Usmilili so se jih Rusi, ki so pridrli ravno 
zdaj do poglavitnega turškega mesta. Šmihelec je pravil 
še o enem narodu, ki se je bojeval srdito s turškimi 
psoglavci. Ime sem mu pozabila, to pa dobro pomnim, 
da mu se je zval najslavnejši junak Kastrola, Škandrov 
pek (Kastriota Škender beg!). Za Škandrovo hišo vem, 
kje je, moja vrstnica, Anka je tam služila; zato mi je 
ostal ta pridevek lahko v spominu, dasi nisem še nikoli 
slišala, da bi imeli pri Škandru kakega peka. Najbolj 
oduševljeno je govori! fant o Črnogorcih, katerih ni 
mogel Turčin nikoli premiagati in podvreči. Črnogorci 
so taki korenjaki, da se je eden ne boji desetih Turkov. 
Pripetilo se je že čudo, da so njih štirje pridobili 
močno turško irdnjavo. Črnogorci stanujejo v skalovju 
na visoki gori. Pod goro raste grah in na tem GOra- 
hovem polju so posekali Črnogorci Turkom toliko ljudi, 
da bi jih bilo dosti za tri velike župnije. O čem Črno- 
gorci žive, nam pridigar ni povedal. Ker ni verjetno, 
da bi jedli kamenje, mislim, da mora biti v njih gori 
veliko zlata. To pa sodim po tem, ker se imenuje glavno 
njihovo mesto Cekinje. Šmihelski fant nam je pravil 
še veliko, veliko drugih prigodeb, ki so se vršile v 
starem in novem času na Turškem in Savljanskem, ali 
sem jih domalega pozabila, najbolj zato, ker stara 
moja glava ne ohrani več lahko, kat pride vanjo.: Tudi 
je v ti pripovedki vse mrgolelo neznanih imen, ki se 
izmaknejo rada iz spomina še mlademu človeku, nikar 
meni sedemdesetletni pokveki. Ko je bila pridiga kon- 
čana, so si nazdravili veseljaki še enkrat, potem pa 
so plačali in šli ne vem ali domov ali pa morebiti v 
kako drugo krčmo. Po njih odhodu pokliče sodnik 

natakarico in jo vpraša: Kaj ne, da je ta vrli mladič, 
ki nam-je povedal toliko mičnih reči, kakov dijak, ki 
se pripravlja v Gradcu ali pa na Dunaju za profesorja? 
Naša Marijčka, ki je samopašno in malo preglasno 
dekle, se zagrohota gospodu na vse grlo in mu veli: 
Ta dečko se pripravlja za tistega profesorja, ki vam bo 
pomeril in urezal hlače in suknjo, ako ga boste hoteli 
počastiti s svojimi naročili: on je krojaški pomočnik. 
Gospodje so se začudili in z rokami počili, sodnik pa 
je dejal: Taka novica se ne sliši vsak dan. Blagor si 
ga župniji, katera ima tako izvedene rokodelce. Kadar 
bom fania srečal, mu bom roko podal in čestital na 
učenosti. Uveril sem se zdaj.in še v marsikateri drugi 
priliki, kako bistre in ukaželjne glave so prosti Do- 
lenjci in da ne potrebujejo ničesar drugega nego pametnih 
učiteljev in zdušnih vodnikov. Dozdaj jih imajo še 
premalo ali sčasoma jih bodo dobili dovolj za vsako 
koristno delo in potem se bodo kosali lahko brez strahu, 
da bi zaostali, tudi: z najmodrejšimi. in spretnejšimi 
narodi našega cesarstva. 

, Kdor govori o znamenitih možeh, ki žive dan- 
danes na Dolenjskem, ne sme zamolčati Antona Kušlana. 
Risati zna tako izvrstno, da so rekli gospodje, ki ho- 
dijo k nam, že dostikrat, zakaj ga ne pokliče vlada v 
kako višjo šolo, da bi učil dijake. Kdor zna tako risati, 
dela lahko tudi bankovce, katerih ni moči razločiti od 
cesarskih. S svojo umetnostjo bi mogel torej Kušlan 
prav hitro obogateti, ali neče, ker je poštenjak.. Pa saj 
mu ni sile;- dobro in brez skrbi živi tudi o svojem 
lepem rokodelstvu. On je podobar in pozlatar iz prve 
vrste. V- naših cerkvah se nahaja mnogo njegovih 
oltarjev, svetnikov, božjih grobov in križevih potov, 

Takih reči ne naredi v tem kraju nobeden drug tako 
lepo in ceno. Kušlanu je veliko več za čast, nego za 
denar. Neki župnik je privrgel, ko mu je plačeval, cel 
stotak, kajti je spoznal, da mu je računal v svojo iz- 
gubo premalo. Jaz sem večjih njegovih izdelkov malo 
videla, ker ne -hodim dosti od doma, imela pa sem v 
rokah razpelo, katero je dal v stavo. Za pet goldi- 
narjev se dobi v prodajalnicah že prav čeden križ. Ta 
kupilna razpela pa so vsa enaka, oči so jim preveč 
vajene, zato nas podoba Kristusovega trpljenja le malo 
gane. Kušlan pa ni posnemal starih zgledov, križ in 
Kristusa je izrezal popolnoma po svoje. V Zveličarjevo 
truplo, zlasti v obraz, je vpodobil tako neznanske 
bolečine, dušne in telesne, da je človeka, ki ga je 
gledal, groza izpreletavala. Križu je pridal še nekatere 
druge krasne reči, n. pr. golobčka. Številke so bile po 
goldinarju, kar se je pa mnogim še premalo zdelo za 
tako umetnino. Nekaieri so dali radovoljno po dva gol- 
dinarja. Eno šlevilko sva vzeli tudi jaz in moja sestra. 
Razpelo je zadela neka novomeška gospa. Kušlan je 
dobil zanjo še nekaj krajcarjev več nego sio goldi- 
narjev. Ta umetnik je zdaj v najlepših letih, zgotovil 
bo lahko še veliko reči, katerim se bodo ljudje čudili. 
Porodil se je pri tistem slovečem jezeru, ki vsako leto 
presahne, ali je že tako dolgo, kar se je naselil v šmi- 
helski župniji, da ga ne smatra nihče za tujca. Mestne 
Nemce je strašno kačilo, da je ostal vedno dober Slo- 
venec, pa so jeli krokati, da ne razume on sam ničesar, 
da dela zanj vse njegov pomočnik. Brezvestnemu kle- 
petanju je marsikdo verjel in Kušlan nekaj časa ni 
imel več toliko dela in zaslužka kakor prej. On pa je 
dejal: Svet je velik in odprt meni kakor vsakemu. Na- 

potil se je proti jugu, na Reko, v Primorje in na morje, 
tudi na turško mejo in v druge hrvaške kraje so ga 
vabili. Vrnivši se je pokazal pohvalna pisma, katera 
je dobil od občin in župnikov, od samostanov in škofov. 
Naši gospodje so jih brali in so rekli, da se dajo taka 
sijajna spričevala samo najprvim gosposkim umetnikom, 
takim, ki delajo za velikanske palače in škofovske 
cerkve! Nekateri Nemci so zdaj umolknili, tisti, ki so 
bili bolj strupeni, pa so čvekali: Ko bi bil ta prismo- 
jeni Slovenec res takov razumnik, ne bi se mu trebalo 
po svetu potepati! — Med umetinike moramo šteti 
vsekako tudi glasovitega šmihelskega kolovratarja. Niti 
njemu ni tekla zibel v ti župniji, ali največ svoje slave 
si je pridobil v_nji, kajti je naredil Šmihelkam dva- 
najst kolovratov, po drugod pa komaj enega. Živ- 
ljenja njegovega se je prijela masikatera maroga, vendar 
pa je vredno, da si ga zapomnimo, ker je precej 
mično in kolikor toliko poučljivo. Kakor da bi bil 
padel iz oblaka, se je prikazal v Šmihelu gospod, ne 
mlad ne star, ime mu je bilo Peter Šavbar. Nihče ni 
izvedel, kaj je, kjese je porodil in zakaj je prišel sta- 
novat baš pod šmihelski zvon. Župljani po takih rečeh 
niso niti dosti povpraševali. Gospod Peter je živel 
pošteno o svojih prihodkih. Koristil res ni nikomur nič, 
škodil pa tudi ne in to je bil uzrok, da ga niso imeli 
za napačnega človeka. Naš kmet je popolnoma zado- 
voljen, da ga gospoda puste na miru, dobrot od nje 
ne pričakuje. Šavbar se je vedel jako čudno. Bil je 
samec. Že v dvajselem letu se je zaklel svečano, da 
se ne bo nikoli ženil. Po vsi priliki so mu smrdele 
skrbi in težave zakonskega stanu. Izkušnja uči, da se 
ženijo taki možje kaj radi, kakor pravimo, na drobno. 

Peter pa deklet ni mogel videti. Če je po naključju ka. 
tero srečal, je odskočil v stran, kakor da bi bil zagledal 
pisanega gada. Tudi moške druščine se je bal'in ogibal. 
Dolgo časa so ljudje mislili, “da mora biti kakov tuj 
duhovnik. To se je dalo povzemati tudi iz njegovih 
besed. Enoč, ne vem kje in kako, je nanesla prilika, 
da je moral moliti. Pokazalo -pa se je, da so mu ne- 
znane celo tiste lahke molitvice, katerih se je naučiti 
otrokom za prvo izpoved. Ta grda nevednost je do- 
kazala, da gosp. Šavbar nove maše nikoli ni pel.. Ne- 
marnost za svete reči ni dandanes nič novega in mnogi 
se še smejejo, ako jim jo človek očita. Dva škrijca sta 
se pohvalila pri nas vpričo mene, da ne znata več — 
očenaša! Prav čudno pa se je zdelo ljudem, kaj dirja 
Peter vsak dan od vasi do vasi in :pogleduje: pazljivo 
skozi vsako okno, v vsako vežo in v vsako šmihelsko 
— mater. Večkrat so ga vpraševali, česa išče. On pa 
se je v odgovor namuzal in dejal: Nemara ste pogodili, 
da res česa iščem. Nadležnejši so ga silili, da bi jim 
Skrivnost povedal. Peter: pa je odmajal nejevoljen z 
glavo in se zadril: Nisem bedak, da bi vam odvezoval 
svoje rane. Župljani, ki-niso razumeli teh besed; so 
jeli sumiti, da se Šavbarju meša. Ravno tisti čas se je 
prigodilo, da je prišel na Toplice brat nekega gorenj- 
skega župnika zdravit si bolno nogo. Na potu se 
je pomudil en dan v Novem Mestu in ogleda! tudi 
bližnji Šmihel. Tam se je nameril na Petra pa je 
široko zazijal in ga jecljaje pozdravil. Gospod ni rekel 
ne bele ne črne nego je šinil na krčmarjev vrt in iz- 
ginil. V predmoški gostilnici je pravil potem Gorenjec 
krčmarici tole zanimivo pripovedko. Ravnokar sem 
videl v Šmihelu sleparja vseh sleparjev, ime mu je 

Peter Škavbar. Jaz in z mano vsi župljani smo trdno 
verovali, da je že zdavnaj zgnil, pred pol ure pa je 
stal pred mano živ, zdrav in opraskan, ves takov, 
kakršen je bil tisti dan, ko je zapustil našo vas. Cigan 
se je priplazil k nam po noči kakor tat. Opravka ni 
imel pri nas nobenega. Tožil je, da je bolehen in da 
si hoče v našem gorskem kraju popraviti zdravje. S 
takim izgovorom se klati dandanašnji veliko lenuhov 
po svetu, ludi na Gorenjsko jih prihaja vsako leto več. 
Kovač je bil takov tepec, da je dal potepuhu Petru 
stanovanje. Prve. dni se je znal negodnik potuliti. 
Ostajal je le doma in prav malo jedel, vina pa ne 
pokusil. Vaščani so mislili, da je res bolan in so ga 
milovali. Čez štirinajst dni pa je tekal že po vsi žup- 
niji za babami. Kar je bilo pravih .kmetskih deklet, 
so se. mu rogale: poštena Gorenjka je škrijca še vselej 
zaničevala. Ali tudi na deželi se je zaredilo zadnjih 
trideset let vsakovrstne sodrge, ki nima ne trohe kmet- 
skega ponosa in moštva. Po vsi okolici se je razširil 
glas, da si je našel Peter različne ljubice.  Učiteljeve 
hčere so ga povabile k sebi kar same, češ, me smo 
gospodične, gospod Škavbar je za nas, ne pa za gnojne 
vile. .Še rajši pa je zahajal k šivilji, ki mu je delala 
srajce. Tudi krčmarjevo Manico je tako zmešal, da se 
ni mogla več z nobenim drugim človekom pogovarjati. 
Kovačeve Reze ni ujel tako hitro. Zaman ji je kvasil, 
da jo ljubi čisto, brez hudobne nakane. Ko pa ji je 
začel dajali darove, je omahnila tudi ona. Naredil ji 
je čudovito lep kolovrat, na katerem so bile iz- 
rezljane vsakovrstne rožice, živali in druge podobice. 
Takega še .ni v našem kraju nihče videl, nikar zdelal. 
Vreden je bil deset goldinarjev kakor en krajcar. 

Potem ji je podari! tržaške murčke in še druge dra- 
gotine, ki niso imele baš velike cene, ali so ji ugajale, 
ker so se svetile in lesketale. Gospoda se dajo radi 
gostiti, če imajo tudi denar. Peterčku svojemu so stregle 
ljubice prav pridno s sladkim vincem, smetanasto kavo 
in pečenkami. Avšasta šivilja je razmetala za belo moko 
vse krvavo zaslužene solde, le da je mogla prinesti 
svojemu gospodu vsak pot, ko je priše!l k nji, kakšen 
kos rahle, maslene potvičice ali kako drugo dobroto. 
Piščet so mu babe toliko nacvrle, da so ostajala nele 
njemu, ampak tudi njegovemu psu. Tako je ta nesrečni 
Škavbar vse poletje motil in trapal dekleta s sladkimi 
svojimi čenčami in lažnivimi obeti, da se bo ž njimi 
pozakonil. Brez sitnosti mu to ljubkanje itak ni ostalo. 
Enkrat so ga vrgli fantje v vodo, drugi pot ga 
okopali v gnojnici, kmalu potem pa tako nabili in 
ogrebli, da je ležal skoraj tri tedne v postelji. Takrat 
so mu pritisnili na obraz tiste praske in grampe, ki 
se mu še zdaj poznajo. Preden je prišla zima, kesale 
so se bridko vse tiste, ki so mu verjele, kajti sramota 
se ni dala več skrivati. Tudi Škavbarja so začeli skrbeti 
nasledki grešne ljubezni. Zamišljen je poveša! glavo, 
razgovarjal se sam s sabo in se ponašal v vseh rečeh 
tako, kakor bi bil zblaznel. Iz mesta je dobil po pošti 
samokres. Cerkovniku je podal na cesti roko z be- 
sedami: Skoraj boste izvedeli veliko novico. Z Bogom 
za zdaj in za vekomaj!  Zvečer je divjal iz vasi proti 
hosti in se ni vrnil več. Drugi dan so našli pri vodi 
njegov klobuk in robec, pri jazbini na hribu samokres 
in lužo krvi, daleč v hosti pa so visele na veji njegove 
hlače in pod njimi so ležaie nove škornjice. Vsi smo 
mislili, da je Škavbar poginil, da se: je sam končal. 

Nekateri so trdili, da se je utopil, drugi, da se je 
ustrelil ali pa obesil in da so mu truplo raztrgale in 
požrle divje zveri. Radi krvi bi bil jaz prisegel, da se 
je ustrelil in zvrnil v globoko jazbino. Zdaj pa vidim, 
da nas jes temi strahotami samo sleparil. Kri je dobil 
lahko pri mesarju ali pa zaklal svojega psa in ga vrgel 
potem v jamo. Ko so se pokazali živi nasledki njegove 
razuzdanosti, se je zbal ljudske jeze in osvete, zlasti 
pa velikih plačil, ki pridejo za takimi grehi, in je po- 
begnil. Babe so vpile in obupavale, da je bilo groza, 
ali nobena ni ovadila malopridneža gosposki, ker so 
bile vse uverjene, da je mrtev. Zdaj poznate tega ptička. 
V Šmihelu se mi je izmuznil ali precej, ko pridem 
domov, bom naznanil očetom zapeljanih rev, kje jim 
je iskati brezdušnega lopova. Predmoška krčmarica pa 
je dejala, ko je končal svojo povest: Gorenjci ne opra- 
vite ničesar, tožite ga, kolikor vam drago. Šmihelski 
Peter zove se Šavbar ne pa Škavbar in tudi druge reči, 
katere ste mi našteli, se ne ujemajo prav nič z nje- 
govimi navadami. On ni babjek, dekleta so mu deveta 
briga. -Gorenjec se je zdaj ujezil in začel trdo pridušati, 
da je Šavbar in Škavbar isti slepar. Po njegovem 
mnenju si je izpremenil ime sam, da bi zmešal pre- 
ganjalcem sled. Mogoče pa je tudi, da so ga popačili 
drugi ljudje, kajti Šavbar je tako podoben Škavbarju, 
da se pripeti kaj lahko zamena in pomotnja. Za dekleti 
zdaj morebiti zato več ne tišči, ker ga je poučila iz- 
kušnja, da prinese ta igra človeku prevelike sitnosti in 
skrbi; ali le kakov bedak more misliti, da se je pre- 
drugačil in poboljšal. Volk menja dlako, navade svoje 
pa nikdar ne. Naj le dobro pazijo, pa se bodo kmalu 
prepričali, da ga ne sodi krivo. Namesto deklet bo lovil 

omožene, najbrž se jih je že lotil, pa ljudje ne vedo. 
Krčmarica se je smejala na vse grlo Gorenjčevemu sumu 
in drugi poslušalci so ji pomagali. Ko je mož videl, 
da mu nihče ne verjame, je plačal račun in odšel zabav- 
ljaje zaničljivo đolenjski preprostosti in svojeglavnosti. 

Šest tednov pozneje je znala krčmarica in ž njo 
vsa župnija, da je trdil bolni Gorenjec resnico. Peter 
ni zijal zaman šmihelskim materam v obraz, niti ni 
pogledava! brez razloga skozi okna in vrata. Pohištvo, 
posoda in sploh oprava mu je razodela, če je hiša 
revna ali trdna, prazna ali založena, če bi mogla po- 
streči prijatelju s slastno južino ali ne. Po dolgem in 
korenitem raziskavanju je našel v župniji dvanajst žen, 
ki so bile obdarjene z vsemi svojstvi, katerih je želel 
ta brezbožni pohotnik. Bile so mlade, čedne pa tudi 
dovolj imovite, da bi človeka pogostile s tolsto, sme- 
tanasto kavo in potvico ali pa, če bi hotel, z dobro 
starino in poleg tega seveda tudi s plečem ali kloba- 
sami. Peter je izpraševal župljane prav natanko, žive 
li te gospodinje s svojimi možmi složno ali v prepiru. 
Na svojo veliko žalost je izvedel, da vlada v šmihelski 
župniji krščanska šega, ako pride zakoncem kaj na- 
vskriž, da si oproste in pozabijo, preden zajde še 
solnce za božjo milost. Po najetih, brezdušnih pod- 
pihovalkah, pa tudi sam se je dosti trudil, da bi od- 
pravil to lepo navado in zasejal med oženjenci zdražbo 
in razpor. Tudi ta peklenska nakana mu je popolnoma 
izpodletela, ali to ga ni nič spametovalo in ostrašilo. 
Imel je trdno vero, da premaga radodarnost vsako 
žensko srce. Da ne obudi suma, se je namenil pokloniti 
Šmihelkam tako darilo, ki ga sme po njegovi misli 
sprejeti brez sramote vsaka, naj je samica ali že udana. 

V ti župniji se je pridelalo in spredlo nekdaj veliko več 
prediva nego dandanes, ali veselje do preje je ostalo, 
in Šmihelke so radi tega na dobrem glasu po Do- 
lenjskem. Peter se je torej domislil, podariti vsaki svojih 
dvanajst izvoljenk lep — kolovrat! Iz hvaležnosti in 
priljudnosti bi ga povabile na južino in to priliko bi 
porabil, da bi jim ogrel in omečil srce s svojim me- 
denim in prekanjenim jezičkom. Ko je hodil v šolo, 
so ga mikale bukve kaj malo, najrajši se je zatekal k 
svojemu botru, ki je delal za prodajo kolovrate. Mož 
ga ni gonil od sebe, ker se mu je bil dečak priljubil, 
pa tudi zato ne, ker mu je pomagal delati. Ta reč ga 
je veselila bolj nego vsi šolski nauki in vse otročje 
igre in zabave. V nekoliko letih se je izuril Peterček 
za tako spretnega kolovratarja, da ga je pohvalil boter 
proti vsakemu človeku, govoreč: Ta fant je prejel od 
Boga pet talentov za kolovratarja, za šolo pa komaj 
enega. Resnica ostane resnica, naj jo tajim, kolikor 
hočem. Petrovi kolovrati so desetkrat gorši od mojih 
in predno zbrkljam jaz enega, ima on gotove že tri. 
Ali fantovemu očetu je bila ta slava malo povolji, 
zahteval je strogo, da se izuči sin za gospoda. Prav 
lahko to ni izteklo. Na dolgem, šestnajst let trajajočem 
potu so se hotela kola dostikrat ustaviti; trebalo je 
pridno in dobro mazati, da so se pomikala dalje. Peter 
niti v gosposkem stanu ni zanemari! preljubega svojega 
rokodelstva, že zato ne, ker je zapazil, da so lični 
kolovrati preizvrstna vada za kmetiške krasotice. Nanje 
je mislil ujeti, kakor sem povedala, tudi šmihelske 
gospodinje. Največjo izbo svojega stanovanja je pre- 
naredil v delavnico. Nekaj gradiva je nakupil po ti 
okolici, po drugo in po orodje pa je pisal v Ljubljano 

in v Gradec. Ko mu je došla vsa potrebna priprava, 
se je lotil posla in tesal, strugal, pilil, rezal, rezljal, 
likal in barval od rane zore do trde noči tako goreče 
in neutrudno, da je tekel pot curkoma z njega. Marsi- 
kdaj je pozabil na jed, pijačo in spanje; ker so mu 
hodili radovedni ljudje povirkovat v delavnico, je za- 
grnil vsa okna z rjuhami. Vaščanje so se spogledovali 
in popraševali, kaj mu je prišlo na misel, da se peha 
tako skrivnostno v napol temni izbi. Na cesto se je 
čulo prav dobro njegovo silno hropenje, sopihanje, 
hrkanje, kihanje in kašljanje in nekateri popotnik je 
obstal, stresal z glavo in se čudil, ne vedoč, kaj po- 
mecnjajo ti neznani glasovi. V dveh ali ireh mesecih je 
bilo delo dovršeno in moralo se je priznati, da tako 
lepih kolovratov še ni videla šmihelska župnija. Zgoraj 
so imeli cerkvico z zvonikom, na mnogih mestih pa 
drobne, umetno izrezljane podobe ljudi, živali in 
cvetlic. Semtertam so bili kaj zalo poslikani. Vsakdo 
bi bil dejal, da jih je škoda, ko bi se nanje predio, 
da jih je zdelala umetna roka samo za gledanje in 
hišno nakitje, ne pa zato, da bi jih premetavale in 
blatile umazane kmetice. Šavbar pokliče deklo Meto in 
ji pove, kam naj zanese kolovrate.  Godrnjaje mu iz- 
polni voljo in do večera so dobile vse Petrove iz- 
voljenke _ namenjene darove. Babnice odkonca niso 
vedele, kaj bi si mislile. _Zijale so v nališpane kolo- 
vrate, kakor tele v nova vrata. Ko so se načudile in 
nagledale, so se začele smejati in grohotati kakor se 
niso še nikoli v vsem svojem življenju. Tako neskončna 
neumnost kakor je bil Petrov trud in dar, se jim je 
zdela dozdaj neverjetna in nemogoča med pametnimi 
ljudmi. Drugi gospodje se sprehajajo, vozijo na toplice 

in zabave ali pa se kratkočasijo doma s prijatelji v 
kavarnah in gostilnah, ta pricvrkneni škrije Šavbar pa 
ne zna tratiti svojega časa in denarja drugače, nego 
da se zapre v izbo in dela mnoge, mnoge tedne za- 
mazanim malo znanim babam kolovrate! Ha ha ha, 
kdo je še kaj takega videl in slišal? Take blaznosti 
ne spominjajo niti na tiste otročje bajke, katerim pravijo 
istorije. Zgled obdarjenih  gospodinj so posnemali 
domačini in sosedje: vsi so se smejali, kar je le grlo 
zmoglo. Veliko mesecev je tekel po hišah pomenek o 
Petrovih darilih in vselej, kadar so prišla ljudem na 
misel, so se jim jeli nevzdržno grohotati. Marsikatero 
južino so pojedli ta čas mrzlo. Med jedjo se je do- 
mislil zdaj ta zdaj oni Šavbarjevih kolovratov pa je 
odložil žlico in udri v smeh. Za njim so pokladali 
žlice zaporedoma drugi in se smejali kdaj vsi po 
celo četrtinko ure, da so se jim vroče jedi povsem 
pohladile in izpridile. Če se je zasmejal glasno kdo 
sam v hiši, so precej uganili tisti, ki so bili zunaj, kaj 
ga je požgačkalo in so mu začeli pomagati in isto 
tako sosedje, ki so jih slišali. Na takšen način se je 
širilo grohotanje pogostoma od hiše do hiše po vsi 
vasi. Najhujše pa je bilo to, da vražji kolovrati žup- 
ljanov niso pustili na miru niti v cerkvi. Kdor se jih 
je spomnil, si je zatisnil usta z robcem ali z bukvami, 
sosedje so vedeli, kaj mu je, pa so jeli eden za drugim 
skrivati prepovedani smeh za robci in bukvami in skoraj 
niso bila po vsi cerkvi nobena usta več brez zakrivala. 
V šmihelskih krčmah in gostilnicah so se vršile že 
mnoge, velike in krasne veselice: pri Oblaku, pri 
Tončku, ki mu pravimo zdaj tudi Štembur, pri Če- 
belarju, pred Rozinovo jazbino, pri gotenskem Jožetu, 

pri Franici, pri Petričevki in pri Matildi, ali verjemite 
mi, da se prebivalci te župnije še nikoli niso toliko in 
tako lahko in glasno smejali, kakor ob času Šavbarjevih 
novih kolovratov. Težko, grozno težko je čakal Peter 
ves dan doma, kako hvalo mu bo prinesla Meta od 
njegovih izvoljenk. Kadarkoli je prišla po drug kolovrat, 
jo je vprašal hlastno: kaj pravijo mati? Ona pa je 
vselej pomajala z ramama in zarenčala jezno: Ovbe, 
kaj — nič! To mu se je zdelo neizrečeno čudno. Drugi 
dan je bila nedelja. Zgodaj zjutraj je prišla soseda in 
vprašala Meto v veži, kaj so rekle Šavbarjeve ljubice. 
Dekla ji odgovori: Pozdravile so ga ena kakor druga. 
Vse, od prve do zadnje so zatrdile, da takega bedaka, 
kakor je Peter, ni na vsem božjem svetu in da bi se 
moral imenovati pravzaprav Jurček. To velim tudi 
jaz. Še danes mu bom odpovedala, kajti me je sram 
služiti pri taki prismodi.  Šavbar je slišal ta pogovor. 
Zastala sta mu kri in sapa in oblil ga je mrzel pot. 
Morebiti se sam ni nadejal, da ga bo uslišalo vseh 
dvanajst, ali prej bi bil pričakoval sirele z jasnega 
nego sramoto, da bodo zavrgle tako zaničljivo njegov 
dragoceni dar. Slepar se je hudo zmotil. Mislil je, da 
so Šmihelke, kakor pravimo, srenjske tepke, katere 
sme klatiti vsak, kdor hoče. Zdaj pa so mu dokazale, 
da so modre, zveste in ponosne žene, ki ne prodajajo 
dobrega glasu in svojega poštenja za pisane kolovrate. 
Tista nedelja je bila zanj tako bridka in grozna, da jo 
bo pomnil gotovo do zadnjega svojega zdiha. Ko se 
je napotil na sprehod, so šli ljudje ravno k deseti maši. 
Komaj so ga zagledali, so se mu začeli vsi brez izimka 
grohotati in rogati. Nekateri so ploskali z rokami, piskali, 
zvižgali, krulili; drugi so mu kričali pod nos: Poglejte 

ga no zaljubljenega kolovratarja, ho ho ho! Tretji so 
oponašali njegovo sopihanje in hropenje v delavnici in 
drdranje kolovrata; tercijalke so pljuvale predenj in se 
togotile: Fej te bodi! otroci pa se drli na ves glas: 
Strije Peter, nu, naredite nu tudi nam tak lep kolovrat 
s cerkvico, zajčki in jelenčki, hi hi hi! To hohokanje 
in hihikanje je spremljalo Šavbarja na vsaki cesti in 
stezi šmihelski. Videč, da je izgubi! vse spoštovanje, 
je pobegnil v Novo Mesto. Tam si je najel voznika, 
ki ga je odpeljal ponoči čez Gorjance v Karlovec. 
Šmihelci se lahko pohvalijo, da so ga pregnali na prav 
pameten in zakonit način: brez palice in tepeža, brez 
sile in pretnje, samo s svojim smehom in zabavljanjem. 
Bil je jako srečen, da je utekel še v pravem času. Ko 
bi bil ostal v Šmihelu štirinajst dni dalje, bi ga bila pri- 
jela po višjem ukazu cesarska gosposka in poslala naj- 
brž ljubljanskemu sodišču, kateremu so ga bili nazna- 
nili razkačeni Gorenjci zaradi svojih zavedenih deklet. 

Svetih gor je na svetu veliko. Ena se nahaja tudi 
nekje na Hrvaškem. Pod njo stoji velika vas. V to vas 
je prišel bradat romar srednje dobe. Dejal je, da dohaja 
iz Jeruzalema in Rima. Stanovanje si je dobil pri županu. 
Ker je bil od dolgega pota silno truden, se je namenil 
ostati v vasi nekoliko tednov, da se odpočine in okrepča. 
Plačeval je vse pošteno z dobrim, zlatim denarjem. 
Obleka in vedenje sta razodevala, da mora biti gospo- 
skega stanu, itak je pokazal, da zna tudi izvrstno tesati, 
strugati in rezljati. Mladi in brhki županovi ženi je na- 
redil tako čudovito krasen kolovrat, da se ga ni mogla 
nagledati. Ko se je bolj udomačil, je povedal natanko, 
kdo je in odkod in kje, kod in kako je dozdaj živel 
in hodil. Ime mu je bilo Peter Žavbar. Razen drugih 

zanimljivih novic je pravil ljudem, da je osnoval po- 
božno družbo, ki se zove rajska bratovščina, 
katero je potrdil sam rimski papež. Udje si nalože 
dolžnost, da si pomagajo v vsaki potrebi. Kar kdo ima, 
smejo rabiti in uživati vsi udje. To pravilo je bilo žu- 
panki jako povšeči, ker se je polakomila Žavbarjevih 
zlatov. Prosila ga je, naj jo zapiše precej v bratovščino. 
Te reči je župnik izvedel. Bistroumni mož je kmalu 
spoznal, kaj drži romarja v županovi hiši in ga je po- 
klical k sebi. Dejal mu je s prijaznim ali obenem 
resnim glasom: Vidim, da ne poznate našega naroda. 
Hrvat je dober kakor duša in krotak kakor jagnje, ali 
gorje si ga tistemu, kdor ga prevari, kdor mu opogani 
poštenje hišno in rodbinsko. Za prestopnike devete 
božje zapovedi se je ohranila v našem okraju iz staro- 
davnih časov neka posebna kazen, katere vas sam Bog 
varuj. Poslušajte torej moj svet in zapustite mojo žup- 
nijo, dokler je še čas. "Žavbar se je veril in rolil, da 
ne želi in ne dela nikomur krivice in je ostal pod 
Sveto goro še dalje. Nekoliko dni ali tednov po tem 
pomenku se je praznovalo na gori proščenje, po naše 
bi se reklo shod ali žegnanje. Privrelo je tjakaj brez 
števila romarjev s Hrvaškega in Kranjskega. Po velikem 
opravilu so šle nekatere Kranjice za županovim vrtom 
zopet domov. Oziraje se, če leži po tleh kaj sadja, 
so zagledale skozi seč, ki je bila semtertam jako 
redka, čudo in strahoto, kakršne ni videl, kar svet 
stoji, ne jud, ne ajd, ne kristjan. Na vrtu je ležala živa 
glava bradatega moža brez trupla! Druge romarice 
so zakričale in pobegnile, Dolenjka Katra, ki je bila 
srčnejša od njih, pa je ostala in ogledovala neznano 
čudo, Glava je imela usta zavezana, lica so se ji.krčila, 

kakor da trpi hude bolečine, in iz oči so ji kapljale 
debele solze na gosto brado. Čez kake pol ure se je 
prikazal na vrtu brkat velikan in se oziral pazljivo na 
vse strani. V rokah je držal polič vode, lonec in žlico. 
Katra smukne za seč, kjer je bila tako zarasla, da 
je ni mogel videti, in počene. Med vejami je itak vse 
dobro razločila, kaj se godi na vrtu. Velikan pride h 
glavi, ji odveže usta in da piti. Potem zajame z žlico 
kaše in jo začne pitati. Glava pokusi, se namrdne in 
pljune kašo nazaj iz ust. Zdajci zavpije: Ljudje božji, 
pomagajte! Velikan zarohni: Molči, če ne te zadavim, 
saj drugega tako nisi vreden. To rekši zaveže glavi usta, 
jo udari nekatere krati s pestjo v obraz in po temenu 
in preklinjaje odide. Zdaj je Katra vedela, da je zakopan 
na vrtu živ človek. Revež se ji je tako smilil, da je 
bridko zajokala. Hotela mu je pomoči, pa ni znala kako. 
Znancev v tem kraju ni imela, tujim ljudem pa ni nič 
zaupala. Po dolgem premišljevanju se ji je zdelo najbolj 
varno in pametno počakati trdega mraka. Ko se stori 
noč, zleze skozi mejo na vrt in odveže glavi usta. Glava 
milo zaječi: Angel nebeški! za pet ran božjih te prosim, 
da me odrešiš. Župan me je obsodil krivo, da sem mu 
zmotil ženo, pa _ me je zvezal in zakopal. Divjak me 
misli umoriti z grozo in gladom. Nosi mi kašo, ki je 
zabeljena menda s peklenskim oljem. Katra je zapazila 
še za dne lopato, slonečo za svinjakom, ž njo je začela 
odkopavati ubogega Petra. Ko mu je prišla do rok, 
mu je porezala na njih vezi s svojim nožkom, brez 
katerega mnoge Dolenjke ne gredo nikamor. Delo je 
zdaj urno napredovalo, kajti pomagal si je jetnik ne- 
koliko tudi sam. Čez četrtinko ure sta že tekla on in 
njegova .odrešenica po cesti, ki drži na Kranjsko. Petra 

je bil hudi post silno oslabil, ali korake mu je pospe- 
ševal strah, da bi ga utegnil župan pogrešiti in pre- 
ganjati.  Ustavila sta se šele, ko sta dospela do dobre 
dolenjske krčme. V nji sta večerjala in prenočila. Katra 
se je morala čuditi in smejati volčji sogoltnosti svojega 
tovariša. Med jedjo ni zinil ne besedice. Ko je bil sit 
in je zamočil večerjo z več kupicami starine, je prijel 
deklico za roko, ji razodel svojo ljubezen in ji obljubi! 
zakon. Kaj se muzate? Gotovo mislite, da bo osleparil 
tudi Katro, kakor je že nekatero drugo. Ta pot se motite. 
Pokora, katero mu je naložil župan, je bila tako krepka, 
zdrava in blagodatna, da je grdega nečistnika popol- 
noma zmodrila in prestvarila. Zagreben do grla se je 
pokesal svojih grehov in prisegel Bogu, če mu pošlje 
pomoč, dosmrtno izpreobrnjenje in poboljšanje. Že ob 
mesecu so oznanili topliški gospod župnik s prižnice, 
da jemlje g. Peter Žabar Dolenjko Katro za svojo 
pravo krščansko ženo. Stanovala sta odkonca na deželi, 
potem pa sta se preselila v mesto, menda v Ljubljano. 
Peter je živel odslej tako zastavno, strogo in bogoslužno, 
da so ga posvetnjaki imenovali tercijala. Če je izvedel, 
da ima njegova dekla kakega ljubčka, jo je zapodil kar 
precej iz službe. Trudil se je vestno, da povrne ljudem 
škodo, katero so trpeli zaradi njega. Z Gorenjkami, 
nekdanjimi svojimi ljubicami, in njihovimi očeti se je 
pogodil in pomiril brez pravde. Očitati mu se je mogla 
samo ta slabost, da je bil nehvaležen največjemu svo- 
jemu dobrotniku, hrvaškemu županu, ki ga je naučil 
pameti. Tožil ga je sodišču radi hudodelstva silovitosti. 
Na Hrvaškeln je vladala takrat kvakarska pravica, ki je 
bila jako korenita in je določevala vsako reč in tudi 
kazni prav nadrobno in, natanko. Preiskava .proti 

županu je trajala sedem let. Po & 500.000 ga je ob- 
sodil sodnik, da mora sedeti v ječi 2 leti, 11 mesecev, 
29 dnij, 23 ur, 58 minut in polenajsto sekundo. To 
čuvši se župan zadere: Kaj, ali ni bilo prav in pošteno, 
da sem kaznil lopovskega Kranjca? Hrvaški sodnik ga 
potolaži: Kdo pa veli, da ni bilo? Brate, ne boj se! 
Kvakarska pravica ima dolge in ostre zobe, ki pa ne 
grizejo, ker so papirnati. Bodi pameten pa se pri- 
toži in začni pravdati. Pravda se bo končala, ko bova 
midva oba že irikrat prekopana. Najmanj tri kadi črnila 
se bo počečkalo, preden se dokaže s pismi in pričami, 
da Škavbar, Šavbar, Žavbar in Žabar niso bili štirji 
cigani, nego samo eden, ki je imel navado, da se je 
v vsakem kraju nekoliko prelevil. Zdaj pa povej, če si 
me razumel? Župan prikima in stori, kar se mu je 
velelo. Izkušnja je potrdila, da mu je sodnik dobro sve- 
toval in prerokoval resnico. — — Moja povest o kolo- 
vratarju Petru se je raztegnila precej na dolgo. Šmihelci 
jo pripovedujejo bolj nakratko in nekoliko drugače, 
Iz jako dobrih in važnih razlogov sem jo zasukala tako, 
kakor me je naučil rajnki Bernardelj. Gotovo ste po- 
znali tega klateža, ki so ga bile nekdaj polne vse krčme 
od Novega Mesta do Grosuplega. Sreče si je iskal v 
mnogih stanovih. Bil je zaporedoma kmet, trgovec, 
mešetar, slikar, godec, čarovnik, klobasar in vinski pri- 
digar. Povsod drugje mu je izpodletelo, ali klobasati 
in burke praviti pa je znal tako izvrstno, da bi ga bili 
poslušali pivci ves dan in vso noč. Zapomnila sem si 
marsikatero njegovo. Pripovedke te vrste so me veselile 
že odnekdaj veliko bolj nego tiste prazne in neslane | 
starinske istorije, katerih ne marajo dandanes niti 
otroci, 

Kakor Petrova nesreča, dokazujejo tudi izkušnje 
drugih sleparjev, da šmihelske žene izvečine ne marajo 
biti ljubice za kratek čas. Po pravici se je to trdilo 
nekdaj tudi o dekletih. Žunek nam je pravil, da se je za 
njega mladosti porodilo vse leto v župniji komaj po dvoje 
ali troje nezakonskih otrok in njih matere da so bile 
ponajveč Gorenjke, Štajarke ali Ribniščice, ki so tukaj 
sebenjkovale. Zadnjih štirideset let se je obrnilo na 
slabše, vendar ne toliko, kakor vpijejo tercijalke in klepe- 
tulje. Bližnje mesto pohujšuje kmete res čimdalje bolj, 
gosposki in napol gosposki zapeljivci imajo marsikatero 
nedolžnost na svoji duši. Prav so govorili rajnki prošt 
Arko, da se zbira v večjih mestih vsa domača in tuja 
nesnaga in plaža, ki ne okužuje le njih, ampak tudi 
okolico. Jaz bi tako dejala, da se izpolnuje šesta božja 
zapoved v šmihelski župniji zdaj dosti manj vestno in 
natanko nego na priliko v Beli Krajini in Podgoro ; 
ali Dolenjci, stanujoči preko Krke, naj se ji zato nikar 
ne rogajo, kajti nič boljši niso, nego še porednejši. V 
eni njihovi župniji, nečem povedati v kateri, krstili 
so lani domalega same pankrte, in v prečinski je velika 
vas, v kateri prebiva skoraj v vsaki hiši kaka nezakonska 
mati, v nekaterih pa tudi po dve in po tri! Takova 
sramota še ni oblatila šmihelske župnije, veliki večini 
njenih deklet se ne more nič nespodobnega očitati. Da 
me čuje kaka jezičnica, se mi bi zagrohotala: Le nikar 
jih ne hvali, ko vemo, da so vse zaljubljene. Jaz pa 
velim: Če je to res, kdo ima pravico jih grajati; po- 
šteno ljubezen dovoljujejo Bog in ljudje; brez ljubezni 
bi se mladina zakona bala. Ko bi bila brez tega čuta 
in prepametna, to je, tako pametna, da bi premislila 
natanko, kake silne težave in skrbi jo čakajo v 

zakonskem stanu, prešla bi ji vsa volja do ženitve in svet 
bi se potem kmalu zatrl ali pa izpremenil v cigansko 
zgonišče. Tudi za druge reči gre čast šmihelskim mla- 
deničem in mladenkam. Za delo se ne ustrašijo nobe- 
nega Podgorca, nikar Poljanca ali Hrvata; v društvu 
so priljudni, veseli in šaljivi, v vsem svojem vedenju 
pa pošteni, zdušni in moški. Ne porečem, da ni vmes 
kak rogovilež in kaka trapa, ali smeti se nahajajo povsod, 
še v kraljevskih palačah. Posebno pa je treba pohvaliti 
šmihelsko mladino, da hodi rada v cerkev. Za božjo 
čast in službo spada ta župnija med najprve na Do- 
lenjskem. Sami veste, koliko prilike grešiti ima lahko- . 
umen človek o božični polnočnici. V temi ni moči 
paziti, kaj se godi, dekleta se snidejo s fanti, kolikor 
jih je volja. Odprte so takrat tudi mnoge krčme, vino 
ugreje kri in srce in odpre vsaki nerodnosti vrata na 
stežaj. Nevarnost biva tem večja, ker dohajajo na šmi- 
helsko polnočnico radi tudi mestni veseljaki. Ali na- 
vzlic vsem tem skušnjavam se je pripetilo, kar jaz 
pomnim, v ti sveti noči le prav malokdaj kaj grdega 
in pohujšljivega. Minilo je po pet, tudi po deset let, 
da se ni čulo za noben pretep ali drug nered, za no- 
beno nespodobnost, za noben večji prestopek božjih in 
cerkvenih zapovedi. Kadar se je kaj takovega naklju- 
čilo, so greh zakrivili skoraj vselej mestni negodniki, 
ne pa domačini. Najlepše in očitneje pa izpričuje res- 
nično pobožnost šmihelskih župljanov imenitna procesija, 
ki gre vsako leto v nedeljo po sv. Rešnjem telesu. V 
čctrtek se vrši ta sprevod v Novem Mestu. Jaz nečem 
nikogar obirati, pa saj ste se lahko že sami uverili, 
kako šumne, nepravilne in posvetne so mestne procesije. 
Mnogi korakajo sparoma, mnogi pa tudi ne. Nekateri 

se tukaj pridružijo, tam zopet zapuste vrsto. Nekateri 
dirjajo semtertja in ogledujejo božjo službo od strani 
kakor kako gledališko igro. Niti udeležniki procesije ne 
kažejo vsi prave pobožnosti, marsikakov par se pomen- 
kuje, smeje in moti še tiste, ki bi radi molili. V ti 
gneči in nerednosti človeku skoraj ni mogoče, da bi si 
ohranil zbranost duha, ki je za molitev potrebna. Po- 
glejte pa potem v nedeljo šmihelsko procesijo, gotovo 
porečete z mano vred, da se vidi tako ginljiva in na 
vsako stran krščanska bogoslužnost le malokje v naši 
deželi. Vse, kar poveličuje mestne svečanosti — skladno 
zvonjenje, streljanje meščanske straže in umetna godba, 
čuje se tudi o šmihelski procesiji, največja dika pa so 
ji čudoviti red, pristojno ponašanje in globoka' po- 
božnost, ki jo spremljajo in navdajajo od prvega za- 
četka do zadnjega konca. Tiho, počasno, zastavno, 
žebraje iskrene molitve, stopajo vrste iz župne vasi črez 
ravno in neravno polje proti bogato s cvetjem, zelenjem 
in zastavami nakičenim kapelicam, pri katerih se dele 
blagoslovi. Nikjer ne zapazi človek najmanjše zmeš- 
njave, ne žalijo mu ušes ni smeh, ni nesramni glasni 
pomenki. Sparoma gredo brez izjeme fantje, možje in 
žene in istotako tudi male, v belo oblečene deklice z oven- 
čanimi glavicami in ličnimi košaricami v nežnih rokah. 
O pogledu ieh nedolžnih otrok se mi je zdelo vselej, 
kakor da so prišli na zemljo sami nebeški angelci 
hvalit in slavit svojega stvarnika. Za njimi korakajo 
odrasla dekleta z voščenimi svečami po tri ena 
poleg druge. Teh trojk sem naštela kdaj sedemdeset, 
kdaj tudi do osemdeset, procesije se udeležuje torej 
več nego dve sto, karseda lepo po praznično oprav- 
ljenih devic! Vse Novo Mesto pride gledat na most 

ali na višave ta veličastni sprevod in ni čudo, kajti se 
vidi v istini premnogo krasnega, mičnega in vabljivega. 
Fantje. pa tudi nekaleri gospodje se ozirajo ob ti pri- 
liki najrajši po dekletih. To gotovo ni prav ali se ne 
more prepovedati in odpraviti. Ne da se zanikati, da 
ugaja pogled očem in srcu. Poleg Šentviščank in Top- 
ličank slove Šmihelke že odnekdaj za prve krasotice 
na Dolenjskem. Odlikujejo se s krepko, gibko in strojno 
rastjo in preprijaznim obrazom, ki zmoti lahko nele 
kmetiških, ampak kdaj tudi gosposke mladiče in celo 
modre in učene gospode. Prikažejo se med njimi 
večkrat tako bele, gladke in oblikane, kakor da bi jih 
ne bilo še nikdar opekalo na polju in v vinogradu vroče 
dolenjsko solnce. Tudi se mora potrditi, da se znajo 
prav čedno, prijetno in ponosno oblačiti. Tiste, ki so 
iz bolj imovitih hiš, da si morejo omisliti opravo po 
svoji volji, si izbero vselej blago takih barv, ki se ena 
z drugo ujemajo. S kofetasto kočamajko se tedaj druži, 
da povem zgled, zeleno krilo, ne pa rdeče ali višnjevo. 
Posebno pa olepšuje in prikupuje vsakemu šmihelska 
dekleta njihova dragocena, prezala, mrežasta peča z 
visokim, bahatim ,petelinčkom“ na temenu. Kakor se 
krešcjo po mestih Slovenci z nemškutarji, kosa se na 
kmetih domača peča s kupljenim robcem, ki je za de- 
lavnik jako nareden, ali za cerkvene svečanosti preveč 
cunjast in premalo prazničen. Slovenska gospoda so 
zmagali nemškutarsko in skoraj isti čas se je moral 
umakniti na deželi tuji robec mnogo gorši, starokranjski 
peči. Že nekaterikrat se mi je zdelo, da se veseli sam 
Bog ie naše procesije. Vse nebo so pokrivali debeli 
oblaki, pomalem je pričelo že škropiti, obupno so 
pogledovali ljudje kvišku, v največjem strahu, da jim 

bo razdri dež priljubljeni sprevod še preden se bo 
pričel, ali glejte, kakor bi trenil, je zapihal oster sever, 
raztrgal oblake in jih prepodil za Gorjance. Na radostne 
vrste, zbirajoče se pred cerkvijo, je sijalo zopet žarko 
solnce, z višave je zažvrgolelo stoglasno veselo petje 
drobnih škrjancev, na zemlji pa je zdajci zagodla sladko 
šumeča, ubrana glasba novomeških in šmihelskih umet- 
nikov in oznanjevala mestu in vsi okolici, da se je 
napotila slavna šmihelska procesija tudi to leto poleg 
častite, starodavne šege preko zelenega polja proti 
sijajno okrašenim, belim kapelicam. 

Naštela sem vam veliko dobrih svojstev, ki jih 
imajo šmihelski župljani. Bog daje svoje darove komur 
hoče, ali gotovo jih deli najrajši tistim ljudem, za ka- 
tere ga prosijo njegovi prijatelji — svetniki in svetnice. 
Tudi to se sme misliti in verjeti, da mu priporočajo 
najprej in najbolj svoje domačine, žlahto, znance in 
prebivalce svoje rojstvene župnije. Šmihelski okraj se 
more pač ponašati in blagrovati, kajti živelo je v njem 
več svetnikov nego v katerikoli drugi župniji na 
Kranjskem : trije so se v njem celo porodili, eden pa 
se posvetil in storil baš za Šmihelce prvi in največji 
svoj čudež. Zdaj vidite, odkod in po čigavi prošnji 
dohaja ti župniji obilna božja milost, ki je razsvetlila 
in nadarila njene ljudi z bistrim umom, hrabrim in 
blagim srcem in s spretno roko, da se branijo uspešno 
vsem nadlogam, ki so nasledek velike revščine. Svet- 
niki se razločujejo. Mnogi so že dvignjeni in položeni 
v oltar, da jih kristjani časte in kličejo na pomoč. 
Med temi jih je kaj malo našega rodu. Jaz poznam 
samo šmihelskega župljana, sv. Feliksa in pa sv. Ro- 
marja, ki se je porodil menda na Krki ali vsaj v obližju. 

Sv. Vincencija, čigar svetinje se hranijo v Mokronogu, 
skoraj da ne smem imenovati, ker pravijo, da ni bil 
naš deželan. Druge vrste svetniki pa so tisti, ki še 
niso godni za javno čast, ker jih sv. katoliška cerkev 
dozdaj ni razglasila in potrdila. Truplo jim je ostalo 
celo, nezgnito, kar dokazuje njihovo svetost, ali zgodilo 
se je še premalo čudežev na njih grobu. Zadržek, 
trdijo nekateri, je tudi to, da imajo na tem svetu še 
živo žlahto. S takimi svetniki je ljubljanska škofija 
prav bogata. Šmihelska župnija je dala tri, v Novem 
Mestu počiva, kar jaz vem, eden, kanonik Meterc, v_ | 
Žužemberku tudi eden, bil je prej mnogogrešen financar, 
pa se je zveličal z dolgo in trdo pokoro; istotako 
leže sveti možje in žene, čakaje dvignjenja in svojega 
priznanja, v Soteski in še na veliko, veliko drugih krajih. 
Življenja sv. Feliksa vam ne bom razkladala, ker ga 
slišite lahko s prižnice in vam je bržkone že znano, 
Povedala vam pa bom, kolikor vem in smem, o tistih 
treh šmihelskih svetnikih, ki še niso dejani v oltar in 
se ljudje zanje malo ali nič ne brigajo. Eden njih se 
je porodil blezo na Gorenjskem, je bil duhovnik in je 
služil v Šmihelu za kapelana. Krstno ime se je po- 
zabilo, pisal pa se je skoraj gotovo za Goloba. Župljani 
se ga nekoliko še zdaj spominjajo, ali prigodeb ne 
znajo več natanko. To pomnijo, kdo je bil Katranec 
in da je pobijala šmihelsko polje več let strašna toča, 
katero je zagovoril naposled neki pobožen kapelan, 
toda le malokdo se domišlja, da so bile te tri reči skle- 
njene, da je prišla ena iz druge. Kdor pa tega ne ve, 
ne more nobene njih dobro razumeti in prav soditi. 
Jaz sem skrbno popraševala in tudi sama bistro pa- 
zila, kaj in kako se je godilo, zato se morete zanesti, 

da bom govorila resnico. Pod šmihelski zvon se je 
priselil bogat .bahač, zval se je Katranec. Vere ni imel 
nobene, kakor kako neumno živinče. Rogal in smejal 
se je kar očitno Materi božji in vsem resnicam kato- 
liške cerkve. Ko je šla mimo njega procesija s križem, 
se je zagrohotal zaničljivo in vprašal ljudi, kaj no- 
sijo to rogovilo! Župniku je dejal: Vaš magazin 
stoji prazen. Koliko vam dam, da bom spravil vanj do 
pomladi slamo in nastilo? Na koncu in na straneh, 
kjer imate zdaj nekake lesene, pozlačene maškare, 
bi lahko stale vse moje krave, samo jasli jim bo treba 
narediti. Župnik se začudijo: Gospod Katranec, vi se 
motite, jaz nimam nobenega magazina. On pa pokaže 
S prstom cerkev in se zareži: No, ali ni ta razvlaka 
magazin?! V službo je jemal najgrje malopridneže, 
tatove, pijance, vlačugarje in tako brozgo.  Večkrat je 
bleknil: Moja družina morajo biti ljudje, ne pa kristjani. 
Hlapci in dekle niso smeli hoditi dosti v cerkev, vaso- 
vanje pa jim je kaj rad dovolil, češ, to je iantovska 
pravica, naj jo uživajo, dokler so mladi. Od poslov 
ni zahteval drugega, nego da mu delajo pridno kakor 
voli. Za njih dušo ga ni bilo skrb in kako neki, ka 
je čvekal celo vpričo otrok, da pogine človek kakor 
pes in podgana in da so si izmislili pekel in nebesa 
farji, zato da laglje ljudi skubejo. Enoč mu buti v 
glavo, da gre oddaleč za pogrebom. Ljudje so držali 
v rokah sveče in so tudi molili, kar dandanes žal, ni več 
povsod navadno. Ko so mrliča pokopali, se je brala zanj 
sv. maša. Katrancu je bilo vse, kar je čul in zapazil, 
tako pogodu, da je dejal: Tako predpustno burko 
bom napravil tudi jaz, kadar pogine moj Hektor. Kmalu 
potem mu se je zaletel pes v živino, ki so jo gnali 

proti Ljubljani Hrvatje. Voli zasade Hektorju roge v 
rejeni trebuh in ga ugonobijo. Katranec da izkopati 
zanj na vrtu lep grob, zraven njega pa postaviti šotor 
in oltar. Strogo zapove hlapcem in deklam, da morajo 
iti psu za pogrebom in moliti spotoma na brojanice. 
Vsakemu da tudi polfuntno voščeno svečo. Smrdljivega 
Hektorja so zagrebli svečano kakor kakega krščenega, 
po božji podobi in za nebesa ustvarjenega človeka! 
Po dovršenem pogrebu je šel Katranec s služabnikom 
k oltarju v šotor in oponašal duhovnika, ki bere sv. 
mašo. Proti koncu se je obhajal z meseno klobaso in 
majoliko vina, v katero_ mu je prilival sluga kisle 
vode. Ta neznanska predrznost, to vnebovpijoče za- 
smehovanje svete vere sta prisilila pravičnega Boga 
na grozovito in očitno maščevanje. Katrančevo hudo- 
delstvo je oskrunilo brez dvoma vso šmihelško župnijo, 
njegovega greha se je udeležila tudi ona, ker ga ni 
zabranila in se ni dvignila v sveti jezi na samopašnega 
sovražnika božjega. 

Ljudje so pričakovali tisto leto posebno obilno 
žetev in trgatev, najstarejši ljudje niso pomnili tako 
lepega in toliko žita, sadja, sena in grozdja. Na sredi 
jasnega neba pa se je prikazala bela meglica, ne večja 
od zagrinjala, v meglici je jelo vršati in bučati, valili 
SO S€ iz nje na vse strani črni in sivi oblaki in že čez 
pol ure se je usipala na vsa šmihelska polja kakor 
jajca debela, kakor šiške rogljata toča, ki je raztolkla 
in zdrobila v nekoliko trenutkih vsa žita in sadeže, vse 
upe in radosti šmihelskih župljanov. Po nevihti ni ostala 
ne ena bilka po konci, ne eno pero, ne ena jagoda 
cela. In te strahote so se ponavljale štiri leta zaporedoma. 
Ljudje so obdelovali zemljo navsomoč marljivo, hodili 

so v domačo cerkev in na božja pota, molili pobožno 
in goreče, kolikor je le mogoče obupanemu, krščan- 
skemu trpinu. Zaman! Prazni, brez sreče in božjega 
blagoslova so jim ostali vsi trudi, vse prošnje in molitve. 
Preden je začela strn rumeneti, je prišla toča in razbila 
polje, da se ni poznalo, jeli raslo na njem žito, sočivje 
ali trava. Revščino, ki je zavladala, mislite si lahko sami, 
jaz je ne bom opisovala, ker me strese groza, ko se 
domislim neskončne bede šmihelskih župljanov. Neka- 
tere gospodarje so uničile uime do korena, zadolžiti 
so se morali vsi, mnogi so poprodali, da prehranijo 
sebe in rodovino, zadnji rep iz hleva, zadnji rilec iz 
svinjaka, najboljši les iz hoste, pa tudi njive in vino- 
grade. Uverjeni, da jim je Bog zemljo preklel, so se 
dogovarjali ljudje in namenili za trdno, da bodo za- 
pustili preljubi domači kraj in se preselili odtod daleč 
strani v druge, srečnejše dežele. Božja previdnost je 
ukrenila, da je prišel semkaj za kapelana bogoljuben, 
svet mož, kateremu so se v srce smilili pošteni šmi- 
helski župljani. Takrat je teklo že peto leto, odkar jim 
je bil peklenski Katranec opoganil župnijo. Strn je bila 
krasno pognala in stala visoko, da se je skril v nji 
lahko oratar, ki jo je posejal, ali kmetje so gledali brez 
nade in veselja hobotno rast, pričakovali so nove ne- 
sreče. Zopet se je prikazala sredi jasnega neba bela 
meglica, ne večja od zagrinjala, in zopet so bruhali iz 
nje po vsem obnebju temni, vršeči in grmeči oblaki. 
Zapazivši nevarnost se napoti kapelan na pokopališče 
in začne moliti in zagovarjati točo. Ko je spoznal, da 
zagovor ne bo pomogel, se je zrušil sveti mož na 
kolena, povzdignil roke in prelivaje krvave solze prosil 
Boga, da bi vzel greh s šmihelske župnije in ga 

preložil nanj; naj ga bijejo in more vse zoprnosti tega 
sveta, da se oprosti in reši le uboga župnija, ki je iz- | 
ročena njegovi skrbi. Usmiljeni Bog je uslišal molitev 
svojega služabnika: nevihta je zdajci potihnila in se 
razprašila brez kvare, žito je zopet prelepo dozorelo in 
plenjalo bogato kakor še nikoli ne. Šmihelci so si kmalu 
opomogli in nehali misliti na preselitev. Kapelana pa so 
jeli preganjati gospoda že v Šmihelu, očitaje mu, da 
slepari ljudi s praznovernimi zagovori toče in copernic. 
Premaknili so ga skoraj v grde hribe, kjer je o slabih 
prihodkih borno životaril, obenem pa prebi! brez šte- 
vila zabavljic in krivic od surovih gorjancev. Premeščen 
je bil še večkrat, vselej s hudega na hujše. Zlobni 
sovražniki so hujskali in razdražili proti njemu škofa 
in župnike, in lažnjivim tožbam se je verjelo. Ne 
more se misliti in izreči, koliko bridkosti prelrpi 
duhovnik, ki se zameri poglavarjem. Ovadam, sumnjam, 
psovanju in preganjanju ni bilo ne konca ne kraja. 
Mali imetek, katerega si je prihranil, ukradli so mu 
zvečim tatovi, kar je ostalo, je izgubil v požaru. Zbo- 
leli so mu oče, mali in seslra, za katere mu je bilo 
skrbeli, in naposled zgrabila je huda, neozdravna bolezen 
tudi njega. Neprijatelji so ga razvpili, da si jo je na- 
kopal sam z ostudno razuzdanostjo. Imel ni nobenega 
človeka .na svetu, ki bi mu bil stregel ali ga zagovarjal 
in miloval. On pa je prenašal molče in z veselim srcem 
te in druge krivice in križe in hvalil noč in dan Boga, 
da mu je poslal toliko prilik, vaditi se v krščanski po- 
irpežljivosti in si zaslužiti nebeški raj. Umrl je zapuščen, 
zaničevan in preklinjan, ali precej po smrti so jeli raz- 
odevati in izpričevati premnogi čudeži njegovo nedolžnost, . 
svetost in neminljivo slavo na iem in onem svetu, S 

svojim življenjem in trpljenjem je izbrisal oskrumbo s 
šmihelske župnije, katero ogreva po njegovih zaslugah 
zopet blagodejno solnce milosti božje. Ko ga bo dvig- 
nila sveta katoliška cerkev, mu bo izpolnila poslednjo 
voljo in dala prenesti njegovo truplo v prijazno cerkev 
sv. Mihela. Hvaležno naše ljudstvo bo imelo tedaj dovolj 
prilike, da bo gledalo in častilo rod za rodom svojega 
dobrotnika in prijatelja. 

Zdaj bom govorila o drugem svetniku, ki se je 
porodi! blizo šentjernejske ceste tamle v Smolinji vasi. 
Dvigniti ga.še ne smejo, ker mu živi še nekaj žlahte. 
Po njihovi smrti mu bo storila sv. cerkev precej to čast 
in takrat se bo razglasilo tudi njegovo ime in življenje. 
Zdaj vedo ljudje prav malo o njem. Sploh je znano 
samo toliko, da je res svetnik, ker je delal čudeže, in 
mu trupla niso razjedli črvi in gniloba. Kaj več vam 
more le malokdo povedati. Jaz sem se pred mnogimi 
leti seznanila in sprijaznila s kuharico rajnkega gospoda. 
V- pomenku ž njo sem izustila željo, kako rada bi sli- 
šala zgodbe smolinskega svetnika. Ona upre vame oči 
pa me prime za roko in veli: Jera, jaz jih poznam in 
ker sva prijateljici, hočem ti jih razodeti ali moraš se 
zareči, da jih ne boš pravila drugim, ker morajo ostati 
za zdaj še skrivnost. Jaz se zarečem. Ona je dalj časa 
nekaj premišljevala, potem izvadila križec in dejala: Jera! 
zareci se še enkrat in: poljubi tole znamenje zveličanja 
našega v potrjenje, da boš molčala. Ta nezaupnost me 
je nekoliko užalila, itak sem poljubila križec in se za- 
rekla vdrugič. Zdaj veste, zakaj ne boste od mene nikoli 
izvedeli, kaj mi je povedala gospodova kuharica. Nobena 
takova obljuba pa me ne veže, da bi Vam ne smela 
priobčiti poročila blage svoje vrstnice Švarčevke, Bedaki 

čeljustajo: Švarčevka je stara sraka, ki sama ne ve, kaj 
čveka. Jaz pa mislim, da je treba bolj spoštljivo spo- 
minjati se žene, ki je tako razumna zdravnica, da je 
pregnala bolezen z zelmi in svojimi zagovori iz več 
nego sto, kaj pravim, tudi iz več nego petsto svinjakov 
in hlevov. Od graščine, na kateri je bila svinjarica, pre- 
jemlje še dandanes precejšno pokojnino za svoje zasluge. 
Švarčevki je pripovedoval star menih imenitne in pre- 
lepe reči o smolinskem svetniku, ki so vredne, da se 
zapomnijo in naznanijo tudi v bukvah. O resničnosti 
njihovi se ne sme dvojiti, ker taki možje ne irosijo laži 
po svetu. Ta menih je imenoval svetnika Lazarja, 
najbrž radi velike revščine, v kateri je živel in umri. 
Lazar mu bom rekla tudi jaz, dasi je dobil v krstu po 
izpričevanju kuharičinem drugačno ime. Roditelje je 
imel jako bogate, naslajal bi se bil lahko z vsemi poze- 
meljskimi dobrotami, ali ni maral. Razdavši imetek 
cerkvam in ubožcem je zameni!l minljive pošvetne za- 
klade za neminljive nebeške. Kruh si je služil s irdim 
delom; čas, ki mu je ostajal, pa je posvetil moliivi, 
pohajanju cerkev in božjim potom. Kadar je: kam 
romal, je nesel na rami vselej težek križ v spomin 
trpljenja Kristusovega. Duše si ni oskruni! nikoli s 
smrtnim grehom, za male svoje slabosti pa si je nalagal 
tako hudo pokoro, da strože od njega niso živeli niti 
puščavniki. Po največ je prebival ob vodi in suhem 
kruhu. Vina ni nikoli pokusil. Takov post je v veseli 
vinski deželi veliko težji in torej tudi dosti več vreden 
nego v kakem gorenjskem okraju, v katerem poznajo 
to božjo kapljico komaj po imenu. Nekoč so ga hoteli 
gospoda prisiliti, da bi vino pil, zato, da bi mu se 
mogli potem rogati in nagajati, ali Bog jim je pokazal, 


55 


da si ne da sramotiti zvestega služabnika. Lazar je šel 
mimo grajske zidanice. V nji so baš pijančevali in raz- 
grajali graščak, rodbina in njegovi prijatelji. Zagledavši 
svetnika so se jeli grohotali in ga klicati v hram. On 
jih je lepo zahvalil in hotel iti dalje. Gospoda pa se 
udero za njim in ga vlečejo po sili v zidanico. Natočijo 
mu največjo kupico in reko, da ga prej ne izpuste, 
dokler je ne izprazni. Da jim ne bi mogel uteči, za- 
klenejo vrata in ključ nekam skrijejo. Lazar se prekriža 
in blagoslovi kupico, potem pa tudi sod, iz katerega 
so mu jo napolnili. Tisti hip se izpremeni v obeh po- 
sodah vino v vodo in svetnik izpije kupico, ne presto- 
pivši svojega posta. Z mazincem odpre vrata, ki se 
zaklenejo sama za njim nazaj. Pred odhodom pa je 
dejal osupnjeni druhali: Kadar popijete sod, iz kate- 
rega ste mi nalili, pojdete slobodno tudi vi iz zidanice,. 
dotakrat učite se ireznosti in pameti! Z Bogom! 
Gospoda niso mogli iti veliko tednov domov, kajti vrata | 
se niso dala ne odpreti ne razbiti. Zaman so tudi 
poskušali predreti steno. Zid je stal, kakor bi bil železen; 
ni zrno se ni moglo odkrušiti. Ko so se uverili, da se 
drugače ne bodo nikoli rešili, so se lotili vode. Ali ta 
pijača ni bila šala: sod je jemal dobrih petdeset veder! 
Za hrano gospodi baš ni bila sila, jedi so jim nosili. 
družina iz grada in jim jih podajali skozi tesna okenica. 
Postelj pa na tak način ni bilo moči dobiti, skozi line 
se je dala stlačiti kvečjemu slama in kaka rjuha. Vaše 
gnade so morali spavati na trdih tleh, s katerih so vsta- 
jali bolj trudni nego so legali. Ker je upadala voda 
tako polagoma, domisli se nekdo, da bi se je najprej 
iznebili, ko bi jo izpustili. Res izdero pipo ali so si s 
tem slabo pomogli. Voda je spodaj odtekala, zgoraj. 

pa še hitreje naraščala, da je bil sod kmalu do vrha 
poln. Zdaj so spoznali, da božje kazni ne bodo odvr- 
nili z zvijačo. Iznova so začeli piti nepriljubljeno vodo. 
Ječa jim je presedala tem huje, ker so se zbirali okoli: 
nje od vseh strani kmetje, rogaje se svojim zaliralcem 
in prepevaje jim noč in dan vsakovrstne zabavljive pesmi. 
Šele o Božiču so izpraznili gospoda vražji sod in so 
mogli zapustili zidanico. Lazarju bi se bili gotovo radi. 
maščevali ali se niso usodili, ker so se ga bali, da bi: 
jim ulegnil nakloniti še kako večjo nadlogo. Samo 
grajska gospodična mu ni mogla skrivati svoje jeze in 
mu je pokazala figo. Lazar pa ji figo zagovori, da 
ji je ostala, dokler je živela. Po nobeni sili se ni dal 
izvleči palec izmed prstov. Dekle je bilo mlado, lepo 
in bogato, itak ni moglo dobiti ženina, kar ni nič čudnega. 
Kateri mož bi hotel imeti babo, ki bi mu kazala zmerom 
figo»! Takih čudežev je storil Lazar še veliko. Bil je 
strah vsem graščakom in bogatinom, radost in podpora 
pa vsem kmetom in siromakom. Z vinskimi bratci pa 
ni maral delati prijaznosti, če so bili tudi kmetski. Šmi- 
helski župljani so ga prišli prosit, da bi jim blagoslovil 
vinograde. On pa je dejal: Brez vina človek lahko 
prebo. Blagoslovil pa vam bom slabo vašo vodo, kajli 
dobra voda je. za zdravje vsakemu potrebna. Ta župnija 
dotakrat ni imela nobenega pitnega studenca, vsi so 
bili še bolj mehki in mlakužasti nego Krka. Po Lazar- 
jevi molitvi in po njegovem zagovoru je jel bruhali na 
prijazno loko iz skalnatega svojega doma mrzli, krhki 
in lahki Trščak, do katerega se pride iz mesta skozi 
hosto prav lehko v pol ure. Za to božjo vodo bi dali 
gospoda .v velikih mestih radi cele kupe zlata, ko bi jo 
mogli dobiti v svoje obližje. Izvrstni studenci izvirajo 

tudi pri Rozinovi jazbini, pri Rakovniku in za Birčno 
vasjo. Predmoški ni tako hladen in krepak, ali mnogi 
Novomeščani hvalijo poleti zanj Boga. Brez njega bi 
morali lokati s kislim obrazom mlačno in nesnažno 
svojo Krko. Pa tudi na dnu te reke rinejo iz zemlje 
jako dobri izvirki. Eden je tako močan, da bi napajal 
lahko vse mesto. Trebalo bi ga ločiti z visokim oklepom 
od Krke, dvigniti mu s strojem vodo kvišku in jo na- 
peljati po koritu v velik vodnjak, kamor bi jo hodili 
zajemat. Namesto tega narednega in kratkega vodovoda, 
ki bi stal majhne krajcarje, zamislili so nekateri modri- 
jani navesti v Novo Mesto čez višave in nižave daljno 
Prečino! Nihče ne trdi, da je to delo nemogoče — 
denar stori dandanes vse — ali potrošilo bi se zanje 
gotovo več, nego je vredno vse mesto. Šmihelski župniji 
pa hvala Bogu zdaj ni ireba toliko skrbeti, odkod bi 
dobila zdravo vodo, po čudodelni molitvi sv. Lazarja 
ima je na mnogih krajih dovolj nele zase, ampak tudi 
za žejne sosede. Ta svetnik pa je zapustil vsi naši deželi 
še nek drug dragocen dar, ki ga pa ljudje doslej še 
premalo poznajo in časte. Šel je nekam na božjo pot. 
Pod Mačkovcem bil je takrat brod. Ljudi je prevažal 
mož, ki je bil od starosti že popolnoma oslepel. Veslal 
je kar tako, po umih. Prepeljal je tudi Lazarja in njega 
križ. Ko sta prišla na ono stran, veli svetnik: Denarja 
nimam, da bi vam plačal brodnino, ali dam vam iz srca 
rad, kar sem prejel od Boga. To rekši prime starca za 
roko in gre ž njim do bližnjega studenca. Tam poklekne 
in blagoslovi vodo. Ž njo pomaže brodarju mrtve oči, 
ki zdajci ožive in ozdravijo. Videl je zopet razločno in 
bistro kakor za mladih let. Odtakrat je ostala studencu 
zdravilna moč. Tega resda nisem še nikoli slišala, da 

bi bil izpregledal od njega vode kakšen slepec, ali za 
bolne oči pa trdijo mnogi in premnogi, da ga na vsem 
svetu ni boljšega zdravila nego je ta blagoslovljeni vrelec. 
Hvaležno moram spoznati, da je pomogel že tudi meni. 
Oči so me tako pekle kakor da bi bile zakopane v 
žerjavici. Ko sem se umila s to vodo, mi je prešla vsa 
bolečina, kakor bi odrezal. Ta slavni studenec izvira 
prav pri Krki, za hribčkom, na katerem stoji cerkev 
sv. Janeza, Mačkovljani in drugi bližnji vaščani se pridno 
zatekajo k njemu, kadar jim pride kaj na oči. Meščani 
se pa brigajo tako malo za imeniinosti svoje okolice, 
da izmed desetih komaj eden ve za Lazarjev izvirek in 
niti ta si v sili ne išče pomoči pri njem, nego pri drugih 
doktorjih in mazačih. | 

Najlože se more kaj povedati o tretjem šmihelskem 
sveiniku, o sv. Joželu, ker ni živel v stare čase, ki so 
malokomu znani, nego za naše dobe, z mojo vrstjo 
in pred mojimi očmi. Pri šmihelski cerkvi se nahaja 
grob in na njem spomenik z napisom, ki veli, da je 
zakopan tam Jožef Pavšič, porojen v Stranski 
Vasi 1809. leta, za mašnika posvečen |. 1836., umrl v 
Sreberničah 1. 1875. Ta duhovnik Pavšič je služil menda 
največ v tistin nepriljudnih, kamenitih krajih, ki se 
imenujejo Kras in Istra. Stanoval, jedel in pil je tako 
preprosto in borno, kakor ljudje, ki so bili izročeni 
njega dušni skrbi. Svojim župljanom je bil najiskre- 
nejši prijatelj, najblažji dobrotnik, najmodrejši sveto- 
valec in učenik, ne samo v verskih in cerkvenih, ampak 
tudi v posvetnih, gospodarskih in deželskih rečeh in 
potrebah. Ljubili so, ga kakor svojega očeta. Hudo so 
ga pa črtili tuji oderuhi, ki so bogateli o krvavih žuljih 
kmetov, ker je v svojih pridigah  bičal. nemilosrdno, 

brezbožno njihovo lakomnost in sleparstvo. Zanj se 
more: po pravici trditi, da je bil mučenik in žrtva 
svojega poklica, ker je izgubil preljubo zdravje zaradi 
vestnega izpolnjevanja svoje dolžnosti. Ob najhujši 
zimi se je napotil k bolniku, da bi ga potolaži!l in 
okrepčal s svetimi zakramenti. Prejšnji dan je naletaval 
dež, po noči se je naredila gololedica. Bilo je, kakor bi 
hodil človek po steklu, ni en korak se ni mogel 
storiti brez nevarnosli. Gospod je prišel srečno do 
brvi, pod katero je bila precej globoka, ne premerz- 
nena voda. Brv ni imela menda nič držaja, revežu se 
na nji izpodrsne, da pade v vodo in se strašansko 
prehladi. Rabil je mnoga zdravila, ki mu pa niso nič 
pomogla. Prezeblo truplo mu popolnoma odreveni, vsi 
vnanji udje mu ogluše in oirpnejo, služile mu niso 
več ni roke ni noge. Ležal je kakor panj, sam ni mogel 
ni jesti, ni piti, ni opravljati svoje potrebe. Tako mrivo- 
uden je osial do konca svojega življenja — človeka 
strese groza, ko pomisli to neznansko nadlogo — 
celih dolgih, dolgih dvajset let! Službo je moral 
seveda pusliti, dal se je odvesti v domovino, v svoj 
rojstveni okraj. Nekaj časa je životaril in se lečil brez 
uspeha v Novem Meslu, potem pa se je preselil k 
svoji ljubi seslri, ki je bila omožena pri Pipanu v 
Sreberničah. Ta vas spada še pod šmihelski zvon kakor 
tudi Stranska Vas, v kateri se je gospod porodil. Odtod 
se ne vidi ni ta, ni ona, zaklanjajo ji gozdje in gričevje. 
Pipanica je bila prijateljica moji gospodinji, prišla je 
dostikrat k nam in nam povedala mnogo mičnega, 
lepega in ginljivega o bolnem in bogoslužnem svojem 
bratu. Neskončno svojo nesrečo je trpel brez tožbe, 
brez stoka, brez nejevolje. Popolnoma udan v voljo 

božjo je govoril: Gospod mi je zdravje dal, gospod 
mi ga je vzel, bodi čast in hvala presvetemu njegovemu 
imenu! Gospodinja me je poslala večkrat po kakem 
opravku k Pipanu. Imela sem dosti prilike, da sem 
spoznala bolnika in se uverila o pravi krščanski po- 
trpežljivosti in o njegovi nebeški prijaznosti in dobroti. 
Pomenkoval se je rad z vsakim človekom, tudi z be- 
rači in otroki. Po celo uro sem stala kdaj pri njegovi 
postelji in ga poslušala ali pa mu pravila mestne pri- 
godke in novice. Kdor je prišel k njemu, se je smel 
šaliti, kolikor je hotel. Gospod mu ni zameril ničesar, 
da le ni obrekoval ljudi.  Opravljivca pa je kmalu 
ustavil in mu rekel: Brate, ne sodi, da ne boš sojen ; 
ta, ki ga grajaš, je pred Bogom morebiti stokrat pra- 
vičnejši, nego midva oba. Babe raznašajo zdaj Pipanico, 
da je bratu slabo stregla in da je hiral in umrl pri nji 
v največji revščini in nesnagi. Ta govorica je grda laž. 
Slišala sem ga na svoja ušesa, ko je dejal, da sestri z 
nobenim denarjem ne bi mogel povrniti prevelike skrbi, 
katero ima zanj, in brezštevilnih dobrot, katere je prejel 
iz njenih rok. Bog je razodel še pred Pavšičevo smrtjo, 
kako mil in drag mu je bil ta zvesti prijatelj. Po nje- 
govi prošnji je storil velik in preblagodaten čudež, ka- 
terega se bodo hvaležno spominjali vsi pošteni Sre- 
berničani do zadnjega svojega trenutka. Na drugi strani 
Krke stoječa vas se je bila vnela in silen veter je gnal 
plamen čez vodo naravnost proti Sreberničam. Iskre so 
se usipale, kakor bi padala ognjena ploha. Krka je 
cvrčala, da je bilo groza. V vas so leteli velikanski 
utrinki, goreče irske, slama, seno. Prestrašenim Sre- 
berničanom je kar zastajala sapa. Vsi so mislili, da se 
bo užgalo zdaj zdaj na vseh krajih in koncih vasi, ker 

so bile strehe slamnate, poslopja pa lesena. Gospod 
Jožel je žapazil te strahote skozi okno in je velel svojim 
ljudem, naj ga neso iz hiše. To se zgodi. Gospod 
dvigne oči proti nebu in začne moliti in zagovarjati 
ogenj. Zdajci nastane grozen piš. V zraku se je vse 
vrtilo in mešalo, po zemlji pa je baje bobnelo kakor 
ob kakem potresu.  Nevihta je trajala le nekoliko tre- 
nutkov. Ko piš zopet utihne, Sreberničani od veselja 
ostrme in sklepaje roke hvalijo Boga, videč, da se je 
veter obrnil, da nosi utrinke v nasprotno stran, tja proti 
zaloškim travnikom, in da so torej preljube njihove 
Sreberniče rešene iz največje nevarnosti, ki se misliti 
more. Vsa vas izpričuje resnico tega čudeža, meni so 
ga naznanili in potrdili razen Pipanice vsa njena dru- 
žina in več bližnjih sosedov. Taji ga le kakov bebec in 
kakov brezverec. Ta čudež prelepo dokazuje, da je Bog 
res podelil gospod Jožeiu neizmerno milost in slavo, 
da ga je sprejel že na tem svetu med preljube izvo- 
ljence in svetnike svoje.  Zdaj uživa že več let v ne- 
beškem raju sladko nagrado za bridko svoje trpljenje, 
katero je prenašal s tako krščanskim junaštvom. Ko 
ga bo sv. cerkev dvignila in mu dala prenesti truplo 
v oltar, bo vrelo k svetinjam brez števila romarjev iz 
vseh krajev slovenske domovine in Slovenci ga bodo 
priznali radostno za svojega varuha in zagovornika. 
Jaz mislim, da živi med nami dandanes prav malo mož, 
ki bi ljubili svoj narod tako zvesto in goreče, kakor 
ga je blaženi Jožef Pavšič. Dokler niset slišala njega, 
menila sem, da je slovenščina nekaka novica in šega, 
ki je prišla in bo morebiti kmalu zopet izginila. Prejšnje 
čase so hoteli biti naši meščanje Nemci, za še bolj 
imenitne pa so še šteli tisti gospodje, ki so znali go- 

voriti po latinsko in francosko. Leta 1848. so se vneli 
pri nas ljudje za slovenščino. Meni, kakor pravim, ni 
se zdela ta reč nič velika in slavna. Šele gosp. Jožef 
mi je odkril vzvišeni zmisel in globoko pomenljivost 
njeno in njemu, svetniku, sem verjela, ker sem krist- 
jana. Razlagal nam jo je tako: , Narode je Bog ustvaril, 
bila je torej volja božja, da smo se rodili za Slovence. 
Kdor zataji svoj rod ali kdor krati Slovencem pravice, 
prezira in tepta naredbo božjo, zakon božji. Vsak od- 
padnik je izdajalec, izdajalci pa so hudodelniki, vredni 
najstrožje kazni na tem in na onem svetu. — Slovenski 
jezik je za nas najlepši in najslajši zato, ker se na 
njem razgovarjamo in kratkočasimo z najljubšimi ljudmi, 
s katerimi nas je sam Bog sklenil: z materjo, z očetom, 
z bratci, s sestricami in s prijatelji svojih mladih let, 
ki nam ostanejo izmed vseh najzvestejši. Po slovensko 
govorimo z Bogom, kadar molimo. Po slovensko govori 
z nami Bog skozi usta svojih duhovnikov, dušnih uče- 
nikov in svetovalcev. Po slovensko si služimo nele 
vsakdanji kruh, ampak tudi milost božjo, srečno več- 
nost, nebeško zveličanje.“ — Kadar se je domislil 
gospod Jožef velikih nadlog, ki stiskajo Slovence, ob- 
hajala ga je taka žalost, da se mu je kar beseda tresla 
in so mu silile neprenehoma solze v oči. Z ihtečim 
glasom nam je govoril enoč: ,Kaj ne, štirideset mu- 
čenikov se vam zdi že grozno veliko število, ali ljubi 
moji, kaj je to proti nepregledni množici slovenskih 
trpinov? Več nego tisoč let so bili vsi. naši predniki 
mučeniki, kajti njih vsakega je žulil in davil pretežki 
jarem, katerega so jim naložili nemili tuji oblastniki. 
Ako štejemo, da ni bilo našega naroda. nikoli več nego 
en milijon in če pomislimo, da žive in zamro v sto 

letih trije rodovi, dobomo po tem dokaj prenizkem 
računu za tisoč let trideset milijonov Slovencev, torej 
trideset milijonov slovenskih mučenikov! 
Vendar Bog ne daj. da bi obupovali zaradi te strašne 
preteklosti. Hrvat veli: Svaka sila do vremena. Tudi 
pred naša vrata bo prisijalo solnce. Kolikor hujše in 
daljše je bilo trpljenje, temvečja bosta veselje in sreča 
naša, ko nastopi dan odrešenja, katerega nam že ozna- 
njuje rumena zarja na vzhodnem obnebju. — Dostikrat 
nam je ponosno pripovedoval, kako visoko je povzdig- 
nila slovenski jezik katoliška cerkev.  Dejal je, da so 
dovolili rimski papeži duhovnikom, da smejo brati 
sv. mašo samo v treh jezikih, po latinsko, po grško 
in po slovensko. Nemškemu, ki se pri nas zdaj 
tako sili in šopiri, .niso dali nikoli te pravice, časti in 
veljave, gotovo zaraditega, ker_ mu niso prisodili take 
dostojnosti, krasote in dovršenosti kakor našemu slo- 
venskemu. — Ko so hoteli zidati v Novem Mestu 
narodni dom in so nabirali za ta namen darove, sta 
prišla dva gospoda tudi k Pipanovim. S sabo šta nosila 
bukve, v katerih so bili vsi darovalci zapisani. Pavšič 
ju prosi, da bi mu prebrala njih imena. Ko čuje, kako 
veliko so dali za slovenski dom Rudež, Barbo in še 
nekateri drugi gospodje, je začel od veselja jokati. 
Morali so mu bukve primakniti k ustom, da je poljubil 
imena teh plemenitih narodnih dobrotnikov. Precej je 
poklical sestro, naj vzame iz predalnika že ne vem 
koliko goldinarjev in jih izroči gospodoma. — Za 
eno reč pa je pobožni mož hudo grajal slovenske 
rodoljube: da za pravico našo samo govore, pišejo in 
delajo, Bogu, ki bi nam najlaže pomogel, pa je menda 
nič ne priporočajo. Bil je trdmo uvrjen, da bi z dobro 


64 


molitvijo dosegli mnogo več nego z jalovimi tožbami 
in prošnjami. Molil je za Slovence večkrat glasno vpričo 
mene in drugih po priliki takole: ,Večno pravični 
vladar vsega sveta! neskončno usmiljeni naš nebeški oče! 
Tebe, ki si podaril vsem narodom enake pravice, prosimo 
ponižno, da se ozreš milostivo na uboge, zatirane slo- 
venske otroke svoje. Razsvetli naše nasprotnike, da 
bodo spoznali velike svoje krivice, da bodo nehali nas 
črtiti in preganjati, da nas bodo imeli za brate ne pa 
za svoje sužnje. Ako pa ostane njihovo srce trdo 
in predrzno, da ne bodo hoteli poslušati tvojih blagih 
zapovedi, pokaži jim težo jeze in desnice svoje ter 
osramoti in poruši v prah napuhnjeno mogočnost in 
pogubne njihove namene. Nam, pokornim tvojim slu- 
žabnikom, pa skoraj vzidi po očetovski tvoji dobroti 
vse oživljajoče, davno zaželeno solnce zlate svobode, 
da se izpolnijo besede svetega pisma: ,Kdor se po- 
vzdiguje, bode ponižan; kdor se ponižuje, bode po- 
višan. Amen.“ To molitev sem si zapomnila in vpra- 
šala gospoda Jožefa, kdaj bi bilo najbolje moliti za 
Slovence. On se je prijazno nasmehnil iu dejal: Dobro 
je vsak dan, vsako uro, vselej kadar utegneš. Posebno 
pa ne pozabi spomniti se naše reve v praznik sv. Cirila 
in Metoda, ki sta bila Slovencem največja prijatelja in 
pomočnika. Svet njegov sem poslušala in letos teče 
že peto leto, da sem molila ta dan, kakor me je naučil 
bogoslužni mož. — Zdaj Vam pa moram reči: Z Bogom! 
Zemlje se prijemlje mrak, ko pridem domov, bo že 
trda noč. Prosim, da mi nikar kaj nič ne zamerite, 
saj veste, da ima vsak človek kako svojo muho in 
Sitnost. Hi, hi, hi! Jaz sem najbolj srečna, kadar me 
hoče kdo poslušati. Če se snideva še kdaj tako, kakor 

danes, Vam bom povedala še mnoge mične in kraiko- 
časne reči, ki so se godile in vršile v šmihelski župniji. 
Svojo vrečo sem komaj načela, tresla bom iz nje lahko 
še marsikatero uro, preden jo izpraznim. Lahko noč! 
Čuha, hej! — pa veš, da mi ne boš hodila preblizu 
hiš in strašila otroke; če ne te primažem, da boš čutila 
in pomnila, kdaj si mi zabredla tako neumno na šmi- 
helske .pašnike. | 


23. Gospod Vedež. 


S staro Jero mi ni trebalo več shajati se na daljnih 
spašnikih. Ko se je sporekla nekaj s svojo gospodinjo, 
se je pogodila z njo moja žena in jo vzela za deklo. 
Izpolnila je pošteno svojo obljubo: povedala mi je še 
mnoge zanimljive bajke in prigodbe iz starega in novega 
veka. Pri južini smo se razgovarjali nekoč o napredku 
našega naroda. Jera nas je molče poslušala. Ko nam 
je beseda potekla, se je oglasila tudi ona. Dejala je: 
Slovenščina je dandanes vsakdanja hrana, Kamorkoli 
se pride, povsod se menijo, kdo je narodnjak, kdo 
nemškutar, kaj zamišlja in snuje naša, kaj protivna 
stranka. Jaz pa prav dobro pomnim tiste čase, ko niti 
najpametnejši ljudje niso ničesar vedeli o slovenščini, 
ko so se pomenkovali celo duhovniki med sabo najrajši 
po nemško, ko se je sramoval domačega jezika vsak, 
kdor je imel na sebi gosposko suknjo, brez razločka, 
naj je bila plačana ali še na dolgu. Tudi meščani so se 
bahali in šopirili z nemščino,sosebno mojstri in bogatini. 
Teh pa ni bilo malo za moje mladosti. Takrat se je 
dobro živelo, pa tudi veliko zaslužilo. Denar se je irkljal 
od vseh strani skupaj, da človek skoraj ni vedel, odkod 
in zakaj. Pred |. 1848. je bil krvav irpin samo kmet, 


66 


meščanu pa se ni godila nobena sila. Hiša mu je stala 
čista, brez krajcarja dolga, in na dnu skrinje mu je 
ležala obsežna, usnjena mošnja ali stara nogavica, vsa 
natlačena s plesnivimi križavci, šmarnimi tolarji in peti- 
cami. Rokodelec je bil takrat gospod, ne pa usmiljenja 
vreden berač, kakor je zdaj. Sloveči čevljar Rozman se 
je kdaj pohvalil: kako bi jaz zdeloval, da nimam večjih 
dohodkov nego kakov c uradnik ali kakov župnik. On 
se ni lagal. Pomočniki njegovi so živeli po grofovsko, 
jedli piščeta, pili starino in prejemali debelo plačo, da 
je niso mogli zapraviti. Ne morete si skoraj misliti, 
kaki velikaši so bili v tisto srečno dobo trgovci. Denarja 
je bilo na svetu kakor blata, pa ni čudo, da je obogatel 
vsak, čeprav je kupčeval samo z iglami, koncem, gobo 
in trakovi. V Novem Mestu je prvakoval med trgovci 
poštenjak stare korenine Marin. V svojih magazinih in 
prodajalnicah je nakopičil blaga, da bi bil zakladal z 
njim lahko domalega pol kranjske dežele, in denarcev 
si je pripridil več nego jih ima zdaj vse Novo Mesto 
in obenem vseh pet bližnjih župnij. Eno hčer je dal 
Pilpohu, ki je bil vaša gnada, drugo pa doktorju Rozini. 
Dandanes doktorjev vse mrgoli. Kdor ne ve, kako bi 
obgovoril kakega škrica, reci mu: doktor, pa se bo prav 
malokdaj zmotil. Pred štiridesetimi leti ni bilo take 
obilnosti. Gospod Rozina je bil prvi in dolgo časa edini 
doktor na vsem Dolenjskem. Ko je prišel semkaj, so se 
čudili ljudje in popraševali, kaj pomeni ta beseda? 
Izvedeli so, da so doktorji veliki gospodje in učenjaki, 
ki poznajo vse cesarske in cerkvene zakone in vso 
pravico. Čuvši to novico so gledali gospoda Rozino in 
mu se klanjali tako spoštljivo kakor okrožnemu glavarju 
ali pa proštu. Kar je rekel on, je bilo kakor pribito. 

V vseh zborih je imel prvo besedo in poglavitno veljavo. 
Prišlo je čudovito leto 1848., ki nam je prineslo brez 
konca in kraja vojska, puntov in zmešnjave. Povsod 
so ljudje vpili, da se mora vse življenje predrugačiti, 
ali malokdo je vedel, kako. Sosebno gospoda so bili 
vsi omamljeni in zmeteni. Doktorja Rozine pa ni za- 
pustil bistri razum, spoznal je precej prvi trenutek, kaj 
je treba ukreniti in storiti. On ni mislil na svojo korist, 
nego na korist svojega naroda, na blaginjo zanemarjene 
in zamorjene dolenjske krajine. Dokazal je Novome- 
ščanom in drugim svojim rojakom, da so Slovenci in 
jih poučil, kake pravice jim to daje, pa tudi kake dol- 
žnosti jim to naklada. S svojimi prijatelji je ustanovil 
časnik, v katerem je naznanil vsemu svetu, da je mrtva 
Slovenija zopet oživela in se dvignila iz tisočletnega 
groba. Osnoval je tudi slovensko družbo, ki se pa ni 
imenovala Čitalnica nego nekako drugače. Časnika sam 
ni utegnil pisati, ker je bil preobložen s svojimi opra- 
Vili, dobil pa je zanj moža, ki je bil kakor nalašč 
ustvarjen za takov posel. Ime mu je bilo menda France, 
to prav dobro pomnim, da se je pisal za Polaka. Bil 
je glavica, da malo takih. Gospodje, ki so hodili v 
našo krčmo, ga niso mogli prehvaliti. V en glas so 
govorili, da se ne nahaja v vsi naši deželi ne pet urad- 
nikov, ki bi se mogli kosati ž njim v bistroumnosti, 
spretnosti in učenosti. Navzlic ti sposobnosti je imel 
precej nizko službo v c. sodišču. K nam je prišel dosti- 
krat pit. Vselej smo se ga obveselili, ker nam je povedal 
marsikatero okroglo in se pomenkoval rad z vsakim 
človekom. Gospoda so mu očitali, da je velik pijanec. 
Vino je ljubil res morebiti bolj, nego se sme, ali brez 
škode zase in za druge: on ni zapil niti zdravja, niti 

pameti, niti svojega poštenja. Ko ga je pocedil tri ali 
štiri stare merice, je izvlekel papir in svinčnik ter je 
pisal in pisal, dokler je bilo kaj praznega na papirju. 
V pol ure, kdaj še prej, je počrčkal cele štiri strani. 
Svinčnik pa mu je tekel, kakor bi plesal; tako urno ni 
znal sukati noben pisar svojega peresa. Kar je napisal 
pri vinu, je nesel potem za svoj časnik v tiskarnico. 
Mi krčmarjevi smo dejali Polaku gospod Vedež zato, 
ker so mu bile znane vse novice, zgodbe in skrivnosti 
mesine in deželske. Sam Bog ve, kdo mu jih je raz- 
odeval. Nekateri so sodili, da dobiva z vseh strani od 
znanih in neznanih ljudi pisana poročila, da bi jih pri- 
občil v časniku. Tudi jaz sem večkrat videla, da je prišel 
kakov deček in mu stisnil v roke pisemce. Če sem ga 
vprašala, čigav je, mi je pokazal osle in šinil iz hiše. 
Ali jaz menim, da na ta način ni mogel vsega izvedeti. 
Travnovka, jako razumna žena, je irdila, da ima doma 
čarobno zrcalo, v katerem se vidi vsaka tajnost, ki se 
godi na svetu. Večkrat sem slišala, da hodi učenjak, 
ki zlaga pratiko, v globoko rupo. V tem brezdnu opa- 
zuje zvezde, katere razloči lahko tudi podnevi. Po pre- 
mikanju planetov ugiblje, kako vreme bo bodoče leto 
in svojo vednost naznani potem v pratiki. Mislila sem: 
kaj, ko bi pozvedaval takisio tudi Polak zgodbe in skriv- 
nosti? Svoj časnik je spisoval torej brez težave, ker 
mu novice niso nikoli pošle, ali dostikrat je tožil, da 
ne sme niti desetine tega dali natisniti, kar bi želel 
in kar bi trebalo. Gosposka je nanj bistro prežala; zdel 
se ji je, ne vem zakaj, preglasen in nevaren. Časnik so 
prejemale malone vse hiše, bral ga je v slast vsak 
meščan, ki je znal nemški. Gospod Vedež je zbujal 
v njem gorečo ljubezen do slovenščine. Trud njegov. 

in doktorja Rozine je obrodil tako dober sad, da v 
nekoliko mesecih ni bilo v mestu nobenega poštenega 
domačina več, ki bi se bil sramoval svoje slovenske 
matere in krvi in jezika našega. Dandanes znajo rodo- 
ljubi lepše in spretneje govoriti slovensko, nego so 
znali takrat. Nemški pomenek se ne čuje tako pogo- 
stoma iz njihovih ust, tudi pojo po domače mnogo več 
in bolj umetno in ubrano nego se je pelo 1. 1848. Ali 
verjemite mi, da smo bili pa vendar za marsikako reč 
onda veliko bolj srečni nego smo zdaj. Med narodnjaki 
ni bilo nič prepira in sovraštva, nikake zdražbe, nobenih 
strank. Meščane je vezalo iako prijateljstvo, tako 
splošna, zlata sloga, da mi ni moči dopovedati. Živeli 
smo kakor v raju. Če se je osnoval kakov skupen 
sprehod na deželo, so vzeli slovensko zastavo, pa 
hajdi na Trško goro, v Otočec ali pa bliže na Trate, v 
Portovo hosto ali pa kam drugam. Teh krasnih 
 veselic so se udeležili vselej vsi meščani, kakor bi 
bili ena družina, ena _rodovina. Med io pšenico 
je rasla seveda iupatam iudi kaka ljuljika ali tako 
poredkoma, da je ni mogla dosti onesnažiti. Ta ljuljika . 
so ponočnjaki in postopači. Brez njih ga ni nobenega 
večjega mesta. Nekoliko te sodrge se je nahajalo vedno 
tudi v Rudolfovem. Leta 1848. sla rogovilila najhuje 
dva negodnika, ki sta imela oba jako imovite in po- 
štene roditelje. Zvala sta se Grgič in Kdrliček. Grgič 
je bil silen dolgin in strašno surov in nesramen človek. 
Pretepal se je skoraj vsak dan. Gorje iistemu, kdor se 
ga je bal. Če se mu je pa nasprotnik krepko uprl, 
ga je kmalu minila srčnost. Dobivši dve, tri gorke 
pljuske je pobegnil. V porednosti je Grgiča Korliček 
še prekosal, Za ljubico si je izbral ha, ha, ha — črno 

ciganko! Kaj rad se je ponaša! in bahal s proštovo 
milostjo. Kvasil je, da ga povabi k sebi na pomenek 
in na južino, kadarkoli se vidita. Pravzaprav pa je lazil 
h gospodu zato, da mu je tožaril in ovajal svoje pri- 
jatelje in znance. Neko nedeljo so se zbrali meščani 
v Vragovem logu na veliko veselico, na kateri so pre- 
pevali samo slovenske pesmi. Stoje zadaj med tovariši 
je začel Korliček zabavljati: Tega paverskega krokanja 
sem že sit. Pojdimo tja na onile grič in zapojmo po 
nemško in kako lako, da se bodo Slovenci jezili. Danes 
jim moramo nagajati, drugače bi utegnili misliti, da 
se jih bojimo. Samopašna drhal je šla na grič, iz 
radovednosti ali pa po neumnosti so se ji pridružili 
tudi nekateri meščani boljše bere. Začeli so krožiti 
nemško pesen, v kateri so se ponavljale večkrat be- 
sede, da se mora naše cesarstvo podati in podložiti 
Nemcem. Pevcev ni nihče motil, razsajali in blazneli 
so slobodno, kolikor so hoteli. Zaradi miru jim niti 
g. Vedež ni rekel niti besede, v časniku pa jih je potem 
baje prav pošteno okrcal in obral. Korliček in njegova 
svojat so se zarotili, da se morajo maščevati. Dogo- 
vorili so se, da ga bodo čakali na cerkvenem shodu 
pri Sv. Roku. Zvečer, ko bi se ljudje razšli, bi planili 
po njem ter ga vrgli v vrečo in nasekali. Na tak način 
bi ne mogel nič vedeli, kdo ga je mlaltil, in bati se jim 
ne bi bilo nobene tožbe in kazni. — Lepše božje poti 
in svečanosti jaz ne poznam nego je proščenje pri 
Sv. Roku v šmihelski župniji. Kdor se hoče seznaniti 
z Dolenjci in njih šegami, pridi tjakaj, pa bo gotovo 
zadovoljen. Našel bo ljudi vsake vrste: Podgorce, Belo- 
kranjce, dolinarje, meščane, kmete, obrtnike in vso 
trojno gospodo: pravo, jaro in posiljeno. Hribček,.na 

katerem stoji cerkev, je tako nizek, da nikogar ne 
utrudi, in tako blizu Novega mesta, da zdrav človek 
pol ure nima kaj hoditi. Celo uro potrebuje komaj kak 
devetdesetleten starec ali kak hromak. Jaz sem šla 
dozdaj še slednje leto k Sv. Roku in se nisem nikoli 
pokesala. "Kako prijazno se dviguje bela cerkvica na 
zeleni gorici in kako natanko se razločuje odtod vsaka 
hiša, vsako drevo, vsaka cesta in steza v mestu in v 
obližju. Če pripeka solnce, stopim pod lipo ali pa v 
gosti gaj, ki se širi za cerkvijo. Če nimam s sabo 
dežnika, varuje me hosta za silo tudi dežja. Kamorkoli 
se ozrem, vidim povsod same vesele ljudi, o njihovem 
pogledu sem se morala vselej veseliti tudi jaz.  Pra- 
vijo, da Gorenjec, dokler je trezen, molči ali pa govori 
prav modro o vremenu in svoji Čuhi; ko se upijani, 
pa da zgrabi kol ali poleno in začne udrihati po glavah. 
Mi Dolenjci pa smo taki, da nas dobra volja ne za- 
pusti nikoli, naj smo trezni ali vinski. Komaj zapazimo 
pred sabo polno kupico, nam že zakipi srce, da mo- 
ramo peti. Če se praznuje kaka večja veselica, razume 
se samoposebi, da zahtevamo tudi godbo in ples. 
Pri Sv. Roku se vidi o taki priliki vsaka zabava in 
prijetnost, ki si je naš človek le želeti in misliti more. 
Matere privedo s sabo otroke, fantje ljubice, prijatelji 
prijatelje. Gospoda, kmetje, rokodelci, posli, dijaki — 
vsak stan se raduje in kratkočasi po svoje, kakor se 
mu ljubi: grede, stoje, sede ali leže. Za odpustek skrbe 
slaščičarji, za telesne potrebe pa krčmarji, mesarji in 
kruharice. Draginja ni presilna: za pol goldinarja se 
iznebi, kdor ni pijanec in požeruh, vse žeje in lakote. 
Pijo ga vsi, največ pa še kmetje in sploh prosti ljudje. 
Večkrat se je že zgodilo, da se je zvedio pri Sv. Roku 

do sto veder vina, sosebno prej, ko nas še ni imelo 
tako trdo za denar. O tako obilni pijači je obstal že 
nekateri čmerikasti škric in zagodrnjal: Kmet si ne bo 
opomogel nikoli, ker zatrati vse svoje krajcarje na vino 
o teh nepotrebnih .proščenjih. Nesreča njegova so 
prazniki, ki ga odvračajo od dela pa tudi od vode, ki 
se mu zdi v take dni menda strupena. Ta sodba se mi 
zdi prestroga in krivična. Delavnikov je v letu deset. 
krat več nego cerkvenih shodov. Prekrasno, povsod 
skrbno obdelano naše polje, razprostirajoče se po bre- 
govih in dolinah, izpričuje jasno in glasno, da izpol- 
njuje dolenjski ratar vestno in marljivo svoje dolžnosii. 
Nihče mu ne sme zameriti, ako hoče kdaj pozabiti 
svoje brige in nadloge in se poveseliti in razvedrili 
kako urico v društvu svojih sosedov in prijateljev. 
Dobre volje je bolj potreben, pa tudi bolj vreden nego 
vsak drug, saj si jo bogme krvavo zasluži. Kadar 
slišim tako bedasto grajanje, mi pride na misel stara 
naša pesem, ki ne porečem, da je pametna, ali ima v 
sebi vendar tudi nekoliko resnice: Bratje pijmo vince 
— Naj voda tam stoji — Naj pije jo gospoda — K' 
za vince ne trpi. Ni to se ne sme pozabili, da gre 
pravi kmet k Sv. Roku in na vsako božjo pot najprej 
zaradi službe božje, na vino misli šele po sv. maši in 
pridigi. Gospoda pa vidijo cerkev navadno le odzunaj, 
k Sv. Roku pridejo iz prazne radovednosti, da zijajo 
v dekleta in da morejo potem doma povedati, čigavo 
vino je bilo najslajše. Leta 1848. se je vršilo to naše 
proščenje še dosti bolj hrupno in radostno nego druga 
leta. In po pravici. S kmeta je padel za zmerom težki 
jarem tlake in desetine. Nove svobode se je veselil 
prav po otročje, kajti takrat še nihče ni mislil, da bo 

treba Plačati tisto vražje ,poškodovanje“ (odškodovanje), 
Ki je zaprlo toliko dolenjskim gospodarjem sapo. Dijaki 
in drugi narodnjaki so bili oduševljeni radi slovenščine, 
kateri se je priznala veljavnost tudi po zakonu. Ves 
hrib se je napolnil s srečnimi ljudmi. Pri vseh odrih, v 
vseh druščinah so se razlegale pesmi, zdravijce, burke, 
Šale, smeh, vriskanje in ukanje. Graščak iz bližnjega 
šradiča je napajal svoje nekdanje podložnike in se ni 
kar nič unejevoljil, ko so mu jeli, grohotaje se, laziti 
samopašni kmetiški paglavci na kolena in se mu obe- 
šati okolu vratu. Zagledavši čevljarja Rozmana, ki je 
šel v letu komaj po enkrat kam iz mesta, mu je podal 
roko, nalil dve kupici in pil z njim bralovščino! Žlahtni 
Pilpoh se je sprehajal prijazno s Krčmarico Kočijaško. 
Babnica je bila še mlada, moćno pri sebi in jako 
čedna, da se ni ustrašila vsakega dekleta. V lem ne- 
Skončnem in splošnem zamikanju Je izginil, kakor vidite, 
Vsak razloček med stanovi. Nekdo se domisli ,bralov 
Hrvatov“, ki so se baš krvavo bojevali proti silovitim 
Madžarjem in prosi znance, da bi se nabirali zanje 
darovi! Ljudje so zavpili: Živio! in v četrt ure so na- 
metali pol klobuka krajcarjev, grošev in tudi večjih 
denarjev. Zdaj se prikaže na hribu gosp. Vedež. Mladina 
zavrisne od veselja, da je letelo kar skozi ušesa. Dijak 
Tršinar, visok korenjak, ki je stanoval več let pri sosedu, 
in še nekaleri drugi fantje ga dvignejo in nosijo sem- 
tertja na ramah. Kamorkoli so prišli z njim, je zagr- 
melo v pozdrav: Živio, živio gospod Polak! Živela Slo- 
venija! Pametni možje so majali z glavami in govorili: 
To se ne bo zvršilo dobro. Polak ima še majhno 
službo. Njegovi poglavarji so tukaj. Njega časte, da 
ga bolj ne morejo, za njih se pa nihče ne briga. To 

se jim gotovo zamalo zdi. Bog daj, da bi bili krivi 
preroki, ali strah nas je, da ga danes leto ne bomo 
videli pri Sv. Roku. Stoje na nasipu pod lipo je 
pridigal gosp. Vedež dobre pol ure vnemaje svoje poslu- 
šalce na dosmrtno ljubezen do malere Slovenije. Z 
iskrenim svojim govorom je ljudi tako ganil in raz- 
palil, da so jokali, objemali eden drugega in s po- 
vzdignjenimi rokami prisegali zvestobo slovenski do- 
movini. Prav lepo je zahvalil mladeniče, ki so ga 
nosili, potem pa jim je dejal smehljaje se: Današnji 
dan mi ostane v spominu do zadnjega mojega trenutka, 
ali na svelu je že tako, da ni nobene sreče brez ne- 
sreče. V tem, ko me slavite vi veliko bolj nego sem 
vreden, preže name ne daleč odiod moji sovražniki z 
vrečo, v katero me mislijo nocoj stlačiti in namahati 
zato, ker sem jim povedal v svojem časniku resnico. 
Dijaki se spogledajo, njihov vodnik Tršinar se zakolne: 
Mi smo Vam poroki, da se to ne bo nikoli zgodilo, 
ali prosimo Vas, da nam svoje sovražnike imenujete. 
Gospod Vedež ni hotel nikogar ovaditi, mahnivši z 
roko je pustil fante in se zamešal med tovariše in 
stare prijatelje. Dijaki so se posvetovali, kako bi 
zasledili lopove, ki so hoteli osramotiti njihovega 
ljubljenca. Sum jim je letel na pet negodnikov, sosebno 
pa na Grgiča in Korlička, ker sta bila onadva v mestu 
glavna nemirnjaka. Zarotnikov ni bilo treba dolgo iskati. 
Tršinar ju je našel v tesnem jarku, po kaierem se gre 
od Sv. Roka proti Šmihelu. Korliček je držal v roki 
culico, v kateri je bila vreča. Ker se je delala že noč, 
nista zapazila, da se je skril v bližnje grmovje in ju 
poslušal. Pomenkovala sta se, da bosta napadla gosp. 
Vedeža v jarku, ko pojde po svoji navadi med 

zadnjimi tod domov. Dejavši ga v vrečo bosta zažvižgala 
trikrat na prste. To znamenje bo zbralo vse tovariše. 
Gospod Vedeža bodo odnesli v hosto in ga tam 
nabijali, dokler se ne bodo naveličali. Tršinar vstane in 
odide nazaj k dijakom ter jim naznani, kaj je izvedel. 
Nastopila je noč, ki je bila lepa in svetla. Ljudje so 
se napotili domov izvečine že popoldne, o mraku se 
je prostor okoli cerkve izpraznil skoraj povsem. Točil 
je samo še en krčmar, pri njem so pili Korličkovi to- 
variši. Sempatam je stala kaka gruča veseljakov, pre- 
pevajočih zaljubljene čenče in kvante, in je taval in 
se zaletaval kak posamezen pijanec, dokler ga ni po- 
ložilo vino na trdo zemljo. Pod cerkvijo je rasla velika, 
stara lipa, katero so že davno posekali. Pod njo se je 
šalil gospod Vedež z godci in mladimi meščani, svo- 
jimi častilci in prijatelji.  Tršinar gzašepeta dijakom, da 
treba iti na delo. Šli so v jarek in zasačili oba zarot- 
nika. Grgič se jim je iztrgal in pobegnil. Korlička pa 
je zmašil Tršinar v vrečo in ga zadel na ramo. Breme 
ga ni dosti težilo.  Tekel je ž njim po jarku navzdol, 
potem pa zavivši na levo po poti, ki gre pod hribom 
v goščavo. V ti hosti se ni bilo bati nobene priče. 
Fantje obesijo čvrsto zavezano vrečo na močno vejo 
visokega drevesa ali prav nizko, niti seženj nad zemljo. 
Korliček, slab junak kakor Grgič, se je ustrašil sovraž- 
nega zaskoka tako silno, da je omedlel in ni vedel 
ničesar, kaj delajo ž njim. Ko se je predramil, je že 
bingljal z drevesa. Slišal je napolglasen razgovor, ali 
razumeti ni mogel ni besede. Po vreči je jela tipati 
mrzla roka. Korliček jo je čutil na rami, na glavi in 
za vratom, potem se mu je zdelo, da se pomiče po- 
lagoma po hrbtu doli proti nogam, Ko je otipala kraj, 

katerega je najbrž iskala, je nekdo zavpil z gromovitim 
glasom: Udri! Zdajci so začeli padati na jetnika od 
vseh strani udarci, rezki, bridki in gosti kakor rogljata 
suha toča. Zaman je javkal in klical na pomoč, zaman 
se zvijal in meteljal v svojem zaporu. Premetavanje 
mu nadloge ni zmanjšalo nego jo povečalo in po- 
množilo. Prej so letele šibe samo na eno, in to na 
tisto mesto, katero je odločila zanje priroda in šega 
vseb narodov, zdaj pa so ga smukale tudi po nogah, 
po rokah in celo po glavi. Še čez štirinajst dni mu je 
bil obraz ves lisast in roke polne križajočih se črnih 
in sinjih prog in riž. Ko so dijaki mislili, da so ga 
dovolj kaznovali, so izginili natihoma kakor sence ; 
v gozdu je ostal Korliček sam. Bil je tako stepen, da 
se nekaj časa ni mogel niti ganiti. Ali šibe niso bile 
največja beda, ki je prišla ta večer nanj. Komaj so ga 
pustili sovražniki, so se mu jele prikazovati vsako- 
vrstne neznanske pošasti, da nas varujta Bog in Mati 
božja take groze. Strašilo ga je neprenehoma vso dolgo 
noč do solnčnega vzhoda. Človek se mora čuditi, da 
je ostal živ in zdrav. —Najprej se je oglasil nad njim 
čuk. Tudi na bližnjih drevesih so vpili čuki in sove. 
Teh ptičev se je bal že odnekdaj, ker je vedno slišal, 
da so hudourniki, ki naznanjajo smrt, ogenj, točo ali 
kako drugo veliko nesrečo. Ko je potihnilo skovikanje, 
se je začula tožna mrtvaška pesem. Korličku je strah 
poživil ude. Vzel je iz žepa nožič, da bi razparal vrečo 
in pobegnil. Naredivši majhno linico je nazaj odskočil. 
Mimo njega je šel sprevod. Beli možje brez glav so 
nesli odprto rakev, v kateri je ležal krvav in razme- 
sarjen mrlič. Korliček zamiži, da ne bi gledal te stra- 
hote. Ko zopet odpre oči, je zijal vanj ogromen vol, 

iz gobca mu je švigal plamen. Za njim se je prikazal 
krilat, ognjen zmaj, še stokrat groznejši od vola. Pri- 
letele so potem dolge, rdeče kače. Zadnja je bila 
bela in na glavi je imela svetlo krono. V nji je bil 
vdelan žlahten kamen, ki se je svetil kakor solnce. 
Kače so strašno sikale in pomaljale proti njemu stru- 
pena žela, da bi ga pičile. Zdajci privrši silna reka. 
Iz nje so vzdigovale velikanske ribe svoje ostudne 
glave. Zaganjale so se vanj od vseh strani, da bi ga 
požrle. In tako je zamenila ena nakaza drugo. Proti 
jutru so izginile pošasti, zabučala pa je nevihta, ka- 
kršne še ni doživel Korliček. Polomila je vse drevje 
okoli njega in se zaletavala v hrib, da se je tresel 
kakor mrzličen bolnik. Vihar je metal vrečo goriin- 
doli, semtertja, da so vse kosti pokale v jetniku. Butilo 
ga je vsak hip ob zemljo ali pa ob veje in deblo. 
Tisto noč je divjala nevihta tudi v Novem Mestu. Z 
naše hiše je vrgla več nego sto kosov opeke in na 
sprednjem koncu nam je pobila vsa okna. Med vi- 
harjem je tudi grmelo in treskalo skoraj brez presledka. 
Strela je zapalila dva mesina kozolca. Zbeganemu 
Korličku se je dozdevalo, da se je omajal ves svet in 
začel plesati okoli njega. Najprej mu je priskakal pred 
oči ljubenski hrib, potem Rasno, Mihovo in Gorjanci. 
Še huje pa je ostrmel in zatrepetal, ko se je užgala 
gora za goro, vas za vasjo in naposled tudi Novo 
Mesto. Njegova rojstvena hiša je stala vsa v plamenu. 
Obup mu da srčnost, da prereže vrečo. Stopil je na 
zemljo in se uveril, da to, kar je videla njegova zme- 
šana glava, ni bil požar nego svetloba vzhajajočega 
solnca. Tako trdo se je pokoril lahkomiselni postopač 
za svojo hudobno nakano! Domov je prišel bled kakor 

smrt. Kazen, katero je pretrpel, je ostala ljudem dolgo 
časa skoraj neznana. Dijaki so molčali, ker so se bali 
profesorjev, ki bi bili za tak prestopek zapodili brez 
dvojbe marsikoga iz šole. Korliček sam pa tudi ni 
hotel povedati svoje neizrečene sramote. Svoji materi 
se je nalagal, da so ga prijeli razbojniki ter ga zvezali 
in zavlekli v hosto. Tam pa si je oprostil roke in 
se jim branil tako junaško, da so ga morali pustiti. 
V temi je zablodil, prenočil v gozdu in videl tiste pri- 
kazni, o katerih sem vam pripovedovala. 

Kar so ugibali gospod Vedeževi prijatelji, se je 
uresničilo že čez dobre šliri mesece. Gospoda so ga 
premaknili iz Novega Mesta o Božiču |I. 1848. Dobil 
je službo, če me spomin ne vara, v Ribnici. Ubogi 
Sloveniji pa so dali njeni sovražniki piti omotice -ter 
jo položili na posteljo, na kateri je trdno in zdržema 
spala do |. 1865. Tisto leto so prekrstili Novo Mesto 
v Rudoliovo. To svečanost so prišli praznovat iz Ljub- 
ljane prekrasni junaki v rdečih srajcah. Stopivši k 
speči Sloveniji so zavrisnili: Noč in tema je minila, 
zopet nam sveti jasen, prijazen dan, čas je, da vstaneš 
in se veseliš svojih otrok in prijateljev. Slovenija se je 
dvignila in odtakrat se ni dala več omotiti. V prvi 
vrsti tistih, ki so jo oduševljeno pozdravili, je stal 
Korliček za zgled vsem meščanom in v očiten dokaz, 
da nekateremu človeku ni treba ustnih naukov, nego 
da ga spametuje tudi — kaka vreča. 


24. Doktor Prežir. 


“Dekla Jera nam je pripovedovala kaj rada o stra- 
hovih, v katere je verjela čvrsto kakor v Boga in v 
sv. Šembilijo. Za najmičnejšo njeno povest ie vrste 

V Kamovi hiši pred mostom je stanoval pred ve- 
liko Jeti jako imeniten in bogat gospod. Prvakoval je 
nele med uradniki, ampak tudi med meščani in oko- 
ličani. Brez njega volje in vednosti se ni smelo nikjer 
nič storiti in zgoditi. Vedel se je tako oblastno, da so mu 
zdeli gospodje pridevek: Novomeški Napoleon! 
Dasi je bil oduren in trd, častili so ga ljudje skoraj 
kakor Boga. Celo tercijalke niso vedele mnogo let nič 
slabega o njem ; lotile so se ga šele nekoliko mesecev, 
preden je bil premaknjen od nas nekam gori na Nemško. 
Dobro, kroiko in preprijazno njegovo gospo pa so 
obirale te jezičnice že precej odkonca, ko je prišla 
pred most. Ker ji niso mogle očitati drugega, so po- 
segle nazaj v njeno mladost. Pred zakonom se je poznala, 
veste, s tistim slovečim doktorjem Prežirjem, ki 
je zložil toliko pesmi, katere prepevajo veseljaki še 
dandanes. V našo krčmo so hodili kaj zastavni go- 
spodje: Vesel, Trbuc, Ažman, Ravnik, Groga in drugi 
taki. Ti naši gostje so se menili dostikrat o Prežirju in 
ga opisovali prav natanko, kakov je bil, kake navade 
je imel in kaj je dožive! in pretrpel. Vsi so trdili v 
en glas, da ga ireba šleli med največje razumnike, 
ki so se porodili v naši deželi in v našem narodu. 
Kdor ga je videl in čul prvikrat, ni zapazil precej 
čudovite njegove bistroumnosti in zmiselnosti. Beseda 
mu ni tekla lahko in gladko.  Mož je nekoliko mecal 
in pripovedoval vse mirno in enolično, ne pa kakor 
nekateri govorniki, da bi bil vmes kričal, pačil obraz 
in mahal okoli sebe z rokama. Tudi ni bil vaden, da 
bi se bil smejal sam svojim šalam. Ko pa je odjecljal 
prvih pet ali šest besed, se mu je razvezal jezik in 
zdrknila je z njega dostikrat tako slana, da so se 

morali prijeti možaki za trebuh, da jim ga ne raznese 
smeh, babe pa so bežale iz hiše, kakor bi jim pritiskal 
za petami sam peklenski rogatec. Njegove burke, veste, 
niso bile vselej take, da bi jih smeli slišati otroci. 
Brat ga je dobrovoljno kdaj pokaral: France! razuma 
imaš dosti, razuma, ali kaj pomaga, ko pa nečeš rabiti 
pameti. To prijazno očitanje je pomenilo, da je zani- 
čeval Prežir tiste podle umetnosti, s katerimi se dobi 
na svetu najprej velika služba, imenitnost in bogastvo 
in jih zaradi tega zovejo praznoglavci pamet. Zahteval 
je od vsakega človeka resnico in pravico in spoštoval 
je samo tistega, kdor se je odlikoval s čednostmi in 
Z vednostmi. Malopridneža in bedaka je črtil in pre- 
ziral, čeprav je bil najmogočnejši velikaš in milijonar. 
On se ni znal ne lagati ne hliniti. Nikdar se ni nikomur 
prilizoval, uklanjal ali priporočal in prosi! milosti. 
Gospodi je dokazal, da razume več nego vsi drugi, 
pa si je mislil: Zdaj veste, kdo sem in kaj znam. Če 
sem za vas, vzemite me v službo; če nisem, mar mi 
je! Živel bom tudi brez vas. Takih ponosnih korenjakov 
v stare čase vlada ni sprejemala rada med uradnike. 
Prežir si je moral iskati drugje kruha. Meni se prav 
zdi, da ga je imel v pisarnici neki drug doktor, ki mu 
je bil prijatelj. Delal je zanj pravdarska pisma ali kali. 
To pa vem za gotovo, da mu zaslužek ni bil preobilen. 
Hodil je rad v gledališče in na druge gosposke veselice ; 
že radi njih se je moral oblačiti karseda lepo, po 
najnovejši šegi. Take reči pa niso zastonj. Vedlo ga 
je kdaj trdo za denar. Svoje dohodke je potroši! tem 
laglje, ker je bil jako usmiljenega srca in dobrih rok. 
Noben revež ni šel od njega brez daru. Najrajši je 
pomagal poštenim siromakom, ki so se sramovali 

prositi: takim je stisnil v dlan kar celo dvajsetico pa tudi 
goldinar. Sestra, ki mu je nekaj časa gospodinjila, je 
zagodrnjala nejevoljno nad nekim beračem, ki se je 
bil navadil, da je prišel vsak dan po miloščino. Prežir 
pa jo je zavrnil: Kaj se jeziš, ali ne veš, da mora človek 
vsak dan jesti in še po večkrat. Na začetku šolskega 
leta je videl učenca, ki se je milo jokal, ker mu uboga 
mati ni mogla kupiti bukev. Ko je izvedel, zakaj plače, 
ga je prijel za roko in šel ž njim v prodajalnico ter 
mu kupil nele knjige, ampak tudi papirja in drugih 
potrebnih reči, po vrhu pa mu podaril še petico za 
jabolka. Dijak višje šole je potožil tovarišu, da bo moral 
šolo pustiti, ker oče ne more več zanj plačevati, druge 
podpore pa nima. Prežir, ki je slišal te besede, potrka 
ga po rami in mu veli: Prijatelj, pojdite z mano. Neki 
trgovec, moj znanec, potrebuje za tri otroke učitelja. 
Dajal Vam bo hrano, stanovanje in kak majhen nameček 
tudi v denarjih. Tako je pomogel pridnemu mladeniču, 
ki je postal pozneje sloveč duhovnik in doktor sv. pisma. 
Mnogim ubogim dečakom je dobil kosilo v samostanu. 
V Ljubljani se je bil pobratil z imenitnim patrom Be- 
nitom. Preden so se odprle po sv. Mihelu šole, se je 
vselej oglasil pri njem. Benut je že vedel, po kaj je prišel, 
pa se je zasmejal in ga vprašal: No, France, koliko bi 
jih pa letos rad preskrbel z zloglasnim našim ričetom? 
Ali veš, žlice jim boš moral sam kupiti. Že bolj odrasle 
dijake pa je priporočal svojim bogatim znancem, so- 
sebno pa profesorjem malih šol, da so nagovarjali ro- 
ditelje, naj si jih vzamejo svojim otrokom za hišne 
učenike. Kranjci ne morejo brzdati jezika. Skoro vsa- 
kemu človeku natvezejo kak priimek, da ga pikajo 
ž njim za hrbtom ali pa tudi dražijo v obraz. S pravim 

imenom menda ne kličejo nobenega krčmarja, nego 
govore rajši: Bikabirt, Kobilabirt, Švedrabirt, Prosabirt, 
Silabirt, Muhabirt i. t. d. Ni dolgo, kar je umrl pisač, 
ki so mu dejali doktor Kibla. Pa tudi pravih doktorjev 
naši ljudje ne puščajo na miru. Gorenjcem ni storil 
Prežir nikoli nič žalega, pa so mu pritisnili vendarle 
smešni in grdi pridevek: doktor Figa, zato ker se je 
rad _zabaval_ z otroki in jim pridno kupoval sladke 
tržaške fige. Ljudje pravijo: Kdor otroke ljubi, brez 
Skrbi snubi. Tak mož res najlaže nosi težko breme 
zakonskega stanu. Tudi doktor Prežir si je našel v 
Ljubljani lepo in obenem bogato deklico, s katero se 
je želel poročiti. Ali njemu ni bila namenjena nobena 
pozemeljska sreča.  Zaveroval se je v to gospodično 
tako globoko, da je ni mogel! pozabiti ne na tem, in 
kar je gotovo še dokaj bolj čudno, niti na onem svetu. 
Pod okno ji je hodi! baje v jasnih nočeh, ko je svetil 
mesec, prepevat: Luna sije — kladvo bije... To 
pesem je bil zložil navlašč zanjo. Razen te pa še 
mnogo, mnogo drugih. G. Groga mi je posodil precej 
debele bukve, ki so bile polne Prežirjevih pesmi. Pre- 
brala sem vse od konca do kraja. Nekatere so bile 
pobožne in svete, kakor kaka prav lepa pridiga, največ 
pa je bilo posvetnih, takih, kakršne najbolj ugajajo 
vroči mladini. V njih poveličuje Prežir lepoto svoje 
izvoljenke ali pa opisuje tako ganljivo hrepenenje in 
bolečine svojega srca, da so mi prihajale neprenehoma 
solze v oči. Dandanašnji se nahaja pač malo moških, 
ki bi ljubili in častili svojo žensko tako resnično go- 
reče in stanovitno, kakor jo je ta imenitni slovenski 
doktor. Gostje naši niso nikoli ničesar slišali, kakovega 
srca je bila proti njemu ona. Jaz mislim, da bi ga bila 

vzela drage volje, ko bi bil imel toliko dohodkov, da 
bi bi se bila vozila pri njem lahko v kočiji in živela 
še dalje tako dobro in brezskrbno, kakor je bila vajena 
v domači hiši. Ali revnega človeka, če je prav doktor, 
se bi branilo še kako kmetiško dekle, nikar gospodična, 
za katero so se poganjali najboljši snubači, mestni in 
deželski.  Ponudil se ji je velikaš, vaša gnada, ki je 
dobil od cesarja prelepo službo, po očetu pa denarjev, 
da sam ni vedel koliko. Oče in mati sta rekla: Vzemi 
ga! in pokorna hčerka ju je poslušala in se z velikašem 
pozakonila. Njena nezvestoba je Prežirja tako potrla 
in zbegala, da ni moči dopovedati. Lažljivi svet in tožno 
življenje sta se mu pristudila. Kdaj se je zaril v papirje 
in brskal in črčkal po njih noč in dan brez spanja, brez 
jedi in pijače. Večkrat pa mu se je delo uprlo, da po 
štirinajst dni ni prijel nič za pero. Taval je zamišljen 
semtertja, kakor bi bil mesečen, ali pa je dirjal po cesti, 
kakor bi ga kdo podil. Živel je brez pravega redu in 
pravila. Zanemarjal je opravke, pa tudi samega sebe. 
Na obleko ni pazil več tako skrbno, kakor nekdaj, dosti- 
krat so ga videli prav borno opravljenega. Sosebno so 
se smejali Gorenjci njegovi stari kapi in izpreminjastemu 
klobuku. Tolažbe in zabave si je iskal v druščini, ki ni 
bila vselej dobro izbrana, najrajši pa v vinu. V krčmah 
je prebil po ves večer, kdaj tudi popoldne. Radi te 
slabosti so ga razlajali sovražniki, še bolj pa hinavski 
prijatelji za silnega pijanca. Ta govorica je bila prehuda 
in nesramna. Prežir je sedel mirno pri svoji merici: 
on ni nikoli razbijal in razgrajal ali delal ljudem nad- 
lege. Tako pohlevnega pivca si želi vsak gostilničar. 
Tudi naši gostje so začeli enoč premlevati to Prežir- 
jevo pijanstvo, gospod Ravnik pa jih je ustavil in 

pošteno branil slavnega pesnika. Dejal je: Za pet ran 
božjih, ne bodimo taki zlobni farizeji! Prežir ga je rad 
pil, kakor ga pijemo radi mi, ki smo tukaj, in z nami 
brez števila ljudi vseh stanov in narodov. Pač res je, 
da objedajo sršeni samo žlahtno sadje, lesnik pa se 
niti ne dotaknejo. Drugim pivcem nihče nič ne očita, 
ker so ničle, Prežir pa je ostal še po smrti imeniten 
in velik mož, zato misli vsak capin, da ima pravico, 
ometavati mu grob z blatom. Ni tega ne smemo po- 
zabiti, da smo mi tu izvečine oženjeni dedci; doma 
nas čaka društvo, žene in otroci, itak visimo v krčmi 
dostikrat od sedmih do polnoči, če ne še dalje. Doktor 
Prežir pa je bil brez rodovine, samec. Če bi mu prav 
nobena žalost ne bila morila srce, gnala ga je v krčmo 
že puščoba. S čim in s kom za Boga bi se bil mogel 
kratkočasiti v svoji mali izbi doma. Spati se mu ni dalo 
in brati se pa zmerom tudi ne more. Zopet se polrjuje 
stara resnica, da vidimo pezdir v očesu bližnjega, bruna 
v svojem pa ne vidimo. — Naši gospodje so pravili, 
da ga je bila tožnost enoč tako prevzela in zmešala, 
da ni nič vedel, kaj dela in ukreplje. V ti zmotnjavi 
se je hotel sam končati. Že se je bil zadrgnil, ali 
prihiteli so še o pravem času domačini in ga oteli. 
Usmiljeni Bog, ki je poznal njegovo plemenito srce, ' 
ni želel, da se pogubi časno in večno, nego da se reši 
in zveliča. Ni še učakal velike starosti, ko se ga je 
prijela huda bolezen, ki se ni dala ozdraviti. Na smrtni 
postelji se je resnično pokesal vseh svojih grehov in 
napak in je umrli spokorjen, okrepčan s svetimi zakra- 
menti in v trdni veri, da najde človek mir in pravo 
blaženstvo samo v naročaju vzvišene naše matere, svete 
katoliške cerkve. 

Tisti prvak, ki se je oženil s Prežirjevo milico, 
je služil najprej v Ljubljani ali kje, kasneje pa ga je 
poslalo poglavarstvo v Rudolfiovo. Ker v mestu ni mogel 
najti pripravnega stanovanja, je šel v šmihelsko župnijo 
in vzel v zakup Kamovo hišo, kar sem že omenila. 
Ljudje so hitro izvedeli, kako znanje je imela njegova 
gospa na Gorenjskem. Povedali so jim uradniki, ki 
so prebivali nekdaj v Ljubljani; s Prežirjem so nekateri 
celo občevali. Pa saj ni bilo treba dosti praviti. Prežir 
govori o svoji ljubezni na vsa usta v pesmih, katere 
poznajo že zdavnaj tukajšnji Dolenjci. Kar jaz pomnim, 
prepevajo v mestu: Luna sije... ne le dijaki, ampak 
tudi vse dekle in pestunje. Gospa je živela s svojim 
možem v prelepi prijaznosti in slogi, vsaj na videz. Bog 
ji je bil podaril tudi nekoliko krasnih in prav dobrih 
otrok. Nekateri pa so vendar ugibali, da ne more biti 
srečna, ker je bila zmerom tako bleda in dostikrat vsa 
razmišljena. Trdili so, da se ji sili še vedno v spomin 
zapuščeni ljubček. Za hišno si je vzela neko suho 
Marijo, zvesto ali precej sitno babnico. Razen nje ji 
je stregla moja znanka Neža, ki je služila prej obenem 
z mano v krčmi. Ti dve sta dobro vedeli, kaj se govori 
o gospi, in Marija, ki ni mogla nič zamolčati, jo je 
vprašala enoč kar naravnost, če je bila res že zaročena 
s tistim slavnim doktorjem, ki je znal delati take mile 
pesmi. Gospa se zasmeje nekako posiljeno in veli: Da 
se ti ljubi pobirati te stare čenče! Doktor Prežir je bil 
tak ptiček, kakor so vsi. Kvasil je o ljubezni vsaki, da 
se je pomenkoval ž njo le pet minut. Kakor drugim, 
dobrikal se je kdaj tudi meni. Skrb me je bil! Trape, 
ki so mu verjele, je božal baje prav ljubeznivo; ali 
kadar mu je prišla muha, je pa znal tudi praskati kakor 

maček. Hodil je v gledališče in na plesišča, pa je metal 
po tleh majhne listke, na katerih so bile zapisane vsako- 
vrsine zabavljice na ljubljanske gospodične. Ti listki 
so šli potem od rok do rok po vsem mestu. Ogrebal 
je na tak način tudi mene. Jaz sem se strašno jezila. 
Ko je to slišal, se je grohotal in hvalil po Ljubljani, 
kako me je razsrdil. Pa s takim porednežem da bi se 
bila jaz zaročila? ha ha ha! Vidi se, da gospa ni hotela 
priznati resnice. Taji in zanika se lahko vse, še to, da 
je sneg bel. Jaz in Neža sva bili trdno uverjeni, da je 
mislila še zdaj na doktorja.  Dokler je bil živ, ni se 
pripetila nobena takova reč, ki bi jo bila izdala. Kmalu 
po njegovi smrti je šla z gospodom nekam na deželo. 
Domov se jima ni mudilo, ker je svetil mesec. Vrnila 
sta se nekaj pred polnočjo. Hišna, ki je bila obenem 
kuharica, prinese večerjo. Komaj začneta zajemati, za- 
poje nekdo za hišo z zvonkim glasom: Luna sije — 
kladvo bije. Gospa se zgane, da ji pade žlica iz rok. 
Tresla se je kakor šiba. Ko je vprašal gospod, kaj ji 
je, zaječi: Oh, prišlo mi je tako slabo, da komaj diham. 
V posteljo so jo morali nesti, ker sama ni mogla iti. 
Vreme se je še tisto noč izpremenilo ; deževalo je mnogo 
dni skoraj neprenehoma ; noči so bile temne, da se ni 
nič videlo. Gospa se je opomogla in se zopet razvedrila, 
ali na njeno nesrečo se je razvedrilo kmalu tudi nebo. 
Zopet je sijal svetli mesec. Vreme je bilo tako toplo, 
mirno in prijetno, da sta ostala gospod in gospa do 
enajstih na vrtu. V Portovi hosti zavpije trikrat sova, 
precej za njo pa se oglasi s Krke: Luna sije — kladvo 
bije. Gospa zakriči in pade brez zavesti gospodu 
v naročaj. Drugi dan je vstala zdrava, ali ob pozni 
enajsti uri se je ponovila pesem in ž njo tudi njena 

bolečina. Od zadnjega do prvega krajca in kadar je bilo 
oblačno, ni čutila nikoli nič težave, ker se ta čas ni 
slišalo nobeno petje. Ko pa se je začela luna polniti, 
se je oglasil vsak večer neznani pevec in uboga gospa 
je trepetala in omedlevala. Večkrat jo je lomil in zvijal 
tak strašanski krč, da jo je hotelo zadušiti. Precej, ko 
je ponehalo petje, prešla ji je tudi bolezen. To petje 
ni bilo zmerom enako; kdaj se je čulo več glasov, 
največkrat pa samo eden. Še bolj čudno je bilo to, da 
se ni glasilo vselej z istega kraja, nego zaporedoma 
s Šanc, izza Kamove hiše, z Lok in kdaj celo s Krke. 
Najbolj pogostoma pa je dohajalo vendar s Šanc, s tisle 
nekoliko viseče tratine, ki je na bregu za kapiteljskim 
vrtom. Gospod je mislil, da mu ženo hodijo nadlegovat 
razposajeni dijaki. Prej se kvartajo v kaki beznici, ko 
jin krčmar zapodi, gredo pa tulit na Šance. Če dobe 
kak čoln, se vozijo po Krki in ustavijo kje za Kamovo 
hišo, da tam vrišče in nagajajo. Tožil jih je ravnatelju, 
ali brez uspeha, ker so vse utajili in se jim ni moglo 
nič dokazati. Gospod je bil velik prijatelj s kanonikom 
Jelovškom. Nagovarjal ga je, da bi šel dijake svarit in 
jim se grozit z najstrožjo kaznijo, ako ne bodo miro- 
vali po noči. Jelovšek je prišvepal — imel je takrat 
bolne noge — res v šolo, ali fantov ni hotel zmerjati 
in strašiti, nego jih je prosil prav lepo, naj bi ne pre- 
pevali več: ,Luna sije“ v takem kraju, kjer bi jih mogla 
čuti tista bolehna gospa v Kamovi hiši. Reva je tako 
občutljiva, da bi ji utegnilo to petje jako škoditi. Dijaki 
so se o teh besedah na ves glas zasmejali. Eden je 
baje celo dejal: O saj vemo, zakaj ji preseda pesem ; 
naj ji le, saj je presedala tudi Prežirju njena babja 
omahljivost, Prošnja kanonikova ni pomogla nič. Kakor 

* prej razlegalo se je ob mesečini ponočno petje in be- 
galo in mrcvarilo nesrečno Ljubljančanko. Neža vpraša 
Marijo, zakaj neki ne more slišati te prelepe pesmi 
brez hudih bolečin. Hišna odgovori: To se zdi tudi 
meni neizrečeno čudno. Če jo pobaram, pokima z ra- 
mama in pravi, da so krivi slabi njeni živci, katere 
razdraži zlasti ponoči vsaka malenkost. Mogoče! Ali 
jaz bi dejala, da je glavni uzrok morda nekaj drugega. 
Pesem: ,Luna sije“ jo domišlja dekliških let, vesele 
njene mladosti, pa se ji stoži in milo stori, ker ve, da 
se ji ta zlati čas ne povrne nikoli, nikoli več. Tudi zdaj 
se ji godi dobro. Tako, kakor njo, ne časte nobene 
druge gospe v Novem mestu in za življenje ima vsega 
dovolj, česarkoli poželi. Ali ljubljanskih veselic ji ne. 
more dati malo naše mestece. Dostikrat vlada v njem 
taka puščoba, da bi človek najrajši pobegnil. Tudi sta- 
novanje naše je preveč odljudno. Sosebno ob grdem 
vremenu prebć se prav težko v ti samoti, ki je bolj 
podobna puščavi, nego kaki vasi. — Marijino razlaganje 
se Neži ni zdelo dosti verjetno. Njo je obhajala že 
dolgo huda slutnja, ki se je tudi potrdila. Neko soboto 
je šla prav pozno s kablom po vode. Noč je bila jasna 
in svetla. Iz Krke se je vzdigovala semintja megla. Iz 
megle se pomoli najprej glava, potem tudi život velikega 
moža. Mahaje z rokami je letela prikazen z meglo vred 
gori po Krki. Za Kamovo hišo, baš pod gospino spal- 
nico obstane ter se globoko trikrat pokloni in začne 
prepevati z močnim glasom: Luna sije — kladvo bije. 
Neža se tako prestraši, da pustivši kabel pobegne v 
hišo. Odslej ne bi bila šla tako pozno po vodo ne za 
sto goldinarjev. Zdaj se je na svoje oči uverila, da 
pevec ni dijak, ne kak drug človek, nego brez dvojbe 

doktor Prežir, ki hodi svoji izvoljenki še po smrti na- > 
znanjevat neskončno svojo ljubezen. Marija ni verjela, 
da bi se mogel mrlič povrniti nazaj na ta svet. Nežini 
pripovedki si je smejala in velela, da se ji blede, da 
je imela prazno podobo megle za moža. Jaz pa sem 
bolje poznala svojo prijateljico. Kar vem, je govorila 
zmerom prav pametno in nihče se še ni pohvalil, da 
bi jo bil ujel v kaki laži. Resnico njenih besed je do- 
kazoval! tudi gospin prstan. Neža je imela sestrično 
Franico, ki je poznala mladega kovača. Ker je želela, 
da bi bila nje ljubezen trdna in brez greha, je šla s 
fantom v cerkev. Stopivša h kropilnemu kamenu sta 
spustila vsak svoj prstan v blagoslovljeno vodo. Pred 
velikim oltarjem sta potem prstana zamenila. Ali ta 
kovač je bil jako lahak človek. Še tisti teden je napajal 
v mestni krčmi neko drugo punčaro. Zvečer je zapazil, 
da mu je Franičin prstan počil. Nesel ga je k zlatarju, 
da mu ga je zvaril. O sv. Vidu se je napotil k maši 
na Ljubno. Tam je kupoval vino in se lagal neki Top- 
ličanki, katere ni prej še nikoli videl. Na roki mu za- 
zvenči: tink! Ko pogleda, mu je bil prstan zopet počen. 
Dal ga je vdrugič zlatarju. Čez nekaj mesecev je ubila 
porednega kovača na isti gori strela. Po životu mu ni 
naredila nobene rane, tudi obleka na njem je ostala 
cela. Prstan pa mu je strela raznesla na drobne kosce, 
v očitno znamenje, da ga je zadela strašna kazen božja 
radi njegove grde nezvestobe. Tudi ljubljanska gospa 
je imela počen prstan, ki se za dolgo nikakor ni dal po- 
praviti. Sama je povedala družini, da gaje poslala že tri- 
krat k zlatarju, ali v dveh dneh je odjenjal vselej ravno 
tam, kjer se je bil pretrl prvikrat. Naročila je tudi Neži, da 
je šla ž njim k zlatarju. Ta bi bila rada vedela, kakšen 

je in odpre spotoma škatuljico. V nos ji udari oster, 
mrtvaški duh! Obšla jo je taka groza, da se je zgru- 
dila. Ko pove to prigodbo hišni, jo je začela psovati. 
Prismoda, avša, trapa in še druge grde priimke ji je 
dajala. Po nje misli je dišala po prhnelem stara volna, 
v katero je bil zavit prstan. Ali ta Marija je rada 
obrnila  vsako reč tako, kakor bi se ne pripetilo na 
svetu nikoli nič posebnega in božjega. Smukaje se 
vedno okoli gospode, je zapravila vso vero. Trdila je 
celo vpričo otrok, da je našla v bukvah, da sv. Jurij 
ni nikdar živel. Rogala se je Blaževemu blagoslovu in 
O svetinjah sv. Feliksa je blebetala, da so toliko vredne, 
kakor če bi ležala v oltarju kaka mačka. Prstana se je 
držalo tudi to čudno svojstvo, da je prišel sam nazaj, 
če ga je gospa izgubila. Enoč ga je bila nataknila, 
preden je sedla v čoln. Vozila se je goriindoli z 
znanci vred po Krki in ogledovala vodo, ribe, bregove 
in ljudi, kar zapazi, da prstana nima več. Moral se ji 
je zmuzniti in zdrkniti v vodo. Ko pride domov, poči 
z rokama, kajti zagledala je izgubljeni prstan na oknu. 
Modrijanki Mariji pa se niti ta _ prigodek ni zdel nič 
skrivnosten.  Bleknila je: Gospa je mislila natakniti 
prstan, pa je v naglici to pozabila in ga pustila na 
oknu. Ali vsak pameten človek mi bo potrdil, da je 
gospa gotovo bolje vedela nego nje jezična hišna, kaj 
je vzela s sabo, ko se je šla na Krko vozit. Kadar se 
babnice lišpajo, se naključi presneto poredkoma, da bi 
pozabile dejati nase svoje dragotine. — Ljubljanska 
gospa se po letih še ni bila postarala, ali ponočni 
strah in notranji črv sta ji razdejala nežno truplo. Ho- 
dila je pripognjeno in ni je bilo drugega nego sama 
“kost in koža, Slutila je, da ji življenje poteka. Neko 

noč se je čulo silno razbijanje z bližnjega otoka. Zjutraj 
sta stali gospa in hišna pri Krki. Po vodi pride mrt- 
vaški les, se ustavi za hip pri Kamovi hiši baš pred 
gospo in odplava dalje. Gospa je dejala: Krsta me 
opominja, naj se pripravim za daljno pot. Ribič je po- 
zneje pripovedoval, da je videl tisto jutro na otoku 
gosposkega moža, ki je tesal črno skrinjo, ali kaj je 
bilo, in jo vrgel, ko je bila dodelana, v vodo. Neža 
je precej velela: Ta tesar je bil doktor Prežir, in meni 
se zdi, da je pogodila. Gospa se je še nekaj dni silila 
in hodila, potem pa legla in ni več okrevala. Odkonca 
se je spominjala rada raznih posvetnih reči: mladostnih 
svojih let, prijaznega Rožnika, prelepe dolske župnije, 
kamor se je vozila za veselje v topla pomladanska 
jutra. Zadnjih štirinajst dni je mislila samo na svoje 
otroke in na svojo dušo. Molila je slednjo uro in tako 
zbrano in goreče, kakor bi se zamikala. Če je prišel v 
njeno spalnico kak človek, ni je nič motil, ker ga ni 
niti zapazila. Bogu je vse mogoče, morda je bila res 
zamaknjena. Kdor jo je videl pred boleznijo, ne bi je 
bil zdaj poznal. Okrogli nežni obrazek se ji je pomladil 
in svetil in smehljal kakor nedolžnemu otroku. Čudno 
je bilo tudi to, da je pozabila na smrtni postelji nemško. 
Po slovensko je molila, po slovensko se razgovarjala 
z gospemi, po slovensko se poslavljala z gospodom 
in svojimi otroki. Prelivalo se je obilo solz, ko je iz- 
ročila Bogu svojo čisto dušo. Reveži vse okolice so 
izgubili svojo mater, družina pa dobro gospodinjo, da 
boljše niso nikoli imeli in si je nikoli želeli. Truplo 
so odnesli na šmihelsko pokopališče, ki se je napol- 
nilo po vsem svojem prostoru z gosposkimi in kme- 
tiškimi  pogrebci. Neža se je ustopila prav blizu 


92 


jame. Zraven nje je stal čuden gospod, ki ga ni videla 
v vsem svojem življenju. V rokah je držal debelo po- 
potno palico. Bile so povse suhe in brez žil. Oči je 
imel zatisnjene, kakor bi spal. Život se mu ni nič ganil 
in zdelo se ji je, da niti ne diha. Izpreletel jo je 
strah, da je odskočila v stran. Domislila se je zopet 
— doktorja Prežirja. Ko se je pozneje ozrla, je bil 
neznani tujec že nekam izginil, na njega mestu je kle- 
čala pri grobu jokajoča Marija. Jaz nečem trditi, da je 
šel mrtvi slovenski pesnik za pogrebom nekdanji svoji 
prijateljici, to pa je popolnoma gotovo, da je tisti dan, 
ko so zagrebli njo, našla mir in pokoj tudi njegova 
duša. Odtakrat je minilo že veliko let, mnogo, mnogo 
potov je svetil polni mesec na jasnem nebu, v Kamovi 
hiši pa ni slišal o pozni ponočni uri nikdar več noben 
človek tiste krasne ali za rajnko gospo pregrozne 
pesmi: Luna sije — kladvo bije. 


25. Gospodična Cizara. 


V majhni vasi šmihelske župnije je prebival trpin 
Muk. Ker je spadal med uradnike, so mu dejali go- 
spod, ali služba njegova je bila nele neznatna, ampak 
tudi nestanovitna. Živel je bolj v dolgovih in na 
upanje, nego o svojih dohodkih. Imel je gibčno, jako 
čedno ženo, katero je resnično ljubil, ker je bila proti 
njemu vedno ugodljiva, krotka in prijazna. Kadar mu 
je vrgla sreča v žep nekoliko šestic, sta jih zapila 
složno skup. Če je bila blagajnica prazna, sta pa 
stradala tudi složno skup: ona ni nikoli godrnjala, 
možu svojemu nikoli ničesar očitala. Proti drugim 
ljudem pa se je vedla rada precej osorno in zabavljivo. 

Sosebno  soseda Kucigaza .je pikala neprenehoma 
za hrbtom, kdaj pa tudi v obraz, da so mu otroci 
zmerom tako blatni in razcapani. Kadar so se igrali 
za njeno hišo, je vselej ragljala: Grših paglavcev nego 
so Kucigazovi ni v devetih župnijah; zakaj jih dedec 
ne da v rejo ciganom, ki bi skrbeli zanje vsekako 
bolje od njihovega očeta, ali pa naj bi jih zaprl vsaj 
k pajckom v svinjak, da nam ne bi bilo treba gledati 
teh strašil. Kucigaz glasno ni rekel žal-besede, skrivaj 
pa se je strašno togotil na jezično sosedo. Bil je 
hudoben človek, ki je škodil že marsikomu z vražjimi 
svojimi umetnostimi. Znal je nastavljati vsakovrstna 
zdela, ki so naklonila tistemu, kdor se jih ni ognil 
in varoval, dolgo bolezen ali kako drugo veliko ne- 
srečo, večkrat celo smrt. Za svojo kmetijo se je malo 
brigal, kaj rad pa je hodil na lov. Pogodil je vsako 
žival; zato so trdili lovci, da se je zapisal hudobcu, 
ki mu je dal začarano puško. Mukovka je zanosila. 
Kakor marsikatero tako, nadlegovale so tudi njo vsa- 
kršne bolezni in bolečine, ki so ji jemale vso dobro 
voljo. Neprestano se je zadirala in vpila na vsakega 
človeka. Najmanjša reč jo je ujezila, da je pihala 
kakor gad. Na nečedne sosedove otroke se je nekoč 
tako razsrdila, da je vrgla nanje pomije. Kucigaz je 
to videl in dejal: Čakaj baba, bom ti zacvrl, da se ti 
bo gabil tudi tvoj pankert in mi boš še zavidala zdrave 
in krepke moje dečake, naj bodo zamazani in raz- 
drapani kolikor jim drago. Vzel je puško in ustrelil 
velikanskega povodnega ptiča, kakršnega še nihče ni 
videl v tem okraju. Desno nogo mu je odbil; leva, ki 
mu je ostala, pa je bila dolga gotovo dva čevlja. 
Ptiča je iztrebil in obesil pod streho na steno, ki je 

bila obrnjena proti Mukovemu stanovanju. Ko je 
Mukovka odprla okno in zagledala Kucigazovo zdelo, 
je zazijala, plesnila z rokama in se čudila ptiču, naj- 
bolj pa strašanski njegovi nogi. Nakaze se kar ni 
mogla nagledati. Povedala je vsem znankam zanjo ter 
jih vodila k oknu, odkoder se je videla. Celo v po- 
nočnih sanjah se ji je prikazovala in jo strašila grda 
divjačina in njena noga. Prišel je čas, da je porodila. 
Povila je zdravo hčerko, ali, o joj, imela je samo 
desno nogo človeško, leva pa ji je bila tanka, suha s 
krempeljci, vsa takova, kakršno je molil od sebe po- 
vodni ptič na sosedovi hiši. Kucigazu se je volja napol 
izpolnila. Mukovka mu je res zavidala blatne in raz- 
trgane dečake, ali se ji ni gnusil ubogi otrok, nego 
neskončno smilil, da je premišljevala nočindan, kako 
Di mu pomogla in ga obvarovala sramote in zaničevanja. 
Kako ime je dala svoji hčerki, nisem nikoli čula; ljudje 
SO ji rekali sploh: Cizara in tako jo bom imenovala 
tudi jaz. Mukovka je obvezala Cizarici ptičjo nogo 
tako na debelo s cunjami in povoji, da se na oči ni 
razločila čisto nič od desne, človeške. Ko je nekoliko 
odrasla, ji je dala narediti za obe nogi enaka čeveljca. 
Ker sta mati in oče znala molčati, ni izvedel noben 
človek, kako nogo je načaralo Cizarici Kucigazovo 
zdelo. Deklica je ostala vedno zdrava kakor riba in 
se je razvijala brzo in krasno. Lepši in pametnejši od 
nje ni bil noben otrok na vsem Dolenjskem. Prikupila 
in priljubila pa se itak ni nikomur. Nihče je ni hotel 
pestovati ali se z njo igrati. Ljudje so govorili, da se 
jim mrzi, dasi niso vedeli, zakaj. Celo psi so začeli 
lajati o njenem pogledu, kakor bi bila kaka divjačina. 
Očitno se je pokazala o vsaki priliki grozna nezgoda, 

da je prejela od pošastnega ptiča ne le nogo, ampak 
tudi njegovo odurnost in zoprnost. S petnajstim letom 
je dorasla in se popolnoma razcvetela in dozorela za 
možitev. Po ti sreči je kar koprnela, kajti je bila že z 
dvanajstim letom vsa zaljubljena. Imela je trdno vero, 
da si bo lahko izbrala ženina po svoji volji. Za lepoto 
se ji ni moglo primerjati nobeno dekle, ni kmetiško 
ni gosposko, ni domače ni nemško. Govorila je pri- 
jetno, kakor bi se ji usipale iz ust dišeče rožice, pela 
sladko, glasno in ubrano, kakor zvon, in kadar se je 
smejala, je trepetalo poslušalcu srce od miline in raj- 
skega veselja. Bog pa je obdaril tudi njen duh s 
čudovitimi sposobnostmi in umetnostmi. V bistroumu, 
V pameinem odgovarjanju in v slani šaljivosti jo je 
dohbajal malokdo, prekosal pa nobeden ne. Pisala je 
gladko, razločno in lično, kakor bi bilo natisnjeno. 
Zaradi tolike nadarjenosti se je je prijel častni priimek: 
doktorica. Zaslovela je daleč in po pravici, kajti 
takega čudaka naši rojaki še nikoli niso čuli in videli. 
Iz bližnjih in daljnih krajev so vreli mladeniči in vdovci 
vseh stanov v Mukovo hišo, da se uverijo na svoje 
Oči in ušesa, če govorica ne laže. Kdorkoli je prišel, 
je zatrdil prvi hip, da slave in povzdigujejo ljudje 
Cizaro še veliko premalo, kajti nje krasota ni zemeljska, 
nego nebeška; njen glas, naj pripoveduje ali poje, ne 
človeški nego angelski. Ali to zamikanje ni dolgo 
trajalo. Kolikor dalje so sedeli prihodniki_ pri nji, 
tembolj se jim je tcžilo. Priljudnost njena se jim je 
zdela mrzla in posiljena. Oko se ji je neznano žarilo; 
človeka je začela obhajati groza, kajti ni se mogel 
iznebiti slutnje, da mu preti nevarnost in poguba. Vsak 
je komaj čakal, da se poslovi in odide. Prišedši na 

cesto je hvalil Boga, da diha zopet zdravi, prosti zrak, 
O Cizari pa je nesel s sabo domov tako mnenje, da 
je ne bi hotel ni za ljubico, nikar za ženo. Doktorica 
ni mogla razumeti in pojmiti, da se nobeden teh 
oglednikov ne povrne, da bi jo snubil. Mislila je, da 
jih žali in odbija njena obleka, ki je bila čedna, ali bolj 
kmetiška nego gosposka. Zahtevala je, da ji kupi oče 
parazol, klobuček in druge take nepotrebnosti. Muk 
zaječi: Kako za Boga, ali ne vidiš naše revščine? 
Hudobno dekle se zadere: To mene nič ne briga, Vi 
ste gospod, ne more mi se tedaj zameriti, da hočem 
imeti opravo po svojem stanu. Mukovki je ta prepir, 
ki se je ponavljal odslej vsak dan med očetom in 
hčerjo, začel presedati. Dejala je možu: Privošči ji to 
veselje, privošči! Denarja res nimamo, ali saj se dobi 
v prodajalnici obleka tudi na dolg. Če bova mogla, 
bova že plačala. Muk je zdihnil in se podal. Tako 
se je prelevila Cizara iz kmetice v prvo jaro gospo- 
dično na Dolenjskem. Za moje mladosti so se 
zvale gospodične samo hčere višjih uradnikov, velikih 
trgovcev in graščakov. Zgled napuhnjene ,doktorice“ 
je začel najprej rušiti ta pošteni starinski red in običaj. 
Mestnim dekletom smo dejali, da so ,purgarske“, večje 
časti jim ni dajal nihče, niti je niso želele. Zdaj pa 
so hotele vse posnemati Cizaro. Gospoščina se je jela 
širiti po mestu in po deželi kakor kolera ali kaka 
druga nalezljiva bolezen. Iz Rudoliovega so hodile 
proste punčare služit v Gradec. Za leto dni so se 
vrnile v klobučkih in kmalu so si začele omišljati 
klobučke vse njihove vrstnice. Cape so izpremenile 
tudi naslov. Že pred kakimi petnajstimi leti so se 
imenovale gospodične hčere vseh mestnih rokodelcev, 

deželskih učiteljev, kmetiških bogatinov, prvakov in 
bahačev. Prvo znamenje te nove dobe je bil povsod 
parazol. Trdo pokonci stopaje so držale to marelico 
razpeto, čeprav je bilo oblačno, in gospodje, ki so jih 
srečavali, so jih pozdravljali: Dober dan, gospodična! 
Oh, kako lepo jim je zvenela na ušesa ta besedica! 
Pokazale so, da znajo napredovati. Navlekle so nase 
drago suknjico z mrežastimi ovratniki in vsakovrstnimi 
čipkami, resicami, vrpcami, podšivi, našivi, povezami in 
bingeljci. Naposled so si nataknile na glavo tudi tisto 
nečedno, šemasto kofrnico, ki ji pravijo gospoda 
klobuk. Tako je šlo za vrstjo, dokler ni bilo nobenega 
vnanjega razločka več med pravimi in jarimi gospo- 
dičnami. Take cunje so slabe in dostikrat precej drage, 
ali ti stroški bi se dali morebiti še nekako utrpeti in 
pozabiti, ko bi bilo ž njimi vse odpravljeno. Toda iz- 
kušnja uči, da se primrze jari gospodični tudi druge | 
dobre domače navade. V jedi izbira, da ji ni moči 
ustreči. Hotela bi papkati vsak dan meso in kofetek, 
ob nedeljah in kdaj iudi med tednom piščance in 
potvičico. Resno delo se ji upira in smrdi. Z voljo 
lika kvečjemu kako lepo perilo; pometajo, posprav- 
ljajo, šivajo in kuhajo naj pa mati in dekle. Če rodi- 
telji nečejo ugajati njeni bedasti trmi, se naredi bolno, 
pa se cmeri, ihti in javka, dokler se ji ne izpolni 
želja. Rajnki prošt Arko so izustili jako modro besedo. 
Dejali so: Dekle, ki je omikano in pametno, obenem 
pa pridno in pošteno, se sme zvati slobodno gospo- 
dična, naj bo katerega stanu mu drago; malopridnice 
in trape pa niso vredne nikakove časti, čeprav so gro- 
fovskega rodu. Dostikrat se spomnim  Marentetove 
Marice v Šent Petru. Bila je krasne rasti in belega, 

ljubkega obraza, da malo takih. Tudi ona je nosila 
parazol in lepo obleko, ali si jo je pošteno za- 
služila. Marentetova krčma se je povzdignila z njeno 
skrbjo, da je spadala med najboljše na deželi: hodili 
in vozili so se tja radi tudi mestna gospoda. Mater so 
mikala bolj poljska dela, očeta pa zdravilstvo (bil je 
homeopat) in drugi opravki: krčmarila je Marica največ 
sama. Točila je prav dobro vino, znala je pa tudi 
izvrstno kuhati, streči ljudem in dati vsakemu človeku 
pravi odgovor. Pomenkovala se je prijazno s kmetom 
in gospodom, ponašala pa se vsegdar tako modro, da 
je bila za zgled vsem dekletom našega okraja. Iz ust 
ji ni prišla nikoli nobena_ neumna in nespodobna 
beseda, kvantačev se je bolj bala nego kuge. Vpričo 
nje so brzdali jezik najhujši razuzdanci, da je ne bi 
užalili. Ostala je nepokvarjena in nedolžna sredi brez- 
številnih izkušnjav in prilik za greh. Ta deklica pa je 
bila tudi omikana in zbrisana, kakor le malokatera 
meščanka. Če ni bilo pivcev ali kakega drugega dela, 
je sedela vedno pri bukvah, zvečer jo je morala mati 
skoraj s silo goniti spat, ker se ni mogla ločiti od 
branja. Po slovensko je govorila, kadar je hotela, čisto 
in brez napake kakor kak učenik ali duhoven, vsaka 
beseda bi se bila mogla natisniti. To so mi potrdili 
uradniki in profesorji, ki so bili njeni gostje. Ta Marica 
je bila gotovo vredna, da se ji veli gospodična in 
marsikdo ji je tudi dejal, ali skromna deklica se je 
sramovala in branila te časti, prosila je gospode, naj 
ji reko po domače: Mica ali Marica. Tudi kak zastaven 
gospod bi bil lahko hvalil svojo usodo, ko bi jo bil 
dobil za ženo. Ali Bog ji je namenil še veliko boljšo 
srečo: vzel jo je mlado in cvetočo k sebi v nebesa. Od ie 

dične šentpeterske device se je ločila negodnica Cizara 
kakor noč od dne, kakor led od ognja. Delati ni 
hotela nič, živela je kakor lilija na polju, ki ne seje in 
ne žanje pa je lepše oblečena nego kralj Salomon. Po 
glavi ji je rojla samo ena misel: Kako bi zasačila 
kakega ženina in se omožila. O fantih in možitvi se 
je pogovarjala podnevi, o fantih in možitvi se ji je 
sanjalo ponoči. Brala in pisala ni nikoli nič drugega 
nego zaljubljene čenče. Močno jo je prevarilo upanje, 
da ji bo njena nova gospoščina privedla snubačev na 
izber. Ker se nihče ni sam oglasil, jih je jela vabiti 
in klicati od vseh strani k sebi. Naročala in pisarila 
je znanim in neznanim fantom in gospodom, naj pri- 
dejo k nji na kratek pomenek, ker jim mora nekaj 
posebnega razodeti. Prosila je vse svoje vrstnice in 
celo romarice in beračice, da bi jo po svetu hvalile in 
priporočale. Mnogi mladeniči in možaki so se dali 
res pregovoriti in jo prišli gledat. Ni moči našteti vseh 
zvijač, s katerimi jih je mamila in lovila. Med prvimi 
se je pridrdral k nji eden tistih malih graščakov, ki 
jim pravimo kurnikarji. Zapazivši, da je brezverec, jela 
je Cizara prav po judovsko udrihati po resnicah kato- 
liške vere. Sploh je zabavljala duhovščini proti vsa- 
kemu škricu, nadejaje se, da se mu bo prikupila s to 
nesramnostjo. Če se je oglasil kak dober Slovenec, 
je gorela tudi ona kakor živi ogenj za dom in pravice 
naše in psovala Nemce in nemškutarje, kakor da jih 
hoče posrebati v žlici vode. Kadar se je pa menil z 
njo kak nemškutar, se mu je bahala s svojo borno nem- 
ščino in imenovala naš jezik paversko krokanje. Pela 
mu je, ker drugače ni znala, po naše ali je trdila, da 
so slovenske samo besede, napevi pa vsi nemški, 

ker bedasti Slobenarji dozdaj niso mogli izumiti ni 
enega svojega napeva. Proti kmetom je obrekovala 
gospodo, da so pijavke, ki hočejo posrkati prostemu 
ljudstvu zadnjo kapljo krvi, proti gospodom pa je 
čvekala, da je naš kmet hujši od živine in ni vreden, 
da se mu reče človek. Prilizovala se je iz raznih 
razlogov vsakemu: mladim in starim, samcem in ože- 
njenim, takim, ki so se mogli, pa tudi takim, ki se niso 
mogli in niso smeli ženiti. Slepila je dijake višjih šol, 
ker je čula, da se v srcih nezrele mladeži ukorenini lju- 
bezen kdaj najčvrsteje in najgloboče, da se ne da nikdar 
več izruvati. Pomislila je, da utegnejo imeti nekateri 
čez šest ali osem let že dobro službo. Ako bi morala 
ostati dotakrat brez moža — groza jo je izpreletela 
o ti misli -- bo prišel morebiti kateri teh zvestih 
ljubovnikov po njo in jo odrešil mrzkega samovanja. 
Mukov sosed je bil krepak in jako imovit mož, ali ni 
bil nič srečen, ker mu stara, vedno bolna žena ni 
mogla ni živeti ni umreti. Cizara je upirala zaljubljeno 
vanj svoje oči, češ, baba pogine nemara vendarle že 
letos, predpustom vzame potem mene. Sploh se je 
milila in silila najrajši bogatinom; če ne poročnega 
prstana, smela se je nadejati od njih lepih daril, svil- 
natega krila, zlatih zapestnic in drugih takih, očem in 
srcu ljubih reči. Ponujala se je očividno celo sivo- 
lasim župnikom, mikalo jo je priti k njim za skrbnico 
ali tovarišico. Navdajalo jo je presladko upanje, da bo 
po bližnji njihovi smrti ogrenila ves njihov imetek, 
veste tistih 40.000 goldinarjev, katere ima poleg trdne 
vere slovenskih kmetov vsak star duhovnik spravljene 
V hranilnici. S tolikim denarjem si bo kupila ženina, 
kakršnega bo hotela, Vzel jo bo vsak baron, nikar 

meščan — kmeta ne bi ni pogledala. Največ prilike 
za lov so ji dajale nedelje in cerkvene svečanosti. Ob 
takih dneh in zgodah se je vselej tako nafrfulila, da 
da so jo fantje že oddaleč zapazili. Če so bila druga 
dekleta belo oblečena, je dejala nase črno opravo, če 
so bile pa vrstnice črne, je oblekla belo krilo. Brez 
nje ni minilo nobeno proščenje. Navadno se je vsto- 
pila na kak grič, ali pa prav na dno kake doline, da 
so jo lahko vsi videli. Hodila je po vseh krčmah, kjer 
se je zbirala moška mladež, da se ji je nastavljala in 
jo ugrevala in zavajala s svojim zvonkim petjem. Sramu 
ni poznala nobenega, prepevala je rada tudi najostud- 
nejše kvante, ako je mislila, da ugajajo vinjenim po- 
slušalcem. Nekoč so jo čule Podgorke in so se nanjo 
tako razsrdile, da so pljuvale skozi okno v pivnico, 
kjer je sedela, in vpile ena čez drugo: Grdoba, pojdi 
razveseljevat v Gorjance gorjanske kozle, v krščansko 
društvo ti ne spadaš! Večkrat je spremljevala krdelo 
pijanih rogoviležev od ene beznice do druge, grohotaje 
se njihovim surovim burkam. Ljudje so se zgledovali 
in popraševali: Ali jo vidite? Fej te bodi! Pa taki 
vlačugi da bi morali reči gospodična?! Vsaki kravarici 
gre to ime prej nego nji. Popoldne se je napotila v 
lepem vremenu iz vasi in sedla pri razpotju na klop, 
katero si je dala sama narediti, ker se ji je zdel ta 
kraj posebno pripraven za njen namen. Tam je po- 
pevala najmičnejše pesmi, katere je znala, da se je 
razlegalo daleč tja čez polje po vaseh, ki so stale v 
obližju. Ljudje so se smejali in šalili: Cizara vabi! 
Kdor nima ljubice, hajdi na razzpotje, da si jo najde. 
Takih njenih neumnosti bi naštela lahko še veliko ali 
ni treba: Cizaro zdaj poznamo. Žlahtne božje darove 


102 


je rabila krivo in napačno, zato ji niso prinesli ni 
slave ni sreče, tem več pa nezadovoljnosti in sramote. 
Celih petnajst let ni delala in snovala nikoli nič pa- 
meinega in koristnega nego je vrebala in prežala samo 
na to, da bi ujela kakega dedca. Takove zaljubljene 
babe se imenujejo po pravici na _ vsem svetu pri- 
smode. Svojo mrežo je razpenjala čez vso kranjsko 
in nekoliko tudi čez hrvaško in štajersko deželo; 
svoje zanke imela je nastavljene celo v Gradcu in na 
Dunaju. Ali ves ta smešni trud ji je oslal in moral 
ostati brezuspešen in jalov, ker ji je bilo prirojeno 
čudno svojstvo, da se je vsakemu človeku gabila in 
mrzela. Vse njene vrstnice in znanke, tudi najgrše 
kmetice so se veselile in kratkočasile s svojimi ljubčki 
in se izvečine pomožile. Prelepa Cizara je bila na Do- 
Jenjskem edina, katere nihče ni maral, nihče ljubil, 
nihče spoštoval. Ljudje so jo obirali nele med sabo, 
ampak se ji grohotali in rogali tudi v oči. Prvotni 
njen priimek ,doktorica“ so zavrgli in pozabili. Iz- 
mislili so si nov pridevek, ki je bil jako _primeren in 
resničen, ali zanjo silno razžaljiv, zvali so jo: Prazna 
mreža. Kako drugo bi bilo to zaničevanje zbegalo 
in morebiti ugonobilo, malopridnici Cizari pa nikakor 
še ni obupalo predrzno srce. Zarežala se je zabavljivo : 
Obrekovalci moji se jako motijo, ko mi prerokujejo, 
da se bom poslarala brez moža. To rekši sede za 
mizo in napiše dolgo pismo, ki ni bilo namenjeno ni 
fantu ni vdovcu nego gospodarju gorjanskih višav in 
brlogov — rogatemu Hudobcu. Poročila mu je, 
naj slobodno vzame po smrti njeno dušo, ali dobiti ji 
mora moža, ki bo bogat in mogočen, da se bo mogla 
maščevati vsem tistim, ki so prezirali njeno ljubezen. 

List je pisala s svojo krvjo in zapečatila s črno smolo, 
v katero je vtisnila svoje ime. Dala ga je stari po- 
strežnici Murdi, da ga odnese v Gorjance. Nedaleč od 
karlovške ceste, streljaj od stražarnice je stala velika 
suha bukev s štirimi kljukastimi vejami, ki so molele 
na vse strani sveta. Na te veje se je hodil Hudobec 
v jasnih nočeh najrajši gugat, kar so potrdili mnogi 
vozniki, ki so _ ga videli na svoje oči. Bukvi je bilo 
deblo votlo od vrha do tal. V to duplino je položil 
svojo prošnjo, kdor je potreboval od Hudobca kake 
pomoči ali milosti. Vanjo jo dejala tudi Murda Ciza- 
rino pismo. Tretji dan popoldne pride pred Mukovo 
hišo majhen, jako ličen koleselc. Iz njega stopi dolg, 
porasel_ mož. ObDlečen je bil sicer tako kakor ko- 
čevski krošnjarji, na glavi pa mu je čepela rdeča 
kapica, kakršne nosijo Vlahi. . Tujec gre v hišo, po- 
zdravi priljuđno vse domačine in poklonivši se Cizari 
veli: Prišel sem te snubit. Mukovka pogrne mizo in 
prinese nekaj borne jedi in pijače. Snubač je niti ne 
pogleda nego sname preramno torbico ter izvadi iz 
nje za poln koš pečenke, butilij najslajšega vina pa 
toliko, kolikor jih je moglo stati na veliki hrastovi 
mizi. Po veseli pojedini razodene Cizari svojo gorečo 
ljubezen in jo prosi, da bi šla precej ž njim na 
oglede v njegov gorjanski grad; če bo zadovoljna, 
bosta praznovala poroko svojo še isti dan opolnoči. 
Cizara je komaj čakala takovega povabila. Skočila je 
z ženinom na voz in iskreni konjiček je zadirjal z njima 
proti Gorjancem. Vrnila se je domov šele čez štirinajst 
dni. Mukovka ni hotela povedati radovednim sosedam, 
kam se je odvezla. Zlagala se jim je, da je šla k svoji 
sestri v Sotesko. Odslej Cizara ni lovila več ni mla- 

dičev ni vdovcev. Vse njeno življenje se je predruga- 
čilo. Od jutra do večera je spala, potem pa sedla za 
mizo in se gostila z roditelji vred v pozno noč z div- 
jačino, piščeti, plečem in vinom. Muk je svoje stare 
dolgove poplačal in ni delal novih, hiša mu je bila 
založena z vsakim blagom, z vsako dobroto. Mesa se 
je nakuhalo vsak dan, da ga je ostajalo nele družini, 
ampak tudi psom, mačkam in prašičem. Ljudje so 
mnogo ugibali, odkod je prišlo Mukovim toliko bo- 
gastvo. Večina je sodila, da jim je pomogel bankovčar 
Prelesnik. Ženske so iskreno hvalile Cizaro, da se je 
spametovala in poboljšala, samo io se jim je čudno 
zdelo, zakaj gre vselej takrat od doma, kadar se pri- 
bližuje kaka nevihta. Njena sestrična je bila mesec 
dni pri Muku na počitnicah. Radi bolehnosti več noči 
ni mogla skoraj nič spati, pa bi se bila rada menila 
kaj s Cizaro, ki je ležala v isti izbi. Ali zaman jo je 
klicala. Ko je vstala, da bi jo potresla in zbudila, 
je našla njeno posteljo prazno! To je bilo potem vsako 
noč in tako se je žlahtnica uverila, da Cizara ne spi 
nikoli doma. Popoinoma pa je razjasnil vso skrivnost 
gospod Brnač. Ta mož je bil nekdaj uradnik pa je 
pustil službo, ker se ni mogel navaditi jarma. V krčmi 
se je seznanil z Mukom, ki ga je povabil, da bi prišel 
večkrat k njemu na dom. Cizara se mu je dobrikala 
na vse pretege, da bi ga vnela zase in dobila za moža. 
Ko ji je izpodletelo, mu je prisegla osveto. Brnač je 
hodil rad na Gorjance, nekoliko radi dobrega zraka, 
najbolj pa zato, da bi se pogovoril kaj z bistroumnimi 
Podgorci, katere so škrici in njih podrepniki razvpili 
za bedake, ker spe reveži na trdi slami in nosijo 
debele, robate srajce. Enoč ga je zatekla v hosti huda 

ura. Skočil je pod skalo v jazbino. V tem zavetju je 
hotel počakati, dokler bi se zopet izprevedrilo. Videti 
ga ni mogel nihče, ker je raslo pred zijalko grmovje, 
on pa je razločil prav lahko vse, karkoli se je godilo 
in vršilo na bližnji trati. Prikorakala sta tja, držeč se 
za roke, velik, kosmat dedec in — Cizara! On jo je 
vprašal, smejoč se, če je že kaznovala svoje ljubimce, 
ki so bili proti nji tako trdega srca. Cizara mu od- 
govori: Ne boj se, utekel mi ne bo nobeden. Nekatere 
sem že malo požgačkala. Uradniku, ki mi je najprvi 
ugrabil dušni mir, še tisto leto pa se oženil pri drugi, 
sem prestopila otroka, da ne bo mogel nič več 
rasti. Roditelji bodo javkali, jaz se jim bom pa smejala. 
Sosedu, ki ima staro babo, sem prežela žito, go- 
voreč: Pol meni, pol tebi. Dobil bo samo polovico 
pridelka, druga polovica se bo preselila na našo njivo. 
Graščaku — kurnikarju bom pobrenkala danes vse 
polje s točo, nobena bilka ne sme ostati pokonci. 
Svojemu svaku, ki je videl grdo mojo sestro, mene pa 
ne, bom vsadila o prvi priliki v srce črno muho, 
da ne bo nikoli zadovoljen ni s svojo ženo ni s svojim 
stanom. Modrijanu Brnaču sem se pa že maščevala. 
Prišla sem mu do živega brez coprnije. Najprej sem 
ga razglasila za tatu. Ker je pa njegovo poštenje pre- 
več znano, mi niso hoteli ljudje dosti verjeti, zato sem 
ga osvinjala v ljubljanskem časniku z debelo lažjo, da 
je nesramen človek, ki pohujšuje nedolžno mladino. 
— Po tem pomenku se je pridružilo ti dvojici še ve- 
liko drugih dedcev in bab. Kosmatina so pozdravljali 
vsi za vladarja in svojega vodnika. Zatulili so mu 
trikrat: Živio naš kralj, slavni Hudobec! Prepevaje 
grde kvante je prepevala drhal četrtinko ure po trali, 

potem pa zavrisnila in se dvignila v oblake. Zdaj je 
Brnač zapazil, da ima Cizara samo eno nogo človeško, 
drugo pa tičjo. Kmalu se je začelo v zraku strašno 
mešati, vreti in vršati. Preden je preteklo deset minut, 
je pobila toča skoraj vso šmihelsko, prečinsko in 
mirnopeško župnijo. Brnač je oznanil ljudem, kaj je 
videl in slišal v Gorjancih. Ko je Cizara zapazila, da 
so nje tajnosti izdane, se je zbala srda in napada 
svojih rojakov in je pobegnila v hribe k Hudobcu. Pri- 
kazala se ni nikoli več nobenemu našemu človeku, 
zato se ne more nič vedeti, če živi ali je že poginila. 
Tudi Muk je zapustil dolenjsko stran in se preselil na 
Hrvaško. Neki trgovec nam je pravil, da je govoril 
z njim v Zagrebu. Služil je tam več let policiji za 
vohuna, potem pa so ga dijaki naklestili, da je baje 
umrl. Brnač je bil tako razkačen na Cizaro, da se ji 
je hotel na vsak način osvetili, osramotivši za večne 
čase njo in njen spomin. Opisal je njeno življenje in 
razložil prav natanko vse njene hudobe, sleparstva in 
budalosti. Te bukve je imenoval: Prazna mreža. 
Mislil jih je dati na svetlo, da bi poznali vsi Slovenci 
peklensko pošast, ki je okuževala in :oskrunjevala to- 
liko let dolenjsko življenje in poštenje. Prišle pa so 
vrmes neke nepričakovane sitnosti in zapreke, da se je 
moralo tiskanje odložiti. Brnač je umrl in z njim tudi 
njegov namen. Rokopis se je ohranil ali ne vem v 
čigavih rokah se zdaj nahaja. Naši gostje so ga prinesli 
večkrat s sabo v krčmo in nam brali iz njega tako 
mične in čudne prigodbe, da smo kar zijali in strmeli. 
Kadar bom zadela kaj dosti v loteriji, bom dala ,Prazno 
mrežo“ precej o svojem strošku natisniti. 

26. Huddbica. 


V Podgorju so dobili novega cerkovnika. Zval se 
je Podlipec. Oba, on in žena njegova, sta bila še jako 
mlada in brez otrok. Podlipec se je mogel šteti med 
kmetiške razumnike in učenjake. Porabili so ga lahko 
nele pred oltarjem, ampak tudi pri orgljah in v šoli. 
Radi te sposobnosti so mu dejali gospoda, če so bili 
prav dobre volje: gospod učitelj — kar se je zdelo 
kmetom neizrečeno smešno. Stari Dolenjci so bili sploh 
uverjeni, da gre to častno ime samo tistemu, kdor jim 
je zložil in zapel, kadar so zahtevali, kako lepo novo 
pesem: sveto ali okroglo, kakor sta nanesli prilika in 
potreba. Učenika, ki ni razumel te umetnosti, so imeli 
za praznoglavca in šušmarja. Ko je prišel po bero, so 
mu namerili najslabšega žita, in skopo, kar se je dalo; 
še k svojim pijačam ga niso radi klicali in vabili. Ker 
Podlipec ni bil ne pesnik, ne skladatelj, so ga gledali 
župljani neprijazno in imenovali ,birič“ in ,podrepnik“. 
Dajali so mu komaj polovico tiste plače in nagrade, 
katero so mu bili prej sami obetali in ugenili. S svo- 
jimi dohodki se tedaj mož ni mogel! dosti pohvaliti. 
Ker je jako stiskal, je životaril zdaj še brez dolgov, ali 
silno ga je skrbelo, kako bo izdelaval potem, ko mu 
pošlje Bog v hišo kaj rodovine. 

Ni torej čuda, da se je navsomoč .obveselil, ko 
mu je ponudila neznana gospa debelo mošnjo rume- 
njakov, ako vzame njeno triletno hčerko za svojo. Prej 
nego v četrt ure sta se pogodila. Tujka je tožila, da 
se loči prav težko od otroka, ali se mora, ker ji ga 
hoče mož ugonobiti. Podlipčevka vpraša prestrašena: 
Ali Vaš dedec ne pozna Boga? Gospa veli: Pozna ga 

bolje od nas, ali ga sovraži. Odkonca mu je punčka 
ljubila. Ujčkal jo je neprenehoma in ji ni dejal nikoli 
drugače nego: zlata moja Hudć6bica! Kaj ne, da Vam 
se vidi to ime čudno? Ker se zove moj mož Hudobec, 
je hotel, da se mu kliče tudi hči z njegovim imenom: 
Hudćbica! Jaz zase dobro vem, da bom pogubljena, 
ali ubogi otrok se mi je smilil; nakanila sem, da ga 
moram obvarovati svoje strašne usode. Dala sem ga 
tedaj krstiti in pozneje sem mu mislila skrbeti za dušo 
z dobrim krščanskim poukom. Krščene hčerke pa Hu- 
dobec ni maral več. Zapovedal mi je, da jo moram 
utopiti kakor cucka, če ne bo raztrgal najprej njo, potem 
pa mene. Te besede dokazujejo, da je bila tuja gospa 
najbrž tista Cizara, o kateri sem vam pravila oni dan 
na vrtu. Mala Hudobica je bila prav čvrsta in brez 
telesne napake. Samo pod levim ušesom je imela čudno 
znamenje, rdečo tičjo nogo, ki je pa ni dosti kazilo, 
ker je bilo drobno in se je skrilo lahko pod lase ali 
pa pod zavratnik. 

Ko je deklica odrasla, je spadala med najprve do- 
lenjske krasotice in ona se ni gabila in gnusila mla- 
deničem kakor njena nesrečna mati. Sosebno ob ne- 
deljah so se kar gnetli okoli nje in se niso mogli 
naslušati njenih ginljivih_ pesmi in šaljivih pripovedk. 
Pela je skoraj tako lepo kakor sloveče hčere šmihel- 
skega učitelja in veliko bolje nego tista bahasta Šent- 
jernejka, katero so razglasili njeni ljubčki v nekem 
časniku za prvo dolenjsko pevko. Hudćbica se ni kmalu 
naveličala pohajkovanja, vendar se nikakor ni moglo 
trditi, da ničesar ne dela. Znala je izvrstno šivati, marsi- 
kateri podgorski nevesti je naredila obleko, prislužila 
si je z iglo precej krajcarjev. Te denarce je potratila 

poleg sedanje šege to seveda za solnčnik, klobuček, 
mreže, kajti je tudi nji dišala gospoščina, tudi njenemu 
ušesu je ugajalo najbolj, če jo je pozdravi! in počastil 
človek z ,gospodično“. Mislila je, da ji pripada ta 
naslov že zaradi njene omike in učenosti. Bila je res 
prav dobre glave. Brati in troho nemščine jo je na- 
vadil Podlipec. Za računanje se ni ustrašila nobenega 
trgovca.  Najtežje račune je prej dogotovila na pamet 
nego kak škric s svinčnikom na papirju. V pisanju se 
je izurila največ sama in je prekosila v tem nele svojega 
krušnega očeta, ampak tudi vse tiste bogate gospodične, 
ki so se učile po štiri leta v Ljubljani in v Škofji Loki. 
Tudi s peresom si je pripridila dokaj grošev. ali ne 
bom dejala, da baš na pameten način. Osnovala je na 
Dolenjskem prvo ljubavno pisarnico. Mnogi 
fantje so drvarili takrat v hrvaških gozdih ali krošnjarili 
po Nemškem in po drugod. Drugi so služili v vojakih 
ali pa za hlapce v domačih in v tujih deželah. Ljubice 
teh mladeničev so hodile pridno k Hudobici, da bi jim 
kaj prijaznega pisala. Z njenim delom so bile povse 
zadovoljne. Znala se je njihovim fantom tako ljubeznivo 
sladkati in milili, da so kar poskakovale od veselja, 
ko so pomislile, kako neskončno se jim bodo prikupile 
S svojimi pismi. Ko se je v Novem Mestu izvedelo, 
kako si služi Huddbica denar, so jo jeli precej posne- 
mati. Odprli sta se dve novi ljubavni pisarnici, ena 
za gospodične, drugo za dekle in pestunje. Kmetiško 
je ustanovil Grmov Makselj. Dasi je računa! za pismo 
samo šestico, so mu namelale zaljubljene trape neka- 
tero nedeljo po poldrug goldinar, na začetku pred- 
pusta in pred velikimi prazniki pa tudi po tri goldinarje ! 
Pravijo, da je Hudobica punčaram veliko koristila z 

medeno svojo pisavo, ker je znala prehladnega ljubčka 
ugreti, omahujočega pa utrditi, da sta se poročila s 
svojim dekletom precej ko je bilo mogoče. Pač se ji je 
moralo dostikrat prav milo storiti, da je dobivala svojim 
znankam može, sama zase pa se zaman trudila in 
pehala. Mladim in starim fantom in vdovcem se je 
nastavljala in ponujala o vsaki priliki. Pomenkovali so 
se znjo prav radi, kakor sem že omenila, ali za ženo 
je ni maral nobeden, in to iz jako dobrih razlogov. 
Da ji je bilo uganjeno kaj prida dote, našla bi si bila 
ženina brez težave, toda Podlipec je dejal, da ji ne 
more dati ni krajcarja. Z denarjem, ki ga je dobil z 
njo, je hotel zvesti sam svoje hčere, ne pa tuje rejenke, 
ki ga je slabo spoštovala in prezirala samopašno vse 
njegove blage nauke in opomine. Tudi s svojo veliko 
lepoto bi bila mogla zasačiti kakega nepremišljenega 
mladiča, ko bi bila hotela le količkaj brzdati in skri- 
vati svoje grde in pregrešne strasti in navade. O njeni 
razuzdanosti se govori mnogo še dandanes, ko je že 
zdavnaj mrtva. Ponočevala je z vsakim vlačugarjem. 
V druščini se je pomenkovala tako nesramno, da ji 
niso bili kos niti novomeški postopači, ki so si pri- 
. dobili nečedno slavo, da so najhujši kvantači v vsi 
kranjski deželi. Klela in rotila se je pri vsaki besedi, 
v jezi in brez jeze, kakor bi bila odrasla med samimi 
Mokronavzarji. S svojim strupenim jezikom je kradla 
poštenje slednjemu človeku, delala zdrahe in razpor v 
vseh hišah in rodovinah in se zaletavala celo v svoje 
krušne roditelje. Take porednice se boji vsakdo, še 
tisti, ki ni sam nič prida. Vidi se, da hruška ni padla 
daleč od drevesa, ki jo je obrodilo. Hudoćbica je bila 
povse dostojna hči matere Cizare. 

Ali če sta si dva človeka tudi popolnoma enaka po 
svojih svojstvih, vendar ju ne spremlja na tem svetu 
nikoli enaka sreča, niti ju ne preganja enaka nesreča. 
Življenje teče vsakemu po svojem posebnem tiru, ki 
se ne more nikoli premeniti, ker nam je namenjen. 
Na gornjem koncu Podgorja so se verili ljudje, da 
Hudćbica ne bo okusila nikdar sv. zakona, na dolnjem 
koncu te brdovite krajine pa so prerokovali isto usodo 
nekemu fantu, Koporčevemu Martinu. Ta Martin se je 
porodi! prav pod Gorjanci, ali v takem kraju, kjer se 
zdi našim kmetom grozno za malo, ako jih imenuje 
kdo ,Podgorce“. Martin pa je bil mirovit človek, ki se 
ni jezil nina to, ni na kako drugo ime. Da si mu rekel: 
»Turek“ ali ,peslajnar“, zmajal bi bil z ramama in 
dejal povse hladno: Če sem, naj pa bom. Nihče ni 
dvojil ali tajil, da je Martin prav dober dečko, le škoda, 
da je bil obenem tako neskončno bedast in smešen. 
Oči je imel drobne kakor krt, nos pa debel, dolg in 
rumenkast, kakor da mu visi izpod čela zrela kumara. 
Človek se mu je moral nehote smejati, če ga je le po- 
gledal. Sam s sabo je govoril rad in veliko, z ljudmi 
pa prav malo in z nevoljo, ker_.se jih je bal. Dasi je 
bil silen hrust, so ga dražili, brcali in suvali ne le 
pastirji, ampak tudi mali otročaji, ki so hodili še v sami 
srajci, kajti vedeli so, da ga take šale nikoli ne raz- 
kačijo in jih morebiti niti ne zapazi. Gospodinjila mu 
je sestra, ki pa ni bila dosti pametnejša od njega. K 
hiši je spadala slaba četrt kmetije. Nekdaj je stala bolj 
trdno, ali ker se je že Martinov oče malo brigal za 
gospodarstvo, je prišlo veliko polja in hoste sosedom 
v roke, da nihče ni znal kdaj in kako. Martin bi se 
bil kaj rad oženil, večkrat je mislil katero vprašati, če 

bi ga hotela, ali vsaka ga je gledala tako zabavljivo, 
da se je vselej zbal in skesal. In prav je storil, da se 
je skesal, kajti vsa podgorska in poljska, hrvaška in 
belokranjska dekleta so se zaklela svečano, da bi po- 
skakala rajši v Krko, Kolpo ali Savo, nego se udala 
za takovega butca in nakaznika. Ko je prekoračil štiri- 
deseto leto, mu je prihajal zakon čimdalje bolj po- 
redkoma na misel, tolažil se je v svoji samščini s staro 
slovensko vero, da mu žena ni bila namenjena. 

Tudi Hudobico je že zapuščala mladost, ali ji ni 
prav nič še upadalo hrepenenje po možu, nego ji celo 
raslo in raslo, dokler jo je zavedlo na isti grešni pot 
kakor njeno mater in še marsikatero drugo Dolenjko. 
Namenila se je prositi pomoči gorjanskega Hudobca, 
itak se ni vedla tako predrzno in brezumno kakor Cizara. 
Škratu je pisala z volovsko, ne pa s svojo krvjo. Pri 
sosedovih je napenjalo Rogina ; v strahu, da jim pogine, 
so ga zaklali. Hudćbica si je nastregla v skledico krvi 
in tekla z njo domov. V pismu se je priporočala Hu- 
dobcu, da bi ji dobil še tisto leto moža, ki pa mora 
biti človeškega, ne pa peklenskega rodu. Za trud mu 
je obetala vsako plačilo, katerega bo zaželel in zahteval, 
samo ene reči mu ne more dati: neumrljive svoje duše. 
Tega pisanja se Škrat menda ni dosti obveselil.  Od- 
govor ji je poslal čez tri dni po pošti. Odpisal ji je 
na neki trdi in grapasti prnji, ki je bila bolj podobna 
hrastovi skorji nego papirju. Mesto peresa je rabil 
najbrž kak klin, črke so bile silno debele in pol pedi 
dolge. V tem pismu je peklenšček svetoval Hudobici 
porogljivo, naj se ponudi za ženo Koporčevemu Martinu. 
Ker je velik trap, jo bo gotovo rad uslišal.  Naznanil 
ji je tudi županijo, vas in hišno številko, kam naj si 

gre iskat ženina. Na konci lista ji je povedal prijetno 
novico, da za ta svoj svet ne zahteva ni počenega solda. 

Škratovo zabavljanje ni Hudobice kar nič razžalilo. 
Njegov odgovor ji je celo ugajal, ker je izvedela iz 
njega, koga se ji je prijeti, da pride pod sladki, nevestni 
venec. V ne več zelenih svojih letih je smatrala za po- 
glavitno reč, da si najde moža, naj bo kakršen hoče, 
lep ali grd, pameten ali prismojen. Zjutraj je prejela 
list, popoldne je že poročila Martinu, če jo hoče za 
ženo, naj pride ponjo. Martin se je radostno zasmejal 
in dejal: Zakaj ne, če je tako božja volja.  Preden je 
minil mesec, sta bila Koporčev Martin in Podlipčeva 
Hudobica mož in žena. Te sreče niso zavidali ni fantje 
njemu, ni dekliči nji, ali vsi so radovedno pričakovali 
in prežali, kako se bosta gledala in bogala ta dva pre- 
čudna zakonska. Precej po poroki se vname malokje 
kak prepir med oženjenimi, niti iz Koporčeve hiše se 
ni čul več tednov noben hrup in ropot. Hudćbica ni 
utegnila rogoviliti, dela in skrbi je dobila čez glavo, 
kamorkoli se je ozrla. Kmalu je pokazala, da zna bolje 
gospodariti in gospodinjiti nego vsi Podgorci in vse 
Podgorke. Ni bila zaman hči premetenega in nad vse 
prekanjenega Škrata. Prosila je gospodo, da so ji dali 
v roke zemljemerske rise in črteže, zadnje in tudi 
predzadnje. Precej je spoznala, koliko kvara so storili 
vaščanje Koporčevemu imetku. V tridesetih letih so 
si prisvojili dobre pol kmetije! Radi te kradnje je 
tožila štiri sosede že prvi mesec. Pozneje se je nabralo 
še več nego dvajset novih krivcev, Med tatovi sta se 
nahajala tudi graščak in župan. Nekatere grešnike je 
izročila doktorju, druge je gnala na cesarsko sodišče ' 
sama. Sosed Pavlač, ki je bil Martinov boter, se je 

polasti! lepe trate za svojo njivo šele pred petimi leti 
in si postavil na nji kozolec. Hudć6bica mu je ukazala, 
da ga mora v štiriindvajsetih urah podreti. Ker je ni 
poslušal, zapalila mu ga je s svojo roko po belem 
dnevu. Dolžnike svoje je prijela in pestila ne le za 
ukradeno zemljo, ampak iudi za mastne obresti, to je 
za ves dobiček, katerega jim je dajala tuja lastnina. 
Pravde so se končale izvečine prav naglo, ker je bila 
krivica tako očitna, da se ni dalo nič tajiti in zvijati. 
Vsi zatoženci so bili obsojeni, da morajo povrniti Ko- 
porcu vso škodo in vse stroške in pota, katere je imel 
zaradi njihove grabljivosti. Ob letu niso mogli župljani 
Martina več pitati in pikati z ,beraškim kočarjem“, kar 
se je godilo prej tako pogostoma. Huddbičin trud in 
pravična sodba sta mu kmetijo zopet razširila in okrep- 
čala, da se je uvrstila med največje in trdnejše v vsi 
soseski. Obsezala je petnajst oral samo polja in košenic 
brez hoste in vinogradov. Podgorci so se silno togotili 
na Koporko, možaki so jo preklinjali, babe pa obirale 
in psovale, kar je jezik zmogel. Ali to zabavljanje in 
žaljenje je moralo kmalu prenehati.  Vsakega, kdor ji 
je rekel v obraz le najmanjšo zadirčno besedo, je ova- 
dila precej gosposki. Mnogi so se pokorili v ječi po več 
tednov zaradi svoje preglasne surovosti. Bab Hudobica 
ni hotela nikoli tožiti, ker je je bilo sram: kaznovala 
jih je kar sama. —Nekaterim se je zakadila v glavo in 
jim jo tako oskubla in ogrebla, da se jim je poznalo 
še čez pol leta. Tiste, ki so bile močnejše od nje, 
je nažigala oddaleč s kameni in krepelci. Nad go- 
spodovo kuharico, ki ji je očitala nekdanje vaso- 
vanje, je razbila dvoje nove burklje, preden se ji je 
polegla jeza. 

Pravijo, da je zdaj že povsod preveč krčmarjev 
in da zaraditega ne donaša točnja nikomur nič koristi. 
Hudobica je dokazala, da ta govorica laže. Dejala je: 
zemlja daje kmetu živež, drugega dobička pa malo, 
denarce nam bo kovala krčma. Kupila je veliko pra- 
vico, da je smela točiti vino, žganje, brinjevec, pa tudi 
kruh peči in klati za naprodaj. Pri nji se je vse trlo 
ljudi, zlasti ob nedeljah in praznikih, pa tudi delavne 
dni ni bilo nikoli brez njih. V njeni krčmi se je pilo 
najboljše in obenem najcenejše vino v vsem Podgorju. 
Zadovoljila se je, kakor vsi pametni obrtniki, z malimi 
in gostimi dobički, ki so, devani eden na drugega, 
sestavili že v malo tednih precej visok kupček samih pe- 
takov in desetakov. Še veliko bolj od pijače so vlekle 
veseljake v Koporčevo krčmo prijetne zabave, ki so 
se v nji vršile. Pri Hudobici je bil vse leto predpust. 
Petje, godba in ples niso potihnili ni po dnevi ni po 
noči. Vmes pa je kratkočasila krčmarica svoje goste 
s tako slanimi burkami in pripovedkami, da se ji je 
moral smejati tudi najčmernejši pustež. Ljudem je kaj 
dobro delo, da pijanci niso smeli prehudo razgrajati 
in razbijati. Kadar je začel kdo nadlegovati pivce s 
kričanjem in zabavljanjem, je udarila Hudobica z nogo 
ob tla in mu velela mirovati. Kdor se ni precej podal, 
je skupil tako, da mu je zvenelo tri dni po ušesih. 
Planila je k njemu in ga jela obsipati nele z ostrimi 
psovkami, ampak tudi z gorkimi pljuskami in brcami. 
Braniti se ji ni smel, ker so zdajci priskočili vsi pa- 
metni gostje na njeno stran. Na upanje ni dala skoraj 
ni ene merice. Pivca, ki ni mogel plačati, je slekla 
brez milosti, vzela mu je, kakor je bil račun, klobuk, 
janko ali pa tudi oboje. Najobilnejšo žetev je spravljala, 

kadar so se dobrovoljčki upijanili. Takrat jim je nosila 
le dobro krščenega vina, zahtevala pa je zanje trikrat 
več nego od treznih za čisto, nezalito z vodo. Če ji 
je dal kak pijan gost goldinar, navadno ni dobil iz 
njega nič nazaj. Kdor jo je domislil, da ni zapil vsega 
goldinarja, mu je dejala, da ji ni plačal nič ali pa se 
je delala, kakor da bi mu bila storila to krivico po- 
zabivši, brez slabega namena. Da bi ji bolj verjeli, 
je rekla kdaj sama: Vidim, da sem se zmotila, nate 
nazaj, vzela sem nekaj grošev preveč, prosim, ne za- 
merite! Podgorcem je ugajalo najbolj to, da jim je 
Huddćbica v stiski tako rada kaj posodila in jih ni 
terjala nikoli za denar. Bedaki niso pomislili, kako ne- 
krščanske obresti ji morajo dajati, n. pr. od dvajsetih 
goldinarjev vsako leto vedro vina! Mnogi in premnogi 
so resda govorili, da Koporčeva krčma ne bogati povse 
po pravici, zahajali pa so vendarle najrajši tja, ker se 
na vsem velikem prostoru med Krko, Savo in Kolpo 
ni živelo menda nikjer tako ugodno, po domače in v 
skok kakor pri živahni, vedno veseli Hudćbici. Ta 
vražja babnica pa si je znala pridobiti lepe denarce 
tudi z vsakovrstno drobno trgovino in še na druge na- 
čine. V Zagreb je pošiljala piščeta, kopune, smetano, 
presno maslo, .kostanj, rdeče jagode in prežlahtne naše 
breskve in marelice. Skupljevala je ježice, birso in suhe 
slive. Ko se je v tovarnah ježicam zmanjšala poraba 
in torej iudi cena, je jela sekati češminje in izkopavati 
češminove korenine. Za io blago je bil velik vlak pred 
nekoliko leti, šlo je čez morje v Ameriko, kjer so delali 
iz njega rumeno barvo. Za svojo hišo je posejala po 
vseh gričih gomilice in je stržila zanje v zagrebških 
lekarnicah že prvo leto petdeset goldinarjev, Hudćbica 

je bila na daleč sloveča vračarica. Takove hude in ne- 
varne bolezni, kakor so rak, vrćd, madron, krvna vo- 
denica, krvna sušica je ozdravila prej in bolj gotovo 
nego najimenitnejši doktorji. Z zagovori je odpravljala 
uroke, kačji pik, prisad, spečenino in vse ,narejene, 
najdene in prenesene“ bolezni. 

Hudobico sem poznala tudi jaz dobro po obrazu. 
Po nekih trgovskih opravkih je pribezljala enpot v 
Novo Mesto in prišla pit v našo krčmo. Pomudila se 
je pri nas samo kaki dve uri, pa smo mislili, da nam 
bo prevrnila vso hišo. Pela, ukala, vriskala, žvižgala 
in kadila je za deset drugih, klela in kvantala pa tudi 
za sto. Plesala je po tleh, na stolih in na mizah. Potrla 
je dva bokala, tri poliče in več nego deset kupic iz 
same samopašnosti in bahavosti. Z enajstimi gosti je 
pila bratovščino, svojo kupico je izpraznila vselej na 
dušek. Pocedila je tedaj zaporedoma enajst kupic! 
Naše vino je bilo močno, ali poznalo se ji ni čisto nič. 
Ostala je zavedna in čila, kakor da bi bila izlivala vodo 
vase. Ne vem, kaj jo je razdražilo in ujezilo. Nekaj 
časa je hudičevala in se pridušala, da se je vse bliskalo, 
potem pa je začela bunkati pivce, s katerimi se je bila 
ravnokar pobratila. Škricu, ki jo je hotel oštevati in 
učiti spodobnosti, je založila zaušnico, da se je kar 
opotekel in priletel z glavo ob zid. Ko se je našumela 
in nablaznela, je poklicala natakarico, da pove račun. 
Hotela se je pokazati, pa je plačala za vse goste, 
kolikor jih je bilo pri nas. Za pijačo, jed in pobito 
posodo je naštela petnajst goldinarjev, en goldinar je 
pa dala služabnici za postrežbo. Pred odhodom je vsa- 
kega možaka objela in poljubila. Rekši vsem skupaj: 
Sladki ljubčki, lahko noč! je zapustila hišo in vihrala 

v kavarno, kjer je do kasne noči gostila meščane, 
uradnike in oficirje s čajem, punšem in najdražjimi 
smodkami. Moja gospodinja je dejala: To babo je za- 
sejal sam hudir, ne pa človek. Ona ni vedela, kako 
dobro je pogodila. Takrat še ni bilo ljudem nič znano, 
kakovega rodu je bila Hudobica. Sodili so skoraj sploh, 
da je Podlipčeva hči, katero sta imela z ženo, preden 
sta se poročila. Doma je tudi niso imenovali Hudćbico, 
nego Miciko ali Maričko. Šele po njeni smrti je razodel 
in razglasil nekdo skrivnost, kdo sta ji bila oče in mati. 

Že po vnanjem se je videlo, kako silno so si 
opomogli Koporčevi v malo letih. Hišo so vzdignili, 
razširili in pokrili z opeko; glavno izbo in spalnico 
so poslikali; omislili so si pohištvo, ki je bilo bolj 
podobno grajskemu nego kmetiškemu. Za hišo je stala 
dolga vrsta novih poslopij, na lepo ograjenem vrtu pa 
gosposka senčnica. Podgorci so izpremenili popolnoma 
svojo nekdanjo misel. Mattina so zdaj blagrovali in 
trdili, da bi se bolje ne bil mogel oženiti. Odkar je 
obogatel, ga niso smatrali več za bedaka. Celo raz- 
posajeni dečaki so ga pustili na miru, ker so se bali 
Hudobice bolj nego živega vraga. Ljudje so zasledili 
v njem čimdalje več dobrih svojstev. Kdor je grajal 
njo radi sleparstva in porednosti, ni pozabi! nikoli 
opomniti, da se njemu ne more očitati nobena krivica. 
Po vsem Podgorju se je čula govorica, da bi se živelo 
na svetu dobro in lahko, ako bi se nahajali na njem 
sami taki poštenjaki in miroljubi, kakor je on. Martin 
je bil za vse drugo prav zadovoljen, ena reč pa ga je 
tako žalila in pekla, da se je ni domislil nikoli brez 
nevolje. Tudi te ga je Bog odrešil, ali na tako korenit 
način, da se ni mogel veseliti. Na polju je srečal 

gospoda. Vprašajo ga prijazno: No, Martin, kako je? 
Martin odgovori: Za marsikaj mi je, hvala Bogu, res 
dobro. Hrane, pijače in denarja imam več nego po- 
trebujem. Otroci so mi zdravi in rastejo, da se kar 
vidi. Vaščanje so me prej grdogledili in mi nagajali 
kakor podrepne muhe ubogi živini. Ali Bog ve, kaj 
dela. Dal mi je zobato babnico, ki je znala samopašno 
drhal ugnati in ustrahovati. Ha ha ha! Kako tiho in 
spoštljivo se plazijo zdaj okoli mene. Mnogi me celo 
pozdravljajo, kakor da bi bili bogoslužni kristjani, kar 
pa niso. V zakonu me tare edina ta nadloga, da mi 
oteče vsak dan lice, danes desno, jutri levo ali pa tudi 
obe, isti dan. Gospod se začudijo in pobarajo: Ali Vas 
bole zobje? Martin veli: Ne. Stvar je druga. Hudćbica 
moja se mora togotiti na vsakega človeka in torej tudi 
name. Zakaj, nikoli ne vem, in morda ne ve niti sama. 
Kazno je, da ji je to prirojeno. Beseda, pravijo, ni 
konj, ali Hudćbica se ne jezi samo z jezikom, ampak 
tudi z roko. Sek, sek lete mi v obraz pljuske, kakor 
da bi mi usipal kdo orehe na glavo. Tri solnca vidim 
vselej, če je prav opolnoči. Da nima te nepriljudne 
navade, bi mislil, da ne tlačim s svojima nogama 
zemljo, nego lepa, plana nebesa. Gospod počijo z ro- 
kama in vskliknejo: Za Boga svetega, Martin, ali Vas 
ni sram, da mi to pripovedujete? Vi ste junak, kakršnih 
ni morebiti deset v vsem Podgorju. Oni dan sem Vas 
gledal, ko ste nesli iz hoste cel hlod domov, kakor 
medved. Recite ženi s trdo besedo, da Vas ne sme 
nikoli več udariti. Če Vas ne bo poslušala, pokažite 
ji, da ste močnejši nego ona. Bog varuj, da bi jo mrc- 
varili, ali to mora vsekako vedeti, da se Vas ne sme 
dotakniti brez kazni, Slab mož je tisti, kogar tepe baba, 

To kratko gospodovo pridigo si je Martin zapomnil. 
Ko se je Hudćbica spustila zopet vanj, jo je pogledal 
srpo in dejal: Varuj se! Vedi, da sem se naveličal no- 
siti na obrazu te otekline. Ali si me razumela? V od. 
govor je dobil zaušnico. On ni rekel nič, nego jo je 
zgrabil z ogromnimi svojimi pestmi za rame, da se ni 
mogla geniti. Pihaje od jeze mu pljune v zobe. Šele 
zdaj se je vnel in razburil. Najprej jo je potresel, da 
so vse kosti v nji pokale, potem jo dvignil in zopet 
tresel. To je ponovil več nego desetkrat. Naposled jo 
je dvignil do stropa, zamahnil z njo in jo zagnal, da 
je padla čez vso izbo v zadnji kot pod mizo. Otroci 
so bitev videli, pa so tekli na cesto in se drli na vse 
grlo: Ata drže mamo — ata drže mamo! Vsi sosedje 
so prišli gledat, kaj se godi pri Koporčevih. To se 
razume samoposebi, da grohotanju ni bilo ni konca 
ni kraja. Hudobica se je hitro pobrala, ali od besa in 
sramote ni mogla ziniti ni besedice. Vzela je ključ in 
šla v vinski hram, pol ure od hiše. Tam se je zakle- 
nila in pila poldrug dan, dokler je omagala. Odpreti 
ni hotela nikomur. Jeznemu človeku je vino strup. 
Resnico govori pregovor: Kdor v jezi pije in v žalosti 
molči, nikoli dolgo ne živi. Ko so pridrli v hram s 
silo, so našli Hudobico že na pol mrtvo. Poslali so 
po župnika, ki so jo dejali v sveto olje, precej potem 
je umrla. Koporec je žaloval bridko in dolgo po hudi 
ali prebrisani in preskrbni svoji gospodinji.  Nepre- 
nehoma je javkal in zdihoval: Oh, zakaj mi je morala 
umreti ravno zdaj, ko je spoznala mojo moč in bi se 
bila gotovo poboljšala. Kako ugodno, lahko in radostno 
bi se bilo živelo poleg nje brez pljusk, brez oteklih lic! 

27. Puščavnik Florče. 


Kakovi omilovanja vredni bogci so bili nekdaj 
novomeški dijaki! Lačni, slabo oblečeni in zaničevani 
so tavali semtertja kakor izgubljenci. Stanovali so, kar 
je bilo vnanjih, skoraj vsi pri blatnih in razcapanih 
babelah v zaduhlih, temnih hramčkih tam na Bregu 
ali, kakor zdaj pravimo, na železnici. Željno so se 
ozirali s svoje višave po šmihelskih vrteh, zasadih in 
njivah in v tihi noči so prhnili marsikdaj čez most in 
se nasitili s tujim sadjem, grozdjem, lukom, česnom 
in retkvijo, česar jim pa nihče ni zameril, kdor je 
poznal njihovo neskončno revščino. Ob učenosti teh 
dijakov se je bil razširil po svetu precej grd glas. 
Bedak, ki so ga povsod zapodili, je priromal v Ru- 
doliovo in na koncu leta so mu dali gotovo prvi red, 
če se je dobro hlinil in pridno vohunaril, pa tudi še 
kaj boljšega. Fantje so morali znati pravzaprav samo 
eno reč; nemški jezik. Naučila jih ga je batina, ki 
jim je strojila do malega vsak dan potrpežljive in čudo- 
vito ulrjene hrbte. S to svojo nemščino pa so se tudi 
presneto rebrili in šopirili. Vsi so bili trdo zapečeni 
nemškutarčki, svoje rojake so prezirali in jih pred tujci 
objedali in sramotili.  Zdelavši šesto šolo, ki je bila 
takrat najvišja, so šli na graščine ali v cesarske urade 
za pisarčke in iblajtarčke, ker praznoglavcev za kaj 
drugega niso mogli porabiti. Tisti redki učenci, ki so 
imeli bogate roditelje in obenem dobre duševne spo- 
sobnosti, so se kdaj napotili v Ljubljano in se izučili 
za duhovnike. Na velike šole v Gradec in na Dunaj 
pa se ni usodil iti skoraj noben kmetiški sin iz naše 
dolenjske deželice. L. 1848, je prineslo večjim dijakom 

take pravice in svoboščine, da so se izkopali brzo iz 
smrdljive močvare, v kateri so tičali. Tisto leto so bili 
v našem mestu vsi fantje in možje vojaki. Učence so 
zapisali v posebno kompanijo. V službi so se odliko- 
vali mimo vseh drugih z natančnostjo in svojim za- 
stavnim vedenjem. Gospodje so jih vzeli med se in so 
občevali ž njimi po prijateljsko, kakor da so jim vrst- 
niki. Šolska palica je morala iti v zasluženi pokoj, 
učitelji so začeli postopati z mladino po človeško in 
ona je dokazala, da je tudi spoštovanja vredna. Sedanji 
študentje so tako krasni in ponosni korenjaki, da me 
obide vselej veselje, kadar jih vidim. Oblačijo in vedo 
se čedno in olikano kakor gospodje, vsak človek jih 
časti in rad ima. Celo uradniki se pomenkujejo ž njimi 
prav drage volje, slišala sem baš iz njihovih ust, da 
dandanes nadarjen in priden šestošolec več vc in zna 
nego pred |!. 1848. kak napihnjen osmošolec. Nekdaj 
smo se skoraj ustrašili, če je stopil v krčmo dijak, ker 
nas je učila skušnja, da nas je prišel prosit ostankov 
ali kake druge miloščine. Zdaj pa se vesele študentov 
kamorkoli pridejo, in po pravici. Za vino dajo, da teče 
kdaj na vseh štirih straneh od mize in plačujejo vse 
pošteno: nikoli ni utaje ni za krajcar vrednosti. Pa saj 
ni čudo, da so denarni. Tisti, ki poučujejo po hišah 
male dečake, dobivajo za ta trud iako masina plačila, 
da bi bil pred štiridesetimi leti menjal ž njimi iz srca 
rad marsikateri grajski oskrbnik. Pa kako kraikočasni 
fantje in prebrisane glavice so vam naši dijaki! Govoriti 
znajo gladko in po vrsti, kakor bi rožice sadil. Mnogi 
pridigajo, če hočejo, tako modro in zmiselno, da bi na- 
domestili lahko na prižnici vsakega kapelana in župnika. 
Kadar so nam zapeli, se jih nismo mogli naslušati. 

Jaz ne poznam ni treh deklet, ki bi se za milo in zvonko 
petje smele kosati z novomeškimi dijaki. Nekateri znajo 
tudi preizvrstno slikati. Človeka narišejo, kakor da bi 
bil živ, misliš, da bo zdaj zdaj izpregovoril. V krčmo 
so nam prinesli pokazat Vodnika, doktorja Prežirja, lepo 
Rozmanovo Mimico in še nekoje druge slike. Nele me 
neumne babe, ampak tudi učeni gospodje so strmeli, 
čestitali mladim umetnikom ter jim prerokovali naj- 
lepšo bodočnost, ako na svojem potu ne opešajo ali 
ne zaidejo. Novomeški učenci govore tudi zdaj prav 
dobro nemško ali se ne bahajo in ne spakujejo po 
neumnem s to znanostjo in ne zatajujejo radi nje svo- 
- jega rodu in jezika. Mislim, vsi od prvega do posled- 
njega bi skočili rajši stokrat v vodo ali v ogenj nego 
se prodali in služili bogatim našim sovražnikom. Po- 
vedala bom prav čudno prigodbo, ki se je vršila pred 
mojimi očmi. 

Okoli mize se je bila zbrala precejšna množica 
cvetočih, šestnajst- ali sedemnajstletnih mladeničev. Iz 
ust so se jim usipale goreče besede o svetih pravicah, 
ki nam gredo in o groznih krivicah, ki se nam gode. 
Kakor bi trenil, skočijo s sedežev ter se odkrijejo, 
zapojo preginljivo domoljubno pesem in prisežejo s po- 
vzdignjenimi rokami zvestobo materi Sloveniji. Zdajci 
si nalijo kupice pa si puščajo na desnici, vsakemu pade 
v vino kaplja krvi. Z oduševljenimi vskliki zamene 
kupice in jih izpijo v znamenje svoje neminljive bra- 
tovščine in v potrjenje, da so pripravljeni dati zadnjo 
kapljo svoje gorke krvi za predragi slovenski narod. 
Noben človek si ne more misliti, kako silno me je 
genila in pretresla ta samobitna zakletev naše mladine, 
ki se zdaj baje vsako leto ponavlja. Že marsikdo je 

dejal in to velim tudi jaz, da so mladi slovenski rodo- 
ljubi, ki so izvečine dijaki, za novomeško življenje | 
isto, kar je smetana za mleko ali med in orehi za po- 
tvico. Kadar odidejo na počitnice, veste sami, kakova 
neznana tihota in puščoba se uleže kakor mora na 
Rudolfovo. Dostikrat sem že čula, da naša gimnazija 
zdaj ni nič slabša od ljubljanske ali katerekoli druge. 
Kdor naredi izpit tukaj, naredi ga lahko povsod. Vlada 
dandanes prav rada sprejemlje med svoje uradnike 
bivše novomeške dijake. Vsako leto jih mahne nekoliko 
v Gradec ali pa celo na Dunaj, da se pripravijo in iz- 
urijo za profesorje, doktorje, zdravnike in sodnike. Ti 
velikošolci žive brez vse skrbi in bi bili najsrečnejši 
ljudje na svetu, ko bi imeli kaj več denarja. Kadar pri- 
dejo domov na praznike, jih mika seveda navsomoč, da 
bi se zabavali s svojimi znanci v kavarni in v go- 
stilnicah. To pa se ne da in ne da, ker so največkrat 
suhi kakor poper. Če potožijo svojo nadlogo očetu, 
jim odgovori čmerno: Kaj ti treba pohajkovati? Mojih 
žuljev ne boš zapravljal po neumnem, ne.  Dokler si 
na počitnicah, ostani doma, jedel in pil boš z nami 
zastonj. Tako modrovanje je gotovo prav pametno, ali 
ne ugaja gizdavim mladičem. V teh letih se ozirajo 
mnogi že po dekletih, preskrbe se z ljubicami, kalerim 
obetajo večno zvestobo in sv. zakon. Njim se mora 
zdeti posebno bridko, da ne morejo dokazati milicam 
svoje vroče ljubezni s kakim lepim, dragocenim da- 
rilom in spominom. Denarne potrebe in stiske so raz- 
drle in razbile na kosce že dostikrat vso prijaznost med 
sinom-dijakom in očetom, njega rednikom in plačnikom. 

Tak hud razpor se je vnel pred nekoliko leti tudi 
v šmihelski občini in dva vrla mladeniča sta se ločila 

zaradi njega popolnoma od svojih rodovin in živela 
celo poletje zase, toliko da ne brez človeške družbe in 
druščine. Ta dva podgorska puščavnika sta bila Bol- 
dinov Florče in Zalotnikov Dorče. Razložila 
Vam bom zgodovino njunega samovanja, ker Vas utegne 
kolikor toliko zanimati. Florče se je porodil v trdni 
kmetiški hiši. Njegov oče Andrej je bil jako umen go- 
spodar in obenem spreten rokodelec. Sina je pošiljal v 
novomeške šole. Florče se je učil prav pridno in se vedel 
v vseh rečeh spodobno in pošteno. Bil je tih, sramež- 
ljiv fant, in morebiti baš zaradi te lepe čednosti se je 
ponašal v društvu nekako okorno, leseno, nepriljudno. 
Oče je želel, da bi šel v semenišče. Florče pa je dejal, 
da ga ne veseli duhovski stan in je popihal v Gradec. 
Za Boldina je bil to težak udarec, ker je mislil, da bo 
trošil silne denarje brez koristi, da jih bo metal, kakor 
pravimo, na cesto. Sin se mu je videl preveč mrtev in 
preprost in premalo prekanjen, da bi mogel postati 
kdaj kak premeten in sloveč doktor ali uradnik. Bil je 
uverjen, da bo obtičal kje na sredi pota in ne bo na- 
posled ni prav kmet ni prav gospod. Ko se je vrnil 
Florče iz Gradca še pred koncem šolskega leta nekako 
okoli kresa, je prosil očeta, da bi mu dal nekoliko 
petakov, ker bi šel rad na Toplice in polem proti 
Ljubljani.  Boldinu se je zdelo to popotovanje povse 
nepotrebno. Jel se je s sinom porekati in pričkati. Ker 
je bil nagle jeze, se je razpalil in dejal Florčetu, da 
se je naveličal zanj plačevati. Naj se sramuje, da ga 
mora rediti oče kakor malega otroka. Ko je imel on 
ta leta, si je služil sam svoj kruh in ni visel ni svojim 
ni tujim ljudem za brado. To očitanje je sina strašansko 
zapeklo in razburilo. Ponosno je odgovoril: Oče, ne 

bojte se, odslej Vas ne bom nadlegoval več ni za denar, 
ni za živež. To rekši se je zaklenil v svojo spalnico 
in je ostal v nji do jeseni. Odkonca so ga hodili do- 
mačini klicat na zajutrek, obed in večerjo, ali on je bil 
tako uporen, da se jim ni hotel niti oglasiti.  Boldin 
je nejevoljno rohnel: Pustite svojeglavca, kadar se bo 
napostil, bo prišel rad sam, še bog, če mu bomo hoteli 
dati žlico. Preteklo je osem, štirinajst dni, jedli so še 
vedno brez Florčeta. Jeli so se spogledovali, starca sta 
obhajala kes in žalost, da je govoril sinu tako nepre- 
mišljene besede. Še bolj pa se je smilil Florče teti 
Mici, ali niti njenim milim prošnjam se ni dal omečiti, 
da bi odprl spalnico in živel zopet prijazno s svojimi 
ljudmi. Dopoldne ga ni bilo nikoli nič slišati, popoldne 
pa je večkrat nekaj godrnjal, kakor da bere napol 
glasno ali poje zamolklo najljubšo svojo pesem: 
Mi smo štirji 
Vsi pastirji. 

Tako se je zdelo drugim, blaga Mica pa je mislila, da 
moli. Menila je, da so vsake bukve pobožne. Ker je 
imel Florče polno polico knjig in jih je rad prebiral, 
ga je smatrala ne le za jako učenega, ampak tudi za 
silno bogoslužnega mladeniča. Ko so ugibali družina, 
kako in o čem zdaj živi, se ji je videl tak pogovor 
neizrečeno smešen. Nje ta reč ni skrbela čisto nič, 
dasi je ljubila Florčeta z vso dušo, kakor bi bil njen 
sin. Dejala je: Kdor se je toliko učil kakor naš veliko- 
šolec, naredi si jed in pijačo, kakršne zaželi, saj vemo, 
da znajo coprati že sedmošolci. Florče dela lahko, če 
le hoče, bankovce po sto goldinarjev. Taki glavici ni 
potreba stradati ni štruce, ni pečenke. Če zavpije: 
Miza, pogrni se! prifrče mu najslastnejše jedi, kakor 

bi bil povabljen na kako svatbo. To govorjenje izpri- 
čuje, da je bila Boldinova Mica grozno trapasta bab- 
nica, ali se ji zato ne bomo_ ni čudili niti je obsojali. 
Saj je sploh znano, da se na Dolenjskem nameri človek 
na tako praznoverje brez dolgega iskanja in popraše- 
vanja tudi med bahavastimi dedci, ki se štejejo za ob- 
činske veljake in prvake. + 

To leto se ni izpolnil pregovor: Sveti Vid je 
češenj sit. Zaradi mrzle pomladi sta se drevju rast 
in razcvet zakasnila. Celo cepljenke, ki so najpridnejše 
med sestricami, so se začele liskati šele proti koncu 
rožnika. Boldinovi so imeli jako velik in prekrasen vrt. 
Gospodje očitajo radi Dolenjcem veliko nemarnost za 
sadje. V ti graji je več krivice nego pravice. Pri nas 
se nahajajo v hribih nele najboljša zemljišča, ampak 
tudi najpametnejši in najbogatejši kmetje. Kdor si želi 
neveste z dvanajst ali petnajst sto goldinarji dote, naj 
gre ponjo v gore, v ravninah je ne najde lahko. Do- 
lenjski hribovci so skrbeli že odnekdaj za rodovito 
sadno drevje. V vinogradih so zasadili breskve in slive, 
doma na vrtu in po tratah in mejah pa razen sliv in 
hrušek zlasti češnje, orehe in kostanj. Brez sadnega 
vrta nisem videla nobene hiše. Poljanci in dolinarji pa 
so za ta lepi prihodek res precej zanikarni. Tu v mestu 
ne bo kmalu ni enega sadnega vrta, ki bi bil vreden 
iega imena. Kar so posadili brižljivi spredniki, posekali 
in pokončali so lahkomiselni njihovi vnuki. Mesto sadja 
se prideluje zdaj krompir, pesa in salata in ljudje 
mislijo, da je to pametno, ker se te reči ne kradejo 
tako rade kakor sadje. Ali ni sramotno, da se opušča 
sadjarstvo zaradi tatov » Zadnjih petdeset let so predramili 
trije odlični možje nekoliko tudi dolince in poljance. 

Ti trije slavni naši rojaki so Kobe, Škofec in 
Rorman. Onadva sta že davno umrla, Rorman pa živi 
še dandanes v Dobrovški Vasi ne daleč od blatnega 
Škocijana. Kobšč si je naredil pred štiridesetimi leti v 
Riglju pri Toplicah vrt, da tako lepega ni imel v vsem 
obližju noben meščan. Najbolj so ga veselile češnje in 
jabolka. Kadar so prišle na novomeški trg njegove de- 
bele in sočne belice, je bil zanje vlak, da so se zvedle 
vse prvo uro. Velikanski prusniki in drobni in prežlahtni 
muškatarji so mu sloveli po vsi deželi, po muškatarje 
so pisarili. gospoda ljubljanska in zagrebška, devali so 
jih v potvico. Škofca je poslal škof za župnika v Suhor, 
ker noben drug duhovnik ni hotel tja iti. "Kraj je bil 
tako grd in divji kakor Kras; župnik si je moral cerkev, 
hišo, polje, vrt in vinograd sam uredili in udelati. 
Porabil je cele štiri cente prahu, da je razstrelil 
kamenje. Obsadivši velik prostor z najplemenitejšim 
trsjem in sadnim drevjem, je izpremenil v desetih letih 
nekdanje mrivo skalovje v cvetoč zemeljski raj, ka- 
terega ogleduje pazljivo in radostno vsak popotnik, ki 
gre mimo njega. Tako prijazno kakor suhorski župnik 
ne stanuje zdaj morebiti noben duhovnik na Dolenjskem. 
Rorman je bogat kmet in bistroumen mož, da malo 
takih. Že za svoje mladosti je spoznal, da je umno 
- sadjarstvo zlata žila za vsakega gospodarja. Ko je začel 
drevje saditi, so se mu smejali in rogali župljani, češ, 
ali je ta človek nespameten, da se peha za druge! Sadje 
mu bodo poklatili in pokradli, kaj mu bo koristilo! 
Rorman pa je dejal: Trudil se bom tako dolgo, da ga 
bomo imeli vsi zadosti, drugi ljudje in tudi jaz. 

Držeč se tega pravila je zasadil sčasoma za celo 
hosto dobrih jabolk, hrušek, marelic in drugih hasnovitih 

dreves. Zdaj dobiva sadja, da baje ne ve, kam bi ga 
spravljal, vse shrambe in posođe so premajhne. Mnogo 
se mu ga gotovo pokrade, ali kjer je tolika obilnost, 
se pozna taka kvara malo in ne čuti. Ti trije razum- 
niki so veliko dobrega storili nevednemu našemu kmetu, 
nekaj s poukom, največ pa s svojim sijajnim zgledom. 
Med tiste, ki so jih posnemali, je spadala tudi Boldi- 
nova hiša. Prav marljiv sadjar je bil že rajnki Tomaž, 
sin Andrej pa ga je še znatno pretekel in prekosal. 
Svoj vrt je obdeloval tako pridno in premišljeno kakor 
polje in vinograd. Neprenehoma je drevje zasajal, pre- 
sajal, cepeval, požlahtoval, snažil in oskrboval z gnojem, 
vlago in vsako drugo potrebo. Po seme, mladike in 
mlada drevesca je hodil v topliško župnijo, posebno 
h Kobetu in Fabru, marsikako reč sta mu pa podarila 
Škofec in Rudež. Češnje je imel menda vse, kar jih 
raste v našem kraju: drobne črnice, debele belice, 
rdeče podgorščice, cepljenke, črne in rdeče hrustavke 
in napol bele, napol rdeče frlane ali frlanke. Črnice 
so maloprida, ker so rade črvive, zato ugajajo dosti 
bolj kuram nego ljudem. Cepljenk pa si želi vsak go- 
spodar na svojem vrtu. Če ni premrzlo, dozorevajo že 
v prvo polovico rožnika. Ker so prva novina, se zvedo 
prav lahko in v tako ceno, kakršno prodajalec zahteva. 
Za najboljše tukajšnje češnje pa smatramo frlanke, ki 
imajo tudi to dobro svojstvo, da so neizrečeno rodovite. 
Izmed vsega sadnega drevja so ljubile Boldinu najbolj 
hruške. Posadil in pocepil jih je povsod, kjer je bilo 
količkaj prostora: na vrtu, pred hišo v cvetniku, ob 
cesti, ob stezi in za vso dolgo njivo tja do svojega 
kozolca. Vrste so bile različne, proste in gosposke. O 
njegovih šmarješčicah, ovsenkah, rjavkah in tepkah ne 

bom govorila, tega drevja se vidi povsod dovolj, kamor 
človek pride. Petrovke pa še niso tako sploh razširjene, 
kar ni prav: te hruške so kaj dobre in med vsemi naj- 
zgodnejše, ker mecajo že o sv. Petru in Pavlu. Boldi- 
novi so imeli takih dreves gotovo deset, če ne več. Še 
bolj so slovele njihove sršenke. Ta žlahtni sad se raz- 
taplja v ustih kakor maslo. Gospodične je zasadil Boldin 
dvoje, bele in pa tiste krasne rumene in rdeče, po 
katerih se ozirajo tako hrepeneče ne le olroci ampak 
tudi odrasli ljudje. Od Fabra je kupil imenitno drevo, 
katero je imenoval medenica. Omlajene so te hruške 
sladke kakor cuker, posušene pa dobe tako prijeten 
okus kakor dobro pripravljena telečja pečenka. Na sredi 
vrta je rasla visoka, tanka vratatica.  Visele so z nje 
čudno krasne hruške z dolgimi vratovi, kakršnih Do- 
lenjci prej niso poznali. Da bi preveč ne mikale tatov, 
jih je namazal gospodar s turškim poprom. To vrata- 
tico je smatral za kraljico vseh svojih dreves. Prav pri 
cesti je stala velika, košata hruška. Sadja ni dajala 
mnogo, niti plemenitega, ali odlikovala se je z neko 
redko posebnostjo. Na sredi pri pečkah je bilo rdeče 
kakor kri in odtod mislim, da se je prijelo te hruške 
ime: kravajnica ali krvojnica. Jablan Andreju Boldinu 
ni trebalo dosti saditi, to delo je opravil po večjem že 
njegov oča. Tomaž je vprašal Kobćta, kakovo drevje 
naj si izbere za svoj vrt. Prebrisani Topličan mu je 
dejal: Naša jabolka so žlahtnejša od gorenjskih, ali 
nam to malo pomaga, ker so tako lišpava in nevšečna, 
da malo kje dobro uspevajo. Na Gorenjskem raste 
jablana povsod, tudi na slabi zemlji, in rodi če ne 
vsako, pa vsaj vsako drugo leto. Pri nas pa imamo 
že pregovor, če nam žito ali kaka druga reč malo 

plenja, da pravimo: To je tako neplodno kakor jabolka, 
ki rode komaj vsako sedmo leto. Dobodi tedaj seme 
ali cepi gorenjskih jablan; jaz sem si domislil pre- 
kasno, kaj treba ukreniti in zato so mi prinesla lepa, 
dišeča moja jabolka veliko gosposke hvale in časti, 
koristi in dobička pa prav malo. Tomaž je poslušal 
modri svet izvedenega sadjarja in je zasejal in zasadil 
vse polno rodovitih gorenjskih: čebularjev, ciganov, 
belčkov, kosmačev, šinarnic in poznih ali vstrajnih že- 
leznikarjev.  Boldinovi so natresli vsako leto toliko 
jabolk, da presnih niso mogli vseh pojesti, mnogo so 
jih nasušili, tudi so naredili iz njih marsikatero vedro 
zdravega jabolčnika. Sploh so dobivali iz svojega vrta 
kaj lepe in stanovitne dohodke. To leto se je nadejal 
Andrej, da mu bodo prinesle že same češnje kakih 
trideset goldinarjev, še veliko več skupička je pričakoval 
za drugo sadje, zlasti za hruške. Mož se je tapot hudo 
zmotil. Cepljenke so izginile z drevja, da ni vedel ni 
kdaj in kako. Neka nevidna roka je potrgala dan za 
dnem vsako jagodo, ki je dozorela. Ker je bil vrt okoli 
hiše, se ni mogel goditi kradež podnevi. Češnje je 
jemala brez dvojbe noč. Tat ni videl, katera je zrela 
katera ne: obiral jih je tipaje po umih. Moral je ob- 
lezti ali pripogniti vsako vejo posebej in imeti na prstih 
jako tanko kožico, da je tako dobro pogodil, kaj je za 
rabo.  Kakor cepljenke so šle nekam brez sledu tudi 
belice, hrustavke in frlanke. Boldin na trg ni imel po- 
slati drugega nego borne črnice in proste podgorščice, 
za katere je ujel komaj deset goldinarjev. Ista nevidna 
roka je segla potem tudi po hruškah in slivah. Gospo- 
dične in sršenke ni pustila ni ene na drevesu. Medenic 
je nekaj ostalo, ker jih je varovala globoka gnojna 

jama, nad katero so visele veje. Vratatic pa ni rešil 
turški poper, tat je potrgal vse. Zjutraj so našli pod 
drevesom cel kup olupkov, v dokaz, da je dolgoprstnik 
dobro vedel, kako je treba jesti te hruške.  Tudi ov- 
senkam se je poznalo, da jih je obiral in tresel ne- 
katero noč. Ali negodnik se ni zadovoljil samo s sadjem. 
Na bližnjem zelniku in polju se je videl skoraj na 
vsakem koraku kak sled njegove grabljivosti. Popukal 
je ves luk, odnesel vse lepe kumare. Boldinova njiva, 
na kateri je rasel krompir, je bila izrita, kakor bi bilo 
šarilo po nji sto krtov in krtic. Gospodar je skrbel 
vsako leto za dobro seme vseh vrst krompirja, prideloval 
je zgodnika in poznika, belega jakobščka, plavkastega 
kifelčka, rdečkastega pesnika, okusnega amerikanca. 
Jakobšček je prihajal prvi na mizo. Jedli so ga lahko 
že O sv. Jakobu, to se pravi, če ga je kaj bilo. Letos 
jih je rešil tega truda nočni prihajač, ne en grm ni 
ostal za domačine. Boldinovi hiši je zakrivala stene na 
dveh straneh, proli vzhodu in jugu gosta, košata brajda 
lipine, beline in črnine. Največ je bilo lipine, ki ljubi 
taka zavetja in rodi v njih obilneje od vsake druge 
irle. Avgusta je že sploh mecala, proti koncu iega me- 
seca je rdela tudi črnina. Druga leta so se nazobali 
vsi Boldinovi večkrat tega domačega grozdja. To jesen 
pa ni bilo kaj v usta dejati, nekdo ga je pomuljil, še 
preden je dozorelo do slasti. Takove majhne izgube je 
zapazil Boldin povsod, kamor je pogledal. Piščet so 
mu izvalile tri koklje več nego trideset. Čez dva me- 
seca jih je tekalo po dvorišču še kakih deset. Vsa druga 
je požrl kragulj — sodila je dobrodušna Florčetova 
teta. Če hišno okno ni bilo trdno zataknjeno in je ostal 
zvečer na mizi hlebec kruha, je prešel ponoči, kakor 

da se je bil v zemljo vdrl. Nekoč je postavil gospodar 
na pod banjko vina, da bi jo vzeli s sabo kosci, ko 
bi šli ob treh zjuiraj kosit na daljni travnik. Kosci 
najdejo banjko polno, ali ko pokusijo, je bila v nji 
mesto vina — voda! Tat je moral biti posebno poredne 
bere, ker ni le kradel, ampak se okradenim revežem 
tuđi rogal. V kleti je hranil Boldin zmerom precej velik 
sodec dobre kapljice za potrebo svojo in svoje rodovine. 
Kakor je navada, je stala pod pipo skleda, da je kap- 
ljalo vanjo ne pa na tla. 

Ta skleda se je napolnila dostikrat do polovice, 
ponoči pa jo je vselej nekdo izpraznil. Sam Bog ve, 
kako je prišel do nje! Vrata so se zaklepala irdno, 
lina je bila pa tako tesna, da se noben otrok ni mogel 
priplaziti skozi njo v klet. Najbolj pa se je čudil Boldin, 
da mu je izmikal tat klobase, ki so se sušile v dimu. 
Svoje ljudi je poznal, zanje bi bil prisegel, da mu jih 
ne jemljo. Odnašal jih je vsekako kak vnanji človek, 
ki jih je zbezal na skrivnoslten način morebiti s kako 
kljuko-in jih potegnil skozi dimnik k sebi. Umni Boldin 
je uganil precej prvi teden, kdo mu zahaja v škodo in 
svoje misli ni izpremenil ne za hip niti pozneje. Nikdar 
ni očital taivine ne javno ne skrivaj kakemu sosedu ali 
tujcu. Za edinega krivca smatral je po pravici sina 
Florčeta. Od konca se je nadejal, da se bo mladič brzo 
naveličal tega pustolovskega in navsomoč neprijet- 
nega življenja ter jo pobrisal v Ljubljano in se zapisal 
v bogoslovce. Ko pa sta pretekla dva meseca in se je 
nagnil čez polovico že september, je zamrlo v starcu 
to: prelepo upanje, itak se zaradi tega na sina ni logotil 
prehudo. Imel je o njem zdaj veliko boljše mnenje 
nego prejšnje čase. Kaj dobro se mu je zdelo, da te 

tri mesce ni tožil noben vaščan, da mu je kdo kaj 
ukradel. To molčanje je dokazovalo, da je živel Florče 
pošteno o domačih pridelkih in založkih, da si torej ni 
oskrunil svoje roke in vesti z gnusnim grehom tatvine. 
Oče se mu je grohotal na vse grlo, kakor bi ga veselilo, 
da si dobiva svoj živež na tako različne načine in tako 
spretno in iznajdeno. Dejal je: Vidim, da sem se motil. 
Mislil sem, da je štor, pa ni. Zdaj se ne bojim več 
zanj, da ne bo izdelal. Kdor se zna preskrbeti s hrano 
ponoči, dostikrat v najgostejši temi, ob deževnem vre- 
menu in ob nevihtah, si bo služil svoj kruh še laglje 
podnevu v pisarnici. Kar delajo drugi doktorji, bo delal 
tudi on. Sleparil bo ljudi, podstavil vrečo in denarci 
se bodo usipali vanjo kakor toča. Ha, ha, ha! Naj pa 
bo — rhari mi je! Ker neče bili trebušen župnik, naj 
bo pa trebušen bradač. Njegovemu grlu in želodcu se 
bo dobro godilo, naj si izbere stan, kakršen hoče. 
Boldinu je dostikrat neizrečeno težko delo, da se sin 
tako dolgo neče ž njim pomiriti in zbogati, ali ni ta 
trdokornost ga ni žalila toliko, da mu je ne bi rad 
oprostil. Mislil si je: Kri se ne zataji. Florče je tak, 
kakršen sem bil nekdaj tudi jaz. Pobegnil sem očetu 
in me ni bilo dve leti domov. Naposled sem se udal, 
kakor se bo udal tudi Florče. Proti svoji družini ni 
zinil Boldin o sinu nikoli nobene besede. Nekateri 
domačini so sodili kakor on, drugi pa so zvračali tatvino 
na znane malopridneže, zlasti na novomeške postopače. 
Teti Mici ni obsenčil blage duše nikdar najmanjši sum 
na ljubljenega sinovca, ona je krivila več sosedov, ki so 
si zamazali svoje ime že z marsikaterim nečednim de- 
janjem.  Nekoč je potožila bratu, da že ves teden ni 
našla nobenega jajca, dasi ve, da neso vse kokoši. Bila 

je uverjena, da se je isti tat, ki je potulil že toliko 
drugih reči, polakomnil zdaj tudi jajec. Boldin se za- 
smeje in pravi: Ti, veš, da ne spim tako v slast, šel 
bi vsekako enkrat za tem našim dihorjem, da bi videl, 
kako se mu poda ponočno rokodelstvo. To bi bilo bolj 
vredno gledati nego v Novem Mesiu komedijante, ki 
plešejo in se zverajo po konjih in po vrveh. Mica ga 
pogleda in veli: Jaz sem tudi radovedna, da nikoli 
takega. Ti, jaz ga pojdem pa drevi čakat. Sinoči sem 
se naspala prav dobro, kaj za to, če prečujem eno noč. 
Skrila se bom na vrtu za bezgov grm. Ker sem majhna, 
me ne bo mogel tat zapaziti, jaz bom pa iz svojega 
Skrivališča razločila na mesečini lahko vse, kako bo 
stikal in onegavil po vrtu in okoli hiše, da bi zasačil 
kak plen, in kod se bo vrnil potem zopet domov. Jaz 
ga bom sledila, dokler bom videla, v čigavo hišo 
pojde in kdo je. Precej jutri ga boš moral iti tožit. Če 
ga ne boš hotel ti, naznanila ga bom pravici jaz sama. 
Boldinovi so šli ob deselih spat, pet minut kasneje je 
Mica že čepela za bezgovim grmom. Čakala je dobro 
uro. Ko je odbila enajst, slopi izza hiše na vrt moška 
podoba v suknji, glavo ji je zakrival spodaj ovratnik, 
zgoraj kapica. Najprej je vzela izza skladnice rogovilo 
in segla z njo skoz lino v klet. Prinesla je iz nje po 
precej dolgem irudu neko posodo, kalero je hlastno. 
izpraznila in jo porinila potem v klet nazaj. Napivši 
se zalelel se je tat proti krivemu čebularju in se za- 
vihtil nanj. Jabolka mu menda niso dosti dišala. Ko 
je pojedel eno, je skočil s čebularja in splezal urno 
kakor maček na rjavko. Večerjal je na nji gotovo. četrt 
ure. Z vrta je smuknil na njivo, izroval grm in si na- 
tlačil vse žepe s krompirjem, Z njive je krenil na cesto 

in korakal po nji proti gričevju, kjer so srenjski pašniki. 
Mica se je plazila ob živi meji za njim. Na bregu se 
je skrila v grmovje. Pol streljaja od nje si je ponočnjak 
zakuril in pekel krompir. Sprehajaje se okoli ognja 
je prepeval: Mi smo štirje — vsi pastirje.. in druge 
take. Nekoliko krompirjev je pojedel, ostale je spravil 
v žepe. Ukaje se je napotil proti vasi nazaj.  Prišedši 
do prvega vrta je zavil po stezi in se ustavil na koncu 
malinarjeve hiše pod oknom, kjer so spala domača de- 
kleta : Katra in njeni dve nedorasli sestri. Mica je prhnila 
pod drevjem na to siran hiše in šinila pod star gnojni 
koš, ki jeležal poveznjen ob zidu. Prav dobro je čula, 
da je tat Katro večkrat poklical in naposled se mu je 
tudi oglasila. Nekoliko minut sta potem šepetala nekaj 
tako natihoma, da Mica ni mogla razumelti ničesar. Zdajci 
pa začne govoriti Kalra s precej močnim, jeznim glasom. 
in veli: ,Le nikar se _ ne izgovarjaj, zdaj se poznava. 
Jaz sem se menila s tabo prav rada, ker sem te imela : 
za pametnega fanta. Uverila sem se, da si me varal. 
Sprl si se s svojim očetom, kakor da si kak ajd. Koli- 
kokrat sem te že opominjala, da.se moraš ž njim spra- 
viti. Ti pa me nisi hotel poslušati. Praviš, da nisi ti 
nič kriv. Očelu očitaš, da neče skrbeti za te po tvojem 
stanu. To je grozno neumno in grešno govorjenje. Kdo 
je plačeval toliko let za te, če ne tvoj oče. Dal ti je 
več nego vsem drugim svojim.otrokom skupaj. Tako, 
veš, se ne spoštujejo roditelji. Ti si pozabil popolnoma 
čelrto božjo zapoved, pa boš videl, da se ti ne bo 
nikoli dobro godilo na zemlji. Božjega blagoslova se 
ni nadejati takim ljudem. Kar si mi obetal, ne boš 
mogel nikoli izpolniti. Ker si zapustil Boga; moraš za- 
pustiti tudi mene. Jaz te ne pogledam.nikoli več, kratka 

najina prijaznost se je nocoj razdrla. Kovačev Tone 
je vprašal že večkrat mojo mater, če bi me hoteli dati 
njemu. Doslej sem se ga branila, še danes pa mu bom 
poročila, naj me pride slobodno snubit. Fant je dober 
rokodelec in pri kovačnici ima tudi lep kos kmetije. 
Z božjo pomočjo bova že živela, saj delava oba rada 
in potratnika tudi nisva. Ti pa bodi, kakršen hočeš, 
jaz se zate več ne brigam. Samo to ti moram še 
povedati, ako mi prideš še kdaj pod okno, bom 
odklenila precej Turina in poklicala očela.“ Ta pridiga 
je bila ostra in modra, da se Mica ni mogla načuditi. 
Ona iz svoje izkušnje ni vedela, kaj je vasovanje. Spala 
je vedno pri stari materi, morebiti tudi njena lepota 
in dota nista mikali fantov, da bi bili tiščali kaj dosti 
za njo. Ali slišala je mnogokrat, da se gode strašne 
reči na takih ponočnih shodih. Mislila je, da delajo 
vasovalci brez dvojbe vse glavne, fuje in vnebovpijoče 
grehe. Katra se ji ni zdela že zato nič prida, ker je 
bila malinarjeva hči. Dobro je pomnila stari narodni 
pregovor: V krčmi in malinu se ne ženi! Mesto naj- 
grših pomenkov in vsakovrstnih hudodelstev, katera je 
pričakovala, pa je čula zdaj na svoja ušesa iz Katrinih 
ust tako bogoslužne, pametne in krščanske besede, da 
bi jih bila slišala lahko nele brez pohujšanja, ampak 
še v veliko korist in izpodbudo vsa mladina šmihelske 
župnije in občine. Na misel ji je prišel sinovec pa je 
dejala: Tako ljubico, kakor je Katra, bi jaz želela na- 
šemu Florčetu, da bi mu omečila trdo srce, ki ga ima 
do nas. Pohajkovalec je izkušal svojo milico pogovoriti, 
ko pa je videl, da se ne da, se je udaril ob.čelo in 
odšel izpod okna zopet na cesto in nazaj na Boldinov. 
vrt, Mica je drobila hitro za njim. Ko je obrnil tat. za 

hišo, je skočila tja tudi ona, da ji ne uide. Zdaj pa 
je od straha skoraj omedlela. Lopov je puhnil skozi 
odprto okno naravnost v Florčetovo spalnico; ni ji 
moči dvojiti, da ga hoče okrasti, če ne celo umoriti. 
Planila je v hišo in zbudila brata z vpitjem, da je pri 
Florčetu razbojnik. Ko mu pove, kako je hodila za 
tatom in kaj je delal, se začne starec navsomoč smejati 
in jo vpraša, če ni bil podoben Florčetu? Mica veli: 
Bil je bil, pa še zelo, ne malo. Ukal in pel je kakor 
Florče, tudi rasti je bil njegove. Ali za božji čas, kaj 
oklevaš, pojdi brž po sekiro, da pademo po njem. 
Boldin ji odgovori zehaje: Meni se ne ljubi. To rekši 
se obrne in začne kmalu zopet smrčati. Vsa obupana 
kliče Mica družino, teče pred Florčetovo izbo, bije z 
obema rokama na vrata in vrišči: Florček, odpri, zalezel 
je k tebi tat, jaz sem ga sama videla. Florče je zdaj 
vedel, da ga je teta opazovala, pa je mislil, da mu se 
je za nameček prišla še rogat in nagajat.  Zakričal je 
srdilo: Molči, baba! Mica se začne ihtiti in ječati: Ti 
grdoba ti! Tako rada sem te imela, tolikokrat sem i 
potisnila v žep kako šestico in te zagovarjala, da te ni 
tepel oče in zdaj sem te predramila zato, da bi ne bil 
okraden in ubit, za hvalo pa me tičeš in pitaš z babo 
in ukazuješ, naj molčim. Te besede so dijaka silno 
razveselile, ker so ga uverile, da ga teta ni spoznala, 
Prosil jo je prelepo, naj mu oprosti, ker ni mislil nje, 
nego je menil, da mu je prišla razbijat na vrata dekla, 
Mica zajeclja: I kaj pa tat — ali ga že držiš? Florče 
ji veli: ga ni več tukaj. Ko me je zagledal, je pobegnil 
čez vse hribe in doline. Mica zdihne: hvala Bogu! 
Zdaj bom pa lahko brez skrbi pri peči nekoliko po- 
dremala, dokler se naredi dan. Florčeta, ki se je upiral 

tako dolgo glasu svoje pameti in vesti in očitni zapovedi 
božji, je premagala in privedla nazaj na pravo pot go- 
reča ljubezen do malinarjeve Katre. Za deklico se je 
zbal, ker je poznal nje trdno voljo, da to, kar govori, 
vselej tudi stori in izpolni. Še tisto jutro se je prelevil 
iz čmernega puščavnika zopet v dobrovoljnega dijaka. 
Ko je oče vstal, mu je voščil dobro jutro in ga prosil 
za zamero. Boldin mu poda molče roko v znamenje, da 
hoče njegove neumnosti pozabiti. Popoldne je ponovila 
prijaznost ž njim dudi Katra. Drugi teden je odšlel 
Boldin sinu brez godrnjanja sto goldinarjev, da se je 
mogel vrniti v Gradec. Tudi pozneje ga je prav rad 
podpiral, kolikor je mogel; sprla se nista nikoli več. 
Florče je dovršil svoje nauke in postal gospod, ki spi in 
se sprehaja slobodno, dokler in koder ga je volja. Za 
brano in vse potrebe mu morajo skrbeti drugi ljudje. 
Morebiti kaj mrmrajo in zabavljajo, ali on se jim lahko 
smeje, ker dobro ve, da se te svoje dolžnosti ne mo- 
rejo odkrižali ne po božjih ne po človeških zakonih. 


28. Puščavnik Dorče. 


Gospodu Zalotniku se je porodilo veliko otrok, ki 
so imeli vsi prav imenitna imena. Najmlajši sin se je 
zval Dorče. Jaz ga nisem poznala. Njegove zgodbe mi 
je pravila Čuprova Ratija, ki je služila pri Zalotnikovih 
za pestunjo in menda tudi za dojnico. V šolo je hodil 
ta Dorče najprej v našem mestu, pozneje, ko je bil že 
velik, pa vnemškem Gradcu. Bil je jako vesel in dobro- 
dušen dečko. Družina so ga ljubili bolj nego vso drugo 
Zalotnikovo gospodo. S hlapci in deklami se je menil in 
šalil tako prijazno, kakor bi bili njegovega rodu in stanu. 

Dokler se je učil v Novem Mestu, se ni slišala o 
njem nikoli nobena porednost; v Gradcu pa je zašel 
med lahkoživčke in je po njih zgledu potrošil marsikak 
očetov groš po nepotrebnem. Istotako je hotel traliti 
denar doma na počitnicah. Zahajal je v drago gostil- 
nico in se zaljubil v okroglo točajko. Sedela sta že ob 
devetih zjutraj vsak dan pod kostanjem in se izpove- 
dovala eden drugemu. Kmalu se je nabralo precej ve- 
liko dolga. Zalotnik ga je plačal ali rekel je krčmar- 
jevim s trdo besedo, da ne smejo dajati sinu ničesar 
več na upanje. Dorče vpraša očeta ves razburjen, kaj 
ga sramoti pred svetom. Stari gospod, čmeren mož, 
ga prav dobro ošteje, očitaje mu brezvestno zaprav- 
ljivost in mu veli naposled, če ne misli živeti pošteno 
po njegovi volji, naj se pobere, kamor hoče, on ga ne 
prizna več:za svojega sina. Ta strogost je Dorčeta tako 
zapekla in razžalila, da je zapustil še tisti dan svoje 
ljudi in šel za puščavnika. 

Kar nič ga ni skrbelo, kako se bo hranil v svoji 
samoti. Že za otročjih let je lovil rad ribe in rake in 
nasiavljal po hosti zanke in zadrge. Ko je bolj od- 
rasel, ga je veselila tudi puška: s tovariši in brez njih 
je streljal zajce, kljunače in veverice. Bil je uverjen, 
da bo lahko živel o lovu in ribištvu in radostno. kakor 
brezbrižna ptica pod božjim nebom. Vzel je torej puško, 
trnke in drugo pripravo ter se napotil v silne gozde, 
ki pokrivajo z malimi presledki ves ravni in gorati svet 
med našo Krko in daljno Belo krajino. 

Ta prostor je nekaj bolj prijazen samo ob Krki na 
ti strani šmihelskega polja, kjer se vidijo povsod še 
vasi in ljudje. Dalje proti Gorjancem pa vlada taka 
neznanska puščoba, kakršne ne najdete morda nikjer 

v vsi kranjski deželi.  Dostikrat sem čula, da ima v 
Škrjančem dolgčas mlade. Ti negodni mladiči 
so se razlezli po vsi cesti, ki gre na to vas proti Se- 
miču in je dolga za moje stare noge debelih pet ur. 
Človeku se toži na tem potu, kakor bi se nahajal sto 
dni strani od domovine in radi gluhe tišine in samote 
ga obhaja groza, da mu kar sapa zastaja. Pravijo, da 
je šaljivi kapelan Kajetan naklada! velikim grešnikom 
za pokoro, da so morali romali trikrat iz Škrjančega 
do Semiča. To zoprno in zadušljivo popotovanje je 
vsakega tako prestrašilo in zbegalo, da so se poboljšali 
najgrši razuzdanci, katerih noben drug duhovnik ni 
mogel omečiti. Pri cesti stoje tri vasi: Birčna Vas, 
Uršina Sela in Laze. V onih dveh popotnik doslikrat 
ne sreča nobenega človeka, kakor bi bili zamrli vsi 
prebivalci. V kočevskih Lazah čepe in se valjajo kdaj 
pred bornimi kočmurji suhe, grde babe in razcapani 
otročaji. Če se približa tujec, pa šine vsa ta sodrga v 
svoje kolibe, kakor ščurki v razpoke, kadar se prinese 
luč v hišo. Skoraj nikjer ne razveseljuje očesa lepa, 
godna hosta, plodno polje in zeleni travniki.  Povsod 
zaklanja vid malopridno grmovje ali pa štrli v nemi 
zrak krivo, škrambolasto, polomljeno in pokvečeno 
drevje. Na redkih njivah se zariva med žito hobotna 
praprot in kolenčast, trščat, globoko ukoreninjen in 
na široko razšopirjen plevel. Pašnike in košenice pa 
kazi, prerasta in zataplja, kamor pogledate gosto leščevje, 
češminje in dolgočasna jelša. Sence imate ob cesti 
dovolj, ali je izvečine tako tanka in soparna, da se v 
nji ne morete pohladiti in okrepčati. 

Po ti odljudni krajini se je šetal puščavnik Dorče 
cele tri mesece! Ali zloglasna semiška pot ni navdajala 

njega s strahom in tožnostjo kakor druge. Hodil je po 
nji brez opravka pa jo je zapustil, kadar je hotel. Za- 
vivši na levo je prišel kmalu v prekrasno rasensko bu- 
kovje, ki ga takrat sekira ni še tako neusmiljeno podirala 
kakor dandanes. Tam je dobil najlepšo senco in .večkrat 
tudi kaj za zobe. Če se je obrnil na desno, so ga pri- 
vedle preseke, steze in kolotečine na prijazni ljubenski 
hrib ali pa tudi nazaj proti Krki, katero je imenoval 
krušno mater, ker mu je dajala največ užitka. Blizu 
nje med Drsko in Lastovčami si je naredil prav lično 
spalnico. V smrečju je našel temno goščo, iz nje si je 
spletel in zgradil šotor, ki se ni mogel lahko zapaziti. 
Za posteljo si je nanesel vanj mehkega mahu in mlade 
praproti ter ga pokril s smrekovimi skorjami in vejami 
tako trdno, da ni prišla vanj ni kaplja dežja. Drugo 
hišico si je postavil daleč odtod tam za Birčno Vasjo 
v gozdu, ki se imenuje Padež. Prenočil je največkrat 
tukaj zaraditega, da je začel lahko precej zjutraj loviti 
in pregledovati nastave. Delo si je razdelil tako, da je 
prežal zjutraj na divjačino v podgorski hosti, popoldne 
pa zahajal na Krko rakarit in ribarit. Živil se je največ 
s tem, kar je ustrelil in ujel. Rake si je kuhal v starem 
loncu, kateremu je bil gorenji konec odbit, ribe, ptiče 
in veverice pa je pekel na lesenem, samodelnem ražnju. 
Jedel jih je seveda brez kruha in začimbe. Tupatam 
je pobral in založil kdaj tudi kako lesniko ali si utrgal 
kako bilko kislice in hostne detelje. 

Neizrečeno se je obveselil, ko je prišel prvič na 
Ljubno, kajti na prisojnih rebrih je bilo vse rdeče 
čudnih jagod, kakršnih še ni nikjer videl. Bile so mnogo 
debelejše od naših deželskih in nele okrogle, ampak 
tudi podolgaste, plosnate, kopičaste in valjarčkaste. 

Zasejali so jih morda še imenitni stičenski menihi, ki 
so imeli v last ljubensko pristavo.  Nazobal se jih je 
prav do sitega ; dokler jih je kaj bilo, je korakal potem 
vsak dan na ta vinorodni hribček, na katerem se sveti 
tako vabljivo bela cerkev sv. Vida. | 

Prve dni je Dorčetu puščavniško življenje jako 
ugajalo. Tekal je po brlogih in dobravah kakor bistri 
jelen, človeške družbe ni dosti pogrešal. Ali že drugi 
teden mu je jelo presedati to pustolovsko samovanje in 
potepanje. Njegovemu razvajenemu gosposkemu želodcu 
so se čimdalje bolj upirale in gnusile slabo priprav- 
ljene jedi, tudi ni zasačil vselej toliko tečne hrane, ko- 
likor mu je je zahtevalo zdravo in močno truplo. Pod 
Novim Mestom se rede v Krki žlahtni sulci, nad So- 
tesko še žlahtnejše postrvi, med tema krajema pa se 
nahaja v naši vodi le malo dobrih rib. Dorče ni ujel 
nikoli ničesar drugega nego kako mreno, klina ali pla- 
tico, taka južina bi ne mikala niti neizbirčnega kmeta. 
V Rasnem in v Padežu je živelo gotovo dovolj divjačine, 
ali Dorčetu se ni hotela prikazovati tako pogostoma, 
kakor je želel. .V locne in zadrge ni ulovil ničesar. 
Zajca je kdaj ugledal ali zadel je samo enega in še ta 
. se mu je izgubili v goščavi, da ga ni mogel najti. 
Ustrelil je nekoliko bornih ptičev in veveric: to je bila 
vsa njegova lovska sreča. Zato tudi ni žaloval prehudo, 
ko mu je nekdo ukradel puško. V tem, ko je metal v 
Krko trnek, se mu je priplazil v daljni padeški šotor 
kak cigan ali drvar in mu odnese! dragoceno orožje, 
katero mu je bil kupil oče za god na koncu osme 
šole. S hostnim lovom se je trebalo zdaj posloviti, 
mladi puščavnik je ostal samo še ribič. Dokler je sijalo 
na vedrem nebu žarko solnce, so se dobili raki in platice 

brez velikega truda. Ko pa so nastopili viharni in de- 
ževni dnevi, je zasajal Dorče zaman na železno ost 
sladko vado. Prišel je zanj čas, da se je učil moliti 
bridke kozje molitvice. Ves dan je stal na dežju in se 
trudil, pripridil pa si je le nekoliko rakcev in eno ribico. 
Legel je zvečer skoraj tešč. Od nejevolje, žalosti in 
skrbi ni mogel zaspati. Dolgo je ugibal in mozgal, 
kako bi si pomogel, dokler se spomni dobre domače 
— krave. 

Dolenjski kmet ne mara dosti mlečnih jedi, ker je 
preveč zaverovan v svoje vino. Če prinese gospodinja 
mlečno kašo, se nagubanči marsikatero lice, ne raz- 
vedri pa gotovo nobeno, česar mlekoljubni Gorenjec 
ne razume in ne verjame lahko. V slast uživajo pri nas 
mleko s kavo ali pa tudi brez nje samo gospoda. Tudi 
Dorče mu je bil velik prijatelj, zato ni čudo, da se je 
domislil v svoji stiski preljube očetove Čuhe, s katero 
se je tolikokrat zabaval doma in na paši. Ko je po 
polnoči naliv ponehal, je vstal s svoje zelene postelje, 
vzel račji lonec pa hajdi ž njim po dobro znani stezi 
proti prijazni vasi, v kateri je stala blizu konca čedna 
Zalotnikova hiša. Hektor je začel hudo lajati ali spo- 
znavši domačega sina je umolknil. Dorče se splazi 
tiho v hlev, pomolze kravo v lonec in se okrepča pre- 
krasno s sladkim in mastnim mlekom. Odsle je hodil 
k Čuhi vsako noč po zajutrek. - Silno so se čudili vsi 
Zalotnikovi, kaj je to, da ne namolze dekla zdaj no- 
beno jutro skoraj nič mleka. Slednji dan so obravnavali 
in razpravljali to skrivnost pri kosilu, ali pravega uzroka 
ji seveda niso mogli pogoditi. Posli so mislili za trdno, 
da je zacvrla Čuhi soseda, ki je bila tako hudobna in 
prekanjena baba, da so jo bili razglasili vaščani za 

coprnico. Edina dekla Kaira ni verjela tega nego je 
trdila, da molze kravo najbrž vražja mora, o kateri je 
dostikrat slišala, da živi o samem mleku. Zalotnikova 
gospa je kakih deset dni čakala, ko pa se ji je godila 
vedno ista škoda, je velela Katri: Nocoj boš spala ti 
v hlevu. Na tak način utegnemo še naprej izvedeti, kdo 
si streže z našim mlekom. 

Ta Katra je služila pri Zalotnikovih že od mladih 
nog. Imeli so jo bolj za svojo nego za tujo. Bila je 
mlado in jako brdko, obenem pa tudi prav pridno in 
razumno dekle. Župnik so jo pohvalili v nedeljo po- 
poldne v cerkvi očitno, da zna izmed vseh vrstnic ona 
najbolje krščanski nauk. Podarili so ji večkrat kako 
sveto podobico, enpot pa prelepe molitvene bukvice 
z zlatim obrezkom, ki so veljale nove nemara cela 
dva goldinarja. Svoji gospe je storila vse po volji, đa 
ni nikoli nič godrnjala, v hlev pa ni šla rada spat, ker 
se je bala more in drugih pošasti a tudi malopridnih 
ponočnjakov in tatov. Ali svoji blagi gospodinji se ni 
smela in hotela upirati. Postlala si je blizu Čuhe in ob 
desetih je legla. V svojem hramčku je vselej hitro za- 
spala, v hlevu pa se ji ni dalo, bilo je je preveč groza. 

Ko je zapel petelin prvikrat, so se odprla vrata in 
nekdo je stopil h kravi in jo začel opominjati, naj stoji 
mirno, dokler je ne pomolze. Glas se zdi Katri znan, 
vendar vpraša vsa prestrašena, kdo je»  Dorče je že 
skočil, da bi pobegnil, ali si je premislil. Z milim, 
ihtečim glasom veli dekli: ,Preljuba Katrica! zdaj vidiš 
sama, kako si mora iskati hrane sin bogatih roditeljev, 
velikošolec. Oče so delali z mano tako grdo, da sem 
moral iti od doma. Že več tednov blodim po gozdih 
kakor divja zver. Lakota me je prignala sem, ker mi 

drugače ni moči najti si potrebnega živeža. Poslali so 
tebe na stražo, da mi vzemo še ta edini priboljšek, ki 
ga imam. Ker ne poznajo milosti moji ljudje, usmili 
se me vsaj ti, draga, dobra, zlata dušica, ki sem te 
ljubil zmerom bolj nego vsa druga dekleta v tem okraju. 
Lepo te prosim, nikar me ne zatoži očetu in materi. 
Reci, da si spala in da ne veš, kdo je vzel Čuhi mleko.“ 
S temi in z drugimi sladkimi besedami se je dobrikal 
poredni dijak premehki Katri, ki je bila vanj morda že 
prej nekoliko zaljubljena.  Trapice mu ni bilo treba 
dosti prositi. Jela je jokati in mu obetati vsako pod- 
poro, da mu olajša nadloge. Kravo je pomolzla zanj 
sama in dejala: ,Za nocoj bom že našla kak izgovor, 
ali za naprej ne boš pil več mleka, prinašala ti bom 
boljših jedi. Dokler bom jaz v vaši hiši, bom že skr- 
bela, da ne boš nikoli stradal.“ Kaj ne, da je bila 
Katra dobra stražarica! Ha, ha, ha! Mladost je res 
norost, bila in bode. Zalotnici se je zlagala negodnica, 
da je prilomastila v hlev mora in posrkala kravi mleko. 
Stopala je trdo, kakor da so ji prirasla _ mesto nog 
konjska kopita. ,Zagrozila se mi je, da me zadavi, če 
ne bom mirovala. Na ramo mi je položila roko, ki je 
bila širša od lopate in težja nego železo. Jaz sem se 
tresla kakor mrzlična, ali jutri se je ne bom nič bala. 
Narisala bom na jasli in tudi na Čuho vse polno tistih 
kljukastih znamenj s petimi roglji, pa vem, da bo od- 
nesla precej pete, ko jih bo zagledala.“ — Res je po- 
črčkala še tisto jutro ves hlev s takimi črtami in ker 
je dala Čuha drugi dan zopet obilo mleka, se je ba- 
hala povsod, da je prepodila s svojo umetnostjo za vse 
veke nakazno nočno tatico. Svojemu Dorčetu je nosila 
prav pridno bel kruh in ostanke kosil in večerij: klobase, 

meso, sir in druge reči, ki dohajajo bogatinom na mizo. 
Njen ljubček ni trpel zdaj nobene sile. Ali ker se je 
brigala zanj s preveliko mero, je začela gospa sumiti 
in popraševati, kje so ostanki. Odkonca je mislila, 
da jih pojedajo sinovi, ko pa so zatrdili vsi venglas, 
da že mnogo dni niso našli nič ostankov ni v hramu 
ni v kleti, je bila uverjena, da jih izmika kak posel, 
morda nova kuhinjska dekla ali pastir, ki je bil zelo 
sogolten paglavec. Rekla je kuharici in Katri, da bi ji 
pomagali paziti. Katra je odslej nehala donašati Dorčetu 
jedi, skrbela pa je zanj na drug način, iz svojega. Po- 
sodila mu je petdeset goldinarjev, ves zaslužek, ka- 
terega si je bila prihranila. Lahkomiselni mladič je 
denar vzel in ga trošil pri vinščakih na Ljubnem, ki 
so točili nezadacani svoj cviček prav v pusto ceno, ali 
pa v Birčni Vasi v Kovačevi krčmi, kjer je dobil tudi 
= jajca ali kaj prekajenega. Ribe in rake je lovil še zdaj, 
ali pripravljala mu jih je Kovačica. Takrat so bili do- 
zoreli že lešniki, katerih je v teh hostah na milijone. 
Dorče jih je v slast grizel, imel jih je vedno polne 
žepe. Sprehajaje se semtertja je prikorakal enoč na 
višavo, ki sklepa Gorjance s kočevskimi hribi. Z nje se 
vidi vsa Bela Krajina in precejšnja riža hrvaške dežele. 
Tam stoji krčma. Dorče je mislil popiti nekoliko kupic, 
ker ga je bil dolgi pot utrudil, ali na sredi ceste se 
ustavi. Gospodar te hiše se je hvalil, da je nemški, ne 
pa slovenski krčmar. To svojo slavo je zabeležil tudi 
na zid, ali napis (,Zum Deitschwirth“) je tako napačen 
in neumen, da se mu smejajo in rogajo celo najhujši 
nemškutarji. Ko ga je Dorče zagledal, mu je minila 
vsa žeja. Začel je glasno zabavljati na predrznost ne- 
katerih tujcev, ki žive med Slovenci in o slovenskih 

groših. Proti njemu pride semiški kaplan, ki je maševal 
v Rožnem Dolu, in ga vpraša, kaj se jezi. Po kratkem 
pomenku ga povabi v svoj vinski hram in pogosti 
dobro in zvrhom, kakor je v Semiču navada. Ta go- 
spod je bil edini omikani človek, s katerim je govoril, 
odkar je zapustil očetni dom. Kdo bi se čudil, da se 
je tega praznega življenja naveličal? Pomislil je, kako 
lepo bi se lahko zabaval s Katrinimi denarci v Novem 
Mestu, v veselem društvu svojih prijateljev in znancev. 
Ker ni bil slabega srca, se mu je tožilo gotovo tudi 
po bratih, sestrah in roditeljih, sosebno pa po dobri 
mamici, ki ga je tako presrčno ljubila. Kaj rad bi se 
pomiril zopet z očetom, ali ni vedel kako. Da se ni 
sramoval, bi se bil vrnil brez oklevanja domov. V ti 
zadregi mu je pomoglo naključje. Zalotnik je kupoval 
drva izvečine na stoječem v rasenskem gozdu. Proti 
jeseni se je bil pogodil z nekim meščanom za velik 
del te hoste in šel tja k delavcem, ki so mu sekali 
bukve. Nazaj grede je skočil v Kovačevo krčmo in za- 
gledal v nji — svojega sina! Dorče je vstal, očeta 
spodobno pozdravil in ga prosil, naj se ne jezi več 
nanj radi njegovih dijaških burk in bedastoč. Sprava 
se je naredila po takem brez težave. Čez eno uro sta 
popotovala stari in mladi gospod zaeno, prijazno se 
meneč, proti domači vasi. Zaradi očeta Dorče ni sedel 
zdaj zmerom v krčmi kakor nekdaj, v vseh drugih rečeh 
pa je živel popolnoma po svoji volji in želji.  Kakor 
bi bilo treščilo z jasnega pa mu nakloni nespametna 
ljubezen novo sitnost in žalost. Zalotnica je zapazila, 
da šepeta rad s Katro na samem in da ga dekle tiče. 
Ker je lahko uganila, kaj to pomenja, je poklicala zvečer . 
Katro v svojo izbo, ji odštela plačilo, katero ji je bila 

še dolžna in ji velela, naj si gre iskat službe drugam. 
Revica je šla jokaje od hiše in se napotila k svoji stari 
teti, ki jo je bila že večkrat povabila, da bi prišla k 
nji. Kmalu potem se je moral Dorče odvesti v Gradec, 
da je nadaljeval nauke. O Veliki noči se je vrnil za 
nekaj dni zopet domov. Veliko soboto se je prikazala 
v Zalotnikovi veži tudi — Katra. Bila je upadena in 
bleda kakor smrt. V roki je držala dolgo košaro. Gospa: 
jo pogleda in pobara, če je prinesla pirube. Trepetaje 
odgovori Katra tiho, da se je komaj čulo: ,Sem — 
za Dorčeta!“  Zalotnica dvigne prt, s katerim je bila 
košara zagrnjena, sklene roke in zaječi: ,Moj Bog, kaj 
sem se pregrešila, da sem morala učakati to bridkost!“ 
Katra ji veli s trdejšim glasom: ,Verjemite mi, gospa, 
da bi bila šla jaz rajša po nagih kolenih na najdaljšo 
božjo pot nego k Vam po takem opravku. Ali jaz sem 
morala, saj vidite, zakaj. Pisala sem mu več nego deset- 
krat, prejela pa nisem od njega .nič odgovora. Jaz ne 
zahtevam stotakov. Povrnite mi tistih petdeset goldi- 
narjev, katere sem mu posodila, da ni poginil. od lakote, 
ko ga ni bilo doma. _Z božjo pomočjo bom potem 
morda zdelovala, da mi ne bo. treba nikogar več nad+ 
legovati.“ Gospa ji reče, naj malo počaka. Čez par 
minut ji prinese pest bankovcev in veli: ,Na, ali: Bog 
ne daj, da bi ovadila ti kaj našemu gospodu. On bi 
ga zavrgel za vekomaj, ko bi izvedel to sramota.“ 
Katra obljubi, da bo molčala, zahvali s. solznimi očmi 
Zalotnico in odide. Jaz sem vprašala Ratijo: Kaj pa: 
je imela Katra v košari, da se je gospa tako uslrašila?“ 
Ona se zagrobota: ,Kaj neki — dolžno pismo: ha,. 
ha, hal“ Tudi mene je silil smeh, kajti še nisem nikoli 
 slišala, da bi nosil kak razumen človek pismo v kašari 

s seboj. Take majhne reči se zavijejo v čist robec in 
denejo v žep ali pa drže v roki. Katri se je menda 
bledlo, čudo, da ni pripeljala pisanja na parizarskih 
kolih z osmimi konji. Tisto leto so razsajale na Do- 
lenjskem mnoge bolezni. Otroci so umirali za ošpicami 
in kozami, odrasle pa je pobirala najbolj pljučnica. 
Katri je umorila teto in bolezen je bila tudi kriva, da 
je izgubila dolžno pismo. Ko mi je Ratija to 
povedala, se je jela zopet smejati in mi je dejala: ,Jera, 
zdaj me, mislim, razumeš, 4?“ Jaz sem rekla: ,Kaj te 
ne bi razumela, saj sem izgubila tudi jaz, ko sem bila 
bolna, izpovedni listek, pa še zdaj dobro vem, kako 
sem se bala, kaj poreko gospod, če jim ne prinesem 
listka.“ Po tetini smrti je odšla Katra v Zagreb in s pri- 
poroko nekega slovenskega doktorja ali profesorja si 
je dobila jako dobro službo pri bogalem  kotlarju. 
Deklovala je pri njem tri leta. Vedla se je tako pamelno, 
da je trdila njena gospodinja, da tako marljive in vestne 
služabnice ni imela še nikoli in je ni morda v vsem 
Zagrebu. Kotlarjev sin se je vanjo zaljubil in prosil 
očeta, da bi se smel ž njo pozakoniti. Kotlar piše 
šmihelskemu župniku in gosp. Zalotniku, da bi mu na- 
znanila, kako se je ponašala Katra v domačem kraju. 
Rajnki župnik so bili tak mož, da so sodili vsakega 
človeka po svoji vednosti, ne pa po ljudskih marnjah 
in govoricah. Odpisali so v Zagreb, da je bila Katra 
korenito poučena o krščanskih resnicah, da je hodila 
prav rada v cerkcev in da se ni čulo o nji nikoli. nič 
slabega. Zalotnik je bil preobložen z drugim delom, 
pa je velel Dorčetu, naj naredi on izpričevalo o Katri. 
Dorče je bil že dovršil vse šole in je pomagal očetu v_. 
pisarnici in pri gospodarstvu. Živo se je še spominjal. 

velike pomoči, ki mu je došla od Katre, in zdaj je 
dobil priliko in jo tudi pošteno porabil, da ji je dobroto 
povrnil. Napisal ji je tako čudovito lepo izpričevalo, 
kakršno dobi izmed sto dekel komaj ena ali pa no- 
bena. Za pridnost, spretnost in zvestobo jo je povzdignil 
,visoko nad vse druge posle, ki so služili pri Zalotniku. 
Z iskrenimi besedami je pohvalil nje krščansko, čed- 
nostno, kot zlato čisto življenje. Omenivši, da se je 
varovala napačnih druščin bolj nego kuge in da ni 
imela nikdar nobenega grešnega znanja, 
jo je postavil za zgled in uzor prave deviške 
sramežljivosti in nedolžnosti. Na koncu tega 
pisma jo je priporočil presrčno vsem gospodarjem in 
gospodinjam s svečanim zatrjenjem, da si boljše ženske 
ne morejo želeti in skoraj niti misliti.  Prejemši tako 
sijajno izpričevalo je privolil kotlar brez odlašanja, da 
sta se sin in in Katra poročila. Tako se je primožila 
prosta kranjska dekla v imovito hrvaško rodovino in 
postala ugledna in obče spoštovana gospa. Tudi mnogim 
drugim našim rojakinjam se godi prav dobro onkraj 
Kolpe. Možaki pa si iščejo sreče radi celo na Nemškem 
in v daljni Ameriki. Dozdaj je niso našli dosti. Obilna 
izkušnja uči in dokazuje Slovencem, da se nahaja 
njih obljubljena dežela na Hrvaškem. 


29. Zakleti oreh. 


Priroda je podarila gospodu Kotlinu prelepe spo- 
sobnosti. V šolah se je učil prav lahko in si pridobil 
razne in obširne znanosti. Ali ta učenost mu je ostala 
jalova, koristil ni ž njo ni sebi ni svojemu bližnjemu, 
ker se je vedel tako, kakor ne bi bilo nobenega Boga, 


152 


nobene večnosti. Brigal se je samo za to, kako bi se 
veselil in užival dobrote in naslade tega sveta. Iz krčme 
mu 'se ni mudilo nikoli domov, pijančeval in igral je 
dostikrat do belega dne. Njega trdemu srcu se niso 
smilili ni jokajoča žena ni stradajoči otroci. Boljši 
znanci so se bali in ogibali njegove družbe, kajti Kotlin 
ni bil le brezdušen razuzdanec, ampak tudi zadirčen, 
hudoben jezičnik. Žalil in obrekoval je po gadje vsa- 
kega poštenjaka in tudi največje svoje dobrotnike. Kakor 
je bil sam ves blaten, poganil je neprenehoma druge 
ljudi z najgršimi pridevki in lažmi. Dohodki so mu 
tekli dovolj obilni, da bi bil zdeloval brez težave, ko 
bi se bil držal količkaj kakega pametnega reda. Ker 
pa ni nikdar premislil in preračunil, koliko sme trošiti 
na svoje zabave, je zabredel kmalu v silne in gnusne 
dolgove. Jemal je na posodo od vsakega, kdor mu je 
hotel upati, naj bo graščak ali sebenjak, bogatin ali 
berač. Kadar je kaj kupil, ni plačal nikoli izlepa, tre- 
balo ga je tožiti cesarskemu sodišču. Sploh mu ni prišlo 
nikoli na misel, kdaj in kaka bo poravnal svoje velike 
dolgove. Imel je prijatelja, ki. se je zval Podobnik. Ta 
mož je bil jako spreten in prekanjen obrtnik. Prislužil 
in prisleparil si je toliko imetka, da je živel in se 
opravljal prav po gosposko kakor kak uradnik. Ljudje 
so mu dejali zaradi tega sploh ,gospod“, dasi prav- 
zaprav ni bil dosti več nego kak preoblečen konjski 
hlapec, kajti šole so ga le borno malo omikale in 
olikale. To pa se Podobniku nikakor ni moglo očitati, 
da bi bil zapravljivec: pogledal in obrnil je vsak krajcar 
trikrat, preden ga je dal iz rok. Če ga je prišel Kotlin 
nadlegovat za denar, ga je ošteval vselej pol ure, da 
trati tako neumno svoje dohodke, potem je začel z 

milim glasom tožariti in javkati, kako težko si. dan- 
danes pripridi in prižulji ubogi rokodelec svojo malo: 
dnino, naposled pa je itak izvlekel listnica in: dejal:. 
»No, ker sva si prijatelja, naj bo! Pomogel ti bom še 
enkrat. Tu imaš goldinar, ali ob mesecu mi ga boš 
moral vsekako vrniti, kajti me vede zdaj baš trdo za 
novce, da nikoli tega.“ Precej tisti dan, ko je pretekel 
mesec, je šel k dolžniku in ga pritiskal, dokler je iz- 
tlačil iz njega nazaj svoj goldinarček. Na tak način.ni 
izgubil pri njem ni solda, za svojo skopo dobrotljivost 
pa si je dobil dragoceno pravico, da ga je smel grajati 
in zmerjati, kolikor je hotel. Podobnik je spada! med 
tiste ljudi, ki radi modrujejo in pridigajo. Poučeval. je 
doma ženo in pomočnike, v krčmi kuharico, natakarico: 
in vsakega pivca, ki je bil toliko potrpežljiv, da mu ni: 
pobegnil. Kotlina je v svojem srcu zaničeval, brez njega: 
pa vendar ni mogel prebiti, ker je poslušal brez za- 
mere njegove najostrejše pridige in psovke. Neko ne+ 
deljo popoldne sta se sprehala prijatelja po zelenem 
Podgorju. Kotlin veli Podobniku, da potrebuje: nujno: 
petdeset goldinarjev in ga prosi sveta, kam bi si. jih: 
šel iskat. Obrtnik odgovori zabavljivo: ,Takemu malo- 
pridnežu kakor si ti, ni moči: svetovati, ker si. sam: 
svoj sovražnik, ker pljuješ.v skledo, iz katere zajemlješ. 
Gospod Hrastnik ti je dajal, dokler se je nabralo tristo: 
goldinarjev dolga. Mož je jako dobrega srca in te ni 
prijel. nikoli za plačilo. V zahvalo si mu razvpil čestito: 
gospo za prešestnico, najmlajšega sina za pankrta, njega: 
pa za bedaka vseh bedakov, ki si je moral svoje po 
slanstvo kupiti, kajti brez denarja bi mu ne bi! dal 
noben razumen volilec svojega glasu. Kadar izve ostudno; 
tvoje blekanje, te bo izročil brez. milosti: doktorju. Pri 

trgovcu Taboretu si vzel blaga za sto goldinarjev. Čakal 
te je brez godrnjanja poldrugo leto. Ko pa je čul od 
vseh strani, da svariš krčmarje, naj ne kupujejo od 
njega vina, ker jim ga zaliva z vodo in zavrelico, ga 
je minila potrpežljivost in šel te je tožit. Uradnik 
Vidmar te je otel iz jako nevarne stiske, plačal je zate 
menico. Čez pol leta te je prosil, da bi mu denar vrnil, 
ti pa si ga ovadil vladi, da odira brezdušno svoje uboge 
dolžnike, ne oziraje:. se na cesarske zakone. Za Boga 
svetega, ali nič ne misliš, kam te bo privedla ta ne- 
skončna lahkoumnost in tvoja peklenska hudoba? Ob 
svojih dohodkih veš, da ne moreš živeti, drugi ljudje 
pa bi morali biti slepi in bebasti, ko bi hoteli še pod- 
pirati s posojili takovega negodnika, ki jih slepari nele 
za denar, ampak jim krade za nameček in nagrado 
tudi najboljši človeški zaklad — čast in poštenje.“ O 
teh besedah Podobnikovih se je jel Kotlin na ves glas 
grohotati in je dejal: ,Na svetu je taka šega, da skrbi 
vsak zase. Ti šegi se uklanjam tudi jaz. AJi ni pamet- 
neje, da varam jaz druge, nego da bi varali drugi 
mene? Da opravljam svoje. upnike, ne tajim, ali kri- 
vica ni tolika,. kakor misliš ti. Saj opravljajo tudi upniki 
mene. Uverjen sem, da ne izustijo nikoli mojega 
imena brez pikanja: in: kletve. Če se zgodi to, kar mi 
prerokuješ, da mi ne bo hotel nihče več posoditi, se 
mi bo zdela ia trmoglavost jako sitna in neprilična, ali. 
samo za en trenotek. Kdor nima vere, se ne boji ničesar,. 
pomaga si lahko hitro: in za vselej. Zapomni si dobro, 
kar ti bom rekel :. zaklinjam. se ti, da mi dohaja iz srca: 
in moje duše. Tisti dan, ko bom uvidel, da ne morem 
več živeti po svoji volji, želji in navadi, ptišel bom: 
sem z.vso svoja rodovina in bom obesil na tole. 

čvrsto orehovo vejo najprej svojo ženo in 
otroke, potem pa samega sebe.“ O ti strašni za- 
kletvi brezbožnega Kotlina je zaječal in zatrepetal oreh, 
pod katerim sla stala prijatelja, kakor bi ga bila po- 
tresla nadzemeljska sila in zdajci mu je zarumenelo 
perje kakor iopolki ob jesenskem času.  Zaklet je iz- 
gubil božji blagoslov, da ni mogel niti rasti niti cveteti 
in roditi sadja in to prokletstvo mu bo ostalo, dokler 
ne bo usahnil od starosti. Stal bo še veliko, veliko let 
na škodo in pogubo ljudem in vsaki živi stvari, ki 
pride podenj. Spomjladi pokrije tudi njega gosto listje, 
ki pa nima ni duha ni soka in žive zelenjave, nego se 
rumeni neznano čudno, da se loči že oddaleč od vseh 
drugih orehov. Nobena plica si ne vije na njem svo- 
jega gnezda in mu ne seda na otrple in ostrupljene 
veje. Poginiti mora mravlja in vsa biba in golazen, ki 
prileze v senco tega nesrečnega drevesa. Ali gorje tudi 
človeku, ki si išče pod njim hlada in počitka. Nekateri 
so na ta način oboleli in hirali do smrti, noben zdravnik 
jim ni znal pogoditi in izlečiti skrivnostne bolezni. 
Druge pa je dohitela pod usodnim orehom še mnogo . 
hujša nezgoda, da sta se jim zmešala bistri 
razum in prava pamet. Posnemaje Kotlina so se 
pogreznili v grehe, zapravili časno srečo in si nakopali 
morda tudi večno pogubljenje. Povedala Vam bom ne- 
koliko zgledov, ki pojasnjujejo in potrjujejo resnico 
mojih besed. 

V mestu sta živela dva prijatelja, ki sta se ljubila 
tako presrčno, da nista mogla prebiti eden brez dru- | 
gega. Obema je bilo ime Jože, za razloček so ju zvali 
Jožek in Pepe. Nsjlepše sta se dobrovoljila, če sta bila 
sama, zato nista nikoli iskala druščine. Boječ se zdrahe, 

ki jo delajo babji jeziki, sta se zarekla, da se ne bosta 
nikdar ženila. Nekoč sta se šla šetat proti Težki Vodi, 
v Gorjance. Nazaj grede ležeta trudna na grivino pod 
zakleti oreh. Prej sta se menila prijazno o raznih 
rečeh, zdaj pa veli Jožek Pepetu: ,Povej mi, bratec, 
ali si videl že kdaj tako krasen jesen, kakor je onile 
pod cesto?“ Pepe se zasmeje: ,Kaj pa brbljaš? Meni 
se zdi, da si danes brljav, kajli drevo, kateremu se 
čudiš, ni jćsen, ampak glog.“ Jožek zareži: ,Moje oči 
so bistre, ali tebi se mora vsekako blesti, drugače res 
ne vem, kako bi mogel smatrati lepi jesen za malo- 
pridni glog.“ Pepe ga zavrne še ostreje: ,Vidim, da 
se s tabo ni moči razgovarjati, ker te trka luna že po 
belem dnevu.“ Tako se je vnel med prijateljema razpor, 
ki se je razgorel kmalu v živ plamen, da sta se jela 
zmerjati, preklinjati in natepati. Razbivši si palici sta se 
vrnila vsak po svojem potu domov. Odtakrat sta se 
tako sovražila, da si nista izpregovorila nikoli več ni 
besede. Če sta se ugledala, sta pljunila in se ognila 
eden drugemu. Niti na smrtni postelji si nista hotela 
oprostiti razžaljenja in se pomiriti. In vendar se da 
težko misliti kaj bolj smešnega in neumnega nego je 
bil ta njun prepir. Začela sta ga tako, kakor če bi 
videla midva kravo in bi dejala jaz: ,Poglejte no jelena!“, 
Vi pa bi rekli: ,Ta žival ni jelen nego volk.“  Jožek 
in Pepe sta se porodila in vzgojila v mestu, noben 
njiju ni poznal hostnega rastlinstva. Drevo, za katero 
sta se pričkala, ni bilo ni jesen ni glog, nego maklen, 
čigar krhke posušene mladice rabijo mesarji in klavci, 
da zatikajo z njimi klobase. 

Mlademu uradniku Gorenjcu se je ponudila dobra 
služba v Ljubljani in v Novem Mestu. Prijatelji so ga 

nagovarjali, naj ostane v Ljubljani, kjer je živel doslej 
tako prijetno in zadovoljno med svojimi slovenskimi 
tovariši. To je mislil tudi on sam, itak je prišel po- 
gledat Novo Mesto, da bi videl na svoje oči, kako se 
živi na Dolenjskem. Ugajala mu ni nobena reč. Kraji 
so se mu zdeli pregorati in pretesni, ljudje pa premalo 
zastavni in preveč jezični. Že se je zapisal na pošti, 
da bi se drugi dan vrnil v Ljubljano. Ker ni imel ni- 
kakega opravka, se je napotil proti Gorjancem , da bi 
pregleda! okolico. Spotoma sede pod zakleti oreh. 
S te višave se je oziral proti Krki in Novo Mesto se 
mu je videlo zdaj tako neizrečeno prijazno, ljubko in 
veselo, da se je premislil in oglasil še tisti dan za 
službo v Rudolfovem. Pri nas so zapovedovali takrat 
najtrši nemškutarji. Slovenec, ki je prišel njim pod 
oblast, je imel že na tem svetu dobro polovico pekla 
in vse vice. Gorenjec je ljubil svoj narod že od otroških 
let. Udeleževal se je v Ljubljani vseh domačih vesetic, 
prepeval oduševljeno prelepe naše pesmi, rad je igral 
v slovenskem gledališču in vnemal o vsaki priliki svoje 
rojake na večno zvestobo materi Sloveniji. V Novem 
Mestu pa so mu zabranili poglavarji nele te zabave 
in navade, ampak so ga grdogledili že zato, da je 
govoril z gospodi po slovensko in se zapisal v Čitalnico. 
O volitvi so ga prisilili z najstrašnejšimi grožnjami, đa 
je moral dati svoj glas človeku, ki nam je bil najhujši 
sovražnik. Kmalu po dokončani volitvi ga sreča ljub- 
ljanski znanec in vpraša, kako _ mu je. Revež zaječi: 
»Tako po priliki kakor je bilo Judi Iškarijotu po stor- 
jenem hudodčlstvu. Pred pol ure sem izdal do- 
movino, za katero bi bil žrtvoval _nekđaj življenje, 
zveličanje in svojo dušo.“ To rekši se na ves glas 

zajoka in zgrudi prijatelju pred noge. Temna noč mu 
je legla takrat na srce, ki je ostalo zaprto vsaki radosti 
in dobri nadi. Črtil in zaničeval je ves svet, najbolj pa 
samega sebe. V vinu in v še močnejših pijačah si je 
iskal ne tolažila nego smrti, ki se ga je skoraj tudi 
usmilila in mu zazdravila pekoče rane v hladnem grobu. 

Podgorka Mica je nosila v mesto zelenjavo in so- 
čivje in stržila zanje marsikak krajcar, ali poglavitni 
dohodek ji je dajala itak krčma. Točila je izvrstno vino, 
ljudje pa so zahajali k nji tudi zaradi njene prevelike 
priljudnosti in postrežljivosti. Sam vrag jo je zmotil, 
da se je ustavila neko jutro na potu iz mesta pod 
zakletim orehom in čvekala tam s svojimi botrami 
in tetkami, dokler se je navzela pogubljivega duha, ki 
puhti iz tega drevesa. Vrnila se je domov vsa izpre- 
menjena. Blaga, vedno prijazna krčmarica se je pre- 
vrgla v osorno, kačepično divjakinjo, ki je razžalila 
vsakega gosta. Kadar je priše!l pit kak bogatin, se je 
zadrla: ,Kaj misli ta babač, da brez njega ne bi mogla 
živeti? Mari mi je! Saj imajo denar tudi drugi ljudje, 
ne le on.“ Če se je oglasil pri nji najpoštenejši roko- 
delec, mu je zabrusila v obraz: ,Kaj se vlačijo po 
krčmah taki berači? Zatekate se k meni, da bi me 
ociganili, pa me ne bote.“ Ko je zagledala v izbi pod- 
gorske kmete, je jela regljati: ,Če ni boljših pivcev, 
pa še teh capinov ni treba. Podgorec naj loče vodo in 
žulji ričet; vino in štruca sta za gospodo.“ Noben pa- 
melten človek ne graja dandanes duhovnika, ki gre v 
pošteno krčmo. Ko pa je stopil v Micino hišo kaplan 
in jo prosil, da bi mu prinesla _merico starine, je 
vpila v kleti glasno ter se jezila na vse duhovne, ki 
zahajajo v krčme. To se razume samo posebi, .da je 

nesramnica izgubila kmalu vse svoje goste. Njene hiše 
se je prijel pridevek: pri ,kači-Mici“. Ali ona je tako 
zaslepljena, da ne spozna svoje krivice nego se kolne, 
da so ji odgnali pivce zavidni sosedje in žejni dacarji, 
katerih neče zastonj napajati. 

Bogat Čeh je kupil pod Gorjanci lepo pristavo, 
zabavljivi Podgorci so jo zvali Kurnica. Za oskrbnika 
ji je dobil mladega ali jako izvedenega kmeta Rikca. 
Pozneje je poslal tja tudi svojo žlahtnico Beti.  Rekel 
ji je, naj gospodari slobodno po svoji volji. Če ji bo 
treba denarja, naj piše njemu, v drugih rečeh pa naj 
vpraša za svet izkušenega kmetovalca Rikca. Ker Čeh 
ni imel svojih otrok, je hotel zapustiti pristavo ti žlaht- 
nici, kar je zapisal tudi v oporoko. Beti je bila trda 
Nemka; ko je prišla k nam, ni znala nič slovensko. 
Mudila se je več dni v Novem Mestu, da si nakupi 
raznega orodja in posode. Priljubila se je slednjemu 
človeku, ki jo je spoznal, s svojo izredno modrostjo, 
zmiselnostjo in pobožnostjo. S krčmarico, pri kateri je 
ostala, sta šli večkrat ogledovat bližnje gradove, cerkve 
in druge imenitnosti prelepe novomeške okolice. Po 
nesreči sta zablodili tudi pod zakleti oreh. Da zajde 
toliko ljudi podenj, ni nič čudnega, kajti to drevo stoji 
na prijaznem griču ne daleč od razpotja, kjer se kri- 
žajo na vse strani ceste in steze. Ko je Nemka vse 
pripremila in si omislila, kar potrebuje gospodinja, 
je dala napreči in se odvezla v Kurnico. Rikec jo je 
čakal tam iz priljudnosti, ali govoriti ni mogel ž njo, 
ker ni razumel nemškega jezika. Ko ga Beti zagleda, 
skoči vesela k njemu in zakliče podavši mu obe roki: 
»Lep je podgorski kraj, ali še lepši so podgorski ju- 
naki! Ti me boš učil slovensko, pa se boš skoraj uveril, 

kako dobro si bom zapomnila vsako tvojo besedo.“ 
Poslala je v mesto po najboljše jedi in pijače in se 
je gostila s svojim oskrbnikom do pozne noči. Tako 
sta blagovala in se dobrovoljila potem vsak dan več 
tednov zaporedoma. Rikec je bil oženjen, ali pri krasni 
Beti ni mislil ne na ženo, ne na svoje otroke. Zasačila 
ga je tako čvrsto v svojo mrežo, da več nego štirinajst 
dni ni prišel nikoli domov. Odkonca sta se pogo- 
varjala z očmi in z drugimi znamenji, ali ob mesecu 
je govorila tujka naš jezik povrsli in ročno, kakor 
da bi ga ji bil vlil sam sv. Duh. Grozno pohujšanje 
sta delala ta dva človeka v našem poštenem Podgorju. 
Kar vpričo vseh ljudi sta se vodila za roke in se po- 
ljubljala in objemala. Toda Rikčevka ni bila kaka mila 
Jera, da bi se bila doma cmerila, molčala in trpela. 
Negodnega dedca je nekolikokrat prav resno ozmer- 
jala; ko je videla, da to ne koristi, je poklicala na 
pomoč cerkveno gosposko. Od nje je izveđel češki bo- 
gatin, kako grdo mu se vede žlahtnica, pa jo je iz- 
brisal precej iz oporoke in ji pisal, naj se pobere, 
kamor hoče, on je ne spoznava več za svojo. Pod- 
gorsko pristavo je zopet prodal, s skupljenim denarjem 
pa osnova! blagodaten zavod, v katerem se uči mladina 
nele brati in pisati, ampak tudi Boga častiti in skrbeti 
za nebesa. 

Zdaj pa čujte še strašanski greh vdove Katranke! 
Ta gospa je slovela za pošteno ženo, skrbno gospo- 
dinjo in bogoslužno kristjano. Hčere so ji bile šle v 
mesto k prijateljicam, pa se je popela na hrib, da bi 
videla, če gredo že domov. Čakala jih je gori dobro 
uro sede pod zakletim orehom. Tam se ji je 
zmešalo v glavi, da je začela prezirati našo vero in 

živeti po turški in poganski. Na Dolenjsko so prišli 
Judje, ki so skupljevali ženske lase in staro šaro: 
majolike, luči, nevestne avbe, izrezljane stole, okajene 
podobe, cerkveno posodo in opravo. Ti trgovci so se 
oglasili tudi pri Katranki.  Prinese jim čudotvorno 
razpelo in ga da Judom za trideset srebrnih goldi- 
narjev, kakor je bil prodan njihovim sprednikom živi 
Kristus za trideset srebrnikov! Kar. svet stoji, ni storila 
takovega hudodelstva še nobena Slovenka. Ta prelepi 
križ je ležal prej v božjem grobu, ki je bil v bližnji 
kapeli, kamor so ga hodili o Veliki noči pobožni kristjani 
častit, poljubljat in prosit pomoči v vseh dušnih in 
telesnih stiskah. Mati božja je skoraj razodela, kako 
neizrečeno jo boli sramota, ki se je zgodila čudodelni 
podobi nje božjega sinu. Okoli kapele je jela hoditi 
čestita, v belo oblečena žena. Se milo jokaje je popra- 
ševala župljane, zakaj so dovolili, da se ji ugrabi od- 
rešenik, in kam so ga odnesli neverniki?  Grešnikom 
ni bila podeljena milost, da bi jo videli, prikazovala 
se je samo nedolžnim otrokom, čistim devicam, spo- 
kornikom in spokornicam. Tako je iskala ta žena Kri- 
stusa ves dan v kapeli in po vsi bližnji in daljni okolici. 
Ker ga ni mogla najti, niti izvedeti, kje je, je stopila 
proti večeru na grič in zaklicala trikrat s povzdignjeno 
roko: ,Gorje, gorje, gorje!“ To pretnjo je ponavljala 
več tednov in mesecev, vse dotle, dokler niso začeli 
v Šmihelu zidati samostan, v katerem bodo svete de- 
vice pospeševale čast božjo in zveličanje bližnjega. 
Take ustanove so bile Mariji že odnekdaj ljube in 
mile, posebno pa ji ugajajo dandanes, ko je zavladal 
po vseh deželah posvetnjaški duh, ki je napovedal 
vojsko Bogu in njega materi. Odkar so se jeli vzdigovati 

samostanski zidovi, je izginila prikazen pri kapelici v 
očitno in preveselo znamenje, da se je nebeški kraljici 
potolažila toga in nejevolja. Brez te zgrade bi bil na- 
kopal Katrankin greh sto in sto rev in nadlog vsi šmi- 
helski župniji. Večna slava bodi blagodušnemu dobrot- 
niku, ki je podaril za osnovo tega svetišča velik del 
svojega imetka! Čast in hvala pa gre tudi šmihelskemu 
župniku, ki se je največ potrudil, da se je dobro delo 
tako brzo zastavilo in tako trdno in krasno dovršilo, 


30. Doktor Benk. 


Prišel je ukaz, da se morajo gozdi v podgorju 
južnih Gorjancev razdeliti.  Največje in najboljše riže 
so ostale kakor povsod graščakom, vendar so dobili 
tudi kmetje za svoje potrebe dovolj drv in lesa. Novo- 
meščane so hoteli gospoda odbacniti brez deleža, ali 
tudi oni so se poganjali in pravdali tako uspešno, da 
SO si priborili z mnogim papirjem in črnilom nekoliko 
sto oral tiste nekdaj prekrasne hoste, ki se zove Rasno. 
Prej puste in mrtve ,loze“ so oživele. Na vseh koncih 
in krajih je zapela sekira: graščaki, kmetje in meščanje 
so se jeli kosati, kdo bo podri več bukev in opustošil 
prvi svojo košato lastnino. 

Dolenjke so iznajdene in obrtne žene. Vrstnica 
moja, blaga Belinka je hodila s svojim možem veliko 
let po širokem svetu. Najdalje sta delala in baratala 
na Hrvaškem. Obogatela baš nista, ali kupila sta si 
obilo vsakega pohištva in blaga in v zagrebški hranil- 
nici sta imela spravljenih celih osem sto goldinarjev. 
Po moževi smrti se je vrnila vdova z edino hčerko, ki 
ji je ostala, v svoje rodno Podgorje. Žena ni bila več 

mlada, dopolnila je štirideset let. Ali kdor je videl nje 
čedni obraz, svetle oči in ponosno hojo, mogel je mi- 
sliti, da je prekoračila komaj trideseto leto. Delo jo je 
še zmerom veselilo, za pošten dobiček se ni ustrašila 
nobenega truda. Ko je začula neskončno razbijanje po 
vseh hostah, mislila je sama v sebi: drvarji se pehajo 
in pote od rane zore do mraka. Take ljudi rado žeja; 
med njimi bi se dalo dobro krčmariti. Pili pa bi v 
slast tudi gospodarji, ki nadzirajo sekače, in tuji go- 
spodje, ki dohajajo od vseh strani kupovat les na sto- 
ječem. Treba poskusiti! Kar je Belinka zamislila, je 
storila vselej brez oklevanja. Blizu velikanskega gozda 
Padeža je dobila za majhen denar kočico z dvema 
izbama in prostorno kletjo. Ko je hišo in klet uredila 
in opravila, je šla v Semič sama po vino in ob me- 
secu je jela točiti. Pivcev je imela, da se je vse trlo. 
Z vinom in s ceno so bili popolnoma zadovoljni, gra- 
jali pa so krčmarico, da se ž njo ne more človek nič 
pomeniti in pošaliti, da ne zna prav niti obgovarjati 
niti odgovarjati. Krčme se je prijelo nevarno ime: ,pri 
Puščobi“. Mnogi gostje so prišli samo enkrat. Ker se 
jim je pri molčeči Belinki prehudo tožilo, se miso 
oglasili nikdar več. | 

Krčmarica je to svojo slabost dobro poznala, ali 
se je ni mogla odkrižati.  Bridko je žalovala radi nje 
in dostikrat je velela, da bi dala polovico imetka tistemu, 
ki bi ji razvezal okorni jezik. Babnica ni bila topa, 
nikar bebasta. V bistri glavici ji je tičalo vse polno 
slanih šal, veselih pozdravov in krhkih odgovorov, ali 
kaj, ko ji ni prišel nobeden o pravem času na misel 
in ni mogla nobenega tako zvesti, da bi bil kaj zalegel. 
Ljudje so jo obsodili krivo, da se iz napuha neče ž 

njimi pomenkovati. Njene krčme so se ogibali čimdalje 
bolj, marsikdaj po cele dni ni bilo nobenega pivca. 
Ko je minulo leto, je Belinka izračunala, da je potočila 
v njem komaj petdeset veder. O takem skupičku se ne 
da lahko ni živeti, ni umreti, 

Neki zimski dan stopi v to zapuščeno krčmo bradat 
gospod visoke rasti in močno zagorelega, suhega, jako 
odurnega obraza. Sloko truplo si je zavil v dragocen 
rdeč plašč, glavo pa mu je pokrivala šiljasta kučma, 
kateri se je prelepo svetila kodrasta dlaka. Tujec sede 
v plašču za mizo. Ko je položi! roke predse, je zapa- 
zila Belinka, da ima silno dolge, grdo začrnele nohte. 
Bila je uverjena, da je prišel k nji kak bogat usnjarski 
mojster. Čudni gost zakliče: ,Liter vina!“ Krčmarica 
mu ga hitro prinese. Izpivši ga na dušek veli nekako 
zaničljivo: ,Kapljica je pitna, ali se mi zdi precej ne- 
dolžna. Moj želodec se je navadil močnejšim vinom. 
Dajte mi še en liter!“ V dva duška je pocedil tudi 
tega in zahteva! tretji liter. Skoraj pa se pokaže, da 
semiško vino ni samo dobro, ampak tudi jačje, nego 
je prišlec mislil. Velo lice mu zažari, život in dušo 
mu prevzame divja veselost in pohotnost. Zaljubljeno 
začne upirati svoje drobne, črne oči v brdko in obilno 
krčmarico.  Prijemši jo za desnico se zareži prijazno: 
» Videl sem že veliko lepih ženskih, ali tako pripravnih 
in ljubkih, kakor ste Vi, še prav malo. Srce sle mi 
ogreli o prvem pogledu. Bodite moja ljubica, pa bova 
pila zaeno ne takega cuckovca, kakor je ta, nego 
žlahtnega vivodinca in moslavinca in zalagala bova ne- 
beško dišečega hrvaškega purana, ha, ha, ha! in oblekel 
Vas bom v mehko šumečo svilo in baržun, da Vam bo 
zavidala vsaka kneginja,“ 

Belinka odskoči od kosmatina in se zagrohota: 
»Kazno je, da so Vas mlade gospodične zapodile, dru- 
gače bi se ne lotili zamazane kmetiške starke. Ali 
moram Vam povedati, da si za tak lov niste kraja 
dobro izbrali. Podgorci se drže še vedno stare šege, 
po kateri ljubijo in se smejo ljubiti samo dekleta, me 
matere pa moramo skrbeti za svoje otroke, obenem pa 
tudi misliti nekoliko na svoje zveličanje in na Boga.“ 

O ti sveti besedi se je pijani gost ostudno zapačil 
in zadrl srdito: ,Fiii, nisem vedel, da ste tercijalka. 
S takimi avšami se vrag ne pogovarja z veseljem. 
Kratil si bom rajši čas s kako mično pesemco.“ Začel 
je tuliti eno tistih zmeđenih in nesmiselnih popevk, 
ki ugajajo takim negodnim dobrovoljcem :  ,Srčka je 
ljubega — Fanta 'ma drugega — Ljubit' je prav lahko — 
Če je dekle zato — Če pa dekleta nej — Pojd'mo 
naprej.“ 

Belinka ga ustavi resno: ,Če ne boste peli pa- 
metnejših, boste morali iti res naprej ali pa nazaj.“ — 
Tujec se ne zmeni nič za ta opomin, nego zakroži z 
ostrim, cvilečim glasom: ,Micka mi teče pod goro, 
pod goro . . .“ Krčmarica poči z nogo ob tla in za- 
grmi: ,Take kvante se ne bodo prepevale v moji kr- 
ščanski hiši. Sram Vas bodi! Vi niste ni gospod ni 
mož, nego poredna grdoba. Če se ne mislite vesti 
pošteno, plačajte ie tri litre, pa hajdi dalje!“ Pevec 
utihne in zagodrnja: ,Ti krčmi se ne pravi zaman ,pri 
Puščobi“. Gost ne sme v nji niti po svoji volji pre- 
pevati. Naj pa bo! Prepiral se z Vami ne bom, ali 
dokler sem žejen, ne grem od Vas, prinesite ga četrti 
liter!“ Belinka mu postreže, dasi jako nerada. Tujec ji 
veli zdaj mirno in prijazno; ,Ne hudujte se, mamica! 

Sedite sem k meni, da se bova malo pokvartala.“ Ona 
mu odgovori: ,Jaz ne znam nobene igre, pa če bi tudi 
znala, ne bi hotela kvartati. Vselej me je prijela jeza, 
kadar so jeli pivci metati te vražje podobice. Kdor si 
jih je izumil, je naklonil veliko nesrečo človeškemu 
rodu. Igralci zapravljajo brez užiika denar, obenem 
pa se rote, preklinjajo in divjajo, da Bog nas varuj. 
Meni je najljubše, da ne pride noben kvartač pod mojo 
streho.“ 

Rdečeplaščar popije zopet naglo ves liter in za- 
renči: ,Pijača brez kvart je za babe, ne pa za takove 
junake kakor smo mi. Le poglejte, da igram lahko, 
če ni drugih tovarišev, tudi s svojo druščino, ki je 
drobna ali razumnejša od vsake podgorske.“ To rekši 
izvadi iz torbe iri drobne možičke in kup kvart ter 
jih dene predse na mizo. Možički poskačejo sami na 
tri razne strani in začno prebirali in metati kvarte kakor 
najspretnejši igralci. Kvartali so s svojim gospodarjem 
za svetle, rumene zlate. Igrali so premišljeno, ali niso 
mu bili kos. Ko so izgubili vse, kar so imeli, se jim je 
zahohotal na vse grlo in spravil nazaj v torbo njih in 
ž njimi debelo mošnjo priigranih zlatov. Ta sreča in 
preobilno izvrstno vino ga tako vnameta in oduševita, 
da je jel vriskati, skakati in prositi gospodinjo, naj bi ž 
njim plesala. Ko ga osorno zapodi, zavpije zabavljivo: 
»Bedasta baba! dokazal ti bom, da si znam preskrbeti 
boljšo plesalko nego ste vse Podgorke.“ Kakor besen 
se zaleti v kot, kjer je stala preslica ter jo pograbi in 
se začne ž njo vrteti. Belinka se mu nasmehne dobro- 
dušno: ,Hvala Bogu, da ste se domislili vsaj ene 
nedolžne veselice. Tak ples bi Vam dovoli! najstrožji 
duhovnik . . .“ Hotela je še nekaj reči, ali glas ji 

zastane v grlu, ker je zapazila, da se je v rokah ne- 
znanega gosta izpremenila njena stara preslica v naj- 
krasnejšo, mlado deklico! Plesala sia dobre pol ure, 
da je tekel pot curkoma ž njega. Potem pa se je po- 
kloni! plesalki in jo odpeljal za podpazuho nazaj v 
kot, kjer je postala zopet — preslica. Belinka ni bila 
boječa. Ona ni verjela v nobeno vražo. V Zagrebu in 
podrugod je videla dosti bistroumnih in skrivnostnih 
iger in komedij, s katerimi so kratkočasili, strašili in 
trapali izurjeni glumci preprosto ljudstvo. Vedela je že 
dolgo, da se da z naglostjo in spretnostjo narediti 
marsikaka čudna prikazen in navidez vse človeške 
moči presegajoča izprememba, ne da bi trebalo misliti 
na vražjo pomoč in coprnijo. Ali nikdar prej se ni še 
namerila na šaljivca, ki bi se bil kvartal z oživljenimi 
čečami in prestvaril preslico v dekleta. Takih čudežev 
ne delajo usnjarji. Krčmarica je bila zdaj uverjena, da 
mora biti njen gost kak imeniten umetnik, ki razkazuje 
po svetu za dobro plačo svoje izredne znanosti. Ne- 
izrečeno jo je mikalo, da bi izvedela kaj več o njem 
in njegovem življenju. Prosila ga je torej uljudno, da 
bi ji povedal, kdo je in odkod in kaj ga je napotilo 
v Podgorje. 

Smehljaje se ji odgovori: ,Jaz sem Benk, 
doktor zdravništva. Izvečine stanujem v Gorjancih. 
Kadar nimam posla v domačem kraju, grem si iskat 
zaslužka v doline in ravnine. Za druge bolezni se malo 
brigam, najrajši ozdravljam bolne, slabe in pohabljene 
jezike, katerih ljudje ne morejo rabiti tako, kakor žele 
in bi potrebovali.“ 

Belinko so te: Benkove besede silno razveselile. 
Navdale so njeno dušo s sladkim upanjem, da se 

iznebi svoje težke nadloge. Stopivši k doktorju ga 
vpraša, če je ozdravil že kaj dosti takih nesrečnih bol- 
nikov in koliko je zahteval od njih plačila? Mnogi 
zdravniki hvalijo sami sebe, tudi če so trezni. Ni bilo 
torej nobeno čudo, da je začel pijani doktor Benk 
prav na široka usta razkladati krčmarici divne uspehe 
svoje umetnosti. Pobahal se ji je: ,Jaz sem pomogel 
dozdaj še vsakemu, kdorkoli se je izročil moji skrbi, 
zaradi nagrade pa se nisem pravda! nikdar z nikomer. 
Ljudi vede dandanes hudo za denar, zato jih zanj nikoli 
ne priliskam. Navadno se pogodim ž njimi tako, da mi 
ostanejo plačo dolžni do svoje smrti, na onem svetu pa 
mi bodo dali to, kar si bom sam izbral, naj bo, kar 
mu drago. Kdor sprejme ta lahki pogoj, popravim 
mu jezik, da si prisluži ž njim cele kupe imetka, ali 
pa tudi kako drugo zaželeno udobnost in srečo. Za- 
stavni gospod Krof je živel več let v Vašem obližju ; 
mislim, da ga poznate. Bil je taka reva, da bi bil 
menjal z nekaterim beračem. Ko je dovršil nižje šole, 
je ostal brez roditeljev in prijateljev in ni vedel, kam 
bi se dejal. Za ležka dela je imel prešibke roke, za 
uradnika pa ga niso marali, ker se je premalo naučil, 
V tem obupu je šel v krčmo, da zapije svoje zadnje 
 krajcarje. Tam sva se seznanila. Potoži mi svojo 
skrajno ubožnost. Svetujem mu, naj si pribojuje srečo 
z jezikom. On zdihne in zaječi: ,To sem že poskušal 
ali brez koristi, noben človek me ni hotel niti poslu- 
šati.“ Jaz mu ponudim svojo pomoč. Vpraša me: ,Če 
bo kaj draga?“ Jaz ga potolažim: ,Tukaj Vas bom 
pustil na miru; kar boste imeli, dali mi boste šele na 
onem svetu.“ Njemu se zasveti obraz, odreže se ju- 
naško; ,Briga me je za oni sveti“ In tako sva se 

pogodila brez težave. Namazal sem mu jezik zgoraj 
S pondirjevskim medom, spodaj z gadjim 
Strupom. Beseda mu je tekla zdaj iz ust kakor 
žlahtno olje, ljudje so mu vse verjeli, vse zaupali. Od 
trgovcev je dobil blaga, kolikor je hotel. Ko ga je 
prodal, si je kupil lepo hišo in jo zanisal svoji ženi, 
trgovcem pa je pokazal figo. Zaman so ga tožili za 
denar. Zagovarjal se je tako razumno, da so se uverili 
gospoda popolnoma o njegovi nedolžnosti in ga niso 
dali niti zapreti. Kmalu potem se je lotil nemškutarjev. 
Hlinil jim je ioliko privrženost in ljubezen, da so mu 
naklonili stalno in jako dobro službo. Ko jih ni več 
potreboval, je pomolil tudi njim figo. Pridružil se je 
Slovencem in jim se dobrikal in kvasil o domoljubju, 
da so ga smatrali v svoji otročji lahkovernosti sploh 
za diko in steber svoje narodnosti. Kadar pride mednje, 
ga pozdravljajo prijazno in slušajo pozorno, kakor bi 
bil najboljši mož in prvi razumnik. In vendar ni nič 
drugega nego slepar vseh sleparjev. O nobenem po- 
šlenem človeku ni zinil še nikoli dobre besede. 
Baš zato se je meni prikupil, in priljubil, da ga 
časlim kakor pravega brata. Po svoji neskončni pod- 
losti bi zaslužil, da bi ga odterali iz vsake omikane 
družbe s sunki in pljunki, s pljuskami in brcami. 
lak mu se ni zgodilo še nikoli nič žalega, ker 
zna svoj jeziček obračati tako spretno _ in  pri- 
jetno, da ne piči nikogar izmed  pričujočih. in 
mu nihče ne zameri njegovih strupenih laži in 
obrekovanj. 

Zdaj pa čujte, kako visoko sem povzdignil neko 
slaboumno, prosto babelo, ki je bila po svojih spo- 
sobnostih pripravna komaj za kuhinjsko deklo. Na 

nekenmi božjem potu sem steknil tercijalko Uršo. Če- 
pela je sama za cerkvijo, pa sem se ji približal in jo 
obgovoril. Z romaricami se znanje hilro naredi.  Raz- 
ložila mi je vse svoje življenje in skrivnosti. Služila 
je pri silno bogatem in mogočnem gospodu. Njemu 
so se vsi uklanjali, vsi priporočali, vsi se ga bali; nje 
pa nihče ni pogledal, častili so jo manj nego gospo- 
dovo sivo staro mačko. To jo je strašno peklo in 
kačilo. Babnici je koprnelo srce po oblasti in gospo- 
darstvu, vskliknila je, da bi po svoji smrti rada vse 
trpela, ko bi mogla doseči na tem svetu toliko moči, 
ugleda in veljave, kolikor je ima njen gospod. Jaz 
sem dejal: ,Vaša želja je pohlevna in pravična. Po- 
magal Vam bom drage volje. Plačo za svoj trud si 
bom vzel, kadar umrjeie. Ali ste zadovoljni?“ Ona 
veli: ,Stokrat, ne le enkrat.“ Rečem ji, naj mi po- 
moli jezik. V njem je njena glavna krepkost, ali treba 
ga prestrojiti. Iz torbe potegnem pilico in gladilo, pa 
sem ji dolgi jezik tako izbrusil in udelal, da je bil 
gibek in gladek kakor jegulja, proti koncu pa tanji 
nego igla.. Ko je izpregovorila, ji je bila beseda tako 
pametna, lepa in razložna, da ji je moral vsak človek 
pritrditi. Njen gospod se ni mogel načuditi. Mislil je, 
da jo je razsvellila božja pot. Poslušal jo je odslej 
kakor nebeško prerokinjo. Brez njenega sveta in pri- 
voljenja ni storil ničesar. Bil je čvrsto uverjen, da noben 
doktor ne pogodi resnice in pravice tako bistro in ko- 
renito kakor neizobražena Urša. Nji je srce kipelo in 
vriskalo od rajskega veselja, da se godi in vrši zdaj 
vse po njeni volji in zapovedi. Ukazovala je gospodu 
kakor kaka kraljica, in kakor najzvestejši podložnik je 
on izpolnil vsako njeno željo in trmo. V njegovo 

milost se je moglo priti samo skozi njena usta. Kdor 
se je hotel njemu prikupiti, moral se je najprej nji 
pokloniti in prilizniti. Kogar je ona zagovarjala, je 
dobil darilo ali službo, kakršno si je sam izbral. Mnogi 
so godrnjali na to babje oblastvo, ali gorje tistemu, 
za kogar je izvedela, da ji je sovražnik. Potlačila ga 
je v blato in tiščala v njem, dokler ni poginil ali pa 
se podvrgel in jo prosil oproščenja. Marsikdo jo je 
pred drugimi obiral in preklinjal, skrivaj pa je lazil 
prav pridno k uji ter ji lizal grapasto roko in jo častil 
Z ,milostivo gospodično“. — Zdaj, Belinka! veste, kaj 
zna doktor Benk in koliko koristi njegovo zdravilo 
tistemu, ki se uteče k njemu. Morda se nahajate tudi 
Vi v kaki stiski.-Odkrijte mi jo, da jo preženem in 
Vas razveselim in osrečim.“ 

Krčmarica je jemala pazljivo na ušesa gostovo go- 
vorjenje. Povzela je iz njega, da mora biti Benk jako 
hudoben človek. O nekaterih njegovih besedah jo je 
obšla neznanska groza in strašna slutnja.  Vendar pa 
se ji je zdel spreten jezik tako dragocen in potreben 
dar, da je premagala strah in prosila doktorja, da bi 
ji odpravil iz ust prirojeno molčečnost in neokretnost. 
Ali rekla mu je, da bo plačala račun precej. Na oni 
svet neče nositi še posvetnih dolgov, ker jo čaka tam 
že brez njih najstrožja odgovornost in sodba. Benk 
nekaj zagodrnja in veli: ,Vi, kaj ne, bi dobili radi tak 
jezik, da bi znali dobrovoljiti pivce s slanimi burkami, 
S skritimi, duhovitimi kvantami, s prisekljivimi zabav- 
ljicami, z rezkimi psovkami in sploh s pomenki, ki 
prijajo vinskim bratcem?“  Belinka ga zavrne: .Sam 
Bog mi je priča, da nisem hrepenela nikdar po takovih 
grešnih umetnostih. Jaz ne želim ničesar drugega nego 

nedolžne zgovornosti, kakršno ljubijo pravi možje in 
pošteni gostje.“ Benk zarohni: ,Oh, Vi ste grozovito 
strahopetna in preprosta ženska. Ponujam Vam velike 
dobičke, ki bi Vas brzo obogatili, Vi pa jih zametujete. 
Ali naj se zgodi po Vaši volji, sreče ne snem nikomur 
posiliti.. Pokažite jezik!“ Krčmarica mu ga pomoli, on 
pa ji ga dene v mehck zavitek in ga začne drgniti in 
mencati. Čez nekoliko trenotkov sname zavitek in veli: 
»Jaz sem gotov.“ Belinka poskoči od radosti, ker za- 
čuti, da ji je trdi in napol_mrtvi jezik zvoljnel, oživel 
in se razklenil. Govorila je zdaj lahko, urno in natanko 
tako, kakor je mislila in si želela. Zdravnika pobara, 
koliko mu je doižna. On odgovori zaničljivo: ,Za tako 
malenkost ne jemljem plačila. Krčmarici, ki toči tako 
ljubko vino, postrežem rad zastonj.ć“ Žena položi 
predenj desetak in ga opominja, da bi ga spravil. Storil 
ji je toliko dobroto, da je ne more sprejeti brez tega 
slabega povračila. Benk pa veli kakor prej, da neče 
ni krajcarja. Ostal je v krčmi še precej dolgo, dokler 
je popil sedem litrov. Potem je vstal in dejal, da mora 
iti dalje, naj mu pove račun. Belinka reče nejevoljna: 
»Kaj mislite, da sem res tako nehvaležna in grda, da 
Vam bom računala to pijačo? Ker se branite plačila 
Vi, ga ne maram niti jaz.“ Benk se zakolne, da ni 
vajen zastonj piti in da ne potrebuje njene hvalež- 
nosti. Na mizo vrže bankovec za sto goldinarjev. Krč- 
marica pravi: ,Jaz nimam toliko drobiža, če bi Vam 
mislila tudi kaj računati.“  Benk se zasmeje: ,Kaj je 
meni za stotak! Vzemite ga, jaz ne zahtevam ni solda 
zanj.“ Belinka zatrdi, da ne bo stotaka nikoli spravila, 
z božjo pomočjo bo živela lahko tudi brez njega. Uve- 
rivši se, da je papirnati novci ne mikajo, izvleče Benk 

veliko mošnjo, polno debelih zlatov in veli: ,Nate, 
vse to je Vaše; zlato Vaše vino je vredno tudi zlatega 
denarja.“ 

Belinke se pololi huda izkušnjava. Treba ji je 
samo poseči, pa bi imela zaklad, kakršnega si ne bo 
mogla nikdar pripriditi s svojim krčmarstvom. Že je 
hotela iztegniti roko, ali tisti hip jo prevzame prejšnja 
slutnja s toliko močjo, da se zgane in odgovori s trdo 
besedo, da ne more vzeti nobenega denarja, katerega si 
ni zaslužila. Sama v sebi pa je dejala: ,Zdaj moram na 
vsak način izvedeti, če me ne vara notranji glas.“ Šla 
je v spalnico, prinesla iz nje križ in ga postavila v kot 
za mizo. Pri tem pogledu se je jel Benk tresti kakor 
šiba in je zarotil krčmarico, naj strašilo odnese. 
Belinka vidi, da se ni motila. Po bliskovo skoči zopet 
v hram in se vrne s kropilčkom, v katerem je bila 
blagoslovljena voda. Pomočivši vanj prst, se prekriža 
in začne škropiti ž njo po hiši. Ena kaplja pade dok- 
torju na roko, iz nje švigne dolga višnjeva iskra. 
Krčmarica vrže vanj vso vodo, ki je ostala še v kro- 
pilčku. Benk začne goreti od nog do glave in po izbi 
se zavali gnusen, črn dim, da se ni mogla nobena reč 
razločiti. V tem mraku Hudobec pobegne in izgine za 
vselej. | 

Tako je pobožna krčmarica pregnala peklenskega 
gosta, ki je prišel k nji nalašč s tem nameunom, da bi 
jo zavedel v greh in zasačil njeno čisto dušo. Da je 
spravila le en njegov krajcar, pogubila bi se bila na 
vekomaj. Ker pa je zatrla v sebi pohlepnost po boga- 
stvu, si je ohranila milost božjo in smela rabiti brez 
greha dar, ki ga je prejela od prekanjenega izkušnjavca. 
Po vsem Dolenjskem se je razširil slov o njeni zabavni 

zgovornosti in dobrovoljnosti. Radovedni so jeli vreti 
k nji zopet stari gostje in pridružili so se jim mnogi 
novi. Vsi so potrdili venglas, da niso našli še nikjer 
tako kratkočasne krčmarice kakor je Belinka. Razvese- 
ljevala je enako kmete in gospodo, može in žene, fante 
in dekleta. Vsaka beseda se ji je podala, vsaka pri- 
povedka je zanimala poslušalce. Vsi so se morali sme- 
jati nje šalam, obenem pa so slrmeli o bistroumnosti 
domišljajev in njene sodbe. Pri nji je pozabil človek 
vse žalosti, skrbi in težave; čmeren je prišel v krčmo, 
potolažen in dobre volje jo je zapustil. Zato pa tudi 
ni stala nikoli prazna. Ob nedeljah so morali ljudje 
izvečine stati ali pa sedeti na tleh, ker je bilo za toliko 
množico premalo klopi in stolov. Drugo leto je zvela 
Belinka že dvesto veder vina. Največ pa je bilo to 
vredno, da je ostala njena hiša vedno na poštenem 
glasu. Zahajali so vanjo samo delavni, krščanski Slo- 
venci: ponočnjaki, negodniki in brezverski nemškutarji 
so se je ogibali. 


31. Narodna blagajnica. 


Po Dolenjskem je hodil pol stoletja plečat, dolg 
berač, ki je bil s svojim tožnim stanom popolnoma 
zadovoljen. Radi vedne dobrovoljnosti so ga zvali 
ljudje: ,Veseli Miha, veseli Podgorec.“ Naj je stopil 
v kmetsko hišo, krčmo ali vinski hram, povsod so ga 
pozdravljali glasno in radostno: ,Dobro došel!“ Miha 
je kraikočasil mladino in starce s svojimi poskočnimi 
pesmicami, mičnimi pripovedkami, bistroumnimi ugan- 


kami in domišljaji. Sile ni irpel nobene. Kmeije mu 


niso dajali le kruha, ampak ga vabili tudi na južino 

in večerjo in v krčmah je dobival razen štruce tudi 
mesa in vina, kolikor je zaželel. Drugi berači morajo 
ležati ponoči v nastilu ali pa na sami slami, Mihi pa so 
prinesle gospodinje vselej tudi kako rjuho, plahto, star 
plašč ali oguljen kožuh, da se je ž njim ogrnil. On je 
bil hvaležen za vsak dar in ni pozabil noben dan moliti 
za dobrotnike. Tako je beračil mnogo, mnogo let, 
vsem ugoden, nikomur nadležen, dokler ga nista pri- 
tisnili medla starost in težka naduha. Zdaj, ko se ni 
mogel več šaliti in prepevati okroglih pesmic, so ga 
jeli rojaki grdoglediti in zaničevati. Odrezali so mu 
kosec suhega kruha, nikjer pa mu niso ponudili tople 
jedi ali kupice vina. Žalosten je hramal starček iz 
Podgorja proti Novemu Mestu, prosit gospode, da bi 
ga sprejeli v tamošnjo bolnico. Sreča ga mesar PonomaAr, 
ki se je prej dostikrat smejal njegovim burkam ter ga 
vpraša, kam se je namenil. Berač zdihne: ,V mestno 
bolnico.“ Mesarju se stori inako. Dasi je bil sam ubog, 
pomagal je rad vsakemu revežu, tudi Miha se mu je 
v srce smilil. Reče mu: ,V bolnicah se beračem slabo 
streže. Vi pojdete z mano. V moji hiši boste imeli 
vsaj pošteno juho in še kak drug tečen založek. Moja 
žena bo pazila, da ne boste ni stradali ni zmrzovali. 
Dokler se ne okrevate, Vas ne bomo zapustili.“ Po teh 
besedah poda beraču roko in ga prisili, da gre ž njim. 
Odkaže mu snažno izbico, v kateri je bila peč in 
mehka postelja. Miha leže in skoraj mu prinese gospo- 
dinja juhe in mesa, da se je okrepčal. Ostal je pri teh 
blagih ljudeh več tednov. Skrbeli so zanj, kar so naj- 
bolje mogli, ali ljubo zdravje se mu ni hotelo povrniti. 
Čuteč bližnjo smrt pošlje po gospoda, da ga je 
izpovedal in obhajal, potem pa pokliče Ponomdarja in 

mu veli: ,Bog je tako odločil, da bom jaz še danes 
umrl. Vi ste bili edini človek, ki me je omiloval v 
moji nadlogi, zato boste pa tudi moj edini dedič. 
Moja oprava ni vredna ničesar, ali v moji palici boste 
našli zaklad, ki Vam bo veliko koristil, ako ga boste 
tako rabili, kakor Vam bom naznanil. Najprej pa čujte, 
na kako čuden način mi je prišla ta znamenita palica 
v last. Po svojem siromašnem podgorskem očetu nisem 
dobil ni denarja ni kmetije. Že za rane mladosti sem 
se moral hraniti sam s svojimi žulji. Delal sem največ 
V hrvaških gozdih. Tam je padel name hlod in mi 
pohabil desno roko, da nisem mogel več služiti. Kar 
sem si bil prihranil, sem potrošil, preden je prešlo 
leto, potem je bilo treba iti beračit. Živel sem slabo 
in skopo, kakor še nikoli. Tiste čase je hudo stiskalo 
našo deželo. Zemlja ni rodila skoro nič, ljudje so 
cepali od lakote. Dostikrat v vsi vasi nisem ulovil niti 
skorjice kruha. Kdaj sem se odteščal šele zvečer in 
nikoli se nisem smel za gotovo nadejati, da se bom 
jutri do sitega najedel. Grozovito me je bolela in 
skrbela ta moja revščina. Vsak dan sem molil, da bi 
skoro umrl, ali Bog mi ni uslišal nespametne prošnje. 
Binkoštni ponedeljek sem romal v Stopiče, kjer so praz- 
novali cerkveni shod. Zbralo se je po stari navadi vse 
polno Podgorcev, ali po službi božji so šli poklapljeni 
precej domov, krčme so ostale prazne in tihe. Kdor je 
imel še kaj denarcev, jih je varoval, da si kupi v mestu 
komisa in ovsenjaka, vino je hodilo kmetom malo na 
misel. Dolga in težavna gorska pot je mene tako upe- 
hala, da sem premikal kemaj noge, ki so mi Dile že 
oslabele vsled neprestanega posta. Dejal sem: Moram 
se okrepiti, če ne, omagam. Šel sem v prvo krčmo 

in si dal prinesti pred hišo merico vina. Ta koča je 
stala na strmem bregu. Pod sabo v dolini zagledam 
častitega starca, ki je sedel na kamnu in molil na bro- 
janice. Bela brada mu je visela do pasa, v obraz in 
život pa ga ni bilo drugega nego kost in koža. Posu- 
šila so ga leta, še bolj pa, kakor sem menil, strašna 
lakota, ki je pomorila takrat pod Gorjanci več ljudi 
nego dvajset let pozneje prva kolera. Zdelo se mi je, 
da se mož milo ozira gori proti meni. Zapekla me je 
vest. Mislil sem si: Jaz sem res navsomoč truđen, 
ali proti temu ubožcu sem korenjak in junak; brez 
vina bom prebil lažje od njega. Hitro vstanem in 
odidem z merico v dolino. Starcu so zaigrale solze v 
očeh, ko sem mu natočil kupico. Veli mi z ginjenim 
glasom: ,Mene baš ne tare nikaka sila, ali bil bi greh, 
ko bi preziral dar, ki mi dohaja iz pravega človeškega 
srca“ Popivši merico me opomni, naj nesem posodo 
nazaj, potem pa se vrnem k njemu, da se bova kaj 
pomenila. Razgovarjala sva se prijazno in prijetno, 
da nisem vedel, kako in kdaj je minil dan. Vprašal 
sem ga, kdo je in odkod. Odgovoril mi je: ,Meni je 
im+e Vekomir. Porodil sem se v veliki in lepi vasi 
na šentjernejskem polju, katero so porušili pred 1risto 
leti Turki, da se ji ne pozna zdaj noben sled več. Do- 
movino svojo sem ljubil tako goreče in resnično, da sem 
žrtvoval zanjo ves svoj imetek, vso svojo rodovino in 
naposled tudi svojo kri in svoje življenje. V nagrado me 
je namestil višji naš gospodar za čuvaja njeni blagajnici 
in mi podelil milost, da ne pojdem prej s tega sveta, 
dokler ne učakam dne nje slavnega odrešenja in vsta- 
jenja iz groba“ — Vekomir pa me je pobaral, če 
ne preklinjam svoje usode, da si moram iskati kruha 

po tujih hišah. Dejal sem: Nikdar še nisem klel svoje 
nesreče. Beraštvo mi je naložila božja volja, katero 
mi je častiti in slaviti. Jaz bi nosil vesel to težko 
breme, ko bi dobil vsak dan le toliko kruha, da bi se 
nasitil. Drugega priboljška si ne želim nobenega, 
dokler bom zdrav. Bridko se mi zdi samo to, da mi 
ljudje ne morejo dati niti živeža. Starček me prime za 
roko in veli: ,Potolaži se! Ker so tvoje želje tako 
ponižne in skromne, hočem ti pomagati“ Ko se je 
storila noč, vstane blagi moj tovariš ter mi reče: ,Brate, 
hodi zdaj z mano. Ti si mi dal južino, jaz te vabim 
k sebi na večerjo.“ Zavila sva proti izvirku Težke vode 
in šla kakih sto korakov. Vekomir se ustavi pod strmo 
skalo. V nji so bila tesna, skrita vratca, ki so se precej 
odprla, ko se jih je dotaknil z brojanicami. Stopila sva 
v lep, razsvetljen hram, v katerem je stala pogrnjena 
miza in nekoliko stolov. .Vekomir vzame iz omarice 
rumene pečenke, rahle potvice in majoliko vina. On ni 
pokusil ničesar, jaz pa sem jedel v slast kakor volk, 
tako dobro in obilno nisem še nikoli večerjal. Ko sem 
popil vino, ki je bilo pravi vivodinski pridelek, mi 
je začel razkazovati starec taka podzemeljska čuda, 
kakršnih bi iskal zaman po vseh kraljestvih in deželah. 
Mislil sem, da se nahajam v nebesih. Iz hrama se je 
prišlo po gladkem, marmornatem hodniku v tri veli- 
kanske dvorane, ki so se razprostirale ena za drugo. 
Vsaka njih je bila mnogo, mnogo večja in krasnejša nego 
sloveča zagrebška cerkev sv. Štefana. Stene so se jim 
svetile in lesketale, kakor bi bile vlite od najčistejšega 
zlata in srebra. Strop so jim podpirali debeli, prelepo 
izrezljani stebri, katerim sem dogledal komaj do vrha. 
Zloženi so bili od samih dragih kamenov in biserov. 

Med stebri so stale visoke železne kadi, napolnjene z 
zlati, srebrniki ali pa z žlahtnimi demanti, ki so sijali 
tako živo in svetlo, da se je razločila v dvoranah naj- 
manjša stvarca lahko brez luči. Jaz sem strmel in se 
zamikal in se kar nisem mogel nagledati in načuditi. 
Smehljaje se izpregovori Vekomir: ,Kaj ne, da ni slabo 
založena ta naša narodna blagajnica? Zdaj pa me po- 
slušaj, za kakove potrebe nam je bila podarjena in 
namenjena. Po sedanjih hudih letih bodo nastopili 
dobri časi. Kmet bo prideloval vsega dovolj in zapihala 
bo ostra burja, ki bo odnesla tlako in desetino.  Go- 
spoda bodo škripali z zobmi in prežali na priliko, da 
si prisvoje izgubljeno oblast nazaj. Zavladal bo cesar, 
ki bo ležal vse svoje življenje bolan na postelji. Slu- 
žila mu ne bosta ni duh ni truplo. Mesto njega bodo 
zapovedovali zlobna gospoda. Hoteli bodo kmetom 
prodati zemljo in jih prisiliti zopet na tlako in desetino. 
Razpisali bodo tako neusmiljene davke, da jih ne bodo 
zmagovali niti najskrbnejši gospodarji. Vsa stara pla- 
čila bodo nele ostala, ampak se podvojila in potrojila. 
Prišla bodo pa tudi mnoga nova, kakršnih ni bilo še 
nikjer, odkar obseva našo zemljo nebeško solnce. Pred 
vsakim malinom bo straži! vojak in zahteval od vsa- 
kega mernika žita, ki se prinese, četrtino. Na trgih se 
bo jemala desetina od vsega blaga, ki se bo prodajalo. 
Na vseh cestah in stezah bodo stali biriči in pobirali po 
grošu od slednjega popotnika, naj bo tujec ali domačin. 
Kdor ne bo imel groša, ne bo mogel iti niti v cerkev. 
Davek bo treba dajati od vsakega drevesa, od vsake trte, 
od vsakega sadeža in posevka. Kdor bo hotel gojiti cvet- 
lice, bo moral plačati od slednje celo desetico. Od petelina 
bo letne štibre 5 gld., od kokoši 2 gld., desetkrat več pa 


180 


še od konj in goved. Od tolikega zatiranja se bo raz- 
legal jok in stok po vsi slovenski zemlji od enega konca 
do drugega. Takrat bom poklical jaz svoje rojake in jim 
odpri prvo dvorano. Razdal jim bom vse, kar je v 
nji nakopičenega. Na tak način bodo plačevali strašanske 
davke brez težave in gospoda ne bodo mogli izvršiti 
svoje peklenske nakane. To grozno dobo bodo za- 
menila leta splošnega miru, blagostanja in veselja po 
vsi naši domovini. Vladal bo razumen in plemenit 
cesar, ki bo naš rod ljubil in ga branil sile in kri- 
vice. Naši kmetje si bodo tako opomogli, da bo naj- 
ubožnejši jedel vsak dan meso in popil polič vina. 
Gospodo bo to neznansko peklo in kačilo. V vojni 
bodo cesarja izdali in se združili z njegovimi sovražniki. 
Radi te njihove nezvestobe bo izgubi! celo polovico 
cesarstva. Verni kmetje pa ga bodo prosili, naj jim 
da orožje in ponovi boj. Cesar jih bo poslušal in zbral 
črno vojsko, s katero bo premagal vse sovražnike in 
jim vzel nazaj nele vso polovico cesarstva, ampak še 
mnoge druge dežele, ki prej niso bile njegove. Po 
končani vojni bo pregnal brez milosti izdajalsko gospodo 
in ji zaplenil vsa zemljišča, domovja in poslopja. Ukazal 
jih bo prodati, naj jih dobi tisti, kdor bo zanja največ 
ponudil. Takrat se bo odprla našemu narodu 
druga dvorana. Kmetom bom razdelil vsa bogastva, 
katera vidite v nji. S temi zakladi bodo šli veselega 
srca na dražbo in si kupili vse graščine in pristave, 
vse palače, rudnike in tovarne, vse blago in vso zemljo, 
s katero so gospodarili prej sovražniki njihovi in cesar- 
jevi. Rojaki naši ne bodo zdaj več vedeli, kaj je rev- 
ščina, skrb in nadloga. Godilo se jim bo tako dobro, 
da si bodo stregli lahko vsak dan s pečenko, potvico 

in starino in se vozili v dragih kočijah s štirimi konji. 
Toda ta sreča, žal, ne bo trajala dolgo. V svoji obil- 
nosti se bodo Slovenci napuhnili in razvadili. Ne bri- 
gaje se za dušo, cerkev in druge svete reči bodo 
mislili samo na posvetne veselice in šale. Zapustili bodo 
Boga in Bog bo zapustil njih. V pravični svoji jezi bo 
preklel in zavrgel našo domovino. Od vseh strani se 
bodo privalili vanjo sovražniki našega rodu in imena. 
Omehkuženi narod se jim ne bo mogel upirati. Teptali 
in pustošili nam bodo deželo, da se bo izpremenila 
skoro v ogromno morišče in pogorišče. Mesta in vasi 
nam bodo popalili in razdejali, od morja do Drave, 
od Kolpe do Triglava ne bo ostala cela nobena cerkev, 
nobena hiša. V porušenih človeških bivališčih se bodo 
naselili volkovi in krokarji ter se pasli z mesom ubitih 
naših rojakov. Naši možje in mladeniči bodo popadali 
v nesrečnih bitkah. Brez milosrdja bodo podavili srditi 
krvniki sive starce in drobno deco, device in žene naše 
pa sramolili in si jih vzeli za ljubice. Kdor bo utekel 
iz občega poboja, se bo skrival v odljudnih brlogih, 
smradnih duplinah in podzemeljskih jazbinah. Otroci 
teh ubežnikov bodo rastli brez krsta, očetje in matere 
njihove pa umirali brez tolažbe svetih zakramentov. 
Ljudje se bodo hranili v svojih zavetjih kakor divje 
zveri s travo in koreninami, kruh si bodo mesili od 
stolčene hrastove in smrekove skorje. V vsi Sloveniji 
bo nastala beda in gorje, kakršnih ni videla niti v tisti 
krvavo dobo, ko so jo hodili malone vsako leto plenit 
in požigat besni, neverni Turki. V ti neskončni revi bodo 
spoznali ljudje svoje grehe in s skrušenim srcem pro- 
sili Boga oproščenja in podpore. Njih resnično kesanje 
in trda pokora bosta utolažila njegovo jezo. Ozrl se 

bo zopet milostivo na Slovence ter jim poslal mogoč- 
nega odrešenika in maščevalca. Zbudil se bo iz tisoč- 
letnega spanja kralj Matjaž ter nam prihitel na pomoč 
s svojimi junaki, katere bo pripeljal iz daljnih krajev 
črez pet visokih gora, črez pet globokih voda. Njemu 
se bo odprla tretja dvorana. Z radostno dušo 
mu bom odpri neizmerne zaklade, ki se v nji hranijo, 
da bo mogel dajati plačo svojim vojakom v hudi in 
dolgi vojni. Sovražnikov bo privihralo nanj kakor listja 
in trave, ali ne bo se jih niti bal niti se jim umikal. 
Napadal in odganjal jih bo sedem let. Zadnji, pogla- 
vitni boj se bo vršil osmo leto na ljubljanskem 
polju. Trajal bo brez presledka od Velike do Male 
maše. Ta dan bo posekal pod Šmarno goro kralj 
Matjaž s svojo roko cesarja in vodnika sovražnih vojsk 
in potopil ostanke njegovih krdel v deroči Savi. Po 
slavno končani vojni bo prišel za našo domovino že 
zdavnaj prerokovani zlati vek stanovitnega miru, 
blaženstva in poštenja. Moč njenih sosedov in nasprot- 
nikov bo ležala v prahu, razbita na drobne kosce, in 
nikdar več se ne bodo tako okrepčali, da bi jo mogli 
nadlegovati in ji kratiti svobodo. Slovenci bodo ljubili 
Boga nad vse in svojega bližnjega kakor sebe in bodo 
s tem dokazali, da so vredni svoje sreče in nebeškega 
blagoslova. Izginile bodo vse grešne strasti, ž njimi vred 
pa tudi vse stiske, toge in skrbi. Veselo, ali hvaležno 
in zmerno bodo uživali ljudje darove božje. Vsak bo 
imel toliko, kolikor bo potreboval zase in svojo rod- 
bino. V deželi ne bo nikjer niti siromaštva niti pre- 
velikega bogastva. Takrat se bodo te sijajne dvorane 
oživile in postale dostojen dom zmagoslavja in veli- 
čanstva. V njih-bo stanoval sam kralj Matjaž, 

vladaje po volji božji in narodni zveste svoje Slovence 
in njihove brate, ki bodo hodili od vseh strani k njemu 
kakor dobri otroci k svojemu skrbnemu očetu, Ubogo 
in zaničevano naše Podgorje pa se bo_jelo zvati obljub- 
ljena dežela, kateri bodo zavidala oblast, slavo in kra- 
soto vsa ljudstva in kraljestva tega sveta.“ 

Ko mi je Vekomir nehal razkladati te prevažne 
zgodbe pozne naše bodočnosli, je uprl resno svoje oči 
vame in mi velel: ,Če si jemal mojo povest pazljivo 
na ušesa, si lahko uvidel, da so ti zakladi odločeni 
našemu narodu v skrajni sili, da otme ž njimi sebe 
in svojo domovino tujega gospodstva, sužnosti in 
pogube. Dani torej niso bili zato, da bi kdo zanje 
pijančeval in igral in si kupoval syilnato opravo in 
ljubezen lahkomiselnih deklet. Gorje tistemu, kdor bi 
jih tratil na razkoš in pregrešne ali nepotrebne veselice. 
Po kratkem užitku bi mu prinesle neizogibno mučno 
bolezen in nesrečno smrt. Zapomni si dobro te moje 
besede, kajti dobiš tudi ti nekoliko peščic teh tajnih 
dragocenosti. Kar je popadalo z vrha kadi demantov 
in denarjev na tla, jih smem pobrati brez greha in 
dati, komur me je volja. Nocoj bom obdari! tebe, 
kakor sem se ti zarekel zunaj na grivini.“ To rekši 
vzame Vekomir debelo, votlo palico, ki je slonela ob 
stebru in naspe vanjo do polovice demantov, drugo 
polovico pa napolni z zlati in srebrniki. Palico mi 
stisne v roko in veli: ,Tale tovarišica ie bo spremlje- 
vala odslej po vseh tvojih potih in te varovala vseh 
skrbi in nadlog. Ostani, kar si bil dozdaj, revež in 
berač. Kadar boš prejel od ljudi toliko, da boš prebil 
lahko brez stradeža, moral boš živeti ob svojem. Č 
pa te njihovi darovi ne bodo mogli nasititi, izvar 

iz palice denar in se pogosti slobodno v kaki krčmi. 
Ako ne najdeš nikjer prenočišča, pojdi v gostilno, 
povečerjaj in lezi v posteljo, ki je pripravljena za tujce. 
Drugo jutro odpri palico in plačaj. Če oboliš in te 
nihče ne bo maral v svoji hiši, napoti se v bolnico. 
Natresi si iz palice kakih petdeset ali tudi sto goldi- 
narjev, da bodo videli gospodje, da ne zahtevaš postrežbe 
ozastonj. Za pošteno plačo ne branijo se nikogar, niti 
berača. Iz teh in vseh inih nezgod te bo rešila 
moja palica brez nepriličnih nasledkov. Ali ako bi 
zapravil po nepotrebnem in brez nujnega vzroka le en 
srebrnik, nakopal bi si ž njim časno in večno pogub- 
ljenje. Kadar ti bode življenje doteklo, daj palico, 
komur ti bo drago, vsekako pa ga moraš poučiti, kako 
in kdaj mu je rabiti zaklad, ki je v nji. Zabičaj mu, 
naj ga ne troši na noben način in z nikakim izgo- 
vorom na lišp in ničemurne posvetne zabave in naslade. 
Ako boš voli! palico trgovcu, opomni ga, da mora tudi 
zanaprej kupčevati ssvojim denarjem, dokler bo mogel 
zdelovati. Če bo pa trpel brez svoje krivice kako 
izgubo ali zabredel v dolgove in druge zadrege, sme 
se zateči brez greha k zakladu in si pomagati. V takem 
primerljaju mu bo zalegel tako dobro, da utegne silno 
obogateti, ne da bi škodil s tem truplu ali svoji duši. 
Zdaj, dragi bratec moj! pa idi z Bogom, na zemlji se 
midva ne bova več videla.“ Po teh besedah mi je segel 
Vekomir v roko in me spravil do vrat, ki so se zdajci 
zaklenila za menoj. Ko sem stopil na plano, je pokri- 
vala vso okolico gosta, črna tema, v srcu mojem pa je 
zasvetil jasen dan, ki me je ogreval celih štirideset let. 
Pomračil se mi je šele v ti moji prvi bolezni, ki je 
obenem . tudi poslednja. Vekomirov dar me je oprostil 

kakor bi trenil vseh skrbi, stisk in bridkosti. Moj beraški 
stan se mi je zdel tako prijeten in udoben, da ne bi 
bil menjal z nobenim kmetom in nobenim gospodom. 
Pohajal sem po lepem božjem svetu dobre volje, čil in 
lahek kakor kak nedolžen otrok. Razveseljeval sem ljudi 
s pesnimi in šalami in dobil odtod svoj pridevek: 
Veseli Miha.“ Čakala me je izvrstna hrana in pijača, 
kjerkoli sem se pokazal. Tako dobro kakor jaz ni živel 
noben Podgorec in Poljanec. Palice mi ni trebalo niti 
načenjati. Držeč se natanko Vekomirove zapovedi, sem 
ostal zadovoljen in srečen do globoke starosti. Spo- 
minjaj se je vedno tudi ti, prijatelj PonomđAr, in godilo 
ter vršilo se ti bo vse po svoji volji, kakor si boš. 
želel sam.“ 

Svojo dolgo pripovedko je dovršil berač Miha s 
hripavim in slabim glasom. Moči so mu brzo upadale. 
Začel je umirati in črez pol ure se mu je ločila blaga 
duša od telesa. Ponomar mu je dal zvoniti z vsemi 
štirimi in ga zakopati svečano kakor svojega očeta. V 
mesarjevi hiši se je udomačil blagoslov božji, ki jo 
osrečuje še dandanes. Nobena izkušnjava ga ni mogla 
premotiti, da bi bil pozabil in prestopil Mihovo opo- 
roko. Ostal je mesar in prost kmet z vso svojo rod- 
bino. Ker mu je blagodatna palica odvračala in nado- 
meščala vsako kvaro in izgubo, mu je rastel dobiček 
in se mu množil imetek od leta do leta, od dne do 
dne. Zdaj ga štejejo vsi znanci že med prve kmetske 
bogatine na Dolenjskem. Ljudje ugibljejo, odkod se 
mu je nabralo toliko denarjev in mislijo izvečine, da 
mu pomaga neki bankovčar. On se jim smeje in po- 
kaže kdaj, da jih malo podraži, polno rešeto novih 
stotakov,  Vsak razumen človek se lahko uveri, 

da so vsi pravi cesarski in to mu je potrdila tudi 
gosposka, ko ga je bil ovadil zaviden sosed in — 
prijatelj. 


32. Zaklad. 


Bajko o zakladu je povedala Kolenčeva Jera naši 
sebenjici Rezi, ki si ji je morala zareči in dati roko, 
da je ne bo pravila nikoli meni ali moji ženi. Reza 
je en dan srečno premagala prirojeno slabost in 
je molčala. Drugo jutro pa jo je nadlegoval srbeči 
jeziček tako neprenosno, da je morala priti že ob šestih 
v kuhinjo h gospodinji, pripravljajoči nam zajutrek, in 
ji priobčiti tole precej čudno, ali vsaj zame jako za- 
nimivo pripovedko. 

V novomeško okolico se je priselil pred kakimi 
osemnajstimi leti neki Gorenjec srednje dobe, ki je 
služil prej mnogo let za učenika na Hrvaškem. 
Raditega so ga zvali ljudje Hrovata, dasi je bil kranj- 
skega rodu. Živel je ia človek nekako po svoje, kakor 
nobeden. Po zimi in sploh ob grdem vremenu je čepel 
po cele tedne doma pri bukvah, da se ni genil iz hiše. 
Kadar se je uvedrilo, pa ga nobena sila ne bi bila 
mogla zadržati v stanovanju. Hodil, kolovratil in stikal 
je take lepe dni po vsem Dolenjskem od enega korica 
do drugega; krepila, zabave in počitka si je iskal v 
bornih krčmah in vinskih _hramih. Čeprav je bil po 
svojem stanu gospod, ni se hotel nič družiti s gospo- 
skim svetom. Temrajši pa se je pomenkoval in dobro- 
voljil s kmeti in to nele z gospodarji, ampak ludi z 
njihovimi posli, rokodelci, najemniki, pastirji in celo z 
berači in otroki. Slušaje njih pogovore in pesmi je 
imel vedno pred seboj majhno knjižico, v katero si je 

nekaj zapisoval. Nihče ni izvedel, kaj si je beležil vanjo 
in čemu jo rabi. Ko je bil poskusil in spoznal natanko 
vse krčme šest ur naokoli, je ostajal največkrat pri P er- 
manu za Krko, kjer so točili zmerom izvrstnega trško- 
gorca, obenem pa stregli ljudem tudi s slovečimi 
krškimi raki, z ocvrtimi piščanci in mastnimi klobasami. 
Hrovatu ni bilo toliko za dobro jed in pijačo kolikor 
za prijetno druščino. Pri Permanu so se zbirali najbolj 
taki veseljaki, ki so mu bili po volji. Sedeval je pri 
njih po celo popoldne ier se smejal njih burkam in 
Črčkal vmes po svoji drobni knjižici. Tudi s krčmarjem 
sta se kmalu prav dobro sprijaznila in malone pobratila. 
Permanu, ki je bil ponosen kmet stare korenine, se 
je priljubil Hrovat že zato, ker je hvalil in povzdigoval 
poljedelca visoko nad vse druge stanove in grajal z 
ostrimi besedami tisto gospodo, ki zaničuje preprostega 
oratarja in ga zatira in mrcvari, kakor da bi bil črna 
živina, ne pa človek in kristjan. Če je količkaj utegnil, 
je stopil k njegovi mizi, da sta se pomenila kaj o se- 
danjih hudih stiskah in nadlogah in o nekdanjih dobrih 
časih, ko je bil mernik pšenice po štiri dvajsetice, vedro 
najboljšega grčevca z dvema bokaloma namečka pa po 
dva goldinarja. Enoč pa Permana ne vem zakaj ni mi- 
kalo govoriti ni o sedanjosti ni o preteklosti, prišlo mu 
je na misel nekaj novega. Dejal je dobrovoljno: ,Go- 
spod Hrovat! Jaz Vas ne bom prosil, da bi mi razodeli, 
kaj si zapazujete tako pridno na papir. Ali kaj rad bi 
vedel, če ste že slišali kje in si začrkali v bukvice tako 
umetnost ali tak zagovor, ki obogati človeka brez velikih 
in dolgih trudov, ne da bi moral zato žaliti Boga in 
zapraviti svojo neumrlo dušo. Tak zapisek bi jaz po- 
treboval in dal bi Vam zanj iz srca rad vse, karkoli bi 


188 


zahtevali. Ali ga imate?“ — Hrovat se zasmeje: ,Za 
druge ne, Vam, ki ste mi pravi prijatelj, pa ga preberem, 
kadar le hočete. Ogrenili boste po mojem napotku 
silen zaklad, ki Vas bo oprostil vseh skrbi za življenje, 
toda morali si ga boste najprej zaslužiti in storiti sploh 
natanko vse, kar bom zapovedal. Povračila pa ne maram 
drugega, nego da bom popil vselej, kadar pridem k 
Vam, dve ali tri merice zastonj. Ta nagrada Vas ne bo 
dosti bolela, meni pa bo veliko zalegla, kajti dobivam 
jako borno pokojnino.“ Starec se je tako obveselil teh 
besed, da je nehote zaukal, kar mu se ni primerilo že 
več nego trideset let. Hrovat mu je mignil, da sta šla 
na drugi konec hiše. Tam sta se zaklenila v hram, da 
bi ju nihče ne slišal. Perman je zvedel od Gorenjca 
vse dolžnosti, katere mu je izpolniti, da dobi zakopane 
denarje. Obljubil je pokorščino in se začel pripravljati 
brez oklevanja na skrivnostno delo. Prinesel je na pod 
več otepov ter jih razvezal in se jel postavljati na glavo, 
da bi se prevrnil štučokračo. Trebalo se mu je mnogo 
vaditi in uriti, da so se mu okorni udje zopet udali 
in se obračali po njegovi volji. Za mladih Jet se je 
dostikrat zabaval in bahal s to igro, ali .zdaj mu se 
dolgo nikakor ni hotela posrečiti. Stare kosti so mu 
strašno hrščale in pokale, ko jih je dvigal in silil kvišku, 
izpodletelo mu je gotovo stokrat, preden se je prevrnil 
štučokračo. Ali z marljivimi vajami in stanovitnostjo je 
naposled premagal vse zapreke in se postavil na glavo 
zopet tako zlahkoma kakor nekdaj v svojem petnajstem 
letu. Ljudje, ki so ga videli, da se prevrača tako na- 
porno in neutrudno po slami, so mislili, da se mu je 
zmešala pamet in so ga na vse pretege osmehovali, 
dražili in obirali. On se ni nič jezil nanje, nego jim 

je odgovarjal mirno: ,Zdaj se smejete vi, o Božiču se 
bom smejal pa jaz.“ Ko je nastopil adventni čas, je 
šel Perman vsak dan k trem sv. mašam in postne dni 
ni užival ničesar razen suhega kruha in vode. Hrovat 
mu je bil tudi ukazal, da mora ob adventu premagati 
samega sebe, to je pravično svojo jezo. V Novem Mestu 
je živel takrat peklensko hudoben jezičnik, ki je raz- 
žalil vsakega človeka brez uzroka in povoda. Domačini 
so mu dali priimek Rosin, menda zato, ker je nosil 
dolge, nečedno razmršene vlase. Sede pred svojo hišo 
je sramotil neprenehoma ljudi, ki so hodili mimo njega, 
z najgnusnejšimi pridevki, psovkami in očitanji. Radi 
te surove navade ga je doletela marsikalera gorka 
pljuska in batina, kar pa divjaka ni nič izpametovalo 
nego ga le še bolj razjarilo in razkačilo. Hrovat je 
velel Permanu, da mora iti mimo Rosina desetkrat za- 
poredoma ali ga ne sme niti zmerjati niti udariti. Možu 
se je zdela ta potrpežljivost tako težka in mučna, da 
je vzel s sabo svojega sinu za pomočnika. Komaj ga 
je Rosin ugledal, ga začel je pikati radi las, katere 
mu je bila starost že močno pobelila. Zadrl se je zlobno: 
»Perman ne kosi za mizo nego v svinjaku. Srebal je 
S prasci iz korita mleko, pa so ga obrizgali tako grdo, 
da mu je vsa glava bela, ha, ha, ha!“  Perman se je 
smejal ti neumni in neslani zabavljici in šel dalje. Ko 
se je obrnil, se lotil je klepetač njegovih platnenih in 
že precej ponošenih hlač. Kričal je glasno, da se je 
čulo na konec ulic: ,Poglejte no Permana, kako po 
praznično se je danes našopiril. Hlače so mu prišle 
gotovo z Dunaja. V našem mestu ne prodajajo takega 
dragega blaga. Vatel ga stoji nemara dva groša ali pa 
še več.“ Tudi to roganje je poslušal Perman brez velike 

nejevolje. Ko je prišel do Rosina v tretje, je zarohnel 
lopov: ,Perman! ne drži se tako pokonci, saj te po- 
znamo, kdo si. Nekaj denarja si si res nabral, ali vsak 
krajcar, ki ga imaš, je pridobljen s sleparstvom.“ Te 
besede so Permana že silno ogrele ali premogel se je 
in molče korakal dalje. Rosin ga je potem dražil še z 
mnogimi drugimi prisekljaji in lažmi, ki so bile ena 
grja od druge. Pošteno ženo mu je imenoval očitno 
prešestnico, blagega rajnkega očeta — cigana in rokov- 
njača, preljubo mater pa vlačugo, tatico in pijanko. 
Perman je čutil, da ga bo srd skoraj premagal, zato 
.reče sinu, naj mu zaveže usta in roke. Na tak način 
je šel srečno vseh deset potov mimo novomeškega 
gada, ne da bi mu bil _pokazal le z najmanjšim zna- 
menjem notranjo jezo. Ko je izkušnjo prebil, je tožil 
s Hrovatovim dovoljenjem nesramnega Rosina cesar- 
skemu sodišču, ki mu je naložilo za dolgi jezik pet- 
deset goldinarjev globe. Perman je dejal, preden je 
legel kvaterno sredo zvečer v posteljo, pod zglavje 
v štiri peresca deteljo. V sanjah je potoval v Gorjance 
in videl eno uro od Šmihela v ruprški hosti veliko 
luč. Med sedmimi mladimi gabri je gorel s svetlim 
belim in rumenim plamenom zaželeni zaklad. Nad 
njim je rasla tanka smrečica. Ta kraj je Perman poznal, 
kajti čez cesto je visela debela bukev, za katero se je 
z oskrbnikom že večkrat pogajal, da bi jo kupil. Zbu-. 
divši se vstane, dasi je bilo še jako rano. Žena ga 
vpraša, kam se mu mudi, on pa ji ne odgovori ničesar, 
nego se napoti molče proti Gorjancem tja, kjer je gorel 
ponoči zaklad. Srečali in obgovorili so ga na potu 
mnogi znanci in neznanci, on pa jim ni odgovoril ni 
besedice, po ukazu Hrovatovem je moral molčati. 

Prišedši do bukve, ki se je nagibala čez cesto, se obrne 
na levo in najde skoro sedem gabričev in med njimi 
tanko smrečico. Okoli nje so se poznala v snegu 
konjska kopita. Ta kopita so pomenila, da treba 
odpeljati zaklad s konji. Ker pa vsaka živina, ki je 
vozila zaklad, v treh dneh pogine, si je šel Perman 
kupovat starih, mršavih konj, katerih ne bi bilo dosti 
škoda, če mu pocrkajo. Enega je dobil pri kačinskem 
konjedercu, drugega pri ciganih v bližnjem Žabjeku. 
Za oba je dal petnajst goldinarjev. Ljudje so se mu 
silno čudili, smejali in ga popraševali, čemu si je 
kupil malopridni kljusi? Ker je le majal z ramama, 
odgovoril pa ni ničesar, so ga obsodili vsi, da je zblaznel 
in morebiti tudi onemel. O mraku se mu jezik zopet 
razveže in skoro je dokazal ženi in znancem z modrim 
pomenkom in bistroumnimi šalami, da ni izgubil ni 
pameti ni besede. Zdaj si je moral omisliti še tri druge 
poglavitne reči, brez katerih ne bi bil mogel nikoli 
dvigniti iz zemlje zaklada. Trebalo mu je kupiti trak 
od trgovca, ki ni še nikogar osleparil, polič vina 
od krčmarja, ki ni nikdar mešal svoje pijače z vodo 
in par copat od kuharice, ki je dopolnila že štirideset 
let in si ohranila v vseh rečeh svoje poštenje brez pege 
in oskrumbe. Perman je dejal: ,Jaz mislim, da bi se 
vestnih trgovcev dobilo dovolj v naši domovini, ali 
meni je znan samo eden. Vsi drugi so me kolikortoliko 
varali in skubli, edini gospod Oblak je ostal vedno 
resničen v vseh besedah in pravičen v vseh svojih delih. 
Naredila sva že dostikrat kako malo trgovino in pustila 
marsikak krajcar jaz pri njem in on pri meni. O vsaki 
priliki pa sem ga spoznal, da je on mož in poštenjak, 
kateremu ni človeška ni peklenska hudobnost ne more 

vzeti ali utajiti teh dveh častnih in svetih imen. Zanj 
bi prisegel lahko z mirno vestjo, da ima čiste roke 
pred ljudmi in čisto dušo pred Bogom. Moško in za- 
stavno se je ponašal v vseh zgodah in nezgodah svo- 
jega življenja. Mnogi in premnogi mestni gospodje so 
se vrtili ob volitvah semtertja kakor petelin na strehi, 
junaka gospoda Oblaka pa nobena grožnja, nobena iz- 
kušnjava, nobena izguba in škoda ni mogla omajati ni 
za trenotek v dolgi in iežavni borbi za slovenski rod 
in naše zatirane pravice.“  Permanu po takem ni bila 
sila iskati zdušnega trgovca ; šel je naravnost h gospodu 
Oblaku. Dal si je odrezati dva sežnja najmočnejšega 
iraku. Gospod Oblak mu je precej in prav prijazno 
postregel, skrivaj pa se je moral vendarle muzali, da 
dohaja po tako žensko blago gospodar, ne pa gospo- 
dinja. Težje je bilo najti krčmarja, ki ne zaliva svojega 
Vina z vodo. Zaman je popraševal po njem po vsem 
obližju in tudi v mestu in pred mestom.  Tretji dan 
pridejo k njemu isto uro berač, babica in tercijalka in 
vsi mu zatrdijo, da se dobi vino brez krsta samo pri 
Jeričku v Dolenji Straži. Perman jim je verjel, ker je 
vedel že zdavnaj, da na Dolenjskem poznajo vina naj- 
bolje berači, babice in tercijalke. Napotil se je torej k 
Jeričku, popil pri njem merico, polič pa ga vzel s sabo 
domov. Najtežje pa je bilo zaslediti tako kuharico, ki 
je ostala v vseh rečeh nepokvarjena in deviška do 
svojega štiridesetega leta. Perman je najel dvanajst 
starih, izkušenih žen, da so je šle iskat. Prehodile so 
brez uspeha sedem župnij in sedeminsedemdeset vasi. 
Naposled so jo mašle pod Gorjanci v nizki Žukovi 
kočici. Žukova hči je kuhala mnogo let ljubljanskim 
bogoslovcem in duhovnikom. Odtod je dobila ime 

»Ljubljančanka“, dasi je služila tudi pri dolenjski in 
hrvaški gospodi. Znala je pripraviti vsako jed ukusno 
in slastno, da je slovela malone za najboljšo domačo 
kuharico. Ko si je privarovala toliko novcev, da se je 
preskrbela za stara leta, se je vrnila k očetu — tako 
ponižna, blaga, pobožna in nedolžna, kakor je šla z 
doma. Perman dene pod pazduho dežnik in gre k nji. 
Prosi jo, da bi mu prodala svoje stare copate, rad bo 
dal zanje, kolikor bo zahtevala. Ona se mu nasmeje 
na vse grlo. Mislila je, da je starec pijan ali pa da 
se mu blede. Rekla mu je, da njene copate niso na- 
prodaj. Prosi jo, da bi mu jih vsaj pokazala. Storila 
mu je to drage volje. On copate natanko izmeri in veli: 
»,Z Bogom!“ Čez nekoliko ur se vrne z novimi copa- 
tami in začne nagovarjati ,Ljubljančanko“, da bi jih 
zamenila za stare. Dekle se je branilo, dokler se ne 
oglasi njen oče: ,Ne bodi neumna, daj jih, tako dobro 
nisi še nikoli baratala.“ Zdaj se Permanu želja izpolni, 
ponosno je korakal s kuharičinimi copatami nazaj proti 
domu. S tem kupom so bile vse potrebne priprave do- 
gotovljene. Zadnje dni pred Božičem je Perman še 
veliko več molil in se postil nego prve adventne tedne. 
Na Sveti večer je napregel svoji kljusi in se napotil po 
zaklad. Šel je še za dne. Na tem potu so ga strašile 
grde prikazni, ali bal se jih ni, ker je imel s sabo v 
štiri peresca deteljo. Ozrši se je videl svojo hišo vso 
v dimu in plamenu. Brž prenese deteljo iz levega žepa 
v desni in zdajci se uveri, da je grozni požar prazna 
. prevara. —Kadilo se je res, ali od megle, dvigajoče se 
iz bližnje Krke. Skoro zagleda pod Sovanovo hosto 
cigane, ki so vrgli na tla njegovo ženo in jo začeli 
klati! On dene deteljo zopet v desni žep in pokaže se 

mu resnica. Cigani so klali ovco, ne pa njegovo ženo. 
Nekoliko dalje priplava po vodi njegov sin, ves krvav 
in razmesarjen. Perman se strese od groze, ali pre- 
loživši deteljo v levi žep moral se je smejati, kajti po 
Krki ni plul njegov sin, nego debel hlod, ki ga je vzela 
povodenj morda pri kaki pili. Takih strašil ga je srečevalo 
še mnogo, ali vselej jih je pregnala čarobna detelja, ko 
jo je vtaknil iz enega žepa v drugi. Najhujša so prežala 
nanj v obližju zaklada. Po tleh so se zvijale kače in 
se vspenjale proti njemu, obsipali so ga velikanski 
škorpijoni in še druga grda golazen, zabadaje vanj 
svoja strupena žela. Za gabrom pa je stal sam pe- 
klenski vrag in vihtil nad njim sekiro, da bi mu raz- 
česnil glavo. Permana niso plašile čisto nič te pošasti, 
ker mu je razodela detelja, da se gibljejo po tleh od 
vetra mesto kač suhe vejice, mesto škorpijonov in druge 
golazni pa velo listje, ki je popadalo s hoste. Izginil 
je na tak način tudi Hudobec, mesto njega je štrlelo 
staro drevo, katero je ožgala in razgrebla poleti ognjena 
strela. Perman je dospel k zakladu že ob desetih. Ob 
enajstih so jeli denarji goreti s tako svetlim, belim in 
rumenim plamenom, da mu ni bilo treba nič prižigati 
svetilnice, katero je pripeljal s sabo.  Zaklad je začel 
ogrebati ob tri četrti na dvanajst. Moral je hiteti, kajti 
precej po polnoči bi se bili pogreznili novci sedemdeset 
sežnjev globoko, da bi jih ne bil nikoli videl. Najprej 
izruje mlado smrečico; kraj, kjer je rasla, pa lepo 
zravna in potlači. Na to prst se postavi trikrat na glavo 
in prevrne štučo-kračo. 5 tem pečatom je bil nekdaj 
zaklad položen in zaklenjen v zemljo in samo ž njim 
se je mogel zopet odkleniti in dvigniti nazaj iz zemlje. 
Kdor ne pozna ali ne pogodi pravega pečata, ne polasti 

se nikoli nobenega podzemeljskega zaklada. Ta ne- 
vednost je poglavitni uzrok, da dobe ljudje tako po- 
redkoma zakopane novce, dasi se jih nahaja pod zemljo 
vse polno še od starih poganskih časov. Perman polije 
ves prostor med gabri z Jeričkovim vinom, sezuje svoje 
čevlje, obuje stare copate Žukove Ljubljančanke in 
začne kopati. Zemljo je bil pokril že jeseni debel sneg, 
ki jo je grel, da ni skoro- nič zmrznila. Komaj je mahnil 
z rovnico kakih desetkrat, je privrpal do prve posode 
in čez nekoliko trenotkov mu je ležal ves neizmerni 
zaklad pred strmečimi očmi. V treh železnih loncih 
so se leskelale srebrne šestice, tri velike brente so 
bile napolnjene do vrha s šmarnimi tolarji, v treh dolgih 
mošnjah pa so se skrivali debeli rumeni zlati! Perman 
izvadi iz žepa Oblakov trak, ki ga dene v več guba in 
priveže za brento. Brez silnega truda jo dvigne in po- 
tegne iz jame. Istotako ogrene srečno drugi dve brenti 
in vse tri mošnje in lonce. Pokleknivši na trda tla 
odmoli angelsko češčenje: potem pa prenese zaklad 
na voz ter ga pokrije z mahom, bršlinom in vejami. 
Slaba konja nista vlekla zlahkoma težkih denarjev. 
Perman je moral krepko potiskati in jima pomagati; 
voz se mu je ustavljal na vsakem klančku, ob vsakem je 
le količkaj debelem kamnu. Pozneje je zatrdil dostikrat, 
da se toliko, kakor to noč ni potil in mučil še nikoli 
v vsem svojem življenju.  Zaklad je pripeljal domov 
eno uro pred dnem, truden in zdelan, da je komaj 
dihal in gibal. Vendar se je premagal, šel v cerkev in 
bil pri treh mašah, kakor je v ta veliki praznik po vsem 
katališkem svetu navada. Prišedši od božje službe je 
legcl in spal brez presledka do drugega dne. Zdaj je 
irpolnil pošteno tudi zadnje povelje Hrovatovo. Eno 

tretjino zaklada je razdelil med svoje uboge rojake, 
drugo tretjino je daroval cerkvam za pobožne namene, 
zase je pridržal samo eno brento tolarjev, eno mošnjo 
zlatov in en lonec šestic. Takrat je hodilo več let prav 
malo beračev po naših krajih in se ni nikoli slišalo, 
da bi naši kmetje stradali zaradi slabih letin in da bi 
bili prodali komu zemljišče zaradi neplačanih davkov. 
Siromaki niso trpeli nobene sile, ker so jim pomagali 
Permanovi denarji. Ko so se jele povsod popravljati 
cerkve, nekatere pa celo znova zidati in so se izkušale 
župnije ena z drugo, katera si bo omislila večje zvo- 
nove in orglje, lepše oltarje in dragocenejšo cerkveno 
in mašno opravo, so se popraševali ljudje v čudu, 
odkod bi bilo prišlo na enmah toliko novcev v 
borno našo pokrajino. Le malokdo je vedel, da se po- 
spešuje in poveličuje na tak primeren način čast božja 
s Permanovimi rumenjaki in srebrnjaki. Ali tudi njemu 
je ostalo še dovolj, da bi bil živel lahko prav udobno 
in po gosposko. Skromni in nerazvajeni mož pa ni hotel 
izbremeniti skoraj nič svojih prostih šeg in običajev. 
Če je kam popotoval, je šel najrajši peš in je trošil 
jako malo na jed in pijačo. Na takem potu se je bil 
enoč prehladil in uje! pljučnico, ki ga je čez nekoliko 
tednov zaduštla in zagrebla. Zaklad je volil na smrtni 
postelji svoji ženi. Dokler je živel, se je godilo Hro- 
vatu pri njem jako povoljno. Hvaležni krčmar mu je 
stregel brez plače z vsako dobroto, ki jo je premogla 
hiša. Po Permanovi smrti pa je dejal upokojeni učenik :: 
»Ali bi bilo neumno, da bi uživali drugi denarje, ki 
so prišli na dan po mojih napotkih, jaz pa bi po- 
biral le drobtine, ki padajo z njihove bogate mizel“ 
Čakal je pol leta, potem pa je rekel Permanovi vdovi: 

» Vzemiva se!“ Ona se ni branila in naredila sta po- 
roko. Preselila sta se v mesto, kjer sta si kupila dve 
majhni ali lični hišici. Plačala sta ji s samimi šesticami 
in morda se jima s tem lonec še ni spraznil popolnoma. 
Zdaj živita prijetno, veselo in brez skrbi kakor ptica 
pod nebom. Vsako leto gresta popotovat, da vidita 
imenitnosti in lepote tega sveta. Hodila sta po sv. gori 
Kalvariji, ki se nahaja pod zemljo tam nekje med 
Ljubljano in Trstom; vozila sta se po železnici skozi 
prevrtane hribe in čez podzidane železne mostove, ki 
se razpenjajo nad globokimi dolinami; ogledovala sta 
na Dunaju cesarjevo stanovanje in cerkve in zvonike, ki 
so izrezljani in izstrugani od najtršega kamena; stala 
in molila sta na tistem mostu, s katerega je dal hu- 
dobni kralj vreči v vodo sv. Janeza Nepomuka. Za 
take zabave je treba imeti veliko, veliko denarja. Jaz 
sem romala samo do Brezja, pa sem zapravila za vožnjo 
in hrano celih sedem goldinarjev in tri groše. Do Du- 
naja pa je gotovo stokrat dalj nego do Brezja. Kdor 
hoče iti tja, mora nesti s sabo tisočak, drugače bi se 
mu utegnilo primeriti,j da bi ga slekli in odterali domov 
po žandarjih. Ali njima dvema se ni bati te sramote: 
brenta in mošnja se jima ne bosta posušili, če bi se 
odvezla tudi vsak mesec na Dunaj. : 
Sebenjica Reza je vprašala Jero, zakaj ne sme pove- 
dati te povesti ni meni ni moji ženi. Jera se je pritisnila 
k nji in ji zašepetala na uho: ,Viž, zalio, ker sta si ta 
Hrovat, o katerem sem ti pravila, in sedanji moj gospodar 
. Janez v žlahli in podobna nele kakor brat bratu, ampak 
prav tako, kakor jaz in — Kolenčeva Jera, ha, ha, ha!“ 


CRO 


198 


Janeza Trdine 
zbrani spisi 


V. 
Bajke in povesti o Gorjancih 


V Ljubljani 1908 





Založil L. Schwentner 


Bajke in povesti o Gorjancih 


IV. 


Napisal 
Janez Trdina 





V Ljubljani 1908 


Založil L. Schwentner 





Pregled vsebine. 


33. Rožica . 

34. Stražani 

35. Zemun . m. 
36. Bratovska gomila . 
37. Koslerjev vodotoč 
38. Šamaj . 

39. Razodetje . 

40. Kocaneža . 


Vinska modrost . 


db ab Se ab a5 


33. Rožica. 


Vsi Podgorci so trdili, da je pastir Rožica lep in 
bistroumen dečko ; le škoda ga je, da nima nič pa- 
meti. Doma je nagajal materi, kar je mogel. Na spaš- 
nikih mu je pazila na Čuho sosedova Cilika, on sam 
pa je vedno stikal po vseh vrteh in klatil sadje. Ali 
delal je vaščanom še mnogo druge kvare in nadlege. 
Blatil jim je perilo, preganjal kokoši, psom privezoval 
na rep krepelce, pobijal okna i. t.d. Kadar je prišel med 
vrstnike, je nastal precej hrup in vihra kakor v črni 
šoli. Slabejše je metal ob tla kakor snopje, močnejše 
pa nažigal s kamenjem in okleščki. Slednji dan ga je 
trebalo kaznovati; če ga ni obunkala mati, nasekali so 
ga sosedje. Vsak človek se je smejal njegovemu joku 
in ihtenju. Smilil se je edini Ciliki. Vselej, kadar so 
ga pestili domači ali tuji ljudje, se je drla na vse grlo > 
in jih prosila s povzdignenima rokama, da bi ga pu- 
stili. Zato pa je dobivala od njega tudi najlepše hruške, 
češnje in breskve, ki so rasle na sosednjem drevju. Ko 
je dopolnil petnajst let, ga je dala mati v pouk k dalj- 
nemu kovaču, ali mojstru je pobegnil že prvi dan. 
Poslala ga je potem na Hrvaško k slovečemu ključav- 
ničarju, drugo jutro je prišel zopet domov ves zamusan 

in razdrapan. Naposled ga je izročila trgovcu, ki je pe- 
ljal blago v Trst. Tam je odložil dečka pri znanem 
čevljarju, ki je bil rojen Dolenjec. Rožica pa je dejal, 
da ga Bog ni ustvaril za to, da bi krpal stare čevlje. 
Ker je bilo do doma predaleč, je utekel na angleško 
ladjo. Ž njo je odplaval in šel po svetu. Izuril se je . 
skoro za spretnega mornarja. Angležem je služil deset 
let, potem pa jim velel: Z Bogom! S prihranjenim 
denarjem se je napotil v deželo Strvalijo, ki leži za 
petim morjem, kopat zlato. Prva poskušnja mu izpod- 
leti. On ne obupa, nego gre iskat zlata drugam, dva 
dni hoda proti severu. Najde ga debelo žilo, ki mu 
da že prve kvatre dvajset tisoč goldinarjev. V nekoliko 
letih obogati, da ne bi menjal z nobenim kranjskim 
graščakom. V svoji sreči ne pozabi matere. Pošlje ji 
lepo pomoč, v pismu jo vpraša tudi po Ciliki. Mati 
mu odgovori, da je deklica zdrava, da misli zmerom 
nanj in da jo imajo ljudje za najočitnejšo krasotico 
v vsi župniji. Z zgovornimi besedami svetuje sinu, da 
bi prišel ponjo in jo vzel. Rožica piše Ciliki prelju- 
bezniv listek, naj se _pripravi za svatbo; čez pol leta 
se bo vrnil domov in ž njo poročil. Brez oklevanja 
se začne spremati na pot. Svoj denar, več nego mi- 
lijon goldinarjev, spravi v hranilnicah in pri po- 
štenih trgovcih. S sabo vzame samo stotisoč goldi- 
narjev. S to popotnico sede v ladjo in odjadra iz zla- 
tovite Strvalije proti domovini. Odtakrat je minilo 
sedem let in sedem mesecev. Zaman je čakala mati 
preljubega sina, Cilika premilega svojega ženina. Iz- 
ginil mu je vsak sled. Niti ni prišel sam domov, niti 
komu pisal, kje se nahaja in kako se mu godi. Ro- 
diteljica in nevesta sta bili uverjeni, da je na potu 

umrl ali pa da so ga ubili hudobni ljudje, ki so čutili 
pri njem veliko novcev. Molili sta zanj kakor za po- 
kojnika in dali vsaka za tri črne maše, ki so se brale | 
za njegovo dušo v stopiški cerkvi pri velikem oltarju. 
Mati ni nikdar nehala po njem žalovati. Lažje se je 
potolažila Cilika. Tudi ona dolgo ni vedela, ali bi se 
še kdaj zaljubila ali ne. DoDprih šest let se je nastav- 
ljala fantom le po malem. Šele sedmo leto se ji je 
jelo dozdevati, da bi utegnil biti Koludrčkov Tonček 
še dosti kratkočasnejši nego je bil Rožica. Zvižgal je 
v dva cepa, pel tanko, debelo, ostro ali povprek, 
kakor je kdo želel, in kadar je plesal, je pribijal s 
peto in vriskal tako glasno, da je letelo kar skozi 
ušesa. Takih umetnosti ni razume! Rožica, zato ni 
čudo, da se je Cilika prav globoko zagledala in zave- 
rovala v Koludrčkovega Tončka. Župljani so se spo- 
minjali gotovo po desetkrat na dan rajnkega bogatina, 
ugibaje neprestano, kam bi bil preše! njegov denar. 
Vsi so seveda mislili, da so ga snedli že zdavnaj črvi 
ali pa ribe in raki. Kakor strela z jasnega pa prileti 
v Podgorje novica, da živi Rožica v Gorjancih, komaj 
dve uri od doma, in da se niso nikamor izgubili niti 
brezštevilni njegovi tisočaki. 

Takrat, ko je blodil podgorski zlatokop po širo- 
kem svetu, je slovel že na vsem Dolenjskem  šegavi 
godec Bernardelj. Razveseljeval je s svojimi citrami 
vinske bratce in sestrice v krčmah in na svatbah, ali 
denarja za svoj trud ni zahteva! niti ga potreboval. 
Zdeloval je še pošteno ob svojem prodajaje vsako- 
vrstno drobno blago doma, na sejmeh in kdaj tudi po 
hišah. Trgoval je najprej samo v domači deželi, rado- 
vednost ga je gnala potem tudi na Hrvaško. Hotel se 

je uveriti, če so Hrvati res takovi neusmiljenci, da za- 
kopljejo živega, kdor se predrzne sklepati prijaznost 
. z brhkimi njihovimi ženami. Bernardelj ni nakani! pre- 
stopiti devete božje zapovedi. V besedah je bil kdaj 
res precej samopašen in poreden, v dejanju pa se je 
ogibal težkih grehov vestno in stanovitno, kolikor je 
to mogoče strastnemu godcu. Čez Gorjance ga je nesla 
čista zvedljivost, ne pa kak ostuden namen. Prišedši 
proti večeru v prvo hrvaško vas krene naravnost v 
krčmo, da se okrepča. Krošnjo svojo postavi po stari 
navadi za peč. Krčmarica mu postreže z dobrim vinom 
in kruhom, drugega ni bilo nič pripravljenega. Ber- 
nardlju se je zdela žena lepa, priljudna in prijetna. 
Začel se je ž njo pomenkovati in ji praviti dobro oso- 
ljene in zabeljene svoje šale, burke in pripovedke. 
Ona se jih ni mogla naslušati. Smejala in grohotala 
se jim je, da je skoro počila. Priznala je sama, da se 
tako odlično ni dobrovoljila še nikoli, kar je na svetu. 
Iz hvaležnosti speče Benardlju tolstega purana. Ne 
vem, kako je beseda nanesla, da jo je vprašal, če ima 
kaj hudega moža. Krčmarica mu veli: ,Moj mož je 
tak kakor vreme. Pri nas sije kdaj solnce, kdaj buče 
viharji, nekaterekrati pa se tudi primeri, da treska in 
bije toča. Ako bo domov pripel, se Vam ne bo bati 
ničesar; ako pa bo priklel, treba Vam bo skočiti za 
peč in se _potuliti, dokler ne zaspi. Zjutraj za rana 
vzemite krošnjo in hodite x Bogom, kamor Vam drago.“ 
Komaj je izustila ta opomin, se začuje na cesti grozo- 
vito preklinjanje in rotenje. Bernardelj šine s puranom 
za peč. Gospodar prilomasti v hišo pijan kakor čep 
in se zavali na posteljo. Krčmarica ugasi luč. Bernar: 
delj začne: v temi obirati purana. Njegovo cmakanje 

sliši pijanec in zarohni na ženo: ,Kdo je za pečjo? 
Gotovo si gostila in skrila zopet kakega kranjskega 
potepuha.“ To rekši vstane in privleče Bernardlja izza 
peči. Tepel ga ni, nego poklical deklo: ,Oj Mara, če: 
hočeš dobiti nove opanke, vzemi lopato in motiko in 
pojdi z mano, da mi boš pomagala zakopati lopov- 
skega Kranjca.“  Bernardlja zveže, zadene na ramo 
in ga nese v bližnjo hosto. Tam izkopljeta z deklo 
globoko jamo, vržejo vanjo Bernardlja in ga zaspeta 
s prstjo do grla. Iz zemlje mu je gledala sama tožna 
glava. Gospodar se vrne z Maro domov, zleze nazaj 
v posteljo in zaspi. Zdaj se dvigne krčmarica, gre tiho 
k dekli in ji zašepeta: ,Oj Mara, če hočeš dobiti novo 
krilo in pokrivalo, vzemi krošnjo, lopato in motiko in 
pojdi z mano, da mi boš pokazala, kje sta zagrebla 
veselega godca.“ Dekla jo odvede v hosto in rada po- 
maga gospodinji, da sta jetnika zopet izkopali. Krčma- 
rica mu da krošnjo, in se ž njim poslovi. Bernardelj 
je tekel iz nevarnega kraja, kar so ga mogle noge 
nositi. Ogibaje se cest in steza je bežal čez polje na- 
ravnost v Gorjance. Plezal je proti Sv. Jederti, dospevši 
do cerkve pa se obrnil proti sv. Miklavžu in potem 
navzdol proti Brhovemu. Ko je prišel že blizu hiš in 
vasi, je onemogel v hosti, se zgrudil v listje in za- 
spal. Vzbudivši se začuje poleg sebe neko šumenje, ne 
vidi pa ničesar. On se prekriža in zavpije: ,Če si 
kristjan, pokaži se in povej, čemu se skrivaš?“ Izpod 
listja se pomoli lepa glava mladeničeva, ki mu veli: 
»Hvala usmiljenemu Bogu, ki je poslal k meni zna- 
nega človeka. Preljubi Bernardelj, ti mi storiš lahko 
veliko dobroto. Prosim te, da me poslušaš in pripelješ 
potem odrešenico. Jaz sem tisti Podgorec Rožica, kateri 

je šel pred sedmimi leti po morju in je silno obogatel 
v zlatoviti Strvaliji. Denarja sem si res nakopičil toliko, 
da ga ne bom mogel nikoli zapraviti. Ali kaj bi mi 
okoristil milijon, ko bi moral ostati uklet tukaj v Gor- 
jancih ? Zadržuje me skrivnostna vetrova moč, ki mi 
brani, da ne morem iti domov po drago nevesto, kamor 
sem se bil namen:l. Do polovice _pota smo se vozili 
srečno. Na treijem morju pa je zatulil strašanski vihar, 
ki je premetaval našo ladjo semtertja kakor lahko ščepko. 
Vsi popotniki so poginili od straha razen mene. Jaz 
sem ostal živ in zdrav zato, ker nisem ničesar čul, 
kajti sem spal baš takrat tako trdno, kakor še nikoli 
ne. Čez tri dni je vrglo na pol razbito ladjo v pesek 
in tam je obtičala. Jaz sem skočil iz nje na suho in 
se naglo domislil, kaj mi je ukreniti. Od brun raz- 
treskane ladje sem si naredil na pustem bregu prav 
lično hišico. Vanjo sem znosil butilije, prekajeno meso 
in vse drugo brašno, s kojim smo se bili oskrbeli na 
odhodu Lakote in žeje tedaj nisem trpel, ali bilo me 
je groza v tej mrtvi puščavi, v kateri ni bilo nikjer 
nobenega človeka, tem več pa tigrov, levov in druge 
zverine. Bistra glavica mi je pomogla tudi v tej ne- 
varnosti. V svojo kočo sem prebil okence, ki je bilo 
dosti veliko, da je lahko vsaka zver pomolila vanje 
gobec in glavo. Nad okence sem obesil težko sekiro 
in kos lepo dišeče pečenke. Če jo je zavohal kak lev 
ali tiger in pogledal skozi lino, se je sekira izprožila 
in mu odrezala glavo kakor z britvo. Tako sem po- 
končal vse te nadležne pošasti, pa jih odrl in shranil 
njihove dragocene kože. Svoj imetek sem si ž njimi 
znatno pomnožil. Vsa hiša se mi je bila že napolnila 
s kožami, ko je nastopil čas strašnih nalivov, ki 


6 


nadomestujejo v tistem vročem kraju našo snežno zimo. 
Deževalo je noč in dan kakor iz kabla. Voda mi vzdigne 
kočo in jo zanese v morje. Plavala je po njem, da je 
bilo veselje videti. Dejal sem: ali so bili ljudje ne- 
umni, da so si izmislili ladje! V svoji hiši sem se 
vozil stokrat mirneje in naredneje nego v njih, ker se 
ni majala in zibala neprenehoma semtertja. Stoje na 
brunu, ki je molelo izpod nje, sem veslal dobre volje 
proti severu, dokler sem dojadral do zamorskega brega. 
Tam sem šel na suho in ponujal zamorcem levje in 
tigerske kože. Njihov kralj jih je zaželel in kupil od 
mene vse. Dal mi je zanje tri mošnje zlatega zrnja. 
Doletela pa me je nesreča, da se je zaljubila vame 
njegova črna hči. Hotela me je po vse sili za moža, 
jaz pa sem rekel moško, da se ne smem izneveriti 
podgorski Ciliki. Moja upornost jo je razjarila grozo- 
vito. Nagovorila je svojega očeta, da me je ukradel 
in gnal v svoje stolno mesto ter me poročil s kraljično 
po zamorski šegi. ki je močno podobna ciganski. 
Najin zakon je trajal na neskončno mojo radost samo 
en dan. Že drugo. jutro je velela trmasta baba očetu, 
da ne mara tako pustega moža. Izpustila je vame celo 
krdelo besnih služabnic, ki so me zapodile iz kraljestva 
z metlami, s kuhalnicami in perilniki. Ves opraskan in 
stepen sem pribežal do morja, skočil v svojo hišo in 
veslal dalje proti severu, Ali zdajci privihra proti meni 
ogromna riba, bila je še večja nego ljubenski hrib. 
Požrla me je s kočo vred, kakor bi trenil. Jaz sem se: 
je tako ustrašil, da sem omedlel in se predramil šele 
čez pet dni v njenem trebuhu. 'Poleg sebe zagledam 
francosko ladjo in nje mornarje, katere je bila pogolt- 
nila nenasitna riba isti dan kakor mene. Tega društva 


7 


sem se tako obveselil, da sem kar zaukal, kajti naučil 
sem se bil po svetu precej dobro po francosko nos- 
ljati.  Kapitan se je ozrl name zaničljivo in bleknil 
svojim tovarišem, da sem gotovo kak berač. Jaz pa 
se postavim predenj in mu velim: Drži jezik za zobmi, 
klepetavasta morska  podlasica! Jaz imam v enem 
žepu več zlata nego je vredna vsa tvoja ladja in vse, 
kar je v nji in na nji. Na, pet stotakov in prinesi 
precej sto butilij šampanjca, da ga bomo pocedili na 
zdravje moji slovenski in vaši francoski domovini. Buza 
kljuna ali se nisem dobro odrezal? Moje besede so 
pa tudi kaj teknile.  Francozi so se mi jeli poklanjati 
kakor kakemu vsemogočemu ministru. Pili smo slad- 
kega šampanjca, da je vse teklo od mize in tudi od 
vseh naših sukenj, oprsnikov in klobukov, kajti to 
vince je brizgalo na vse strani kakor iskre v kovačnici. 
Ko smo izpraznili butilje, sem vrgel pred kapitana 
drugih pet stotakov z istim namenom, iz žepa pa sem 
izvadil svojo lulo, ki je vsa okovana z demanti in 
biseri. Stala me je trideset tisoč goldinarjev. Napolnil 
sem jo z najizvrstnejšim turškim duhanom in zažgal 
s čisto novim bankovcem za sto goldinarjev! Pokazal 
sem Francozom, da se znajo bahati tudi Podgorci, 
kadar se imajo s čim. V ribi smo potovali po svetu 
do malega šest let. Godilo se nam je prav dobro, ker 
nismo stradali ni dobre hrane ni izborne pijače in 
smo bili vsi mladi in veselega srca. Sčasoma smo 
dobili še mnogo novih tovarišev, v ribjem želodcu se 
je nabralo do petdeset ladij. Živeli smo zložno in po 
prijateljsko kakor bratje. Zaradi boljšega reda je trebalo 
voliti župana. Soglasno so izbrali mene. Zvedeli smo, 
da se Francozi in Nemci doma vojskujejo. Posvetovali 

smo se, komu naj bi pomagali mi. Dokončali smo tako, 
da bomo podpirali Francoze. Ugledavši skozi ribji gol- 
tanec nemško vojno ladjo smo privlekli svoje topove, 
jih namestili ribi med zobe in začeli streljati. Pogajali 
smo odlično. Pobili smo sovražniku vse vojake in 
mornarje. Na krmi je stal še edini njihov general 
in meril s puško proti nam. Tudi jaz zgrabim puško. 
Oba ustreliva isti trenutek. Najini krogli se srečata in 
trčita ena ob drugo. Moja odleti na levo čez morje, 
generalova pa na desno proti bregu, kjer obtiči v grlu 
lepe mlinarice, ki je gledala bitev. Revica se je skoro 
zadušila. Jaz vidim nje nevarnost, skočim iz ribe v 
vodo in odplavam na breg. Brž potisnem mlinarici 
kroglo v želodec in jo rešim smrti. Da pridem le eno 
minuto pozneje. morala bi bila umreti. Hvaležnosti 
njene mi ni moči dopovedati. Tudi njen mož me je 
presrčno objel in mi velel: Preljubi tujec, vedi, da si 
otel ženo najbogatejšemu mlinarju in kruhopeku, ki ga 
ima sedanji svet. Jaz sem slavni Jugovec. Ime sem 
dobil odtod, ker se odpira na moji zemlji jazbina, iz 
katere piše gorki veter, ki mu pravimo jug. Ta veter 
mi goni sto malinov, v vsakem zmeljem na dan sto- 
tisoč vaganov žita. Ista vroča sapa mi kuri sto veli- 
kanskih peči, v katerih se peko žemlje in kifeljci za 
vso jutrovo deželo. Taki bogatini kakor sem jaz, niso 
potrebni in vadni, da bi sprejemali ljudske dobrote 
brez obilnega povračila. Odkrij mi brez strahu in sramo- 
vanja svoje želje, stiske in nadloge, da te nagradim 
in ti pomorem. Če hočeš denarjev, dal ti jin bom poln 
mernik. Jaz sem dejal: Denarjev ne maram, ker jih 
imam sam dosti. Ako bi me rad obveselil, prosim te, 
pomagaj mi, da pridem kmalu domov v slovensko 

Podgorje, kjer me pričakujeta s trepetajočim srcem 
mati in nevesta. Jugovec se zasmeje: Tudi to hrepe- 
nenje ti lahko izpolnim. Preden preide današnji dan, 
boš stal na slovenski zemlji. To rekši me prime za 
roko in odvede k strahotni jami, iz katere je bruhal z 
zaglušnim šumom jug kakor mogočna reka. Mlinar mi 
veli: Ako skočiš v ta-le veter, te bo dvignil nad oblake 
in nesel potem po bliskovo naravnost proti severu. 
Kadar zagledaš Gorjance, deni roki navskriž in spustil 
se boš na zemljo, ne da bi se količkaj ohromil ali 
pretresel. Ali veter te bo imel tudi na tleh pod svojo ob- 
lastjo. Držal te bo, da ne boš mogel iti nikamor. Moral 
boš čakati v Gorjancih, dokler pride lepa devica in 
te poljubi. Ta poljub te bo rešil iz sužnjosti, da pojdeš 
lahko domov ali kamor boš hotel. Velike nesreče se ti 
ne bo bati v vetru. V njem ne boš čutil ne lakote ne žeje ; 
tudi zebsti te ne bo moglo, ako bi ti bilo v njem pre- 
zimiti.  Videl te bo samo tisti, s komer se boš hotel 
pogovarjati, drug pa: nobeden ne. —Razbojniki ali ini 
negodniki te torej ne bodo napadali in nadlegovali. 
Zdaj veš, kako svojstvo je prejel jug od prirode. Ako 
nisi strašljiv in se moreš nadejati dične rešiteljice, iz- 
roči se slobodno mojemu vetru — Vrnil se boš ž njim 
v domovino prej in bolj gotovo nego z vsakim paro- 
brodom in z vsako železnico. Jaz sem vskliknil ves 
zamaknen: Rožica ni baba, da bi se bal zračnega po- 
tovanja. Doma pa vem, da me bo osvobodila, če ne 
prvi dan, pa vsaj prvi teden krasna in nedolžna moja 
nevesta.  Podavši za slovo blagemu mlinarju Ju- 
govcu roko sem skočil v burni veter. Zagnal me je 
kvišku, da sem švignil nad oblake kakor strela. No- 
bena ptica ne leti tako urno, kakor je drvilo mene čez 

hribe in doline, potem čez široko morje in zelene 
otoke, naposled pa zopet čez hribe in doline. V treh 
urah sem prifrčal nad Gorjance. Položivši roki navskriž 
sem drknil iz sinje višave polagoma brez padca na 
preljubo domačo goro. Nahajal sem se zopet na zemlji, 
ali bil sem uklet in zvezan, da se nisem mogel ganiti. 
Stati, ležati, čepeti ali klečati moram vedno na istem 
mestu, ni za korak se mi ni moči premakniti od njega. 
Verjemi, da je to jako neprilično in neprijetno. V tej 
nevidni ječi zdihujem že štirideset dni in noči. Več- 
krat so lazili tod okoli paglavci, ki so iskali ptičjih 
gnezd in sekali kolje za trte, ali če sem se oglasil, 
so mislili, da jih podim iz tuje hoste in so mi pobeg- 
nili izpred oči. Ko sem začul tvoj glas, sem se bil 
baš prebudil iz sladkega spanja. Zdaj lahko sam pre- 
sodiš, kako neizrečno sem se obradoval tvojega prihoda. 
Zaklinjam te za pet ran božjih, idi brez oklevanja in 
hitro kar se da k Omlednikovi Ciliki ter ji poroči, da 
jo čakam tukaj. Ona je lepa kakor šipek in gotovo 
tudi še neomadeževana. Njen medeni poljubec bo dal 
meni zlato prostost, nji pa dolgo zaželenega ženina. 
Še ta mesec nama bo sklenil roke v večno zavezo 
šmihelski župnik.“ 

Bernadelj je izpolnil drage volje prošnjo rojaka. 
Tekel je na vso sapo k Ciliki in ji razložil natanko 
vse, kar mu je pripovedoval ukleti Rožica. Deklico ta 
novica ni nič razveselila. Obšla jo je žalost, da ji je 
prišla v eno oko (ne ve se, če v desno ali v levo) 
skoro solza. Bernardlju se je tudi zdelo, da je nekoliko 
zdihnila, dasi ne iz globočine.  Zarudevši se mu veli: 
»Zakaj se Rožica ni vrnil lani? Zdaj je prepozno. Jaz 
ga ne morem več rešiti, če bi ga prav hotela“. Potem 

se je začela smejati in je povabila Bernardlja, da bi 
prišel z svojimi zvonkimi citrami na njeno svatbo. Drugi 
ponedeljek jo bo poročil s Koludrčkovim Tončkom šmi- 
helski župnik. Bernardelj obreče Ciliki, da brez njega 
ne bo minila njena svatba. Nemudoma hiti nazaj v Gor- 
jance in pove Rožici, da je Cilika zanj izgubljena. 
Ubogi jetnik se precej glasno zajoka in ihti do malega 
pol ure. Zdajci pa se mu razvedri obraz, potolažen 
veli Bernardlju: ,Ker vidim, da mi Cilika ni bila na- 
menjena, bi bilo jako nespametno in smešno, da bi 
radi nje žaloval in se kisal in kujal. Slovenska zemlja 
slovi že odnekdaj, da je bogata z zalimi in poštenimi 
dekleti. Vzel bom tisto, ki me odreši, naj bo gosposka 
ali kmetiška in ko bi bila prav hči najubožnejšega 
berača. Razglasi, bratec Bernardelj, ta moj namen po 
vseh domačih mestih, trgih, vaseh in vasicah. Ali za 
Boga, naj se podvizajo naše mladenke, kajti že strašno 
sem se naveličal samotnega življenja v odljudni hosti“. 
Bernardelj je poslušal Rožico in naznanil njegovo 
usodo in voljo vsem mladim Slovenkam od morja 
do Drave, od Kolpe do Triglava. Ali njegove besede 
so se uletele brez uspeha kakor glas vpijočega v puščavi. 
Naših krasnih devic je bilo sram, da bi hodile po 
neznanega ženina v Gorjance in si ga kupovale s po- 
ljubcem. Mnoge in premnoge, ki so šle tja, pa niso 
= prinesle s sabo potrebnih svojstev. Katera je bila lepa, 
ni bila nedolžna, katera je bila nedolžna, ni bila lepa. 
Nobena njih ga tedaj ni mogla osvoboditi jugove 
oblasti. On se je silno jezil, da si ga žele za moža 
take nevrednice. Vsaki grdi je dal zaušnico, maloprid- | 
nicam pa tudi po dve. Ali že od ene je oteklo de- 
klini lice, kakor bi jo zobje boleli, da si je morala 


12 


obvezati glavo. Vsi popotniki so se takrat čudili, da 
srečujejo toliko deklet z obvezanim obrazom. Grajska 
gospodična Ema, šentjernejska prvakinja Pepita in 
šmihelska , polgospodična Trlica so si ovijale glavo z 
robcem dobrega pol leta. Ker jim je bila pegasta in 
mozoljasta ne le koža, ampak tudi duša, so prejele od 
Rožice vsaka po tri pljuske, ki so bile tako gorke, da 
jim je moral lečiti otekline mestni zdravnik. In tako 
čepi in javka najbogatejši Slovenec še dandanes v hudih 
vetrovih sponah. Naj bi se ga usmilile dične 
naše krasotice vsaj ta predpust! Povedal jim 
bom, kje ga naj iščejo. Kake pol ure od brhovskega 
gradiča stoje v Gorjancih borne razvaline cerkvice 
sv. Danijela. V Orehovici ali v Hrastju pozna vsak 
otrok to podrtino. Vodnika bo torej lahko najti. Rožica 
živi prav blizu te cerkvica na gorenji strani. Od nje 
do njega je komaj četrt kilometra. Katera ga bo ho- 
tela oteti, ga naj zakliče pri razvalinah in oglasi! se 
ji bo precej. Njegovo rešenico bo blagroval ves slo- 
venski narod in po pravici. Med vrstnicami bo ona 
vsekako najsrečnejša nevesta. Dobila bo blagega moža, 
ki ji ne bo branil nobene pametne ugodnosti. Vozila 
so bo ž njim po toplicah in veselicah, omislila si novo 
opravo lahko vsak mesec, obirala piščance in račice, 
papkala potvičico in torto, kuhala si preljubi kofetek, 
kadarkoli ji bo prišlo na misel. Ali vsako rojakinjo, ki 
bi se hotela lotiti te lahke odrešitve, prosim in opo- 
minjam, naj se pogleda dobro v zrcalu in izpraša na- 
tanko svojo vest, preden se napoti v Gorjance. Ako ji 
izpodleti, si bo sama kriva, da bo morala vlačiti ploh 
in nositi — obvezano glavo! 

34. Stražani. 


Odnekdaj že se je dobil tupatam kak Pod- 
gorec, ki je znal nekoliko brati. Črke mu je pokazal 
gospod kapelan ali kak drug vedež, vse drugo je 
opravil potem sam s pridnimi vajami. Kmalu se je izuril, 
da je mogel v cerkvi moliti na bukve. Po večji uče- | 
nosti ljudje niso hrepeneli, menda zato, ker se jim ni 
zdela potrebna. Ta čas je že davno minil; nastopila je 
nova doba in ž njo so prišle nove potrebščine. Pis- 
menega človeka so jeli spoštovati in častiti tudi pod 
visokimi Gorjanci. Skoro so se prikazali na več krajih 
orglarčki in cerkovniki, ki so sloveli za velike modri- 
jane, ker so znali začrkati, dasi ne povse pravilno, 
svoje ime in kako številko. —Radostno so jim izročali 
Podgorci v pouk svoje bodre otroke. Lepe nade so 
jih grdo prevarile, kajti drobna mladina se v teh šolah 
ni naučila niti brati, nikar pisati. Očetje so se jezili in 
preklinjali orglarčke in cerkovnike, vendar se jim je 
srce kmalu zopet ohladilo in pomirilo. V Stopiče, ki 
so koren in neko središče Podgorju, jim je poslala 
blaga usoda učitelja, kakršnega so si želeli. Izprašali 
in potrdili so ga za to službo najučenejši ljubljanski 
strokovnjaki. Že na koncu prvega leta so mu prebirali 
učerici vsako knjigo gladko in razločno, da bi se bili 
lahko kosali z gospodom župnikom. Ko je minilo drugo 
leto, so pisali ličneje nego marsikateri novomeški škric, 
ki si je pol veka mazal prste s črnilom. Podgorci so se 
ponašali zdaj po pravici s svojimi prebrisanimi sinovi. 
Govorili so na svojem shodu: ,Saj veste, prijatelji, da 
nas je jelo doma nekako stiskati, prostora nam ostaja 
čimdalje manj. Naši ljudje se morajo seliti, začeli so 

zahajati na Hrvaško in še v mnoge druge dežele, da 
si prislužijo kak goldinarček. Če nam pride od njih 
z daljnega sveta pismo, treba jim odgovoriti.  Odslej 
bomo zdelovali brez dragih najemnikov. Dejali bomo 
svojim fantom: Sedite pa pišite prijatelju našemu tako 
pa tako, da smo hvala Bogu vsi zdravi in naj ohrani 
dobrotljivi Bog tudi njemu preljubo zdravje, da so se 
nam krave srečno otelile, da nam ni grozdja posmodila 
letos nič palež, da je strneno žito obrenkala nekaj 
toča ali brez velike kvare, da se čuje, kakor bi se 
hotel onegav Francelj oženiti in še druge take novice 
bomo narekovali svojim živoglavim dečakom. Ti bodo 
dejali predse papir pa bodo gonili pero semtertja in 
gori in doli in čez pol ure nam poreko z moško be- 
sedo: Mi smo gotovi, zdaj pa poslušajte, kaj smo po- 
ročili svojemu stricu. Ko nam bodo brali list, bomo 
kar zijali in sklepali roke od čuda in strmenja. Vsaka 
črka bo na pravem mestu in bo kaj zalegla. Kdor bo 
prejel pismo, se bo odobrovoljil in dejal: Dete hentaj, 
kdo bi bil mislil, da so podgorski fantje takovi uče- 
njaki! Mi pa bomo poklicali svoje žene in jim veleli: 
»Mica ali Katra, prinesi našemu Janezku ali Jošku ko- 
zarec sladke lipinice. Danes ga je bogme pošteno za- 
služil.“ Tako so ugibali in si prerokovali zastavni pod- 
gorski očetje, veseleč se *Jajnoga napredka svoje 
učne in marljive mladeži. Edini Candraževec ni zinil 
glasno ni besedice. Poslušal je molče svoje sosede in 
znance, majal pomenljivo z glavo in šepetal sam zase: 
»Res je, res, da bomo posehdob pisarili lahko vsem 
svojim prijateljem, ki se trudijo za kruh po širokem 
svetu. Ali jaz bom pa dokazal, da je pismena učenost 
še za kako boljšo rabo in nele za to, da raznašamo 

po ljudskih krajih svoje prazne novice in čenče. Pero 
bo rešilo mojega Andrejčka in Jernejčka, da ne bosta 
tepena tako neusmiljeno in po nepotrebnem in ne- 
dolžnem, kakor sem bil ubožec jaz.“ Tako je besedoval 
sam v sebi stari Čandraževec in precej prvo nedeljo 
po tem podgorskem pomenku je še! zjutraj v Novo 
Mesto k maši in si kupil pri bukvarju dve zapisni knji- 
žici z mehkimi, zelenimi platnicami. Popoldne po kr- 
ščanskem nauku je poklical svoja sinova, dal vsakemu 
v roke knjižico in jima ukazal, da sedeta in pišeta to, 
kar jima bo povedal. Dečaka sta se ravno mislila iti 
igrat s tovariši, zato ju ni nič kaj obradovala očetova 
zapoved, ali vedoč iz izkušnje, da se mu ne smeta 
upirati, sta sedla brez ugovora vsak na en konec 
mize, pomočila pero in začela pisati te-le mične črtice 
iz zgodovine prekrasne dolenjske pokrajine. 

,» Velika vas Straža nekdaj ni stala pod goro 
nego na visokem hribu nad Krko, ki je tod še precej 
deroča. Bila je silno utrjena z rovi, nasipi in stolpi, 
kajti njeni prebivalci so branili kranjsko deželo vražjih 
Turkov, ki so jo hoteli pustošiti in najbrž tudi obvladati. 
Kadar se je prikazal sovražnik na podturenskem polju, 
so zakričali Stražani tako grmeče in grozeče nanj, da 
se jih je vselej zbal, pobral pete in pobegnil. Radi 
tega junaštva so sloveli na daleč pri vseh svojih ro- 
jakih, ki so pa jako častili tudi njihovo modrost in mo- 
štvo, kajti iz ust jim ni prišla nikoli nobena grda in 
nespodobna beseda. Ljudje so jih imeli takrat za važne 
meščane, ne pa za proste kmete. Ta slava o njih se 
je razširila po dobrem razlogu, ker brambovci trdnjave 
Straže niso delali gospodi tlake in nosili težkih bremen, 
ki so pritiskala slovenskega poljedelca. Ali ti srečni 

časi so že davno minili. Krščanski cesarji in kralji so 
ukrotili Turčina, da nam ni mogel več zahajati v škodo 
in je bil vesel, če so ga pustili doma na miru. Grajska 
gospoda so poročili Stražanom, da se morajo umakniti 
S hriba, ker nikomur ničesar ne koristijo. Naj se naselijo 
zdolaj pod strmo višavo in obdelujejo polje in gorice 
z istimi dolžnostmi kakor drugi dolenjski kmetje. 
Starih pravic jim nihče ni zagovarjal in čuval, trebalo 
je poslušati. Zgradili so si pod brdom dolgo vrsto hiš, 
cerkev z zvonikom in dvorec za župnika. Prva župna 
vas je ostala Straža nekoliko vekov ter si ohranila s 
tem mimo inih bližnjih vasi in svojih podružnic še 
vedno kolikor toliko oblasti, važnosti in veljave. Pred 
sto in nekaj leti pa se je domislil neki nevšečen župnik, 
da bi se stanovalo in živelo prijetneje kje drugje. Pre- 
selil se je s svojim kapelanom iz prisojnega Podgorja 
v blatno in odljudno Prečino. Z njegovim odhodom 
je izgubila Straža vso čast in ves ugled, ki ga je imela 
prej na Dolenjskem. Sosedje in po njih zgledu tudi 
daljni zemljaki so se ji jeli posmehovati in rogati. Go- 
dilo se ji je kakor vsakemu mogočniku, ki pade po ne- 
sreči ali svoji krivdi s svoje visočine v brezno uboštva 
in prostote. Ljudje so spletli in naklepetali o njih vsako- 
vrstne bajke in marnje, v katerih je morda nekaj res- 
nice, gotovo pa veliko več laži in hudobnosti. S temi 
smešnicami jih dražijo še dandanes. Nihče jim ne more 
zameriti, da se jeze na zabavljivce in jih o priliki tudi 
obunkajo in naklestijo. Nad Stražo se vzdiguje strma, na 
mesta skoro navpična reber. Tu gre tudi drča, po kateri 
se prožijo v dolino hlodi. Vaščanje žive v večnem 
strahu podnevi in ponoči. O deževnem vremenu se 
trga s strmine kamenje in skalovje, ki leti naravnost 

proti vasi. Ce koraka v tak čas pod hribom kak tujec, 
ki ne pozna kraja, se mu zdi, da ga hočejo kameno-' 
vati nevidni lopovi. Pripetilo se je že, da se je zrušila 
v dolino štirideset centov težka pečina. In kadar so dr- 
varji spuščali po drči rklje, se je tudi že zgodilo ne- 
kolikokrat, da je treščil velikanski hlod z vso silo ob 
kako hišo in ji prebušil ne le sprednjo ampak tudi 
zadnjo steno. Radi teh nevarnosti so sklicali Stražani 
premnogo shodov pod staro občinsko vrbo, kateri 
nihče ni smel sekati vej za kolje, da ni izgubila po- 
trebne sence in hlada. Po korenitem posvetovanju so 
spoznali možje, da treba prenesti drugam ali pogubljivi 
hrib, ali pa nesrečno vas, drugače se ne izkopljejo iz 
te nadloge. Razdelili so se na dve stranki. Ena je za- 
htevala, da se odmakne gora; druga, da se prestavi 
vas. Ker sta bili obe stranki zmerom enako močni, se 
ni moglo dokončati nič koristnega. Vprašanje je ostalo 
nerešeno, zato stoji Straža še zdaj tam, kjer je stala 
pred sto in pred dve sto leti, in kakor prej se 
usiplje nanjo še danes kamenje in skalovje in jo stra- 
šijo po drči leteči hlodi. Od zaloške graščine so do- 
bili Stražani prav malo polja, nič hoste in neke goli- 
čave, na katerih so si smeli narediti vinograde. Porabili 
so dobro vsak pedenj zemlje. Okoli hiš so posadili 
vse polno češpelj in orehov, po strmcih pa breskev in 
trsja. Na njive so sejali le pšenico, ječmen, bob in 
repo. Grajski in državni davki so jim jemali celo po- 
lovico skopih pridelkov. To je bila velika nezgoda, 
kateri se je pridružila skoro še hujša. Gospod Bog 
je peljal proti Toplicam Lakoto. V Straži mu se je 
Voz potrl. Zadnja prema in ž njo silen kos Lakote sta 
ostala v ti vasi in je nista hotela več zapustiti. Po 

takem so životarili vrli Stražani borno, grozno borno, do 
malega še slabše nego berači. Ali svojo revščino so 
prenašali moško kot pravi nasledniki viteških bram- 
bovcev slovenske domovine, nikdar jih nihče ni slišal, 
da bi bili radi nje po babje žalovali in javkali. Žita 
niso imeli toliko, da bi si bili pekli kruh vsak teden 
ali vsaj vsak mesec, to jim je bilo mogoče samo 
trikrat v letu. Bistroumni Stražani pa so znali tako 
ukreniti, da jim je naklonila baš ta neskončna beda ne- 
umrlo imenitnost in slavo. Kruh so si namenili peči 
samo take dni, ko jih niti Bog ne bo mogel 
videti! Te umetnosti ni izumil še noben narod, kar 
svet stoji. Že ta edina iznajdba povzdiguje Stražo vi- 
soko nad vse druge zemeljske vasi. Pekli so torej pred 
Božičem, preden se Bog rodi, pred Veliko nočjo, 
ko leži mrtev v grobu in o vnebohodu, ko odide 
s tega sveta v nebesa, tedaj res vselej ob takem 
času, ko jih ne more videti poleg kratke človeške pa- 
meti. Navzlic svojemu uboštvu so si omislili pobožni 
Stražani dva zvona, ki sta visela v zvoniku vsak za 
svoj trak in pela glasno in rezko: ,Ričet — repa, 
ričet — repa!“ Vaščanje so se togotili na ta ričet, ki 
se je mrzel že odnekdaj dolenjskim kmetom ali se 
niso mogli domisliti, kako bi se ga iznebili.  Pomore 
jim blago naključje. Večjemu zvonu se je utrgal trak, 
iz zračnih lin je telebnil na skalnata tla in se ubil. 
Srenja se zbere pod vrbo, da presodi ta dogodek in 
se dogovori, kaj bi ji bilo storiti.  Nekateri so dejali, 
da treba ubiti zvon prodati in kupiti novega. Zmiselni 
cerkovnik pa se oglasi: ,Čemu? Ubit zvon sam po 
sebi ni nikaka nesreča ali sramota, ker visi tako visoko, 
da mu zdolaj noben človek ne vidi poke. Poglavitna 

reč mu je pravi glas. Denimo torej svoj zvon zopet 
tja, kjer je bil dozdaj, in ako nam bo pel povšeči,' 
pustimo ga, naj binglja med svojimi linami, če hoče, 
do sodnega dne.“ Veleumnemu cerkovniku zbor pritrdi. 
Da bi pretrgani trak bolj držal, ga zganejo v dve gube, 
privežejo zanj ubiti zvon in začno zvoniti z obema. 
Zapela sta krepko in ponosno: ,Bob pa repa — bob 
pa repa!“. Oduševljeno zaploskajo vsi vaščanje in za- 
vrisnejo: ,Živio, živio! Ta ubiti zvon, ki smo ga že 
mislili zavreči, oznanjuje zdaj s svojim tovarišem vsem 
zavidnim sosedom gromoglasno našo čast in diko, 
kajti bob pomenja našo jakost, repa pa zdravje. Bob 
daje junaško moč truplu in duši, repa jima pa ohra- 
njuje zdravje, saj so jo spoznali vsi doktorji za tako 
lahko in dobro jed, da jo sme uživati vsak bolnik. 
Novomeški zvonovi se bahajo: ,Vino, prata pa salata 
— vino, prata pa salatal“ S to širokoustno hvalo ne 
povišujejo slave Novomeščanom, nego poročajo Do- 
lenjcem le njihovo sramotno mehkužnost in zapravlji- 
vost. Lepo in modro jim odgovarjata naša dva zvo- 
nova: ,Bob pa repa — bob pa repa,“ kakor bi hotela 
reči: Vi meščanje ste babe in kilavci; kdor bi videl 
rad pametne, čvrste in čile može, pridi v Stražo!“ — 
In res, mora se priznati, da so prebivalci te vasi ne 
le korenjaki, ampak tudi izumljive glavice, ki ne po- 
snemajo nikoli tujcev, nego pokažejo v vsaki sili in o 
vsaki priliki izredni in samobitni svoj razum. Drugi 
ljudje so izumili in rabijo zdaj sploh vozove, ki so 
okovani z železom. Stražani pa so se že davno domislili, 
da se dajo narediti kola tudi od samega lesa, na 
katerih ne bo železa ni toliko, kar je za nohtom črnega. 
Taki vozovi so se jim zdeli po pravici mnogo cenejši 

in umetnejši, ker jim s svojim veščim škripanjem pri- 
.povedujejo povsod, kako treba voziti in kaj jim je storiti. 
Po ravnem pravijo: ,Le počasi, le počasi!“ S tem jih 
opominjajo, da se ne smejo prenagliti. Slušaje jih se 
nikoli ne prevrnejo in ne povozijo. Kadar se gre na- 
vkreber, jim zacvilijo molitev: ,Bog pomozi — Bog 
pomozi!“ Ž njo vzpodbujajo voznike na krščansko po- 
božnost, s katero si naklonijo milost božjo in srečen 
pot. Na trdih novomeških ulicah velevajo gospodarju : 
»še soli — še soli,“ ali pa: ,Še tobak — še tobak!“ 
in tako precej ve, kaj mora kupiti. Nazaj grede po- 
vprašujejo ga na strmem klancu pred mestom: ,Si 
kupil špeha — si kupil špeha?“ Če je bil preveč za- 
mišljen, da je to pozabil, skoči lahko nazaj in se pre- 
skrbi tudi z zabelo. 

Straška pšenica slovi za najboljšo po vsi Krški 
dolini. Vsak kmet si je želi kak mernik za seme. Tako 
jeklena in močna pa zraste zato, ker se jo gnoji po- 
sebno premeteno kakor nikjer drugod. Vaščani si na- 
grabijo najprej v bukovju listja, kar se godi skrivaj, 
kajti dobrava ni njihova, nego grajska. Listje namečejo 
v visoke kupe na koncu njiv proti burji. Ti kupi 
stoje mirno, dokler ne začne pihati od Gorjancev ostra 
hrvaška burja. Silni veter raznese in raztrosi listje brzo 
po vsem polju od enega konca do drugega in njive 
dobe potrebni gnoj. Stražani gledajo, ne da bi morali 
ganiti le z enim prstom. S tem duhovitim domišljajem 
so prisilili naravno moč burje, da jim dela na polju, 
kakor so prisilili drugi sloveči razumniki naravno moč 
para, da goni najtežje vlakove po železnicah. Dalo bi 
se povedati brez števila zgledov, dokazujočih, da se 
Stražani nič ne brigajo za ljudske šege in običaje, 

nego da žive popolnoma po svoje, da si znajo sami 
svetovati, stati na svojih nogah, misliti s svojo pa- 
metjo. Če v kakem inem kraju želi mož, da bi mu 
prišla žena s polja domov, pošlje ponjo otroka, ali pa 
jo gre sam klicat. Siražanu se je zdela ta splošna na- 
vada preveč prosta in zastarela, pa je prisloni! k hiši 
lestvico, zlezel na vrh strehe in jel vpiti s slemena, 
da se je čulo lahko v deveto vas: ,Oj, žena, bali 
domov, bali!“ Rekel ji je še nekaj, česar vama pa ne 
povem, ker sta še preneumna in bi se utegnila kaj 
pohujšati. Drug Stražan se je tako razsrdil videč, da 
so ga prevarili najboljši prijatelji, da je dvignil roko 
in se zaklel s svečanim glasom: ,Kar obesil se bom!“ 
To rekši steče proti podu in se splazi podenj. Mimo- 
gredoč Založan ga vpraša, kaj dela» Stražan odgovori 
zastavno: ,Varujem se smrti. Da ostanem na prostem 
zraku, bi se bil nemara res obesil, tukaj pod podom 
mi hvala Bogu to ni mogoče.“ Stražani pa so samo- 
bitni in modri ne le v dejanju, ampak tudi v besedah. 
Oni govore malo ali jedrasto in pomenljivo. Vsak drug 
gospodar bi dejal: ,Z denarjem, ki ga stržim za češplje, 
plačujem cesarske davke, za krajcarje, katere ujamem 
za orehe, pa si kupim podplatov.“ Stražan pa ve, da 
bo moral dajati Bogu odgovor za vsako nepotrebno 
besedo, zato se mu gnusi tako dolga govorica. On veli 
samo: ,Na češpljah so fronki, naorehih pod- 
platje.“ Po takem se lehko razume, kaj nam hoče 
povedati, kadar nam tožari o slabi letini, ,da so mu 
Za češplje bi dobili Stražani lep denar, ko bi jih obrali 
in otresli sami. Ali o Mali maši _prilomastijo jim na 
proščenje lačni sebenjki iz nepriljudnih Kamnic ter jim 

potrgajo iu poklatijo več nego polovico sliv. Radi tega 
kradeža so se marsikdaj pomenkovali in dogovarjali 
pod občinsko vrbo. Po zrelem premišljevanju so spo- 
znali, da se kot dobri kristjani ne smejo srditi radi ie 
kvare, ker škodi jeza duši in truplu.  Najmanj se jezi 
človek takrat, kadar poje. Ko jim bodo Kamničani zopet 
pokradli češplje, jih ne bodo zato ni preklinjali, ni to- 
žili, nego jim bodo pokazali svojo nejevoljo s primerno 
pesmijo.  Prosili so svojega pesnika Škripalca, da bi 
jim jo zložil. Škripalec je sedel in v treh dneh je do- 
gotovil pesemco, ki je bila resda prav, kratka ali je 
oznanila svetu vso misel poškodovane srenje. Prišlo 
je proščenje in Kamničani so po svoji stari razvadi 
pojedli zopet več nego polovico straških češpelj. Po 
storjeni tatvini so se ustopili vaščanje po vrsti na cesto 
in začeli prepevati zvonko in ginljivo: ,Boljše bi b'lu, 
— De b pri nas maše ne b'lu — Je Kamničan pridrl 
— Nam vse češplje požrl — Oj, vse češplje požrl!“ — 
Romarji so se čudili in jih povpraševali, kaj pomenja 
to petje? Bogoslužni Stražani so jim odgovorili: ,Mi 
pojemo zato, da se ne jezimo prehudo in ne oskru- 
nimo s svojo togoto današnjega praznika.“ — Vsi tujci 
so hvalili njih pobožnost in pohlevnost in čestitali 
Kamničanom. da imajo tako kroike sovražni+e. Neko 
leto pa se je pripetilo, da so zasačili tatu, ko je visel 
na češplji in jo obiral. Srenja se zbere pod vrbo in 
naroči cerkovniku, naj vzame kamen in zapodi Kamni- 
čana z drevesa, ali brez surovega razgrajanja. Opomni 
naj ga z jasno ali s položno in olikano besedo, ki bo 
izpričevala, da so Stražani ostali pravi nasledniki nek- 
danjih izobraženih meščanov. Cerkovnik gre s kamenom 
pod češpljo in veli blago in nežno: ,Prijatelj Kamničan ! 

Ne zameri, da te bom opozoril na neko zmoto. Ti go- 
tovo misliš, da stojiš na veji kake kamniške češplje. 
V ime slavne srenje straške ti moram poročiti, da je 
to drevo božje in naše. V ime iste slavne srenje 
moram ti priobčiti tudi še to, če ne pojdeš precej 
ti doli, da pojde pa kamen gori. Vendar me 
naudaje sladko upanje, da mi ne bo treba zvršiti ne- 
mile kazni.“ Ta zvršitev res ni bila potrebna, kajti 
Kamničan je skočil na tla in pobegnil, preden je cer- 
kovnik še dokončal svoje resno, ali karseda pri- 
ljudno svarilo. Stražani trdijo, da stajpesem in opomin 
pomogla vsaj toliko, da Kamničani odtakrat ne poje- 
dajo in ne jemljo s sabo nikoli vseh sliv, katere na- 
tresejo, nego da jih puščajo nekoliko pod drevesom za 
domačine. Kakor te imenitne zgodbe in dela razvedela 
se je domalega po vsi dolenjski in hrvaški zemlji tudi 
mična povest, kako znajo pogoditi Stražani, kdaj je 
kaka bolezen nevarna, kdaj pa ne. Straška mati je vpra- 
šala svojega bolnega otroka: ,Sirotek, ali bi jedel picka 
(pišče)?“ Dete odgovori: ,O, bi, mama, bi, pa še kako 
rad.“ Mati pravi: ,Hm, to je že prav, ali viž, kako ga 
boš jedel, ko ga pa ni! Itak me jako veseli tvoje go- 
vorjenje. Komur diši picek, ni še za smrt bolan. Zdaj 
se nadejam, da kmalu ozdraviš.“ — V treh dneh je 
skakljal sinček zopet po hiši vesel in zdrav kakor riba. 
Po zgledu te bistroumne matere barajo Stražani vsa- 
kega bolnika, če bi jedel picka? Ako pritrdi, vedo, da 
mu ni treba doktorja, ker bo okreval tudi brez njega. 
Ce pa pravi, da ne mara nobene jedi, niti picka, sna- 
mejo kape in klobuke in molijo za njegovo dušo, ka- 
teri po njih misli ne more zdaj noben doktor več ubra- 
niti, da bi se ne ločila od telesa. Po takem prebijejo 

ti vaščanje v vseh boleznih brez zdravnika in si pri- 
hranijo s tem marsikak petak in desetak, ki jim zaleže 
potem za druge koristnejše in potrebnejše reči. O Stra- 
žanih pripovedujejo ljudje še mnoge ine smešnice in 
čeriče, ki so pa le malenkosti, na katere se ne jezi 
noben pameten človek, zato vama jih tudi ne bom raz- 
kladal. Hotel in moral pa sem vama naznaniti zabav- 
ljice, ki so kolikor toliko ujedljive in razžaljive in na- 
klonijo nagajivcu lahko pljuske in batine.  Zdaj spra- 
vita slobodno črnilo in pero! Ti dve knjižici pa bom 
dejal v svojo skrinjo, da se ne izgubita. Potrpita še 
nekoliko, da vama povem, zakaj sta pisala o Stražanih 
take neumnosti. Pravzaprav nekatere teh pravljic niso 
tako trapaste, kakor se zde samopašnim negodnikom. 
Vsaj jaz bom vedno trdil, da je stokrat bolje in Bogu 
ugodneje, prepevati kako nedolžno pesem nego srditi 
se in preklinjati bližnjega. Toda pustimo bajke! O 
njih se pomenimo morda obširneje drugikrat. Za zdaj 
vama bom razložil, kaj sem učakal in izkusil v Straži. 
Pod to vasjo stoje velike in slavne opečnice. Dela se 
v njih tako zvoneča in trdna opeka kakor nikjer drugje 
na Dolenjskem. Zanjo je vlak še v daljnih krajih. Jaz 
sem mislil, da bi se dalo s tem blagom kaj zaslužiti 
in se nisem motil. Jel sem vozariti straško opeko 
kmeiom in gospodi. Ujel sem vsak dan najmanj pet 
goldinarjev. Če sem potrošil dva goldinarja, živel sem 
o njih prav dobro in “trije so mi ostali v žepu za davke 
in druge potrebe.  Večkrat sem napajal v Straži. Od 
konca sem sedeval v krčmi sam in tedaj ni bilo pri- 
like, da bi jaz storil kaj hudega drugim, ali kdo drug 
meni. Neko soboto pa se je bilo zbralo precej pivcev, 
ki so se prav živo razgovarjali. Mislil sem si, da moram 

tudi jaz reči katero vmes. Ali sem skupil! Rajnki moj 
oče so me imeli trdo v kleščah. Zahajati nisem smel 
ni v krčme ni v druga taka društva, v kojih se zve 
kaka novica in šala. O Stražanih nisem doma nikoli 
nič slišal, zato nisem mogel vedeti, kako se mi je me- 
niti ž njimi, da jih ne razžalim. Dejal sem dobrovoljno: 
»Možje, ta-le vaš hrib bo treba odkopati. Utegne se 
zvrniti na vas, če ga le kdo sune z nogo.“ O teh be- 
sedah je zašumelo v hiši, kakor bi bil dregnil v sršenje 
gnezdo. Pljusk! priletela mi je težka roka na desno 
lice. Vprašal sem dedca, zakaj me bije? Zatulil mi je 
tresoč se od jeze: ,Za nečedni tvoj gobec.“  Zaman 
sem se veril, da nisem hotel nikogar zbosti s svojo ne- 
dolžno opomnjo. Kmalu potem je začelo zvoniti mrliču. 
Mene je posilil smeh pa sem bleknil: ,En zvon se 
je nocoj prehladil, da je dobil hripav glas.“ Vsa družba 
zdivja in plane vame. Padalo mi je po glavi, hrbtu 
in kamor je kdo dosegel. Jaz nisem bil tako moder, 
da bi bi! uganil, zakaj so se ti čudni ljudje razkačili 
name. Najbolje bi bil storil, da ne bi bil zinil ni črke 
več proti njim. Ali dobro vince me je bilo pogrelo in 
ublažilo. Od Stražanov bi se ne bil ločil rad v so- 
vrašivu. Nadejal sem se, da jih bom pomiril in zbogal 
še najprej s kako mastno pohvalo. Vprašal sem pivca, 
ki se mi je zdel med vsemi najzastavnejši, kako gnoje 
vaščanje svoji pšenici, da jim rodi tako plemenito zrnje, 
kakršno se ne najde lahko v vsi kranjski in štajerski 
deželi? Ni on ni drugi Stražani mi ne odgovore ničesa. 
Molče skočijo vsi naenkrat iz hiše na dvor po polena 
in vrnivši se začno mlatiti po meni, kakor da nisem 
krščen človek nego kak srenjski oreh. Pobegnil sem 
jim brez klobuka in biča. Pri opečnici sem potožil 

delavcem, kako so me nažigali Stražani.  Zagrohotali 
so se mi zlobno in dejali, da sem bil še premalo 
kaznovan za neugnani svoj jezik. Tudi oni so me jeli 
mikastiti, suvati in naklepati. Jaz nisem znal, da so ti 
opekarji straški fantje. Odtakrat sem se ogibal Straže 
in napajal v prijaznem Zalogu ali pa v Baltovi Vasi. 
V Zalogu sem se seznanil s prekanjenim godcem Ber- 
nardljem. Ta možiček mi je natanko razložil vso zgo- 
dovino vasi Straže, svojstva njenih prebivalcev in burke, 
s katerimi jih pikajo Prečinci in drugi župljani in so- 
sedje. Zdaj sem seveda lahko razume! in spoznal, 
zakaj so. jih moje besede zapekle in dvignile name. 
Bili so uverjeni, da sem jim prišel zabavljat. Povesti 
o njih sem si dobro zapomnil in jih nisem jemal ni- 
koli več v misel, kadar sem se pomenkoval s Stražani 
Govorjenje, s katerim sem jih nevede razžalil, so mi 
sčasoma oprostili in občeval sem ž njimi potem 
zmerom prijazno in brez neprilike. Zdaj sem se že 
tako postaral, da mi se ne ljubi več voziti opeke. 
Mesto mene bosta hodila v Siražo vidva. Da ne za- 
gazita v mojo nesrečo, bosta nosila s sabo ta-le spisek 
in ga brala spotoma na vozu ali v kaki krčmi. Opo- 
minjam vaju, da ne bosta govorila proti Stražanom 
nobene reči, ki je v njem zabeležena. Ker pa 
človeku ni dano, da bi vedno molčal, pripovedujta jim 
kaj takega, kar jih bo veselilo in se jim prilegalo. Z 
dobro vestjo priznavata lahko izredno umetnost in 
pridnost straških mladeničev, ki izdelujejo tako izvrstno 
.opeko. Po pravici bosta hvalila tudi straško vino, ki 
se kosa, če je zanj letina, z imenitnim trškogorcem in 
grčevcem. Največjo čast in slavo pa bosta dajala stra- 
škemu svetniku, ki leži v tamošnji cerkvi, ali ga doslej 

niso smeli dvigniti, ker mu živi še nekaj žlahte. Ber- 
nardelj je vedel o njem samo to, da se zove sveti 
Drnuncelj in da se je posvetili še pred svojim 
rojstvom s trdo pokoro in pretežavno hojo po božjih 
potih.“ — Izkušnja je potrdila, da je previdni Čandra- 
ževec prav izvrstno skrbel za sinova s svojim zgodo- 
vinskim narekovanjem. Precej prvi ponedeljek je poslal 
po opeko Jernejca. Dal mu je zapisno knjižico in ga 
opomnil, naj jo prebere pazljivo vsaj dvakrat ali tri- 
krat, da se mu ne izmuzne kaj iz spomina.  V torek 
je šel v Stražo Andrejec, prejemši isti napotek od ro- 
ditelja. Brata sta se zmerom tako vrstila, da je vozil 
en dan starejši, drugi dan mlajši. Oba sta izpolnila 
natanko očetov nauk. Prebirala sta straške zgodbe tako 
marljivo, da sta jih znala ob tednu na pamet. Nevar- 
nosti sta se torej lahko ogibala. Pomenkovala in dru- 
žila sta se s Stražani zložno in prijazno od prvega 
začetka do danes. Neizrečeno jim je ugajalo, da sta 
hvalila navsomoč o vsaki priliki njih sinove, vino 
in svetnika. Sčasoma sta se uverila, da so vredne 
enake časti in hvale tudi njihove mlade hčere. Bati 
se jima ni bilo radi njih nikogar. Domačim fantom sta 
se prikupila in priljubila, da so se ž njima pobratili in 
dovolili, da se smeta zabavati brez zamere s straškimi 
krasoticami. To dragoceno pravico sta rabila tako pridno 
in uspešno, da sta si našla kmalu eden za drugim lju- 
bico in nevesio. Ni še dolgo, kar sta oduševila vso 
Stražo s preimenitno novico, katero sta brala v slo- 
venskem časniku. Velika ljubljanska gospoda so zdelali - 
načrt, po katerem se bo naredila dolenjska železnica 
ne samo do Novega Mesta, ampak tudi do — Straže! 
Vsi vaščanje so zatrdili venglas, da jim je izprosil 

io milost svelnik, čigar svci.nje imajo v cerkvi, kajti 
Stražani se sami niso poganjali še nikoli za nobeno 
železnico. Ko so zvedeli to radostno naznanilo straški 
starci, zaigrale so jim solze v očeh, hvaležno so dvig- 
nili oči proti nebu in dejali s svečanim glasom: ,Dragi 
srenjčani! Jela so se nam prikazovati znamenja, katera 
izpričujejo, da Bog še ni pozabi! in zapusti! svojih 
zvestih služabnikov. Slava naših dedov spi, ali ni umrla. 
Kazno je, da se je prebudila in da vstaja že iz groba 
na žalost in sramoto Prečincem in vsem drugim na- 
šim obrekovalcem in neprijateljem.  Morda prej nego 
mislimo, se bo slišalo in razširilo po vsi slovenski 
domovini ponosno poročilo: Stražan gre na dan.“ 


35. Zemun. 


Pod lično cerkvijo, ki krasi Tolsti Vrh, so šu- 
meli nekdaj visoki, košati gozdi, samo na prisojnih 
rebrih je zasadi! trudoljubni Podgorec iupatam kak 
prijazen vinograd, poleg katerega je stal povsod skromen 
vinski hram, dolenjsko letovišče in še po zimi najbolj 
zaželeno veselišče. Te gorice so imeli zaeno hribovci in 
poljanci. Tja gori je hodila delat Žičkova Jerica iz 
bližnjih Žapuž, kdaj v druščini, dostikrat pa tudi sama. 
Pot ji je šla dobro četrtinko ure skozi temno hosto. 
Vselej, kadar je korakala tod brez tovarištva, se ji je 
pridružil neznan, porasten velikan in jo spremljal do 
konca gozda. Zinil ni besede. Jerica se ga ni bala, 
vendar se ga ni usodila vprašati, čemu jo spremlja. 
Nekoč je nesla domov v košari več sodcev vina. Breme 
jo je težilo, da je skoro omagovala. Ko je prisopihala 
do hoste, jo je že čakal tam kosmatin ter ji vzel ko- 
šaro raz glavo. Nesel jo je do drugega konca gozda, 

potem pa jo izročil zopet Jerici. Dekle ga prav lepo 
zahvali in pobara, kdo je in odkod. Velikan odgovori: 
»Jaz sem Zemun, stanujem pa v gradu Biserniku, pol 
streljaja od ceste.“ Ona se silno začudi tem besedam. 
Poznala je natanko vse obližje, ali razen Gracarjevega 
Turna in Brhovega ni vedela v njem za noben grad. 
Ta pot se ji je mudilo, da ga ni utegnila izpraševati. 
Precej drugi dan pa ga je prosila, da bi ji pokazal 
Bisernik. Namigne ji, naj gre ž njim.  Poleg steze je 
zijala okrogla, nekoliko čevljev globoka jama. Zemun 
skoči vanjo in poda deklici roko, da bi ne padla. Ko 
pride z njegovo pomočjo v jamo, stopita oba na črno 
korenino, in zdajci se odpre zemlja in onadva zdrk- 
neta vanjo. Za en trenutek se zmrači, da se ni moglo 
nič razločiti, Jerico začne obhajati groza. Ali ta strah 
jo hitro mine, ker ugleda skoro zopet svetlobo in v nji 
velik prekrasen grad. Zval se je po pravici Bisernik, 
kajti bil je zunaj in znotraj ves posut z debelimi, pre- 
dragocenimi biseri. Na vrhu vsakega ogla je bil vzidan 
žlahten kamen, ki se je svetil kakor nebeška zarja. 
Okoli grada je tekel bister studenec, za njim pa se je 
razprostiral nepregleden vrt, poln plemenitega drevja, 
dišečih cvetlic, zvonko pevajočih slavčkov in rajsko 
lepih šetališč. Zemun pogosti Jerico s sadjem in stu- 
denčino. Nobena pečenka ni tako okusna, nobena pot- 
vica tako sladka, kakor so bile te podzemeljske slive, 
hruške in jabolka, pa tudi voda se je zdela deklici 
ljubkejša od najboljšega domačega in hrvaškega vina. 
Prav težko se je ločila od Bisernika, ali radi nujnih 
opravkov se ni smela muditi predolgo pod zemljo. 
Prosila je Zemuna, da bi ji pokaza! pot do hoste. € 
ji veli: ,Stopi na belo korenino!“  Stopivši nan 

je dospela v okroglo jamo, kakor bi trenil. Odslej se 
je pomenkovala z Zemunom malone vsak dan. Jako 
ji je ugajalo, da imenitni bogatin druguje ž njo tako 
prijazno, inih deklet pa niti ne pogleda. Vprašala ga 
je naravnost, zakaj spremlja njo, druge pa nobene. On 
se ji nizko pokloni in veli: ,To se godi zato, ker 
ljubim samo tebe. Povej mi, predraga Jerica, ali hočeš 
biti moja dosmrtna prijateljica in tovarišica ?“ Jerica se 
zardi kakor kuhan rak in zajeclja: ,Morebiti bi se te 
ne branila, ko bi vedela, kakšen si, ali ta strašna brada 
ti je zarasla ves obraz, da mi ni moči pogoditi, če si 
star ali mlad, bele kože ali zamorec.“ Zemun se za- 
smeje dobrovoljno in jo potolaži, da ga bo videla jutri 
brez brade. 

Napotivši se drugi dan v vinograd, ugleda v gozdu 
zalega junaka, kakršnega niso zazrle še nikoli njene 
oči. Junak se ji približa in želi dobro jutro. Po besedi 
spozna Zemuna in se mu da brez nejevolje poljubiti. 
Ta ljubezen nakloni nje srcu mnogo radosti, obenem 
pa tudi težke misli in silne skrbi. Pobarala je Zemuna 
kako mu je krstno ime? Reče ji: ,Jaz nisem prejel 
nikoli krsta in tedaj niti krstnega imena. Moj rod je 
podzemeljski. Kadar bo prišel konec vsemu svetu, po- 
ginil bom ž njim tudi jaz. Do takrat pa ostanem mlad, 
zdrav in močan, da me nobena človeška sila ne ustra- 
huje. Če bi se dal krstiti, dobil bi dušo in ž njo upanje 
večnega življenja in zveličanja, ali še tisti dan bi se 
jel starati kakor drugi. ljudje.  Mučile bi me vsakršne 
brige in bolezni in čez nekoliko desetletij bi moral 
umreti. Mogoče pa bi bilo, da bi me pokosila bela 
žena že prvo leto in prvi teden. Ker:se bojim bolezni, 
stars in smrti, ne maram ni krsta, ni vašega upanja. 

Moja sreča doleti lahko tudi tebe. Ako se preseliš v 
blaženi Bisernik in zediniš z mano, ti bo cvetela 
večna mladost in lepota.“ — Jerica se zamisli. 
Mikala sta jo navsomoč ta obetana darova, ali spom- 
nivši se svoje neumrle duše vpraša Zemuna, ali bi se 
mogla zveličati poleg njega? Velikan se zagrohota za- 
ničljivo in jo zavrne, naj si svojo dušo čuva, kakor 
ve in zna sama, on se za take teči ne briga. Uboga 
deklica se je bridko pokesala, da se je seznanila z 
brezbožnikom, ali strastna in slepa ljubezen ji ni dala, 
da bi bila razdrla to grešno in nevarno zavezo. 
Takrat se je vrnil v očetni grad Gracarjev Turn 
mladi baron Cukerkand, ki je kolovratil mnogo let po 
svetu, da se naužije njegovih krasot in slasti. Bil je 
gizdav, samopašen, razvajen mladič, srce mu ni po- 
znalo ni srama, ni poštenja. Oče se je nadejal, da mu 
bo pomagal gospodariti, ali se je skoro uveril, da si 
je vzgojil razuzdanega potratnika, ne pa spretnega so- 
trudnika in hvaležnega podpornika. Zahajal je vedno 
v bližnje in daljne gradove in je pijančeval in kvartal 
tam po cele dni in noči s svojimi vrstniki. Kadar ni 
imel gosposkega društva, je zalazoval nedolžne hčere 
podložnih kmetov. Izmed vseh se mu je najbolj prilju- 
bila živa in dražestna Jerica, toda zaman je postopal 
za njo in jo lovil in mamil z zlatimi in svilenimi darili. 
Videč, da izlepa ne opravi ničesar, se je je hotel poleg 
stare plemenitaške navade polastiti s silo. Najemši dva 
čvrsta hlapca jo je čakal v gozdu, koder je vedel, da 
se vrača iz vinograda domov. Delo jo je zabavilo v 
gorici dostikrat in tudi ta dan do kesne noči. Precej, 
ko je dospela do hoste, so jo lopovi zaskočili in zvezali, 
Z obupnim glasom je zaklicala: ,Zemun, pomozi!“ 

Hlapca sta jo bila že dvignila, da jo zaneseta po ba- 
ronovem ukazu v grajsko pristavo, kar prilomasti grozen 
velikan ter ustavi napastnike z grmečo viko in strašno 
gorjačo. Preden so se utegnili pripraviti na bran, pobije 
vse tri na tla in jih zveže z debelimi vrvmi.  Jerici 
poreže spone in jo spremi do ceste. Tam se ž njo 
poslovi in skoči nazaj k svojim jetnikom. Z gorjačo 
odšteje vsakemu hlapcu po petindvajset ljuto bolečih 
batin, za nameček jima da še pet ali šest gorkih brc 
in zaušnic. Ko prejmeta zasluženo plačilo, ju zapodi 
spat. S Cukerkandom računa ne zgotovi tako hitro. 
Nametal mu je trikrat po petindvajset batin, pljusk in 
sunkov pa je privrgel toliko, da ni moči povedati šte- 
vila. Nežni gospodič je bil tako stolčen in premlačen, 
da se ni ganil.Obležal je v hosti kakor šibki topol, 
ki ga polomi, izruje in zruši prvi besni naval hudo- 
urne nevihte. Več dni se ni zavedel in preteklo je pol 
leta, preden je toliko okreval, da je mogel stati na 
nogah. 

Prešernega pohotnika | pa ne izmodri niti ta ne: 
zgoda. Huje nego prej je kopernel po: Jerici in za- 
snoval nakano, ki ga je navdajala z upanjem, da 
bo izročila deklico njegovi volji gotovo in brez 
nevarnosti. Jel se je dobrikati staremu Žičku in mu 
dokazovati, kako prijetno bi mu živela hči, ako bi se 
pozakonila z grajskim valptom Trpotcem. Slaboumni 
mož je poslušal radostno to- ponudbo, kajti je slovel 
Trpotec za prvega kmetiškega bogatina in veljaka v 
vsi krški dolini. Zapovedal je Jerici, naj se začne pri- 
pravljati za svatbo, išče: je sreča, katero ji bode za- 
vidala .vaaka vrstnica in še marsikatera mestna -gospo- 

*.se je milo jokala -in prosila svoje roditelje 

na kolenih, da bi ji ne silili za moža brezvestnega 
zlobnika in najkrutejšega kmetiškega zatiralca, ki ga 
brani dolenjska zemlja. Njene goreče solze in prošnje 
niso ganile ni očeta ni matere. Baron Cukerkand je že 
vriskal od veselja, misleč, da bode Jerica kmalu žena 
njegovega služabnika in lizuna.  Valpet in Jerica sta 
bila že oklicana vse tri pote, po ženinovi želji naj bi 
bila poroka v ponedeljek zjutraj, vesela in razkošna 
svatba pa bi trajala brez presledka do drugega tedna. 
Nevesti so se solze posušile, duša se ji je umirila. 
Spoznavši, da se nikomur ne smili, se je zamislila in 
se zarotila, da ne bo poslušala ljudi nego samo glas 
svojega srca. V nedeljo popoldne je šla poleg prelepe 
narodne šege po slovo k vsem prijateljicam in bližnjim 
znankam. Zapele so ji marsikako ganljivo pesem in 
vsaka je glasno zaplakala, ko ji je segla v roko po- 
slednjikrat. Dolga vrsta vozov je stala drugo jutro nad 
Zapužami, da bi se odvezlo na njih mnogobrojno kr- 
delo svatov v Šent-Jernej.  Nekatera kola so bila že 
odšla, ko je velela Jerica: ,Včeraj so se razcvetele 
prve šmarnice, moram jih natrgati kitico za ženina, 
da jo bo dejal za klobuk.“ To rekši steče v gozd urno 
kakor lahka srnica in ne pride več nazaj! Zaman so 
jo čakali, klicali in iskali ženin, žlahta in vsi soseščani. 
Izginila jim je, kakor bi se bila vdrla v zemljo. Pa 
saj se je vdrla res vanjo. V skrajni svoji bedi je po- 
begnila izgubljena reva v Bisernik in se poročila z dragim 
Zemunom brez duhovnika, brez prič, brez božjega in 
človeškega blagoslova ! 

Živela je odslej največ. v podzemeljskem gradu. 
Prvo leto ni ga zapustila nikoli, ker se je bala, da bi 
jo zapazili in zasačili sorodniki. Svojenmu možu je 

povila dva krepka dečaka, Gojka in Divka. Gojko je 
bil pohlevno, preljubeznivo dete. Jemal je z veseljem 
na ušesa materine besede, kadar mu je razlagala kr- 
ščanski nauk. Prosil jo je sam, da bi ga dala krstiti 
in v šole. Divko pa se je bil vrgel ves v svojega ne- 
vernega očeta. Božje reči so ga dolgočasile, za pravo 
srečo je smatral dobro jed in pijačo, posebno pa ne- 
omejeno, razuzdano svobodo. 2 otrokoma se je šla 
Jerica dostikrat izprehajat na Tolsti Vrh, drvarji so jo 
videli na vrhu Kukove gore, počivajočo pri Krvavem 
kamenu ali pa za razvalinami Miklavževe cerkve. Vsak 
človek se je čudil njeni lepoti. Ko sta ji bila sinova . 
že napol odrasla, je bila še vedno tako mlada, obilna 
in cvetoča kakor tisti dan, ko je utekla mrskemu Tr- 
potcu. Strahu se je sčasoma tako iznebila, da se je 
prikazala rada tudi svojim roditeljem, bratom in sestram, 
nekoliko potov je prišla celo domov v Zapuže, ali 
vselej brez otrok. Če so jo vprašali, kje stanuje in 
kako se ji godi, ni hotela ničesar povedati. O slabih 
letinah in kadar ji je pritisnila rojstno hišo kaka ina 
nesreča, je pomagala svojemu očetu z obilno podporo, 
tudi drugo žlahto je razveselila kdaj s prekrasnimi in 
dragocenimi darili. Svojega blagega Gojka je poslala 
v Novo Mesto in pozneje v Ljubljano, da se je izučil 
za duhovnika. V šolah je bil najodličnejši med vsemi 
dijaki in ko ga je posveti! vladika za mašnika, je za- 
slovela njegova pobožnost po vsi deželi. Cerkveno 
poglavarstvo ga je dalo podgorskim Brusničanom za 
kapelana. Odtod do Gracarjevega Turna pride trden 
pešec po bližnjici lahko v eni uri in še prej. Služil je 
torej v soseščini očetnega Bisernika. Hodil je pogo- 
stoma domov s svetim namenom, da bi izpreobrnil 

svoje grešne roditelje. Srčna želja se mu izpolni. Divji 
Zemun se je dal krstiti in se je preselil iz svojega pod- 
zemlja v brezovo goščo, v kateri je osnoval vas Bre- 
zovice. Na solncu, kateremu niso bile vajene njegove 
oči, se mu je bleščalo tako silno, da je že prvo leto 
oslepel. Jel je bolehati in se brzo starati. Ležal je iz- 
večine v postelji. On in žena Jerica sta kmalu umrla 
eden za drugim spokorjena iu v milosti božji. 

Brez uspeha pa se je trudil Gojko, da bi privedet 
iz poganske blodnje na pravi pot tudi brata. Divko je 
ostal trdokoren nevernik do današnjega dne. Ali v Bi- 
serniku že mnogo let ne prebiva sam. Zbral je okoli 
sebe veselo družbo, s katero se dobrovolji prav po 
človeško. Prva in dozdaj edina priča tem zanimljivim 
zabavam je bil dolenjski baron Brunfi, ki se je zval 
po domače Brunček. Ta plemenitaš je zapravil svojo 
mladost v vojakih. Po odpustu je živel ob nevelikem 
imetku, ki ga je dobil po neprijaznem očetu. Delal ni 
ničesar, niti branje in lov ga nista mikala.  Prejšnje 
čase se mu je vnelo srce o vsaki iskrici, ki se je za- 
trnila vanje. Ali ljubezen mu je nakopala tako odurne 
neprilike, da so se mu primrzile vse ženske. Preziral 
jih je istotako, kakor so one prezirale njega. Pohaj- 
koval je neprestano od znanca do znanca, od krčme 
do krčme. Zabavljal se je nekaj malega z lahkimi igrami; 
najrajši in najbolj pa z vinsko kupico. Raznašal je po 
svetu novice in klevete, katere je slišal spotoma in 
pri pijači. Bil je neugnan jezičnik in obrekovalec. Radi 
te napake se ga je prijel priimek: ,urednik žabar- 
skega dnevnika! Porodil se je bil za prostega 
plemiča. Ta nizka čast ni ugajala njegovi gizdi. Trdil 
je po pravici, da njegova kri ni nič slabša od baronske. 


36 


Zdelo se mu je neizrečno dobro, kadar se mu je de- 
jalo: ,gospod baron'. Kdor ga je počastil s tem na- 
slovom, si je zavaroval pri njem za vse veke svoje 
poštenje. Njega ni pikal nikoli ni v oči ni za hrbtom. 
Govoril je o njem hvaleče, da je značajen človek, ki 
pozna red in pravila izobraženega življenja. Ko so 
ljudje to zapazili, so ga pozdravljali drage volje z ba- 
ronom. Kakor druge vinske braice, mučila je tudi 
Brunfija slabost, da se je na potu često opotekal in 
zavalil kdaj neradovoljno v blato, sneg, trnje ali kako 
mravljišče. Neko popoldne ga je premoglo vino v 
hosti pod Tolstim Vrhom. Zavrtelo se mu je v glavi, 
pa je zdrknil nezaveden v okroglo jamo, ki se nahaja 
nad Bisernikom. Tam je smrčal, dokler se je naspal. 
Vzbudivši se opolnoči začuti pod sabo hrup, žven- 
ketanje, govorico, smeh, godbo in petje. Ker je bil 
silno radoveden, kaj pomenijo ti glasovi, nastavi uho 
in začne poslušati. Glavno pevko spozna po besedi. Go- 
sposki roditelji so dali svojo hčerko Juliko naučit vsem 
znanostim in umetnostim, katerih potrebuje gospodična. 
Znala je precej dobro peti in glumiti, še bolje pa 
brenkati na klavir. Mlada krasotica se je veliko trudila, 
pehala in potila, da bi si priskrbela bogatega moža. 
 Udeleževala se je vseh gosposkih plesov in veselic, v 
čitalnici je pela, igrala in godla na klavir in bila za 
te zasluge lepo pohvaljena v slovenskem časniku, Na 
pozornici so jo videli tudi Ljubljančani.  Razkazovala 
jim je svetle, bele zobke in mnoge ine svoje dražesti. 
Vsem se je smejala navsomoč sladko. 

Toda preganjala jo je nemila usoda, da ji noben 
napor ni koristil nič. Gospodom se je zdela samopašna 
in prismojena. Nekoliko ji je škodil tudi neduhoviti 

obraz, največ pa oče, ki ji ni mogel dati kakih dvajset 
ali vsaj deset tisočakov dote. Nejevoljna se vrne na 
Dolenjsko in se zna priplaziti s spretnimi izgovori v 
mnoge neznane rodovine in hiše, kjer je vedela, da 
bo našla kakega uglednega in petičnega samca. Z 
vsemi ženskimi umetnostmi in sredstvi je lovila za- 
lega Brunfijevega sorodnika. V njegovi obednici je 
slišal baron često njeno petje in glasbo.  V Ljubljani 
se je delala oduševljeno Slovenko, doma pa je mislila 
zdaj, da bo uspela laglje z nemškutarstvom. Pela in 
godla je tedaj zaželenemu _plemiču ,Wacht am Rhein“ 
in druge take. Nada jo je zopet prevarila. Mladi go- 
spod, pošten narodnjak, je pokazal očitno, da jo za- 
ničuje. Nekaj časa se je potikala po bolj imenitnih 
hišah in poučevala otroke. Tega grenkega kruha se je 
kmalu naveličala. Več let ni vedel nihče, kam je prešla 
i1 še zdaj se ne bi znalo kje živi, da ni čul baron 
Brunfi po prečudnem naključju njenega podzemeljskega 
petja in brenkanja. Po takem se ne more nič drugega 
misliti nego to, da se je seznanila nekje z Divkom 
in ga zapredla v svoje mreže tako čvrsto, da jo je 
vzel v Bisernik za ženo ali pa za skrbnico. — Brunfi 
je slišal v svoji rupi razen nje še drugo pevko. Glas: 
njen se mu je zdel povse tuj, ali zapomnil si je dobro 
neko njeno posebnost, ki mu je pomogla, da ji je 
zvedel kmalu za stan in ime. Na koncu vsake pesmi 
je udarila z nogo ob tla in zaukala trikrat kakor kak 
pijan kmetiški fant. Izmed govornic je blebetala ena 
tako hitro, da ji je pobijala beseda besedo. Za vsakim 
stavkom pa se je zadrla: , Vidite, taki so kmetiški ljudje!“ 
Baron si je zapamtil ta vsklik tem lože, ker mu je bii 
všeč: kmete je preziral in črtil zlasti zato, ker se mu 

mnogi niso hoteli odkrivati. Ko se je začelo daniti, 
je potihnil podzemeljski šum in Brunfi se je izkobacal 
iz rupe in se napotii naravnost proti Novemu Mestu, v 
katerem se stekajo od vseh strani dolenjske novice, 
čenče, burke in laži. Šel je v krčmo, ki je bila glavno 
skladišče tega blaga. Za vsako mizo je že sedelo 
nekoliko pivcev, ki so si pravili najnovejše mestne pri- 
godke. Presodivši jih korenito so se jeli spominjati 
tudi starih časov in reči. Barona je najbolj zanimalo, 
kar je pripovedoval upokojen podporočnik o brdki 
Roziki. Bila je živahna, skočna in kakor na škripcih. 
V šestnajstem letu se ji je nekaj pripetilo,  česar ji 
domačini niso mogli oprostiti.  Pobegnila je v daljne 
kraje, kjer je nihče ni poznal. Priromala je tudi na 
Dolenjsko in služila v gostilnicah in imovitih hišah za 
točajko, kuharico ali hišino. Prikupila se je brzo sled- 
njemu človeku s svojo vedro veselostjo in zabavno ša- 
ljivostjo. Pela je kakor zvon in po vsaki pesmi je pribi- 
jala z nogo ob tla in zavrisnila prav po fantovsko tri- 
krat navsegrlo, da so se ji morali smejati najzastav- 
nejši starci in modrijani. Omožila bi se bila rajši danes 
nego jutri. Imela je obilo častilcev, ki so ji govorili o 
ljubezni in svojih srčnih ranah, ali neki škratec ji je 
nagajal, da so se zaljubili vanjo samo taki, ki se niso 
mogli oženiti: dijaki velikih in srednjih šol, diurnisti, 
doktorandi, nepreskušeni praktikanti, revni poročniki, 
logarski pomočniki i. t. d._Nič bolje se ji ni godilo 
na Hrvaškem. Nekega jako mogočnega graščaka vdovca 
je bila res že tako zmešala in uklenila, da se je hotel 
ž njo poročiti. Ko je trebalo iti v cerkev, pa je došlo 
župniku poročilo, da se graščak ne sme ženiti, ker mu 
prva gospa še živi! Rozike je bilo sram, da nikoli 

takega. Izginila je kakor duh, noben znanec je ni več 
videl, ubožica je skočila morda v Savo in se utopila. 
Prav škoda je je. Tako dobrovoljne punčke, kakor je 
bila ona, ne dobote zdaj ni v dolenjskih ni v gorenj- 
skih gostilnicah, 

Brunifi se je porogljivo zakrohotal o teh besedah. 
On ni dvomil kar nič, da je prepevala preteklo noč 
baš ta dobrovoljna Rozika v Gorjancih nekoliko sežnjev 
pod koreninami gracarske hoste. Zgovorna krčmarica 
se oglasi: ,Mi meščani pa smo izgubili predlanskim 
tudi prav nanagloma neko hudo tercijalko, tisto, ki se 
je zvala Kokarica. Ker jo je dobila od vojaka mestna 
šivilja, je čutila baba gosposko kri v svojih žilah. 
Kmete je strašno grdo gledala in jih obirale do belih 
kosti. Dejala je vsako uro gotovo več nego stokrat: 
» Vidite, .taki so _kmetiški ljudje!“  Ostudno pa se je 
sladkala in prilizovala gospodi, sosebno bogatim go- 
spem. Rabila jim je za tajnico in svetovalko. Dobivala: 
jim je kuharice, dekle, dojnice in postrežnice, ali za 
to je ne bo nihče grajal. Kadar so svoje denarce za- 
kvartale ali zatratile na cape, vino in slaščice, nosila 
je zastavljat njihovo zlatnino. Če so hotele kako znanko 
razvpiti za negodnico, so naložile ta nečedni posel 
vselej nji, ker je znala človeka tako zamazati, da je 
bil v treh dneh črn kakor zamorec. Ako je nakanila 
katera prevariti možička in se sniti nasamem s skrivnim 
prijateljem, je prirejala take shode le Kokarica in padel 
ji je marsikak tolar in petak za to vražje posredovanje. 
Ona je izvohala najprva vsako rodbinsko, zasebno in 
družabno tajnost ter jo priobčila še gorko svojim po- 
kroviteljicam, koje so ji bile za takova poročila po- 
sebno hvaležne. V cerkvi je hinavka zjutraj in popoldne 

oblizala vsem svetnikom pete in vendar je ni bilo v 
vsem našem okraju nobene rokovnice in ciganke, ki bi 
se bila mogla kosati ž njo za brezdušno hudobnost 
in sleparstvo. Vedno nam je čvekala, da pojde v sa- 
mostan za usmiljeno sestro, ali pa za gospodinjo in 
učiteljico. Šla je res odtod kar neutegoma, kakor bi 
jo bila odpihala burja, ali jaz ne verjamem, da bi hoteli 
imeti v kakem samostanu tako lenobo, nesnago in 
klepetuljo. Morda jo je teral Hudobec živo s tega sveta; 
pa naj jo le, saj drugega ni zaslužila. Meni se že ne 
bo tožilo nikoli po nji.“ 

Baron Brunifi se zopet zaničljivo zasmeje in veli: 
»Kokarice ni odnese! vrag, ne. Ona reglja zdaj za 
gracarsko pristavo v Gorjancih v društvu veverice Ro- 
zike in še mnogo inih, ki ne vem, ali bi jim dejal 
dekleta, babe, ali pa še kako drugače.“ In baron je 
začel razkladati pivcem obširno in natanko vse, kar 
je doživel in slišal v polnočno dobo pod Tolstim 
Vrhom. Premolčal je samo sitni vzrok, ki ga je zapeljal 
v okroglo jamo. Slovenski kmet ni znal modre krvi 
nikoli prav ceniti. Meščani naši pa se klanjajo plemstvu 
še dandanes. Žlahtnemu gospodu ne ugovarjajo, naj 
bleka neumno, kolikor mu drago. Pravo mnenje in 
čustvo jim prikljujeta na dan po njegovem odhodu. 
Vsi gostje so poslušali Brunfija pazljivo, kar se le da. 
Nekoji so kar zijali in sklepali roke od prevelikega 
čuda in strmenja. Ni se videlo niti najmanjšega znamenja, 
ki bi bilo pomenjalo nevernost ali kako sumnjo. Komaj 
pa se je baron poslovil in zapri za sabo vrata, se mu 
je jela vsa družba gromoglasno smejati in rogati. 
Upokojeni podporočnik je dejal: ,Talmi -baronček je 
dal danes od sebe tako zeleno, da se bo kadilo tri 

dni po hiši, čeprav bi bila vsa okna odprta. Ta ples- 
nivi dolenjski aristokrat laže, da sam sebi verjame.“ 
Tako zabavljanje se mi zdi nespametno in surovo. 
Dostikrat se izmakne tudi lažniku kaka resnica. Istina 
je, da razen barona ni slišal noben človek podzemelj- 
skega pomenka, petja in brenkanja, ali to se ni moglo 
niti zgoditi, ker ga ni šel dozdaj nihče poslušat. Najprej 
treba poskusiti, šele potem se bo smelo soditi. Divko 
pa se je prikazal že premnogim ljudem. Spremil jih 
je molče do konca hoste, tam pa se je vselej obrnil 
in korakal polagoma nazaj v goščavo. Krivice ni storil 
nikoli nikomur. Sploh mu pravijo ,divji mož', dasi 
je miren in pohleven kakor jagnje. Nekdaj se je ponašal 
morda bolj robato in osorno, uljudila ga je najbrž 
družina. Od Kokarice se ni mogel naučiti ničesa dobrega ; 
njo je sprejel v Bisernik gotovo zalo, da ga kratko- 
časi s človeškimi novicami in smešnicami. Ali od 
omikane Julike in prijazne Rozike se je lahko navzel 
pristojnega in lepega vedenja, s kojim se odlikuje zdaj 
poleg vseh poročil tamošnjih prebivalcev. Že marsi- 
kateri šentjernejski župljan je izustil proti meni željo, 
da bi izvedel kaj več o tem, kdo je in kako živi ta 
»divji“ mož. Meni je poslužila sreča, da so mi pri- 
občili Gorjanci vse svoje skrivnosti in tudi bajko o 
Zemunu in njega rodovini. Nadejam se torej po pravici, 
da razveselim ž njo in poučim vse tiste Podgorce, ki 
ne poznajo dovolj mičnih imenitnosti čudovite svoje 
Kukove gore. 

36. Bratovska gomila. 


Pri sv. Roku na Tolstem Vrhu se je praznovalo 
preveselo proščenje. Po službi božji so se šli romarji 
krepčat z izvrstnim domačim vinom in z jedili, ki 
SO jih prinesli s sabo ali pa jih dobili na gori. Proti ve- 
čeru se je bil prostor okoli cerkve izpraznil, samo za 
eno mizo je sedelo še krdelce mladih, izobraženih 
Slovencev, katere je oduševljeval za domovino in slav- 
janstvo z iskrenimi govori podgorski pesnik Hudolin. 
Ko je začel Gorjance zastirati mrak, se je dvignila tudi 
ta odlična narodna družba. Za slovo so trčili vsi njeni 
udje s svojim prvakom Hudolinom želeč zdravja in 
vsake sreče njemu in njegovi izvoljenki, žarnooki 
Hrastnikovi Milki. Izpivši vsak svojo kupico na slavo 
in napredek svete narodnosti naše, segli so si mlade- 
niči v roke in se napotili po raznih cestah in stezah 
proti domu. Pesnik se je obrnil na desno in hitel skozi 
hosto v dolino, kjer mu je stala rojstna vas in očetna 
hiša. Storila se je krasna, topla, mesečna in jasna noč. 
Zrak je bil popolnoma čist, le ob daljni Krki se je po- 
tezala tanka, komaj vidna meglica. Oziraje se nanjo je 
zapel Hudolin z zvonkim glasom, toda s slovenskim 
izgovorom in po svojem napevu rusko pesem : 

»Noščni kroz mir 

Tumit, 

Šumit 

Gvadalkivir . . .“ 
Dospevši pod hribom na pisano loko, je stopil na 
okrogli, ljubki griček, ki je zdaj brez imena, predniki 
naši pa so ga zvali Bratovska gomila. Ves za- 
maknjen je upiral odtod svoje oči v bleščečo se zgrado, 
v kateri je živela nežna Milka, ki je ganila pesniku 

srce z dražestno svojo milino in nedolžnostjo, ko je 
bila dopolnila komaj petnajsto leto. Z gorečo dušo ji 
je prepeval v nočni tišini: ,Luna sije . . .“ in še 
marsikatero drugo slovensko, hrvaško in rusko pod- 
oknico in pohvalnico. Minila je ura za uro, on pa se 
kar ni mogel ločiti iz obližja sladke ljubimke. Legel 
je naposled pod košato drevje, ki je obraslo vrhunec 
Bratovske gomile, delaje prijazno hladnico. Tu je po- 
čival vtopljen v radostne misli in predrzne osnove, 
dokler ga je zače!l premagovati vsemogočni spanec. 
Toliko da je bil zadremal, se mu dotakne roke lična 
miška in ga pozdravi: ,Dobro došel, preljubi pevec! 
Ali si mi prinese! kaj odpustka, da bom pogostila ž 
njim svoje lačne mladičke?“ Hudolin se nasmehne, 
seže v žep in ji pomoli polno pest slaščic, ki jih je 
kupil pri sv. Roku. Miška ga prelepo zahvali in mu 
veli: ,Ker si ti obdaril mene tako obilno, bilo bi jako 
grdo, da ne bi razveselila tudi jaz tebe. Za povračilo 
ti povem staro zgodbo, ki ti utegne veliko, veliko ko- 
ristiti in osrečiti vse tvoje življenje. Poslušaj me paz- 
ljivo in ne zametuj mojih besed, čeprav so mišje.“ 
Zgovorna živalca se usekne, obriše, odkašlja, pljune in 
se zopet obriše, po tem tudi mnogim inim slovečim 
govornikom priljubljenem in navadnem uvodu pa jame 
pripovedovati to-le in tako-le: 

»Pred štirimi in tremi stoletji se je živarilo tožno 
in težko v slovenski domovini. Divji Turčin jo je hodil 
malone vsako leto požigat in pustošit. Gospoda so 
se zapirali v svoje trdne gradove, katerih sovražnik ni 
mogel lahko ustrahovali, ubogi kmetič pa ni imel nikjer 
in od nikogar ni zavetja, ni pomoči. Slabiči in plašljivci 
so se skrivali v brlogih ali bežali v daljne kraje, junaki 


44 


pa se zatekali na višave k božjim vežam in branili v 
svojih taborih do zadnje kaplje rod in sveto vero svojo. 
Mnogi so popadali na boriščih, druge so polovili Turki 
in jih gnali s sabo v kruto, dosmrtno sužnost. Ali 
često sta pomogla Slovencem Bog in sreča, da so slavno 
odterali in ugonobili besne svoje napastnike.  V 
krški dolini se je odlikoval z zmagovito srčnostjo med 
vsemi vrstniki najbolj mladi korenjak Blagne, čigar 
dom je stal na vinogradnem bregovju pod raško cerkvijo. 
Z malo množico zvestih tovarišev je zaskakoval Tur- 
čina brez prestanka ponoči in podnevi. V hudi borbi 
je ubil s svojo roko poveljnika sovražnih vojsk, sinu 
njegovega, Abdula pa je ujel živega. Ker je bil usmi- 
ljenega srca, ni ga hotel ječiti. Ukazal mu je, da mora 
stanovati na Raki, dokler ne pride zanj odkupnina. 

Blagne je takrat še samoval, skoro pa si je naše! 
ljubico Metko, ki je slovela za prvo krasotico međ 
rojakinjami.  Dogovorila sta se, da se bosta poročila 
precej, ko odidejo Turki in potihne vojni hrup. Zgodilo 
pa se je, da se je zaljubil v Metko tudi zali Abdul. 
Ona se ni mislila izneveriti Blagnetu, itak se ji je tako 
prikupila lepota Abdulova, da je bleknila čudne be- 
sede: ,Meni je jako žal in škoda je brhkega mladeniča, 
da je Turčin. Ko bi bil naše vere, ne bi se ga branilo 
nobeno dekle in sam Bog ve, če ne bi premotil tudi 
mene.“ Blagne se je silno ustrašil te pohvale: dal je 
Abdulu prostost in ga odpravil domov brez odkupnine. 
Spremil ga je sam -:do prve turške straže.  Vrnivši se 
pozakonil se je z Metko brez odlaganja in je živel ž 
njo v neskaljenem miru in krščanski ljubezni in slogi 
do smrti. To dokazuje, da je bil on nele Junak, ampak 
tudi jako previden in razumen mož: 

Vrtoglavi Abdul pa se nikakor ni mogel spame- 
tovati. V razkošni svoji palači na Turškem je premiš- 
ljeval in snoval neprenehoma, kako bi se maščeval. 
Blagnetu in mu ugrabi! drago ženo. Minilo je deset, 
dvajset in še več let, po brezumni njegovi glavi pa 
je rojila še vedno slovenska Metka. Nikdar se ni do- 
mislil, da je njena izredna krasota že davno zvenela 
in da je grozno smešno za vsakega junaka, če ljubi 
starikasto babelo. Abdul ni dokazal o nobeni priliki 
velike bojne spretnosti in umetnosti, ali pomogla sta 
mu imenitni rod in bogastvo, da ga je povzdignil 
turški cesar za vodnika vojski, katero je poslal na Slo- 
vensko. Dosti bolj nego ta nezaslužena čast ga je mi- 
kala nada, da mu se izpolni zdaj neskončno hrepe- 
nenje strastno ljubečega srca. Neudržno so valile turške 
drhali proti Kolpi in Savi. Abdul pa je dejal: ,To bi 
bila sramota, ko bi se polastil Metke z mnogobrojno 
vojsko. Zapleniti jo hočem sam brez pomočnikov, 
Blagne naj se uveri, da se ne bojim ni njega ni nje- 
gove svojati.“ 

Pustivši svoje vojake je jahal po bliskovo čez 
ravno polje proti Raki. 

Blagne je delal s sinovi in družino v vinogradu, 
doma sta mu bila samo žena in dekla, da pripravita 
južino in poskrbita za živino. 

Abdul prijezdi naravnost v vežo in vpraša osorno: 
»Kje je Blagneška ?“ 

Ona veli: ,Tukaj pred Vami. Kaj mi boste po- 
vedali»“ 

Abdul ostrmi, da mu zastane sapa, Čas, bolezni 
in brige so bile Blagnetovo ženo jako posušile in na- 
grbančile. Porodila je možu več hčeri in tri krepke 

sinove, ki so bili že vsi odrasli junaki. Na nji ni bilo 
seveda ni sledu nekdanji brhkosti. Obraz so ji opisali 
mozolji in pege, kazile so ga tudi precej debele bra- 
davice, ki so ji čepele ob nosu in nad očmi. 

Turčin zagrmi srdito: ,Kaj taka nagrada me je 
čakala za mojo dolgo ljubezen in zvestobo»! Te pre- 
vare ne morem ti oprostiti, nakazna baba!“ 

Ob teh besedah izdere sabljo, da bi jo posekal. 
Blagnečka pograbi burklje, dekla njena pa tolkač in 
Slovenki sta se zakadili brez strahu na divjajočega 
Turčina. Udrihali, klestili in mlatili sta njega in konja, 
kakor bi padala suha toča. Abdul v nizki veži ni mogel 
vihteti sablje, preplašeni konj pa mu se je vrtil, kakor 
bi plesal, naposled je naše! vežna vrata in planil na 
dvorišče. Bojni krič Blagnetovih žensk dvigne vso vas 
na obrambo. Turški poveljnik uvidi, da se je nemo- 
goče vojskovati s toliko silo in pobegne brez ozira 
proti Savi. Spotoma je strašno z zobmi škripal in klel 
ter se zarotil, da ne bo miroval, dokler ne nalovi in 
ne dovede na svoj dom devetindevetdeset najlepših 
slovenskih devic za nadomestilo grdobe Metke. 

Brzo se razve po vsi deželi novica, da so prilo- 
mastili vanjo zopet krvoločni Turki. Blagne gre nabirat 
črno vojsko na gornjo Krko, na Temenico in Mimo, 
njegovi sinovi pa skličejo bližnje poljance,  hribce in 
podgorce in začno po očetovem napotku ustavljati in 
prijemati sovražnike, danes odspredaj, jutri odzadaj, 
ali pa tudi od vseh strani in koncev obenem. Bili so 
se tako junaško in uspešno, da je prešel ves mesec, 
preden so mogli predreti Turki iz Posavja do Kosta- 
njevice. Blizu tega mesta se je vnela kratka ali trda 
bitev, v kateri je pocepalo več stotin sovražnikov. 

Kristjani ni ta pot niso bili premagani, ali izgubili so 
mnoge vrle tovariše in tudi vse tri Blagnetove sinove. 
Po tej nezgodi so se umaknili za Šent Jernej. Trupla 
slavnih vitezov Blagnetov so vzeli s sabo, jih položili 
v železne krste in zagrebli jokaje z največjo častjo in 
svečanostjo na prelepi loki pod Tolstim Vrhom. Na 
grob so jim nasuli visok sklad zemlje, na kateri so na- 
valili nekoliko težkih skal, te skale pa so pokrili zopet 
z debelo plastjo črne, rodovite prsti. Tako je postal 
precej velik, okrogel grič, na katerem so posadili pri- 
jatelji ranjkih junakov vsakovrstnega žlahtnega cvetličja 
in gosto vrsto hostnega in vrtnega drevja. Ta brežuljek 
je dobil ime ,Bratovska gomila“ v večen spomin, da 
leže pod njim trije plemeniti bratje, ki so prelili mlado 
svojo kri za sveto domovino in sveto vero našo. Njih 
požrtvovalna hrabrost je prinesla obilno korist vsi 
Sloveniji. Zdrževala je sovražnike več dragocenih tednov 
vse dotle, da so se mogli zbrati dolenjski in gorenjski 
brambovci in prihiteti na pomoč trepetajoči: krški do- 
lini. Slovenski vojski je zapovedoval grof Humpenhorst, 
ki je živel izvečine v svojem visokem ali tesnem gra- 
diču na Tolstem vrhu. To oblastno dostojanstvo so mu 
naklonili deželna gospoda iz usmiljenja, da bi se ž 
njim okoristil in se izkopal kolikortoliko iz dolgov, v 
katerih je tičal do grla. Njemu se po vojni slavi niso 
cedile nikoli sline, dasi ni bil strašljivec: najljubše 
zabave so mu bile igra, šumne gostbe in surove, ne- : 
čedne burke. ' 
 Abdulu je jela vojna presedati in ga skrbeti. Težko 
in brez sijajnih uspehov se je boril že z malim krde- 
lom, s katerim so mu nagajali Blagnetovi sinovi. Zdaj 
pa je stala pred njim in mu zapirala pot znatna vojska, 

v kateri je bilo več tisoč orožja vajenih in izkušenih 
brambovcev. Ker je bil uverjen, da jih s silo ne pre- 
maga, nakanil jih je ugonobiti z denarjem in izdaj- 
stvom. Poslal je Humpenhorstu svojega pribočnika, za 
tolmača mu pridruži! zagrebškega meščana, odpadnika 
Grilmajerja. Ta dva mu ponudita tri tovore zlatov, ako 
izroči Turkom zakrakovski brod na Krki in odide s 
kako pretvezo iz tabora domov na Tolsti Vrh, ne pu- 
stivši v njem nobenega namestnika. Kakor marsikateri 
ini velikaši tisti dobe, polakomil se je turških novcev 
tudi Humpenhorst. Poslancema je dal besedo in roko, 
da stori vse po Abdulovi volji. 

Turki mu prineso obetane zlate še isti dan. Doma 
jih ni hotel spraviti v strahu, da jih ne zasledi kako 
nezvesto družinče. Dejal jih je v tri kotle in zaril v 
»Bratovsko gomilo“ pod krste Blagnetovih 
sinov. V starih časih tatovi in razbojniki niso bilo tako 
. drzoviti kakor_ dandanes. Najhujši brezbožniki so se 
bali in ogibali grobov, čeprav so slutili v njih zlatnine 
ali srebrnine. Mrliči so čuvali in stražili grofov zaklad 
bolje, nego bi ga bili najvestnejši služabniki. Prejemši 
turški denar, se je naredil Humpenhorst bolnega in 
se dal odvesti na Tolsti Vrh. Staremu Blagnetu, ču- 
varju zakrakovskega broda, pa je naznanil pismeno, da 
Slovencem dohaja na pomoč jaka četa hrvaških junakov, 
ki bo zasedla po njegovem povelju važni prelaz čez 
Krko. Kadar se bodo oglasili pri njem Hrvatje, naj jim 
izroči zakrakovski brod in poišče sebi kakega drugega 
kraja in posla. 

Kakor vsem tovarišem zdelo se je tudi Blagnetu 
jako čudno, da je obolel grof tako nanagloma in izginil, 
ne imenovavši namestnika. Še večjo sumnjo mu je 

zbudil njegov ukaz, po katerem naj bi brod dobili v 
roke tujci, za katere nihče ni vedel, kdo so in kakovi 
so in ki niso poznali ni vode, ni brodniških in dežel- 
skih običajev naših. Neizmerne skrbi so pritiskale dušo 
domoljubnemu poštenjaku. Zaklel se je, da se nikomur 
ne umakne z broda. Humpenhorsta je smatral za iz- 
dajalca. Iste misli so obhajale tudi druge brambovce. 
Grofa so črtili, ker je bila znana vsi deželi njegova 
nečloveška krutost proti podložnim kmetom. Poslušali 
so ga neradi, kajti niso mu ničesar verjeli in zaupali. 
Čuvši, da je pobegnil na Tolsti Vrh, se se zagrohotali 
zaničljivo in si čestitali na taki izgubi. Dobro vedoč, 
da je prva potreba vsaki vojski glavarstvo in pokorščina, 
so sklicali brez oklevanja tabor in si izvolili v en 
glas za poveljnika svojega starega ljubimca Blagneta. 
Prejšnji vojni načrt se popravi in urno izvrši. Podgorci 
zagrade klance,. soteske in jarke, gredoče proti Novemu 
Mestu, večina. vojske pa se razpoloži na prostranih . 
spašnikih, ki so se širili takrat od Krke do Šent Jerneja. 
Na levi je imela reko, desno krilo pa so ji zaklanjali 
neprehodni gozdi, ki so pokrivali srednje Podgorje. 
Blagne je bil namenjen zaskočiti precej drugi dan z 
vsemi močmi sovražnike, stoječe na šentjernejskem 
polju. - 
Te izpremembe so se dogajale tako brzo in nati- 
homa, da niso Turki ničesar zapazili in izvedeli. Abdul je 
hotel osvojiti najprej zakrakovski brod, ki je bil edini 
na celi Krki. Slovenski brambovci mu niso delali zdaj 
nikake preglavice. Misleč, da so brez vodnika, se je 
nadejal, da jih razbije in razkropi o prvem navalu. Po 
zmagi bi bil udaril preko Krke.in vihral plenć, morć 
in požigaje proti Ljubljani. V kasni noči se pridrvi na 

Krški brod krdelo po hrvaško preoblečenih Turkov. 
Med njimi so bili mnogi častniki in tudi glavni zapovednik 
Abdul sam. Tolmač Grilmajer naznani Blagnetu, da 
bodo vozili čez Krko odslej bratje Hrvatje. Slovenski 
poveljnik sprejme prihodnike prav presrčno ter jih od- 
vede pod ogromen šator, da bi jih pogostil. Nalil je 
velikansko kupo vina in jo dal Abdulu govoreč: 
»Hrvatje drage goste, ki jim prvikrat pridejo v hišo, 
počaste z dobrodošlico, katero zovo ,bilikum“. Isto tako 
vas pozdravljamo danes mi Slovenci. Uverjen sem, da 
ne boste prezirali tega domačega daru. Bog poživi 
hrvaške sokole, ki so se nas spomnili v nadlogah in 
nam prihiteli na _ pomoč proti našemu in svojemu so- 
vražniku, proti peklenskemu turškemu zmaju. Prosim, 
da bi izpili zdravico slovenskih bratov vsi po vrsti in 
to v dušek, kakor zahteva vaša junaška šega.“ 

Abdul pogleda mrko, postavi čašo predse in za- 
rohni: ,Jaz sem se zarekel Bogu, da ne pokusim vina, 
dokler bo trajala sedanja vojna.“ 

Blagne se nasmeje dobrovoljno:  ,Kar jaz vem, 
si nakladajo obljubo vinskega posta samo božji ugod- 
niki in bolni siromaki, ti pa nisi ne svetnik, ne bolnik 
nego najpodlejši turški rokovnjač in bedak Abdul!“ 

To rekši ukaže brambovcem, da ga denejo v 
kopel; ker ne mara slovenskega vina, naj se nalože 
slovenske vode. Vojaki uklenejo Abdula in ga vržejo 
v Krko. ' 

Poveljnik ga je imenoval po pravici bedaka. Da 
je imel le količkaj pravega razuma, ne bi se bil 
šel nastavljat Blagnetu. Lahko bi se bil domislil, da 
ga bo spoznal. po glasu, obrazu in raški slovenščini, 
katere se. je bil naučil za svoje nekdanje sužnjosti. 

Kakor on branili so se vina vsi njegovi tovariši turške 
krvi. Tudi njih so zvezali brambovci enega za drugim 
in jih pometali v globoko Krko. Za mizo je sedel še 
edini Grilmajer. Blagne mu doprinese dobrodošlico. 
Pograbil jo je hlastno z obema rokama in izpraznil do 
dna, preden bi bil odmolil kdo očenaš, čeprav je jemala 
tri poliče stare mere. Ko mu je zdrknil po grlu zadnji 
požirek, je zahvalil Slovence z dolgim govorom, ki se 
je zdel poslušalcem tako ginljiv in krasen, da so mu 
vpili od vseh strani: ,Živio, živio!“ 

Blagne se je čudil in ga vprašal: ,Za Boga mi- 
lega, kaka nesreča je zagnala tebe med turške zverine? 
Jezik in čustva te razodevajo, da moraš biti naš 
človek.“ 

Grilmajer odgovori: ,Vi ste dobro pogodili, da 
sem vaš zemljak. Zibali so me blizu mirne vode Rinže. 
Za mladosti sem krošnjaril, pozneje pa sem se naselil v 
Zagrebu, kjer sem ometal meščanom dimnike. Moja 
umetnost jim je tako ugajala, da so me sprejeli za svo- 
jega. Hitro sem se udomačil med to veselo in dobrodušno 
gospodo. Nekoč sem se vračal iz vinskega hrama domov. 
Ker sem naložil pretežko breme, me je podrlo na poti, 
da ne vem ni kje, ni kako. Prebudil sem se v turškem 
šatoru. Vame je zijalo deset grdogledih dedcev, ki so 
držali nože v rokah. Dejali so, da se moram poturčiti 
ali pa mi bodo odrezali glavo. Jaz reva sem ljubil bolj 
zemljo nego nebesa, bolj življenje nego zveličanje; 
prestopil sem k turški veri, ki je tako prismojena in 
pasja, da prepoveduje ljudem najslajše darove božje: 
vino, pleče in klobase. Turki so me vlačili s sabo 
semtertja, da sem jim rabi] za tolmača. Pitali so me 
s pusto bravino in smrdljivo riževo kašo. Taki veri in 

takim gospodarjem pameten človek ne služi nikoli z ve- 
seljem. Ako pa me vzamete v službo vi domačini, bom 
izpolnjeval vaše zapovedi drage voljestem pogojem, da 
ne bom stradal vina in da me ne boste silili vboj. Truplu 
mojemu je prirojeno čudno svojstvo, če ugleda so- 
vražnika, da se nehote obrne in teče brez oddiha, ko- 
likor in dokler ga morejo nositi zdrave noge. Hrvatje 
so se mnogo pehali, da bi me prestrojili v junaka, ali 
vsi trudi so jim ostali jalovi. Prosim vas, da ne boste 
ponavljali takih nepotrebnih poskušenj. Zato, da me 
ne mikajo pretepi, pa nikari ne mislite, da vam ne 
bom nič pomagal in koristil. Trapasti Abdul je izbrbljal 
vpričo mene vse svoje osnove in nakane, korenito 
znam tudi mnoge druge turške skrivnosti, ki vas bodo 
gotovo zanimale.“ | 

Slovenci niso dolgo premišljevali, kaj bi ukrenili 
in kako bi postopali s strahopetim Grilmajerjem. Skoro 
so se uverili, da se ne hvali brez razloga s svojimi 
vednostmi. Poročila in prijave njegove so jih zadovoljile 
popolnoma, zlasti pa je bil všeč poveljniku Blagnetu. 
Ko ga je natanko izprašal in izvede! vse, kar trebalo, 
mu je naloži! prijetno dolžnost, da bo skupljeval in 
pošiljal brambovcem vino. Po končani vojni se bo 
smel vrniti v Zagreb ali pa bo ometal dolenjske dim- 
nike, kakor ga bo volja. 

Zarja ni bilaše zarumenela, ko so Turkom naznanili 
ogleduhi grozovito prigodbo, ki se je zvršila na zakra- 
kovskem brodu. Ta novica je predramila in oživila 
njinov tabor, kakor bi bilo udarilo vanj sto nebeških 
strel. Naredila je v njem strah, ki se ne da misliti, 
nikar dopovedati. Turki so pričakovali vsak hip so- 
vražnega napada. Izgubivši glavnega zapovednika in 

najboljše podpoveljnike, so obupali nele o zmagi, 
ampak tudi o svojem rešenju. Vojska se jim je začela 
razhajati in bežati na razne strani brez reda, pameti 
in smisla. Nekateri so krenili po ravnem proti Samo- 
boru, drugi so utekli v hosto in hribe. Najmočnejša 
četa se je podila čez Kukovo Goro. Gnala jo je divja 
želja, da bi se maščevala grolu Humpenhorstu, kate- 
rega je imela za krivca vse svoje nesreče in sramote. 
Begunci so mislili skoraj sploh, da je vzel turški denar, 
pa jih prevaril, da so poginili ponjegovem povelju 
Abdul in drugi prvaki in častniki. Brez zapreke so pri- 
hrumeli divjaki v grad Tolsti Vrh in zgrabili grofa, ki 
se je zaman klel, da je nedolžen. Privezali so mu 
noge za pripognjena vrhova dveh silnih smrek, katera so 
potem izpustili nazaj kvišku in ga tako raztrgali. Grad 
njegov so oplenili, razstrelili in porušili, da ni ostal 
kamen na kamenu. Blagne je dal hrib očistiti razvalin 
in je sezidal na njem neveliko ali preprijazno cerkev 
sv. Roka. Ko je bila dodelana in posvečena, se je 
vršila v nji slavnostna služba božja, okoli nje pa hrupna 
narodna veselica, na katero je prišlo mnogo tisoč do- 
lenjskih in hrvaških romarjev. Nobeden ni bil tako 
dobrovoljen, lačen in žejen kakor Grilmajer. Jedel in 
pil je za deset drugih, zato ni bilo čudo, da se je 
domov grede strmoglavil v prepadino, treščil z glavo 
ob skalo in se ubil. Zakopali so ga lepo po krščansko 
na Tolstem Vrhu. Ali duša mu dolgo, dolgo ni mogla 
najti pokoja. Dobrih tristo let je hodil Podgorce strašit. 
O polnoči se je prikazal za sv. Rokom suh, tanek 
mož, opravljen po dimničarsko, z metlo na plečih in 
je začel valiti okoli cerkve velikanski sod vina.  Valil 
ga je neprestano dve, tri ure. Ko pa se je oglasi! prvi 

zvon, sta zdrknila dimnikar in sod po strmini navzdol 
in iz daljave se je slišalo čez nekaj trenutkov zamolklo 
ječanje umirajočega človeka. Prikazen je zagovoril staro- 
verski duhovnik pred kakimi petdesetimi leti. Razsekal 
je z blagoslovljeno sekiro sod, da je izteklo vse vino 
po tleh. Brez vina pa se Grilmajer ni maral potikati 
po Tolstem Vrhu, odtakrat ga niso več videli. 

Gospodarji tega zemljišča so si zidali pozneje 
pod Gorjanci nov grad, ki se zove Gracarjev Turn in 
stoji na položni višavi v prostornem in rodovitem dolu, 
spadajočem med najlepše pokrajine v vsi naši prelepi 
slovenski domovini, Humpenhorstov zaklad pa leži še 
dandanes uklet v ,Bratovski gomili“. 

Usoda ga je namenila tistemu njenemu lastniku, 
ki bo ljubil dom in narod svoj, da mu bo rabil nele 
na svojo korist in radost, ampak tudi na slavo in bla- 
ginjo vse naše Slovenije. Takega gospodarja je dobila 
»Bratovska gomila“ baš v sedanjo dobo. Miljutin 
Hrastnik je resničen domoljub in poštenjak, kakršnih 
živi jako malo na tem spačenem svetu. Pojdi k njemu 
in mu razloži imenitno skrivnost, ki si jo čul od mene. 
On je imovit mož, ali turški rumenjaki mu bodo po- 
< dvojili in potrojili bogastvo, če jih da iz hvaležnosti 
tudi celo polovico tebi. O ugodni priliki ga prosi za 
roko zlate svoje Milke in jaz sem ti porok, da boš z 
njega odgovorom povse zadovoljen.“ | 

S temi besedami je končala miška dolgo pripo- 
vedovanje. Poklonivši se Hudolinu mu je želela veselo 
svatbo in šinila z odpustkom v svoje podzemeljsko 
prebivališče. Njena povest ga je tako razvnela in odu- 
ševila, da ni mogel nič zaspati. Šel je z ,Bratovske 
gomile“ in se šetal do dne po žitnem polju, ki se raz- 

grinja med hribovjem in Staro Vasjo. S tem duhovitim 
mladeničem sem govori! prvikrat pred petimi leti. Po 
kratkem znanju mi je odkril vse svoje dogodke, misli 
in namere. Nekoč sem ga pobaral, če je priobčil Hrastniku 
zanimivo miškino pripovedko. 

Dejal je: ,Nisem se usodil. Bal sem se, da jo bo 
smatral za prazno sanjo in bajko in se smejal 
in rogal moji lahkovernosti in razpaljeni mašti.“ 

Ker sva bila z Miljutinom stara prijatelja, razložil 
sem mu jaz zgodovino ,Bratovske gomile“ in ga na- 
govarjal, naj bi jo dal razkopati. 

Reče mi smejaje: ,Naj bo, da se priljudna miška 
ne bo jezila na preboječega pesnika, ki ni izpolnil 
njene zapovedi, pisal bom še to pomlad po slovečega 
našega starinokopa P., da nam bo razvrpal in preiskal 
gomilo. Ako se najde zaklad, si ga razdeliva s Hudo- 
linom po bratovsko, kakor se spodobi. Tudi za Milko 
se pogodiva brez težave. Zdaj je še premlada. Če pride 
ponjo čez dve leti, jobo odvedel slobodno pred oltar, 
potem pa, kamor bo hotel, ali v Moskvo ali pa še 
dalje, n. pr. v razcvitajoči se — Vladivostok.“ 

Ta pomenek sva imela s prijateljem o novem letu. 
Bilo je kazno, da se bo stvar ugodno zvršila za pes- 
nika. Ali zopet se je potrdil modri pregovor: ,Človek 
obrača, Bog obrne.“ Miljutin je umrl še tisto zimo za 
boleznijo, ki je trajala komaj pol dneva. Hudolina pa 
se je polastila neozdravna obupnost, poslovil se je z 
vsako dobro nado in tudi z Milko za vekomaj. Pri- 
segel je sebi in svojemu stvarniku, da ne bo mislil 
nikdar več nase, nego da bo živel, delal in trpel samo 
za ubogi svoj narod in za človeštvo. Pred malo meseci 
sem izvedel, da je strla smrt tudi njega sredi zelenja 

in cvetja najkrepkejše mladosti. Humpenhorstovi novci 
so ostali tedaj tam, kjer so bili več nego tri stoletja. 
Morda jih bodo ogrenili izvrstni Miljutinovi sinovi, ki 
se odlikujejo po očetovem zgledu in nauku z naj- 
iskrenejšo ljubeznijo do slovenske domovine, knjige in 
narodnosti. Kadar se bo nahajal zaklad v njih rado- 
darnih rokah, bo pripotoval izpod Gorjancev marsikateri 
dobrodejen stotak in tisočak v skromne blagajnice 
naših narodnih društev in zavodov. 


37. Koslerjev vodotoč. 


Gospodarju podgorske kmetije Sominu je umrla 
žena. Ostala mu je po nji edina hčerka, petnajstletna 
Lenčika. Rajnka Urša je bila velika sitnica. Ves dan 
je vpila in se zadirala za vsako malenkost; tudi na 
moža je regljala neprenehoma, dasi je bil marljiv in 
pohleven kakor jagnje. Vdovec po nji menda ni ža- 
loval prehudo, silno pa ga je skrbelo, kako bi vzgajal 
deklico, da mu je ne izpridijo samopašni fantini. 

Očetovsko brigo je potožil staremu sosedu Šimnu, 
ki je bil nekak kmetiški pridigar in prerok, kakršni 
so se nahajali prejšnje čase precej pogostoma na de- 
želi, sosebno v hribih. Ljudje so imeli Šimna za ne- 
zmotljivega modrijana. Govorili so, da se ni še nihiče 
pokesal, kdor je posluša! njegove bistroumne svete in 
nauke. V svojih stiskah so se zatekali vsi vaščani k 
njemu, njegove besede pa so jim vendar le kaj malo 
koristile, ker izvečine niso delali po njih, nego po svoji 
ne vselej razumni glavi. Ta nepokornost je starca čim- 
dalje bolj kačila. Tistim, ki so ga prišli za kaj vprašat, 
je i! osorno odgovarjati: ,Pustite me na miru, saj 

da ste pametnejši od mene. Ukrenite, kakor 

vas je volja, skrb me je!“ Tudi Sominu je zagodrnjal 
nejevoljno: ,Kar si si naprtil, treba, da nosiš sam ; ne 
išči pomoči pri onemoglem sivcu, ki nima nego prazne 
besede, katere se ne primejo nikogar več. Sedanji rođ 
je tako neskončno premeten, da ne potrebuje nobenih 
ljudskih svetov in opominov.“ Šimnova čmernost vdovca 
ne oplaši. Prosil ga je še enkrat prav ponižno, da ga 
ne zapuščaj v nadlogi in mu obetal z moško besedo, 
da stori natanko vse tako, kakor ga bo on napotil. 
Selski prerok se je dal malo po malem omečiti. Dejal. 
je Sominu smehljaje se: ,Tvoje breme ni tako težko, 
kakor se ti dozdeva. Hči ti ostane poštena, ako ne bo: 
smela zahajati v druščino, ni v moško ni v žensko, 
kajti nobena ni nič prida. Ob nedeljah in praznikih 
jo pošiljaj v cerkev zjuiraj: takrat je najmanj prilike, 
da bi zašla med negodnike in negodnice. Ne dovoli ji 
nikdar, da bi smela iti delat v tuje vinograde in na 
tuje njive. Mladi delavci in delavke imajo dandanes. 
take pomenke, da bi pohujšali lahko angela, nikari 
dekleta. Kadar boš potreboval najemnikov, ne daj 
Lenčiki, da bi se ž njimi družila. Take dni naj dela kaj. 
doma, posla se bo dobilo zanjo dovolj v kuhinji, v hlevu 
ali na zelniku. To ti je vsa moja pridiga, ali dasi je 
dosti kratka, itak me obhaja sum, da jo pozabiš, še 
preden prikorakaš do domačega praga.“ 

Somin se je zaklel po svoji navadi s priljubljenim 
pregovorom, da bo tekla prej voda v Gorjance, 
nego se mu izmaknejo iz spomina njegovi svćti, ki 
se mu zde tako modri, da bi mu boljših ne mogel 
dati niti sam šentjernejski župnik. +. 

Somin je bil Podgorec stare korenike. Kar je 
rekel, ni oporekel nikdar. Često je zatrdil: ,Kdor sud 

dano besedo, ni vreden, da nosi hlače.“ Na svojo hčer 
je pazi! skrbneje nego na punčko v svojem očesu. V 
cerkev je morala hoditi k šesti maši. Hodila je tja ali 
sama, še večkrat pa s teto, ki je gospodinjila zdaj na 
Sominovem domu z isto oblastjo kakor pokojna Urša. 
Sosedje so marsikdaj prosili, da bi jim Lenčika prišla 
pomagat v gorici in na polju, ali oče jim ni izpolnil 
nikoli take želje. Kadar je imel sam najemnike, je bilo 
ostajati deklici doma, da poskrbi za živino. Ko je 
odrasla, je kuhala delavcem ona; kopala, obrezovala 
in druge reči je opravljala namesto nje zastavna teta, 
za katero ni bilo straha, da jo spačijo najemniške go- 
vorice, pesmi, burke in kvante. Temu strogemu redu 
se je Lenčika privadila, da ni hrepenela po nobenem 
društvu in najmanj po moškem, katero so ji pristudila 
resna svarila očetova in tetina, da se ji je zdelo nele 
nepotrebno in neumno, ampak tudi nespodobno in 
grešno. Somina je neizrečno veselil ta povoljni uspeh 
vzgojitve; neprestano je hvalil in zahvaljeval Šimna, 
ki mu je priporočil tako pametna in koristna pravila. 
Prerok se je vselej sladko zasmejal o tem priznanju in 
dejal ponosno: ,Siva glava je grda ali ne laže. Poj 
čast in slavo Bogu, da ti je podelil več razuma nego 
inim vaščanom, ki niso marali poslušati naukov izku- 
ženega hromaka.“ Drugi srenjčani so sodili o tej reči 
precej drugače. Trdili so sploh, da se Sominova Lenčika 
ne. bo nikoli omožila, ker se taka nepriljudna deklina 
ne more prikupiti nobenemu mladeniču. Mnogi so jo 
imenovali nuno in popraševali njenega očeta. kdaj jo 
da ostriči, Vrstnice so jo pikale kar v oči in ji prero- 
...kov*iz 4= tg vlačila do sodnega dne ploh, ako se bo 
trdokorno vsake vesele druščine. Nje pa 

ni kar nič užalila njihova ujedljivost. Vsak pot se jim 
je zagrohotala:  ,Sedanji fantje so pijančki in ponoč- 
njaki, jaz bi šla rajša kar živa v grob, nego s takšno 
izgubo pred oltar. Če se postaram samica, ne bo bo- 
lelo to ni vas ni mene.“ Ali prekanjena krasotica je 
tako samo govorila, skrivaj pa se je prezadovoljno 
muzala in si mislila: ,Brbljajte, kar hočete. Jaz imam 
lepšega fanta in bom dobila boljšega moža nego ve 
vse, kolikor vas je v šentjernejski in v vseh bližnjih 
in daljnih župnijah, ha, ha, ha!“ 

Lenčika res ni zahajala med ljudi, ali dober pri- 
jatelj se najde kdaj tudi po naključju, ne da bi ga 
moral iskati človek na šumnih shodiščih in veseliščih. 
Grede v cerkev in iz nje domov, je srečavala dostikrat 
prijazno Matorčevo mater. Skromna deklica se je pri- 
ljubila tej ženi, kakor bi ji bila rodna hči in tudi Len- 
čika se je pogovarjala z Matorko tako rada, da se ji 
je navsomoč tožilo, če je kako nedeljo ni videla. Ta 
nesreča jo je doletela le malokdaj, ker sta hodili obe 
k šesti maši. Prijateljici sta se pomenkovali o delih in 
prigodkih minulega tedna na poti in često tudi v hiši. 
Matorkin dom je stal baš nasredi pota med Sominovo 
hišo in Šent Jernejem. Po zimi je povabila vselej Len- 
čiko in seveda tudi njeno teto, če je bila ž njo, da 
sta stopili k nji v izbo ter se pogreli in še kaj malega 
pomenili ž njo in z drugimi domačini. Kadar je prišlo 
dekle brez tovarišice, se je razgovarjalo nele z Ma- 
torko in ž nje družino, ampak tudi z njenim sinom 
Gregcem, ki je bil jako zal, dobrovoljen in kratkočasen 
dečko. Jako ji je ugajalo, ko ji je povedala njegova mati, 
da ga vrstniki strašno grajajo in se mu rogajo, ker se 
neče ž njimi bratiti in kolovratiti po pivnicah. Rajnki 

Matorec, fantov oča, je bil prvi veseljak v obširni ob- 
čini. Poznala ga je do malega vsa krška dolina, da 
se mu denarja ne zdi nič škoda. Tudi v največjem 
delu je pobegnil rad od doma in pohajkoval s prija- 
telji po vse dni in noči po krčmah in vinskih hramih, 
dokler ga je zakopala prehuda pijača. Imel je več 
otrok, ki so pomrli še za detinstva. Ženi svoji je za- 
pustil samo Gregca in pa sedemsto goldinarjev dolga. 
Vdova se je morala dosti pehati in ubijati, preden ga 
plačala, ali baš zato, ker je bridko čutila napake lahko- 
živega moža, se je trudila vestno in brižno, da ji ne 
zablodi nedorasli sin na pogubljiva pota svojega očeta. 
Brez nje ni smel iti nikamor. Z dobrim zgledom in 
lepo besedo si ga je vzgojila popolnoma po svoji volji. 
Ko je dopolnil osemnajsto leto, je že znal in opravljal 
vse gospodarske posle, da se ni ustrašil nobenega 
župljana. Veselilo ga je vsako potrebno delo, zabav 
mladih ljudi pa ni zaželel nikoli, ker ga nerazvajenega 
niso mikale. Ob delavnikih se je potil na polju ali v 
vinogradu, ob nedeljah popoldne pa je prebiral z 
materjo kake prijetne ali poučne bukve, katere mu je 
pošiljala družba sv. Mohorja ali pa jih je dobival na 
posodo od domoljubnega graščaka Rudeža in od šent- 
jernejskih kapelanov in učiteljev. Če se je praznovalo 
v kakem bližnjem kraju proščenje, se ga je udeležil 
tudi Gregec, toda vselej v društvu materinem. Popivši 
dva, največ po tri poliče vina sta se vrnila še za dne 
domov. Ob takih prilikah je občeval drage volje tudi 
s sosedi in znanci, ali radi njih se ni ločil nikdar od 
matere. Po dekletih se je malo oziral in čemu neki bi 
se bil, ko je ljubil Sominovo Lenčiko tako presrčno, 
da bi bil dal zanjo zadnjo kapljo svoje mlade krvi. Iz 

njenih ust je kmalu izvedel, da ji je tako ljub in mil, 
kakor ona njemu. Matorka je zapazila z neskončno 
radostjo, da sta se nedolžni njuni duši našli in zagrlili. 
Dejala je sama v sebi: ,Meni sreča ni bila namenjena, 
naj jo uživata vsaj moj sin in Lenčika, ki sta je vred- 
nejša od mene. Oba sta pridna in poštena in kakor 
nalašč ustvarjena eden za drugega. Ta zakon bo svet, 
če ni bil še nikoli nobeden.“ 

Ne vem, koliko tednov ali mesecev potlej je vpra- 
šal Gregec mater, če mu dovoli, da bi šel Lenčiko 
snubit. Ona mu je pohvalila to nakano in ga opominjala, 
da jo izvrši brez oklevanja. 

Neko nedeljo je pobarala Somina hči: ,Oče, kaj 
ne, saj ne boste odrekli, ako Vas pride prosit Matorčev 
Gregec, da bi me dali njemu za ženo?“ To vprašanje 
moža tako osupne, da se strese, zazija in zamahne z 
rokama kakor bi hotel plavati. Ko se nekoliko osvesti, 
zarohni srdito: ,Rajši sprejmem za zeta kakega Tur- 
čina ali Vlaha nego Matorčevega. Kdo ti je zaperil v 
glavo to brezumno muho? Zapomni si dobro, da bo 
tekla prej voda v Gorjance, nego ti dovolim 
tako možitev.“ 

Lenčika se prestraši in zajeclja: ,Za pet ran božjih, 
kaj pa se vam je Gregec tako zameril? Na Matorčevi 
kmetiji je zdaj prav malo dolga in on ni poreden 
kakor drugi, ampak tako krotak, tako delaven, tako 
krščanski . . “ 

Oče jo ustavi: ,Molči! Zakaj nečem tega pre- 
ljubeznivega Gregca, ni tebi nič mari. Izberi si, kogar 
ti je drago. Dobro mi pride vsak drugi snubač, ako 
bom videl, da je pameten fant, samo Matorčevega mi 
ne jemlji nikdar več v misel.“ 

Menda še isti dan sta se dovezla k Sominovim 
Gregec in njegov ujec. Gospodar ju niti ne pogleda. 
Mrzli sprejem Gregca oplaši, da ne zine ni besedice. 
Ujec se po precej dolgem usekovanju in kašljanju 
ujunači, da pove, po kaj sta prišla. 

Somin se zadere: ,Kar sem rekel Lenčiki, velim 
zdaj tudi fantu, da bo tekla prej voda v Gor- 
jance, nego dam svojo hčer na Matorčev dom. Z 
Bogom |!“ 

Ves potrt se vrne_Gregec k materi in ji sporoči 
svojo nedoumno nezgodo. 

Matorka gre drugo jutro k Sominovim, da bi po- 
ravnala zamero, ki nji ni bila tako skrivnostna in ne- 
znana kakor sinu. 

Somin jo pozdravi porogljivo: ,Kaj pa ti? Saj 
res, še tebe je bilo treba. Ne veš, kako težko sem te 
že čakal!“ 

Ko mu pove, da se je oglasila radi Gregca in 
Lenčike, ga zgrabi taka neznanska jeza, da začne pi- 
hati po gadje in zagrmi: ,S tabo, grdoba, se nimam 
kaj meniti. Ti si zame najzadnja na svetu, s katero bi 
se mogel za kako reč pogoditi. Ker se nisi domislila 
sama, moram te opomniti jaz, da si zapravila ti za 
vse veke pravico hoditi v mojo hišo.“ 

Zaman. povzdigne Matorka roke in ga prosi s 
solznimi očmi, da jo posluša. Somin šine skozi zadnja 
vrata na dvor in izgine v bližnji goščavi, ona pa se 
napoti glasno jokaje nazaj proti domu. Lenčika je kar 
strmela o surovem vedenju svojega inače preblagega 
očela. Tako upornega in divjega ga ni videla še v no- 
beni stvari in o nobeni priliki. Obhajala jo je gotovo 
velika žalost, ali plakala ni dosti in morebiti nič. Utr- 

jenim podgorskim krasoticam ne teko solze tako zlah- 
koma kakor razneženim mestnim gospodičnam. Že 
izdavnaj vedoč, da jo ljubi oče iskreneje nego vse 
drugo, kar je imel na tem svetu svojega, mogla se je 
nadejati, da ga.bo sčasoma pomirila in preprosila. Ali 
ito upanje se dolgo, dolgo ni hotelo uresničiti.  Prili- 
zovala se je očetu z vsemi sredstvi in načini, stregla 
mu skrbno, kar se je dalo, razveseljevala ga s petjem, 
šalami in veselimi pomenki. Marsikdaj ga je ublažila, 
da ji je gladil rumene lasce, božal cvetoči lici, imenoval 
jo srečo, veselje in tolažbo svoje starosti, ali če mu je 
v take trenutke začela spominjati in hvaliti Gregca, 
se mu je nagrbančilo in zatemnilo vedro čelo. Neje- 
voljen je potisnil dekleta na stran in ji ponovil s 
trdo besedo svoj pregovor, da poteče prej voda v 
Gorjance, nego se bo mešala Sominova kri z Mator- 
čevo. 

Tisto leto so razsajali po Dolenjskem grozni vi- 
harji. Besni sever je porušil mnogo starih poslopij in 
tudi Sominov kozolec. Trebalo je postaviti novega. 
Ker se mu je smilila domača hosta, mislil je kupiti 
les v grajski gori. Sel je radi tega v Gracarski gozd, 
da si izbere prikladnih hlodov. Za kratek čas je vzel 
s saboj tudi Lenčiko. 

Pot jima je šel mimo Brhovega. Ta gradiček je 
bil kupil znani veleobrtnik Kosler, ki je potrošil mnogo 
novcev, da popravi zanemarjena poslopja in zasadi 
zopet zemljišča, ležeča v pušči. Blizu grada je začel 
delati malin. Kopal je baš vodotoč, po katerem bi mu 
dohajal do njega izvrstni studenec Kamnišček. Vode 
res ni imel mnogo, ali tak nedostatek se da nado- 
mestiti z močnim strmcem. 

G. Kosler slovi v Dolenjcih, da zna postavljati 
vodne zgrade prav posebno iznajdeno, umetno in zmi- 
selno. Somin je obstal pri vodotoču in gledal dlje časa 
delavce, potem pa je dejal svoji hčerki dobrovoljno : 
,»Lenčika, zdaj pa le prosi Boga, da bo g. Kosler svoj 
studenec tako navrnil, da bo tekel v breg. Ako se 
mu posreči, izpolnim ti drage volje trapasto trmo, da 
pojdeš za Matorčevega Gregca.“ 

Očetova šala zapeče Lenčiko, da napne šobico in 
zagodrnja: 

»Če mi je namenjen Gregec, ne ubranite mi ga, 
ko bi se zarotil z Vami tudi ves svet proti nama. Neki 
notranji glas pa mi pravi, da mi je namenjen on ali 
pa nobeden.“ 

Somin se zasmeje: ,Po takem nobeden, vsaj, dokler 
bom jaz živ, se ne boš selila ti nikoli k Matorčevim.“ 

Lenčika je premišljevala slednji dan, kaj bi bilo 
razsrdilo njenega očeta, ali ji ni mogel priti na um 
noben pameten razlog. Česar ji nista hotela razodeti 
ni Somin, ni njegova sestra, je izvedela naposled od 
Matorke. Ko se je razgovarjala vpričo nje z Gregcem 
O sovražnosti svojega roditelja, je on dejal: ,Mislim, 
da me je moral kak lopov strašno očrniti proti tvojemu 
očetu, drugega vzroka ne more imeti ta nesrečna mržnja.“ 
Ob teh besedah se zaihti Gregčeva mati in vsklikne: 
»bjubi moj, ne sumnjiči nikogar; vso nezgodo je za- 
krivila moja neumna glava. Somin te zametuje radi 
mene, ker mi ne more oprostiti starega greha. Pove- 
dala vama bom nekaj iz svojih mladih let, kar sem 
vama do zdaj premolčala. V devetnajstem letu sem se 
zaverovala v Sominovega Tončka. Prijaznost je nama 
trajala dobra tri leta. Sam Bog mi je na pričo, da je 

nama ostala brez najmanjšega madeža od prvega za- 
četka do zadnjega konca. Najini zavezi ni delal nihče 
nobene zapreke in zabave. Roditelji moji in njegovi 
so bili ž njo povse zadovoljni. Moja mati je šla z mano 
v dan nedolžnih otročičev k Sominovim na razglede. 
Sprejeli so naju prav lepo, ali materi zdaj ni bilo 
všeč, da dere pred hišo studenec, za njo pa rase precej 
trnje in jelovina. Tudi vino, s katerim so naju pogostili, 
se ji je zdelo duščasto in zoprno. Najhuje pa se ji je 
zavidelo, da Tončkov oče ni dal zapreči konja, da naju 
potegne domov. Konja nama ni mogel dati, ker ga 
ni imel; pri Sominu in povsod pod goro delajo in 
vozijo vse z voli. Ko sva gazili nazaj grede po de- 
belem in sipkem snegu, je dejala moja mali: ,Metka, 
Tončka ti jaz ne branim. Naredi, kakor misliš, da bo 
zate najbolj prav, ali to si pa videla na svoje oči z 
mano vred, da stoji Sominova hiša in da mu leži vse 
zemljišče v grozno odljudnem kraju kakor v kakem 
brlogu med divjaki. Počakaj še ta predpust, morda ti 
nakloni Bog kaj boljšega.“ 

Jaz nisem odgovorila ničesar. 

Na sredi pota naju ustavi botra Matorka in po- 
kliče v hišo, da bi ji povedali, kje sva bili in kaj je 
kaj novega pri nas v Stari Vasi, kjer sem se jaz rodila. 
Njen sin Jožek nam je pritresel majoliko sladke sta- 
rine in se jel smukati okoli naju. Dobrikal se je meni 
in materi, dokler je obe preslepil. Govoril je gladko 
kakor pridigar, pel pa zvonko, da bi ga bila poslušala 
ves dan brez jedi. Dve ali tri ure potem je dejal ma- 
teri: ,Kaj, ko bi dali Metko meni? Pri nas se ne bo 
dolgočasila, kakor bi se v raztrganem Podgorju.“ Ma- 
torka se je zagrohotala in velela: ,Udarimo! Pri nas 

bi potrebovali precej neveste, kajti sva se jaz in moj 
mož že preveč postarala in naveličala gospodarstva.“ 
Med tem pomenkom se je vrnil domov Matorec in tudi 
on je potrdil, da mi da sina rajši nego kateri koli drugi. 
Šaljivi Jožek je zmedel pamet, kakor sem rekla, nele 
moji materi, ampak tudi meni. Tri tedne po tem po- 
govoru sem bila njegova žena. Oh, kolikrat sem se 
pokesala, ali je bilo prepozno. Bog varuj, tega ne smem 
očitati svojemu pokojnemu možu, da bi bil hudoben. 
Bil je dober, še predober, ali boljši za druge, nego 
zase in zame. Ker se je slabo gospodarilo, sva kmalu 
zabredla v dolgove. Kakor mnoge tisoči inih dobro- 
voljčkov, je ugonobilo vino tudi mojega moža, Greg- 
čevega očeta. Sominov se je grozovito žalosti! in to- 
gotil radi moje nezvestobe. Oženil se je šele dve leti 
potem. Zakon ni bil srečen ni moj ni njegov. Za mojo 
lahkomiselnost se je moral pokoriti tudi on, ubožec. 
Odtod, vidita, izvira sovraštvo Lenčikinega očeta, ka- 
tero čutita bridko zdaj tudi vidva. Tolažimo se vsi 
skupaj z molitvijo! Bogu ni nobena reč nemogoča. On 
pomiri z enim migom divjajoče morje in ublaži lahko 
tudi razburjeno srce razžaljenega človeka.“ 

Meseca avgusta se je praznovalo na Tolstem Vrhu 
proščenje. Romali so tja malone vsi šentjernejski in 
brusniški občinarji. med njimi i Somin in brhka nje- 
gova hčerka. Krenila sta po bližnjici skozi hosto. Ko 
dospeta do Koslerjevega vodotoča, ki je bil gotov, poči 
Lenčika z rokama in zavrisne veselo: ,Večna hvala . 
dobrotljivemu nebeškemu očetu! Gregec bo zdaj ven- 
darle moj! Le poglejte, ata, da teče voda na- 
vkreber, v Gorjance!!! Struga je na tem koncu 
dosti višja nego tam pri studencu.“ 

Somin se ozre, si mane oči, pogleda zopet in 
zarohni: ,Ta je prazna! Vodo dviguje in goni kvišku 
gotovo kak stroj, sama po sebi ne bi tekla gori.“ 


Pustivši hčer mahne proti studencu iskat stroja. 
Našel ni ničesar. Zdaj ni mogel več tajiti, da po novem 
vodotoču dere voda v višavo kar brez najmanjših ume- 
talnih pomočkov. Somin je bil jako pobožen, obenem 
pa tudi močno praznoveren mož, kakršni so domalega 
vsi Podgorci. Bil je popolnoma uverjen, da ta vodotoč 
ni delo izvedenega Koslerja nego očitno čudo, katero 
je storil Bog nalašč zaradi Lenčike, da jo združi z na- 
menjenim ženinom. Snel je klobuk ter se prekrižal in 
govoril mrmraje nekaj sam s sabo. Čuteč nad sabo 
višjo oblast, se ji je globoko poklonil in ves udan 
vzdihnil svečano: , Gospod, ne po moji nego potvoji 
volji se zgodi!“ 

Lenčika ga pobara: ,No, kaj pravite oče?“ 


Somin odgovori s tresočim se glasom : ,Jaz velim 
to, da se človeku ni smeti nikoli zarekati. Ta voda 
teče res v breg, jaz sem se ujel sam v svojo zanjko 
z nespametnim svojim pregovorom.“ 


Somin in Lenčika sta korakala počasi in zamiš- 
ljena proti Tolstemu Vrhu, mi pa se pomudimo še ne- 
koliko trenotkov pri Koslerjevem vodotoču, ki spada 
vsekako med podgorske znamenitosti. Delo je majhno, 
ali zanimivo. Opazovalca motijo oči, nenaravno te- 
čenje vode je optična prevara. Mnogi, ki so jo 
videli, niso zapazili ničesar. To ni nič posebnega, kajti 
nahaja se na svetu dosti ljudi, ki svojih misli ne nosijo 
s sabo, nego jim blodijo po daljnih krajih in opravkih. 
Nekaterim vzbujajo pozornost in zvedljivost samo 

velike in strašne prikazni; kratki in neznatni brhovski 
vodotoč jih ne more toliko mikati, da bi ga motrili 
natančneje. Dva dolenjska doktorja višjega vino- 
slovja, Žvirca in Mufelj pa celo trdita, da teče po 
njem voda tudi na videz tako pravilno kakor vsaka 
druga. Mršavi rogovilež Žvirca se kolne, da je vsak 
bebec in zrel za blaznico, kdor misli, da je Koslerjev 
vodovod vreden le enega pogleda. Ta želasti gospodek 
se protivi sploh kaj rad javnemu mnenju. ,Ljubljanski 
Zvon“ si je dobil obilo častilcev in zvestih prijateljev 
na Slovenskem in po vsem prostranem slavjanskem 
svetu. Dr. Žvirca pa mu je napovedal večno sovraštvo 
in neprimerno borbo. Marsikatero noč ga je že obiral 
po starobabje v zakajenih beznicah, ki so mu naj- 
ljubše bivališče in pravo domovanje. Na vse svoje 
hripavo grlo kriči pivcem, da pišejo v ,Zvon“ samo 
nesposobni diletantje, hvalijo pa ga praznoglavci, ki 
ne poznajo nobene svetovne literature. Svojim ubogim 
podložnikom se grozi z najstrožjimi kaznimi, ako zaloti 
pri njih prepovedani jim ,Zvon“. Navzlic tej glupi in 
nenarodni zlobi se baha v slovenskih družbah s svojim 
velikanskim in nesebičnim rodoljubjem! O volitvah 
bi mu človek, ki ga ne pozna, skoro verjel.  Narod- 
nega kandidata ne more prehvaliti, prilaščuje mu tudi 
taka dobra svojstva, ki se ne dajo dokazati. Poteza se 
zanj nespretno in bedasto, ali neutrudno, strastno, brez- 
obzirno. Za nagrado ne zahteva nič drugega nego 
boljšo službo in, to se razume samo po sebi, da 
za priboljšek tudi veliko črnine in pečenke, za na- 
meček pa nekoliko desetakov na posodo, koje kani 
vrniti vestno o sv. Nikoli. Ako mu poslanec neče ali 
ne more izpolniti teh po njegovem mnenju pravičnih 

in skromnih želja, razlaja ga ustno in pismeno za 
najpodlejšega izdajalca in sovražnika slovenskega na- 
roda. Druge vrste mož je vitez Mufelj, s pridevkom 
fon Flavzenav. Slovenščina je bila njemu vedno de- 
veta briga. ,Zvona“ ne črti že zato, ker niti ne ve, da 
izhaja. O volitvi se je ponašal skoro vselej pošteneje 
nego dr. Žvirca. Glasoval je tako, kakor mu je svetoval 
ugleden sosed, ki je bil vrl narodnjak. Ali za robatost 
in nepristojno zabavljanje more se kosati brez strahu 
z dr. Žvirco.  Vlaškim Žumberčanom, ki so se čudili 
Koslerievemu vodotoču, je zabrusil v obraz, da so ne 
le voli nego pristni bivoli, koje bi trebalo prikle- 
niti k jaslim. Za ta častni naslov je prejel od njih 
spominek, ki se mu je poznal še tri leta potem na 
čelu in pod očmi. Možje, ki niso nadarjeni z nadna- 
ravnim vidom teh dveh jezičnih junakov, priznavajo 
soglasno, da takega vodotoča niso videli še nikoli, 
kar so na svetu. Čudovitost mu razlagajo različno, 
vsak po svoje. Mladi Šentjernejec Zagorec je umova! 
takole: ,Jaz sem pregledal vodotoč po vsi dolžini. 
Oziraje se na okolico sem uganil brez težave, zakaj 
me varajo oči. Struga se začenja pri studencu pod 
hribom kakor na ravnem in gre potem prav polagoma 
nizdolu proti malinu. Voda teče tedaj tudi nizdolu 
kakor vsakem inem vodotoču. Ali svet pod strugo 
se znižuje jako hitro, ne pa. položno kakor ona. Po 
takem mora biti breg, ki jo loči od njega, čimdalje 
strmejši in višji in očem se vidi, da teče voda z rav- 
nice navkreber.“ 

Jaz sem se sprehajal ob tem vodotoču gotovo 
stokrat, ali bolje od Zagorca ne bi znal razjasniti te 
mične optične prevare. 

Na Tolstem Vrhu sta molila Somin in njega hči 
morda še pobožneje in z bolj zbranim duhom nego 
druga leta. Lenčika je izvestno iz vsega srca hvalila 
Boga, ki je po nje misli z jasnim čudom naznanil 
očetu, da se ne sme upirati sreči njeni in Gregčevi. 
Po dovršeni službi božji sta sedla pod eno tamošnjih 
lip, gledala romarje in se okrepčavala z jedjo in pijačo. 
Lenčika zapazi ljubčka, hodečega semtertja med mno- 
žico in vpraša očeta, če bi ga poklicala. Somin reče 
brez nejevolje: ,Slobodno!“ Ko Gregec pride, povabi 
ga priljudno, da sedi k njima. Fant se ne more prečuditi 
njegovi prijaznosti. Trudil se je navsomoč, da bi mu 
ohranil dobrovoljnost s kratkočasnim, vedrim in slanim 
pogovorom. To se mu je pogodilo tem lažje, ker se 
je srdil Somin samo na Matorko, ne pa na njenega 
sina. Pri dobri kapljici so se pozabile korenito vse 
dosedanje razmirice. Bodoči tast in bodoči zet sta skle- 
nila trdno prijateljstvo in se v to ime večkrat objela 
in poljubila.  Odkrito je poveda! Somin Gregcu sam, 
zakaj se ga ne more več braniti. Proti domu so šli 
vsi trije zaeno. Spotoma so gledali dolgo preblago- 
datni vodotoč, ki je ohladil in odplaknil starčevo jezo. 

Kaj se je godilo dalje, ni treba obširno opisovati. 
Oklici, poroka in svatba so se vršili zaporedoma še 
isti mesec. Na svatbi sta vino in obča radost Somina 
tako omilila in unela, da je prisedel k Matorki, ka- 
tere se je doslej še zmerom nekako ogibal. Vprašal 
jo je napol šaljivo, napol resno, kakov vrag jo je bil 
zasačil v mrežo, da je razdrla ž njim ljubezen? 

Vdova vzdahne in veli: ,Prav sodiš, da mi je 
skalil pamet sam peklenski hudobec. Ali trpela sem 
toliko radi te neumnosti, da mi jo je Bog gotovo 

oprostil.  Prosim te lepo, pozabi jo tudi ti, saj se da 
kolikortoliko še zdaj popraviti.“ 


Somin jo pogleda debelo in vpraša: ,Popraviti? 
Tega ti pa že ne verjamem, in ne vem, kaj si me- 
nila s to besedo?“ 

Matorka mu sramežljivo zašepne na uho: ,1, ovbe, 
kaj neki — to, da bi se midva vzela; saj se ženijo še 
starejši ljudje; nobeden naju še ni videl Abrahama.“ 


Somin se zagrohota: ,O ti prismojena baba ti, 
poglejte si jo no, kakovi predpustni obadi jo pikajo 
na sinovi ženitnini. Toda bogve — morda pa res ne 
bi bilo tako napačno, ko bi se zonegavilo kaj takega, 
ali smejali bi se nama strašansko vsi šentjernejski 
župljani in še nekateri drugi, ki ne žive pod našim 
zvonom. E, dajva itak to reč nekoliko premisliti! Bog 
je združil Gregca z Lenčiko in je odločil _ morda tudi 
tebe meni, čeprav si se mi prvikrat skujala.“ 


Iskrica, ki jo je vrgla Matorka s svojo ponudbo 
v Sominovo srce, se je brzo razgorela v živ, neugasen 
plamen. Preden je minila svatba, sta se dogovorila 
starca in si dala roke, da se bosta ob mesecu po- 
ročila. Sijajno je pokaza! Koslerjev vodotoč svojo ča- 
robno moč in silo. Komaj dodelan je osnoval dve trdni 
rodbinski zavezi. Če bi se zanj ne zmenil tudi noben 
drug človek, blagoslavljali ga bodo vsaj štirje srečni 
zakonci slednji dan do svojega zadnjega diha. 


38. Šamaj. 


Ko so Rimljani osvojili z naskokom Jeruzalem, so 
pobili vse farizeje razen zvitega lisjaka Šamaja, ki 
se jim je bil skril v globoko klet in utekel ponoči 

iz porušenega mesta. Bežal je iz kraja v kraj, iz de- 
žele v deželo, dokler je dospel pod lepe naše Gorjance. 
Tam se je ustavil, češ, v tem dalnjem zakotju ne bodo 
ga iskali sovražniki. Nadejal pa se je tudi, da se bo 
med priprostimi Slovenci dalo živeti prekrasno po stari 
farizejski šegi v licemerstvu in svetohlinstvu. Podgorci 
so kar strmeli o njegovi pobožnosti. Vsaki dan je šel 
prvi v cerkev, zadnji iz cerkve. Med službo božjo je 
vedno klečal, zdihoval, trkal se na prsi in pretakal 
obilne solze. Poljubljal je nele zaprašene in črvive 
cerkvene podobe, ampak tudi blatna cerkvena tla. Če 
je kam šel, je molil na vsem potu na brojanice. Celo 
v hosti so ga našli često klečečega in ga poslušali vsi 
ginjeni, ko je z globokimi zdihljaji slavil in klical na 
pomoč nebeško kraljico Marijo. Pogovarjaje se z ljudmi 
je vsakemu priporočal z zgovorno in gorečo besedo, 
da mu treba častiti noč in dan preljubo Mater božjo. 
Vsako delo, vsako govorico in stopinjo je posvetil 
deviški porodnici našega Zveličarja. V društvu ga je 
bila sama ponižnost, priljudnost in postrežljivost, ali z 
ženstvom mi maral občevati. Deklice ni pogleda! nikoli 
nobene. Kadar mu je bilo katero srečati, se je je ognil 
že oddaleč. Če pa to ni bilo mogoče,. je povesil 
oči in ob taki priliki se mu je večkrat primerilo, da 
je butil z glavo ob steno, verejo ali ob kako drevo. 
Radi teh _nezgod je imel zmerom vse čelo opraskano 
in pololčeno. Ni bilo nikako čudo, da so prostodušni 
Podgorci smatrali Šamaja za svetnika in da so blagro- 
vali siromašno svojo pokrajino, kateri je posla! milo- 
stivi Bog tako odličnega svojega prijatelja. Vsi so 
oduševljeni sklicali zbor in izvolili farizeja v en glas 
za svojega učenika in vodnika. To službo je opravljal 

natanko ali grozno strogo. Vsako veselico je razglasil 
za smrten greh. Bil je uverjen, da ni nikoli nedolžna 
tista prijaznost, ki jo sklepajo med sabo fantje in de- 
kleta. Učil je torej mladino, da jo ljubezen pelje na- 
ravnost v peklensko brezno. Kdor poje ljubavne pesmi 
ali pripoveduje ljubavne povesti, je proklet za vse veke 
na tem in na onem svetu. Ljubezen med možem in ženo 
je potrebna, ali se mora vneti šele ob poroki, ne za 
trenotek preje ali pozneje. Mladim poslušalcem in po- 
slušalkam so se zdeli taki nauki nekoliko prehudi, 
starci in starke pa so jih navsomoč odobravali in 
hvalili. 

Malo po malem pa so se jela prikazovati v Ša- 
maju nova svojstva, ki niso nikomur ugajala. Izprvine 
si je kuhal sam. To umetnost je razumel tako izvrstno, 
da se ni mogel nihče ž njim kosati. Že drugo leto pa 
mu je prišla odnekod kuharica, kateri se je lahko očitalo. da 
je pijanka, nikakor pa ne, da bi bila stara ali grda. Pod- 
gorci so majali z glavo in se popraševali, kako je to, 
da Šamaj drugih žensk niti ne pogleda, svoje kuharice 
pa se nič ne boji. Opominjal jih je neprenehoma, da 
jim je treba jesti in piti samo za največjo silo, post 
je imenoval najzaslužnejše dobro delo, brez katerega 
ne pride nihče v nebesa. Iz njegovega dimnika pa je 
sukljal dim ponoči in podnevi, v kuhinji se mu je 
skoro brez presledka varilo, peklo, pripekalo, cvrlo in 
pražilo. Bilo je očitno, da sveti mož mnogo in dobro 
je in da se menda nikoli ne posti. Slastna hrana pa 
mu je tudi teknila, da so se vsi čudili. Život se mu je 
prav očividno redil, razvijal in širil na vse strani. Za- 
liti obraz se mu je kar svetil in žaril od zdrave krvi 
in debele masti in brada _ mu je dobila tri podbradke. 

Ko se je bolj udomačil in v službi utrdil, prikljuvale 
so mu na dan še mnogo grje napake: trdosrčnost, 
lakomnost, lihvarstvo in sleparstvo. Beračem je res delil 
male darove, ali kuharica je po njegovem ukazu 
vsakega tako oštela in ozmerjala, da vdrugo ni prišel 

nobeden več k njemu. On se ni zadovoljil s plačili in | 
darovi, ki so mu jih uganili Podgorci; vsako leto je 
zahteval večjo in boljšo bero. Če je komu kaj posodil, 
moral mu je dajati petdesetere, kdaj tudi stotere obresti. 
Dohodke pa si je množil še z drugimi jako čudnimi 
sredstvi. Osnoval je razne pobožne bratovščine, ki so 
bile podrugod povse neznane. Ker je obetal udom 
neskončne božje blagoslove, je privabil v te družbe 
mnogo pobožnih duš, ki so mu plačevale brez godrnanja 
vpisnino in letnino, dasi sta bila za revno Podgorje 
Silno veliki. Marljivo je spisoval in drago prodajal 
vsakovrstne molitvice in knjižice. Slovenci so sezali 
hlastno po njih, ker jim niso poznali praznine in ni- 
čevosti. Sploh je trgoval v dobiček z vsako rečjo, katere 
kmet želi in potrebuje. Mnogi so mu odkonca tako 
zaupali, da so kupovali od njega nevidoma, ali so se 
skoro uverili, da jih je prevaril prav po cigansko. 
Šamaj je svojo narodnost skrbno zatajeval. Jude je 
strašno preklinjal in jih pekel z jezikom in peresom 
v žveplu in smoli. Dejanja pa so dokazovala, da se da 
ta jeza utolažiti. Če so mu potisnili v roke kaj prida 
novcev, hvalisal in priporočal je navsausta njih pre- 
ležano, preperelo, pohabljeno in skaženo blago. Naj- 
bolj in zavselej pa se je zameril Podgorcem s tem, 
da se je dobrikal in prilizoval na vse pretege njiho- 
vemu graščaku, baronu [zegrimu. Ta velikaš je bil krut 
samosilnik, brezvesten zapravljivec in razuzdanec. Šamaj 

pa je kvasil ljudem, da jim ga je postavil sam Bog 
za gospodarja in da je torej njih najsvetejša dolžnost, 
da ga časte, ljubijo in mu store radostno vse povolji, karkoli 
bi jim zapovedal. Taka ugodljivost je bila baronu se- 
veda jako povšeči, povabil ga je marsikdaj na kosilo 
“in ga kar obsipal z dragocenimi darili. Šamaj se je 
znal prikupiti tudi Izegrimovi hčeri Kuni. Zatrdila je 
dostikrat, da posluša duhovite njegove burke malone 
z večjim veseljem nego medeno hvalo mladih gospo- 
dičev, ki so ji dohajali dvorit iz bližnjih in daljnih 
gradov. Kuna je prijela od prirode čudovite dražesti. 
Moral se je zaljubiti vanjo nele vsak, kdor ji je zrl 
v sijajno obličje, ampak tudi tisti, ki je videl le njeno 
Sliko ali podobo. Toda lepota podgorske gospodične 
ni bila angelska in blagodatna, ki srce očisti in vname 
za vsako čednost in plemenitost, nego kačja in strupena, 
ki zmeša človeku pamet in ga strmoglavi v časno in 
večno pogubo. Daleč po svetu je slul Kunin obraz, še 
dalje pa se je razširil glas o njeni hudobi in porednosti. 
Živela je brez vere in strahu božjega, kakor neumna žival. 

Mera Šamajevih grehov se je napolnila, ko je 
začel nedolžne podgorske device klicati skrivaj eno za 
drugo k sebi na dom ter jih motiti in zavajati z nesramnim 
svojim modrovanjem. Pošteni podgorski možje so izve- 
deli te grdobe, se zbrali pod občinsko lipo in obsodili 
peklenskega pohujšljivca na smrt. Zgrabili so Šamaja 
še tisto uro ter ga vrgli v globoko rupo, v koji je 
prebival Hudobec in se je zvala radi njega vragova 
jazbina. Farizej prileti škratu za tilnik in ga okobali. 
Hudobec ga prime za noge in zavrisne: ,Dobro došel! 
Ravno zdaj sem peč pošteno zakuril; če te kaj zebe, 
odlagne ti kakor bi trenil.“ 

Šamaj zajavka: ,Pusti me! Midva se nisva tako 
pogodila. Dokler ne umrjem, nimaš pravice do mene.“ 

Rogatec pa se mu zagrohota: ,Zavijem ti vrat, 
da gotovo pogineš. S tem se izpolni najina pogodba 
in te odnesem slobodno v pekel.“ 

Farizej se domisli prevare in ga prosi dovoljenja, 
da bi smel pogledati za slovo še enkrat kraljico svoje 
duše. 

Vrag se začudi: ,Kakovo kraljico ?“ 

Šamaj mu pokaže Kunino sliko. Njena krasota 
začara Hudobca, da se je zaveroval in zijal vanjo ne- 
pomično, kakor bi bil okamenel. Predramivši se izpusti 
jetnika na tla in ga začne izpraševati, kje stanuje in 
kako živi ta gospodična, ki se mu zdi tako mila, da 
se je mora polastiti. Šamaj mu pove, da prebiva pri 
svojem očetu v Preseki in mu razloži tudi vse njene 
grešne običaje in šege. Hudobec se burno razveseli o 
takem poročilu in veli: ,V gradove jaz malo zahajam, 
ker bodo njih stanovniki moji tudi brez mojih po- 
hodovinizkušnjav, zato nisem mogel vedeti za to nebeško 
Kuno. Ali zdaj pa jo moram precej videti in se uveriti, 
če slika oznanjuje resnico.“ 

To rekši odpre svetlo izbo in se prijazno zareži 
Šamaju, da ga počakaj V nji in se kratkočasi s kako 
knjigo, dokler se povrne s pota. Škrat izgine, farizej 
pa sede za mizo in jame prebirati nove bukve, ki so 
imele naslov: ,O nevarnostih, katerih se je ogibati našim 
dragim državljanom pri ljudeh. Spisal po najboljših 
virih kralj Lucifer.“ . 

Preseški grad stoji dve uri hoda od vragove jaz- 
bine, ali zaljubljeni Hudobec se je popaščil, da je prišel 
tjakaj v pol ure. Kuno zaloti-na vrtu v hladnici. Gledala 

se je v majhnem zrcalu in lišpala. On se spremeni v 
čilega konjička in začne okoli hladnice poskakovati in 
razgetati. Kuna je mislila, da ji je konjička kupil oče, 
kakor ji je že dolgo obetal. Pustivši lišp, ogledalo in 
hladnico, zasede vranca, da bi ga poskusila, kakov 
bo za ježo. Nosil jo je bodro in pametno, zdaj pola- 
goma, zdaj v skok, zdaj v dir, kakor je želela in mu 
ukazovala. Ko sta pa prihajala v goščavo, ni slišal več 
njenih zapovedi, nego se je dvignil v zrak in dirjal 
po bliskovo nad holmi in jarki, da ji je sapa zastajala 
in se je vzdržala le s težkim trudom na sedlu. Do- 
spevši do vragove jazbine, skoči konj zviškoma vanjo. 
Kuni pa se zavrti v glavi, da omedli. Ko se zopet zave, 
nahajala se je v razkošni dvorani in pred njo je klečal 
ostudni Hudobec ter jo prosil oproščenja, da jo je 
prestrašil. Govori! ji je s plamtečimi besedami o ne- 
skonični svoji ljubezni in se ji zaklinjal, da se ji bo 
godilo pri njem bolje, nego bi se ji v cesarski palači. 
Postregel ji bo brez oklevanja z vsako dobroto, slastico 
in dragotino, po kateri hrepeni žensko srce. Kuna pa se 
je zaničljivo obrnila od njega in dejala osorno: ,Po- 
beri se mi izpred oči, kosmata pošast, če ne, sunem 
te z nogo, da se ti pocedi kri iz nagnusnega smrčka.“ 
Celo uro ga je psovala in se mu rogala; ko pa se je 
spomnila, da je njegova jetnica, je povesila zalo gla- 
vico in se jela bridko ihteti in obupovati. Hudobec se 
dvigne in odide k Šamaju v knjižnico. Žalosten mu 
veli: ,Lepo ptičico imam v kletki, ali kaj mi to koristi, 
ko pa se ljubezen ne da prisiliti. Ti Šamaj si prekanjen 
lopov. Ako mi nakloniš milost zlate Kune, dam ti nele 
prostost, ampak tudi toliko bogastva, da ti ne bo treba 
nikogar več skubsti in odirati.“ 

Farizej se nasmehne: ,S pravo svojo podobo ne 
ugreješ nobenega dekleta zase. Ker pa se znaš preinačiti, 
kakor te je volja, pokaži se Kuni mladega in čednega 
junaka, pa boš videl, da te ne bo zaničevala. Po kratkem 
godrnanju in jezikljanju se ji omeči srce, kakor vsaki 
drugi. Tudi bo dobro, da si omisliš viteško opravo. 
Zmago ti dovrši namazani jezik.“ 

Hudobec pohvali Šamaja: ,Svet tvoj je moder, 
ali po viteško opravo moram iti v mesto. Brigo za 
Kuno nalagam nate. Pojdi precej v kuhinjo pa ji na- 
peci in nacvri najslajših založkov, ki jih more zgotoviti 
tvoja izredna umetnost. Ukusna južina diši vsakomu. 
Udobrovoljila je že marsikatero krasotico in utegne 
ublažiti kolikortoliko tudi srdito Kuno.“ 

Po tem naročilu šine rogatec iz rupe, Šamaj pa 
gre najprej k gospodičini, da jo utolaži in pouči. 
Svaril jo je, da se ne sme hudovati na škrata presilno 
in predolgo. S togoto se ne reši nikdar, s priljudnostjo 
pa morda še pred nočjo. Farizej je povedal deklici, 
kaj je bral v Luciferjevi knjigi. Peklenski poglavar za- 
bičuje vragom v svojem spisu, da se ne dajte tipati po 
glavi. Škrat, ki ga pošegeta kdo za levim rogom, zadremlje 
tisti trenotek in spi trdno štirideset dni in noči, da se 
mu lahko vsak bedak smeje. Hudobec, ki jo je ugrabil, 
ni čital nikoli teh bukev, kajti on jih je našel še ne- 
razrezane. Njihove skrivnosti mu torej ne morejo biti 
znane. Kadar pride iz mesta, mora premagati svoj gnus 
in se potuhniti, kakor da bi mu bila oprostila in se 
zbogala ž njim in svojo usodo. O ugodni priliki po- 
žgačkaj ga za levim rogom, in ko zaspi, pobegneta oba 
brez zapreke iz rupe. Plezati jima ne bode treba iz 
nje, ker ima dva izhoda. Hudobec je šel na plano skozi 

vratca iz knjižnice. Ključ je vzel s sabo, ali spečemu 
ga izmakneta iz žepa. Škrat je svoje posle urno opravil. 
V jazbino se je vrnil preoblečen po vojaško in po 
plemenitaško, s perjanico na klobuku, s svetlo sabljo 
na bedru. Obraz si je bil dal obriti in nalepotičiti tako 
nadebelo, da se mu ni nič videla rjava, nagrbančena 
koža. Kuna ga zdaj ni več grdogledila. Smehljala se 
mu je prav prijazno, samo s prstom mu je še pretila, 
v znamenje, da storjena krivica še ni popolnoma po- 
zabljena. Z nekoliko pokloni in prošnjami je poravnal 
tudi ta zadnji ostanek nejevolje. Sedel je potem k nji 
ter se ji milil in laskal po vseh pravilih viteške dvor- 
ljivosti. Bilo je kazno, da ji to sladkanje prija, kajti 
mu je položila roko na ramo in ga počehljala za levim 
rogom. Tisti hip pa mu glava omahne in zahršči. Za- 
spal je čvrsto, da bi ga noben strel ne bil prebudil. 
Kuna mu vzame kjuč. Jetnika sta bila torej svobodna, 
ali se jima ni kar nič mudilo, da bi utekla. Hotela sta 
pred odhodom peklenščaka, kar se da, korenito okrasti! 
Prebrskala sta mu vse shrambe in predale, vse police, 
posode in kovčege. Šamaj je pograbil več mošen zlatov 
in dragih kamencev. Kuna pa si je napolnila vse žepe 
S koralami, biseri in drugimi gosposkimi  kitnicami. 
Šamaj pa je izteknil še nekaj boljšega — zmajev 
koren, ki človeka pomlaja. Farizej je bil zdrav in 
krepak mož, ali se je bil že silno postaral. Spominja! 
se je živo in si želel nazaj blažene mladosti in jakosti, 
njenih mikov in zabav. Hlastno použije čarobni koren 
in zdajci se mu razlije po životu vir novega življenja, 
ki mu osveži in prestvari vse ude, živce in mišice. 
Namesto sivolasega starca je stal pred strmečo Kuno 
cvetoč, dvajsetleten mladenič! Težko obložena z zakladi 

odpreta zdaj vrata in stopita na trato, s katere je šla 
položna steza proti znani dolini. V strahu, da ju bo 
Hudobec, zbudivši se, zasledoval in se ljuto maščeval, 
sta najela več stotin delavcev in dala zasuti vragovo > 
jazbino, nad njo pa postaviti lično kapelico. Drugo ka- 
pelico sta sezidala na dolenji strani, tam, kjer so bila 
vrata iz knjižnice. Tako sta zadelala škratu oba izhoda 
in res se odtakrat ni prikaza! nikoli več v tem kraju 
Podgorja. Ko sta bili kapelici blagoslovljeni, napotila 
se je Kuna domov in Šamaj jo je spremil. Gospodična 
ga je pohvalila svojemu očetu nele zato, da jo je otel 
iz najgroznejše sužnosti, ampak tudi radi nepozabne 
južine, s katero jo je pogostil v vragovi jazbini. Zatrdila 
je, da tako odlično pečena goska, kakor jo je jedla v 
nji, ni prišla v preseškem gradu še nikdar na mizo. 
Prosila je svojega reditelja, da bi vzel Šamaja za ku- 
harja. Izegrim se zasmeje in vpraša: ,Ali ima kaj 
cvenka?“ — Kuna veli: ,Ima, pa še prav veliko.“ 
Baron zauka: ,Živio! Reci mu, da ostani. Baš sem 
krvavo potreben takovega kuharja.“ — Šamaj je bil 
sprejet v službo s tem pogojem, da posodi baronu 
sto zlatov. Ta primer izpričuje, da so bili plemenitaši 
že v stare čase dolžni svoji družini, kar se dogaja baje 
precej pogostoma še dandanes. Šamaj se je ponašal v 
gradu na oči jako pošteno. Priljubil se je vsem s svojo 
zvestobo, skromnostjo, prijaznostjo in pobožnostjo. 
Poznal ga ni nihče, ker je Kuna znala molčati. Izkušnja 
ga je izmodrila, da je bil zdaj previdnejši nego za svo- 
jega učiteljstva. Svoje grehe je skrival tako uspešno, 
da se ni čulo o njem nikoli nič slabega. Njegov zgled 
je posnemala tudi Kuna. Bila je po povratku v Preseko 
vsa izpremenjena. Ljudje so sodili, da jo je poboljšala 

prebita nevarnost in hvaležnost, da jo je Bog rešil. 
Stanovala je odslej v samotni grajski pristavi, skoro 
popolnoma odločena od sveta, kakor kaka spokorna 
nuna. Pravili so, da nosi na golem životu železen pas 
z ostrimi žeblji. Postila se je navidez jako strogo in 
molila goreče doma, v župni cerkvi in na božjih potih. Ob- 
hodila je vse kraje, ki so na Slovenskem in Hrvaškem, 
dvakrat je potovala celo — v Rim! Z radodarno roko 
je delila miloščino, vsi berači in siromaki so jo častili 
za svojo mater in razglašali po vsi deželi njeno do- 
broto in slavo. — Šamaju je prinesla kuharska zvedenost 
največjo srečo, po kateri je na tem svetu hrepenel — 
ljubljeno nevesto. Izegrim povabi na obed svojega 
prijatelja, kneza Pomarančarja, ki je bil vsemogoč mi- 
nister neke bližnje države. Ta čudni gospod se je jezil 
na vse ljudi in tudi sam nase, bil je grozno čmeren 
in zagoveden človek. Nekoč se je bil preobjedel slastic 
in odtedaj ga je tiščalo zmerom nekaj v želodcu. Po- 
zval je na pomoč vse sloveče zdravnike, ali nobeden 
ga ni mogel zlečiti. Radi te bolehnosti mu ni dišala 
in teknila ni jed ni pijača. Šamaj je dokazal, da je pravi 
kuhar več vreden nego vsi odiplomljeni doktorji zdra- 
vilstva. Pomarančarju je postrege! najprej s krepkim 
in vendar preprijetnim gorjanskim brinjevcem, katerega 
je bil sam zvaril. Riža bregovja med belokranjsko Lužo 
in Štreklovci spada med najžalostnejše kraje na Do- 
lenjskem. Ali baš v ti kameniti puščavi je raslo nekdaj 
in rase morebiti še zdaj najžlahtnejše brinje. Odtod 
si je dobil Šamaj jagod, iz katerih se mu je nacedila 
zdrava pijačica, proti kateri je bilo vsako ino žganje 
'prazen cuckovec. Ko je knez izpraznil kupico, se je za- 
dovoljno namuznil in dejal, da mu je povrnil brinjevec 

dober del zdravja in tudi sljo do jedi. Šamaj postavi 
predenj tri velike, krasno rejene polhe s kislo omako, 
v kateri so bile vsakovrstne grenke, trpke, pekoče, kisle, 
kislaste in čisteče gorjanske zeli, na pr. čremoh, vris, 
hudi koren, volčji hren in druge take. Na konci poje- 
dine donese slavnemu gostu skledo lepo opraženih in 
s cukrom potresenih divjih nešpelj. Knez je pojedel v 
slast in sogoltno vse tri polhe in vso skledo nešpelj. 
Potrdil je svečano vpričo vseh mnogobrojnih plemeni- 
tašev, ki so sedeli za mizo, da mu je ozdravi! ta obed 
truplo, dušo in srce in da sta si torej Izegrim in njega 
kuhar pridobila neumrle zasluge za vso kvakarsko dr- 
žavo, ki je izročena njegovi skrbi. Skoro je došla 
obema tudi primerna: nagrada. Preseškemu baronu je 
plača! knez iz državne blagajnice vse dolgove, Šamaju 
pa je poslal kvakarsko plemstvo in baronski grb 
s pomenljivimi podobami. Na ,višnjevem polju je stal 
košat brinjev grm, po katerem so lezli eden za drugim 
trije tolsti, rumeni polhi Z vseh vej in vejic pa so mu 
bingljale bele nešplje. Komur se zdi ta slika bedasta 
in smešna, naj blagovoli pomisliti, da mnogi drugi 
starinski grbi niso ni za drobno pičico pametnejši od 
Šamajevega. Pomarančarjeva odlika je zenačila po- 
polnoma kuharja s svojim gospodarjem. Brez straha je 
stopil zdaj Šamaj lahko pred Izegrima in snubil Kuno. 
Prošnja se mu je uslišala brez ugovora. Mlada poro: 
čenca sta živela tudi v zakonskem stanu, kakor sta se 
bila navadila v samskem. Hinavščino sta nadaljevala: 
do poslednjega svojega trenotka. Skrivaj sta si nava- 
lila na otrplo vest brez števila krivic, hudob in gnusob, 
ali ti grehi jima niso kratili dobrega glasu, ker jih je 
malokdo zvedel. Vsa naša zemlja se je napolnila z 

njiju krščanskimi deli in čednosimi. Z ginljivo go- 
rečnostjo sta skrbela neprestano za čast in službo 
božjo. Šamaj je nabiral doma in na tujem dragovoljno 
darove, s katerimi je podpiral duhovnike in sirote, zidal 
in popravljal cerkve in oltarje, ustanavljal župnije, ku- 
poval jim zvonove in druge potrebe. Bistroumni možje 
so izračunili in pripovedovali ljuđem, da troši farizej 
za svete reči komaj tretjino teh denarjev, dve tretjini 
pa meče v svojo brez dna skrojeno in nikdar sito 
malho. Ali Slovenci jim niso verjeli, imeli so vse take 
govorice za brezvestno sumnjičenje zlobnih obreko- 
valcev. Šamaj si je postavil pod Gorjanci velik grad, 
ki ga je imenoval Polhovica. Svoje kmete je tlači! in 
mrcvaril še mnogo huje nego isti Izegrim. Podgorci 
niso mogli trpeti tolike silovitosti pa so se uprli, udarili 
na Polhovico in jo zažgali in porušili do tal. Šamaju 
se ni pripetilo nič žalega, ker so mu ovadili vohuni 
kmetiško nakano, da se je umaknil še pred puntom v 
Ljubljano. Rojaki so navsomoč grajali in preklinjali 
Podgorce, da so se dvignili na tako bogoslužnega go- 
spoda, ki ne zamudi noben dan svete maše. Prav iz 
srca so jim privoščili, da so dale gosposke vse krivce 
obesiti. Šamaj in Kuna sta ostala potem v Ljubljani. 
Umrla sta oba v globoki starosti in obilo solz je pre- 
.lilo hvaležno ljudstvo na njuni gomili. Bog jima je 
blagoslovil zakon z mnogimi otroki, ki so se vzgojili 
vsi v duhu in po načelih in pravilih svojega očeta. 
Nekateri .so živeli v Ljubljani, drugi so se preselili v 
 manjša mesta in na dežele. Tako se je zaredilo in raz- 
. plodilo na Slovenskem vražje farizejstvo, ki uspeva še 
dandanes prehobotno v marsikaterem okraju naše lepe 
domovine. Naš narod ima veliko sovražnikov, znanih 

in neznanih, očitnih in tajnih, ki mu kanijo ugrabiti 
ime, jezik, zemljo, imetek, vero, slobodno besedo, ro- 
doljubje, moštvo, življenje in bodočnost. Med najne- 
varnejše nam je šteti Šamajeve naslednike, zato 
ker znajo slepiti naše občinstvo tako umetno, da jih 
smatra često nele za poštenjake, ampak tudi za svoje 
najboljše prijatelje, pomočnike in dobrotnike. 


39. Razodetje. 


Strastno in stanovitno je ljubi! Ivan Slobodin 
svojo domovino. Nastopile so zanjo jako nepovoljne po- 
litične in gospodarske razmere. Narodni stranki se niso 
izpolnile niti najpohlevnejše želje. Zlasti pa so ubogega 
kmeta pritiskala bremena, katerih ni mogel nikakor več 
nositi V vseh okrajih in župah so se mu prodajale 
hiše in zemljišča. Kupoma je jel preseljevati se v tuje 
dežele in celo v Ameriko. Slobodina se je polastil strah, 
da zapusti, preden mine stoletje, zadnji seljak našo 
očetnjavo in da zamre potem poslednja domača be- 
seda v rajskih gorah in dolinah slovenskih. Domoljubni 
žalosti so se pridružile pa tudi neozdravne srčne bo- 
lečine. Predraga Zalika je začela prezirati dolgo in 
iskreno njegovo ljubezen. Trpečo dušo bi mu bila mogla 
okrepčati vera, ali k nji se ni zatekel, ker so mu jo 
bili ozloglasili in zamorili suhoparni nemški modrijani 
in razbrzdani francoski romanopisci. V svoji obupnosti 
je sedel, dokončal svoje ,spomine“ ter jih zapečatil in 
dejal: ,Ta spis razjasni žlahti in mojim prijateljem, 
zakaj se mi je pristudilo življenje.“ Rokopis spomi- 
nov položi v kovčeg, iz njega pa vzame nabit samo- 
kres in se napoti v Gorjance. Z višave nad samotno 
čuvarnico ozre se še enkrat na sirotno krasotico, 

svojo domovino. Gorje njeno ga tako prevzame, da se 
jame jokati na ves glas. Brzo pa se mu ustavi plač, . 
brezbožna desnica seže po samokresu. Ta usodni hip 
mu položi nekdo gorko roko na ramo. Slobodin se 
obrne in ugleda čestitega meniha, ki mu veli: ,Mla- 
denič, tebi je prevelika bridkost pomračila razum in 
pamet ali plemenito srce ti bije v prsih. Ker ne ljubiš 
le sebe, ampak tudi svoje brate, prišel sem te tolažit, 
pojdi z menoj!“ Slobodin zaječi: ,Pusti nesrečnika, ki 
ni zanj nobene tolažbe na tem svetu.“ Blagi redov- 
nik ga pokara: ,Ne žali sv. Duha, vir milosti božje je 
neizcrpen.“ To rekši ga prime prijazno za roko. Neka 
nevidna moč omami Slobodinu uporno voljo, da gre za 
menihom pokoren kakor malo dete za brižno materjo. 
Vodnik koraka ž njim v skalno duplino in ga dovede 
po položnih stopnicah v podzemeljsko dvorano, ob kateri 
so se videla brezštevilna zaprta vrata. Na prvih je bila 
zapisana letnica 1875., na drugih 1876. in tako dalje. 
Po dolgem potovanju prideta do vrat, na katerih je bila 
zabeležena letnica 2175. Pred njimi se menih ustavi in 
poslovi z besedami: ,Dolžnost me kliče domov, odslej 
ti bo hoditi brez tovariša. Idi skozi ta-le vrata in videl 
boš reči, ki se bodo nahajale in godile ob Gorjancih 
leta 2175., torej čez tristo let. Uverivši se, da sloven- 
skemu narodu in tebi ni namenjena nesreča in poguba, 
zahvali Boga in pridi nazaj v Gorjance.“ Ko prikazen 
izgine, odpre Slobodin vrata, ali ne stopi v izbo, kakor 
je mislil, nego na plano. v košat drevored, ki je šel ob 
gladki cesti nizdolu proti Beli Krajini. Mimo njega so 
hiteli mnogi po narodno oblečeni ljudje, ki so govo- 
rili vsi najčistejšo književno slovenščino. On jih po- 
zdravlja po naše, toda nibče mu ne odzdravlja. Vprašal 

je ženo, če drži ta cesta proti Metliki, ona mu ne od- 
govori ničesar. Tako nepriljudno so se vedli tudi vsi 
drugi, katere je obgovoril. Malo po malem je spoznal, 
da ga ti popotniki niti ne vidijo, niti ne slišijo! 
Obhajala ga je groza, vendar se je privadil prav kmalu 
svoji nevidnosti. Zdelo mu se je celo prijetno, da opa- 
zuje lahko ljudi in okolico brez bojazni, da bi bil komu 
nadležen in zoprn. Kar strmel je, kako čudovito so se 
Gorjanci izpremenili in polepšali v minula tri stoletja. 
Bujno so se zarasle vse nekdanje preseke in izseke. 
Puste goličave so jim pokrili povsod sočni travniki in 
plodno polje. Mnogokrat je prehodil te kraje za prve 
svoje mladosti, itak ni poznal zdaj skoro nobene ceste 
in steze; bilo je kazno, da so jih deželani preložili 
poleg potrebe in koristi. Ob vseh potih je stalo krasno 
drevje, tod lipe, tam kostanji, izvečine pa jablane, slive 
in hruške. Še veliko bolj so ga razveseljevala kmetska 
prebivališča, ki so bila naredna, snažna in očitna kakor 
nekdaj komaj grajske pristave in gosposka letovišča. 
Spodaj so imela kleti, shrambe in suše. Po dvojnih 
stopnicah se je šlo na pokrit. ličen hodnik, ki so ga 
imenovali: krilca. Za hodnikom se je širila prostorna 
veža. Ob nji so stanovali domačini v svetlih, udobnih, 
poslikanih izbah. Najlepša se je zvala gornica. V nji 
so se ščeperili zlikani predalniki, mehka, blazinasta se- 
dala, svilna zagrinjala. V vsaki gornici je našel Slo- 
bodin tudi hišno knjižnico, brez katere ni bila nobena, 
le količkaj imovita rodovina. Bogate vasi so se vrstile 
ena za drugo s kratkimi presledki ob velikih in stran- 
skih cestah. V večjih selih je bila povsod šola, čital- 
nica in pevsko društvo, v mnogih pa tudi cvetoče to- 
varne, ki so jih vodili spretno kmetje sami. Slobodin je 

motri! korenito in natanko, kako mu žive in se pona- 
šajo rojaki. Srce mu je kipelo in vriskalo od veselja, 
da so bili vsi gospodarji nele marljivi in denarni, 
ampak tudi nravni in rodoljubni možje. Krčme ni 
bilo v nobeni vasi, doma pa so se gostili ljudje 
jako mastno in slastno. Jedli so meso še ob delav- 
nikih, ob nedeljah pa se je natovorilo na mize toliko 
vsakovrstnih dobrot, kakor da bi praznovali v vseh 
hišah svatbo. Za žejo so pili najrajši pivo, ki so si ga 
sami kuhali. Tej zdravi narodni pijači so rekli kva- 
sec. Z vinom se niso zalivali, dasi so ga obilo rodile 
gorice in ravnice. Devet desetin so ga prodali trgov- 
cem, sami so ga uživali prav zmerno le o svečanih 
prilikah.  Vsak dan so ga dajali po malem samo star- 
cem, bolnikom in otročnicam. Med vasmi in za hišami 
so se razprostirali zali vrti, senožeti in oranice. Vsaka 
ped zemlje je izpričevala jasno, da jo obdelujejo ora- 
tarji navsomoč pridno in razumno, izpolnujoč vestno 
vse nauke znanosti in izkušnje. Pred tristo leti je štrlelo 
iz vseh njiv in lok trdo skalovje, zdaj pa bi bil iskal 
človek zaman najdrobnejšega kamenčka. Rahla, več 
čevljev debela črna prst je ležala na poljih in zelnikih. 
Delavcem je rabilo orodje, ki je bilo kaj lahko in lično, 
ali trdno in držno, večinoma železno. Lesene pluge so 
opustili že tako izdavnaj, da jih v to dobo niso niti 
pomnili. Isto tako so izpremenili vsi gospodarji sta- 
rinske puste spašnike v bujne košenice, katere so gnojili 
in namakali ob suši po vodotočih, navedenih iz poto- 
kov, kalov, vodnjakov in celo iz Kolpe. Živina se ni 
pasla nikjer zunaj, krmili so jo brez izimka doma v 
hlevih in sSvinjakih. Na vrteh se je skrbno gojeno 
drevje kar šibilo in lomilo pod težo žlahtnega sadja. 

Za noben denar ne bi bil dobil na njem suhe veje. 
mahu, goseničjega gnezda in drugih znamenj zanikar- 
nega sadjarstva. Mesto nekdanje gnile in razmetane 
lesene ograde ga je varovala gosta in visoka, čedno 
obrezana živa meja. Take prijazne seči so delile često 
tudi njivo od njive, travnik od travnika, vinograd od 
vinograda. Po mnogih dražestnih potih in ovinkih je 
dospel Ivan Slobodin naposled do veličastnih, umetno 
zidanih, z marmornastimi stebri in bronastimi sohami 
okrašenih vrat, na katerih se je lesketal zlati napis: 
Mesto Semenič. Od čuda obstane kakor oka- 
menel, kajti dobro je vedel, da je bila nekoč na tem 
kraju župna vas Semič, ki je imela prav pošten glas 
pri vseh sosedih ali kaj malo mestne podobe. Slo- 
bodin je hodil po Semeniču očaran kakor za. svojega 
detinstva po Ljubljani, ko je videl prvikrat slovensko 
stolico. Na vse strani se je obračal in upiral oči. Nikdar 
se ni mogel nagledati krasot, ki mu jih je razkazovalo 
mesto malone na vsakem koraku, po vseh glavnih in 
stranskih ulicah. Raztezalo se je pol ure daleč po vi- 
šinah in pod goro. Prebivalo je v njem gotovo petnajst, 
morebiti celo dvajset tisoči slovenskih ljudi. Tuje be- 
bede ni slišal iz nobenih ust, niti tuje šege niso se 
mogle v njem vdomačiti. Moški in ženske so nosili 
dragocene surke, sosebno lepo pristojale so gospo- 
dičnam baršunaste, z zlatom in biseri izprevezene ka- 
pice. Semenič se je Slobodinu tako priljubil, da je 
ostal v njem nekoliko dni. Pohodil je skoro vsako 
hišo, vsak zavod, vsako skupščino in veselico. Vse, 
kar je zapazil in čul, mu je dokazovalo prediven razvoj 
in podvig najčistejšega narodnega življenja in izobra- 
ženja. V mestu so izhajale petere slovenske in ene 

slavjanske novine. Jezik tega slavjanskega časnika 
se je pisal s cirilico in ni bil enak nobenemu sedanjih 
slovanskih narečij. Bil je polnoglasen, krepak in mo- 
gočen kakor ruski, ali malone brez tistih inostranskih 
besed, ki kaze tako neprijetno in po nepotrebnem 
današnjo pismeno ruščino ,Po slavjansko“ so se raz- 
govarjali Slovenci z drugimi Slovani, zlasti pa s tujci, 
ki so se učili temu jeziku v vseh svojih višjih učilnicah. 
Baš na sredi mesta se je vzdigoval ponosno štirina- 
stropni Narodni dom, v katerem so se shajali ob 
nedeljah in zimske večere vsi meščani brez razločka 
stanu na duševne in telesne zabave. Razen njega je 
bilo v Semeniču še kakih deset inih narodnih društev. 
Vsako je imelo svojo hišico s čitalnico. kuhinjo in 
pivnico. Kuhalo in točilo se je tu kakor tudi v Na- 
rodnem domu samo udom in gostom. Kakor na deželi 
ni bilo niti v mestu nobene krčme. Slobodin je 
našel resda dve veliki, jako ukusno opravljeni gostilni, 
ali v njih so ostajali samo tuji popotniki, nikoli se ni 
nameril v njih na domačina. Meščani niso marali dosti 
niti kavaren, dasi so bile prav udobne in gosposke. 
V eni je posluša! Slobodin Nemca in talijana, ki sta 
se pomenkovala po slavjansko. Po večjem ju je razumel. 
Njun pogovor ga je zanimal neznansko. Pretresala sta 
politiko. Nemec je pravil Italijanu, da je nekako pred 
tristo leti ugonobil nemško mogočnost neki minister, 
čigar ime je pozabil. Mnogi sijajni uspehi so napuhnili 
tega nesrečnega človeka, da je razžalil in razkačil vse 
sosedne narode. Napovedali so mu boj in po večletni 
krvavi vojni so omagali hrabri Nemci in izgubili veliko 
zemlje in svojega ugleda. Itak morajo hvaliti usodo 
svojo, ker se zmagovalec ni maščeval prehudo. Zdaj 

resda ne morejo nikogar zatirati, alt niti njim ne sme 
delati nihče nič žalega Na svetu je zavladala obča 
pravica in ž njo se je doselil na zemljo stalen mir, ki 
ugaja in koristi vsakemu narodu. Radi njega so se 
olajšala ljudjem bremena, tožbe na presilne davke so 
potihnile po vseh deželah. V kavarni je prebiral Slo- 
bodin često semeniške časnike, iz katerih je zvedel vse 
polno veselih novic iz vseh krajev slovenske domovine 
in slavjanskega sveta. Dopis iz Ljubljane mu je naznanil, 
da so našteli v nji o zadnji splošni pc pišnji dvestoin- 
petdeset tisoč domačih prebivalcev. Razen dvesto za- 
četnih, strokovnjaških in srednjih narodnih šol imela 
je tudi razne velike, čisto slovenske učne zavode, ki 
so se zvali akademije. Bilo jih je šest: zemljedelska, 
trgovska, leposlovna, pravoslovna, zdravniška in poli- 
tehn ška. Iz nekega drugega dopisa je povzel Slobodin, 
da je dobila Ljubljana že pred stoinosemdeset leti naj- 
višji upravni in sodni dvor za vse slovenske pokrajine. 
Iz kavarne je krenil često v mestno zbornico in v 
deželske urade. V vseh pisarnah se je govorilo in ura- 
dovalo samo na našem jeziku, rodoljubnega opazovalca 
ni nikjer žalila ni tujčeva drzovitost ni birokratska 
okornost in pisarska besnost. Sosebno je zadovoljilo 
Slobodina cesarsko sodišče. Razpravljalo se je v njem 
vse ustno, stvarno in brzo. Zapisovalo se je povse ob 
kratkem samo to, kar je segalo v bodočnost, n. pr. 
dolžna pisma. Za takove spise se je potrebovalo pred 
tristo leti marsikdaj po več pol papirja, zdaj se je 
opravilo vse s tremi ali štirimi vrsticami. Slobodin je 
smatral po pravici za radostno znamenje jako nizke 
obresti, ki so se zahtevale v Semeniču. Za sto sreber- 
nikov sta se dajala samo po dva na leto. Hotel je tudi 

pogledati, kako se vedo in kaj se razgovarjajo kaznjenci 
v ječah, ali našel jih je prazne. V novinah je potem 
čital, da že dva meseca ni trebalo nikogar goniti v 
zapor. Slobodin je prehodil mnogokrat vse mesto in 
obližje, pa se ni naveličal nikoli tega šetanja, ker je 
bilo povsod dovolj sence, narednih počivališč in vsa- 
kovrstnih inih ugodnosti. Vse trge so polepšavali 
drevoredi in cvetniki, brez lipovih in kostanjevih za- 
sadov ni bilo nobenih ulic, nobene predmestne ceste. 
Na trgih, šetališčih in drugih večjih prostorih je dalo 
postaviti mestno starejšinsivo premnoge marmornate 
in rudne podobe slovenskih in slavjanskih junakov, 
izbornih pisateljev, mislecev. izumnikov. V Semeniču 
se je nameril Slobodin tudi na nekaj posebnega, česar 
ni videl še nikoli v svojem življenju. Pod pečevjem za 
ječami je stala dolga vrsta nakaznih črnih stebrov. 
Ti stebri so bili spomeniki, toda ne častni. Izklesali in 
namestili so se tukaj na sramoto izdajalcem in inim 
narodnim sovražnikom in v svarilo sedanjim in vsem 
bodočim rodovom. Na prvem stebru se je zvijal velik, 
pisan gad. Napis, izdolben v tem svitku, je preklinjal 
doktorja Šlebedra, ki je služil našim zatiralcem za 
dopisnika, vohuna in ovaduha. Drugi steber je doletel 
nekega Florijana Čičerko zato, ker je mesto vzvišenih 
naukov Kristovih oznanjal ljudem babje vraže, tercijalske 
čenče in romarske bajke. Ta spominek mu je omislilo 
cerkveno glavarstvo, ki ga je opominjalo često ali 
zaman, da ne razširjaj glupega in pogubnega praz- 
noverja. 

Več takih črnih stebrov so si prislužili profesorji, 
ki so prepovedavali naši mladini dobre in pošlene slo- 
venske časopise in knjige z nesramno pretvczo, da jo 

pohujšujejo. Brez zapreke pa je smela prebirati vse 
tuje spise, dasi so bili mnogi strašansko nespodobni 
in nenravni ali pa popoinoma nekrščanski in brezverski. 
— Cesarska vlada, mestni odbor in posamezni domo- 
ljubni in bogati podjetniki so preskrbeli Semenič obilo 
z brezbrojnimi občekoristnimi ustanovami, napravami 
in zavodi. Železnice so šle iz njega na tri strani, proti 
Ljubljani, Karlovcu in Ogulinu. Zračna pošta Samolet 
je nosila vsak dan blago in potnike v Ljubljano, Zagreb, 
Trst, Reko in Celje. To pošto je izumi! pred sto leti 
neki Ljubljančan. Vozila je visoko nad zemljo, često 
nad oblaki brez najmanjše nevarnosti. Velikansk vo- 
dotoč je dovajal mestu vodo iz daleke Kolpe, po drugem 
vodovodu je dobivalo iz hribov bistro studenčino. Umno 
zemljedelstvo, trgovina, tovarne in premnoge ine de- 
Javnice so naklonile vsem stanovom znatno imovitost 
in splošno zadovoljnost. Starodavna borna ,Purga“ 
se je preimenovala po dobrem razlogu v ,Milijonarski 
trg“, kajti stanovali so ob njem v svojih palačah sami 
težki bogatini, ki denarcev svojih niso šteli, nego jih 
merili na vagone. Najrajši in najdlje se je mudil Slo- 
bodin vsak pot v prvi mestni ulici v gimnaziju, ki se 
je razlikoval v marsičem od današnjih šol tega imena. 
Vsi predmeti so se razlagali po slovensko. Poleg .do- 
mačega jezika učil se je najbolj ,slavjanski“. Vsi dijaki 
so ga govorili tako gladko kakor svojo: materinščino. 
Dajala pa se jim je prilika, da so se izurili lahko tudi 
v drugih slovenskih narečjih in v glavnih tujih jezikih. 
Jako mnogo ur je bilo odločenih računstvu, fiziki, pri- 
rodopisju in zemljepisu, grščini in latinščini pa — no- 
bena! “Čas, ki se je s tem dobil, se je upotrebljeval 
velekoristno za glazbo, zdravoslovje in v višjih razre- 

dih za državoslovje. Glasba je bila zapovedan predmet 
za vse učence. Slobodin se je uveril, da so si seme- 
niški dijaki čvrsto zapomnili pravila,: kako jim je živeti. 
da si ohranijo zdravje. Dasi je bistro pazil, ni našel 
v vsem mestu nobenega mladega človeka, ki bi bil 
pijančeval, žgal smodke, ponočeval, ali čepel sključen 
po vse ure pri vražjih kvartah. Dečaki so se dobrovo- 
ljili v prostih urah z dobrim berilom, duhovitim šahom, 
biljarjem, .žogo, telovadbo, prijetnimi izprehodi na de- 
želo i. t. d. Učitelj državoslovja je razkladal poslu- 
šalcem ustroj države in državljanske pravice in dolžnosti. 
Odraslim mladeničem je bilo torej politikovanje dovo. 
ljeno, kar se je zdelo Slobodinu jako pametno in po- 
trebno. Zabeležil si je v listnico besedo, s katerimi je 
konča! profesor tega predmeta svoje predavanje. Dejal 
je s povzdignjenim glasom: ,Dragi prijatelji in slav- 
janski bratje moji, prosim in zaklinjam vas, da nikdar 
ne pozabite, da smo tudi mi prevažna veja tistega orja- 
škega drevesa, v čigar blagodatni senci počivajo in se 
radujejo vsi omikani narodi starega sveta.“ V gimna- 
ziji je bila nameščena izvrstno založena knjižnica in 
dijaška čitalnica, v kateri je ležalo na mizi do štirideset 
slovenskih in drugih slovanskih časnikov. Krščanski 
nauk so učili se gimnazijci obširno in temeljito, ali ne 
za red v izpričevalu in ne v šolskem poslopju, polnem 
dijaške lahkomiselnosti, nego v stolni cerkvi pred veli- 
kim oltarjem, za popotnico in vodilo: po nebeških vzorih 
hrepenečenu duhu. Po službi božji, ki je bila slovenska 
od konca do kraja, razlagal ga je veleučen duhovnik 
z milim glasom in tako preverljivim čutom, da mu je 
moral poslušalec potrditi hote ali nehote slednjo besedo. 
Slobodin ga je čul, ko je govoril baš o istinitosti 

krščanske vere. Rekel je: ,Prvi dokaz njene resničnosti 
nosimo v sebi, kajti ujemajo se vsi bistveni nauki 
krščanske vere s srcem, pametjo in vestjo vsakega po- 
štenega človeka.“ Slobodin ostrmi, da mu zastane sapa. 
Dejal je sam v sebi: Ta dokaz je tako naraven, prost, 
jasen in neovržen, da mora pregnati najtrdokornejšo 
nejevero. Kako je to, da mi ga niso povedali nikoli 
v šolah in da se ga nisem niti sam domislil! Verske 
sumnje, ki so ga mučile dolgo in neusmiljeno, so zdaj 
izginile brez sledu, kakor se razhlapi zadušljiva, siva 
megla na žarkem solncu. Razburjeno srce mu ublaži 
zopet sladek mir; do svoje smrti se bo spominjal hva- 
ležno svetega moža, ki mu je v semeniški cerkvi oživil 
z enim samim kratkim stavkom mrtvo vero. V ne- 
deljo popoldne se je hotel Ivan Slobodin vsekako 
udeležiti zabave v Narodnem domu že zato, ker so na- 
znanile vse novine, da bo čital njega predsednik, Janko 
Slobodin, jako mične, tristo let stare ,spomine“ 
svojega pradeda. Mislil si je: ,Kaj, ko bi bil ta Janko 
moj sorodnik v desetem ali dvanajstem kolenu in bo 
razveseljeval občinstvo morda baš z mojimi zapiski ?“ 
Kar je slutil, se je potrdilo popolnoma. Janko je opisal 
najprej pradedovo življenje. Povedal je tudi zgodovino 
njegove ljubezni. ki je vzbudila v dvorani precej glasno 
veselost. Pravil je, da je Ivan zdihoval in lazil za Za- 
liko dve leti. Zaklinjal se ji je vsak dan, da jo ljubi 
stokrat bolj nego vse ine ljudi in vse zaklade in slasti 
tega sveta. Ona mu je verjela in mu podarila svoje 
srce, kajti bil je Ivan nepokvarjen in jako čeden dečko. 
Zdel se ji je resda močno [antastičen, ali mladenke 
opraščajo take slabosti kaj rade svojim ljubimcem. Toda 
Zalika je bila krščansko in pametno dekle. Hotela je 

biti Ivanova žena, ne pa ljubica. Da ji je rekel: ,Vze- 
miva se!“ — oklenila bi se ga bila okoli vrata in ga 
obsipala s poljubci. Ali njemu ni mogla zdrkniti z jezika 
beseda: zakon, ne zato, ker je imel morda nečiste 
namene. Bog varuj! On bi se bil rad pozakonil z njo 
že prvi dan, ko jo je spoznal. Zadržavala ga je prazna 
bojazen, da ga deklica ne usliši.  Najprej se je hotel 
uveriti, da ga ljubi, šele potem bi ji bil dejal: ,Draga 
Zalika, dosti dolgo se že gledava, čas je,da se poro- 
čiva.“ Po takem ni čudo, da je prišla zmešnjava. Oba 
sta čakala zaman, ona njegove snubitve, on pa njenega 
priznanja, da ga ljubi. Brez odločenja so tekli tedni 
za tedni, meseci za meseci. Dekleta zgrabi naposled 
nejevolja. Ko ji je začel zopet ponavljati, kar je že 
tolikokrat čula, bleknila je, da je sita tega zaljublje- 
nega čvekanja, naj jo pusti.na miru. Bilo je precej 
žal, da so ji ušle take nepremišljene besede. Revica 
vso noč ni mogla zaspati. Da je prišel Ivan drugi dan 
k nji, prosila bi ga bila za zamero. Toda on se ni 
prikazal, ker ni poznal ženske trme. Bil je tako mila 
Jera, da se je imel za najnesrečnejšega človeka na 
zemlji. Razen ljubezni ga je trla tudi rodoljubna žalost. 
Slovenski narod je trpel takrat grozne bede in ni bilo 
nobenega upanja, da se politični prilike in razmere 
skoro zboljšajo. Ivana je ta dvojna bridkost tako zme- 
šala, da se je nakanil ustreliti. Nebeški oče pa se je 
usmilil izgubljenega sina ter mu poslal skrivnostno raz- 
odetje, ki ga je potolažilo. Zamaknil se je iz de. 
vetnajstega v naše dvaindvajseto stoletje in gledal bla- 
ženo in slavno bodočnost slovenskega naroda in tudi 
mesta Semeniča. ,Spomini“ njegovi dokazujejo, da je 
došel! poslušat baš nocojšno našo zabavo v Narodnem 

domu in da je zvedel iz mojih ust, zakaj mu Zalika 
ni priznala svoje ljubezni. To se ve, da se mu je zdaj 
navsomoč mudilo domov. Uboga Zalika je bila skoro 
zblaznela, ko je slišala, da je izginil Ivan brez slovesa, 
Našel jo je vso objokano in obupano. Ali njena toga 
se je izpremenila hitro v radost in smeh, ko jo je pri- 
tisnil na srce in jo imenoval ,sladko svojo nevesto“, 
Poročila sta se še tisti mesec in odslej jima usoda ni 
grenila več življenja. Po tem kratkem vekopisu je jel 
govornik Janko Slobodin čitati Ivanove ,spomine“, ki 
so naštevali natanko vse nadloge in težave, ki so 
pritiskale slovenski narod, zlasti slovenskega kmeta v 
devetnajstem  stoletju. Ivan je posluša! zvesto svoje 
življenje, ,spomini“ pa ga niso nič mikali,.ker so mu bili 
znani. Zbodla ga je bila marsikatera opomnja Jankova 
in ko se je občinstvo smejalo njegovi neokretni ljubezni 
mu je šinila vsa kri v glavo od srama in jeze. Alito 
razžaljenje je precej pozabil radi preveselih poročil, ki jih 
je čul v Narodnem domu o ljubljeni Zaliki.  Zdaj je 
vedel zatrdno, da ga ljubi in da mu je namenjena za 
ženo. Ves zamaknen je hitel v cerkev in zahvalil Boga 
za rešenje in za dobljene tolažbe. Iz cerkve je tekel na 
vso sapo v Gorjance. Na vrhu mu opešajo noge in 
se ga poloti težka dremota. Legel je na mehko trato 
in zaspal. Vzbudivši se vidi pod sabo samotno čuvar- 
nico, kamenite rebri in golo bregovje. Ta pogled ga 
uveri, da se je preselil iz solnčnega dvaindvajsetega nazaj 
v viharno in pusto devetnajsto stoletje. Čile noge ga 
prineso v treh urah domov. Zgodilo se je vse tako, 
kakor je pripovedova! semeniški gospodi Janko Slo- 
bodin. V treh tednih sta bila Ivan in Zalika_ mož in 
žena in živita še zdaj prav zložno in srečno. Ivan se 

bavi mnogo s politiko. Domače časnike (tujih ne mara) 
prebira od prve do zadnje črke, mične članke in dopise 
še po dvakrat. Ker ve, da je bodočnost naša, ne de- 
lajo mu preglavice hude neprilike, v katerih se nahaja 
često narodna stranka. Kadar zve kako krivico, ki se 
je storila naši narodnosti, zakliče zmagoslavno : Vsaka 
sila je minljiva! Prešeren je prerokoval resnico, da se 
bodo ,vremena razjasnila“ tudi nam Slovencem, zato: 
Ne udajmo se, ne udajmo se! — 


40. Kocaneža. 


Kakor da ta svet ne bi bil solzna dolina, živel 
je gospod Šale v podgorski svoji pristavi brez brig in 
nadlog, brez dušnih in telesnih bolečin in bolezni, ki 
stiskajo po vsi zemlji ubogi človeški rod. Razen do- 
hodkov, ki mu jih je dajalo zemljišče, je imel lepo in 
lahko službo, ki ga je oslobodila vseh skrbi za vsak- 
danje potrebe. Povse naravno je bilo torej, da ga dobra 
volja ni nikoli minila. Znal pa jo je zaheliti prav obilno 
tudi z bistroumnimi dovtipi in burkami, katerim se je 
moral smejati vsak človek, pa naj je bil čmeren in star, 
kolikor mu drago. V njegovi hiši je vladala pristna .. 
slavjanska gostoljubnost. Za Šaletovo mizo so se zbi- 
rali jako pogostoma dolenjska gospoda na vesel! po- 
menek, na oduševljeno popevanje, na ž vo pretresovanje 
političnih in narodnih razmer, na korenit dogovor, 
koga bi trebalo izvoliti za poslanca v deželni ali državni 
zbor. Njega so smatrali rodoljubi tega prostranega 
okraja malone za stožer narodnega gibanja in za 
glavnega podpornika slovenskemu slovstvu in vsem 
vsem prosvetnim našim zavodom. Kdor je dlje časa 
ž njim občeval, mu ni mogel prehvaliti poštenja, isti- 

nitosti, blagodušja, sosebno pa iskrene, bolj nego 
bratovske prijaznosti, s katero je sprejemal in pogo- 
ščeval vse mnogobrojne svoje prihodnike. Po deželi 
je šla prelepa govorica, da so mu vsi znanci obenem 
tudi prijatelji. Trdilo se je sploh, da Šale nima nobe- 
nega sovražnika, in res se ni vedelo za nobenega, 
dokler ni začela hoditi v njegovo kuhinjo po ostanke 
dolgopeta Kocenova Neža, ki so jo zvali zabavljivi 
Dolenjci s skračenim imenom Kocaneža. Ta baba 
ni bila beračica. Prosila ni nikoli ničesar. Ona je 
zahtevala, da jo hranijo drugi, ker je bila uverjena, 
da je to njihova dolžnost. Hvalila se je: ,Jaz služim 
noč in dan Bogu in molim za vse ljudi, ali bi ne bilo 
vnebovpijoč greh, ko bi mi ne dajali za to tiste 
mrvice živeža ki ga potrebujem?“ Podgorci so jo so- 
dili različno. Nekateri so jo imeli za blazno, drugi za 
prekanjeno sleparico, ki pokriva svojo lenobo z ruhom 
svetosti, izvečine pa so ji vendarverjeli, da je res jako 
pobožna ženska, čeprav so se jim zdele nekatere njene 
navade nedoumne ali trapaste. Doma ni šla skoraj nikoli 
k maši. Ob dveh, najkasneje ob treh zjutraj je zapuščala 
svoje stanovanje, podedovano po materi, in dirjala čez 
hribe in jarke v Kostanjevico, Novo Mesto ali kam 
drugam, kakor ji je treščilo v glavo. Tam je ostala po 
več ur v cerkvi, potem pa hajdi zopet domov in — v 
posteljo! Često se je naspala, ko se je storila komaj 
noč. Ini vaščanje so se polegali, ona pa je vstala in 
šla molit na bližnje pokopališče ali pa h križu, ki je 
stal na samotnem razpotju pol ure od sela. Pobožnost 
svojo pa je opravljala tako natihoma samo take dni, 
ko ni mogla dobiti društva, n. pr. o velikem delu po- 
leti. Skupno molitev je razglašala za najugodnejšo 

Bogu nele zato, ker so jo priporočali duhovniki, 
ampak tudi iz častiljubja in radi svoje gospodljivosti. Kadar 
so se zbrale pri njeni hiši tercijalke, jih je razvrstila 
sparoma po velikosti in dobi in odvedla izprevod do 
kake daljne cerkve ali kapelice, ki je bila posvečena 
Materi božji. Korakala je pred njimi brez para. Držeč 
v desni roki zastavico z Marijino podobo je molila z 
grmečim glasom rožni venec ali litanije. Očenaš njen 
se je odlikoval z dodatki, katerih ne pozna katoliška 
cerkev, n. pr. Bog oče naš, kir si v svetih nebesih, 
posvečeno bodi precartano tvoje ime i. t.d. Tudi je 
klicala rada na pomoč svetnike, ki. jih Slovenci ne časte 
dosti in so jim največ povse neznani n. pr. sv. Elijo, 
sv. Dizmasa, sv. Šemposa, sv. Pafinucija in Benucija (1) 
i. dr. Kocaneža je pazila strogo, da se je njeno krdelo 
ponašalo na poti spodobno in popolnoma po njenem 
zgledu. O najmanjšem neredu, ki se je pripetil, sko- 
čila je h grešnici, ji očitala brezbožnost in prerokovala 
večno pogubljenje. Kadar se je prav ujezila, jo je 
zgrabila tudi za lase in ušesa ali pa jo kaznovala z 
brcami in pljuskami. Večkrat je vzela v ta namen s 
sabo šibo ali palico ter jo vihtila brez milosti nad 
glavami in pleči podložnih ji tovarišic. Marsikdo se je 
čudil, da se ji nikoli nobena izneverila navzlic tem 
Surovostim in grdim priimkom in psovkam, s katerimi 
jih je neprestano pitala in pikala.  Tercijalke so ji 
oprostile rade vsako razžaljenje zato, ker so imele vse 
trdno vero, da pridejo po njeni milosti in z njeno pomočjo 
gotovo v nebesa. Kar izkušale so se med sabo, katera 
jo bo spoštovala z večjo udanostjo in jo pogostila s 
slajšimi založki. Volja njihova je bila brez sumnje 
dobra, ali ponuditi so ji mogle skoraj le proste jedi, 

kakršne uživajo kmetje, Kocaneža pa je mislila, da 
so njene zasluge vredne boljše postrežbe. Seznanila in 
sprijaznila se je torej s Šaletovo kuharico, ki je bila v 
daljnem rodu ribniški Lenčiki in se je bila.navzela 
tudi nje bogoslužnega duha in pridiganja. Od nje se 
je dobil vsak dan krožnik dobre juhe in kos govedine, 
često pa tudi režanj pečenke in kupica izvrstne starine. 
Šale ji je privoščil na oči iz srca rad ostanke svojih 
obedov, vendar pa se ni mogel premagovati, da.bi ji 
ne bil večkrat kaj ponagajal in jo podraži! zabavljaje 
nje čudnim običajem in pustolovskim pobožnim vajam. 
Kocaneža ga je pogledala srpo in zlobno že precej 
prvi pot. Ko pa so se njegove šale ponavljale in bi- 
vale vedno ostrejše, je počila z nogo ob tla, se mu za- 
grozila z visoko vzdignenim prstom in zakričala, da jo 
je razžalil poslednjikrat. Od tistega dne se ni več prika- 
zala v njega kuhinji. Njena jeza se mu je zdela jako 
kratkočasna in smešna, kar ni bilo baš pametno. Da 
bi jo še bolj razpihal in užgal, naprosil je svojega 
prijatelja, uradnika Rogača, ki je bil pesnik, da mu je 
zložil ujedljivo zabavljico, v kateri je bilo opisano vse 
življenje Kocanežino. To pesem so ji hodili prepevat 
fantje pod okno, kmalu pa se je razširila tudi po bližnjih 
župnijah in ščasoma po vsi Krški dolini. Kocaneža je 
precej uganila, od koga ji dohaja to zasramovanje. Pi- 
hala je po gadje in snovala osveto. Čez nekaj dni 
je sklicala svojo bogomolno vojsko in začela romati 
z njo od cerkve do cerkve, od župnije do župnije. 
Povsod je dala župniku goldinar, da bi se brala zanj 
maša ,v dober namen“. V kakov dober namen, pa ni 
hotela nikjer povedati. Četa pride-z Marijino zastavo 
tudi v Vohunovče. Dekla sodnika Pižma je poznala eno 

teh romaric ter jo vprašala, kaj pomenja ta božja pot? 
Tercijalka ji veli: ,Me romamo v dober namen“. — 
»V kakšen dober namen?“ jo pobara radovedna slu- 
žabnica. Blebetavasta znanka se zasmeje in pravi: ,Viž 
v tak, da bi poginil Kocanežin sovražnik z naglo smrtjo, 
brez izpovedi, brez kesanja in torej brez upanja da bi 
se mogel kdaj zveličati“. — Dekla se strese od groze, 
teče domov in naznani gospodarju, kar je zvedela. Pižem 
se spomni raznih paragrafov, ki prepovedujejo strogo 
vsako oskrunjenje veže in časti božje. Brž pošlje po 
romarice biriča in obsodi Kocanežo v zapor. Prebivši 
kazen se napoti vsa poklapljena nazaj v Podgorje, 
tam pa jo dohiti nova nesreča. V temni noči sta jo za- 
skočila dva hrusta in tako namahala, da je ostala 
komaj živa. Dejala je: ,Ta lopova je najel Šale, toda 
gorje mu, jaz mu moram priti do živega, če mi je 
zapraviti tudi dušo in nebesa“. Ležala je bolna cele 
kvatre. Ko se je zopet okrevala, je bila vsa izpremen- 
jena. Molitev ji je mrzela, cerkve in križa ni marala 
niti videti, prejšnjih tovarišic se je ogibala. Ker je ob- 
upala, da bi se mogla maščevati z božjo podporo, 
je zatajila Boga in sveto vero, se zapisala Hudobcu 
in pridružila copernicam. Stanovala je odslej, kadar je 
bila doma, v gorjanskem brlogu. Denarja in dragotin 
je imela, kolikor je hotela: v vseh žepih so ji žvenketali 
zlati in tolarji. Po gosposko oblečena se je vozila 
v kočiji od vasi do vasi in povpraševala, kje bi mogla 
dobiti črnega petelina. Česar je iskala, je našla v 
žumberških Vlahih, ali gospodinja ji veli, da svojega 
črnega kokca ne more dati izpod petih goldinarjev. 
Kocaneža se zagrohota in ji našteje zanj sto rumenih 
zlatov. Vzame ga s sabo v Gorjance in ga pita v temi s 

čarobnimi zelmi in vivodinsko starino tri leta in tri 
mesece. Četrti mesec četrtega leta ji znese debelo jajce, 
ki je bilo žolto kakor žveplo. To jajce začne goditi 
Kocaneža v najglobočji rupi svojega podzemeljskega 
brloga. Prebivališče je zapustila zdaj za malo ur samo 
takrat, kadar si je šla kupovat hrane in pijače. Koca- 
neža je imela mladega, jako lahkoživega žlahtnika, 
Trampuševega Jurija, kateremu je bila tudi botra. Jurij 
je dobil po bratih, ki so mu umrli za kolero 1200 gol- 
dinarjev. Ker so mu pomagali prijatelji in ljubica, za- 
luckal in zatratil je te lepe denarce v nekoliko mesecih, 
potem pa je bil zopet tako suh in prazen kakor nekdaj ; 
ni prijatelji ni ljubica ga niso hoteli poznati, nikari mu | 
vrniti dobrote z dobrotami. Fant začne premišljevati, 
kam bi si šel iskat dela in zaslužka. Dejal je: ,Ako 
najdem kmalu v štiri peresca deteljo, pojdem še danes 
na Hrvaško“. — Gledaje po detelji zapazi na tleh 
neko zlato reč, ki je bila podobna na enem koncu 
ključku, na drugem pa kurjemu parkeljcu. To čudno 
dragotino vtakne v žep in se jame znova ozirati po 
njivi. Preden bi naštel do dvajset, najde deteljo nele 
v štiri, ampak v pet peresec! Preleti ga slutnja, da ga 
čaka morda še večja sreča, nego si je želi. Stopivši s 
polja na cesto kar ostrmi, ker ugleda Kocanežo, ki se 
je na bližnji vrbi obešala! Jurij jo vpraša, zakaj se ji 
je življenje zamerilo? Baba zajavka: ,Izgubila sem svoj 
dragoceni ključ, kakršnega ne zna narediti nobena 
človeška roka. Brez njega ne morem odpreti svojega 
stanovanja, v katerem leže vsi moji zakladi. Joj meni!“ — 
Jurij ji pokaže najdeno zlatnino. Starka ga vsa zamak- 
nena objame in mu se zareče, da za ta ključek prejme 

svoje smrti. Hitro namaže pod pazduho z nekako mastjo 
sebe in njega in zdajci sta se dvignila_ v zrak-in od- 
irčala v Gorjance. Kocaneža odpre tam z zlatim 
klučkom brlog in razkazuje fantu svoje zaklade, ki so 
bili neizmerni. Opozori ga tudi na žolto jajce in mu 
pove, da se prav kmalu izleže iz njega Maliček, ki 
povrne Šaletu z obrestmi vred vse, kar mu je dolžna. 
Ponudi mu potem trireči, izmed katerih naj si za plačilo 
izbere tisto, ki mu najbolj ugaja. Vpraša ga, če hoče 
tako korenino, da ga ne bo videl noben človek, kadar 
.jo bo imel pri sebi? Ali ga mika_morda prt, ki se 
pogrnen na mizo napolnjuje kar sam z najslajšimi 
 jedmi in vini? Ali pa bi mu bil nemara najljubši oni-le 
umazani mehur? V njem je samo. ena šestica, ali če 
jo .vzame iz njega, nadomesti se precej z drugo in 
tako si nabere lahko polne vreče drobiža. Jurij veli: 
»Nemaram ni korenine ni prta, daj mi mehur | Za denar 
če je prav majhen in droben, kupim si vsega, česar 
koli mi poželi srce.“ Čarovnica mu da blatni mehur 
in ga hoče pregovoriti, da bi šel tudi on v copernike. 
Fant jo pobara porogljivo: ,Kako pa se pride v tak 
imeniten stan?“ Baba hiti: ,Na, tu ti je lonec. Zdaj 
pa reci: ,Jaz ne verujem v boga nego v ta-le pisker. 
To je vsa coperniška vera in molitev! Razen te po- 
glavitne reči so še neke malenkosti, katere ti razložim 
pozneje.“ — Jurij, ki je bil lahkomiseln dobroživček, 
ali čvrst kristjan, prime lonec in zavpije, da se je raz- 
legalo do pol Gorjancev: ,Jaz verujem v pravega 
Boga, v ta-le pisker pa se —,“ Srdita copernica zgrabi 
bič, da bi ga ošinila. Jurij skoči iz brloga in pobegne 
proti mestu ves vesel, da si je rešil neumrljivo dušo. V 
mestu si kupi Jepo mošnjo, katero napolni s šesticami, 

mehur pa si prišije k dnu malhe. da ga ne izgubi. 
Živel je odslej brezkrbno in prijetno kakor ptica pod 
nebom. Podnevi je kaj malega delal, da si je kratil 
čas, zvečer pa je jedel, pil in se dobrovoljil. Dostikrat 
je najel kakega slovečega godca, da mu je godel, pel 
in pripovedoval burke in bajke. Kadar mu je zaigrala 
mlada kri, je šel tudi plesat, ali vselej brez para. Spo- 
minjaje se nehvaležnih prijateljev in nezveste ljubice, 
bal in ogibal se je skupnih veselic in mlade druščine. 
Vsakemu revežu in beraču je podari! šestico in za na- 
meček še kupico vina, proti vsem drugim ljudem pa 
je bil skopih rok in kamenitega srca. Zaman so se mu 
dobrikali pijančki, zaman ga je lovil sleparski gospod 
Katilina s sladko prijaznostjo in hvalo in mu ponujal 
celo svojo bratovščino. Njega se je odkriža!l Jurij z 
zabavljivim odgovorom: ,Bratovščine Vaše se ne branim, 
ako bom pi! potem jaz pri Vas, ne pa Vi pri meni“. 
— Brez uspeha so se mu nastavljale tudi dekleta, in 
ne le kmetska. 

Ko se je razvedelo, da ima Trampušev Jurij de- 
narja kakor črepinj, je jela zahajati, ali to seveda le 
po naključju v najljubšo mu krčmo ,pri Ocvirku“ sve- 
tlolasa Klara, ki so jo smatrali še pred desetimi leti 
vsi mladeniči za tretjo krasotico v mestu. Njen zgled 
je posnemala naša stara znanka jezična doktorica Ci- 
zara. Prihramala je k Ocvirku v višnjevi, čisto novi 
opravi, ki se ji je zdela pred zrcalom navsomoč pri- 
stala in premagovalna. Kmalu za njo se je oglasila 
mršava talmi-gospodičina Hana, tista, ki so ji rekali 
nekateri ,ta pusta“, drugi pa pravilneje po slovensko 
»puščoba“. Tudi zelenooka gospa Fani je trdila, da se 
tako ljubko vino kakor ,pri Ocvirku“ ne toči nikjer v 

mestu in pred mestom. Prišumela je tja vsak pot v 
prastarem ali svilenem krilu. Ponosna Fani se nekdaj 
ni ozirala po kmetskih samcih, toda se je brzo otresla 
te gosposke mržnje, odkar ni hotel radi prečastitih njenih 
let noben gospod ž njo plesati ni v kazini ni v 
čitalnici. Ali trdina Jurija niso genile ni peče ni tiste 
»kofrnice“, ki jih gospoda ne vem zakaj imenujejo 
»Klobuki“. Kadar ga je katera priljudno pozdravila, 
se je obrnil v stran, zakašljal, pljunil in zagodrnjal na 
pol glasno: ,Ptice! — Skrb me je! — Fiii!“ — Ženski 
spol se mu je zdel tako nevaren, da mu zakon ni prišel 
nikoli na misel. Da je dalj živel, dal bi se bil v tej 
reči morda kaj pogovoriti in omehčati. Ko se je že 
nekoliko naveličal enoličnega življenja movomeškega, 
je stisnil v roko popotno palico in mahnil čez Gor- 
jance. Na hribu ga sreča dečko v zeleni suknjici in 
rdeči kapici in ga pozdravi samopašno : ,Dober dan, Tram- 
pušev stric, kaj ne da jo režete proti Metliki?“ Jurij 
se začudi, da ga fante pozna, pa ga vpraša, kdo je in 
kam ide? Dečko hiti: ,Jaz sem Maliček, sin Koca- 
nežin in torej tvoje žlahte. Namenil pa sem se v Pod- 
gorje k Šaletu, da se bova kaj zabavljala in smejala.“ 
Juriju stopijo lasje pokonci, šklepetaje z zobmi za- 
jeclja: ,Meni se zdi, da obtiči Šaletu tapot smeh v 
grlu. Ti greš gotovo zato k njemu, da ga zadaviš.“ 
Paglavec veli: ,Ti ne znaš dobro pogajati. Taka kazen 
bi bila zanj preblaga. Bolelo bi ga samo en tre- 
nutek. Mati moja pa želi, da bi trpel nele hude, ampak 
tudi dolge bolečine. Naročila mi je torej, naj ga olu- 
pim. Skoro vsak človek hoče, da bi ga imeli ljudje 
za boljšega, nego je. Da bi ga ne spoznali si zaprede 
dušo v mrežo, da ji ne morejo videti pravih misli. Ti 

mreži pravimo hinavščina. Veliki licemerci jo zavi- 
jajo v več takih nevidnih pajčevin. Šaletova, ki je prvak 
vseh hinavcev, je zadelana v štiridesetih! Te mreže 
mislim jaz z nje odmotati in potem ugledajo znanci 
resnično njeno podobo in začno Šaleta ravno tako so- 
vražiti in prezirati, kakor ga zdaj spoštujejo. Splošno 
zaničevanje bo peklo, žgalo in razjedalo slavohlepnega 
malopridneža noč in dan, kakor da mu leži žarjavica 
v osrčju. Te muke utegnejo trajati več mesecev in let. 
Kocaneža si je izmislila po takem jako primerno in 
izdatno maščevanje.“ To rekši okrene Maliček na stran- 
sko pot, držečo v podgorsko bregovje, Jurij pa ko- 
raka dalje po veliki cesti. Ustavi se najprej v Metliki, 
kasneje je živel nekaj tednov tudi v Karlovcu. Godilo 
se mu je vse prav po volji, in ljudje so se mu pri- 
ljubili precej prve dni. V Belokranjcih in Hrvatih je 
našel več resnosti, moštva in istinitega prijateljstva 
nego v bližnjih svojih rojakih. Tujim krajem pa se 
vendar nikakor ni mogel privaditi. Tožilo mu se je 
čimdalje močneje po prelepi Krški dolini in prisojnem 
Podgorju. Vrnivši se na Dolenjsko je stanova! v pred- 
mestni s krčmami blagoslovljeni Kandiji. Za življenje 
si je bil ustanovil že izdavnaj neka pravila, ki niso bila 
povse napačna. Jedel je dobro, ali nikoli preveč ali 
takih reči, ki bi bile škodile želodcu. Ob delavnikih 
je izpil vsak dan po pet do šest meric vina, v nedeljo 
si je eno ali dve privrgel. O velikih praznikih in sve- 
čanostih pa se na svojo nesrečo ni drža! nobene do- 
ločene mere. Svojega godu dan si je privoščil pet bo- 
kalov jakega hrvata in pripetilo mu se je to, kar že 
brez števila drugim pijanim in celo treznim ljudem. O 
mraku je zašel s ceste, se prekopicnil v Krko in utonil. 

V njegovi mošnji se je dobilo toliko denarja, da so ga 
zagrebli prav lepo in spodobno. Smejali pa so se gr- 
demu mehurju, ki je bil prišit k malhi. Odparavši ga 
so izvadili šestico, mehur pa vrgli na cesto. Ugleda ga 
breška mamka Capudrovka, ki je prišla Jurija kropit. 
Nekoliko zvedljiva pobrska po njem z nogo in zapazi 
šestico. Komaj jo pobere, zasveti se v mehurju mesto 
nje druga šestica, za njo pa tretja, četrta, peta itd. 
Tako se odkrije ženi predragoceno svojstvo Jurijevega 
mehurja. Zavila ga je v robec in nesla domov. Bila je 
tako razburjena, da se je tresla kakor šiba. Od ne- 
skončne radosti se ji zarodi v glavi cel roj lepih in 
prijetnih misli. Dejala je sama v sebi: ,Najprej mo- 
ram si nametati iz mehurja toliko šestic, da si kupim 
karseleda krasen, gosposki klobuk. Ali mibodo za- 
vidale vse breške tercijalke in dijaške matere! Pa naj 
mi le, saj me bodo imale za kaj. Dičnemu našemu 
gostaču, dijurnistu Cviklju dam narediti frak od naj- 
dražjega sukna, pa kaj samo frak, vsega ga oblečem 
od nog do glave, mari mi je sto ali dveh sto goldi- 
narjev! Hočem mu dokazati, da moja prijaznost ni dim 
nego zlata resnica. Zdaj, ko nisem več prazna, vem 
da se ne bo branil ženitve: preden preteče ta mesec, 
si bova mož in žena. Mlade mestne gizdavke bodo 
kar pokale od jeze, da dobim tako lepega gospoda. 
Cvikelj mora še danes odpovedati in pomoliti pod nos 
iigo vražjemu doktorju, ki ga za beraško plačo mika- 
sti, gnete in trpinči, kakor bi bil tovorna živina, ne pa 
olikan učenjak, ki ima več pameti v peti nego doktor 
v glavi. Ponagajati bo treba tudi tistemu ministru, ki 
Cviklju ni hotel podeliti službe, ki mu je šla bolj 
po pravici nego vsem pecirkom, šuitavtmanom, kan- 

tolorjem in presendentarjem. Precej po poroki oddr- 
drava se na Dunaj pa bova korakala mogočno ob mi- 
nistrovi palači ali bajti gori pa doli, gori pa doli, da 
se uveri, če ni brljav, lahko na svoje oči, da midva 
živiva dobro in po gosposko tudi brez njegove milosti 
in blagonaklonjenosti, ha, ha, hal“ To tiho govorjenje 
izpričuje, da je Kocanežin mehur prišel v last dvema 
človekoma, ki sta ga bila prav krvavo potrebna. Kako 
sta uživala svoje šestice bivši dijurnist Cvikelj in njega 
gospa, bivša Capudrovka, ne morem povedati, ker že 
veliko let ne prebivata na Dolenjskem. Kmalu po 
svojem prihodu z Dunaja, kamor sta se šla kazat njega 
prevzvišenosti (ekscelenciji) ministru Herbstu, sta se 
preselila na Primorsko med vrle čakavske Hrvate v toplo, 
brezveterno in rajsko Opatijo. 

Šale se je jako obveselil Malička, ker mu je na- 
znanil, da je trgovski pomočnik, ki skupljuje slive na 
drevju. Šla sta na vrt, na katerem so rasle same češplje, 
ki so bile to leto izredno polne. Pogodila sta se brez 
težave. Bodri dečko se je Šaletu brzo priljubil. Slanim, 
dasi precej nespodobnim njegovim burkam ni se mogel 
nasmejati. Čuditi se je pa moral tudi neopisni njegovi 
urnosti. Pokušaje slive plezal in skakal je po drevju 
spretneje in predrzneje od vsake veverice. Ko je za- 
zvonilo poldne, je začel tekati okoli Šaleta_opomi- 
njaje ga, naj gleda pozorno, pa bo videl, da priteče 
okoli njega štiridesetkrat še preden odzvoni. Radovedni 
Šale šteje pazno. Da treba moliti, se ni niti domislil 
in ta nemarnost ga je pogubila. Maliček je tekal in 
tekal. Prišedši okoli Šaleta je odvil z njega vsak pot 
po eno mrežo in preden je odzvonilo poldne, je 
odlupil vseh štirideset pajčevin, ki so zakrivale nje- 

govo duševno grdobo in zavrženost. Dogotovivši posel, 
ki je radi njega prišel, se je zagrohotal zaničljivo in iz- 
ginil, kakor bi se bil v zemljo vdrl. Osupli Šale odide 
domov. Spotoma sreča več dobrih znancev, ki so ga 
pa gledali vsi strašno pisano. Ko jih pozdravi, niso 
mu hoteli odzdraviti. Na kosilo je bil povabil nekolik o 
prijateljev, ali pričakoval jih je zaman. Bili so se na- 
potili k njemu in prišli, ko je poldne zvonilo, že v 
vežo, tam so se pa premislili in obrnili. Šale se skoro 
uveri, da ga nihče več ne čisla in ne mara. Kjerkoli 
se je pokazal, so pljuvali in bežali od njega kakor od 
kužnega bolnika. Vprašal je nekatere bivše mu prija- 
telje, zakaj so se tako izpremenili? Odgovorili so mu 
S srditim obrazom in mrkim pogledom : ,Zato, ker smo 
te spoznali.“ Da, ljudje so ga zdaj poznali, pa so se 
kar prekriževali in sklepali roke in se čudili svoji sle- 
poti, da so mu mogli toliko let verjeti in zaupati. 
Mesto nekdanjih prikupljivih svojstev so videli v nje- 
govem srcu peklensko zlobo, negnusno lažljivost, zvija- 
čnost, napuh, sebičnost, zavist, lakomnost. Odkritosr- 
čnost in dobrodušnost sta mu rabili za ličino, za katero 
mu se je skrivala strupena poiuhnenost, ki je prežala 
noč in dan, da bi škodila rojakom z besedo in deja- 
njem. Kakor bi trenil, se je zdaj razkadila vsa njegova 
gostoljubnost. On je sprejemal rad samo velikaše 
in bogatine, od katerih se je nadejal mastnega povra- 
čila ali kake odlike; vse druge prihodnike pa je ime- 
noval lačne berače, ki dohajajo k njemu, da bi se 
zastonj nažrli in nalokali. Sladkal se je tudi njim, ker 
je bil lačen časti in hvale vsakega človeka, še bolj pa 
zato, ker se je bal, ko bi jim pokazal svojo nejevoljo, 
da ga bodo opravljali in raznašali. Šale je poznal pri- 

jateljstvo le po imenu. Ljubil je iskreno samo sebe, 
drugega pa nikoli nikogar, niti žene in otrok svojih. 
Uradniku Rogaču se je tako primilil s hinavsko svojo 
prijaznostjo, da bi bil dal zanj kri in življenje svoje, 
zdaj pa je zvedel novico, da je vabil neprenehoma k 
sebi njega in lepo njegovo gospo radi nje, da bi 
mu jo zmotil in izneveril! Vsem znancem, ki so ga 
smatrali za prijatelja, se je za hrbtom rogal in jih 
razglašal, če ne za kaj hujšega, vsaj za bedake in šu- 
šmarje, ako pa so popili le eno kapljico njegovega 
vina, pa tudi za strašne pijance, čeprav nekaterih ni 
videl nikoli pijanih. Že odnekdaj se ga je držala na- 
vada, da je proti včerajšnjim gostom obrekova! pred- 
včerajšnje, proti današnjim včerajšnje itd. Nobena reč 
na svetu ni Šaleta tako veselila, kakor to, če je mogel 
snesti komu poštenje. Brez vzroka in razloga je očital 
najvzornejšim poštenjakom  sleparstvo, prešestovanje, 
kradljivost. Najboljšim rodoljubom je podtikal tajno 
zavezo z našimi nasprotniki in nasprotnicami, pobožni 
kristijani so mu bili licemerci in skrivni grešniki, vsi 
dobrovoljci pa bogokletniki in razuzdanci. Šale je spa- 
dal resda k narodni stranki, zapisal se je bil v razna 
slovenska društva, kričal je: ,živiol“, prepeval: ,S 
Črne gore do Urala“ itd., ali v narodni tabor ga ni 
privedlo srce in uverjenje, nego sila javnega mnenja, 
lakomnost časti in še razni zunanji nagibi. Da je svoj 
narod izdal, ne bi bil hotel občevati ž njim noben 
vrstnik, noben duhovnik, noben veljak, noben izobražen 
domačin tega okraja. Narodne zavode je podpiral Šale 
na videz jako darežljivo im požrtvovalno, skrivaj pa 
jim je umikal dohodke, kolikor je le mogel: marsikak 
goldinar, ki je bil njim namenjen, je zastal v njegovem 

žepu! Kadar se je zamešal med odpadnike, je obžalo- 
val svojo usodo, da živi v takih razmerah in prilikah, 
da mora tuliti sslovenskimi volkovi Šale ni 
imel sovražnikov radi svoje brezznačajnosti. Pogovar- 
jaje se z nemškutarji je potrjal in odobraval vse njih 
klevete, laži in krivice. Če so bili o volitvah prema- 
gani, jih je prišel tolažit: ,Danes smo zmagali mi, ali 
komaj. komaj! Čast komur gre čast, borili ste se hrabro. 
Jaz bi stavil svojo glavo, da bo drugi pot sreča na 
vaši strani. Pa saj je to tudi naravno, kajti je v vašem 
taboru boljši ustroj, več razumnosti, več značaja, več 
poštenja“ itd. Obleko in druge reči je kupoval Šale 
vedno od najstrastnejših naših sovražnikov in svojo 
hčer je dal učit nemškemu petju; slovenske pesmi so 
se mu zdele zanjo nepotrebne. Slovenskih bukev ni 
niti sam prebiral, niti ni opominjal na to svojih otrok. 
Kdo bi se čudil, da takovega ,rodoljuba“ ni črtil noben 
protivnik slovenske narodnosti! Šaletovi dovtipi so prej 
izredno kratkočasili vsako domačo družbo, zdaj pa so 
se pristudili vsem ljudem, in po pravici, kajti so žalili 
skoraj brez izimka dostojanstvo in poštenje bližnjiku. 
Oponašal je govorjenje in vedenje svojih prijateljev, 
rogal se njih duševnim in telesnim slabostim, izmišljal 
si O njih vsakovrstne smešne napake in posebnosti: 
to je bila vsa nekdaj toliko hvalisana šaljivost tega 
podlega človeka. Vsi so se sramovali zdaj samih sebe, 
da so mogli ploskati takovim brezdušnim zabavljicam. 
Šaletu ni ostal noben človek več dober, zvest in pri- 
vržen, niti v svoji hiši ne. Ženi se je primrzil, ker jo 
je varal, otroci pa se niso brigali zanj, ker jih je vzgajal 
brezumno in zanikarno, brez vere in strahu božjega. 
Maliček je uganil, da ga bo žgalo splošno zaničevanje 

kakor žarjavica. Zavidal je zdaj poslednjemu beraču, 
kajti ni učakal več do svoje smrti nobenega prijetnega 
dne, nobene vesele ure. Dišala mu ni niti najslajša jed, 
noč in spanje sta ga bolj utrudila nego okrepčala. 
Kakor marsikateri izgubljenec si je iskal tudi on raz-- 
vedrila in tolažbe v vinu, ki ga je pa še silneje osla- 
bilo in zbegalo. Često je divjal in besnel kakor gorska 
zver. Ker je svoje dolžnosti povse zanemarjal, odsta- 
vilo ga je glavarstvo in dalo njegovo službo sposob- 
nejšemu možu. Ta udarec je Šaleta popolnoma potrl: 
truplo mu je začelo brzo hirati, tresti se in sušiti, duh 
pa blesti in bebiti. Umrl je neobžalovan, nihče se ga 
ni prijazno spominjal, nobena solza ni kanila na njegov 
grob. Stara Kocaneža pa je v svojem brlogu ukala, 
pela in poskakovala od peklenskega veselja, da se ji 
je pogodila tako strašna in tako sladka osveta. 

Vinska modrost. 


Nekje sem bral, da uči modroslovje, kaj je kaka 
reč, kakova je in zakaj je taka in ne drugačna. Tudi 
vinska modrost nam razlaga, kaj je vino, kakova svoj- 
stva ima in zakaj je tako, kakršno je. 


I. Poglavje. 
Zgodovina. 


1. Dobri angeli so svoje uporne, Bogu nezveste 
tovariše premagali in jih preganjali tja do gorečega 
pekla. Strašna vročina, ki je puhtela iz njega, jih je 
prevzela, užejala in oslabila, da so komaj gibali. Bog 
se je svojih prijateljev usmilil in jim ustvaril, da so se 
okrepčali, vino. Kako sladka je bila ta nebeška pijača, 
ne moremo si niti misliti, nikar z besedo dopovedati. 
V nje spomin govorimo še dandanašnji, kadar hočemo 
kako vino pohvaliti, da je bolje od vsakega drugega : 
Ta kapljica je taka, da bi jo angelci pili. 

2. V raju je imel naš prvi oče Adam vsako do- 
broto in torej tudi vino. Trpeti mu ni bilo treba zanje 

nič. Cedilo se je iz grozdja kar samo popolnem zrelo 
in omlajeno in teklo v prelepo marmornato korito, ki 
je bilo razpeljano po vsem raju. Zajel in pil ga je tedaj, 
kjerkoli mu je prišlo na misel. Menda se spominjajo 
tega vinskega studenca naši Dolenjci, ki se pogovar- 
jajo tako radi, kaj bi bilo, ko bi se izpremenila nji- 
hova Krka v vino. Slišal sem sivolase in plešaste starce, 
da so, gledaje vanjo, globoko vzdihovali: Zalostna naša 
Krka! Zakaj nam ne nosiš mesto mehke in mlakuža- 
ste vode, preljubo žlahtno vince? Koliko lepih denar- 
cev bi nam prinesli zanje bogati Gorenjci in oh, koliko 
bi ga lahko popili tudi mi sami! ' 


3. Enkrat se je Adam vina preveč nacedil, kar 
ga je tako unelo in ujunačilo, da se je šel z bikom 
bost. Bik je bil že takrat hodoben debeloglavec, pa 
je Adama nasadil na roge in mu izdri rebro. Bogu 
se je revež smilil. Pobral je rebro in ustvaril iz njega 
Evo, da bi svojega moža, kadar bi se zopet preveč 
napil, lepo spat spravila in ga varovala neumnosti in 
nesreče. 

4. Ker so naši prvi roditelji grešili, jih je zapodil 
angel iz raja. Ko je bežal Adam mimo vinske trte, sto- 
rilo se mu je milo, da bo moral živeti zanaprej brez 
njenega sadu. Bliskoma jo je izruval in tekel ž njo 
proti vratom, ki so se zdajci zaprla za njim in njegovo 
ženo. Izgubil je za vse veke blaženi raj, ali srečno je 
unese! iz njega tolažilo, ki nam olajšuje in odganja 
tako uspešno vse težave in bridkosti pozemeljskega 
življenja. 

5. Adam in Eva sta životarila ob potu in žuljih 
tako sirotno, da bi bila gotovo od žalosti umrla, ko bi 

bila mislila na svojo nekdanjo srečo, katero sta tako 
po neumnem zapravila. Vedno usmiljeni nebeški oče 
vzel jima je torej spomin, da nista nič vedela, kako 
dobro se jima je godilo. Adam je čisto pozabil, kako 
prijetno je bilo vino in zakaj je ugrabil trto. Radoveden 
jo je usadil in ko je grozdje zacvetelo in tako lepo 
zadišalo, mislil je, da ni mogel! prebiti brez nje radi 
tega neskončno nežnega, milega in sladkega duha. Eva 
je potrgala cvetje in dejala doma v lonček, da bi ga 
hodila s svojo rodovino duhat. Kakor dajo naša de- 
kleta fantom žlahtni šipek, dišec in rožmarin, dajale so 
Evine hčere, vnuke in pravnuke svojim ljubčkom cve- 
toče grozdje. Ker so jih ljubile tako prisrčno, prinesle 
so jim.vsak cvet, katerega so dobile. Grozdje ni moglo 
po takem nikoli dozoreti in vino je ostalo človeškemu 
rodu neznano veliko, veliko sto let — od očaka Adama 
do splošnega potopa in očaka Noeta. 

6. Na paši je zapazil Noe, da hodi kozel nekaj 
v skalovje zobat in da je vselej, kadar se je odtam 
vrnil, nenavadno veselo poskakoval in se objestno šalil 
in bodel z drugo drobnico. Šel je gledat in našel med 
pečinami obilo sočnega grozdja. V zavetju je lahko do- 
zorelo, ker dekleta niso vedela zanje. Noe se je na- 
zobal in se neizrečeno veselil, da je zasledil tako žlah- 
ten sad. Naredil je na prisojni gorici vinograd in zobal 
z rodovino grozdje; kar niso mogli pojesti, pa je 
stlačil in pridelal mošt, iz katerega se je naredilo vino. 
Ker mu še ni poznal moči, ga je premagalo in oma- 
milo, da se je zvrnil. Tudi njegova žena ga je pokusila, 
ali zdelo se jej je tako kiselo, da ga ni marala piti. 
Pijanemu očetu se je en sin glasno rogal in smejal. 
Tudi Noetovka je bila na moža nejevoljna, pa je vzela 

nož in mu porezala vse trte. Drugo leto so odgnale 
še lepše in rodila mnogo boljše vino, katero je srkala 
vslast tudi ona sama. Pred smrtjo je dal Noe vino- 
grad svojima dobrima sinovima, ki sta ga vedno spo- 
štovala; Kam, ki ga je zasramoval, ni dobil ne ene 
trte. To ga je silno razkačilo. Ko sta šla brata nekam 
od doma, pognal jima je v vinograd svoje prasce, da 
bi ga pokončali. Prasci so razrili in prerahlali vso zem- 
ljo okoli trt, kar jim je neizmerno koristilo. Gospodarja 
sta namečkala toliko vina, da nista vedela, kam bi ga 
spravila in bilo je sladko, da so se kar usta sprijemala. 


Ta povest nas uči, da je bil pravi začetnik vin- 
stvu smrdljivi ko zel, in da so iznašli dve poglavitni 
potrebi in deli v vsakem vinogradu: rez in kop baba 
in prasci. To je uzrok, da so vinski bratci izvečine 
babjaki in dostikrat prav po kozlovsko pohotni nečist- 
niki. Odtod tudi prihaja, da se valjajo pijanci tako 
pogostem po blatu in lužahli, kakor da so svinje ne pa 
po božji podobi ustvarjeni in s pametjo obdarjeni 
ljudje in kristjani. 


7. Skrivnostno omotico, kateri pravimo pijanost, 
nam je razložil že pred več leti prav dobro dr. V. Z. 
Njegova pripovedka ima v narodu dosta žlahtnic. Jaz 
bom opisal prigodbo tako, kakor se zdi najbolj ver- 
jetna našim Podgorcem, ki so v takih rečeh stari stro- 
kovnjaki in zvedenci. 


Dokler Noe ni poznal vina, je pil samo vodo. V 
vodi so se redile že odnekdaj žabe. Žabe so bile to- 
rej tudi v Noetovem trebuhu. Ko je začel vino piti, 
se jim je studila nova mokrota, ki je imela tako težek in 
zopern duh. Jele so se nemirno in plaho zaganjati sem- 

tertja po želodcu. Ena, ki je bila morda najbolj nežna 
in lišpava, ni mogla več prebiti v tej plaži, pa je po- 
begnila skoz požiralnik v glavo in potrkala na vrata 
lepega hramčka, v katerem je prebivala: božja deklica 
Pamet. Pamet, ki je bila jako gostoljubna gospodična, 
je odprla žabi in se začela z bodro živalco prav živo 
in prijetno razgovarjati in kratkočasiti. Obe sta bili 
ena z drugo popolnem zadovoljni. Isti čas je čutil 
tudi Noe tako veselje s svojem srcu, kakršnega še ni- 
koli ne, kar je bil na svetn. Iznova si je natoči] polič 
in ga. izpraznil. Zdaj pobegne v glavo druga žaba, 
tudi njej je Pamet radovoljno odprla. Potrdil se je sta- 
rodavni pregovor: tri ženske, cel semenj. Pamet se ni 
mogla nasmejati žabama, ki sta glasno in radostno pre- 
pevali: Le ga, le ga! Tudi Noe, ki je bil srečen in 
presrečen, ju je slišal in jima odgovoril: Ga pa bom, 
dober svet se ne sme nikoli prezirati. Vriskaje in pre- 
pevaje si je napolnil tretji polič. Še preden ga je po- 
lokal, mu je pribežala v glavo tretja žaba. Potrpežljiva 
Pamet jej je odprla, ali ne baš rada, ker je bilo v 
hramčku jako malo prostora in ni ljubila velike in šumne 
druščine. Samopašne žabe se je zdaj, ko jih je bilo 
toliko, niso dosti bale. Vedno so hotele vse tri obenem 
govoriti in ena drugo prekričati. Kmalu so se jele 
tudi brcati, pahati in pretepati. Pamet jih je pogovar- 
jala in krotila, ali je malo pomoglo. Za hip so se po- 
mirile, objemale in poljubovale, ali kakor bi trenil, 
skočile so zopet brez vzroka ena v drugo in se za- 
čele gristi in suvati. Z njimi vred je tudi oče Noe tako 
burno rogovil in razsajal, da ga žena ni mogla lahko 
potolažiti. Nekaj časa jo je strastno pritiskal k srcu in 
jo božal, grlil in poljubljal, da mu je prejšnjo nerod- 

nost že skoraj popolnem oprostila. Komaj pa jo je 
ublažil, jel jo je zopet karati in zdajati in naposled se 
jej je celo zagrozil, da jo bo obunkal, če ne bo mol- 
čala. Ko je načel četrti polič in ga izlival cuirkoma v 
želodec, je pobegnila odtod četrta žaba. da je ne bi 
gnusna poplava zadušila. Pamet jej ni hotela odpreti. 
Poleg hrvaškega pregovora: ,Sila Boga ne moli“, pri- 
lomastila je v hramček tudi brez dovoljenja. Ker je bil 
za pet osob pretesen, se je vnel strašen hrup, pretep 
in polom. Žabe so vrgle najprej Pamet iz hrama, po- 
tem pa so vse, kar je bilo v njem, raztrgale, potrle in 
porazbile. Naposled so se jele klati in daviti med sabo, 
dokler so vse upehane in izranjene napol mrtve po- 
cepale in umolknile. Kar so delale žabe, je delal pijani 
Noe, dokler se je zgrudil na isti način tudi on in za- 
spal. V spanju mu je vino izhlapelo in žabe, ki so se 
sčasoma zopet zavedele, so se preselile nazaj v svojo 
domovino. Po njihovem odhodu se je vrnila Pamet v 
svoj hramček, ali o joj, kako grdo je bil razdejan in 
opustošen! Niti najmanjša stvarca ni ostala v njem cela 
in nepohabljena. Vsak drug bi bil obupal in rekel, da 
te kvare ni moči popraviti. Ali Pamet je bistroumna 
umetnica in spretna delavka, ki se ne ustraši nobenega 
posla in truda. Najprej je pomila in požuljila pod, pre- 
slikala stene in si ulila (za vsako gospodično preime- 
nitno reč!) ogledalce. Potem je trebalo tesati, strugati 
presti, tkati, šivati, plesati, vezti in še marsikaj drugega. 
Delo se je tako čudovito pospešilo, da je bila še tisti 
dan popoldne nova oprava dogotovljena. Ko se je 
Noe iz težkega spanja prebudil, ga je bolela glava; 
ves život mu je bil potrt, duh pa tako čmeren, da mu 
se ni ljubilo niti govoriti. Ko pa je Pamet svoj hram- 

ček zopet uredila in prenovila, odlagnilo mu je, kakor 
bi odrezal. Truplo in duša sta mu brzo okrevala ; z 
boleznijo je prešla tudi otožnost. Hudo žejo, ki mu je 
sušila grlo, je potolažii peti poliček, s katerim si je 
postregel po srečno prebiti nadlogi. 


Kar je doživel Noe, se dogaja prijateljem vinske 
kapljice še dandanašnji. Za merilo te pijače rabi naš 
narod že odnekdaj žabe. Ena razveseli srce in ne 
škodi niti duhu niti telesu: noben pameten človek je 
ne zameri in ne očita. Tudi dve se opraščata, ako za- 
lezeta v glavo prav poredkoma. Tri so že čez 
dovoljeno mero, ali na svatbah in ob drugih veli- 
kih svečanostih in godiščih se jim ni moči vselej ubra- 
niti: če niso preveč hudomušne, jih ljudje ne sodijo 
baš strogo, dobrega glasu in poštenja ne vzamejo. Za 
štiri žabe pa ni nobenega izgovora. Ker človeka 
poživinijo, smatrajo se po pravici za greh, grdobo in 
sramoto. Nesreča, da jih ujame, se primeri lahko tudi 
modrijanu, ali se ne bo z njimi ponašal, nego se sra- 
mova! in zanaprej takih prilik ogibal. 


8. Vino je učeno. Človeka domisli kdaj: takih 
reči, o katerih se mu treznemu niti ne sanja. Pri bokalu 
znaja Slovenci hrvaško, nemško, talijansko, pretresajo 
duhovito skrivnostne besede sv. pisma, ugibljejo težke 
matematične probleme. Tudi Noetu se je um čudno 
razjasnil in izbistril o prvem  pridelku iz vinograda. 
Premišljujoč pota in načine, kako bi si olajšal in 
polepšal trudapolno življenje svoje, je izume! črke in 
pisanje, ki je bilo dotakrat ljudem povsem neznano. 
Vesel in oduševljen je hotel novo umetnost poskusiti in 
zapisati stavek: Meni se danes prav dobro godi. 

Mesto papirja je rabil cesto, mesto črnila cestni prah, 
mesto peresa svoje noge. Šel je naravnost štiri korake 
naprej, potem dva nekoliko. vstran, nazaj pa zopet 
dva nekoliko desno naprej, in slednjič štiri naravnost 
nazaj. Tako je narisal popolnem pravilno prvo črko 
svojega stavka, veliki M. Po nesreči pa je nastopil 
takrat zanj tisti usodni trenutek, da se je moral zrušiti. 
Leže na tieh ni mogel seveda nič več pisati, tudi:je 
kmalu potem zaspa! in zasmrčal. Ko se je zopet 
iztreznil, so mu izginile črke iz glave, kakor bi jih 
nikoli ne bil poznal. Ali njegovo slavno izumenje ni 
ostalo brez sledu in spomina. Veliki M pišejo pijanci 
prav pridno po cestah še dandanašnji. Ta črka je torej 
med vsemi najstarejša in edina, o kateri se ve čisto 
za gotovo, kdo jo je prvi izumel in zapisal. 


9. Kdaj in kako se je upijanil prvikrat človek, 
smo slišali. Zdaj moram še opisati, s kakim nasledkom 
so zaželele vina naše domače živali: pes, krava in 
konj. | | > 

Čuvaj se je v krčmi prav dobro gostil. Dobil je 
kruha, kosti in mesa, da mu je ostajalo..- Jako: čudno 
pa se mu je zdelo, zakaj mu gospodar, ki ga je tako 
Tad .imel, ni ponudi! nikoli vina. Videl je vsak dan, 
kako vslast ga pijo ljudje, pa je sodil po pravici, da 
ta pijača nemore biti ogabna. Česar mu niso privoščili 
domačini, poiskal si je sam. Šel je v odprto klet in 
jel srkati iz sklede, ki je stala pod pipo. Fi! vino je 
bilo kislo in zoprno, da ga je streslo. Dejal je: Prvi pot 
nisem dobro pogodil, ali kar so pustili pivci v kupicah, 
bo gotovo kaj boljšega. Če je dišalo ljudem, ne bo 
smrdelo niti psu. Pokusi! je zaporedoma ostanek za | 

ostankom, ali naše! je vseh v kupicah tako kislico, kakor 
je bila v skledi. Čuvaj se zamisli in veli: V tej pijači 
mora biti neka skrivnost. Sladka je gotovo, ker bi je 
drugače ljudje ne pili in ne hvalili. Vidi se, da je jaz 
ne znam prav srkati. Treba mi je paziti, da umetnost 
zasledim. Jel je bistro gledati, kaj pivci delajo, in jih 
pridno posnemati. Pili so ga rajši popoldne nego 
dopoldne. Pokusi! ga je tudi on popoldne: sladkosti 
ni našel v njem nobene. Največ jih je prihajalo v krčmo 
v nedeljo in druge praznike ali pa, kadar je bil v 
obližju kak semenj ali cerkven shod. Take dni ga je 
srknil vselej tudi Čuvaj, ali se mu ni hiotelo nič zbolj- 
šati. Kakor gostje je sedel večkrat za mizo pa si na- 
* taknil na uho gospodarjevo kapo, v gobec deja! kosec 
smodke, tolkel s šapo po mizi, raztezal se po klopi, 
naslanjal se na to in drugo stran, ali vse te in še 
mnoge druge človeške navade mu niso nič pomogle, 
čisto nič: vino je ostalo kislo in zoprno. Zapazil je, 
da ga pijo najbolj z veseljem, kadar jih je veliko društvo 
in se hrupno pomenkujejo, zmerjajo in prepevajo. Tudi 
on je povabil vse svoje tovariše iz obližja, pa jih po- 
sadil za mizo in začel ž njimi na vse grlo lajati in 
zavijati, ali vino se je gnusilo vsej druščini, soglasno 
je izrekla sodbo, da taka čobodra ni za pse. Čuvaj je 
hotel še enkrat poskusiti. Kadar so prišli fantje pit s 
svojimi dekleti, so ga podirali tako hlastno, da jim je 
moral krčmar neprenehoma po drugo hoditi in so bili 
vsi tako srečni in veseli, da bi bili najrajši ves dan 
in vso noč tako skupaj ostali. Ni mogoče, da bi jih 
ugrel in oduševil kak cviček. Čuvaj je bil uverjen, da 
dobi vino slast, ako se pije z ljubico. Šel je po sose- 
dovo Kodrico, svojo milico, pa sedel ž njo za mizo 

in jej začel nazdravljati. Zaman! Tudi ta poskušnja mu 
je izpodletela; niti pri Kodrici ni bilo vino ne za sled 
boljše nego druge krati. Dejal je: Ljudem se je zme- 
šalo, da se jim ljubi taka zelnica. Povzdignil je visoko 
sprednjo desno šapo in se svečano zaklel, da ne bo 
vina nikoli več pokusil in ga niti pogledal. Ali zgodo- 
vina nam je ohranila resnično poročilo, da Čuvaj ni 
ostal zvest svoji prisegi. Še tisti teden ga je zaželel 
in šel srkat pod pipo. Pokušaje ga, bil se mu je pri- 
vadil, da ni mogel več prebiti brez njega. Vsak mesec 
ga je več popil, zdelo se mu je čimdalje boljše in 
preden je preteklo leto, se je čudil in smejal sam sebi, 
da je imenoval to žlahtno pijačo kislico in zelnico. 
Modri možje trdijo, da se ga nauči tudi človek po- 
kušaje in polagoma piti, dokler postane s Čuvajem 
vred pijanec in izgubljenec. 

10. Sivka je zagodrnjala na gospođinjo: Jaz ti dajem 
vsak dan pet majolik mleka, ti pa si tako nehvaležna, 
da mi nikoli ne prineseš druge pijače nego prazno 
vodo. Vina, ki ga vedno sama tako rada čivkaš, se ti 
zdi škoda. Žena se zasmeje: Kdo pa je vedel, da hodi 
tudi tebi na misel. Da ne boš huda, grem ti precej 
ponj, Bog ti ga blagoslovi! Natočila ji ga je polno 
skledico in postavila v jasli. Krava se pa zadere: Če 
ga nisem več vredna, odnesi še ta požirek! Vodo do- 
bivam v keblu, tudi vina mi daj poln kebel ali pa 
nič. Gospodinja je zmajala z glavo, ali da ne bi Sivke 
razžalila, izpolni ji voljo. Krava se nagne in izprazni 
kebel. Nasledki so se kmalu pokazali. Jela je strašno 
brcati, rogoviliti in blazneti. Odtrgala se je od jasel in 
divjala na plan. Tam je pobodla vsako živo in mrtvo 
stvar, potem pa se zvrnila vznak, pomolila jezik 


123 


z gobca in vse štiri noge od sebe in začela izbulivši 
zakrvavljene oči navsomoč grdo mukati, ruliti, tuliti 
in rigati. Ljudje in živali so pljuvali nanjo, gledaje 
tako nakazno grdobo. Takrat se je porodi! pregovor: 
Pijan kakor krava“. Ali vsi ljudje niso imeli pravice 
rogati se Sivki. Ona se je osramotila samo enkrat, 
pozneje ni vina nikoli več zaželela in prosila. O pijancu 
pa so trdili z dobrim razlogom modrijani vseh vekov 
in narodov: da se takrat izpreobrne, kadar se v jamo 
zvrne. | 
ll. Vranec je bil razumen in isker konj, ljubimec 
svojega gospodarja, ki mu je usipal rad najlepšega 
ovsa, kolikor ga je pozobati mogel. Na hrano se ni 
nikdar nič potožil, domislil se pa je, da dobiva pre- 
malo vina. Kadar je ostal doma, se je moral zadovoljiti 
s samo vodo. Na dolgem potu ali ob težkem delu mu 
je prinesel gospodar kdaj tudi merico vina, da si je 
komaj. grlo zmočil. Vranca je to .jezilo, začel mu je 
očitati skopost in nehvaležnost. Dejal je: Ljudje so 
tako veseli, kadar se ga nasrkajo!. Tudi jaz bi bil rad 
vsaj enkrat v svojem življenji popolnem srečen.  Pri- 
nesi mi ga toliko, da ga bom dosti. imel; saj:te ne 
bom nikoli več nadlegoval. Gospodar, dober mož, veli: 
Ker mi služiš zmerom zvesto in. po volji, bi bilo zame 
prav grdo, da ti te male prošnje ne uslišim. Prinesel 
je polno vedro in ga postavi! predenj. Vranec ga hlastno 
požre in se upijani. Kakor drugim pijancem, zmešalo 
se je tudi njemu. Zarezgetal je veselo: Zdaj vidim, da 
me imaš res rad, ali še veliko bolj očitno bi mi 
dokaza! svojo ljubezen, da me vzameš k sebi na voz. 
Krasno bi bilo videti dva taka korenjaka, kakor sva 
amidva, enega poleg drugega. Pa tudi to bi.mi neizrečno 

dobro delo, da bi mi zavidali vsi moji tovariši sreči 
in slavi. Gospodar je ljubi! šale in mu izpolnil tudi 
to željo. Z njegovo pomočjo se je skobacal k njemu 
na voz in dva čila in močna Belca sta zadrdrala ž njima 
na sprehod. Kmalu so ju začeti srečavati razni konji 
iz vasi, ki so peljali poljske pridelke domov. Vsi so 
se zgrozili, zagledavši Vranca na vozu in se jeli rogati: 
Fej te bodi, kaka gnusna crkovina! Velik bahač je bil 
mlinarjev Vranec. Gospodar ga je krmi! bolje nego 
sebe, zdaj ga pa vleče na pogreb h konjedercu! Te 
besede niso Vranca nič razžalile, še veselil se jih je 
in se režal zadovoljno: Znanci zabavljajo, ker so mi 
nevoščljivi. Voz dojde tudi Mesarjev Šarec, njegov naj- 
boljši prijatelj. Tudi on si je mislil, da pelje gospodar 
cerknenega Vranca h konjedercu in je zače! bridko 
jokati in žalovati. Vranec se zagrohota in veli: Pri- 
smoda! Je poglej, da sem živ. Z gospodarjem se peljem 
zato, da pokažem sosednim kljusam, kako me ljubi 
. in časti in da sem več vreden, nego vse one skupaj 
s tabo vred. Modri Šarec globoko vzdihne: Bog se 
usmili, da sem moral učakati tako sramoto. Dozdaj 
so nas imeli ljudje za najbolj bistroumne živali na 
svetu. Dostikrat sem slišal, da smo pametnejši od 
marsikaterega človeka. Odslej pa vem, da jim bomo 
rabili za sramoten pregovor. Kadar bodo hoteli očitati 
komu kako prav veliko budalost in nezmiselnost, po- 
reko brez dvojbe: Poglejte ga no, ta brglez je ne- 
umen kakor konj. — Prerokovanje prebrisanega Šarca 
se je izpolnilo. | 


12. Ko je prebil Kristus svoj štiridesetdanski post, 
je hotel zapustiti puščavo, ali dolgo stradanje ga je 

tako oslabilo, da se je komaj premikal in začel že 
omedlevati. Trta, ki je rasla v samotnem skalovju, je vi- > 
dela to trpljenje in Kristus se ji je smilil. Ponudila mu 
je svoje grozdje, da se okrepča. Kristus si je utolažil 
ž njim žejo in lakoto, blagoslovil trto in ji obljubil več- 
nost. V nebeškem raju ne bo nobenega pozemeljskega 
drevesa in zelišča, za edino vinsko trto se we, da bo 
zelenela, rasla in rodila svoj žlahtni sad tudi na onem 
svetu v spomin in nagrado, da je otela božjega sina 
iz smrtnih težav in bolečin. 

13. Kristus in sv. Peter sta prišla o poletni so- 
parici k ubogemu kmetiču in prosila daru. Usmiljeni 
mož jima veli: Kruha ali kakega drugega založka vama 
ne morem dati, ker ga sam nimam, ali prinesel vama 
bom kozarec dobre vode iz domačega vodnjaka, da si 
ugasita žejo, ki je hujša od lakote. Za povračilo mu 
blagoslovi Kristus vodnjak in izpremeni vodo v naj- 
boljše vino. Revež je začel krčmariti in bogateti. Kristus 
in sv. Peter prideta zopet k njemu v podobi starih | 
romarjev in ga prosita požirka vina. Krčmarja pa je 
bil denar napuhnil in ga tako utrdil proti siromakom, da se 
zadere nanju: Ako sta žejna, napijta se one-le mlake. 
Če tekne koristnim kravam, bo dobra tudi za tako malo- 
pridne vlačugarje, kakor sta vidva. Kristus vzame rupi 
svoj blagoslov, vino v nji se izpremeni v mlakužasto 
vodo, ki se je gnusila ljudem in živalim. Trdosrčnemu 
kmetiču ni zalegel dosti strženi denar, kmalu je bil 
bolj siroten nego prej, ker ni ime! na svojem zemljišču 
niti zdrave vode. Takrat je izustil Kristus ostro besedo, 
da bo zapustila sreča vsako krčmo, ki ne bo usmiljena 
proti ubogim. Za slabotnega starca in bolnega reveža 
ni noben dar toliko vreden kakor kupica dobrega vina, 

Kdor jima ž njim postreže, se sme nadejati božje mi- 
losti na tem in na onem svetu. 


14. Ljudje so sezidali lepo cerkev in dejali za- 
dovoljno: Tukaj bomo odslej Boga častili. Hudič postavi 
poleg cerkve krčmo in veli: Tukaj pa mene. 


15. Potikaje se po svetu je prišel hudič h kmetu, 
ki ga ni poznal in ga pogostil prav dobro z jedjo in 
vinom. Hudič ga vpraša, koliko mu je dolžan. Kmet 
pravi: Nič. Če sem storil kaj dobrega, bo mi že Bog 
povrnil. Hudič se namrdne im veli: Takih besed ne 
morem slišati, povračilo ti bom dal jaz sam. Na, tu 
imaš patent za krčmo. Če boš točil pošteno, ne čaka 
te mnogo dobička. Če boš pivce sleparil, pa obogatiš 
gotovo v desetih letih in morebiti še prej. Kmet vzame 
patent in naredi krčmo. Ker te pravice ni imel nobeden 
drug kakor on, so dohajali pit od vseh strani: po- 
dnevi in tudi ponoči se je vse trlo veselih gostov. 
Odkraja je krčmari! pošteno, ko pa je videl, da mu 
ostaja le malo dobička, je začel vlivati v vino vodo. 
Zdaj si je hitro opomogel. Preden je preteklo deset 
let, so ga šteli za prvega bogatina v vsi deželi, hudiči 
pa za najboljšega svojega prijatelja na zemlji. Po smrti 
so prišli po njegovo dušo vsi s svojim Luciferom 
vred in jo odnesli z veliko slavnostjo na dno pekla. 
Ista čast je doletela pozneje vsakega krčmarja, ki je 
prodajal vodo za vino. 


16. Jako priden kmetič je delal in delal, da bi se 
izkopal iz revščine, ali ves trud mu je ostal jalov in 
brezuspešen. V ti stiski je poklical hudiča, da bi mu 
pomogel. Hudič pride in veli: Priskrbel ti bom sod 

žlahtnega vina, ki se ne bo nikoli izpraznil.. Tekel bo 
brez presledka do tvoje smrti. Napravi si krčmo in toči 
vsakemu pivcu pol vina pol vode. Moja pijača je tako 
močna, da ne bo nihče zapazil, da jo krščuješ. Obo- 
gatel boš prav hitro. Ali to se ve, da ti čarobnega soda 
ne morem darovati. Za plačo mi boš dal po smrti 
svojo dušo. Verjemi mi, da ti jo bom položil v naj- 
gorkejšo posteljo, ki se dobi v našem preljubem peklu. 
Povej, če si zadovoljen? Kmet odgovori ves ginen: 
Kako bi mi prelepa tvoja ponudba ne bila všeč! Na 
tako dobrega in resničnega prijatelja, kakor si mi 
ti, nisem se še nikoli nameril, kar sem na svetu. Ali, 
bratec dragi, moraš mi vsekako obljubiti, da boš hodil 
tudi ti k meni pit, ker bi mi se prehudo tožilo brez 
tebe. Hudič mu to radovoljno obljubi. Opomnivši ga 
še enkrat, da ne sme prinesti nikomur vina brez vode, 
odide in mu privali še tisti večer svoj čudoviti, neiz- 
crpni sod vina. Drugi dan je jel kmetič krčmariti. Pivci 
SO hvalili venglas njegovo vino, dasi je prilil 
vsakemu polovico vode. Vino jim je računal, vodo pa 
dajal zastonj. Po takem se je pilo pri njem nele bolje, 
ampak tudi mnogo ceneje nego v drugih krčmah. Imel 
je zmerom toliko gostov, da ni mogel vsem postreči. 
Kadar je prišel hudič, mu je natočil čistega vina, v ka- 
terem ni bilo ne kaplje vode. Hudič ga je srkal vslast, 
ne sluteč krčmarjeve zvijače. Kmetič je kmalu silno 
obogatel in živel veselo in brez skrbi za svojo dušo. 
V svoji obilnosti ni pozabil cerkve in revežev in je 
ostal vedno ponižen, krotak in prijazen proti vsakemu 
človeku, da ni imel nobenega sovražnika, ki bi mu bil 
zavidal in želel kake nesreče. Po prav lahki smrti je 
stopil pred sv. Mihela, ki težka grehe in dobra dela 

in sodi duše, ter mu razložil vse natanko, kako je 
živel in krčmaril. Sv. Mihel ne najde v njem nikakega 
smrtnega greha in mu poda svojo mogočno roko. Takrat 
se oglasi hudič in zahteva poleg dogovora krčmarjevo 
dušo. Sv. Mihel pa ga zavrne srdito: Ne blebetaj tako 
neumno! Mož ni točil vsakemu pivcu pol vina pol 
vode, kakor sta se bila zmenila. Ti si pil pri njem 
vselej čisto kapljico. Če si hotel, da bi mešal vino samo 
ljudem, tebi pa nosil nepopačenega, moral bi to raz- 
ločno povedati, ko sta se pogajala, česar pa nisi storil. 
Vajin dogovor si tedaj sam prestopil in mu vzel ve- 
ljavo. Drugim gostom je dajal krčmar resda pijačo, v 
kateri je bilo komaj pol vina, ali jim ni zaračunil nikoli 
ne krajcarja za vodo. S tem ni škodil ne svoji duši 
ne pivcem. Njim je še prav veliko koristil. ker jih je 
obvaroval greha, da se niso mogli upijaniti. Kdor hoče 
ugrabiti človeku dušo, mora biti pametnejši od njega, 
kar pa ti nisi. Poberi se in dokler ne boš ime! boljše 
pravice nego danes, ne hodi me nič več nadlegovat. 

17. Krčmar je umrl in potrkal na nebeška vrata, 
Sv. Peter pride gledat, kdo je, in ga zapodi: dejal je, 
da Bog ni ustvaril nebes za take posvetnjake in bur- 
keže. Mož, ki v peklo ni hotel iti, na svet pa se ni 
smel povrniti, postavi pred nebesi krčmo in začne točiti. 
Svetniki so ga kmalu zapazili in jeli k njemu zahajati. 
Krčmar je znal svoje goste izvrstno kratkočasiti, pa ni 
čudo, da se je zbiralo pri njem vsak dan več nebeš- 
čanov. Mnogo jih je sedelo, še veliko več pa jih je 
moralo stoje piti, ker je bilo za toliko množico premalo 
klopi in stolov. Sv. Peter naznani Bogu strašansko po- 
hujšanje, ki se godi pred nebeškimi vrati. Bog se mu 
zagrozi s prslom in ga pokara smehljaje se: Peter, 

Peter! kaj tožiš druge, ko si napako zakrivil ti sam. Da 
si dovolil krčmarju priti v nebesa, ne bi bilo nič tega 
pohujšanja. Le hitro pojdi in popravi svojo neumnost! 

18. Ko se je vinstvo po svetu razširilo, je potrebovalo 
nebeškega skrbnika in varuha. Sv. Peter skliče svet- 
nike in jih vpraša, kdo bi hotel sprejeti to veliko in 
imenitno dostojanstvo in službo. Vsi so se venglas 
branili, ker so dobro vedeli, koliko greha bo prišlo iz 
vina, ki bi bilo izročeno njihovi skrbi. Sv. Peter veli: Ker 
se nihče za to čast ne oglasi, treba vadljati. Prinesel je 
v obeh rokah, da je komaj držal, cel kup kratkih slamic, 
med katere je vtaknil eno dolgo in rekel svetnikom : 
Vlecite, kdor potegne najdaljšo slamo, bo moral biti 
čuvaj, slab ali dober, kakor ga bo volja: na službo 
mu ne bo pazil noben preglednik ali vohun. Vsak 
svetnik vzame slamico, najdaljšo izvadlja sv. 
Urban. On se razsrdi in veli: Jaz bogme ne bom 
pospeševal pijanosti in razuzdanosti; grozdje bom go- 
spodarjem tako varoval, da bodo lahko spravili svoj do- 
biček, velike posode ne bo treba omišljati zanj. Za eno 
dobro letino jim bo prišlo pet, kdaj tudi deset slabih Ker 
ni mislil zapustiti nebes zaradi te sitnosti, si je šel iskat 
hlapcev, ki bi skrbeli po vseh vinskih deželah, da trta ne bi 
mogla roditi nikjer predobro in preobilno, zlasti ne več let 
zapored. V svojo službo je sprejel najhujše fante, ki 
so se nahajali na svetu. Ime jim je bilo: Pozebčev 
Pavel, Paležev Peter, Točarjev Elija, Oblakov Jernej 
in Tičarjev Grega. Pavel se je trudil, da je trsje po- 
zeblo, Peter je pošiljal na grozdje, ko je cvetelo (v 
drugi polovici rožnika) pogubljivi palež, Elija ga je 
pobijal s točo, Jernej mu je delal škodo z oblačnim 
in deževnim vremenom in kar je ostalo tem štirim, 

so domalega vse pozobali škorci, kosi in drugi ptiči, 
katerih je napodil Grega brez števila v vinograde. 
Tako se je godilo takrat in tako je še dandanašnji. 
Neusmiljeni hlapci sv. Urbana so krivi, da grozdje le 
malokdaj prav dozori in da so bogate vinske letine 
skoraj še bolj redke nego bele vrane. 

Opomnja. Hiapci sv. Urbana se zovejo. kakor se 
vsak lahko domisli, po svetnikih, katerih god se praz- 
nuje tiste čase leta, ko so trte in grozdje v največji 
nevarnosti, da jih ne pokonča vreme. Edini izimek je 
Tičarjev Grega, ki je dobil pridevek svoj odtod, ker 
se ženijo ptiči po narodni pravljici o sv. Gregorju. 

19. Kurent se je porodil med javorovim drevesom 
in vinsko trto na prijazni Trški gori. Uboga, tamošnjim 
Dolenjcem neznana mati je iskala zaman botrov svo- 
jemu otroku. Obupno je zaječala: Ti ljudje sotrji od ka- 
mena. Preljubi priči mojega poroda, zeleni javor in 
cvetoča trta! usmilita se vsaj vidva nedolžne sirote, 
bodita mojemu Kurentu botra in dobra prijatelja, ako 
mi je namenjena smrt, preden si bo mogel še služiti 
s svojimi rokami. Javor in trta sta uslišala milo prošnjo 
jokajoče matere in jo potolažila. Javor ji veli: Naj si 
naredi tvoj sin gosli iz mojega lesa. Pele mu bodo 
tako čudovito zvoneče, lepo in ginljivo, da ga bodo 
vabili v bližnje in dalnje kraje, v kmetiške koče in 
gosposke gradove in hranili bolje nego brata in pri- 
jatelja. Vinska trta je dejala: Jaz botra pa bom skrbela, 
da bo prišel povsod, kjerkoli bo godel, na mizo bokal 
za bokalom, za veselo uživanje vsi druščini in tudi 
njemu. Zaklinjam se ti, draga mati, da žeja ne bo 
nikoli morila tvojega Kurenta. Kar sta botra obljubila, 
sta tudi pošteno izpolnila. Preden je še dorastel, slul 

je Kurent za prvega godca v deželi in bil deležnik 
vsake gostbe in veselice. Ni mu trebalo pasti krav in 
ovac, niti potiti se na polju. Živel je brez žalosti in 
skrbi, brez truda in žuljev. Nihče ni pojede! toliko 
mastnih založkov, nihče popil toliko kupic sladkega 
vina, kakor slavni umetnik Kurent. Prvak vseh godcev 
je bil obenem tudi prvak vseh vinskih bratcev. Staro, 
jako verjetno poročilo trdi, da so podedovali neugasno 
njegovo žejo godci vseh vekov in narodov in tudi 
slovenski, in to brez razločka, naj stanujejo in kratko- 
časijo svet na pisani deželi ali pa — v beli Ljubljani. - 

20. Sv. Urban je vpraša! prijatelja Kurenta, če je 
zagodel ljudem že vse pesmi in napeve, kar jih zna. 
Kurent je dejal: Vse, samo enega še ne. Tega napeva 
pa zato nisem hotel igrati, ker bi poslušalce tako 
razvnel, da bi popili vse vino, ki ga imajo, prej nego: 
v treh dneh in bi se tako naskakali, da potem štiri- 
deset dni ne bi mogli nič plesati. Sv. Urban zavrisne 
veselo: Brate, povedal si mi krasno novico. Zdaj vidim, | 
da bi se moglo vsaj to leto odpraviti pohujšanje, ki 
ga dela o svetem postnem času vino in kar je ž njim 
v zavezi. Lepo te prosim, zagodi Slovencem najboljšo: 
svojo kratkočasno, da jim poteče vino že pred pustom 
in bodo mirovali potem vsaj do Velike noči. Kurent 
obljubi prijatelju, da mu bo željo izpolnil, dasi ga je 
nekoliko skrbelo. Pustno nedeljo je jel hoditi od hiše: 
do hiše, od vasi do vasi in gosti rojakom tako bur- 
kastno in radostno, tako sladko in zapeljivo, da so pili, 
jedli, vriskali, peli in skakali noč in dan, kakor da so 
pobesneli in zdivjali. Z vinom, pečenko in potvico so 
gostili vsakega brez razločka, prijatelja in sovražnika, 
domačina in tujca, berača in bogatina. Ostanke so 

polivali in metali po tleh, da so se napasli ž njimi 
vsi psi in mački, vsi vrani, krokarji in kragulji, kar 
jih je živelo takrat v dolenjski krajini. V svojem za- 
mikanju in oduševljenju dali bi bili ljudje človeku, da 
jih je prosil, dušo, srce in časno in večno. izveličanje 
svoje. Kurenta so iz neskončne hvaležnosti in veselosti 
skoraj zadušili z. burnimi objemljaji in zdravicami, 
katere je moral izpiti na svoje in njihovo zdravje. Nje- 
govi ženi, ki ji je tekel že deveti mesec, so dajali za 
cvrtje cele košare jajec in cele sode najslajše starine, 
da bi se tolažila in krepčala z njo v slabostih in te- 
žavah bližnje otročje postelje. Tako je prišel o splošnem 
pitju in petju, ukanju in rajanju najveselejši dan vsega 
leta, slavni pustni dan, ko se naje in napije 
dositega tudi tisti siromak, ki je trpel vseh dolgih 
dvanajst mesecev žejo in lakoto. Ali to leto pustni 
dan ni prinese! polnih miz ni kmetu ni gospodu, ni 
bogatašu ni revežu. V svojih brezumnih, dvodnevnih 
veselicah pojedli, popili in zatratili so Dolenjci vse, 
karkoli so bili pridelali in priredili boljšega.  V kletih 
in hramih niso imeli več ni kaplje vina, v žitnicab ni 
zrna pšenice, v svinjakih ni enega rilca, v kurnikih ni 
enega kopunovega in puranovega kljuna. V tej prejšnje 
čase neznani revščini so se popraševali obupno, kdo 
jim je zakrivil to splošno bedo in sramoto. Od vseh 
strani je donel isti odgovor, da je krivec vsi nesreči 
hudomušni Kurent, ki je s svojimi vražjimi goslimi 
zmeša! ljudem pamet, da niso mogli nič misliti na 
potrebe bodočih dni, tednov in mesecev. Srdita mno- 
žica ga je zgrabila in obsodila, da ga treba še isti 
dan zabosti, truplo mu sežgati in vreči v Krko, da ga 
odnese v daljni svet, ker ni vreden groba v domači 

zemlji. Kazen se je zvršila natanko tako, kakor je 
ukaza! razkačeni narod. V nje spomin še dandanes 
Kurenta pustni večer v nekaterih krajih zabadajo, v 
drugih sežigajo ali pa mečejo v bližnjo vodo. Kuren- 
tova žena je porodila še tisto noč in drugi dan je šla 
iskat z detetom v naročju jokaje predragega moža po 
vseh cestah in ulicah, po vseh lokah in dobravah. Na 
isti način ga išče vsako pepelnično sredo še dande- 
našnji. Tako je poginil stari Kurent, ali ta izguba se 
je brzo nadomestila, kajti je podedoval njegov sin, 
mladi Kurent, jasni um, goreče srce in spretne prste 
svojega slavnega očeta. Slovenske bajke in pustne šege 
ne bodo dale, da bi se mu pozabili godčevska umetnost, 
slana šaljivost in bistroumni domišljaji, s katerimi se 
je znal rešiti iz vseh stisk in nevarnosti na tem in celo 
na onem svetu. 

21. Naši predniki niso pridelovali nič vina. Za 
maše so ga morali kupovati jako drago v dalnjih de- 
želah. Prišel je k njim mlad, neznan berač. Poleg stare 
svoje navade so ga lepo sprejeli, pogostili in preno- 
čili. Pred odhodom jim veli: Bog vam plati! Za po- 
vračilo vaše dobrote puščam vam to-le dragoceno trto. 
Zakopljite jo tako pa tako in prinesla vam bo neiz- 
merno korist, da mi boste gotovo do smrti hvaležni. 
Čez trideset let se vidimo zopet. To rekši se berač 
poslovi in odide. Ta trta je bila vinska ; ali naši dedje, 
ki je niso še nikoli videli, so mislili, da je nekak 
srobot in so se ji smejali. Dejali so, da se od nje ni 
nadejati nobenemu dobičku in da ni za drugo rabo 
nego k večjemu za tepežkanje. Res čudno je bilo to, 
da je obšlo vsakega, kdor jo je prijel, neudržno hre- 
penenje, da bi ž njo koga udaril. Preden je minulo 

četrt ure, so si jo jeli trgati eden drugemu iz rok in 
se ž njo mlatiti. Hišnega gospodarja: pretep ujezi, da 
. pograbi trto in jo vrže skozi okno na cesto. Tam jo 
najdejo in pobero otroci in zdajci se začno tudi oni 
napletati ž njo. Nabijali so se, dokler so vsi jokali in 
se zvijali od bolečin. Mož skoči k njim, jim vzame 
vražjo trto in jo da ženi z ukazom, naj jo precej sežge. 
Ona se zadere: Zaradi tega spaka že ne grem netit 
ognja. Gospodar zagrmi: Moraš. Žena neče in neče. 
Jela sta vpiti in se oštevati in prepir se je končal s 
tem, da je srditi mož uporno babo s trto prav dobro 
namahal. Zdaj se je domislila svoje neumnosti in rekla, 
kesaje se: Prav se mi godi. Da sem zagrebla trto po 
beračevem opominu, ne bi bila danes tepena. Še isti 
hip jo je nesla za hišo in jo zakopala v rahlo zemljo, 
kakor jo je pouči! neznani tujec. Trta se je prijela in 
rodila obilo grozdja. Iz ene je prišlo sčasoma mnogo 
stotin trt; Dolenjci so naredili vinograd do vinograda ; 
v dveh desetkih let ni bilo nobene gorice več brez trsja 
in vinskega hrama, brez veselih pivcev in pevcev, brez 
samopašnih šal in hrupnih kratkočasnic. Mnogo vina 
se je popilo doma, prebitek se je prodal Gorenjcem 
in cerkvam po vsi deželi. Mnogo koristi je prineslo 
vino dolenjski krajini, obenem pa tudi mnogo grdih 
napak in nerodnosti. Kakršna je mati, taki so radi 
tudi otroci. S trto so prišli v Dolenjce pretepi, še sto- 
krat hujše boje pa je vnemal povsod njen razposajeni, 
vrtoglavi zarod. Čez trideset let se je berač vrnil in 
Dolenjci so ga sprejeli s tako častjo, kakor bi se bil 
oglasil pri njih sam dunajski cesar ali rimski papež. 
Napravili se mu gostbo, ki se je vršila brez presledka 
štirinajst dri in noči. Da mi manjkalo pečenke, iz- 

praznili so se vsi kurniki in golobnjaki. Namesto ma- 
jolik stali so po mizah kabli, in kupice so namestovali 
pivcem korci in lonci. Tako burnega in neskončnega . 
veselja ni učakala dolenjska stran še nikoli, odkar jo 
je Bog ustvaril. Vsa grla so ohripela od glasnega petja 
in vriskanja, vse noge so opešale in otrpnile od ne- 
prestanega skakanja in pribijanja. Berača so hvaležni 
Dolenjci skoraj zadušili s poljubovanjem in objemanjem. 
Vsi od prvega do poslednjega so pili ž njim bratov- 
ščino in več nego stokrat se jim je moral zakleti, da 
bo ostali do smrti pri njih. Obetali so mu in se rotili, 
da bodo skrbeli zanj bolje nego za svoje očete in 
matere, žene in otroke. Mož je bil od tolike ljubezni 
in sreče ginen, da je jokal kakor otrok. Žal, da so jeli 
tako hitro siliti na dan pogubljivi škratci, ki se skrivajo in 
preže v vinu na lahkomiselne veseljake. Preden se je 
gostba končala, so jele leteti zadirčne besede, zabav- 
ljice in psovke; obča sloga se izprevrže v občo neslogo, 
bratovska prijaznost v peklensko sovražnost. Za hudimi 
besedami so prišli. kmalu še hujši udarci, veselo zbi- 
rališče se izpremeni v tožno, krvavo bojišče. Brez 
težkih ran ni ostal noben pivec, niti berač, katerega 
so slavili. Pijani negodniki so mahali po njem od vseh 
strani, dokler je slabotni starček onemogel in se zgrudil 
mrtev na zemljo. Tako povračilo je prejel od Do- 
lenjcev njihov največji dobrotnik in prijatelj, zato ni 
čudo, da je vzel Bog ž njih vinstva svoj blagoslov in 
da so zdaj mnogo večji reveži nego Gorenjci, ki ne 
pridelujejo. niti kaplje vina. 

22. Na Dolenjskem je bila silna povodenj. Sava 
in Krka, Mirna in Temenica so stopile čez bregove in 
zalile vse. doline:in tudi nižje gore. Ljudje so izvečine 

potonili; tisti, ki so se rešili na kak visok hrib, so 
poginili od straha in lakote. Živ in zdrav je ostal samo 
en človek, Stražan Lovre. Pobegnivši v Gorjance je 
naše! vinsko trto in jo milo prosil, naj bi mu pomagala. 
Trta je dejala: Ker imaš vame toliko zaupanja, bilo bi 
grdo, ko te ne bi hotela uslišati, ali brez pogoja ne 
pomagam nikomur. Rodila ti bodem vsak dan toliko 
grozdja, da ne boš trpel nič lakote in si boš življenje 
lahko ohranil, dokler upade voda in si boš mogel za 
potrebno jed skrbeti sam. Za to dobroto pa se mi 
moraš zakleti v ime svoje in vseh svojih naslednikov, 
da boš ljubil mene in mojega sina bolj nego vse druge 
zemeljske sadeže in darove in da boš odredil v ti 
ljubezni tudi svoje otroke in vnuke. Sadil me boš povsod, 
brez razločka, če je kraj zame pripraven ali ne: torej 
ne le na prisojnih goricah, ampak tudi v mokrih ni. 
žavah, kjer me bo poparila slana, na visokih bribih, 
kjer bom pozebla, v hladnih jarkih, kjer ti ne bom 
mogla dati sladkega grozdja, in na strmih rebrih, kjer 
mi bodo odnašali prst nalivi in hudourniki. Z mano se 
boš bavil in ukvarjal, če boš imel tudi čez glavo drugih 
potrebnejših opravkov, ki bi ti prinesli več dobička od 
mene. Bo ti kazalo, da prikupiš k svoji kmetiji kak 
travnik, gozd ali njivo, ali ti ne boš smel poslušati 
svoje pameti, nego boš potroši! zadnje svoje krajcarje 
za kosec vinograda, dasi boš imel od njega več izgube 
nego dohodka. Moje vino boš hodil pit ob praznikih 
in delavnikih. Vest te ne bo smela nič grizti, da boš 
zanemarjal zaradi njega božjo službo in svojo rodovino. 
Kadar te bo pritisnila sila za denar, boš prodal rajši 
vsako. drugo: stvar, tudi zadnjo srajco nego preljubo 
svojo vinsko gorico. Pri polni majoliki se boš kratko- 

časil v svojem hramčku pozimi in poleti s prijatelji 
in ljubicami, čeprav boš dobro vedel, da boš zapravil 
s temi veselicami ves svoj imetek: hišo, kmetijo, vino- 
grad, pamet in dušo svojo. Prisezi, da boš izpolnovat 
vestno in natanko te pogoje. Ali gorje tebi in tvojim 
naslednikom, ako jih prestopite! Vse vode se bodo 
napele in poplavile nele ravnine in doline, ampak 
tudi najvišje gore. Iz valov ne bo moči nikamor po- 
begniti, brez milosti bo moral poginiti ves dolenjski rod. 

Ubogi Lovre, ki se je bal smrti, ni pomislil, kako 
pogubni so ti pogoji in je prisegel vse tako, kakor 
mu je velela trta. Rešil si je s tem res življenje, ali 
nakopal je brez števila nadlog in rev svojim nasled- 
nikom. Poleg prisege, ki jih veže, mora jim biti vinstvo 
prva in glavna skrb in zabava, zaradi njega zanemarjajo 
polje in živinstvo, obrt in trgovino.  Odtod izvira vsa 
njihova ubožnost in nesreča. Modri možje jih zaman 
uče, da bi se poprijeli umnejšega gospodarjenja. Oni v 
odgovor kimajo z ramami in vele: Vse ni za vsacega ; 
kar bogati Gorenjca in Štajerca, ne bi koristilo Do- 
lenjcem, temveč jih ugonobilo. Vsekako je stokrat bolje 
in pametneje, piti cviček in stradati, nego izneveriti se 
dedovi prisegi in — utoniti! 

23. Ko se je odtekla voda, je zapustil Stražan Lovre 
goro in začel po malem zopet kmetiti. Zemljišča je zdaj 
imel za sto graščin, a zdelo se mu je na svetu strašno 
pusto in žalostno, ker je bil tako sam, brez žene, brez 
znancev, brez človeka, s katerim bi se mogel kaj po- 
meniti. Silno se je torej obveselil, ko je zagledal godca 
Kurenta. Povabil ga je v svojo hišo in pogostil, kar 
ga je najbolje mogel. Kurent ga vpraša, kako živi. 
Lovre veli: Za vse drugo, hvala Bogu, prav dobro, ali 

toži mi se po društvu, najbolj pa po rodovini, ker nimam 
ne žene ne otrok. Kurent ga potolaži: V beli Ljubljani 
je toliko deklet, da roditelji ne vedo, kam ž njimi. 
Če hočeš, pojdem precej tja, pa jim bom zagodel tako 
lepo pesem, da se bodo vsule vse za menoj. Pripeljal 
jih bom sem, da si izbereš mnevesto po svoji volji. 
Lovre je bil jako zadovoljen s to ponudbo in je dejal: 
Le hitro hodi, kajti samščina mi že preseda. Kurent 
se dvigne in odide. Lovre pa je zače! premišljevati, 
kako nevesto bi si izvolil. Modroval je tako-le: Moja 
žena bo mati novemu dolenjskemu rodu in plemenu. 
Biti mora torej taka, da mi bo rodila zdrave otroke, 
krepke sinove in lepe hčeri, vendar pa ne sme biti niti 
prevelika niti premočna. Veliko babo je že grdo videti, 
ljudje ji pravijo konjska smrt in se ji rogajo. Premočna 
pa bi me lahko strahovala in nemara kdaj tudi otepla, 
česar me obvarujta sam Bog in sveti Lovrenec. Rajši 
bi poginil ta hip, nego učakal tako sramoto. Moja bo- 
doča Micika ali Ančika bodi lahka kakor mlada srnica, 
gibčna kakor vrtalka, brza in spretna kakor na škripcih. 
Beli koži gre po svetu velika slava, ali jaz je ne maram. 
Beloličnim ne diši delo na polju, ker se boje, da bi 
ogorele. Jaz pa zahtevam pridno babnico, ki se ne bo 
strašila solnca in pota in nobenega posla. Tudi je beseda 
vseh modrih mož, da: so rjavke veliko bolj trdne in 
zdrave, nego mehkužne belke. Na vsak način si moram 
dobiti zaročnico, ki bo lepo okrogla in rejena. To ugaja 
očem in srcu, pa je tudi koristno in potrebno. Jaz sam 
.otrok ne morem dojiti; moral bi jim poiskati, ako ne 
bo baba za nič, dojnice, ali v ti samoti je ne iztaknem, 
če bi se stokrat na glavo postavil. Nosek bo morala 
imeti žena prav, prav majhen, mene: je Bog preobilno 

obdaril. Med očmi in usti mi je narasla taka strahotna 
kumara, da so me hodili fantje dražit pod okno s 
pesmijo: Nos ima kakor kopito, — ki nikdar ni tobaka 
sito. Gospoda ljubi veliko oko, jaz pa nečem, da bi 
bila moja žena podobna volu. Oči bo drobnih kakor 
brinje. ali bistrih in svetlih, ki mi bodo znale migljati 
in me gledati tako prilizneno in zaljubljeno, da mi bo 
kar srce trepetalo od rajske radosti in zadovoljnosti. 
Že odnekdaj se mi gnusijo usta, ki se odpirajo na 
široko od ušesa do ušesa kakor lesa ali podna vrata. 
Kakor oči in nos moje žene bodo majhna tudi njena 
usta, ustnice pa rdeče kakor jagode in tenke kakor 
papir. Večkrat sem slišal, da so taka usta rada žejna 
in da se jih drži grlo, ki je široko kakor rokav. Jaz 
pa pravim tako, da je slab mož tisti, ki ne privošči 
svoji ženi toliko vina, kolikor ga hoče popiti. Zdaj pa 
še nekaj. Nevesta mi bo prišla s Kurentom. Dekleta, 
ki hodijo po svetu za godci, ne morejo se šteti za 
svetnice, ali kaj za to? Tercijalke si niti ne želim, 
poštena pa je lahko tudi dobrovoljka. Treba mi bo 
dobro paziti in izbrati tisto, ki bo najbolj sramežljiva. 
Razuzdanke ne vzamem za ves svet, že zato ne, ker 
bi mi porodila in vzgojila cigansko svojat, pred katero 
bi vsi pošteni ljudje pljuvali. Zdaj, ko sem vse potrebe 
in okolnosti svoje ženitve tako dobro premislil in pre- 
mozgal, smem zatrdno upati, da mi bo pomagal tudi 
Bog, ki pravijo, da Kranjca nikoli ne zapusti: če ni 
lačen, je pa žejen. | 
Stražan Lovre se je o ti ne baš duhoviti šali 
veselo zasmeja! in jel hrepeneče gleđati proti Ljubljani. 
Kurent je pošteno izpolnil, kar je obljubil. Grede gori 
in doli po ljubljanskem trgu je privabil s čudovitimi 

svojimi goslami celo vojsko deklet iz mesta, predmestja 
in z dežele. Ko se mu je zdelo, da jih je dovolj, se 
je ž njimi napotil na Dolenjsko. Godel jim je tako 
sladko, milo in zapeljivo, da se nobena ni domislila, 
da se je treba vrniti domov. Zapazivši jih skoči Lovre 
v grmovje nad cesto, da bi jih skrivaj videl, gledal in 
ogledoval. Lepe so bile domalega vse, ali to mu ni 
bilo kar nič po godu, da so se stiskale tako očitno 
okoli Kurenta, poskakovale kakor razposajeni fantje in 
se široko in navesglas smejale in grohotale. Že je 
začel obupovati, da si bo našel nevesto v Kuren- 
tovem krdelu, kar opazi kakih dvajset korakov zadaj 
deklico, ki je šla sama zase in si zakrivala desno lice 
in oko z robcem. Lovre veli: Zdaj mi deklice ne bo 
treba več iskati. Mimo mene gre krasotica, ki je v 
obraz in život vsa taka, kakršne si želim, obenem 
pa sramežljiva in boječa. Srčno stopi k nji, jo prime 
za roko in ji veli: Pojdi z mano, bodi moja žena! 
Imela boš pri meni kruha in vina, kolikor boš hotela. 
Dekle zakliče veselo: Kaj tudi vina?! tega se ne bom 
nikoli branila, ali s tabo pa vendar ne morem iti. Lovre: 
se začudi: I zakaj pa ne? Ona se zardi in mu za- 
šepeta: Zato ker bi me bilo preveč sram, ko bi šla 
vštric. Hodi ti zmerom kakih deset korakov pred menoj, 
saj bom dobro gledala, da se ne bova izgrešila in iz- 
gubila eden drugemu. Tako si je dobil Stražan Lovre 
nevesto in mater vsem našim dolenjskim rojakom. Ta 
srečna deklica je bila Ovbetova Micika, ki se je po- 
rodila v ljubljanskem predmestju. Zvedenci trdijo, da 
so podedovale nje dobra svojstva tudi naslednice, da 
so vse prave Dolenjke lahke, gibčne in spretne, v obraz 
rjave, majhnih oči, ust in nosa, v vedenju svojem pa 

ljubeznive in vselej vsaj kolikortoliko sramežljive. Z 
robcem si menda še zdaj rade zakrivajo desno lice in 
oko in tudi vinska žeja jih baje malokdaj popolnem 
zapusti. Ali na _ Dolenjsko se je doselilo in zmešalo z 
domačini veliko gorenjskih, ribniških in drugih slo- 
venskih in neslovenskih ljudi, po katerih so se prvotni 
deželski obrazi in nravi mestoma že močno popačili 
ali vsaj predrugačili. Ta narodna zmes je zakrivila, da 
se dobi dandanes ob Krki in Temenici dovolj velikih, 
močnih in nerodnih bab, v katere se človek le s 
težkim srcem zaljubi. Iz istega vzroka pa se nahajajo 
zdaj sempatam tudi take ženske, ki ne jokajo preveč, 
ako ne popijo ves dan niti kaplje vina. O dveh starkah 
se celo govori, da ga nista še nikoli pokusili, kar sta 
na svetu, česar pa jaz iz prav dobrih razlogov ne 
verjamem. 

24. Na Dolenjskem je gospodoval sila bogat grof. 
Imel je 30 kleti, v vsaki po 30 sodov vina, živine, 
denarja in zemljišč pa toliko, da jim števila sam ni 
vedel. Hči se mu je porodila samo ena, ime ji je bilo 
Katrica. Deklica je prosila očeta, naj jo omoži. Grof 
privoli in ji ugane za doto vse Podgorje, z ene strani 
od Save tja do Rožnega Dola, z druge od hrvaškega 
Samobora pa tja do belokranjskega Semiča. Njegove 
dobrote se itak Katrica ni mogla veseliti, kajti je izustil 
strašno besedo. da mora snubač, preden jo odvede na 
svoj dom, pojesti vso žival, ki mu se redi v hlevih in 
Svinjakih, v ovčarnicah, kurnikih in golobnjakih, in 
popiti do zadnje kaplje vse vino, ki mu Jež: v 30 kletih. 
Če ne bo mogel tega storiti, odsekal mu bo brez 
milosti glavo. Vsi mladeniči, bogati in revni, žlahtni in 
kmetiški so zaželeli lepe Katrice in rodovitega Podgorja, 

ali nihče se ni usodil, da bi prišel v grad in jo snubil. 
Dolenjci, ki se niso še nikoli za nobeno drugo reč po- 
polnem zložili, so trdili venglas, da Bog ni ustvaril 
človeku grla in želodca, ki bi zmogla toliko jedi in 
pijače. Nad Savo blizu Vač pa je živel takrat Telebanov 
Pongre. Ta Pongre je bil takov korenjak, da ga vsa 
vas ni mogla ustrahovati. Delal je za deset drugih, 
jedel za sto, popi! pa za tisoč. Pravzaprav so ljudje 
tako govoričili, dokaza niso imeli nobenega. On sam 
je trdil, da še ni bil nikoli sit in nikoli pijan, in da bi 
použil lahko vse, kar bi videl. Katrica je izvedela, kakov 
junak je Pongre ter mu poročila, naj pride ponjo, ker 
ga ljubi. On se obveseli in jo gre snubit. Grofu se je 
grozno zamalo zdelo, da bi imel kmetiškega zeta, 
vendar mu obljubi hčer, kajti uverjen je bil, da ne bo 
mogel izpolniti pogoja. Ukazal je hlapcem in deklam, 
naj začno kuhati, peči, cvreti in točiti. Pongre sede. 
Sline so se mu cedile kar curkoma, kajti od pota in vro- 
čine je bil silno žejen in lačen kakor volk. Katrica stopi 
k njemu in ga milo gleda in opominja, naj napne vse 
svoje moči, da ne pogubi sebe, svoje slave in njene 
sreče. Tega Pongretu ni bilo treba praviti. Preden se 
je spekel zanj drugi vol, je bil že prvi pojeden ; ja- 
genjčke, purane in kopune pa je prigrizoval kakor drugi 
ljudje kosce kruha. Vina ni mara! piti iz kupice, morali 
so mu prinesti kebel, ki je jemal devet bokalov. Pol 
goveje črede je poručal za zajutrek, drugo polovico za 
predjužinek. Opoldne se je lotil prascev. Za večerjo 
so ostale le tri borne ovce in nekoliko gosi. Grofovo 
kapljico pa je pocedil, da ni vedel kdaj. Nobena rupa 
ne požira tako hlastno vode kakor je požiralo njegovo 
viteško grlo potoke vina, s katerimi bi se bila napojila 

lahko vsa dolenjska krajina. Ko je oglodal vse kosti 
in si oblizal prste, se je zamašil z ajdovim otepom, 
potem pa sedel s Katrico v kočijo in vriskaje pogna! 
konje proti Podgorju. Grof se je strašno jezil, da je 
izgubil hčer in Podgorje in dobil za zeta robatega 
Vačana. Zbral je veliko vojsko biričev in hlapcev in jo 
poslal za kočijo, da bi Pongreta ubili. Ko zagleda 
Katrica preganjalce, se je jela ihteti in javkati: Gorje 
nama, še danes bova oba mrtva, ti od meča grofovih 
hlapcev, jaz pa od neskončne žalosti, da te bom iz- 
gubila. Poglej, vojska je že pod klancem, skoraj bo 
naju došla. Pongre veli smeje se: Preljuba žena, ne 
boj se! To rekši izdere zamašek in zdajci bruhne iz 
njega velikansko jezero, ki zalije in utopi vso vojsko 
grofovih hlapcev in biričev. Srečno sta dospela ženin 
in nevesta,v svoje Podgorje. Tam si je sezidal Pongre 
v goščavi vas, ki se imenuje v spomin njegov še dan- 
danes Pangreč.Grm. Njegovi nasledniki so naši krepki 
in pošteni Podgorci. Kakor njihov ded slove tudi oni, 
da so najboljši jedci in pivci, obenem pa tudi naj- 
pridnejši in najjeklenejši delavci na vsem Dolenjskem. 


ll. Poglavje. 
Uganke. 
Iz kože je prišel, nima kože, za kožo leze? (Vino.) 
— Pri nas imamo fabriko, v kateri delamo iz lesa cuker, 
iz cukra blato, iz blata zlato, v zlatu pa se hudiček 
zaredi, ki se rad v glavo zakadi? (Trs, grozdje, mošt, 
rmeno vino, pijanost.) — Mati je bila slaba, da brez 
palice ni mogla stati, pa je rodila junaka, ki ves svet 
premaga? (Trta, vino.) — Pod gorečim hribčkom 

studenec teče, najrajši ga pijo, kadar nima nič vode? 
(Rdeči nos, vinska pijača.) — Sovražniku še nikoli 
nisem nič žalega storil, prijatelja pa sem že marsika- 
terega umoril, kdo sem ? (Vino.) — Ajda me vsi časte, 
krščenega me pa dostikrat še tercijalke zaničujejo? 
(Vino brez vode in z vodo zmešano.) — Sam sem lahak, 
da me vsak otrok zvrne; če se človeka primem, pa 
dobim težo, da ga ni korenjaka, ki pod njo ne bi 
omagal? (Vino v steklenici, pijanost.) — Sem iantič 
mlad, še ne leta star, pa užugam vsakega junaka? 
(Vino.) — Vrabič ima gnezdo na sredi drevesa, mladički 
pa v vrh sfrče in drevo podero? (Vino v trebuhu, pi- 
janost, ki človeka vrže.) — Oče je bingelj-bingelj, sina 
pa kliče cingelj-cingelj? (Grozdje, ki binglja na trti, 
vino, ki se kliče cingljaje na kupico.) — Potok v brezno 
pada, iz brezna pa iskre v glavo lete? (Vino, pijanost.) 
— Jaz sem tako dober, da ga nosim, v zahvalo me po 
tleh meče, pa mu vendar ostanem prijatelj?» (Vino in 
pijanec.) — V leseni hiši leži, v stekleni gori, v me- 
seni nori? (Vino, sod, steklenica, človek.) — Kdo ob- 
jema ljubčka, pa se ga z roko nič ne dotika» (Pivec, 
kupica, vino.) — Jaz sem čuden popotnik: mnavzdol 
tečem, pa navrh pridem? (Vino, grlo, glava.) — Pri 
nas imamo junca, ki je v velikem hlevu krotak kakor 
jagnje, v majhnem pa hud kakor vrag? (Vino v sodu 
in v steklenici.) — Katera žival človeku nič ne stori, 
če je zunaj, ako pa noter pride, pa ga rada pobode 
in v gnoj vrže? (Vino, dokler se ne pije in potem, ko 
je popito.) — Mati je iz zemlje prišla, sin pa v zemljo 
zakopa? (Trta in vino, če se preveč pije.) — Mati za- 
kopana, oče obešen, sin po svetu hodi pa ljudi moti? 
(Trta, grozdje, vino.) — Mati stoji, sin visi, vnuk pa 

teče? (Trta, grozdje, vino.) — Če me ni, me želi, če 
me dobi, me uduši? (Pijanec, vino.) — V okroglem 
turnčku čepim, vsako srce razveselim? (Vino v stekle- 
nici ) — Vsakega cesarja ustrahujem, revežem pa me se 
ni treba nič bati? (Vino, ki revežem za to ni nevarno, 
ker ga nimajo.) — Pri nas imamo čudnega volička. 
Če ga izpustimo, nam zleze v zemljo, če ga zadušimo, 
pa nam skoči v glavo in nas pobode? (Vino.) — V 
temnici ležim, odrešenja si želim, ko mi odpro, me pa 
požro. Tako sem zmerom revež, pa nič ne vem, da 
sem? (Vino v sodu in na mizi.) — V leseni hiši sem 
bolj miren nego jagnje, v koščeni pa hujši nego volk ? 
(Vino v posodi in v človeku.) — Več ko sem je ujel, 
manj je je bilo na oči, kaka žival je bila? (Vinska 
kapljica.) — Pobodem brez rogov, poderem brez rok, 
ubijam ljudi brez kazni, delam še brez števila drugih 
grehov in se nič ne kesam, pa vendar ne bom po- 
gubljen? (Vino.) — Če ga premagam jaz, oba stojiva, 
če premaga on mene, pa pade z mano vred? (Človek, 
vino.) — Oče je bil obešen, sina so pa za Boga spo- 
znali? (Grozdje, vino v sv. zakramentu.) — Dokler sem 
cel, me vsak otrok pokonča, kadar pa me iz kože de- 
nejo in razmesarijo, postanem hrust, da ves. svet pre- 
magam ? (Grozdje vino.) Jaz sem največji hudodelec 
na svetu, pa me vendar tako časte, da se brez mene 
ne opravi nobena maša? (Vino v sv. zakramentu.) — 
Mati ima krempeljce, sin bradavice, sinov sin pa roge 
in marsikoga pobode? (Trta, grozdje, vino.) — Fant 
junak, starec za devet junakov ? (Novo in staro vino.) 
— Nedolžen sem bil obešen, poteptan in zaprt; ko so 
me izpustili, sem bil največji grešnik, pa so.me vsi 
častili in niso mogli prebiti brez mene na nobeni svatbi 

in veselici? (Grozdje, vino.) — Martinček cviček, Ur- 
banček pijanček? (ob sv. Martinu ima vino še mnogo 
manj moči nego o sv. Urbanu.) — Kjer je cukerček, 
tam je Jakelj, praznik pa se s kislico pari?» (Sladko 
vino je tudi močno, ali jako [,Jakelj“], kislo pa vselej 
prazno.) — Zjutraj Martinček, zvečer pa Jurček? (Kdor 
začne vino že zjutraj piti, je zvečer pijan in neumen.) 
Pri Urbančku je kosil, pri Jurčku pa večerjal»? (Isti 
pomen.) — Mati, ki ima troje oči, najboljše otroke 
rodi? (Trta rodi najboljše vino, ako se ji puste, kadar 
jo obrežejo, samo tri očesa.) — Jaz sem hladan. Kogar 
zebe, naj pride k meni, da ga pogrejem ? (Dobro vino.) 

